
Introducere 


„An tan te 

Dize mane pe 

Dize mane compane 
An tan te“ 


șa sună o incantație din jocurile copiilor. E o 
limbă veche, uitată, pe care părinţii sunt ne- 
voiţi să o deslușească: Ce simt și înțeleg co- 
piii? Ce înseamnă spaimele lor? Ce spun cuvintele lor? 
Ce diferenţă este între cerinţele copiilor și nevoile lor?... 
„Nu știu alții cum sunt“, dar eu, în devenirea ca pă- 
rinte, m-am simţit adesea singură, neajutorată, nesigu- 
ră, speriată, neînțeleasă — vorbitoare de „an tan te“. 
Acestea fiind datele de pornire, scrierea de față este ca 
o „zicere“ de la părinte la părinte în tainica noastră limbă 
și a avut un scop de autosusținere. Am dorinţa ca ea să ofe- 
re tot atât sprijin cititorilor, pe cât mi-a oferit mie, scriind-o. 
Nu este o carte ce îndrumă spre practici de bună pur- 
tare, ce oferă sfaturi, care arată ce e bine de făcut într-o 
situație sau alta, care citează repere standard pentru dez- 
voltare. Eu nu știu cum e bine, dar am încredere în ceea 
ce simt părinții, cred că ei, împreună cu copiii lor, pot 
descoperi calea ce li se potrivește. 
Am încercat o reflecţie afectivă asupra vârstelor mici 
pentru a le înțelege și am evitat cu bună știință subiectele 

deja prea mult discutate, precum și pe acelea ce nu mi-au 
trezit vreun interes. Pe alocuri m-am trezit distrasă către 
amănunt, iar alteori, subiectivă — sunt stări cărora nu 
le-am adus vreo cenzură, deoarece nu mă exprim decât 
în limitele experienței mele (de mamă formată la „școa- 
la“ copiilor mei) și nu am pretenţia expunerii unor ade- 
văruri general valabile. Am intenționat mai mult o co- 
municare de afect, decât o scriere științifică. 

Deși perspectiva este una psihanalitică, nu m-am 
oprit asupra punctelor centrale ale acestui domeniu 
(există deja studii suficiente), ci am încercat o parcurge- 
re ghidată de parcursul devenirii ca părinte. Așa cum co- 
pilul, în drumurile sale, se lasă atras de pietrele de pa- 
vaj, frunze, furnici și alte vii și nevii — și eu m-am 
surprins impresionată de aspecte cotidiene, de gesturile 
mici, atât de uzuale, încât foarte rar mai trezesc întrebări. 
Am ajuns astfel să spun o poveste care ar putea avea ne- 
numărate variante, câte una pentru orice părinte. Ca și 
povestea, și această scriere se dorește lipsită de sfaturi, 
de repere fixe, de categorii, de atitudini moralizatoare. 


Copilul — trăirile 
și dezvoltarea sa 


„Din sânul vecinicului ieri, 
Trăiește azi ce moare.“ 
M. Eminescu 


ntrauterin, copilul e purtat de o mamă ale cărei 
mișcări și vorbe le simte. Mama e lumea toată și 
lumea este el. Fătul participă profund la viața 
mamei sale, simțindu-i registrul hormonal, starea emo- 
țională și activitatea fizică. Relaţia este biunivocă, copi- 
lul își „amenajează“ mama ca spaţiu pentru propria sa 
viețuire și o domină psihic, devenind centrul existenței 
și al gândurilor ei profunde. Pentru el, mama intraute- 
rină este lumea în care trăiește, spațiul și ritmul său. 
La naștere, mama pierde o parte din sine și un fel de 
a fi, iar copilul își pierde lumea sa vitală. Nașterea, ase- 
menea unei explozii, a destrămat o unitate, a îmbucătățit 
un întreg, aruncându-i violent fărâmele într-un spațiu 
instabil. Mama rămâne goală și pustiită, iar nou-născu- 
tul se simte destrămat, împrăștiat într-o lume ostilă, fără 
consistență. Ambii se alină și se consolează reciproc în ne- 

voia de a face doliul pierderilor petrecute. Nou-născutul 
își simte mama, în ale cărei brațe se găsește, ca pe un su- 
rogat, amintind vag de mama-uter. Mama externă, cu cât 
seamănă mai mult cu mama intrauterină, cu atât îi ofe- 
ră copilului o mai mare speranţă de recuperare, de re- 
constituire a lumii pierdute. 

Nașterea, prin schimbarea bruscă a mediului și a mo- 
dului de viețuire, înscrie întreaga viață într-o traiectorie 
recuperativă a căutării de sine. Viaţa începe cu pierderi 
bruște și majore și se configurează ca un travaliu de do- 
liu pentru acestea, debutând cu o stare de profundă dis- 
perare (angoasa primară). Evoluţia omului spre maturita- 
te înlănțuie forme de elaborare a angoasei primare din 
ce în ce mai profunde și mai complete. Așa se face că an- 
goasa primară își va găsi expresia în angoasa de separare, 
în frica de necunoscut, în frica de moarte și în teama de pier- 
dere a integrității corporale. 

Angoasa primară are în germene toate formele posi- 
bile de expresie. Fiecare etapă a dezvoltării își conține 
manifestările trecute și viitoare, constituindu-se într-un 
parcurs unitar cu memorie și capacitate de anticipare. 
Angoasa primară, cu fiecare formă a sa, își găsește mo- 
dalități specifice de elaborare. 

Dezvoltarea afectivă se învârte circular în jurul acele- 
iași teme (schimbarea, prin naștere, a lumii). Ea antre- 
nează întreaga personalitate umană cu toate dimensiu- 
nile sale (afectivă, morală, intelectuală, fizică). Este un 
model spiralat al dezvoltării (descris pe larg în cartea 
mea „Cele patru vârste ale eului“). 

În această lumină, ideea de stadialitate pare mai mult 
o încercare de aducere în conștient a unui ritm care nu-i 
aparține. E asemenea schiţei în plan a unei realități tridi- 

mensionale. Așa se face că stadiile, înșiruite cuminţi unele 
după altele, oferă siguranţa unor vârste bine știute. Aces- 
tea descriu o realitate ideală, poate statistică, dar prea 
puţin importantă pentru copilul care crește. 

Dezvoltarea afectivă are ritmurile ei bazale, iar o ra- 
portare la vârste cronologice este improprie și ține mai 
mult de nevoia unor certitudini (ca apărare în fața an- 
goasei de necunoscut), decât de realitate. 

Formele pe care le îmbracă angoasa primară, prin de- 
scrierea lor, pot oferi explicaţii pentru numeroase com- 
portamente observabile. Acestea însă nu țin de vârste 
cronologice, ci de individualitatea fiecărui copil în par- 
te (fapt ce poate fi confirmat de mamele cu mai mulți co- 
pii care observă diversitatea acestora în normalitate). 


Angoasa primară 


entru copil, lumea veche, intrauterină, făcută 

pentru sine, din sine era de tot conţinătoare. 

Viaţa i se cuvenea, iar mama-interioară îi ofe- 
rea sprijin consistent pentru ca el să trăiască. 

Nașterea, ca trecere de la viaţa intrauterină la cea ex- 
trauterină, presupune considerabile pierderi reale din si- 
nele corporal (copilul își pierde cordonul ombilical, sacul 
vitelin, placenta și lichidul amniotic — cu toate funcțiile 
pe care acestea le îndeplineau) și din sinele psihic (ma- 
ma-interioară atotcuprinzătoare proteja, hrănea, menţi- 
nea o presiune caldă a lichidului amniotic ca într-o per- 
manentă îmbrățișare). 

După naștere, viața e dificilă, este o luptă personală 
pentru supravieţuire. Copilul însuși trebuie să suplineas- 
că funcțiile mamei-interioare pierdute, nimeni nu-l mai 
ajută organic să trăiască. Nou-născutul se simte aruncat 
într-o lume nouă, necunoscută și amenințătoare. El se 
zbate între viață și moarte, căci a murit deja sub un as- 
pect al său (ca făt în lumea intrauterină). 

Lumea extrauterină îi cere nou-născutului efort pen- 
tru a trăi și o mare capacitate de adaptare sub amenin- 
tarea cu moartea. E o lume prea ostilă, căreia copilul, sin- 
gur, nu-i poate face față. Mama exterioară, găsită de către 
copil după naștere, este una străină, diferită, dar care mai 
poate reaminti de cea veche prin voce, ritm și stări afec- 
tive. De ea se agaţă speranţa copilului de a mai putea fi 
readunat într-o unitate corporală funcțională. Împreună, 
mama și bebelușul se pot sprijini în doliul pierderii lor, 
se pot consola unul cu celălalt, recreând o unitate viabi- 
lă, capabilă de supravieţuire. 

Mama îl ajută pe copil să-și poată aduna centrul vital 
în corpul său străjuit de pielea pe care ea o mângâie. Ea 
îl „adună“, îi oferă un mediu psihic conţinător așa cum, 
înainte de naștere, i-a oferit un mediu organic. Nou-năs- 
cutul își sprijină mama pentru a putea face doliul copi- 
lului din uter (fantasmat) și al fetiţei care a fost. El o ajută 
să se maturizeze, să dobândească un rost și o perspecti- 
vă a vieții. 


1. Regres din regret 


Prin naștere, copilul este brusc lipsit de suportul or- 
ganic de care dispunea pentru supraviețuire. Corpul său 
este fărâmițat și prea solicitat, ceea ce explică scăderea 
fiziologică în greutate. E o scădere ce se îndreaptă într-o 
săptămână, dar oferă oglindirea regresiei psihice, recu- 
perabilă în câteva luni. Un copil de opt-nouă luni intra- 
uterin se joacă cu cordonul ombilical ca jucărie, își suge 
degetul, se mișcă ritmic când aude o melodie cunoscută 

și plăcută. Un copil nou-născut nu poate face nimic din 
toate acestea: nu-și poate găsi gura pentru a-și duce de- 
getul la ea și nici nu e capabil să se joace cu jucării sau 
cu propriul corp. 

Regresia copilului apare ca o apărare a lui în fața mor- 
ţii deja produse (a morţii ca naștere, ca trecere dintr-un 
mod de ființare în altul). Copilul își încearcă o recupera- 
re de sine prin regăsirea mediului uterin căutat în somn, 
în brațele mamei ce leagănă, în laptele matern. 

În condiţiile lumii noi, copilul regresat nu mai poate 
dispune de ceea ce achiziționase intrauterin și se limi- 
tează doar să facă faţă vieţii. Dezvoltarea sa anterioară 
îi permite să aibă memoria mediului părăsit, a senzaţi- 
ilor de acolo. Pierderea lumii lui și solicitarea intensă a 
lumii acesteia generează angoasa primară, copleșitoare 
pentru copil. El se abandonează lumii noi, la care nu 
poate avea reacţii și pe care nu o poate suporta dacă nu 
este ajutat să o facă. Mama amortizează solicitările exte- 
riorului, oferindu-se ca mediu de conţinere psihică (așa 
cum anterior i-a fost mediu de conţinere organică). 

Nașterea în sine poate să nu fie traumatică și, cel mai 
adesea, ea este dorită de copilul care începe să nu se mai 
simtă confortabil în uterul devenit prea strâmt (mișcări- 
le îi sunt limitate, hrana nu mai este suficientă). Același 
sentiment îl are și mama în ultima lună de sarcină, fătul 
a crescut, iar calitatea vieții ei scade considerabil (nu mai 
poate dormi, nu mai poate sta nicicum, nu mai poate 
face aproape nimic fără eforturi foarte mari). De aseme- 
nea, mama dorește să-și simtă copilul în braţe, să-l aline 
și să se aline (în starea sa adesea depresivă). 

Odată cu declanșarea travaliului, mama se simte li- 
niștită — își dorește ca bebelușul să vină pe lume. Copilul 

se simte și el pregătit să părăsească o lume devenită ne- 
satisfăcătoare și improprie dezvoltării sale. După ce acest 
lucru se întâmplă, copilul se trezește îmbucătăţit într-o 
lume ostilă și foarte solicitantă, străină și periculoasă. 
Este un bun motiv pentru învestirea retroactivă a lumii 
intrauterine cu calitățile unui spațiu de rai ce va fi cău- 
tat inconștient, întreaga viață. 

Acest „rai“ are imaginea clară a ceea ce a fost trăit 
cândva, dar care nu poate fi exprimată satisfăcător în cu- 
vinte (deoarece datează dintr-o perioadă preverbală). E 
o imagine prezentă în mituri și în basme (imagini ale fa- 
cerii lumii), dar și în știință (ca explicaţii și teorii asupra 
nașterii lumii, vieții, omului). Deși sunt perspective di- 
ferite, scenariul este același: un început în relaţie cu sfâr- 
șitul (nașterea cu moartea). 

Înainte de naștere, copilul (spre deosebire de alte ma- 
mifere) își trăiește viața cu implicare psihică (dezvolta- 
rea creierului îi permite aceasta). Pierderea lumii la care 
este perfect adaptat, precum și pierderea unor elemente 
din corpul propriu, pun viața umană sub semnul căută- 
rii de sine, al recuperării, al creării mediului vechi. Tot 
ce este pierdut la naștere structurează imaginarul ca di- 
mensiune psihică umană (loc al „completului“ ce are ca 
model lumea intrauterină). Pe de altă parte, locul pier- 
derii, al durerii, al adaptărilor structurează realul (având 
ca model lumea extrauterină). 

Nașterea aruncă existența psihică umană în două 
lumi diferite, de a căror îmbinare depinde și echilibrul 
individual. Un spaţiu de mediere între aceste lumi, care 
să atenueze brutalitatea ciocnirilor și disperarea separă- 
rii, este mediul matern. Acest model de conținere mater- 
nă va fi interiorizat, devenind o dimensiune psihică de 

echilibru a omului (simbolicul). Simbolicul proiectat în- 
tr-un exterior suprauman, colectiv, generează ceea ce nu- 
mim cultură. 

Nașterea „ursește“ omului să-și trăiască viața sub 
semnul căutării lumii vechi (intrauterină) și al adaptării 
la lumea nouă (extrauterină). Nu e de mirare că în dez- 
voltare se reia repetat revenirea la punctul de scindare 
(nașterea) pentru elaborare. Nașterea declanșează sepa- 
rarea în două a existenței psihice, precum și „nevroza de 
destin“ (reluarea permanentă în diferite forme a naște- 
rii). Această trăire specifică omului aduce diferența față 
de orice vietate. Este sursă a nefericirii, a bolii psihice, 
dar și a posibilității devenirii. 

Omul își motivează toate acțiunile și manifestările 
prin nevoia de a se regăsi, reînchega și de a-și reface spa- 
tiul uterin. Astfel, orice construcție, orice creaţie, orice 
modificare a spaţiului, orice relaţie și comuniune au ca 
bază acest model inconștient și același scop unic. Însă, 
oricât se va strădui, oricât se va agita, oricât va închipui 
și va crea, omul nu va putea redobândi starea lumii pier- 
dute — cauza fundamentalei și specificei nemulțumiri 
omenești și a fantasmelor de împlinire într-o viaţă viitoa- 
re, într-o lume de „dincolo“. 


2. Timpul organic și timpul arhaic 


Timpul este un organizator pentru fiecare dimensiu- 
ne psihică (reală, imaginară, simbolică). De aceea, putem 
vorbi mai degrabă de timpuri ale dezvoltării în care in- 
dividul uman trăiește concomitent. 

Intrauterin, corpul mamei se adaptează nevoilor fă- 
tului, iar acesta preia ritmul ei. Este un timp organic (real) 
negociat între făt și mamă. 

Nașterea lipsește timpul copilului de acest reper al 
corpului matern și-l antrenează într-o spirală a regăsiri- 
lor. Prin naștere, copilul intră în timpul arhaic (imagi- 
nar) — al recuperării lumii pierdute, al învierii ritmuri- 
lor vechi. Este un timp inconștient, spiralat și etern. 

Separaţia de mamă, considerarea ei ca persoană dis- 
tinctă de sine, îi deschide copilului calea spre timpul sec- 
vențial (simbolic matern). E un timp dublu, obținut din 
împletirea timpului de absenţă a mamei cu timpul pre- 
zenţei ei. 

Coborârea din brațele mamei și intrarea în legea pa- 
ternă deschide copilului calea către timpul istoric (simbo- 
lic patern). Un timp social, liniar și vectorializat de la 
naștere către moarte. Un timp finit, cu vârste și cu impo- 
sibilitatea întoarcerii. 

La nivelul angoasei primare însă, copilul nu trăiește 
decât în timpul organic și în cel arhaic. Pe măsura dez- 
voltării sale, își va adăuga și timpuri viitoare. 


Timpul organic este un timp al sinelui, aflat între dez- 
voltarea fătului și ritmul psiho-fiziologic al mamei. Este 
un timp de relație cu mama intrauterină, iar după naș- 
tere, cu mediul și cerinţele sale. Nașterea înlocuiește re- 
perele ce ţin de corpul mamei cu cele raportate la mediu: 
noapte-zi, foame-sațietate, frig-cald, activitate-repaus. E 
un timp ce dă ritm creșterii, achizițiilor, maturizării și 
îmbătrânirii. 

Datorită timpului organic se pot face aproximări ale 
dezvoltării în funcţie de vârsta cronologică (acestea au 

permis psihologilor să instituie stadialitatea ca grilă de 
înțelegere a dezvoltării). 

Este un timp responsabil și de diferenţe individuale, 
pe care le numim înnăscute (cum ar fi temperamentul, 
manifestarea forţei vitale). Așa se face că unii oameni par 
mai tineri sau mai bătrâni în raport cu media vârstei, 
unii fac achiziții mai rapid și alții mai greoi, unii se în- 
sănătoșesc mai repede și alții mai lent, unii au nevoie de 
mai multă odihnă, iar alții de mai puţină, unii sunt mai 
activi dimineața, alții seara. 

Este un timp extrem de permeabil pentru semnifica- 
ţii inconștiente, ceea ce explică repetițiile, ciclicitățile, 
coincidențele, programările: 


Un pacient a remarcat faptul că orice căsnicie a sa (era la 
a treia) durează cinci ani. 

O pacientă a născut în ziua ei de nume. Cunosc o femeie 
care a născut de ziua soțului său (soţ care a și insistat foarte 
mult să aducă pe lume acest al doilea copil). O altă femeie a 
născut fetița de ziua mamei ei. 


UA 


Exemplele pot continua, deoarece „coincidenţele“ în acest 
domeniu sunt regula. 

Majoritatea femeilor cu mai multe nașteri și le „progra- 
mează“ inconștient în jurul aceleiași perioade din zi și uneori 


chiar din an. 


Pentru timpul organic, des întâlnite sunt numerele: 1, 
2, 5, 28 (1 — un soare, o lună, un nas; 2 — doi ochi, două 
mâini, două picioare; 5 — cinci degete; 28 — 280 de zile 
de sarcină și 28 de zile, durata unui ciclu menstrual). 
Sunt numere-reper raportate la realitatea mediului sau a 

corpului. Între acestea, doar 28 este un reper arhaic cor- 
poralizat (ce nu este, dar devine organic). 


Unitatea ce semnifică perioada intrauterină: 28 (280 
de zile intrauterine), deși aparține timpului arhaic, 
este preluată în timpul organic al femeii (care, spre de- 
osebire de bărbat, nu părăsește sfera maternă). Așa se 
face că 28 rămâne o unitate fără semnificație cultura- 
lă. Prezenţa uterului la femeie îi permite rotirea în- 
tr-un timp arhaic corporalizat (fiind însărcinată sau 
alăptând). În afara unei astfel de situaţii, ea se ritmea- 
ză organic pentru trăirea simbolică a stărilor de sarci- 
nă. Un ciclu de 28 de zile urmat de menstruațţie reia 
simbolic perioada gestaţiei și a nașterii. Orice femeie 
fertilă se simte 28 de zile însărcinată, pentru ca apoi 
să aibă 3 zile dureroase, depresive, de plângere a co- 
pilului care n-a fost să fie. Menstruaţia e resimțită ca 
o pierdere, ca o moarte, ca un avort. În stare de natu- 
ră, femeile nu se confruntau foarte des cu așa ceva, ele 
fiind mai tot timpul însărcinate sau alăptânde. „Fete- 
le nemăritate“, ca și văduvele erau specii aparte, ca- 
zuri de „Doamne ferește“, adesea tabu pentru comu- 
nitate. În prezent însă, aceasta este norma, iar femeile 
zilelor noastre (normal nevrotice), alături de fete bă- 
trâne și vădane, își plâng la fiecare 28 de zile copila- 
șul refuzat. 

Acolo unde apar tulburări de ciclu, ele prezintă ta- 
bloul unei probleme de relație cu mama. Fie fata își 
continuă relația simbiotică cu mama, nematurizându-se 
(cedându-și organul genital mamei), fie fata rupe rela- 
ţia simbiotică, riscând să rămână neîntreagă și nepro- 
creativă. 

Mi s-a povestit un caz în care o femeie, din momentul 
când a aflat că a fost adoptată, nu a mai avut ciclu. La rândul 


ei, a înfiat un copil. 


Timpul arhaic este timpul spiralat originat la naște- 
re. El creează în jurul acestui eveniment cercuri din ce în 
ce mai largi, antrenând într-un vârtej ce absoarbe către 
centru, către origine. E un timp circular, căruia repetiţia 
îi dă eternitate. Momentul de origine este identic cu 
punctul final, astfel, în curgerea sa neîncetată, sensul 
poate fi oricând inversat. Totul se reia, mereu în același 
cadru pentru evenimente diferite. 


Ion Chichere, într-un poem al său, exprimă sensul exact al 
acestui timp circular, reversibil, al nediferenţierii formelor de 
viețuire, în „buricul pământului“: „În mijlocul locului, floare de 
vârtej / În inversul ceasului / Scade vârsta omului / Până nu mai e 
a lui / În grădina raiului / Floare de vârtej / În sunetul naiului / 


Omul nu mai este om / E și el un fel de pom”. 


Un copil mic, bine asigurat, cu o mamă constantă și 
afectuoasă, trăiește eternitatea. Ziua începe pentru sine, 
se reia cu evenimente și achiziţii iar și iar. Nimic nu pare 
că poate rupe ciclicitatea timpului copilului. Nimic nu 
pare că poate să impieteze eternitatea lui. 

Acesta este un timp al dezvoltării ce permite unitatea 
psihică în condiţiile tuturor schimbărilor date de expe- 
riență și de vârstă. El este memoria, iar trecutul este pre- 
zent și matrice strictă pentru viitor. 

Este timpul inconștientului ce permite reversibilitatea și 
transferul. Acesta face din oameni ființe educabile, psih- 
analizabile, recuperabile, dar și traumatizabile și nevrotice. 


Angoasa primară 23 


Timpul arhaic este în strânsă unitate inconștientă cu 
timpul organic. El se declanșează la naștere în scopul re- 
cuperării lumii pierdute, a spaţiului intrauterin. De aceea, 
reperul esenţial al acestui timp este durata intrauterină. 

Durata vieţii anterioare (intrauterină) începe a se ex- 
prima în reperele vieții acesteia: în zile (280), săptămâni 
(40), luni (9), anotimpuri (3). Așa se face că în spațiul cul- 
tural (în mit, tradiţie, ritual, creație) se remarcă organi- 
zări în jurul numerelor amintite: 3, 9, 40 (mai puţin 280 
care își găsește exprimarea în corp). Prin intermediul 
acestui timp, oamenii pot face legătura dintre actul înfi- 
ințării (scena primitivă) și naștere. 

Numărul privilegiat în mituri, practici, ritualuri, în 
basme și produse artistice este trei (3). El combină mai 
multe semnificații trimițând cu gândul: la perioada intra- 
uterină (3 anotimpuri), la descrierea sintetică a vieţii (ce 
combină 3 etape distincte: viața intrauterină, viața la sâ- 
nul mamei și viața bipedă sub legea paternă) și la nevo- 
ia de tert, de un al 3-lea, ca speranţă pentru unitatea sim- 
biotică (care în doi ar fi insuportabil de fuzională). 


Majoritatea basmelor prezintă o reîntoarcere în timp folo- 
sită de erou pentru iniţiere. Aici găsim o scriere a viitorului ca 
revers al trecutului, o curgere circulară, care permite reluări 
de sine, perfecționări (o desfășurare specifică pentru timpul 
arhaic). Sarcina din basm apare în terță reluare (întâlniri suc- 
cesive cu Sfânta Luni, Sfânta Miercuri și Sfânta Vineri) la trei 
vârste diferite (a celor trei frați). În drumul său, Făt-Frumos 
se luptă cu zmei, cu muma zmeilor și ajunge pe tărâmul ce- 
lălalt. Dar, atât în luptă, cât și în iubire, are nevoie de un spri- 
jin (calul, alte animale, baba prezicătoare, moșul vrăjitor...), 


de un terţ susținător. 

Numărul este semnificativ ca unitate utilă în reluarea 
terapeutică pentru retrăire, înțelegere și elaborare. În 
acest parcurs circular, lungimea duratei nu contează. Că 
este o zi, o lună, un an sau mai mult — acestea sunt re- 
pere operante doar în timpul istoric liniar. 

Importanța numărului-unitate din timpul arhaic se 
păstrează și în timpul istoric, liniar, civilizat — în sco- 
pul de a-i oferi consistență. Pentru departajare însă, se 
abolesc numerele „legii vechi“, materne cu tot cu sem- 
nificația lor magică. Așa apare numărul 7, special prin 
lipsa lui de semnificaţie organică și arhaică. El neagă 
timpii vechi, sparge orice simbolism individual, risi- 
pește magia și atașează mistic sensul de bază al con- 
strucției civilizației patriarhale: lipsa. Așa se face că în 
culturi patriarhale (ce dispun de eroi civilizatori), zile- 
le sunt luate câte 7 (pentru a forma o unitate, săptămâ- 
na), iar basmele și miturile au acest număr ca unitate 
reper. 


Un pacient își împărțise viața în „faze“. Considera că are 
7 ani norocoși și 7 ani grei. Acesta este un motiv biblic, pre- 
zent în orice mitologie patriarhală. Problemele cu care se zbă- 
tea pacientul în această fază ţineau de teama pierderii integri- 
tății corporale. „Negociase“ cu tatăl atotputernic o pace grea: 
7 ani de câștig pentru unul, 7 de câștig pentru altul. 


Curgerea liniară din timpul istoric de la trecut către 
viitor lipsește eul de unitate, duce la pierderi de sens 
și permite o accelerare ce determină transformarea 
unor unități în altele (anul în lună, luna în săptămâ- 
nă...). Pe acest fond, „misticul“ apare în scopul men- 
tinerii unității. 

Într-o poezie populară (citată de Val Cordun) se explică 
importanţa numărului în fața unităţii de măsură (ce caracte- 
rizează timpul arhaic): „Zânele către feciorii de domni: Staţi pe 
loc, că nu știți voi / Ce-am aflat și ce știm noi: / C-o veni vremea 
d-apoi / D-o fi anul ca luna / Luna ca săptămâna / Săptămâna ca 
ziua / Și ziua ca ceasul scurtă / lar ceasul ca un minut.“ 

Zânele ursesc, prevestesc, dar, în fapt, exprimă realități de 
simţ comun. Feciorii de domni sunt vii, sunt în mișcare și, de 
aceea, nu pot ști. E o știință care vine odată cu oprirea în loc 
din vremea de apoi. În moarte, ca și în apropierea ei, în incon- 
știentul rotitor, timpul are o altă valoare, cea arhaică (unde se 
ajunge prin oprire și ursire). Aici e importantă unitatea, indi- 
ferent dacă este an, lună, săptămână, zi. 

O altă semnificare adusă de zâne cu ursirea lor este 
aceea a triadei: zână (mamă în triplă ipostază: ursitoare), 
fecior (trei feciori, trei frați — trei vârste), domn (tată unic, 
absolut, erou civilizator). Aici „ziua de apoi“ este momen- 
tul renunţării copilului la braţele mamei și la timpul ei 
etern pentru intrarea în lume, biped, civilizat și muritor (în 
„numele tatălui“ lacanian). Sub legea paternă, copilul își 
începe trăirea în timpul istoric, care duce liniar și fără în- 
toarcere către moarte. Este o curgere la vale, ce își sporeș- 
te viteza în cădere. Unitatea timpului istoric ține de dura- 
ta timpului trăit. Astfel, pentru un copil de 4 ani, 1 an 
echivalează cu un sfert din viaţa lui și este similar cu 20 de 
ani din viaţa unui om de 80. Această echivalență arată de 
ce, pe măsura înaintării în viaţă, anul pare ca luna, apoi ca 
săptămâna, ca ziua, ca ceasul... Ajungem să ne exprimăm 
cu mirare: „Ce trece timpul acesta, nici nu știu când a tre- 
cut săptămâna“. „Goana“ parcurgerii încetinește la vârste- 
le unde se reiau sensurile materne, iar timpul își regăsește 


constanța arhaică. 

Semnificațiile multiple atașate unei singure exprimări 
(supradeterminare) sunt tipice pentru timpul arhaic. 
Aceasta pentru că el are o parcurgere spiralată ce predis- 
pune la reluare, resemnificare, supraadăugare. 

Cultura, ca sublimare a mediului matern, preia repe- 
rele timpului arhaic, unitățile acestuia. Aici, ca și în in- 
conștient, duratele nu contează (ci doar numărul lor care 
deţine și semnificația). Timpul arhaic oferă capacitate de 
anticipare asupra vieţii, facilitând prezicerea, premoni- 
ţia, ghicirea. 


Ghicitoarele folosesc o unitate arhaică a timpului ce poa- 
te avea mai multe semnificaţii în timpul obiectiv: o zi, o săp- 
tămână, o lună, un an — o unitate zăbavă. Ceea ce contează e 


numărul acestei unități și nu durata în sine. 


Curgerea rotundă a timpului arhaic este specifică 
pentru trăirea copilului mic. Odată cu intrarea în timpul 
istoric, timpul arhaic se refugiază în zone ale inconștien- 
tului de unde mai apare doar prin medierea viselor, fan- 
tasmelor, dorințelor, transferurilor; în stări de relaxare 
(odihnă, vacante) și în situații limită (de panică, stres, fri- 
că). Orice apropiere de naștere (și moarte), orice schim- 
bare majoră generează o expandare a timpului, ce per- 
mite regăsirea reperelor arhaice în scopul păstrării 
unității de sine. Așa se explică trăirile de timp arhaic din 
adolescenţă (tânărul, în devenirea sa ca adult, își simte 
amenințată unitatea cu copilul care a fost), de la începu- 
tul căsătoriei, după nașterea unui copil. 

Timpul rotitor este accesat și prin rotirea spaţiului, 
prin învârtire și vertij. Se poate observa, de altfel, prefe- 
rința copiilor pentru jocurile de vertij și ale tinerilor 

pentru dans, stări de îndrăgostire, „senzaţii tari“. Adul- 
ţii cu puternice leziuni narcisice au și ei nevoie de acest 
timp arhaic reparator, pe care îl pot antrena prin vertij 
(obținut prin băutură, drog, stări-limită). 

În terapia psihanalitică, accesul la inconștient și vâr- 
ste vechi se face tot cu antrenarea timpului arhaic prin 
transfer. Doar la acest nivel se pot realiza veritabile re- 
parații și înțelegeri de sine, reluări și deblocări pentru 
eliberarea cursului dezvoltării. 

Visul este o stare naturală și general umană (pentru 
oricine, la orice vârstă) de timp arhaic cu funcție regre- 
sivă. Scopul său principal este de a menţine eul în uni- 
tate (conștient-inconștient, vârste vechi, prezente și vi- 
itoare). În vis, structura timpului arhaic se dezvăluie 
simplu tuturor. Imagini senzoriale (în special vizuale, 
dar și de mișcare, tactile, auditive și olfactive) sunt ală- 
turate. Eul visătorului este fragmentat senzorial la fel ca 
și eul bebelușului. Legătura dintre imaginile derulate re- 
versibil este una de alăturare senzorială, iar exprimarea 
este afectivă. Este o legare ce nu are nimic în comun cu 
logica stării de conștiență. Derularea imaginilor are in- 
tensitatea și rapiditatea timpului organic (câteva minu- 
te obiective pot permite desfășurarea unei întregi po- 
vești). Reversibilitatea timpului arhaic face ca eul din vis 
să-și cuprindă toate vârstele trecute și viitoare, toate ex- 
perienţele, toate spaţiile de desfășurare (în vis putem fi 
bătrâni și copii, aici și aiurea doar la interval de o ima- 
gine). Logica visului este una a inconștientului și se gă- 
sește structurată în funcţie de timpul arhaic, în jurul eu- 
lui senzorial. 

Timpul arhaic este și axa imaginarului uman și colec- 
tiv, un timp al basmului și al mitului. El se concentrează 

în jurul obiectului căutării și al dorinţei, al traumei și re- 
cuperării, al pierderii și doliului. 

Evenimentele de cotitură ale vieții — nașterea, căsă- 
toria (văzută ca act de înființare a copilului) și moar- 
tea — se află și ele dominate de unitățile timpului arhaic. 

Nunta durează „3 zile și 3 nopţi“ după care urmează 
„luna de miere“ (30 de zile) și sarcina (280 de zile — 40 
de săptămâni). 

Moartea presupune și ea aceleași unități arhaice: 3 zile 
până la înmormântare (zile necesare pentru acceptarea 
evidenţei corpului mort și a separării). În aceste trei zile, 
corpul mort este îngrijit (spălat, vegheat, plâns) în timp 
ce corpul viu personal este neglijat (neras, neprivit — 
oglinzile se acoperă). După trei zile se înmormântează 
omul mort și are loc prima masă rituală, apoi se declan- 
șează oficial starea de doliu, de neagră depresie de 40 de 
zile. E o perioadă când rudele celui mort (ce s-au iden- 
tificat cu acesta) devin tabu pentru comunitate. Hainele 
negre marchează starea de pierdere și imposibilitatea de 
a face față unei solicitări de relaţie. Rudele se concentrea- 
ză pentru a găsi calea dezlegării legăturilor afective cu 
cel mort. După această perioadă de 40 de zile, îndoliatul 
își face o reintrare în social printr-o întâlnire rituală în 
comunitate (parastasul, cu aceeași semnificaţie ca și bo- 
tezul). Acest ritual îi confirmă stoparea identificărilor cu 
corpul mort și-i permite retragerile narcisice. După 
această etapă, îndoliatul își poate permite să-l viseze pe 
cel mort, să-i redea un loc în viaţa sa afectivă. Reconso- 
lidarea narcisică a celor îndoliaţi are însă nevoie de o pe- 
rioadă completă unei renașteri — 40 de săptămâni (9 luni 
după moarte ca 9 luni intrauterine) care să încheie total 
doliul și să ridice toate interdicțiile. 

Acești timpi (3 zile maniacale, 40 de zile depresive, 
40 de săptămâni pentru elaborarea doliului) se reiau cu 
ocazia oricărei schimbări majore, în orice doliu, în orice 
traumă, ele pot fi remarcate în situații precum: nașterea 
unui frate, schimbarea locuinţei, divorțul părinţilor, aco- 
modarea cu grădiniţa și școala, cu noul loc de muncă etc. 

Nașterea se află și ea urmată de 3 zile „până la ursi- 
tori“. Aceste trei zile îi trebuie mamei să se dumirească, 
să depășească faza de negaţie. Copilul născut există, tră- 
iește, iar ea va trebui să intre într-o perioadă de doliu a 
tuturor pierderilor din existenţa sa (a bebelușului din 
uter, a bebelușului imaginar, a bebelușului care ea însăși 
a fost, a fetiţei ce încetează să mai fie). Pe acest fond se 
instalează lactaţia, odată cu depresia post-partum. În 
aceste 3 zile copilul decide dacă va trăi. EI își caută re- 
perele intrauterine și dacă le poate proiecta în mama sa, 
dacă ea îl adună și-l reconstituie, el va supraviețui. Ca- 
pacitatea vitală a copilului, susținută de iubirea mamei, 
poate stabili cursul și calitatea vieții (ursita). 


În mitologia românească, după 3 zile vin ursitoarele și 
mama trebuie să accepte realitatea (până atunci negată) a exis- 
tenţei copilului născut. Ursitoarele, și ele trei la număr, ursesc 
copilul, îi certifică existenţa și-i stabilesc o traiectorie: cum să 
fie el, cum să-i fie viața și cum să-i fie moartea. Moartea poar- 
tă chipul și asemănarea nașterii ce tocmai s-a întâmplat. Via- 
ţa, ca destin, își aruncă și ea o imagine în oglinda relaţiei copi- 
lului cu mama. Felul de a fi al copilului are o bază în celelalte 


două aspecte, peste care se vor adăuga elemente noi în timp. 


Urmează 40 de zile de tabu în comunitate până la 
botez. 40 de zile de ieșire a mamei din social pentru a 


30 Speranţa Farca 


fuziona cu bebelușul ei, pentru a reconstitui vechea și 
pierduta uniune intrauterină. Acest cuplu devine tabu la 
nivel social datorită regresiei puternice ce nu permite 
participarea altora. Interacțiunea limitată de ritualuri 
stricte se constituie ca „placentă“ ce apără cuplul ma- 
mă-bebeluș de invazii externe, dar și comunitatea de re- 
gresii prea profunde. 

Este o perioadă a depresiei post-partum pentru mamă 
și de angoasă primară pentru bebeluș. Simbioza psihică 
mamă-bebeluș urmează celei fizice din timpul sarcinii. 
Uniunea puternică dintre mamă și copilul ei îi aruncă pe 
ambii în pragul suprapunerii celor două lumi — lumea 
aceasta și lumea de dincolo, lumea extrauterină și cea in- 
trauterină (în alte situații, acesta este un prag al nebuniei). 
Este o stare pe care o simt mama și nou-născutul ei, oame- 
nii în preajma morții, cei aflaţi în situaţii extreme ale vieții 
lor și psihoticii în criză. Este, fără îndoială, o stare grea. 

Pierderea suportată de copil la naștere este resimţită 
și de mamă ca fiind pierderea ei personală. Copilul se 
confruntă cu disperarea de a fi fost expulsat din uterul 
conţinător de către o mamă rea. Mama se simte părăsi- 
tă de copilul bun ce i se mișca în uter. Ea a pierdut copi- 
lul din ea pentru a căpăta un copil „străin“ care arată și 
este simţit altfel. Nevoia acută de a i se mai mișca în uter 
copilul se poate întâlni dureros sub forma conversivă de 
crampe uterine. Mama intră într-o perioadă firească de 
doliu a copilului-interior și de acomodare la cerinţele 
abundente ale unui copil (deja extern, născut), ce o „acu- 
ză“ că l-a expulsat și că nu mai poate răspunde prompt 
și organic nevoilor sale. 

Aceste 40 de zile sunt dominate de timpul arhaic, cu 
toate caracteristicile sale. Nașterea a declanșat timpul 

arhaic unde trăiește nou-născutul. Acest timp, în verti- 
jul său, a antrenat-o și pe mama copilului care a părăsit 
pentru o perioadă trăirea timpului istoric. Mama însăși 
se luptă cu angoasa de supraviețuire și cu ameninţarea 
morții pentru copilul ei. Ziua e ca anul de lungă, domi- 
nată de angoase și stări greu de exprimat. Fiecare mamă 
își găsește o cale proprie de conţinere a acestor stări: prin 
cuvânt, prin boală sau dureri, prin anxietate, prin fugă, 
prin acțiuni. Sunt formele de manifestare individuale ce 
diferă de la o mamă la alta, de la o naștere la alta, dar ele 
atestă prezenţa timpul arhaic specific simbiozei. 
Timpul rotitor pulsează: se dilată și se contractă în 
funcție de starea de veghe și somn a copilului, de pre- 
zenţa persoanelor de susținere pentru mamă. Gândurile 
mamei sunt încetinite, iar afectele se derulează cu repe- 
ziciune (acestea oferă tabloul dezordinii și iraționalității 
din stările de panică). Reperele vechi (noapte-zi, zile ale 
săptămânii, anotimpuri, frig-cald, foame-saţietate, zgo- 
mot-liniște, somn-veghe) se reconfigurează. Ziua nu mai 
este dată de secvenţa diurn-nocturn, ci de aceea activita- 
te-somn a bebelușului (așa se explică de ce o zi de-a noas- 
tră face cât 10 zile ale unei mame de nou-născut). Aproa- 
pe niciodată mama nu știe în ce zi a săptămânii este. Îi 
este vară când doarme cu copilul ei în braţe și-i este tar- 
nă când se trezește singură și udă de lapte, cu frisoane 
de la sânii umflați. Mamei îi e foame înainte de a alăp- 
ta, sete în timp ce alăptează și somn după aceea. Viaţa 
sa ține mai mult de ciclul foame-saţietate al copilului de- 
cât de orice reper intern (al timpului ei organic) sau ex- 
tern (al timpului istoric). Zgomote neimportante până 
acum devin insuportabile pentru mamă, care ea însăși 
are nevoie de liniște. Aude ca prin vată, vede ca prin 

ceață, se mișcă cu încetinitorul — este cuprinsă de vălul 
depresiei ca într-un sac vitelin ce o înconjoară, prote- 
jând-o pe ea și pe copil. 

Niciun alt adult în afara mamei nu poate înțelege de- 
cât teoretic cum stau lucrurile (chiar și mamele de copii 
mai mari păstrează doar amintiri vagi, foarte estompa- 
te, ce par duse într-o zonă a necuvântului). Mama se află 
singură cu copilul ei în această lume, e adesea debuso- 
lată și ameţită de sfaturi și încercări brutale ale antura- 
jului expert (medical) și familial de o readuce în cotidian. 
Repere externe de timp (ale timpului istoric din care 
mama a ieșit pentru o perioadă) nu o ajută pentru a se 
organiza. De aceea este aproape hilară ideea alăptatului 
la trei ore. 

Mama este așa pentru că ea și bebelușul său au nevo- 
ie de această stare, iar noi ceilalți am putea accepta ceea 
ce nu înțelegem — reînviind tradiția veche a tabuului de 
40 de zile pentru cuplul mamă-bebeluș. Nerespectarea 
tabuului o face pe mamă să-și ia măsuri de protecție ex- 
piatoare: să dezinfecteze cu spirt în urma intrușilor, să 
pună fundă roșie copilului pentru a abate privirea „de- 
ocheată“ a celorlalți și altele mai dihai. Ea protejează co- 
pilul pentru ca el să mai poată dispune de un mediu psi- 
hic uterin, încă inaccesibil contactului (prin atingere și 
privire) altora. 

După 40 de zile are loc botezul copilului ca intrare în 
comunitatea largă unde el primește noi părinţi (nașul și 
nașa), depășind o primă fază a simbiozei puternice cu 
mama. Mama, astfel degajată, își încheie doliul declan- 
șat la ursire, în corpul ei nu mai este loc pentru copil (ute- 
rul, rămas mărit după naștere, acum a revenit la normal). 
Psihi, mama iese din starea de prezenţă în două lumi 

(două luni necesare pentru ieșirea din două lumi). Ea 
poate să funcționeze ca adult și să fie, de pe această po- 
ziție, asiguratoare pentru bebelușul său. Relația ma- 
mă-bebeluș, în simbioza sa cea mai profundă, acum de- 
pășită, s-a dovedit o relaţie viabilă, iar lumea tuturor 
reintră în așezare. Copilul intră în comunitate, la fel și 
mama ce primește dezlegare de la preot pentru intrarea 
în biserică, ea și copilul său încetează să mai fie tabu. 

Mamei îi revine capacitatea de a visa, de a-și exprima 
în somn suferințele și dorinţele, iar coșmarurile încetea- 
ză a mai fi trăiri în stare de veghe. Timpul arhaic al ma- 
mei se reașază la locul său (în somn) și nu îi mai acapa- 
rează în întregime existența. 


3. Relaţia „mami”- mediu vital 


Mama se oferă nou-născutului ei ca mediu de tranzi- 
ție de la o lume la alta. Condensează contra risipirii, con- 
ține angoasa, atenuează asperităţile externe — prin 
aceasta ajută copilul să trăiască, iar el va ajunge să o pre- 
fere celei intrauterine. 

În acest efort al său de a i se oferi copilului ca mediu, 
mama va învăţa să-l simtă ca persoană reală cu cerinţe 
proprii, cu nevoi și cu solicitări care-l individualizează. 
Mama se prezintă copilului și face cunoștință cu el. Ce- 
rinţele lui abundente și oboseala ei îi permit detașarea 
copilului real, născut de cel imaginar, intrauterin. 

Mama, care pierde în mare parte conexiunea corpora- 
lă cu copilul, pentru compensare, își exacerbează conec- 
tarea psihică la el. Ea îi simte direct stările, dar nu poa- 
te să le exprime (afectele copilului aparțin preverbalului, 

iar „traducerea“ lor verbală ar duce la o pierdere de 
sens). Dacă mama acţionează cum simte, nu dă greș, iar 
dacă încearcă să acționeze după cum gândește asupra a 
ceea ce simte, deja se detașează de realitatea copilului. 
Relația mamă-copil este încă de la început complica- 
tă și grea, dar aceasta pentru că este constituantă pentru 
ambii. Simpla îngrijire a unui copil nu pune mari pro- 
bleme, iar bonele nu par niciodată excedate, prea obosi- 
te sau deprimate. Bona se implică afectiv, dar poate se- 
lecta ce are nevoie din relația cu copilul, fără a suporta 
schimbări majore în felul său de a fi. Bona poate fi un ex- 
pert în îngrijire, chiar și un bun calmant, dar ea nu ur- 
mează copilul în lumea sa, părăsindu-și lumea reală așa 
cum numai mama care l-a născut poate face. Cu bunicii, 
situația este oarecum similară, deși aici este vorba despre 
o relație constituantă (nepotul o face bunică pe femeia 
până atunci doar mamă) ea nu presupune schimbări de 
acomodare la copil (ca la mamă), ci doar schimbări de 
acomodare la sine (cu starea de bătrâneţe, cu locul se- 
cund). Bunicii se află sprijiniți de copil în travaliul de ela- 
borare personală, își găsesc repere organizatoare, de per- 
spectivă și sens al vieţii. Aceasta îi determină să-și 
iubească nepoții mai mult decât pe propriii copii, cu de- 
gajare și fără stresul dezechilibrului propriu. 
Mama-interioară, sfârșită odată cu nașterea, e înlocui- 
tă de mama-mediu în care copilul trăiește. E o mamă de- 
primată, lentă și deci vâscoasă, ce îi atenuează copilului 
trecerile prea bruște de la o stare la alta. Ea conţine 
psihic stările bebelușului, e o mamă îndoliată care per- 
mite doliul copilului ei (doliul lumii intrauterine — a 
obiectelor din sine pierdute și a mamei-interioare). Abia 
după ce acest mediu conţinător îi este asigurat pe deplin 

bebelușului, el își va putea începe revolta, va putea să 
transfere toate pierderile sale asupra mamei exterioare, 
pe care o va acuza respingând-o, plângând mult și ne- 
consolat. 

Aşa cum un copil intrauterin nu poate trăi nontrau- 
matic în afara uterului matern, nici un nou-născut și un 
sugar nu poate trăi în afara prezenței mamei sale. Mama 
nu este pentru nou-născut doar o îngrijitoare, ea este ceea 
ce nimeni altcineva nu poate fi, este conținătorul psihic 
al bebelușului ce se simte risipit și pe care ea îl adună în 
braţele sale, permițându-i conservarea forței vitale. 

Tot astfel, o mamă fără copilașul său este o femeie 
bolnavă, operată, pe ea o doare epiziotomia sau ceza- 
riana, exprimându-și durerea psihică a separării prin 
preluarea în corpul propriu. Acest lucru nu se întâm- 
plă cu o mamă nevoită să facă față solicitării intense a 
unui nou-născut. Ea sare sprintenă către pătuțul copi- 
lului, îl ia în braţe și se vindecă, nu mai face învestiri 
conversive în propriul corp (prelungindu-și starea de 
rău și neputinţă). 

Copilul lipsit de mama sa imediat după naștere e, 
poate, mai puţin solicitant. El nu mai așteaptă alinare — 
a avut cerințe majore cărora nu li s-a răspuns, iar până 
va putea avea din nou încredere nu va mai apela la cei 
din jurul său. De aceea, un bebeluș cuminte care nu plân- 
ge, deși este mai comod, nu înseamnă că este și mai bine. 
Dar, dacă dispune de mama sa, își va reveni în câteva 
zile, devenind solicitant așa cum este normal să fie. 

Bineînţeles că sunt mari diferenţe individuale între 
bebeluşi (chiar mai semnificative decât la adulţii nivelați 
de social). Dacă un nou-născut este calm și liniștit (doar 
chirăie puțin când s-a trezit și are nevoie de mama sa), 

asta nu înseamnă că nu este bine. Sunt și copilași calmi, 
care și în uter au stat foarte liniștiți. Acești copii se bucu- 
ră de un bun acordaj afectiv și de ritm cu mama. Aceas- 
ta și-a găsit calea exprimărilor de agresivitate și are un 
bun susținător afectiv pentru ea însăși. Oricum, mama 
este aceea care simte dacă copilul ei este tăcut pentru că 
s-a închis în sine sau pentru că îi este bine și poate fi li- 
niștit. 

Venirea acasă de la maternitate este pentru copil o 
mare schimbare de mediu. Întreaga sa viață, chiar dacă 
este vorba doar de trei zile (sunt chiar primele trei zile 
până la ursitori, zile ce stabilesc vigoarea forței vitale), 
s-a petrecut într-un mediu devenit cunoscut și asigura- 
tor. Schimbarea mediului îl face pe copil să se simtă mai 
angoasat decât de obicei și poate să plângă mai mult (sau 
să doarmă mai mult). Dar dacă mama însăși a îngrijit co- 
pilul în maternitate, mediul lui este chiar ea — schimba- 
rea unei camere cu alta nu mai este importantă. Un co- 
pil care a stat permanent cu mama lui a avut timp să o 
cucerească, iar acum o poate solicita în ritmul nevoilor 
reale (probabil mult mai des decât o dată la trei ore). Alt- 
fel, copilul se poate conforma unui program după care 
a fost dresat să răspundă, iar schimbarea persoanelor de 
îngrijire îl poate întoarce din calea „prinderii de mama“. 


În primele ore din viaţa uneia dintre fetiţele mele am con- 
statat că pot să o liniștesc vorbindu-i. Atunci când plângea, 
timpul lung de la patul meu la al ei putea fi acoperit cu vocea 
mea. Am remarcat cu mirare că mă trezea doar plânsul fetei 
mele (deși în salon mai erau alți doi bebeluși). Toate acestea 
au fost pentru mine o dovadă vie de iubire și de acord afec- 


tiv care mi-au dat forță pentru următoarele luni. 

Altă fetiță a mea cârâia fără să plângă, dar se liniștea ime- 
diat cum se așeza pe sânul meu (fără să sugă). Așa că am fă- 
cut „ilegalitatea“ de a o ţine în pat cu mine „fentând“ vigilen- 
ţa asistentelor. Mă relaxa și mă înveselea când îi vedeam 
expresia mirată și ochii rostogolindu-se pentru a privi. Când 
îmi găsea privirea, rămânea „agăţată“ de mine, făcându-mă 


să mă simt profund iubită. 


Sunt experiențe comune, dar necesare pentru un start 
de relaţie. Deschiderea afectivă a mamei, ce urmează naș- 
terii, facilitează înțelegerea empatică a copilului (aceasta, 
în absenţa relaţiei directe cu bebelușul, poate fi drenată 
spre propriul corp sau transformată în anxietate). 

În primele zile după naștere, dormind, copilul se re- 
pliază în starea intrauterină care îi asigură confortul ne- 
cesar. În somn, copilul mai dispune încă de acea lume li- 
niștitoare intrauterină. Cu fiecare trezire el retrăiește 
nașterea, constată pierderea și se găsește dispersat într-o 
lume solicitantă. De aceea, prin empatie, mamele simt 
nevoia de a aduna copilul (înfășându-l, ținându-l în bra- 
te, legănându-l într-un pătuţ) într-un spaţiu conținător, 
uterin. 

Braţele-uter și sânul-ombilic par să compenseze spa- 
tiul intrauterin, să înlocuiască lichidul amniotic cu lap- 
tele liniștitor. Mama vede cum bebelușul său, care se 
poate trezi din oră în oră, se liniștește și readoarme la 
sân — este un spaţiu de tot necesar copilului pentru a 
putea face față angoasei primare. Alteori, nou-născutul 
poate dormi mai multe ore, iar mama știe să nu-l trezeas- 
că (contrar indicaţiilor pediatrilor care își exprimă în fel 
și chip temerea dată de asocierea somnului bebelușului 
cu moartea). 

Nou-născutul se află liniștit de mișcările specifice le- 
gănatului, acestea îi aduc aminte de felul cum era purtat 
intrauterin atunci când mama se mișca și mergea. Sune- 
te monotone precum un robinet curgând, apa unui izvor, 
cântecul mamei, lumini difuze făcute de soare prin per- 
dele — pot să amintească imagini senzoriale liniștitoare. 

Lumea aceasta însă este atât de „zgomotoasă“ senzo- 
rial, încât orice solicitare în plus îl obosește psihic pe 
nou-născut, făcându-l să se apere prin cerința conţinerii 
materne, prin plâns sau prin retragerea în somn. 

În simbioza cu nou-născutul, mama face față unei re- 
gresii fără precedent (pentru care o pregătește însă sar- 
cina și nașterea). Ea personal nu mai există decât în fu- 
ziune cu copilul său. Acest tip special de relaţie îi 
schimbă mamei total raportarea la lume, la spaţiu și 
timp, la viaţă și la valorile umane. 

Dictonul ce stă la baza creștinismului „iubește-ți aproa- 
pele ca pe tine însuți“ pare ilogic de pe poziţia unei trăiri 
uzuale, dar capătă un real înțeles prin simţirea mamei 
nou-născutului (acesta poate face din creștinism o reli- 
gie fundamentată matern). Mama se zbate pentru supra- 
viețuire alături de copil, ea îi suportă angoasa de anean- 
tizare și de aceea simte și se raportează altfel la viață. 
Viaţa e prețioasă în sine, orice mișcare, orice sunet al co- 
pilului pare ceva miraculos și de mare preț. De aici, prin 
extensie, viața devine valoarea fundamentală. Oamenii 
merită să fie iubiți pentru că există și nu pentru că sunt 
într-un fel sau altul. Toate atributele umane de frumos, 
bun, moral își pierd importanţa, par ierarhii superficiale 
în fața importanţei covârșitoare a vieţii în sine. 

Iubirea și ura sunt „ale filei două fețe“ (așa cum spunea 
despre trecut și viitor Eminescu) — ele înseamnă viață 

și moarte. Or, fără acceptarea morții (ca naștere și pier- 
dere din sine fundamentală ce necesită starea de doliu), 
nu există viață. Mama este copleșită de intensitatea unei 
puternice ambivalente: iubirea și-o orientează către copil 
și ura (văzută ca neputinţă, angoasă, devalorizare) către 
sine, justificând depresia, tensiunile, crizele de plâns. 
Plânsul și depresia asigură uniunea dintre mamă și 
copil. Mama descoperă modalități proprii de autoliniș- 
tire de care copilul poate beneficia. Așa se face că plân- 
sul ritmat, sublimat în cântecul de leagăn semnifică do- 
rințe și temeri vizând pierderea, căderea, abandonul. 


„Stea-stea, logostea“ a lui Grigore Vieru este un cântec de 
leagăn unde se poate simți tristețea transformată în duioșie: 
„Stea-stea, logostea / Leagănă fetița mea, / Că eu tare-s ocupată / Și 
ea vrea mult legănată. / Să o legeni lin mereu / Să creadă c-o legăn 
eu“. Mama se zbate între dorințe opuse. Pe de o parte, își do- 
rește păstrarea stării vechi, a ocupaţiilor de până atunci — ceea 
ce neagă existența copilului. Pe de altă parte, aspiră la unitate 
fuzională cu copilul într-o lină legănare. Temerea din fundalul 
dorinţei este aceea de pierdere de sine ca moarte a copilului (le- 
gănat de o stea) în identitate cu moartea proprie (transforma- 
rea într-o stea). Sentimentul de ireal din angoasa existențială 
este exprimat prin ideea de „păcălire“ a copilului. Soluţia vine 
din ritmul cântecului, din legănarea lui, dar și din capacitatea 
de a cuvânta dorinţele și temerile: steaua nu este una oarecare, 
ea este „logostea“, o stea vorbitoare care își găsește o altă lege, 
o lege a cuvântului întru viețuire. Steaua logostea apare aici și 


ca lumină a terțului, ce veghează și permite relația simbiotică. 


Femeia, transformată în mamă, descoperă o altă di- 
mensiune a viețuirii, ce presupune renunțări, reevaluări 


40 Speranţa Farca 


și modificări de sine. Ea ajunge să renunţe la reperele 
masculine adoptate anterior în lipsă de altceva (compe- 
tiția, puterea, succesul), acum acestea îi apar ca străine. 
Vechile valori nu au nicio legătură cu copilul său, cu via- 
ţa și cu felul în care ea poate acum să se raporteze la 
lume (va învăţa treptat să le redescopere odată cu creș- 
terea copilului, dar schimbarea în sine va fi permanentă 
și fundamentală). 

Raportarea mamei la sine și la copilul său este com- 
plicată de fantasme, dorinţe și temeri vechi, ce se reac- 
tualizează (ca în orice perioadă de regresie). Astfel, co- 
pilul este văzut ca păpușă a fetiţei care a fost mama, ca 
bebeluș cu atribute satisfăcătoare și dorite de către ea, ca 
sursă de angoasă, ca obiect al iubirii și urii deopotrivă. 
În oglindă, și copilul își simte mama ca obiect din sine 
ce satisface nevoile, sursă de angoasă și obiect al iubirii. 

Mama se confruntă cu un tip de solicitare cu care nu 
s-a mai întâlnit până acum și de aceea este firesc să se 
simtă nesigură și uneori chiar incompetentă. În timp 
însă, tensiunea diminuează, iar ea se poate adapta rolu- 
lui său, fiecare etapă de creștere a copilului pregătind-o 
pentru următoarele. Mama învaţă să se relaxeze, să se 
odihnească împreună cu bebelușul, să trăiască și ea ală- 
turi de el. Pe măsură ce ea reușește să-și gestioneze afec- 
tele, și copilul va deveni din ce în ce mai puţin solicitant. 

Solicitarea psihică fără precedent combinată cu starea 
regresată a mamei o face să aibă nevoie de sprijin afec- 
tiv extern. De cineva care să „materneze“ cuplul ma- 
mă-bebeluș. 


Această nevoie de susținere a mamei o face să aibă o re- 


prezentare bicefală în mintea copilului (după cum remarca M. 

Klein). Imaginea mamei cu două capete apare în visele, dese- 
nele, fantasmele copilului mic, așa cum apare în basme și mi- 
tologii. 

Într-un tablou al lui Leonardo da Vinci, mama lui Iisus se 
află susținută de mama sa (Sfânta Ana apare corporal nedife- 
renţiată de Fecioara Maria). Cuplul mamă-bebeluș nu este lip- 
sit de triadă: mama bicefală, copilul și mielul. Mielul, ca ele- 
ment animal de identificare circumscrie zona de trăire ca fiind 
una maternă, arhaică (unde diferenţierea om-animal nu este 


operaţională). 


Este ideal ca această susținere să poată veni din par- 
tea cuiva care suportă, dar nu susține regresia (deci nu 
dublează capacitatea maternă a mamei, ci doar îi ofe- 
ră acesteia sprijinul necesar) și care, mai apoi, să poa- 
tă conduce către separare. Acest tert „maternant“ pen- 
tru mamă poate fi soțul mamei și tatăl copilului. Tatăl 
copilului debutează în rolul său printr-o susținere ma- 
ternă. Bărbatul a cucerit femeia, a conceput un copil, 
iar acum va trebui să amenajeze mediul asigurator de 
existență pentru un cuplu din care este exclus. Este o 
ucenicie importantă, ce necesită o amplă elaborare de 
sine. 


Încă din starea de îndrăgostire bărbatul se confruntă cu 
imaginea dificilă a rolului de tată. Ovidiu povestește în Amo- 
ruri visul unui bărbat îndrăgostit: se făcea că era cald și o ju- 
nincă păștea liniștită alături de un taur fericit așezat lângă ea. 
Liniștea lor este însă tulburată de o cioară ce se repede în zbor 
și smulge carnea din pieptul junincii în trei rânduri. Juninca 


pleacă și se îndreaptă spre o pășune cu mulți tauri. 

Este evident că scena mamei cu prunc la sân trezește vechi 
angoase de devorare, răni narcisice ce ţin de excludere. Sunt 


stări ce se cer elaborate pentru asumarea rolului de tată. 


Mama nou-născutului nu poate găsi sprijin și înțele- 
gere în spaţiul social (de care se și apără prin tabu). Ea 
este nevoită să participe direct (chiar dacă inconștient) 
la durerea bebelușului său și să găsească forme de con- 
tinere. De aceea, solicitarea unei mame cu un copil mic 
este atât de mare și de neînțeles pentru cei din jur. 

O mamă se poate simţi adesea stupefiată de lipsa de 
sensibilitate și înțelegere (ca formă de apărare) a celor 
din jur, care nu percep nicicum starea ei de permanentă 
alertă. I se întâmplă ca ceilalți să o chestioneze: „De ce nu 
face piața, curat și altele pe deasupra când copilul doarme ca 
un îngeraș?“ Atunci când copilul plânge ea este învino- 
văţită: „Are laptele prea diluat, prea gras, prea puțin, nu-și 
odihnește suficient copilul, nu-l stimulează sau l-a răsfățat, 
l-a învățat în braţe“. Alte mame cu copii mai mari pot să-i 
spună nonșalant că: „Astea nu sunt greutăți, o să vadă mai 
încolo“. Mama nu poate găsi înțelegere la alții pentru că 
starea de tensiune și de solicitare psihică este atât de in- 
tensă încât cei din jur se feresc să o simtă, ei raționalizea- 
ză cum pot, oferind explicaţii logice care nu au de a face 
cu ceea ce se întâmplă de fapt. 

Mama însăși își va găsi propria-i modalitate sănătoa- 
să de a conţine angoasa copilului și pe a sa. Dacă ea re- 
ușește acest lucru, și copilul își va permite să o solicite 
mai mult. Nu e îmbucurător pe termen scurt: la efortul 
susținut al mamei, în loc de liniștire, copilul pare și mai 
dificil de mulțumit. Pe termen lung însă, este foarte im- 
portant ca bebelușul să-și poată trăi cât mai complet 

doliul din această perioadă — el se va putea dezvolta 
mai bine, mai liber și mai puţin încărcat de tensiune. 


4. Principalele legări din 
simbioza primară 


Uniunea simbiotică cu copilul își evidenţiază în prin- 
cipal patru tipuri de legături: îmbrățișarea, hrănirea, privi- 
rea și vorbirea. 

Braţele mamei susțin, asigură și delimitează copilul 
(mângâierea mamei îi permite copilului să-și simtă con- 
tururile: eul-piele). 

Sânul mamei îi aparține copilului pentru care face 
lapte. Mama își hrănește cu sine copilul (cu substanţă și 
afecțiune) într-o relație corporală gură-sân. 

Nou-născutul uman nu-și poate folosi corpul pentru 
a se prinde de mama sa. El se „agaţă“ de ea cu privirea. 
E o agăţare păstrată pentru situațiile de supt (chiar su- 
gând biberon, copilul își urmărește mama cu privirea). 
Forţa de „agăţare“ a privirii se păstrează și la adult, de 
aceea văzul este cel mai important simţ uman. 

Relaţia ureche-—voce este continuată din intrauterin și 
are un important rol asigurator și constitutiv pentru co- 
pil. În această relaţie organică se înscrie limba maternă 
structurantă pentru echilibrul psihic al copilului. 

Atunci când una dintre aceste legături nu se poate re- 
aliza eficient, ea lasă locul unor legări patologice, a su- 
pradimensionării altora, introducând o ambivalenţă în 
privinţa separării: pe de o parte, separarea este grăbită, 
pe de alta, ea nu este niciodată pe deplin realizată. 

4.1. Îmbrăţișarea 


Copilul mic este Greuceanul din poveste, iar mama 
singură nu-l poate duce. Ea însăși are nevoie de un su- 
port adult, de a fi „ținută în braţe“. Nu întâmplător, cu- 
plurile de îndrăgostiți încep prin a se ține de mână (le- 
gătură ombilicală recreată, ce se va repeta în relația cu 
copilul) și prin a se îmbrăţișa (fuziune corporală necesa- 
ră în susținerea de mai târziu a copilului). 

Bebelușul nu poate fi imaginat în afara brațelor ma- 
mei sale. Dar, imaginea mamei cu copilul în braţe (ima- 
ginea icoană) este prea completă (asemenea unei sfere) 
pentru a fi stabilă fără o susținere externă. 

Imaginea mamei ce poartă copilul dintr-o lume în 
alta, care nu-l lasă întreg (cum era în uter), dar care îl 
adună și îl hrănește cu sine, apare frecvent în mituri și 
basme. 


Făt-Frumos (fătul) rămas pe cealaltă lume își găsește în 
Ghionoaia binevoitoare (mama) calea către lumea noastră. Ea 
îl poartă cu sine în zbor (în braţe). Ghionoaia însă este cumplit 
de înfometată și trebuie hrănită cu o parte din sine (un deget 
ca simbol ombilical). Copilul își sacrifică integritatea pentru 
accesul la lumea extrauterină, sacrificiu înţeles în termenii pro- 


prii (de foame și dorință de devorare a sânului matern). 


Aici este redată atât starea de simbioză (cu trecerea 
dorinţei de la unul la celălalt), cât și ambivalenţa care o 
domină. 

Simbioza este o stare mult prea regresată pentru a fi 
suportabilă în afara unui terț susținător. 

În basme, Făt-Frumos o ia pe Ileana Cosânzeana și o 
urcă pe calul său. În mitologie, Prometeu nu este singur cu 
muntele de care este legat, ci ritmic se află vizitat de vultu- 
rul devorator. În religia creștină, cuplul Fecioarei cu Prun- 
cul apare susținut fie de către Tatăl Ceresc, fie de către Sfân- 


ta Ana. 


Deși simbioza este duală, esenţa ei este întotdeauna 
triadică datorită nevoii de susținere. 


4.2. Laptele-uniune 


Hrana unui bebeluș nu este percepută de acesta în 
mod diferențiat de contextul afectiv. Alăptând, mama 
simte că nu-i dă copilului un sân impersonal, ci se oferă 
pe sine cu întreaga sa interioritate. Când bebelușul său 
suge hămesit, uitându-se recunoscător în ochii ei, o face 
să se simtă fundamental bună, necesară și iubită. Copi- 
lul suge odată cu laptele matern și dragostea pe care 
mama i-o poartă. Ambii au o stare împlinire și liniște ce 
cu greu poate fi atinsă într-un alt context. 

O mamă ce-și alăptează copilul oferă o imagine atât 
de arhaică și de regresivă, încât această scenă se trans- 
formă adesea într-un tablou, într-o icoană care, religios 
sau nu, aduce cu sine pentru orice privitor starea de pace 
și conținere necesară reechilibrării. 

Icoana Maicii Domnului cu Pruncul se oferă privirii 
oricărui om ce a fost bebeluș și poate acum, privindu-se 
din afară, să mai soarbă din liniștea sânului matern, o li- 
niște preverbală prea arhaică pentru a putea fi recreată 
de cuvânt. 

Doar imaginea-icoană poate să retrezească starea de 
simbioză perfectă: copilul suge laptele pe care sânul ma- 
mei îl face pentru el, mama absoarbe din copil angoasa 
privindu-l, iar copilul, privindu-și mama, își interiori- 
zează imaginea unui sine iubit. Acest cerc: gură — sân — 
privirea mamei — privirea copilului reface întrucâtva uni- 
tatea intrauterină. Trecerea de la substanţa laptelui la 
imaginea din privire permite însă saltul de la încorpora- 
rea fizică spre interiorizarea psihică. Este un cerc evolutiv, 
ce permite consolidarea narcisismului copilului. 


Se pot strecura și erori, după cum găsim în mitul lui Nar- 
cis. Aici copilul nu-și privește mama, ci pe sine, iar mama nu 
absoarbe angoasa copilului, ci chiar pe el, substanţa lui. Mama 
lui Narcis nu este împăcată cu venirea pe lume a copilului 
(rod al unui viol). În angoasa ei de moarte, îl întreabă pe pro- 
rocul Tiresias dacă pruncul va trăi. Este o întrebare pusă, con- 
știent sau nu, de fiece mamă în ambivalenţa ei. Defectul de 
relaţie apare în felul de a-l iubi. Nimfa Echo (reprezentare ma- 
ternă) îl adoră pe Narcis, dar nu-i poate vorbi decât repetând 
ultimele lui cuvinte. Mama i se oferă copilului ca un ecou, ca 
o umbră de imagine personală, iar cu ea copilul nu se poate 
simți decât singur — el nu are altă șansă decât agățarea de 


propriul sine — agăţare ce nu poate fi viabilă. 


Hrănirea la sân a copilului nu este un simplu act de 
alimentare și de aceea nou-născutul va refuza ca hrană 
o mamă prea deprimată, frustrantă, angoasată sau pre- 
ocupată de altceva. Bebelușul poate plânge de foame ală- 
turi de această mamă pe care va continua să o refuze (el 
însuși simțindu-se refuzat). La insistența mamei se va 
îneca repetat, își va întoarce capul sau va avea dureri de 

burtă. Dacă simte că mama sa nu i se oferă complet, be- 
belușul este în stare să se lase să moară de foame. Calea 
este aceea de repoziționare a copilului în centrul intere- 
sului matern, al privirii ei. Dacă mama se va lăsa preo- 
cupată de copil, îl va privi, îl va asculta și-i va vorbi, și 
el va dori (va ști, va putea) să sugă. 

Nu același lucru se întâmplă cu un sugar mai mare, 
el are deja o istorie de conţinere împreună cu mama sa. 
Acesta va suge în orice stare a mamei, arătându-i că o 
acceptă oricum este, mulțumindu-i astfel că și el a fost 
acceptat. Mama își simte eforturile înțelese și răsplătite 
de către copil, iar relaţia lor se consolidează într-un ve- 
ritabil parteneriat. 

Laptele matern este o expresie obiectivă, fizică a le- 
găturii simbiotice, a continuării legăturii organice din in- 
trauterin. El devine astfel locul preferat pentru proiecția 
dorinţei și angoasei de fuziune a mamei. 


În mitologie, ca reprezentant pentru sânul ce alăptează 
este cornul abundenței, adaptat la nevoi și dorințe multiple (co- 
pilul se liniștește, își potolește foamea și setea, se odihnește și 
asigură cu sânul mamei). Cu cât cererea e mai mare, cu atât 
și oferta crește (cu cât copilul suge mai mult, cu atât sânul face 
mai mult lapte). 

În „mitologiile“ personale, tot laptele matern este și cel vi- 
novat de plânsul de angoasă al copilului, de „colicii“ lui. Dacă 
un copil plânge, atunci cel mai frecvent „tap ispăşitor“ este 
laptele prea gras, prea slab, prea puţin, prea mult — oricum 


inadecvat copilului. 


Din cauza acestei relații organice, alăptarea poate de- 
veni uneori greu de suportat psihic pentru mamă. În 

condiţiile inexistenţei unui suport afectiv eficient pentru 
mamă, este firesc ca ea să se simtă inadecvată copilului, 
să vrea să se extragă, să fugă, întrerupând calea materia- 
lă a exprimării simbiozei — lactaţia. 

Dorinţa inconștientă de fugă din mintea mamei expri- 
mă spiritul său de conservare și menţine forța vitală a co- 
pilului. Este o dorinţă firească și benefică, dar ale cărei 
virtuți se transformă în contrar odată cu punerea ei în act 
(prin încheierea alăptării). Laptele mamei doar exprimă 
fizic legătura sa cu copilul, dar nu o generează și nici nu 
o poate întrerupe. Copilul are nevoie de unitatea sa cu 
mama pentru a trăi, pentru a se constitui — este o legă- 
tură psihică ce nu se poate sfârși odată cu alăptarea. 
Alăptarea însă poate să o obiectiveze și să o facă mai ușor 
de purtat, ea poate satisface nevoia de uniune a mamei 
și a copilului în condiţiile păstrării limitelor corporale ale 
mamei și formării eului-piele al copilului. Alăptând, 
mama se simte fundamental bună când copilul ei suge 
cu poftă, iar copilul alăptat învaţă să se delimiteze pe sine 
tocmai în acest contact corporal consecvent cu mama sa. 

Mama care alăptează nu poate fi inadecvată copilului 
deoarece legătura fiziologică cu copilul îi oferă exact rit- 
mul și apropierea optime (ea nu poate fi nici copleșitoa- 
re psihic și nici prea distantă). Pe de altă parte, o mamă care 
nu alăptează simte nevoia să se ofere compensator copi- 
lului sau să fugă — și abia acum poate fi inadecvată. 

Multe mame însă spun că atunci când au dat copilu- 
lui lapte de substituție, acesta a devenit mai liniștit și a 
dormit mai bine. Laptele venit din exterior aduce o se- 
parațţie liniștitoare pentru mamă, iar ea asigură copilul. 
Uneori și aceasta este o soluţie când nu există un sprijin 
extern, real pentru mamă. 

„A nu avea lapte“ sau „a nu avea lapte bun“ sunt 
doar explicaţii de acoperire pentru mama speriată, afla- 
tă în faţa unei regresii prea mari. Sânul face parte din 
corpul mamei, dar după naștere este mai mult al bebe- 
lușului, în funcţie de a cărui nevoie va face un lapte co- 
respunzător cantitativ și calitativ. Fuziunea din relația 
mamă-bebeluș nu numai că nu este patologică, dar este 
și absolut necesară pentru existenţa copilului. 

Bebelușul ce nu dispune de un suport fuzional pen- 
tru angoasă riscă să se piardă, să se dilueze în lumea asta 
mare care îl înghite și căreia psihic nu-i poate face față. 
El moare sau devine autist (este cazul lui Narcis din mi- 
tologie). Totuși moartea subită și autismul sunt fenome- 
ne atât de rare, încât se poate vedea că, până la urmă, 
majoritatea mamelor reușesc să găsească forța de a face 
față solicitărilor copilașului, chiar dacă acestea sunt atât 
de intense și chiar dacă nu alăptează. 

Alăptatul ritmează și oferă cadrul relației primare, 
dar, sub pretextul importanţei sale evidente, nu trebuie 
să devină un calvar pentru mamă. Dacă ea nu găsește în 
sine suportul psihic necesar de a continua, e mai bine să 
se oprească — cu siguranţă va ști să găsească propriile-i 
modalități de a înţelege copilul și de a-i fi aproape. Ca și 
pentru modalitatea aleasă pentru naștere (chiar dacă naș- 
terea naturală este preferabilă în general), fiecare mamă 
poate alege soluţia cea mai bună pentru sine — singura 
ce poate lua decizia corectă este ea însăși. 

Există mai multe motive pentru care o mamă nu vrea 
sau simte că nu poate să-și alăpteze copilul. 

Când mama își îndreaptă doar iubirea spre copil, iar 
tensiunile sale agresive nu au altă cale de manifestare, 
ele se vor îndrepta cu putere către sine: mama se va simţi 

devalorizată, incapabilă și nedemnă. Starea devaloriză- 
rii de sine se proiectează asupra laptelui (care poate fi 
considerat inadecvat copilului) sau asupra copilului 
(care o rănește, nu poate să sugă, o refuză). Aceste expri- 
mări sunt un indiciu că mama are nevoie de mai multă 
susținere din partea celor apropiaţi, că ea însăși are ne- 
voie de dovezi de dragoste, de aporturi narcisice. Chiar 
și pediatrul o poate încuraja arătându-i, pe bună drep- 
tate, că efectele bunei sale îngrijiri se văd la copil. Aici 
alăptarea ar fi benefică pentru cuplul mamă-bebeluș 
dacă mama găsește suficient sprijin exterior pentru sine. 

Sunt însă și situații când alăptatul nu trebuie susținut. 
De pildă, unele mame se descurcă mai greu cu starea de 
simbioză. Ele însele se află încă într-o relație simbiotică 
cu mama lor (din diverse motive: înțărcare traumatică, 
conduită abandonică sau intruzivă a mamei mamei), cu 
partenerul de viaţă (unde relația simbiotică cu mama 
este transferată asupra soțului), cu un alt copil (mama 
poate fi din nou însărcinată, fapt ce îi creează o mică dis- 
ponibilitate pentru continuarea alăptării copilului năs- 
cut). În aceste cazuri, alăptatul nu are nicio rațiune cu 
care să poată fi susținut, mamele pot fi bune și hrănin- 
du-și copilul cu biberonul. De altfel, nici copilul nu va 
insista să sugă, înțelegându-le mai bine ca oricine altci- 
neva, va prefera biberonul. 

Sânul (ce poate fi înlocuit cu biberonul, suzeta și bra- 
tele mamei) pentru copil are mai multe funcții: de satis- 
facere a foamei și a setei, de potolire a angoasei prima- 
re, de asigurare a regresiei pentru somn, de bază pentru 
construcția constantei de sine și a celuilalt. 

La începutul vieții, confruntându-se cu angoasa prima- 
ră, copilul se simte întreg doar recompus în brațele mamei, 

se simte nefragmentat interior doar când suge. Braţele 
mamei înlocuiesc uterul conținător, iar laptele supt redă 
consistenţa lichidului amniotic. Sunt condiţii în care lu- 
mea veche, intrauterină se reactualizează și copilul poa- 
te adormi. Mama îndeplinește funcția de „adăpost“ păs- 
trată și în relaţie cu copilul mai mare ce se va alina în 
braţele ei când este speriat sau supărat. Pentru adult, 
această nevoie de retragere într-un spaţiu asigurator ră- 
mâne valabilă chiar dacă se satisface prin substitute ma- 
terne: umărul de sprijin în caz de necaz, plânsul (cu la- 
crimi ce redau componenţa lichidului amniotic). 

Senzaţiile de foame sau sete, de oboseală sunt speci- 
fice lumii acesteia (nu există intrauterin). Acestea îl spe- 
rie pe nou-născutul care se simte în pericol de a fi dis- 
trus de ceea ce simte. Laptele oferit fără întârziere îl ajută 
pe copil să facă față acestor senzaţii. Sânul cu lapte este 
un bun substitut pentru ombilicul pierdut: el realizează 
o uniune corporală ce permite hrănirea copilului cu sub- 
stanță din mama. Se adaptează (cantitativ și calitativ) la 
nevoia copilului și i se oferă cu promptitudine imediat 
ce copilul și-a exprimat cerința. Nou-născutul nu poate 
aștepta, iar de la scâncet până la plânsul plin de panică 
se scurg doar câteva secunde. Totodată, sânul nu oferă 
cantități mari de lapte și poate permite, pe lângă satisfa- 
cerea foamei, și pe aceea de a suge (atunci când se folo- 
sește biberonul pentru hrană, el este dublat adesea de 
suzeta pentru supt). 

Sânul și suptul rămân la fel de importante pentru eta- 
pa de iniţiere a separării când copilul depășește faza de 
nou-născut. Somnul, ca apărare de lumea asta, devine un 
depozitar al fricii de lumea de dincolo. Copilul se simte 
absorbit în spațiul intrauterin pe care deja nu-l mai simte 

ca fiind al său și unde a depus toată angoasa inexprima- 
bilă a nașterii. Pentru copilul care se teme să adoarmă, 
laptele mamei este un garant al reîntoarcerii, un asigura- 
tor ce face posibilă regresia. Mama însăși se lasă absorbi- 
tă de către copil (prin laptele supt), fără a fi nici distrusă 
și nici angoasată. Prin aceasta, ea devine asiguratoare. 

Sânul mamei îi oferă bebelușului un suport și pentru 
etapa în care începe să se vadă distins de mama sa. Alăp- 
tându-l, mama i se oferă total copilului, iar el se poate 
oglindi în ea ca fiind constant cu sine. 

Prin alăptare, mama nu creează doar o uniune corpo- 
rală cu copilul, ci și una psihică: relația gură-sân este 
mutată la nivelul privirii (ochi-imagine) și auzului (ure- 
che-voce). Copilul se uită fix în ochii mamei de unde-și 
soarbe imaginea de sine, o imagine liniștitoare ce dă mă- 
sura existenţei sale. E un loc de unde se instalează liniș- 
tea profundă, liniștea necesară regresiei pentru adormi- 
re. Copilul „suge“ astfel somn și pace de la sânul mamei, 
mama însăși fiind contaminată. De aici și motivul lapte- 
lui adormitor prezent în mitologie, în basme și chiar în 
sfaturile pentru insomnie: un pahar de lapte cald băut îna- 
inte de culcare. 


4.3. Ochiul, deochiul din frunte 


În basme, hârca de babă amestecă somnoroasă în laptele 
porcului devenit prinţ. La fel procedează și Sfânta Vineri cu 


laptele oferit ursului din grădina cu salăţi. 


Laptele cu somnoroasă este laptele matern supt de că- 
tre copil de la sânul mamei. Copilul lușează, privirea se 

încețoșează și vede o altă față a mamei, o față ce numai 
la acest nivel de relaţie i se poate descoperi. Apropierea 
de mama și privirea feţei ei de jos în sus îi deformează 
trăsăturile: bărbia și gura devin foarte mari, fruntea se 
îngustează și ochii se suprapun mutându-se în centrul 
frunţii, sub linia sprâncenelor ca un singur ochi mare și 
pulsatil. Este ochiul inimii ei, un ochi privitor — ochiul 
deochetor care petrece regresiv, într-o lume unde copilul 
există fără imagine (în uterul mamei), într-o lume unde 
totul se suprapune și-i aparţine, într-o lume a liniștii pro- 
funde. Copilul, astfel deocheat, adoarme „de poți tăia lem- 
ne pe dânsul“ cum spune povestea, nu mai poate fi trezit 
de lumea asta dizolvată în vis. 

De aceea copiii foarte mici au probleme de focaliza- 
re. Copilul își controlează ochii pentru a putea suprapu- 
ne imaginile și pentru a pierde conturul acestora. De ase- 
menea, un ochi este folosit pentru imaginile din lumea 
asta, iar altul pentru senzațiile corporale. Așa se face că 
atunci când burtica bebelușului face zgomot sau când 
pielea îi este mângâiată, privirea copilului se încrucișează. 

Un copil mic ce nu dispune suficient de apropierea 
corporală cu mama va diminua această distanţă lușând 
aproape tot timpul și formând ceea ce numim strabism. 
Ochiul „leneș“ se „sacrifică“ pentru orientarea privirii 
către înăuntru. Un copil alăptat la sân își are acoperit 
când un ochi, când altul. El este forțat să găsească altă 
modalitate de a lușa: prin coborârea pleoapei și a gene- 
lor care ajută la încețoșarea privirii. 

Ochiul din frunte semnifică legătura simbiotică, ar- 
haică. Pentru acesta găsim în basme, mituri și religie nu- 
meroase reprezentări proiectate asupra mamei (ciclopul, 
lelele, Hidra), copilului (feţii cu stea în frunte, însemne, 

scrieri de destin, ziceri de vis și de oracol) sau într-o zonă 
impersonală (privire a divinității, steaua călăuzitoare, lu- 
mină, constelații, zodii). 


Motivul ochiului din frunte apare în mitologie sub forma 
imaginii unui uriaș ciclop. 

O stea visată îi conduce pe Magi către locul nașterii Prun- 
cului Sfânt. 

Ochilă din „Harap Alb“ are un singur ochi în frunte, care 


vede închis și noaptea ceea ce alții nu pot vedea. 


Regresia profundă este benefică pentru copilul mic, 
e recuperativă. Pentru un copil mai mare și pentru 
adult, regresia se încarcă de semnificația morții și de 
aceea este de evitat. Adultul învață somnul iepurește și 
nu se mai lasă deocheat de ochiul pulsând ca o inimă 
din fruntea mamei. El rămâne doar impregnat de aceas- 
tă imagine a uriașului ciclop cu un singur ochi în frun- 
te, imagine de spaimă și de basm, imagine a unei fan- 
tasme prea vechi. 

Este o imagine regăsită de cuplurile de îndrăgostiţi 
care se privesc în ochi de foarte aproape (când doi ochi 
pot face unul singur, mare și pulsatil, ochi ce promite 
unitatea din iubire). 

În afara iubirii, ochiul ce deoache conține privirea 
smintitoare a Ielelor sau cea împietritoare a Hidrei. Este 
o privire de spaimă ce trebuie evitată sau îndepărtată 
prin formule magice expiatoare. Ochii, ca și cele două 
lumi (intrauterină și extrauterină) e bine să stea sepa- 
raţi, orice suprapunere readuce cu sine angoasa prima- 
ră a bebelușului, a muribundului, a îndrăgostitului și a 
psihoticului. 

În basmul „Înşiră-te mărgărite“ o femeie este aleasă în iu- 
bire și însoţire pentru că promite că va naște doi copii (numă- 
rul din simbioză) cu stea în frunte. Prin promisiunea aceasta 
ea oferă mirajul deochiului, al timpului arhaic, etern. Întrea- 
ga poveste urmează însă cursul evoluţiei către separare, către 
alungarea deochiului, a scrierii de destin din fruntea copiilor. 
Mama (inocenta doritoare și hârca acțională) trăiește succe- 
siunea separărilor de copil ca pe niște morți succesive. Copi- 
lul, privit cu ochi suprapuși, are două imagini separate (sunt 
doi copii ca și cei doi ochi, dragi ca și ochii din cap). Pe rând, 
ei apar în starea nedistincţiei de animal (doi câini), în starea 
nemișcării, ca plante (doi pomi) — și ajung, scândură de pat, 
suport al scenei originare. Regresia are drept scop reparația 
chiar în momentul primar al întrupării sufletului copiilor, în 
momentul originar. 

Nu lipsește nici motivul drumului pe apă (intrauterin) ca 
loc din care se poate naște viața. Apa, ca lichid intrauterin, va 
fi hotarul vieţii în naștere și în moarte. Acest lichid se va re- 
găsi în laptele matern ca „apă vie și apă moartă“ ce încheagă, 
unește și însuflețește. Odată cu înțărcarea, acest lapte va fi re- 
fuzat copilului sortit lumii și vieţii. Se va transforma în Stix, 
apa neagră din vise, apa ce are pe celălalt mal strămoșii și toa- 


te pierderile noastre. 


Ochiul din frunte apare și în ritualuri expiatoare me- 
nite să ferească de regresii foarte puternice: „Fugi deochi 
dintre ochi dintre sprincene...“ Fiinţa deochetoare este „în- 
toarsă la țâță“ — cu ea s-a revenit asupra înțărcării. 
Mama a produs deja suferința ruperii, dar apoi a revenit 
la copilul înțărcat tot alăptătoare, menținându-l între se- 
parare și fuziune. Omul deochetor, cu privirea neînțărca- 
tă pe deplin, poate transmite starea sa de dorinţă arhaică. 

El amintește de trauma înțărcării insuportabilă pentru co- 
pilul care nu a trăit-o. În deochi cerința este aceea de par- 
ticipare simbiotică (adresată copiilor și femeilor). Un co- 
pil admirat cu privirea de acest om este un copil devorat, 
„sorbit din priviri“, un copil cu care se identifică primar 
și la care reactualizează regresia și dorința. Privirea neîn- 
țărcată exprimă o puternică cerință de relaţie ce nu poa- 
te rămâne fără efect de îmbolnăvire sau îndrăgostire. Este 
un efect ce poate fi alungat prin descântec (ca o des-lega- 
re, o inversare a cântecului de leagăn). Privirea prea sim- 
biotică este trimisă „în pustiu“, în locuri vechi, dar dez- 
învestite afectiv: „fugi deochi dintre ochi, dintre sprincene și 
du-te în pustiu, acolo unde cocoș nu cântă, fată mare cosiță nu 
împletește, câine nu latră și copil nu scâncește“. Ochiul ce 
deoache vine din altă lume, unde este trimis să se reîn- 
toarcă. Prevenirea deochiului este posibilă prin atragerea 
privirii simbiotice cu un obiect ce poartă semnificația se- 
parării (panglica roșie ca semnificant pentru ombilicul tă- 
iat, bijuteria strălucitoare ca ochi din înțărcare, inelul ca 
legătură maritală). Prin aceste semne i se comunică deo- 
chetorului lipsa disponibilității pentru uniune cu el (pen- 
tru că această uniune fie este realizată cu altcineva, fie nu 
mai este posibilă în condiţii de separare). 

Copilul înțărcat își mută interesul de la sân la ochi, la 
privire. El bagă degetele în ochii mamei, vrea să-i scoa- 
tă și să se joace cu ei. Sânii par tot niște ochi, corpul 
uman este și el o față veche, arhaică cu buricul ca singur 
ochi central. Mama care a înțărcat devine o ființă plină 
de ochi pentru copil. Lumea din jur capătă ochi privitori 
ce instigă copilul la cercetare. Ochi strălucitori privesc 
din întunericul refulării și bântuie copilul în pragurile 
separărilor, înspăimântându-l. 

Înțărcarea duce la refularea imaginii ciclopului, păs- 
trată doar în coșmaruri și temeri (fiind prea regresivă) și 
o înlocuiește cu imaginea ochilor multiplii, ochi ce pri- 
vesc de peste tot. 

Odată cu elaborarea separării ochii revin în locul lor 
organic fără însă a-și pierde întreaga semnificaţie. Privi- 
rea rămâne o importantă cale de învestire narcisică după 
modelul privirii materne (care conţine imaginea copilu- 
lui, precum și afectul ei). 

Privirea marchează o relație: comunicarea este însoțită 
de privire, curiozitatea atrage privirea, evitarea comuni- 
cării apare ca o evitare a privirii, iar ferirea privirii ara- 
tă o refuzare a ceva care sperie sau impresionează prea 
tare. Privirea este o relaţie de agățare (a copilului mic de 
mama sa, a îndrăgostitului de iubită, a „neînțărcatului“ 
de substitutul matern) sau de comunicare („soarbe cu pri- 
virea“, „fulgeră cu privirea“, „iubire la prima vedere“, 
„privește de sus“). Privirea este și o modalitate a expri- 
mării de sine, a propriilor stări și trăiri interioare (poate fi 
bună, rece, voioasă, obosită, avidă, absentă, autosuficien- 
tă, străină, contrariată, îngrozită). Este, de asemenea, și 
un mod de a face față pericolului prin evitare („își bagă ca- 
pul în țărână“) sau înfruntare („ţintuiește cu privirea“, 
„fulgeră cu privirea“). Tot privirea este diferențiatoare în- 
tre viu și neviu (viul privește, iar neviul nu). 

Omul, la orice vârstă, este impresionat de privire, 
dar și de absenţa ei. Astfel, se poate distinge între: ochi 
nevii, lipsiţi de privire (ochi ce dau impresia de față), 
ochi nevii care mimează privirea (ochii păpușilor și ai 
personajelor din desene animate), ochi vii cu privire ce 
nu poate fi decodificată uman (ochii păsărilor, reptile- 
lor), ochi vii care privesc cu sens (ochii mamiferelor, 

înțărcate sau nu) și ochi ce nu mai pot privi (ochiul 
mort, ce permite dezînvestirea întregului corp, lăsân- 
du-l fără nume într-o zicere impersonală: mortul, moar- 
ta). Absența privirii permite dezînvestirea afectivă, re- 
tragerea iubirii. 


4.4. Preverbalul comunicativ 


O altă legătură din relația mamă-bebeluș este aceea 
ureche-sunet emis (cu varianta „cuvânt rostit“). Este cea 
mai veche legare, datând încă din uter. Faptul că este an- 
terioară nașterii, îi dă importanţă în stabilirea unității și 
constantei de sine: între mama intrauterină și mama ex- 
trauterină, între făt și nou-născut. Această funcţie unifi- 
catoare se va păstra mereu. Ea face din limba maternă 
un mediu al structurării de sine și din cuvânt o modali- 
tate de eliberare și terapie. 

Intrauterin, vocea mamei, alături de cadenţa corpu- 
lui său în funcțiune, de sunetele ce provin din afara ei, 
dar și de sunetele pe care le face copilul însuși, consti- 
tuie un limbaj ce-i comunică copilului situații și stări. 
Zgomotele dau măsura activităţii și a participării afec- 
tive a mamei. Mama poate avea activități relaxante care 
o bine-dispun, iar fătul profită de un bun confort 
(mama este blândă, calmă și saturată de progesteron). 
Tot așa cum mama poate fi implicată în situaţii stresan- 
te, resimţite auditiv și hormonal de către făt. Copilul 
intrauterin poate face corelaţii între sunetele auzite și 
ritmul cardiac, hormonal al mamei. Astfel, el știe mai 
bine decât mama ce întâlniri și activități o supără și care 
îi fac bine. 

O pacientă, în perioada sarcinii, era în divorţ. Întâlnirile 
cu soțul său erau pline de tensiune, iar copilul i se zbătea în 
uter. Ulterior, cei doi s-au împăcat și au început să se înțelea- 
să minunat. Copilul însă, când era bebeluș, atunci când au- 
zea vocea tatălui, începea să se zvârcolească și să țipe cât îl ți- 


neau puterile. 


După naștere copilul nu mai participă la fluxul hor- 
monal al mamei atât de direct (ci numai prin gustul lap- 
telui matern și prin senzațiile olfactive), dar tonul vocii 
rămâne asociat cu stări afective. Astfel copilul poate fi li- 
niștit prin vocea cunoscută a mamei la care știe cum să 
reacționeze. De aceea, pentru nou-născut, vocea mamei 
este regresivă, de reconstrucție a lumii intrauterine. 

La naștere, prima comunicare a copilului cu lumea 
este prin voce — copilul ţipă. Tot prin plâns își va expri- 
ma nou-născutul și starea de angoasă primară. Capaci- 
tatea copilului de a-și folosi vocea în plâns este un semn 
de bună dezvoltare. La o primă gândire este greu de în- 
teles cum plânsul poate fi indicator al stării de sănătate 
psihică și de relaţie. Totuși, exprimarea, chiar tumultoa- 
să sau haotică, vine abia după starea de perplexitate afec- 
tivă a copilului, când el nu poate acționa și nu se poate 
manifesta — stare mult mai gravă, ce necesită conține- 
re. De altfel, un exemplu îl pot oferi acele vise în care pe- 
ricolul creează o stare de paralizie. Când frica paroxisti- 
că este depășită, momentul fugii sau al țipătului este 
eliberator, iar teama diminuează în intensitate. 

Copilul își solicită mama intens, forțând-o să se ridi- 
ce la nivelul celei intrauterine. Însă, oricâte eforturi ar 
face, mama nu-i poate satisface copilului această cerin- 
tă. Neputința mamei îi provoacă copilului disperare, dar 

consecventa ei binevoitoare îl ajută să nu o mai refuze, 
să se mulțumească și cu mai puţin. Susținut de stabilita- 
tea mamei, copilul își începe și el strădania de a se adapta. 

Plânsul de angoasă este un semn bun, arată depăși- 
rea perplexității lipsei de speranţă. Prin plâns, copilul își 
face mama să se simtă inutilă și nefolositoare, respinsă 
și incapabilă să-l ajute. Numai un bebeluș suficient de 
bine securizat de către mama actuală își poate permite 
să-și plângă pierderea celei intrauterine. 

Plânsul de angoasă este o comunicare a stării de dis- 
perare a copilului, copleșit de lumea asta. 


Plânsul de angoasă al nou-născutului nu este niciodată pe 
deplin refulat. El se regăsește și la adult în strigătul de pani- 
că sau de durere extremă. Atunci când copilul ceva mai mare 
va încerca să-și rețină plânsul va avea acea senzație de „nod 
în gât“ ce poate fi responsabilă de blocaje ale respirației (în 
cazul astmului) sau de vărsături. De aceea, plânsul de triste- 
te este o manifestare preferabilă celor ce pot apărea în cazul 


reţinerii lui. 


Cum gestica și mimica sunt importante în comunica- 
rea verbală, în comunicarea de angoasă, postura copilului 
devine semnificativă. Sunt două posturi specifice ce în- 
soțesc plânsul de angoasă și ambele, exprimă un refuz 
al mamei, al relaţiei cu ea. 

Într-una dintre posturi copilul se arcuiește pe spate și 
plânge puternic. El aproape că i se aruncă mamei din 
brațe, refuzând vehement apropierea corporală. Mama 
se simte refuzată și inutilă, disperată că nu poate ajunge 
la copilul ei pentru a-l alina. În această postură corporală, 
copilul reeditează mișcarea sa din timpul nașterii arătând 

că se simte între două lumi (intra și extrauterină), în ten- 
siunea nașterii. El refuză braţele mamei ca substitut pen- 
tru uterul din care a fost alungat neașteptat și prea brusc. 
Prin aceasta se înțelegere de ce această postură este mai 
frecventă la copiii născuţi prin cezariană (nașterea pen- 
tru ei a fost neașteptată și fără participarea lor). 

O altă postură corporală este aceea în care copilul se 
face covrig, strângându-se în poziţia fetală. Este o poziţie 
adoptată și de către adulții aflaţi în situaţii regresive (în 
somn sau în durere). În unele culturi, aceasta este și o 
poziție practicată pentru înmormântare. Mama interpre- 
tează plânsul copilului ca fiind dat de o mare durere. 
Numai că durerea psihică a copilului, cel mai adesea, 
este înțeleasă ca durere fizică localizată în jurul buricu- 
lui (așa s-a născut mitul „colicilor“ ce nu are susținere 
medicală, dar se presupune că ar fi dureri de burtă, cal- 
mate cu mângâieri în jurul buricului!). Localizarea du- 
rerii este corectă (buricul este locul de rupere a legăturii 
intrauterine), dar refulările culturale mută sensul psihic 
al durerii în planul fizic. În gestionarea durerii fizice, 
mama se simte mai apărată deoarece poate apela la spri- 
jinul medicului pediatru. În conţinerea durerii psihice 
mama însă este obligată să apeleze la propria-i interio- 
ritate și la sprijinul afectiv al susținătorului său. 

Oricum s-ar exprima copilul, mama simte disperarea 
lui ca fiind a sa și alinându-l pe el se alină pe sine. Când 
îl liniștește și-l adoarme, mama se află epuizată, sfârși- 
tă. Durerea psihică a bebelușului, deși atât de greu de 
conţinut, este adesea bine suportată de către mamă, care 
peste câteva luni va putea uita prin ce a trecut și va pu- 
tea încărca fantasmatic această perioadă: „Copilul meu n-a 
plâns, nu s-a trezit noaptea, iar eu puteam să dorm liniștită 

și să-mi văd de ale mele. Acum îmi face probleme că este un 
năzdrăvan și jumătate.“ (N.F., o mamă de 38 de ani). 

Plânsului copilului, mama îi opune cântecul său. Cân- 
tecul de leagăn preia jalea copilului, dar prin ritm și me- 
lodie, o metamorfozează în ceva ce poate fi conținut. Ver- 
surile din aceste cântece amintesc de căderi, pești 
devoratori din adâncuri, cârtiţe și alte bântuiri materne, 
îmbucătăţiri, plecări și pierderi cărora copilul și mama 
le supraviețuiesc. Cântecul de leagăn învăluie uterin co- 
pilul și mama ca într-o vrajă (căreia i se opune des-cânte- 
cul). Ritmul său antrenează cuplul într-un vertij regresiv, 
iar cuvintele exprimă afecte arhaice. Efectul este unul de 
cădere în liniștirea profundă din starea de unitate intra- 
uterină (ritmul cântecului este asemenea zgomotelor na- 
turii, ambele amintind de vuietul corpului mamei auzit 
în uter). 

Mama de nou-născut regresează ea însăși pentru a 
descoperi în sine echilibrul de mamifer (redevine, pen- 
tru scurt timp, cunoscătoare „a limbii animalelor”). 


4.5. Limba maternă — un spaţiu de vieţuire 


Cuvintele mamei oferă un mediu de uniune afectivă 
cu copilul și de atragere a tensiunii psihice către zona de 
exprimare. 

Cuvintele mamei și gângurerile bebelușului formea- 
ză un flux afectiv între cei doi, un flux al comunicării ce 
permite exprimarea, ascultarea, constituirea eului psihic 
al copilului. Așa cum eul-piele se formează sub mângâ- 
ierea mamei, eul psihic al copilului se structurează prin 
cuvântul ei. 

Adresarea bebelușului diferă de orice alt tip de co- 
municare; așa se face că tonalitatea glasului este ridi- 
cată, iar sunetele sunt mai mult onomatopee decât cu- 
vinte. Este o comunicare primară de afect (asemenea 
plânsului sau giugiulelilor îndrăgostiților) care folo- 
sește tonalități și ritmuri, sunete intraductibile în lim- 
bajul adult, dar este o limbă comună a tuturor mame- 
lor de bebeluș de oriunde din lume. Este o modalitate 
de adresare infantilizantă pentru un copil mai mare 
(dar și el are nevoie de această adresare în perioade de 
regresie) însă, pentru copilul mic, ea este constitutivă 
și nu poate lipsi. 

Copilul a cărui mamă îi vorbește își are corpul deten- 
sionat, încredinţat braţelor ei, privirea agăţată de ochii 
și buzele sale. Gura copilului se strânge rotund și se pre- 
gătește pentru supt. 

Exprimarea verbală vine și în sprijinul mamei care 
astfel se poate confrunta mai ușor cu angoasa persona- 
lă și cu cea a copilului. Fără cuvânt, mama poate găsi les- 
ne calea simptomului. Corporalizându-se, angoasa ma- 
mei se exprimă și alină, păstrând fuziunea cu copilul. 
Astfel, plânsul copilului are ecou în corpul sau psihicul 
mamei. Țipătul copilului localizat în corpul mamei apa- 
re ca durere la nivelul unui organ ce se cere tratat. Dacă 
localizarea se face la nivelul psihicului matern, generea- 
ză angoasă, îngrijorare, anxietate și explică stările ipo- 
hondriace privind copilul și solicitarea intensă a medi- 
cului pediatru. 

Identificarea mamei cu nou-născutul este necesară 
pentru o înțelegere afectivă profundă a copilului, care nu 
poate intra altfel în comunicare cu nimeni. Cuvântul face 
mai ușor de purtat această identificare, permite uniunea 

în separație (funcție similară cu cea a laptelui matern). Prin 
această calitate a sa, cuvântul, sub forma limbii mater- 
ne, nu este doar un instrument, ci ajunge un întreg me- 
diu de vieţuire. 

Limba maternă apare ca un limbaj de dragoste între 
mamă și copilul ei. Este o exprimare a relației unde am- 
bii sunt „mami“. Copilul își cheamă mama, nu ca per- 
soană (ar putea fi strigată cu numele la care ea răspun- 
de pentru ceilalți), ci ca relaţie cu sine. Nu persoana, ci 
relația cu copilul se numește mama. Mama își întreabă 
copilul: „Ce faci, mami?“, numele copilului nu este 
„mami“ — relaţia dintre ei este „mami“. Tot acesta este 
motivul pentru care o femeie adultă se adresează unui 
nepot, copil vecin sau chiar străin cu chemarea: „Hai la 
mama“ — ea numește astfel o relație maternă a sa cu co- 
pilul din mintea ei. Am auzit chiar și bărbaţi ce se adre- 
sau unui copil mic spunându-și „mămica“. Nevoia-iubi- 
re din relaţia simbiotică a copilului mic cu mama creează 
această relaţie de tip „mami“ peste tot, îndemnând la 
comportament matern, la atenţie, grijă și blândeţe. Une- 
ori relația „mami“ iese din legătura mamei cu copilul și 
ajunge să exprime orice relație simbiotică: între soți, în- 
tre stăpân și câinele de casă. 

Copilul se formează în mediul asigurator și structu- 
rant al cuvintelor materne. Este un mediu de simbioză 
nonfuzională, ce permite uniunea, dar poate anticipa se- 
pararea. Cuvântul mamei este asemenea laptelui matern, 
„supt“ de către urechea copilului așa cum imaginea ei e 
„suptă“ prin privire. Prin cuvântul înţeles, copilul face 
trecerea de la încorporare, la interiorizare — pentru a de- 
veni el însuși cuvântător. 

Omul își modifică spaţiul de trai după modelul în 
care fătul își amenajează mama. Este o caracteristică spe- 
cifică ce diferențiază omul de alte mamifere apte în mod 
natural de a se adapta lumii (după perioada de bebelu- 
șie). Omul, când se naște, este prematur fiziologic, dar 
prea bine dezvoltat psihic — un dezechilibru ce-i face di- 
ficilă existența pentru care, împreună cu mama sa, tre- 
buie să lupte. Soluția mamei este aceea de a prelungi me- 
diul intrauterin și după naștere, de a i se oferi copilului 
ca mediu pentru supraviețuire. Mai târziu, tatăl taie în- 
nodarea „gordiană“ și impune nașterea ca pe o realita- 
te. El asigură intrarea copilului în lumea civilizată, unde 
va învăța adaptarea (aceasta nefiind naturală ca la cele- 
lalte mamifere). 

Învăţarea adaptării presupune efort personal, context 
social favorabil și susținere din partea unui spațiu mo- 
dificat pentru sine, care să permită regresia (indiferent 
de vârstă). 

Adaptarea la lume (paternă) nu se poate realiza fără 
suportul unui spaţiu psihic adaptat la sine (matern). 
Omul nu se adaptează lumii modificându-se pe sine, ci 
transformând spaţiul după un model vechi, inconștient: 
uterul conţținător (orice construcție umană are acest 
unic model). Prin construcţiile sale, omul formează 
cercuri concentrice, magice (uterine) în jurul sinelui: ca- 
sa-corp matern, curtea-haină, satul-corp matern pentru 
comunitate. Trei cercuri concentrice, cu hotare și pra- 
guri — omul, astfel asigurat, își continuă în armonie și 
pe lumea asta viața intrauterină (de la nivelul uterului, 


66 Speranţa Farca 


mama-transcendent este un corp protector cu fața ascun- 
să, accesibilă doar prin moartea-naștere). 

Părăsirea cercurilor de asigurare și intrarea în lumea 
de dincolo echivalează cu moartea, cu rătăcirea, pen- 
tru care se recomandă revenirea, regăsirea, relocaliza- 
rea sinelui. 


5.1. Casa 


Casa ca peșteră, izbă, iglu, bordei, colibă, cort, conac, 
vilă, apartament, palat — indiferent cum ar fi construi- 
tă — are aceeași funcțiune: de uter conţinător ce permi- 
te regresia. 

Familia, care populează casa-uter, are membrii cu func- 
ţii uterine. Aceștia reconstituie din bucăți complementare 
lumea pierdută la naștere, făcând din familie o unitate via- 
bilă. Femeia, mamă hrănitoare, este asemenea placentei (me- 
tamorfozează exteriorul ca substanţă, afect, comunicare 
pentru a-l face propriu fătului). Bărbatul, tată asigurator, 
are funcție ombilicală (e hotarul ca arbore, scară ascenden- 
tă a comunicării de substanţă și afect cu lumea de dinco- 
lo, în condiţii de separare și siguranţă). Copiii, văzuți ca 
unul, reprezintă fătul ce dă sens construcției și justifică ori- 
ce efort. Casa în sine, cea conţinătoare și protectoare, „casa 
de piatră“ urată la nuntire, este chiar sacul vitelin. 

Casa nu se poate lipsi de oamenii, sufletul din ea, fe- 
ții-frumoși care trebuie protejați și crescuţi. În afara aces- 
tora, ea devine ruină, zid sterp și blestemat, bun motiv 
pentru urletul câinilor a pustiu și a morțiu. 

Satul și orice comunitate umană funcționează după ace- 
lași model de structurare al casei, aici însă fătul este mult 

mai detaliat și fiecare funcție își are câte un reprezentant. 
Ca și în cazul casei, este nevoie de complementaritate, de 
asigurarea acoperirii tuturor funcțiilor și mai ales de un 
spaţiu fizic sigur (posibil de transformat și apropriat). 

Familiile și comunitățile care nu-și acoperă toate aceste 
funcții se destramă. Așa se face că mama nu poate fi și tată 
(nu poate acoperi mai multe funcţii), iar copiii sunt pri- 
viți unitar, ca unul singur (nu pot ocupa mai mulți aceeași 
funcţie). Acesta este secretul prin care comunitățile sătești 
românești vechi au rezistat vremurilor (neputând face față 
însă dislocărilor din perioada industrialistă). 

Nou-născutul nu ar putea trăi în afara mamei care i 
se oferă ca mediu. Acest mediu de viețuire iniţial este 
corpul mamei (braţele-uter și sânul-ombilic). Cu timpul 
însă, corpul mamei este extrapolat la spaţiul casei, iar 
după înțărcare funcția ombilicală este preluată de către 
tată (și mai apoi de către reprezentanţi ai autorități pa- 
terne din comunitate). 

Copilul începe a se percepe pe sine în raport cu cor- 
pul mamei, prin contactul senzorial cu acesta. Corpul 
matern este ca o casă pentru făt și pentru copilul mic. Se- 
pararea inversează simbolistica relației: casa copilului 
este ca un corp matern asigurator. Așa cum corpul ma- 
mei se modifică pentru făt și pentru sugar, și corpul ca- 
sei va reflecta imaginea achizițiilor copilului — va pur- 
ta semnele acţiunilor sale. 


Nevoia de spaţializare, de „marcare a teritoriului“, apare 
odată cu primele separări. Chiar pregătirea nașterii presupu- 
ne o reamenajare a spațiului. Casa bebelușului are reguli im- 
puse de existenţa acestuia, este plină de obiecte, mirosuri și 


stări specifice. Copilul mai mare, separat de braţele mamei, 

scrijelește, pictează, murdărește pereţii. Adolescentul oscilea- 
ză între aproprierea spaţiilor mai mari (prin înscrisuri cu gra- 
fiti pe clădirile orașului) și localizarea în corpul propriu care, 
schimbându-se, nu mai oferă siguranţa „locuirii“ personale 
(prin tatuaje, piercing-uri, coafuri, haine și comportamente ex- 
travagante). Adulții se simt și ei în nesiguranţă când spațiul 
corpului și al teritoriilor psihice suportă modificări (prin boa- 
lă, transformări ale vârstei, schimbări de relații, preocupări și 


statut social). 


Casa unde locuiește un copil este ca o piele asigura- 
toare, o cochilie protectoare ce dă formă și identitate. Este 
un spaţiu tranzițional de investiţie afectivă explorat, cer- 
cetat și cunoscut în cele mai mici amănunte. 

Elementele de construcție ale casei arată originea în 
corpul uman, imitând organe și funcții ale acestuia. Cup- 
torul, vatra (mai nou, televizorul) sunt inima caldă și pâl- 
pâindă ce permite adunarea membrilor familiei. Feres- 
trele, ca niște ochi împodobiţi cu gene de flori și perdele, 
permit vizibilitatea înăuntru, dar mai ales în afară. Co- 
șul e „scara“ comunicării cu transcendentul, cu lumea 
de dincolo, cu zeii îmbunaţi de ofrandele arse. Ușa e o 
gură ce permite comunicarea de informaţie și substanţă, 
permite închiderea și deschiderea către exterior. Pe aici 
intră și ies oamenii, pe aici intră veștile, dar și produse- 
le necesare hrănirii. 


În mitologie, în basme și poezie apare frecventă analogia 
casei cu trupul uman. Ana lui Manole, cea conţinătoare de 
prunc, devine ea însăși conținută în trupul de zid al monasti- 
rii (M. Eliade). „Ochii în ferești vor sta“ spune și Adrian Pău- 


nescu, referindu-se la aceeași Ană. 

Din cadrul spaţiului interior nu pot lipsi elementele 
ce menţin legătura magico-ombilicală cu exteriorul (cu 
divinul). Incrustaţiile, picturile și sculpturile, cusăturile 
și toate ornamentele casei se constituie într-un limbaj ce 
permite comunicarea între protejați și forța protectoare, 
între oamenii locuitori ai casei și transcendentul (între 
fătul din uter și mama care-l poartă). 

Toate obiectele din interiorul casei au, în același timp, 
utilitate practică (după modelul funcțiunii corpului) și o 
semnificație (după modelul comunicării cu exteriorul sus- 
ținător). La unele primează utilitatea (oale, linguri, șter- 
gare), la altele, semnificația (încrustaţii, picturi, cusături). 
Îmbinarea celor două funcţii are nevoie de susținerea 
unei tradiţii, fără de care obiectul decade în kitsch (își 
pierde atât utilitatea, cât și semnificația). Sunt și obiecte 
ce se extrag, acestei îmbinări de funcţii (utilul și simboli- 
cul), făcând să primeze doar una dintre ele. Acestea sunt 
obiectele de artă și de cult (inutile, dar cu o mare funcţie 
simbolică) și obiectele de unică folosință (utile, dar fără 
funcție simbolică). 

Copilul își explorează spaţiile și funcţiile propriu- 
lui corp, ale corpului mamei și ale corpului casei. El 
cercetează fiecare firidă, fiecare obiect și toate vor avea 
o semnificație corporală în mintea lui. Tot astfel, per- 
soanele care se îngrijesc de „corpul“ casei, precum și 
vietățile ce deservesc „sufletul“ casei vor avea o sem- 
nificație funcțional-simbolică. Așa se face că omul ce 
repară gardul casei este hotarnicul, olarul este tatăl sus- 
ținător al mamei-hrană (alăptătoare), coșarul este tera- 
peutul ce înlesnește comunicarea spirituală cu trans- 
cendentul, fără de care viaţa însăși este în pericol. 
Aceste imagini redau funcții necesare omului și casei 

(de hotărnicie, de conţinere, de comunicare și de tera- 
pie). Nu e de mirare că făuritorul de case, de „trupuri 
cu suflet“ nu poate fi decât divinitatea însăși — Zidi- 
torul. Oricine se ridică la nivelul acestei acțiuni devi- 
ne divin, găsitor al căii către lumea cealaltă (la fel ca și 
Meșterul Manole). Câinele ce păzește spaţiul casei, îi 
menţine și protejează hotarele, devine simbol pentru 
trecerea dintr-o lume în alta, pentru naștere și moarte 
(Anubis, Cerber). Vaca, oaia și capra sunt animale alăp- 
tătoare, reprezentante ale sânului matern (vaca sacră, 
cornul abundenței al Amalteei). 

Spațiile din interiorul casei au și ele o semnificație si- 
milară. Sunt spaţii ce permit regresia intrauterină (patul 
unde se doarme, cada cu lichid amniotic), cea de la sâ- 
nul mamei (locul de luat masa ca spaţiu de hrănire, dar 
și de relaxare), cea de activitate și creație (camera de zi, 
biroul, biblioteca) și cea de comunicare și de primire a 
străinilor (holul, sufrageria). Trecerile de la un spaţiu la 
altul au hotare, praguri asiguratoare, la fel și ușa ce co- 
munică cu exteriorul, ea suportă intrări și ieșiri, abando- 
nuri și reveniri. 

Copilul nu doar cercetează, ci se și identifică fantas- 
matic cu toate funcţiile casei (preluându-le la sine). E un 
schimb primar în care copilul se lasă impregnat de cor- 
pul casei, dar îl și impregnează cu sinele său: scrijelește, 
jupoaie, mâzgălește pereţii (Bălașa însuși și-a făcut pri- 
ma pictură murală pe peretele de sub pat, atunci când 
era mic). Este un limbaj al trupului casei copilului, unde 
pereţii stropiți cu mâncare redau euforia meselor, scrije- 
liturile și mâzgălelile îi arată înălțimea și spațiile prefe- 
rate, podeaua plină de haine și jucării descoperă trase- 
ele de joc. 

Casa nu poate fi schimbată, părăsită pentru o alta, așa 
cum nici corpul propriu nu se schimbă netraumatic. De 
aceea nunta, ce presupune o schimbare a spaţiului de lo- 
cuit, echivalează cu o naștere, cu o ieșire a fătului în 
lume, pentru a-și făuri el însuși o casă după chipul celei 
tocmai părăsite, după un model deja interiorizat. 

Moartea presupune părăsirea casei (a trupului de că- 
tre suflet) și mutarea într-una nouă, uterină, ca revenire 
la forma primordială. Așa se face că multă vreme oame- 
nii și-au îngropat morţii sub talpa casei. Casa avea astfel 
o reprezentare terestră, dar și una în oglindă, subpămân- 
teană, o casă identică, dar conţinătoare dincolo de exis- 
tența asta. Pornind de la aceeași semnificație, mai târziu, 
oamenii își înmormântau rudele în „spatele curții“, opus 
feţei unde se afla casa, într-un spaţiu de revers al ei. Pe 
măsură ce casa și curtea au fost extinse la sat, și locul de 
înmormântare s-a schimbat, mutându-se la marginea 
acestuia: formându-se astfel sate de oameni vii, dublate 
de cimitire (de aceleași sate inversate, săpate în pământ, 
sate de oameni morţi). Din acest punct de vedere, orașul 
nu oferă spațiu pentru cei vii care să își aibă reversul în- 
tr-un loc al morților. Cimitirele sunt înglobate de orașul 
viu (revenindu-se oarecum la practica neolitică a îngro- 
pării sub talpa casei). Fiecare orășean trăiește permanent, 
noapte și zi în zgomotul vieţii presat de spectrul morții. 


5.2. Curtea 


Curtea este ca un cerc magic în jurul corpului casei, 
îl înconjoară, delimitează, protejează, face tranziția de la 

„uterul matern“ spre „lumea cealaltă“, deschide calea 
pribegiei, a drumului. 

Curtea este ca haina necesară corpului, ea se schim- 
bă în funcție de anotimp și arată forma în care omul vrea 
să se prezinte. Este un spațiu personal, dar expus socia- 
lului, un spaţiu intim, dar comunicativ (ca avere, perso- 
nalitate, statut, aspirații). Curtea asigură acel spaţiu vi- 
tal important pentru inserția în social. O casă fără curte 
este asemenea unui om dezbrăcat, ea nu are degajarea ne- 
cesară interacțiunilor sociale. Așa se explică faptul că în 
zonele aglomerate, unde spaţiul vital nu este respectat, 
și interacțiunile dintre oameni sunt limitate la maximum. 

Copilul, pășind peste pragul casei, iese în lumea 
curții, o lume mare, fascinantă, tocmai bună pentru mari 
descoperiri și expediţii. Drumurile sale dintr-o parte a 
curții în cealaltă sunt adevărate mergeri inițiatice. Copi- 
lul își ia arbori ca reper (ei permit și o parcurgere a spa- 
țiului pe verticală). Se întâlnește, ca și Harap-Alb, cu fur- 
nici și albine, cu propriile lui senzații (Setilă, Flămânzilă, 
Gerilă, Ochilă, Pasări-Lăţi-Lungilă), cu reflecții, temeri, 
pierderi și realizări. 

Curtea este un spaţiu activ de joc și muncă, un spa- 
tiu ce se lasă modificat și care modifică, păstrându-și 
consistenţa. Vremea diversifică forma curții și activita- 
tea oamenilor, fără să afecteze stabilitatea. 

Inserția în lume a omului ce dispune de stabilitatea și 
asigurarea casei, curții, satului este lină și fără asperități, 
e suficientă pentru a da un sens vieții și o unitate trăirii. 
Întrebări de genul: „ce rost am eu pe lume“, „care e sen- 
sul vieții“ exprimă mai mult o lipsă de cadru asigurator. 
Aceste probleme încep să fie puse de orășean, de omul 
ce simte că nu are „cochilia“ sa și nici legăturile puternice 

prin activitate (cu socialul), prin tradiţie (cu vârstele 
vechi), prin artă și religie (cu divinitatea, cu transcen- 
dentul). 

Un om care-și schimbă mereu locuinţa, care nu-și cu- 
noaște prea bine vecinii și a cărui activitate nu depinde 
de anotimpuri, care nu are o inserție spiritual-culturală 
și nici o legătură cu tradiţia, care este înghesuit pe șose- 
le între numeroși semeni necunoscuţi, nu poate fi decât 
un om sufocat, debusolat, un fetus forțat să trăiască în 
afara uterului mamei sale. 


5.3. Drumul 


Orice plecare, părăsire a spaţiului „uterin“ echivalea- 
ză cu nașterea. Ieşirile din spaţiul personal sunt justifi- 
cate doar de nevoia căutării unor părți din sine pierdu- 
te. Acest scop le transformă în călătorii inițiatice ce pot 
fi simbolice (căsătoria, moartea) sau contrasimbolice (de 
pildă emigrarea este o apărare împotriva morții, trăită 
ca o sinucidere). 

Drumul pentru copil are puternică semnificație de 
parcurs intern. Scopul exprimat al călătoriei este doar o 
justificare pentru plecare, un impuls care să urnească. De 
aceea un copil nu ține seama pentru ce a plecat de aca- 
să, pe el îl interesează drumul în sine, parcursul lui. 


Este ceea ce mama Scufiţei Roșii, ca adult, nu poate înțe- 
lege, dar Lupul știe și exploatează. Copilul, ca și Scufița Ro- 
șie, se oprește la fiecare floare, pom, reflectează și imaginează. 

Tot astfel se întâmplă și în povestea „Harap-Alb“. Fiul de 


crai pleacă pentru a domni peste o împărăție, dar pentru 

aceasta va trebui să parcurgă un lung drum al devenirii, cu 
pierderi și regăsiri, cu reîntoarceri și dezamăgiri, cu spaime și 


speranțe. 


Un drum în braţele mamei sau „în pasul calului“ îi 
menţine copilului treaz interesul, oferindu-i material 
pentru prelucrare. Drumul în „goana automobilului“ își 
pierde sensul ințiatic. După o anumită limită, viteza nu 
mai contează, ea dispare, iar copilul stă pe loc și drumul 
este anulat (nevoia centrându-se pe confort și pe posibi- 
litatea de regresie — habitaclul fiind de fapt imaginea 
unui spaţiu uterin). 

Drumul este un proces al devenirii, al cunoașterii 
pentru micșorarea necunoscutului. Drumul pleacă de la 
casa în care omul locuiește. Un capăt este personal și cu- 
noscut, iar celălalt capăt este doar anticipabil (locul unde 
omul dorește să ajungă — transformând drumul în par- 
cursul unei dorinţe). 

Parcursul drumului este întotdeauna străin, aparține 
necunoscutului ca peisaj, ca întâmplări și întâlniri. Dru- 
mul poate fi o „cale bătută“, o cale pe care și alţii au 
mers, cunoscută de oameni și proprie mergerii lor. Poa- 
te fi însă „o cărare neștiută, de oameni neumblată“ — o 
cărare sălbatică sau sălbăticită, un drum al inconștientu- 
lui unde multe spaime se pot năzări. Năzărirea arată toc- 
mai incursiunea într-un necunoscut intern (prea cunos- 
cut, dar refulat). Aceasta orientează drumul în zona 
descoperirii unor spaţii personale abandonate. 

Călătoriile pentru odihnă (regresie) nu-și pot avea 
sensul în afara casei. Un spaţiu străin e nesigur, deci 
menţine o stare de alertă incompatibilă cu regresia odih- 
nitoare. Fuga pentru regresie se petrece doar în condiţiile 

marilor orașe, e o fugă nu „de acasă“, ci „către o casă“ 
(o casă mai aproape de un corp locuibil, „îmbrăcat“ și 
asigurator). 

Pentru copil, vacanţele cu părinţii sunt fugi, aventuri, 
explorări ale unei lumi necunoscute, nașteri ce impun 
adaptarea. O mamă se gândește cu groază că trebuie 
să-și disloce copilul pentru a pleca în vacanţă. În com- 
pensare, ia „casa“ cu sine, multe lucruri nenecesare, dar 
importante pentru a recrea cât de cât izul spaţiului per- 
sonal al copilului. Pentru copil, dislocarea din casa pro- 
prie este o experienţă pentru care trebuie asigurat. 

Schimbarea de locuinţă presupune o redimensionare 
de sine, pentru copil însă ea nu este suportabilă netrau- 
matic dacă mediul casei nu se păstrează (membrii fami- 
liei, obiceiurile, activităţile, obiectele). 

Drumurile omului în viață reprezintă viața lui în sine. 
De aceea „drumețul“, „pribeagul“, „călătorul“ sunt oa- 
meni „călătoriți din lumea asta“, petrecuţi pe „ultimul 
drum“ — un drum al morții. Moartea este un revers al 
vieții, inversul său, o călătorie într-un spaţiu știut, dar 
uitat. Așa se face că hanurile devin simbolic spaţii pen- 
tru fantome, pentru întâlniri cu refulatul. Hangiul și han- 
gița sunt asemenea lui Caron cel petrecător. 

Prin migraţie, popoarele au experimentat această „că- 
lătorire“, această incursiune pe lumea cealaltă necesară 
obținerii unei bune așezări după model uterin. 


5.4. Mișcări de acoperire a spaţiului arhaic 


Felul în care poate fi acoperit spațiul și poate fi străbă- 
tut drumul distinge mai multe tipuri de mișcări, fiecare 

fiind semnificativă pentru o anumită căutare. Mișcarea 
permite căutarea pe toate axele (orizontal-vertical, fa- 
ță-spate, înainte-înapoi). 

Acel du-te-vino vertical compune o mișcare de pătrun- 
dere dintr-o lume în alta (preia ca model mișcarea de la 
naștere). Această mișcare nu este posibilă decât în rela- 
ţii foarte simbiotice, care presupun regresii mari, necesi- 
tă asigurări și protecții (cum ar fi de pildă imaginea unui 
terț, tatăl în cuplul mamă-bebeluș și copilul în cuplul de 
îndrăgostiți). 

Balansul pe orizontală se găsește în mișcarea de legă- 
nare, și ea regresivă, dar la nivelul sânului matern. 

Mișcarea de rotire-învârtire creează o nouă dimensiu- 
ne a spațiului prin senzaţia de vertij: toate coordonatele 
spaţiale se unesc și se prezintă ca un continuum. Sinele 
corporal, prin rotire, obține uniunea cu spațiul matern, 
o uniune ce amintește de o lume unde legile fizice erau 
altele, o lume unde spaţiul era una cu sinele, o lume in- 
trauterină din „inversul ceasului / Floare de vârtej“. Învâr- 
tirea face ca spaţiul să dobândească o legare de timpul 
arhaic, spiralat. 

Copilul se învârtește până când reperele spaţiale ale 
lumii acesteia se aglutinează, senzaţia de vertij oferă in- 
trarea copilului într-o nouă dimensiune, unde accesul 
este restricționat. Prin învârtire, copilul modifică spațiul, 
îl deformează, îl face să se curbeze în jurul său, să-l con- 
țină uterin. 

Există o serie de dansuri rituale ale populațiilor ar- 
haice, unele păstrate și în dansurile populare de astăzi, 
care utilizează acest mijloc de curbare a spaţiului pentru 
a da timpul înapoi, pentru a ajunge la punctul originar 
unde totul poate fi reluat pentru revigorare, corectare. 

E o modalitate terapeutică de regresie spațio-temporală 
ce salvează în fața unor regresii patologice. 

Viteza, goana face, de asemenea, ca spațiul să dispa- 
ră în contururile sale și să devină doar mediu difuz și 
conținător. 

Reperele spaţiale sunt diferite pentru corpul așezat și 
pentru corpul în mișcare, pentru copilul din brațele ma- 
mei și pentru copilul deja separat. Lângă, pe, sub — nu 
au niciun sens pentru sugar. Singurul spaţiu unde se 
face deplasarea este deasupra, locul unde pleacă mama 
(pentru copilul întins pe spate), locul de unire a unei 
lumi cu alta. 

Un copil care stă în șezut își poate folosi mâinile pen- 
tru a-și lua singur obiectele din jur, pe care le gustă și le 
aruncă. Obiectele sunt apropiate și îndepărtate după mo- 
delul percepţiei relației cu mama (care vine și pleacă). 
Acest joc arată faptul că un copil trăiește în spațiul sim- 
bolic încă de la începutul vieţii sale. 

Jucăria aruncată este supradeterminată: o reprezintă 
pe mama ce pleacă, dar semnifică și obiectele-sine pier- 
dute. Copilul însuși „alungă“ obiectul, pentru ca apoi să 
plângă după el provocând venirea mamei recuperative 
(a mamei care adună, repară, reașază lucrurile la locul 
lor). Pe de altă parte, copilul își aruncă jucăria acolo unde 
el însuși ar vrea să fie. Este o modalitate de înstăpânire 
a spaţiului podelei încă inaccesibil. 

Semnificația de acces la un spaţiu prin intermediul 
obiectului aruncat este mai puţin evidentă, deși ea se 
păstrează întreaga viaţă: 


Una din fetele mele (pe la 3 ani), când i-am interzis să mă 


urmeze în subsolul de unde luam apă pentru udarea grădinii, 

și-a aruncat în acel spaţiu stropitoarea. Prin acest gest ea a res- 
pectat interdicția mea (nu a venit personal), dar și-a satisfă- 
cut dorinţa (a dobândit accesul prin intermediul obiectului 
aruncat). 

Admiratorii artiștilor le aruncă flori pe scenă (acolo unde 
ei înșiși ar vrea să fie). 

Oamenii de știință trimit sateliți în spațiul încă imposibil 
de explorat personal. 

Cu toţii mai „aruncăm un ochi“ sau un gând asupra lu- 


crurilor interzise sau inaccesibile. 


Prin gestul „aruncării“, copilul își arată posibilitatea 
de renunțare la ceva din sine, capacitatea de înstăpâni- 
re asupra lumii și posibilitatea psihică de a-și începe se- 
paraţia de mama (de a-i sesiza absenţele, inadecvările și 
de a i le suporta). 

În acest context (al separării), copilul își permite ac- 
cesul la o mișcare elaborată, umană și civilizată: mersul. 
Este un tip special de mișcare ce presupune sacrificiu. 
Coborârea din braţele mamei înseamnă renunțarea la 
atotputernicie și veșnicie. 


II 


Angoasa de abandon 


ngoasa primară, difuză și atotcuprinzătoare 

a copilașului își găsește spaţiul matern de 

conţinere de unde va putea, mai apoi, să fie 
cuprinsă în cuvânt (la început, în cuvântul mamei). 

Mediul matern limitează profunzimea și amploarea 
angoasei primare, care diminuează și se reconfigurează 
sub forma angoasei de abandon. 

Copilul, dominat de angoasa primară, se zbătea la 
limita dintre două lumi, la fel și mama sa. Îndată ce 
mama devine suficient de conţinătoare în satisfacerea 
nevoilor copilului, el se va putea localiza în spaţiul 
braţelor ei și o va putea simţi unitară. Astfel se înche- 
ie starea de copleșire, de panică, de apropiere a morții. 
Copilul nu se mai simte fărâmiţat într-o lume amenin- 
țătoare, ci doar alungat de către o mamă expulsatoare. 
Copilul și mama intră într-o stare posttraumatică și în- 
cep să se recupereze psihic din regresia ce a debutat la 
naștere. 

1. Poarta către separare 


Angoasa de abandon resemnifică nașterea ca „alun- 
gare din rai“, deschizând calea independenţei, a separă- 
rii de mamă. Ea apare când copilul încetează a mai fi 
nou-născut și va fi reluată cu fiecare salt către indepen- 
denţă, cu fiecare trecere la un nou nivel al dezvoltării. 
Este angoasa retrăită în stări natural regresive și de aceea 
se reia și dincolo de maturitatea individului (la mama cu 
copil mic, la bătrânul neputincios, la bolnavii cu invali- 
ditate permanentă sau temporară, în situaţii de pierde- 
re și separare). 

Mama nu mai are senzaţia grea de luptă pentru via- 
tă, nu mai resimte ziua ca pe o eternitate și nu mai are 
nevoie de susținere pentru sine însăși. Ea începe să se 
adapteze nevoilor copilului real și să renunţe treptat la 
copilul imaginar. Revine în lumea reală, socială, ca om 
cu limitele sale, obosită și tensionată, cu dorinţa de a 
avea momente în care mintea ei să fie liberă de copil. 
Tensiunile și angoasele sale nu-i mai invadează viața 
conștientă, revenind la locul lor în vise și fantasme. E o 
perioadă cu o viață diurnă mai relaxată. Angoasa mamei 
se află în curs de elaborare, iar ceea ce trăia în stare de 
veghe s-a mutat în vis, devenind exprimabil (este un 
drum pe care l-a mai parcurs și în sarcină). Acum devin 
frecvente coșmarurile ce au ca temă „pierderea copilu- 
lui“ (copilul apare rătăcit, dat, furat, pierdut, văzut la alt- 
cineva, scăpat, căzut). 

Copilul își poate redescoperi achizițiile din mediul in- 
trauterin. El învestește mama cu calitățile necesare sus- 
tinerii vieții. Copilul nu se mai teme de viaţă, ci de 

abandon. Frica lui este ca mama aceasta (pe care a înce- 
put să o accepte) să nu îl părăsească la fel ca mama-in- 
terioară expulsatoare. Nașterea, prin prisma trăirii de 
abandon, este percepută de copil ca alungare dintr-un 
spaţiu propriu și propice, într-unul ostil. Mama-intra- 
uterină, ca mediu de viețuire, nu mai este. Ea a aban- 
donat copilul fărâmiţat în brațele unei mame necunos- 
cute și nepricepute. Odată ce copilul și această mamă 
s-au acomodat, devine evidentă repetarea abandonu- 
lui (ca plecare a mamei cu o parte vitală a copilului). 
Copilul își testează mama să vadă dacă și când îl va 
părăsi, o exasperează cu exprimarea fricii și furiei sale, 
o pedepsește pentru ceea ce știe sigur că va face (căci 
a mai făcut-o). Această atitudine de respingere alter- 
nează cu una de agățare: copilul nu-și mai lasă mama 
să plece pentru niciun moment. Este o stare complicat 
de suportat, dar care arată că bebelușul s-a maturizat 
suficient pentru a încerca elaborarea psihică a nașterii 
sale. 

Orice copil, la orice vârstă, își marchează victoriile din 
separare cu ambivalenţa exasperantă dintre rejectare și 
agățare. 

Mama și copilul trăiesc o stare posttraumatică: își 
contemplă pierderile după „uragan“ și încearcă să se 
mobilizeze. 

Noua configurare a angoasei ţine de evoluţia copilu- 
lui în relația cu mama. Angoasa de abandon își are ră- 
dăcina în nașterea propriu-zisă, traumă ce abia acum gă- 
sește spaţiul psihic pentru a-și începe elaborarea. Sub 
semnul acestei trăiri se produce un prim pas către sepa- 
rarea psihică. Separarea nu poate fi bruscă asemenea naș- 
terii, ea coincide cu îndelungatul proces de creștere. 

În cadrul acestuia, copilul are nevoie de sprijinul afectiv 
al mamei și de forța civilizatoare a tatălui. 


2. Caracteristici ale separării 


Separarea introduce o distanţă între mamă și copil, 
distanță structurantă care, pentru a fi posibilă, necesită 
o anumită evoluţie. În acest spaţiu intermediar, simboli- 
cul devine tot mai organizat sub forma jocului, basmu- 
lui și relaţiilor. Separarea aruncă o lumină personală 
asupra percepției copilului față de timp, spațiu și obiect, 
determinând achiziții importante în raport cu acestea. 


2.1. Timpul secvențial 


Dacă abandonul nu întrerupe relația simbiotică, ea 
poate sprijini ieșirea parţială din timpul arhaic și deschi- 
derea timpului secvențial. 

Odată cu elaborarea angoasei de abandon, copilul 
învață să existe unitar și în absența mamei lui. Astfel se 
declanșează capacitatea lui de a trăi în două secvenţe 
de timp ce se întretaie: timpul cu mama și timpul din ab- 
senta ei. 

Timpul din absența mamei se întrerupe brusc odată cu 
venirea ei. Reîntoarcerea mamei deschide timpul prezen- 
tei, reînnodându-l din locul în care a rămas. Copilul va re- 
trăi cu mama timpul petrecut în absenţă: va relua ceea ce 
s-a petrecut semnificativ când ea nu i-a fost alături. Este 
important ca secvențele de absenţă să fie suficient de mici 

pentru a putea fi reluate (copilul să aibă timp să facă 
pipi pe parchet, să doarmă, să meargă în parc... — adi- 
că să mai facă o dată tot ce a trăit important în absenţa 
mamei). 

În absența mamei copilul integrează timpul prezen- 
ţei prin jocul de-a mama, de-a căutarea ei. Prin aceasta, 
copilul încearcă unificarea celor două secvenţe de timp, 
precum și interiorizarea mamei. 


Timpul secvențial se regăsește și la adolescentul îndrăgos- 
tit ce trăiește scindat între prezenţa persoanei iubite și absen- 
ţa ei (absenţă populată de gânduri, vise, identificări). Se re- 
găsește la mama copilului mic, precum și, mai diluat, în 
cotidianul adultului care trăiește un timp diferit în familie și 
unul la serviciu. 

Timpul creștin, etapizat de naștere și renaștere este, de ase- 


menea, secvențial. 


Timpul secvențial mediază între inconștient și con- 
știent, între timpul arhaic și cel istoric. E o axă pentru 
simbolicul uman individual și colectiv, ține de limba ma- 
ternă și de semnificanţii săi. Este un timp postcenzură, 
al simptomului și ritualului (ca nișe acceptabile de ma- 
nifestare a inconştientului). 

De aceea, în psihanaliză, simptomul nu este semnifi- 
cativ. El aparţine unui timp diferit de cel accesat prin 
transfer (timpul arhaic). Accentul pe simptom ar canto- 
na analiza într-o zonă unde schimbarea nu este posibilă 
(decât sub forma înlocuirii unui simptom cu altul). 

Psihanaliștii pot observa, cu majoritatea pacienţilor, 
perioade ale timpului secvențial caracterizat prin tendința 

de a reînnoda firul dintre două ședințe, prin senzaţia de 
trăire paralelă a cotidianului cu analiza. 


Un pacient, într-o etapă a analizei sale, la începutul fiecă- 
rei ședințe făcea un rezumat al ședinței trecute, realizând ast- 
fel o legătură între acestea. 

O pacientă, într-o perioadă din analiză, nu vorbea deloc 
despre viaţa sa cotidiană însă, cu timpul, a descoperit că o re- 
trăia în analiză. O dată se simţea neînțeleasă și greșit interpre- 
tată, reluând astfel dificultatea de înţelegere din relația cu so- 
țul ei. Altă dată părea plictisită și fără chef așa cum se simţea 
la birou. Uneori era disperată, neștiind cum să aleagă calea 
cea bună, reeditând starea din relaţia cu copiii. 

Un alt pacient îmi povestea la fiecare început de ședință 
cum este vremea afară, făcând o punte între „afara“ analizei 


și „interiorul ei“. 


Timpul secvențial pregătește desprinderea copilului 
de mama sa (nu ca rupere cum se întâmplă în cazul 
abandonului). Perioadele cu mama și perioadele fără 
mama se întrerup reciproc, reluându-se de unde au ră- 
mas, dar cu memoria „buclei“ care a întrerupt. Odată cu 
sporirea dimensiunii sociale sub influenţa civilizatoare 
a tatălui, copilul va avea acces la un alt timp: timpul is- 
toric, conștient, liniar și limitat. 

Timpul secvențial face astfel trecerea de la timpul ar- 
haic (inconștient, menţinător al unităţii copilului din in- 
trauterin) către cel istoric (timp social, de relaţie și întâl- 
nire cu ceilalți). Fiecare dintre aceste trăiri ale timpului 
conține mugurii celorlalte. Aceasta permite omului ca, 
în funcţie de experienţă, să se poziționeze preponderent 
într-un timp sau în altul. 

Percepția spaţiului ţine de imaginea corpului matern 
(M. Klein), un corp pe care copilul începe să-l exploreze 
încă de la naștere (cu privirea, olfactiv, gustativ, tactil, 
auditiv). Bebelușul se va juca cu mâinile mamei, îi va 
cerceta ochii și gura. În gura mamei, copilul nevorbitor 
încă va căuta cuvintele, iar în ochii ei, se va căuta pe sine. 
Va voi să ia ochii mamei, părul ei, să se joace, să explo- 
reze, să înțeleagă. 

Prin explorarea corpului propriu și al mamei, copilul 
poate face distincţia dintre ele (diferite ca senzaţii oferi- 
te). Durerea provocată mamei e o mirare pentru copil 
deoarece el nu o simte. Explorarea oferă astfel ocazia în- 
țelegerii separării. 

Pentru copil, corpul mamei este și „infinitul mare“ 
(cu dealuri și văi, cu munți și ape, cer și pământ), dar și 
„infinitul mic“ (cu bubiţe și aluniţe). Spaţiul copilului nu 
este atât vizual, cât unul al emoțiilor primare la care con- 
tribuie tactilul, mirosul și auzul. 

Imaginea corpului mamei se schimbă în dezvoltarea 
copilului. La început este o mamă ce ticăie, ea cuprinde 
cu totul corpul copilului și sânul ei mare alăptează. Aici 
sunt forme, gusturi, mirosuri și sunete. Mai târziu, 
mama ridică și poartă copilul în braţe, îi aduce obiecte- 
le spre care mâna lui se întinde. Ea privește și vorbește 
copilului. E o mamă cu brațe, gură, ochi și inimă. Este 
egală ca mărime cu copilul și este dominată de voința 
lui. Ea plutește luând copilul în zbor cu sine. Zborul, le- 
vitația și telekinezia sunt un fapt în această perioadă. 

Odată cu coborârea copilului din brațe, mama de- 
vine uriașă. Picioarele, până acum inexistente, devin 

perspectiva copilului. Mama, cea cocoțată pe papainoa- 
ge, își schimbă brusc poziția. Ea nu mai servește copilul, 
care decade din centrul privirii sale. Copilul trăiește dra- 
ma lui Gulliver în țara uriașilor. Se strecoară printre pi- 
cioarele adulților, își strâmbă gâtul uitându-se de jos în 
sus, iese din atenţia adulților ce vorbesc între ei peste ca- 
pul lui, îi ciufulesc neglijent părul și uneori se holbează 
insistent, prezentându-l altora ca pe o curiozitate. Copi- 
lului îi rămân doar două variante de comportament: 
poate să atragă atenţia asupra sa făcând „circ“ (supărând 
sau distrându-i pe adulți) sau poate să-și asume rolul de 
ființă inferioară, care „nu se bagă în discuţia celor mari“, 
care tace, nu intervine, nu deranjează. 

Copilul decade brusc din statutul său de zeu central. 
Este o cădere întru creștere, „în mare cinste“ cum spune 
românul. Este o cădere ce oferă sens descendent umani- 
zării și maturizării (ca acceptare a neputinţelor și a ne- 
desăvârșirii). 

Fiecare cădere se va încărca de sensul separaţiei. Ast- 
fel copilul va cere adesea „în braţe“; va plânge când va 
cădea (mai mult de supărare decât de durere); se va lovi 
când se va simţi insuficient iubit; va „cădea“ în vise în 
perioadele de separație. De aceeași semnificaţie se încar- 
că toate căderile umane: „căderea din picioare“, „căde- 
rile psihice“, „decăderea morală“, „suișurile și coborâ- 
șurile“ vieții. 

Copilul ce și-a început separarea psihică (nu mai este 
tot una cu mama) se poate poziționa față de mama lua- 
tă ca reper: lângă, pe, sub, în față, în spate. Acum devin 
operaționale localizările de poziție. Pentru băiatul expul- 
sat de mamă, aceste repere sunt vitale, iar orientarea sa 
spaţială va fi mai bună. Locul corpului și al obiectelor 

devine important, iar jocurile de poziţie, de asemenea. 
Pentru fetiță însă, reperele de poziție contează mai pu- 
țin, ele având mai mult o semnificaţie internă. 


Șahul este un joc în care poziţia contează, iar mișcarea pie- 
selor este ritualizată. Piesele au grade diferite de independen- 
tă și toate se centrează pe încolțirea „regelui“. Acesta este pie- 
sa cea mai puțin mobilă, ea are nevoie să fie apărată, asemenea 


copilului ce încă nu a renunţat de tot la braţele mamei. 


In jocurile sale, copilul este centrat acum pe mișcarea 
obiectelor și a corpului propriu, pe acoperirea spațiului. 


2.3. Obiectul-mediu 


Conceptul lui Winnicott, tradus ca „obiect tranzițio- 
nal“, poate fi înțeles ca obiect-mediu. Prin „mediu“ înțe- 
legând spațiul primar al mamei (mediul fizico-psihic în 
care trăiește copilul), dar și funcția de inter-medie-re (de 
mijlocire a relaţiei copilului cu mama). 

Obiectul-mediu îndeplinește funcții uterine: funcția 
de conţinere afectivă și de angoasă (după modelul sacu- 
lui vitelin ce conţine fizic fătul), funcția de hotar (ce pre- 
ia modelul placentei separatoare, dar care permite tran- 
ziția substanţelor) și funcția de agățare, de menţinere în 
unitate (după model ombilical). 

Prin obiectul-mediu, copilul își umple spaţiul de se- 
paraţie preluând la sine funcția de liniștire. Acest rost 
(beance — cum ar spune Lacan) între copil și mamă se 
constituie ca spațiu pentru independenţă, dar și ca loc 
al depresiei. Plânsul copilului este una dintre expresiile 

depresiei sale, dar există și alte exprimări mai puţin di- 
recte precum chircelile copilului mic, stereotipiile de miș- 
care, de limbaj, agitația. 

Semnificativ pentru obiectul-mediu este alegerea lui 
consecventă de către copil în scopul liniștirii. Copilul își 
permite să se replieze în starea de somn, să părăsească 
conștiența deoarece obiectul-mediu îi asigură agățarea 
pentru revenire. De aici și importanța deosebită a aces- 
tui obiect pentru copil, obiect ce ajunge uneori să-l înso- 
țească în toate activitățile sale. 


În basme, când Făt-Frumos se duce pe tărâmul celălalt, 
își lasă un capăt de sfoară, o legătură (un obiect-mediu) 
care să-i faciliteze revenirea. Problema apare când legătu- 
ra este tăiată de către fraţi (diferite reprezentări de sine), 
iar el trebuie să găsească un alt mijloc matern de revenire 


în lumea sa. 


Obiectul-mediu poate fi orice (parte a corpului, obiect, 
activitate) se găsește în spaţiul dintre corpul copilului și 
al mamei (incluzând și cele două corpuri). Acesta rămâ- 
ne constant în urma acțiunii copilului. El poate fi supt, 
mestecat, frământat, tras, îndepărtat, fără a se lăsa „dis- 
trus“. De exemplu, poate fi: degetul copilului pe care el 
îl suge, sânul mamei, părul, braţele ei, o cârpă, o pături- 
că, o jucărie, o suzetă, un cântec, o mișcare, o activitate, 
chiar plânsul copilului. 

Prin obiectul-mediu, copilul își creează o mamă 
controlabilă, adaptabilă nevoilor și dorințelor sale. 
Efortul copilului de a-și construi el însuși o mamă ara- 
tă fisura dintre ei, faptul că mama reală are ezitări și 
unele lipsuri (nu grave) în satisfacere și înțelegere. 

Mama, prin imperfecțiunea sa din relația cu copilul, îi 
permite acestuia să se separe, să se ia în stăpânire, să 
crească. 

Modul în care se configurează pentru copil obiec- 
tul-mediu ține de nivelul separaţiilor sale. El evoluează 
în raport cu vârsta afectivă a copilului: 

La început, obiectul-mediu este identic cu mama-me- 
diu, cu mama care conţine copilul nou-născut după mo- 
del uterin. Apoi, din aceasta se distinge imaginea ma- 
mei-icoană, a mamei în unitate complementară cu 
bebelușul. Cu timpul, obiectul-mediu preia de la mamă 
funcţia de asigurare, devenind el însuși asigurator (de 
pildă, o păturică asigură copilul asemenea unei îmbră- 
țișări materne). Pe măsură ce copilul interiorizează ca- 
pacitatea de asigurare, obiectul-mediu va fi cel asigurat 
(precum ursulețul de pluș care îl reprezintă pe copil și 
prin care copilul, preluând funcția maternă la sine, se 
autoasigură). 

Obiectul-mediu trece prin toate etapele de interiori- 
zare ale funcției materne și apoi se dizolvă în simbol. Sim- 
bolul, preluând toate funcţiile obiectului-mediu, reușeș- 
te să stabilizeze eul la nivelul culturii. 

Copilul renunţă la obiectul-mediu după ce acesta și-a 
îndeplinit funcția sa de facilitare a interiorizării mamei. 
Obiectul-mediu va dispărea ca ceva nenecesar atunci 
când copilul își va fi interiorizat mama (devenind capa- 
bil de autoasigurare, autoservire și autoechilibrare). 

Se întâmplă însă ca unele dintre aceste funcții ale ma- 
mei să nu fie niciodată interiorizate pe deplin. Rămân 
astfel resturi de funcții materne nepreluate în sine care 
fac posibilă extinderea obiectului-mediu și la vârste 
adulte. 

De pildă, oamenii pot apela la alte persoane, la firme pen- 
tru compensarea funcției materne de autoîngrijire. Bărbații, 
chiar în mod programatic social, transferă funcția de îngrijire 
și hrănire de la mamă către soție (ea îi pune dinainte mânca- 
rea, tot ea îi spală hainele și-i face curat în spațiul personal). 
Există și firme care preiau din aceste funcții (restaurante, cu- 
rățătorii pentru haine, firme de curățenie a casei). 

Pentru capacitatea de autoechilibrare, oamenii pot, de ase- 
menea, să găsească substitute (obiecte-mediu) de satisfacere. 
Cel mai adesea aceste substitute capabile de a restabili echili- 
brul individual sunt activități (sportive, de creație), spații de re- 
laxare (singurătatea, casa, muntele, marea), relații (intime, de 


familie, cu prietenii). 


Există și situații când această capacitate rămâne defi- 
citară deoarece funcția maternă este preluată de către co- 
pil fie prea devreme (deci forțat și traumatic), fie prea 
brutal sau brusc. Copilul este întors din calea evoluată a 
interiorizării spre formele ei primare: încorporarea (bebe- 
lușul își permite să adoarmă pentru că o ia pe mama cu 
sine, sugându-i conținutul, laptele). Această formă de in- 
teriorizare specifică bebelușului (încorporarea) ajunge să 
fie frecventă în zilele noastre datorită unor disfuncţii, 
susținute social, în relația primară (separări bruște, de- 
legarea funcţiei materne). Încorporarea, ca formă prima- 
ră a identificării, deschide calea somatizărilor, bătătoreș- 
te nevrotic utilizarea corpului ca loc pentru angoasă. 
Pentru autoechilibrare și pentru exprimare omul ajunge 
să folosească boala și nu vorbirea sau sublimarea. 


Astfel, tensiunile, stresul, angoasele se pot exprima prin du- 


reri de cap sau stomac, prin tahicardie sau amețeli. În funcție 

de localizare (în cap sau în corp), avem de-a face cu simpto- 
me psihice sau fizice. Se remarcă o preferinţă a femeilor pen- 
tru plasarea angoaselor în corp (plasare facilitată de prezenţa 
uterului). Bărbaţii, dimpotrivă, preferă simptomele psihice, 
cu localizarea în mintea ca sediu al spiritului și al gândirii. 
Aici gândirea este cea tulburată („uterul“ bărbaţilor fiind sim- 
bolic tocmai mintea creatoare). 

Sunt și organe preferate cultural indiferent de sex: inima, 
ca sediu al sufletului și capul, ca sediu al spiritului. Astfel, pe 
adulţi îi doare inima când sunt supăraţi și capul când se simt 
solicitaţi, stresaţi, puși în dilemă. 

Copilul face învestiri corporale în funcție de semnificația 
relaţiei sale cu mama. Astfel, pielea ca organ format la limita 
dintre el și mamă, sub mângâierea acesteia, poate exprima, 
prin erupții, un deficit afectiv. De aceea și ambivalenţa din 
timpul unor separaţii sănătoase se manifestă oferind amplul 
tablou al „bolilor copilăriei“ (toate cu erupții pe piele). Un co- 
pil supărat, pe care „îl doare sufletul“, este foarte probabil să 
aibă manifestări ce vizează suflarea, respirația, pornind de la 
banala viroză respiratorie până la astm. După interiorizarea 
mamei, și simptomul părăsește zona limitei corporale a copi- 
lului (pielea sau aerul respirat), de aceea el va acuza mai de- 
grabă dureri de burtă și va face refuzuri alimentare pentru 
a-și manifesta stresul, supărarea, angoasa. 

În toate aceste exemple boala (ca punere în corp — încorpo- 
rare) are rolul de obiect-mediu, de păturică de asigurare și re- 


echilibrare. 


Obiectul-mediu evoluează spre simbolul-mediu, care 
apără de dorinţă, întorcând-o în opusul său (în frică). 
Tot el permite numirea ei și ritualul de împlinire (de 
apărare în cazul fricii). La acest nivel, sursa temerii este 

proiectată într-un obiect extern. Pentru ca explicația sim- 
bolului-mediu să nu fie și ea la fel de încurcată ca reali- 
tatea, am să dau un exemplu din percepția copilului. 


Copilul înțărcat își satisface nevoia de a suge printr-un 
obiect de transfer ce poate semnifica sânul (degetul, bibero- 
nul). Înțărcarea este o întrerupere brutală a relației simbiotice 
cu mama, iar copilul se simte îndepărtat agresiv. Agresivita- 
tea cu care se simte rănit copilul de către mamă este conside- 
rată un răspuns la dorinţa sa de a-și devora mama (de a mai 
suge). Copilul, temându-se de efectul dorinţei sale, o proiec- 
tează în exterior, ca dorinţă a altcuiva (lupul de pildă) pentru 
sine (ied, miel). Astfel, povestea unde lupul mănâncă iezii este 
văzută prin prisma dorinţei sale personale (de a mai mânca 
de la mamă). Așa se explică de ce un copil foarte mic va avea 
o mare înțelegere pentru lup (forţă devoratoare care îl repre- 
zintă), iar un copil ceva mai mare se va teme de lup (această 
dorinţă este supusă refulării, este deja proiectată în exterior). 
Nichita Stănescu, în poezia sa „Fluieraș de os“, oferă un exem- 
plu de simbolizare a sentimentului copilului mic: „Mai bine să 


mori mâncat / Risipit și adâncat / În pântec de lup flămând“. 


Odată cu apariţia fricii ca revers al dorinţei, copilul 
va descoperi diferite modalități de reacție. Mai întâi se 
va apăra contra fricii chemându-și mama (va folosi spai- 
ma ca pretext pentru împlinirea dorinţei). Mai apoi, va 
putea inventa jocuri, ritualuri în care va apărea doar un 
simbol matern (și frica va deveni cu timpul mai mult 
simbolică). 

Obiectul-mediu este un pas important spre indepen- 
denţa copilului și spre poziționarea simbolicului în 
prim-planul vieții psihice. 

Așa cum Lacan spune despre inconștient că „este 
structurat ca un limbaj“, putem vedea simbolicul structu- 
rându-se ca un joc. Pe acest model al jocului, simbolicul 
reprezintă dimensiunea individuală a culturii. Aici spa- 
tiul ţine de cunoaștere, timpul de tradiţie și limbajul ține 
de modalitatea de exprimare aleasă. Cultura revigorea- 
ză în adult dimensiunea ludică, iar participarea la ea ne- 
cesită deopotrivă tradiţie și creativitate. 

Așadar, cultura (ca obiect-mediu) este un spațiu ma- 
tern de participare colectivă cu funcţii de conţinere, de 
reparaţie, de elaborare și de echilibrare. De aceea capa- 
citatea de creaţie, de sublimare, de muncă și de partici- 
pare la o comunitate dau măsura maturității individului 
adult. 


2.4. Constanţa obiectului 


Copilul, pentru a suporta separarea temporară de 
mama sa, eludează absenţa, legând plecarea de venirea 
ei. Așa se face că mama reîntoarsă este aceeași cu mama 
plecată (dacă nu lipsește prea mult). Prin aceasta mama 
dobândește constantă. Este o capacitate apărută ca formă 
de apărare în fața angoasei de abandon. 

Pentru nou-născut, ceea ce lipsește nu există. Mama 
poate fi adecvată sau nu nevoilor sale, dar nu absentă. 
Mama nou-născutului simte la fel: dacă el stă pentru o 
perioadă cu altcineva, regăsește un alt copil, impregnat 
de mirosul persoanei care l-a purtat și de o experiență 
parcursă cu altcineva (o altă explicaţie pentru frica ma- 
mei de a nu-i fi schimbat copilul la maternitate). 


94 Speranţa Farca 


Mitologia și credinţele poporului român interzic părăsirea 
de către mamă a leagănului copilului foarte mic. Teama prin- 
cipală fiind aceea ca, în timpul scurt de absenţă, copilul să nu 
fie schimbat cu altul pocit de către Samca sau Avestiţa (o zei- 


tă rea, mamă a copiilor morţi sau nenăscuți). 


Cu un copil aflat în perioada de separație, plecările și 
revenirile se redimensionează, devenind posibile (în anu- 
mite limite de timp). 

Astfel, un copil de doi ani, care stă fără mama lui câ- 
teva ore pe zi, își va petrece timpul jucându-se de-a căuta- 
rea mamei. La întoarcerea ei, copilul se va juca de-a ce s-a 
petrecut în absență. Este o modalitate de a o face prezen- 
tă când nu a fost și de a o pune la curent cu ce s-a întâm- 
plat în lipsă. Dacă însă perioada de separație este prea 
mare, copilul nu mai poate menţine comunicarea dintre 
secvenţe și va regresa la nivelul timpului arhaic. Dacă 
absența mamei continuă, copilul se va recupera într-o 
altă relație de maternaj (își va cicatriza legătura ruptă și 
va crea o alta). 


Un copil înfiat va dori în mod sănătos să-și cunoască pă- 
rinții (pentru a recupera ceva din istoria personală), dar nu va 
putea avea niciodată o relaţie veritabilă cu aceștia (în zona ci- 


catricei nemaifiind posibilă o legare). 


Nu doar plecarea și absenţa afectează constanța 
obiectului, făcând-o inoperabilă, ci și modificarea. Așa se 
explică și rezistența umană la schimbare (animalele nu 
manifestă vreo rezistență la schimbare, însă adesea, 
schimbări minore ale mediului pot fi fatale unor întregi 
specii). Cu toții avem tendința naturală de a ne proteja 

de schimbări, de a ni le face acceptabile prin încadrarea 
lor într-o stabilitate veche. Cultura umană este ea însăși 
un spațiu de amortizare al schimbărilor. 

Dacă adulții au atâtea mecanisme de apărare în fața 
schimbării, copilului nu-i rămâne decât refuzul cu plâns 
și încăpățânare (exasperant pentru părinți), precum și ri- 
tualul personal. Astfel, un copil mic plânge mai ales 
atunci când i se propune o schimbare de spaţiu, activi- 
tate și înfățișare (haine, tunsoare) ce fie îl vizează pe el, 
fie pe mamă. 


Așa se explică încăpăţânarea cu care copiii își aleg haine- 
le încă de foarte mici și refuzul lor de a accepta obiecte de îm- 
brăcăminte noi și variate ca stil. Hainele noi ajung să fie o pro- 
blemă (sunt prea pe gât, prea aspre, au etichete deranjante, 
prea lungi, prea scurte — sunt oricum de nepurtat). Mamele 
exasperate ajung în cele din urmă să adopte fără să vrea o 


su 


„uniformă“ a copilului, să identifice hainele acceptabile și să-i 
cumpere unele similare. Aceasta pentru că un copil se simte 


asigurat dacă are o imagine constantă de sine. 


3. Achiziţii specifice separării 


Copilul, aflat la o distanță suportabilă de mama sa, va 
dori să stăpânească această distanță (mărind-o și micșo- 
rând-o după nevoie) prin miscare și mers. De asemenea, co- 
pilul își poate apela mama în absenţa ei, numai dacă o in- 
teriorizează. Acest fapt determină preluarea la sine a unora 
dintre funcțiile de îngrijire (controlul sfincterian și hrănirea). 
Totodată, distanţa dintre mamă și copil permite formarea 
unei relații de comunicare, utilizarea limbajului verbal. 

3.1. Mișcarea de identificare și separare 


Primele mișcări ale copilului au ca scop acoperirea 
distanței până la sânul matern. Un nou-născut, deși 
nu-și poate coordona mișcările, va ajunge singur la sâ- 
nul mamei când îi este foame, își va lipi fața de a ma- 
mei pentru a respira împreună același aer. Un copil, aflat 
în sfera afectivă a mamei sale, nu are nevoie să se de- 
plaseze, ci doar să se miște (cum se mișca în uter). 
Mama prezentă (reală sau semnificată prin obiectul-me- 
diu) poate fi găsită de către copil dacă se rostogolește, 
dacă se târăște. 

Un bebeluș, în angoasa de separare, va învăţa să se 
deplaseze, nu după model intrauterin, ci după modelul 
nașterii (pe axul vertical al corpului). Pentru copilul ce 
stă pe spate, mama lui, uriașă și verticală, pleacă în sus. 
Acolo se uită el după ea și acolo își îndreaptă braţele cău- 
tând-o. Pentru căutarea acestei mame copilul își va în- 
toarce capul în jos (ca înainte de a se naște), adică se va 
rostogoli pe burtă, se va sprijini în mâini și genunchi, se 
va mișca ritmic înainte și înapoi (mișcare cunoscută de 
la naștere). 

Aceasta este o poziţie ce va permite deplasarea de-a-bu- 
șilea. Este o deplasare pentru explorarea mamei văzută ca 
spaţiu al existenţei copilului. 

Copilul face o achiziţie importantă către independen- 
ţa sa, dar pentru a-și permite separarea are nevoie de 
atenţia securizatoare a mamei. Orice scăpare a acesteia 
fiind taxată cu o cădere a copilului. În funcţie de mediul 
său, copilul găsește o mamă-lume mai largă sau mai re- 
strânsă, cu urcușuri și prăpastii, o mamă care provoacă 
durere și pune în pericol. 

Copilul întors pe burtă poate explora, dar nu mai are 
acces vizual la mama ce rămâne doar auzită. E un nea- 
juns pe care copilul îl va corecta, rotindu-se pentru a 
ajunge în șezut. Aceasta este o poziţie stabilă ce elibe- 
rează mâinile și optimizează privirea. Poate fi și o bună 
postură pentru deplasare. Copilul cercetează obiectele 
din mediul său, se joacă cu ele, iar atunci când oboseș- 
te se poate abandona poziţiei culcat (capul greu se lo- 
vește de podea și mama vine repede pentru a liniști mi- 
cul explorator). 

Din șezut sau de pe burtă, bebelușul începe să se aga- 
te cu mâinile pentru adoptarea poziției bipede. Poziţie 
care, la rândul său, schimbă perspectiva și îndreptățeș- 
te reluarea mișcării ritmice pe verticală (ca mișcare spe- 
cifică pentru accesul la o lume nouă). 

Arborarea acestei poziţii arată un stadiu avansat de 
elaborare a angoasei de abandon. Aici copilul nu doar 
își caută mama unde ea a plecat (în sus), dar se și poate 
identifica cu ea. 

În timpul secvențial de absență maternă, copilul își 
halucinează mama către care întinde braţele, se ridică. 
Umbrele (care vor speria, mai târziu, prin arhaismul lor), 
jucăriile atârnate deasupra lui — toate poartă ochii, ima- 
ginea mamei. Copilul îi surâde și se ridică spre ea, se 
agaţă de bara patului, se menţine vertical, cu privirea în 
sus și se bâţâie. Capul este împins ritmic în sus, gura 
deschisă își acceptă doar pe jumătate lipsa sânului, ea 
nu îl cere, dar respiraţia întretăiată a copilului (ca și cum 
ar suge) arată sensul dorinţei sale. 


La nivelul umanității, umbra maternă este găsită în religie, 


omul se ridică adoptând poziţia bipedă, nu pentru a se apăra, 


98 Speranţa Farca 


ci pentru a-și căuta zeii, în cer, prin stele și nori. Imaginile care 
îi prezintă pe primii oameni curbați, aduși de spate, cu o pri- 
vire în pământ nu par realiste. Aceasta poate fi o imagine ul- 
terioară din istoria umanităţii, când multiplele refulări îi fac 
pe zei de temut și copleșitori prin impunerile lor. Iniţial însă, 
ei sunt doriţi și căutaţi, iar postura oamenilor este semeaţă și 
dreaptă. Așa se explică de ce oamenii sunt mai degrabă ob- 
servatori ai cerului decât ai pământului pe care îl locuiesc. 
Umbrele și luminile cerului oferă informaţiile necesare supra- 
vieţuirii afective, iar comunicarea cu transcendentul nu poa- 
te lipsi niciunei culturi umane. 

Poziția umană de comunicare a supunerii este mult dife- 
rită de cea adoptată de animale: este tocmai această poziție 
verticală cu mâinile deasupra capului — o poziţie infantilă 
prin care copilul îi cere părintelui să-l ia în braţe și prin care 


oamenii își invocă zeii. 


Poziţia bipedă este specific umană și îi arată locul său 
între mamifer și zei. Copilul învață mersul adoptând o 
poziție incertă între brațele materne pierdute și interio- 
rizarea mamei, încă nedesăvârșită. Totuși, aceasta nu este 
o poziţie regresivă (nu seamănă cu acelea adoptate în pa- 
nică sau durere), ci arată o bună capacitate de conţinere 
de sine (capacitate maternă care funcționează din inte- 
riorul copilului). 

Braţele mamei oferă un important confort psihic și fi- 
zic: copilul poate privi de la înălțime, nu face niciun 
efort, nu-și asumă niciun pericol (de a cădea, de a se 
lovi...), iar prin gesturi de întindere a mâinilor arată ma- 
mei ce-și dorește. Totul pare să se învârtă în jurul copi- 
lului, el însuși zeu. Ce îl determină pe copil să renunţe 
la confortul brațelor mamei și la poziţia sa privilegiată? 

În evoluţia sa, timpul secvențial îi impune copilului 
momente de absență maternă, momente când copilul 
este nevoit să trăiască el însuși, să se descurce cu sine 
după modelul oferit de mama sa. Fl este nevoit să aco- 
pere distanţele dintre sine și obiectele ce poartă o imagi- 
ne maternă. Copilul învaţă să se miște în căutarea ma- 
mei, învaţă să se ridice întru invocarea ei. 

Copilul acceptă să decadă din raiul brațelor materne 
pentru a fi ca ea. Este o postură care schimbă perspecti- 
va lumii: scrutătorul de la înălțime își va asuma mușlui- 
rea neputincioasă printre picioarele adulţilor. Odată cu 
„decăderea“ copilului în umanitate, el își asumă o viață 
aspră, plină de efort și loviri, un corp imperfect și sensi- 
bil, nerodat și neexperimentat, cu mișcări limitate și care 
obosește. 

Este natural să existe regrete și reveniri, reapelări la 
braţele materne. Copilul merge, aleargă, se joacă și apoi 
„vrea în braţe“ — „obosește“ de autoasumare, de a privi 
în sus către adulți și se refugiază din când în când în bra- 
tele mamei. Este o stare nouă și foarte solicitantă, iar 
pentru a progresa, copilul are nevoie de asigurarea fap- 
tului că poate oricând regresa, că poate oricând să revină. 


Nostalgia raiului „braţelor materne“ va rămâne în stare 
de refulare întreaga viaţa. Ea este responsabilă de acele dorin- 
te de „mărire“, de „putere“, de „autoritate“. În fapt, dorința 
de a domina are la bază dorinţa de a mai avea o mamă atot- 
satisfăcătoare la dispoziţie și o stare de centralitate în lume. 
Așa se face că majoritatea celor „căzuți în marea cinste“ de a 
ocupa funcții importante regresează puternic, riscă să își piar- 
dă contactul cu realitatea, să redevină „bebeluși“ susținuți de 


o mamă (fie și colectivă) care îi supraînvestește afectiv. 

3.2. Controlul sfincterian 


Poziţia bipedă presupune o identificare cu mama ver- 
ticală, o interiorizare a ei. Odată cu această poziție, co- 
pilul își asumă de la mamă și capacitatea de conţinere. 
Astfel, copilul se va percepe întreg și unitar, va fi capa- 
bil de autoconţinere. 

Autoconţinerea presupune existența unor limite psihi- 
ce și corporale între care copilul se spaţializează. El de- 
vine capabil să-și conțină angoasa (prin autoliniștire) și 
substanţa (prin control sfincterian). 

Caca și pipi sunt substanţe reziduale de care copilul 
nu mai are nevoie, dar care, făcând parte din sine, pot 
oferi informaţii despre interiorul corpului. 

Copilul se simte deținător al corpului său, unde se po- 
ziționează psihic și la care se limitează (nemaiutilizând 
corpul mamei ca parte a sa). Abia de pe această poziţie, 
copilul începe să se poată controla fizic și psihic (capa- 
citate pe deplin achiziționată abia în angoasa de pierde- 
re a integrității corporale). 

Relaţia dintre conţinerea psihică și fizică este foarte 
strânsă. Așa se face că atunci când omul se simte excedat, 
copleșit, scindat (incapabil de a se mai conţine psihic), și 
controlul sfincterian se poate pierde. Copiii își pierd ade- 
sea, temporar sau accidental, controlul sfincterian în si- 
tuații de regresie sau de angoasă. Astfel, copilul apelează 
la un conţinător extern, la mama ce îi readună corpul psi- 
hic risipit și îi oferă un model de conţinere. Când „se sca- 
pă pe el“, un copil are nevoie de cineva care „să-l prindă, 
să-l adune“, nu „să-l împrăștie“ și mai tare cu supărarea sa. 

În afara formării capacităţii de conţinere psihică, un 
copil nu poate face control sfincterian. Părintele îl poate 

sprijini prin încurajarea separaţiei, prin asigurarea înțe- 
legerii și a relaţiei afective. Copilul care se localizează în 
corpul său se simte doritor să se afirme ca atare, ca per- 
soană separată, unitară și „mare“. 

Încurajarea separaţiei vizează sprijinirea manifestări- 
lor de independenţă și a inţiativelor copilului (pe pildă, 
faptul că își dorește să mănânce, să se îmbrace, să urce 
scările singur). 

Un părinte care ia, el însuși, iniţiativa renunțării la 
scutec, face un pas în sensul opus dezvoltării copilului. 
În privinţa controlului sfincterian, nu este important re- 
zultatul, ci calea. Copilul poate renunța la scutec din do- 
rința sa de manifestare a independenţei. El poate face 
același lucru, lăsându-și sfincterele în grija competenți- 
lor părinți pentru a le dresa. Dresajul sfincterelor este po- 
sibil fiziologic încă de la 6 luni, dar nu este semnul unei 
achiziţii, ci al unei pierderi (e un aspect personal pe care 
copilul nu și-l mai asumă). 

Controlul sfincterian presupune o anumită maturiza- 
re a copilului care ţine de factori individuali, de aceea 
reperele de timp nu au aici niciun sens. Indiferent de 
vârsta cronologică, fiecare copil va găsi bucuria de a-și 
manifesta independenţa, în ritmul său și în funcție de in- 
teresele sale. 

Tehnicile de dresaj nu își au rostul nici măcar atunci 
când se vădește o incapacitate a copilului de a face con- 
trol sfincterian. Cauza se află într-o deficiență de sepa- 
rare din relația mamă-bebeluș. Elaborarea poate viza 
acest aspect și nu simptomul care este doar un semnal 
pentru problemă. Dacă întrerupem semnalul nu înseam- 
nă că problema nu mai există, iar dacă problema își gă- 
sește soluționarea, semnalul dispare de la sine ca fiind 

nenecesar (aceasta este atitudinea propusă de către 
Freud în fața simptomului). 

Controlul sfincterian reprezintă o etapă în viața copi- 
lului și nu un moment. E o achiziţie treptată, cu reveniri 
și în care se poate distinge preferința fiecărui copil în 
parte. Unii înlocuiesc scutecul cu olița, alții cu W.C.-ul, 
mai întâi ziua sau noaptea, la plimbare sau în casă, pen- 
tru pipi sau pentru caca. Sunt alegeri ce au întotdeauna 
sensuri pentru copil. Așa cum un copil care abia a învă- 
tat să meargă va mai apela la braţele materne, și un copil 
ce tocmai a renunţat la scutec va mai face uneori pe el. 

În general, mamele au intuiţia nevoii de a respecta rit- 
mul, inițiativa, preferințele personale și regresiile copi- 
lului. Ascultarea acestei intuiții poate fi uneori impieta- 
tă de evaluarea personală ca „mamă bună“ în funcţie de 
achizițiile copilului (cât de timpuriu face la oală, cât este 
de gras, câte poezii știe). 


Am auzit o mămică mândrindu-se: „M-am chinuit două 


pu 


săptămâni să scap de scutec, dar am reușit!“ Exprimarea cores- 
punde realităţii, reușita îi aparţine mamei, ea a scăpat de scu- 
tec. Aici nu pare să fie nicio fisură, nicio separare. Poate doar 
ruptura din chinul amândurora. Oricum, nu se întrevede în- 


cununarea separării, ci doar o reușită a dresajului. 


Perioada de control sfincterian va fi însoțită de un im- 
portant interes pentru a vedea și manipula produsul pro- 
priu (caca). Copilul are conștiința interiorului său, dar, 
dacă nu-l cunoaște, nici nu-l poate utiliza pentru auto- 
conţinere. 

După felul cum arată pipi și caca, copilul își formea- 
ză o idee despre interioritatea sa la care, altfel, nu poate 

avea acces. Copilul vrea să se uite la caca — este al lui, 
a făcut parte din interiorul său și este normal să doreas- 
că să vadă cum arată. Va dori ca el însuși să-și răstoarne 
olița la W.C. și să tragă apa. Va fi curios să vadă conți- 
nutul scutecului și să-l ducă el însuși la gunoi. Este im- 
portant să i se răspundă simplu și adevărat curiozități- 
lor sale. Bineînţeles că nu se poate juca cu caca așa cum 
ar vrea, dar poate fi înlocuit cu plastilină, aluat, nisip cu 
apă, noroi — tot ce poate fi modelat, format și deformat. 
Pipi poate fi înlocuit cu orice lichid ce poate fi turnat și 
poate schimba consistenţa, forma, culoarea, greutatea 
materialelor udate. 

În această etapă, nici mama, nici copilul nu simt silă 
față de caca (e timp pentru formarea silei, rușinii și a mi- 
lei într-o etapă viitoare). Sila față de caca sau pipi ale co- 
pilului ar însemna o respingere a interiorității sale, o tea- 
mă că aceasta ar putea fi periculoasă. 

Odată cu deschiderea perioadei de achiziție a contro- 
lului sfincterian, copilul are numeroase manifestări de 
independenţă. El vrea să se autoservească (să mănânce 
singur, să se îmbrace) chiar dacă nu poate, vrea să aler- 
ge, să sară și să se caţere, să cerceteze interioritățile (ser- 
tare, dulapuri, firide, poșete, cutii). Orice conţinut este 
vărsat, orice recipient golit. Atitudinea copilului față de 
hrană se schimbă de asemenea, copilul poate respinge 
mâncarea păstoasă, amestecată și tocată mărunt (din ase- 
mănarea acesteia cu caca) și va prefera mâncarea mai so- 
lidă, cu alimente discernabile. De pildă, poate respinge 
mărul ras cu biscuit pasat, dar va mânca cu plăcere mă- 
rul ca atare și biscuitul separat. 

În acest context mai larg al achiziţiilor de indepen- 
denţă, copilul va dori singur să renunţe la scutec. Chiar 

dacă uneori spune că face pipi, dar își ia olita după ce a 
făcut pe el — este o mare realizare care îi aparține lui. 

Controlul sfincterian presupune conţinere de sine și 
limitare la propriul corp. Această primă limită corpora- 
lă va fi model pentru limitarea psihică la anumite com- 
portamente acceptabile social — element fundamental 
pentru civilizarea copilului. Este un bun moment de in- 
troducere cu blândeţe a unor rigori pentru comporta- 
mentele copilului, de exprimare a primelor interdicții. 
Acestea însă pot fi funcționale dacă vin pe linie paternă, 
deoarece mama le poate impune din nevoia sa persona- 
lă de prelungire a simbiozei. 

Mama, fără să-și dea seama, se opune limitărilor. Pen- 
tru ea e greu să-și mai piardă copilul încă o dată, copi- 
lul docil, legat de braţele sale. Mama resimte manifesta- 
rea de independenţă a copilului său ca pe o respingere, 
un refuz, o contestare. Mama s-a redimensionat pe sine 
în această simbioză, și-a limitat întreaga existenţă și func- 
ționare pentru a-i fi utilă copilului. E natural ca acum să 
se simtă nenecesară, pe cale de a rămâne fără reper. Este 
firesc să se simtă ea însăși decăzută (în perfectă relație 
cu ceea ce simte copilul), să se teamă că nu va face față 
acestei pierderi. E o teamă ce se poate proiecta asupra 
copilului ca frică pentru siguranţa lui. Sunt afecte firești, 
iar dacă nu sunt paralizante pentru mamă, ele nu pun 
în pericol manifestările de independenţă ale copilului. 

Fiecare etapă de separare a copilului este greu de su- 
portat pentru mamă. Printr-o bună gestionare de sine, 
ea îi oferă copilului un model și sentimentul de a nu fi 
singur. Mama învaţă, de asemenea, să aibă răbdare, să fie 
tolerantă și îngăduitoare. Toate acestea o diferențiază pe 
mamă de nemamă. E o deosebire vizibilă: privirea unei 

mame este blândă, înțelegătoare, zâmbetul mai cald, iar 
gesturile sale nu sunt bruște. Dobândește siguranţă și 
precizie în mișcări, are o atenţie mai vie. Mama renunță 
(pentru o perioadă) la interesul de a fi atrăgătoare și în- 
vaţă să colaboreze cu bărbatul de lângă ea în beneficiul 
copilului. 

Aceste transformări o ajută pe mamă să se acordeze 
la ritmul copilului. De pildă, un copil care experimen- 
tează este atent și preocupat, nu poate fi ușor întrerupt 
din activitatea sa de cercetare sau încercare. El nu se gră- 
beşte, studiază moduri de operare și este mai puţin in- 
teresat de rezultatul acțiunii (să se îmbrace, să se spele). 
Copilul este exasperant de lent pentru cei ce fac din re- 
zultate un scop de atins. Când simte că nu se descurcă, 
cere ajutorul, nu pentru finalizarea acțiunii, ci pentru în- 
țelegerea ei. Dacă ajutorul mamei îi susține gesturile pen- 
tru ca reușita să fie a lui, copilul se va simţi împlinit în 
evoluția sa. Însă, dacă ajutorul vine ca să-i înlocuiască 
acțiunea, copilul va fi nemulțumit și frustrat. 


Când copilul vrea să mănânce singur, mama îl poate aju- 
ta cu o linguriţă ușor de manevrat, cu un castron mai înalt din 
care să poată aduna mâncarea. Copilul nu se va limita însă la 
folosirea acestora, va morfoli cu mânuţa, va zdrobi conținu- 
tul, îl va răsturna. Mai mult de jumătate de mâncare se va aș- 
terne pe hăinuțe, iar altă parte pe masă și pe podea, doar o 
mică parte va ajunge în guriță. Deși neîndemânatic, copilul 


este pe calea cea bună — deja poate să mănânce singur! 


In această etapă, mama va renunţa la trufia de a fi 
perfectă. Până acum a știut să răspundă nevoilor nefor- 
mulate ale copilului său. De acum va învăța să-și accepte 

eșecurile de înțelegere și de îngrijire: vrea să-i dea copi- 
lului mâncare, iar el refuză; îi oferă suc când el vrea apă, 
îl pregătește de culcare, iar el vrea să se joace. Mama sim- 
te că nu mai știe ce-i trebuie copilului. E un simțământ 
angoasant pentru ea, dar necesar evoluţiei copilului. Co- 
pilul însuși poate renunţa la raiul dorințelor împlinite de 
către mamă, la raiul braţelor sale, tocmai pentru că 
mama are și eșecuri în îngrijirea lui (Winnicott). 

Prin neadecvare, mama frustrează suportabil întru 
sprijinirea separării. Sentimentul copilului, de a vrea alt- 
ceva decât mama îi oferă, este un important semn de se- 
parare. Cu timpul, mama se va retrage spre organizarea 
mediului în care copilul să poată evolua el însuși. 


3.3. Hrănirea — de la supt către autoservire 


Suptul, după model ombilical, păstrează o legătură 
organică între corpurile separate prea brusc prin naște- 
re. Copilul suge sânul mamei, degetul propriu, obiectele 
din jur. Este singura modalitate accesibilă nou-născutu- 
lui de a face față angoasei primare. Mama, recunoscând 
importanţa acestui mod de interacțiune cu lumea, foar- 
te rar frustrează copilul în nevoia sa (oricum este o eta- 
pă în care interdicțiile și restricţiile nu au sens). 

Înţărcarea începe ca o deschidere către lume: copilul 
alimentat exclusiv la sân începe să „guste“ și alte alimen- 
te. Copilului i se oferă sânul în continuare, dar funcția 
lui de hrănire diminuează în timp ce funcția de asigura- 
re și liniștire crește. Astfel, începutul înțărcării, sporește 
importanța afectivă a suptului. Pe măsură ce copilul 
crește, își găsește alte modalități de asigurare, nevoia de 

a suge va fi tot mai mică și poate să dispară (oricum, 
după vârsta de trei ani). 

Înțărcarea nu se reduce la înlocuirea sânului cu bibe- 
ronul. Un copil înțărcat nu mai are nevoie să sugă, nu 
mai are nevoie de brațele mamei și de învestirea narci- 
sică din privirea ei. Înțărcarea semnifică de fapt separa- 
rea copilului de corpul mamei prin trei puncte esenţiale 
de prindere: sânul, braţele, privirea. 

Desprinderea este singura care asigură o înțărcare ve- 
ritabilă. Ea se face lent, în etape și ţine de ritmul de ma- 
turizare al copilului, de nivelul independenţei sale. 

Separarea ca „rupere“ este traumatică deoarece 
„Părţi“ ale mamei rămân la copil și elemente ale copi- 
lului îi rămân mamei. Este un eșec al desprinderii, iar 
copilul și mama rămân simbiotic uniți prin nevoia de 
acces la elementele proprii. În acest caz, evoluţia se îm- 
potrivește independenței și este responsabilă de „ne- 
înțărcarea“ persoanelor ce pot ajunge adulte, dar nu 
mature. 

Renuntarea copilului la sânul mamei nu înseamnă în- 
țărcare, ci presupune o întrerupere a simbiozei fizice, 
ceea ce reactivează tensiunea nașterii. Sânul cu lapte mai 
menţine după naștere legătura organică dintre mamă și 
copilul ei. O legătură care păstrează posibilitatea acce- 
sului la lumea intrauterină. Renuntarea la sân închide 
definitiv această poartă și separă lumile. Este o închide- 
re resimţită ca o pierdere, ca alungare definitivă din raiul 
devenit inaccesibil. Ea se poate face brusc, asemenea naș- 
terii, sau lent (permiţând elaborarea). Oricum ar fi, aceas- 
tă întrerupere a legăturii organice dintre mamă și copil 
reactivează depresia post-partum (la mamă) și angoasa 
primară (la copil). 

Renuntarea la sân se opune înțărcării, deoarece copi- 
lul va avea o nevoie sporită de a suge (altceva decât sâ- 
nul), de braţele și de privirea ei. 

Este o grea încercare pentru mamă și pentru copil. 
Françoise Dolto are indicaţii detaliate despre realizarea 
practică a acestei întreruperi de fuziune. 

Pe fondul întreruperii fuziunii organice, mama și 
copilul au nevoie mai mare unul de celălalt pentru a 
trece prin această încercare. Ei sunt nevoiți să desco- 
pere o nouă cale de comunicare de afect. Calea orga- 
nică este întreruptă, iar cea verbală nu este întotdeau- 
na accesibilă copilului. Între organic și verbal se 
instituie un tip de comunicare faptico-simbolic ce ofe- 
ră deschidere spre ritual, practici, obiceiuri individua- 
le sau comunitare. 


Sunt practici de înțărcare în care mama își unge sânii cu 
ceva neplăcut la gust și miros. Prin aceasta ea îi spune copi- 
lului că mama arhaică, alăptătoare a devenit improprie și ne- 
satisfăcătoare (s-a stricat). E preferabilă mama nealăptătoare, 
mai proaspătă și mai variată. 

Mama care pleacă cu sânul plin de lapte și se întoarce fără 
el peste câteva zile îi spune copilului că mama simbiotică l-a 


„părăsit“ și o alta a venit să-l „adopte“. 


Oricum ar fi, copilul se confruntă cu o mamă-rea. Ea 
fuge cu sânul lui, îl deteriorează, și totuși el depinde 
de această mamă, în ea trebuie să se încreadă. În urma 
acestei experienţe, copilul resimte nașterea (aici ca în- 
țărcare) în termeni de pedeapsă, de vină, de abandon. 
Prin faptele sale, mama îi „prevestește“ copilului ceea 
ce i se va întâmpla. Ea creează un disconfort ce anunţă 

pierderea. Așa se poate explica și starea de alertă în care 
trăiesc unii dintre copii și adulți, stare de așteptare a 
unei catastrofe (deja întâmplate). 

Laptele supt de la mamă sau din biberon este un lap- 
te ce o semnifică și o reprezintă. Poate că un nou-născut 
va suge de la orice femeie, dar pe măsură ce crește, co- 
pilul nu mai acceptă laptele decât dacă este oferit de că- 
tre mamă (sau o reprezentare maternă). Laptele supt este 
materialul din relația de comunicare a copilului cu 
mama și de aceea un lapte oferit în absența mamei este 
golit de sens. În acest registru, este foarte probabil ca o 
interdicție prea brutală a mamei în raport cu sânul sau 
biberonul să fie înțeleasă de către copil ca interzicere a 
laptelui și chiar a produselor lactate (pe care copilul le 
poate refuza). 


O pacientă de trei ani, care nu fusese alăptată la sân, în pe- 
rioada de recuperare a vârstelor sale simbiotice, își alinta 
mama cu apelativul „Vaco!“ Mama nu remarca nimic injurios 
în tonul copilului, totuși nu se împăca prea bine cu apelati- 
vul. Fetiţa i-a spus că „vaca e cel mai bun animal că naște pui 
și le dă lapte“. Mama și-a dat seama că era important pentru 
fetița ei să i se poată oferi primar, ca mamifer care „naște pui 
vii și îi hrănește cu lapte“. 

Un pacient de patru ani refuza orice produs alimentar 
dacă detecta o urmă de lapte. Ajunsese să refuze majoritatea 
alimentelor. Renunţarea la sân se făcuse fără probleme, la ini- 
țiativa sa, însă mama îi „forțase“ renunţarea la biberon și su- 
zetă (le-a aruncat când copilul avea doi ani și jumătate, con- 
siderându-l prea mare pentru a mai suge). De atunci copilul 
a refuzat să mai bea lapte din alt recipient (care nu era bibe- 


ron), iar treptat a început să refuze produsele lactate, ajun- 

gând să elimine și preparatele ce conțineau orice urmă de 
lapte. 


Suptul și mâncarea 


„A suge“ și „a mânca“ sunt două lucruri foarte diferite. 

Copilul suge pentru a se reconforta afectiv și mănân- 
că atunci când îi este foame. Biberonul potolește prea ra- 
pid foamea, iar nevoia de a suge rămâne nesatisfăcută. 
Acesta este motivul pentru care copiii alăptaţi la sân re- 
fuză suzeta, iar copiii alăptaţi cu biberonul au nevoie de 
ea. Copilul nu suge doar ce poate mânca, ci tot ce poate 
prinde. Cu timpul își va dezvolta preferințe pentru su- 
zetă, păturică, o jucărie, un deget. El suge pentru a se li- 
niști și va avea nevoie de această alinare până când își 
va încheia satisfăcător separarea de mamă. 


Nu există o vârstă anume pentru realizarea acestei sepa- 
rări. Sunt numeroși adulţi care sug „trăgând“ din ţigară sau 
care au „darul băuturii“. Instinctul suptului este un „dar“ 
pentru bebeluș deoarece îi exprimă forța vitală. Acest „dar“ 
este păstrat de către adult pentru menţinerea unității de sine. 
În adicţiile adultului se pot distinge caracteristicile „suptu- 
lui“: periodicitatea, caracterul liniștitor, diferențierea de „a 


mânca“. 


Nou-născutul suge pentru a reface unitatea ombilica- 
lă cu mama intrauterină. Ulterior, copilul sugând o ac- 
ceptă pe mama sa în sine, o încorporează ca substanţă și 
ca afect. 

La început, suptul satisface și nevoia de hrană, dar cu 
timpul hrana va fi mai degrabă mestecată decât suptă. 

Mestecând, copilul arată că este capabil de o anumită 
desprindere de mama sa. Fl își începe înțărcarea fizică 
(prin faptul că nu se mai hrănește exclusiv la sân) și psi- 
hică (prin distanța devenită suportabilă). 

A mânca înseamnă a rupe, a îmbucătăţi și abia apoi a 
prelua în sine. Pentru aceasta copilul are nevoie de o 
anumită constanţă a obiectului (să-și fi încorporat deja 
mama întreagă). 


În basme, lupul îi înghite în întregime pe iezii sau pe Scu- 
fița Roșie. Ei stau în burta lui până când sunt scoși vii și în- 
tregi de acolo. Este o etapă preîmbucătăţire, înainte de forma- 


rea constanței obiectului. 


Mâncarea însă, deși se detașează de supt, preia de la 
acesta puternica impregnare afectivă care se păstrează 
întreaga viață. 


La adulţi obiceiurile alimentare sunt puternic culturale 
(cultura utilizând ca sublimare pentru spaţiul matern), pos- 
turile și ritualurile de purificare au întotdeauna și referiri la 
hrănire, iar „curele“ alimentare individuale coincid cu perioa- 


dele unui deficit afectiv. 


La copii, hrana ca atare contează prea puţin, față de 
importanța persoanei care hrănește, a contextului și a 
stării afective. Un copil liniștit și vesel își va conștienti- 
za mai bine nevoile reale de hrană faţă de un copil bol- 
nav, supărat, angoasat. Este foarte probabil ca un copil 
să aibă probleme alimentare dacă mama este inconsec- 
ventă, angoasată sau dezinteresată. Un copil poate refu- 
za anumite alimente dacă ele îi sunt prezentate într-un 

context de tensiune afectivă, dacă sunt asociate cu o per- 
soană sau obiect refuzat. De asemenea, un copil sănătos 
va „pofti“ la mâncarea altor copii sau oameni necunos- 
cuţi, arătând disponibilitatea lui de socializare (va dori 
să mănânce ce mănâncă ei din dorință de comunicare). 


Mame hrănitoare 


Forțând copilul să mănânce, mama se impune pe sine 
drept hrană. Ea continuă să „alăpteze“ un copil deja în- 
țărcat. 

Relaţia de alăptare propriu-zisă este condusă de că- 
tre sugar, el cere și refuză sânul, iar un sân refuzat nu i 
se poate impune. Alăptarea este simbiotică, dar necople- 
șitoare. Hrănirea însă, deși presupune o distanţă fizică, 
poate fi o cale de intruziune psihică. 

Dacă mama se consideră ea însăși hrana copilului, se 
va simţi o „mamă bună“ dacă are un copil durduliu, care 
ia bine în greutate. De asemenea, pofta de mâncare a co- 
pilului va fi interpretată ca acceptare și apreciere a sa. Ea 
se va angoasa când copilul refuză să mănânce sau pre- 
feră să-și aleagă singur orele și alimentele pentru masă. 
Copilul înțelege semnificațiile mamei și îi va răspunde 
în același registru. Își va exprima prin atitudinea față de 
hrană afectele adresate mamei (iubire, revoltă, refuz). Se 
explică prin aceasta problemele alimentare ale unor ado- 
lescenţi precum și patologii diverse la adulţi: mari fluc- 
tuații ale apetitului, „nervi la stomac“, emoţii cu mani- 
festare intestinală, constipații. 


Aceste femei hrănitoare sunt așa cu oricine și nu doar cu co- 


piii lor. Ele sunt adesea grase, cu sânii mari (având imaginea 

unei femei alăptătoare). Sunt blânde, bonome și nu pierd nicio 
ocazie pentru a te îmbia să mănânci. Le place să mănânce, să 
gătească, să servească. Sunt mândre de bucatele lor oferite in- 
sistent tuturor celor ce le trec pragul. În casa lor, refuzul mân- 
cării este o nepoliteţe, iar lauda bucatelor este compliment 
pentru gospodină. Pornindu-se de la această trăsătură foarte 
răspândită a femeilor românce, ni s-a dus, peste veacuri, ves- 


tea de a fi un popor primitor. 


Un copil șantajat să mai ia o înghiţitură „pentru buni- 
ca“ și alta „pentru mămica“ va fi privat de sentimentul că 
mănâncă pentru sine. La rândul său își va șantaja per- 
soanele de îngrijire imediat ce va putea: când e furios pe 
mama poate să refuze mâncarea, când s-a supărat cu bu- 
nica va vărsa, iar mai târziu va spune că îl doare burta 
sau că nu poate mânca decât dulciuri și aşa mai departe. 


Am avut o pacientă de zece ani miorlăită și supărăcioasă 
care refuza să mănânce și adesea făcea pipi pe ea. Se culca 
atunci când îi era foame, nu știa nici când îi e sete și nici când 
să se ducă la W.C. Mama sa divorțase și locuia împreună cu 
mama ei și cu fetița. Femeile (nici ele separate) se purtau cu 
fetița ca și cum ar fi fost bebeluș. O supravegheau permanent 
și stabileau totul pentru ea. Fetiţa era revoltată și impunea 
mari cerințe. Ea însăși se purta ca un bebeluș. Era foarte mul- 
tă agresivitate acumulată în aceste trei generații simbiotice și 
multă neputinţă de separare — toate exprimate de simptome- 


le fetiţei. 


Un copil, căruia i se oferă mâncare fără să fie lăsat să 
i se facă foame, nu poate avea plăcere de a mânca. Abia 
va aștepta să se termine „corvoada“ mesei. Lupta pentru 

independenţă a copilului se va desfășura în timpul me- 
selor. El își va exprima opoziţia față de mama intruzivă 
prin refuzul alimentelor. Tocmai această concentrare pe 
un răspuns dat persoanei care hrănește va îndepărta co- 
pilul de capacitatea de a simţi propria sa nevoie. Lup- 
tându-se prea mult pentru independenţa sa, copilul ajun- 
ge, fără să-și dea seama, foarte dependent, incapabil de 
a conștientiza când îi e foame, când îi e sete, când e să- 
tul. Cu timpul această dependenţă se poate extinde și că- 
tre alte nevoi fiziologice, iar copilul se poate găsi regre- 
sat la nivelul unui bebeluș. 


Sunt ciudate și discuţiile purtate între adulţi despre ce și 
cât mănâncă copilul. Deși copilul este prezent, despre el se 
vorbește la persoana a III-a. 

— Vai, dragă, ce mult a mâncat copilul meu astăzi! 

— Al meu nu mănâncă, dragă, mă chinui să înghită câte puţin. 

— Ai fost cu el la medic? poate are ceva. 

Aici, copilul este văzut ca simplu recipient pentru hrană 
(hrana înţeleasă ca simbol pentru educaţie, grijă și afecțiune). 
Este un subiect de conversație lejeră între mămici, dar pentru 
copil este un loc de oglindire. În aceste discuţii el se vede alt- 
fel decât s-a gândit vreodată, caracterizat de felul în care își 


satisface o nevoie fiziologică. 


Un copil forțat să mănânce este un copil agresat și 
abuzat, cu manifestările tipice ale acestei patologii. El nu 
va mânca nici mai mult, nici mai bine, dar va asocia 
agresivitatea mamei și angoasa ei cu mâncarea. Pentru 
a mânca, copilul trebuie să dorească să primească în sine 
un aliment bun. Orice aliment introdus forțat, prin chiar 
acest gest, devine rău, pune în pericol interiorul corpului, 

poate produce vătămări. Așa se explică unele dureri de 
burtă, vărsături, patologii intestinale. 

Forțarea copilului cu mâncarea este o manifestare de 
agresivitate disimulată într-un act de grijă. Disimularea 
sporește violenţa și copilul dobândește profilul psiholo- 
gic al copilului bătut. 


Interdicții și impuneri alimentare 


Ca în fiecare domeniu, limita „bunului-simţ“ al pă- 
rintelui este dată de relaţia cu copilul și de încrederea 
în el. 

Un copil nu se lasă niciodată să moară de foame (de- 
cât dacă este foarte deprimat — și atunci problema este 
în altă parte, nu la nivelul hrănirii), dar, în lupta sa pen- 
tru independenţă, poate să ajungă să nu-și mai conștien- 
tizeze nevoile și chiar să refuze mâncarea când îi este 
foame. Cu cât se va simţi mai presat să mănânce, cu atât 
rezultatul obținut va fi contrar. 

Mama îi oferă copilului mâncarea, dar el are dreptul 
să o accepte sau nu. 

Multe dintre stările de lipsă de apetit, sau de refuz ali- 
mentar pot avea o cauză afectivă, care, odată corectată 
sau măcar deslușită, aduce schimbări. 

Încercarea de a trata refuzul alimentar al copilului cu 
impunerea alimentului respectiv nu va face altceva de- 
cât să întărească refuzul, să-l prelungească, să-l extindă. 
Dacă îi spunem unui copil ce refuză un aliment: „Trebuie 
să-l mănânci“, răspunsul lui cel mai probabil (chiar dacă 
exprimat doar în gând) este: „N-am să-l mănânc cu niciun 
chip... n-am să-l mănânc niciodată... n-am să mai mănânc 
nimic din ce îmi dai tu“. 

Pentru copil, ca și pentru adult, masa este mai ales un 
spațiu de experimentare și comunicare. De aceea inter- 
zicerea acestor activități la masă pot genera un refuz al 
mâncării cu care se asociau. Așa că foarte desele inter- 
dicții adulte de genul: „La masă nu se vorbește“, „Nu e voie 
să te joci la masă“ — sunt înţelese paradoxal (dar real) de 
către copil astfel: „La masă nu se mănâncă“, „Nu e voie să 
mănânci la masă“. 

Regularitatea meselor nu poate fi motiv pentru a în- 
trerupe copilul din jocul lui: „Gata cu joaca, hai la masă“. 
Copilul va înţelege că ora de masă este nepotrivită deoa- 
rece îi întrerupe cu brutalitate jocul, mâncarea devine 
astfel ceva neplăcut ce trebuie evitat. Orele de masă se 
stabilesc în funcție de nevoile observate la copil, iar res- 
pectarea lor nu este un scop în sine. De aceea, chemat la 
masă, un copil căruia nu-i este foame sau care tocmai fă- 
cea altceva nu va mânca prea bine. 

Un copil mănâncă pentru nevoia sa (pornită din foa- 
me, curiozitate, dorință de experimentare, de comunica- 
re și socializare). El se hrănește mult mai bine dacă nu 
este determinat să mănânce pentru ceilalți (din respect 
pentru bunica ce a pregătit bucatele, din iubire pentru 
mama, din supunere față de tată). 

Nevoia părinților (a mamei, în special) de a hrăni poa- 
te înlocui nevoia copilului de a se hrăni generând o relație 
prea simbiotică ce nu permite independenţa copilului. 

Dacă angoasele mamei se centrează în jurul hrănirii 
copilului, și copilul va învăţa să se exprime în același re- 
gistru pentru a avea o comunicare cu ea. În loc să-i spu- 
nă mamei că este trist pentru că s-a supărat cu un coleg 
la grădiniţă, îi va spune: „Mă doare burta“ sau „Nu pot să 
mănânc“. În loc să-i spună că a fost pedepsit pe nedrept 

de către educatoare și că are nevoie să fie înțeles și mân- 
gâiat, va spune: „Vreau să-mi cumperi ceva bun de mâncare“. 

A mânca este ceva firesc ce nu are nevoie să fie cân- 
tărit, notat în caieţel sau calculat în funcţie de calorii, 
proteine și vitamine. Nu e nevoie de evaluări, analize 
amănunțite, de restricţii, obligații sau condiționări pen- 
tru ca un copil să mănânce bine. Astfel, practica „pro- 
bei suptului“ în care bebelușul este cântărit înainte și 
după supt pentru a vedea cât a mâncat este de-a drep- 
tul hilară. 

Alte asemenea practici, din păcate prea des întâlnite, 
la o privire mai empatică ne par la fel de aiuritoare: 

- restricții exagerate („nu ai voie să mănânci bomboa- 
ne“ — alți copii mănâncă bomboane, iar copilul se va 
simţi diferit de ei prin această interdicție); 

— impuneri („e musai să mănânci spanacul, chiar dacă 
nu-ți place“ — copilul nu se mai simte o persoană liberă 
cu dreptul de a alege, ci este un sclav care trebuie să se 
supună. De aici până la revoltă și refuzuri este doar un 
pas); 

- obligaţii asupra cantității („trebuie să mănânci tot din 
farfurie“ — „farfuria“ este o măsură externă, arbitrară și 
nu ține de nevoia și dorința de hrană a copilului); 

- condiţionări ale unor alimente cu altele („nu-ți dau 
desertul dacă nu mănânci ciorba“ — copilul înţelege din 
aceasta că desertul este dezirabil, iar ciorba nu e bună); 

- condiţionări ale hranei cu activități plăcute („dacă 
nu mănânci, nu mergi în parc“ — este o alăturare a unor 
aspecte care nu au nicio legătură, de fapt. Prin aceasta 
adultul exploatează o plăcere a copilului pentru a-l șan- 
taja. Copilul înțelege că adultul nu poate fi o persoa- 
nă de încredere și că ceea ce se știe despre sine poate 


118 Speranţa Farca 


fi folosit împotriva sa. Va învăţa el însuși să procedeze 
astfel); 

- povești fantastice („mănâncă să te faci mare“ — copi- 
lul își va înţelege creșterea ca fiind proporțională cu 
mâncarea, iar în perioadele de regresie va mânca mai pu- 
țin). 

Imaginile fantastice referitoare la mâncare creează o 
întreagă antologie de credinţe infantile. Acestea sunt 
prezente în exprimările copilului și adulților, în basme 
și mituri. 


Una dintre fetele mele, când avea doi ani, dorind să mă 
convingă să o las să sară pe o saltea, legată cu o coardă ce o 
sălta, mi-a zis cu aplomb: „Sunt mare, am mâncat deja“. 

Despre femeile însărcinate se spune că au un copil „în bur- 
tă“ (fapt care arată credinţa într-o concepţie orală a copilului). 
De asemenea, ele au adesea „pofte“ alimentare. Unii bărbaţi 
ajung să-și crească un „burtoi“ de veritabilă gravidă. Femei- 
le ajunse la menopauză, prin absenţa menstrei și prin angoa- 
sa neputinței de procreaţie, se consideră psihic gravide, îngră- 
șându-se și având simptome specifice. 

În basme, boaba de piper înghițită o lasă însărcinată pe 
femeie ca și lacrima sorbită, la fel și poțiunea magică dată de 
vrăjitor. Tot astfel, azima, prescura sau pâinica, oferită erou- 
lui de către o reprezentare maternă, îi ajunge acestuia timp 
îndelungat, ba uneori îi folosește și pentru a prinde puteri 


magice. 


O mamă care are încredere în ea nu trebuie să de- 
monstreze că este o mamă bună prin kilogramele copi- 
lului. Ea va avea, de asemenea, încredere și în copilul ei, 
în forța lui vitală — copilul ei nu se va lăsa să moară de 

foame și va ști să-și aleagă ce și cât are nevoie. Chiar 
dacă alegerile copilului nu corespund cu ultimele nor- 
me de nutriție, ele sunt cu siguranță conforme cu nevoi- 
le lui de moment. Consideraţiile și practicile științifice 
diferă de la un timp la altul în funcție de tot felul de ra- 
ționalizări care nu prea au legătură cu nevoile reale ale 
copilului: 


Acum câteva zeci de ani, pediatrii îi sfătuiau pe părinți 
să-și hrănească bine copiii în timpul bolii pentru ca „organis- 
mul să poată lupta mai bine“. Pediatrii de azi sfătuiesc părin- 
ţii să-i hidrateze bine pe copiii lor bolnavi și să nu le dea mân- 
care decât când și cât vor ei. 

Mai demult, pediatrii nu recomandau apa în timpul me- 


sei, acum, dimpotrivă. 


Mama se simte adesea responsabilă să aleagă pentru 
copil ce e bine ca el să mănânce. Numai că mama nu 
operează în întregime această selecție. Ea va cumpăra 
pentru întreaga familie ce consideră bun și sănătos, dar 
copilul va dori să guste tot ce vede la ceilalți copii. Ea 
poate să nu încurajeze anumite alimente, să le evite, dar 
nu le poate interzice copilului fără a crea inhibiţii, anxie- 
tăți și probleme. 

Dacă în parc un copil ia de la un altul un chips, iar 
mama sare ca arsă și i-l smulge de la gură — mama este 
aceea care creează o problemă. Chiar dacă nu devine un 
copil „alergic“, va avea cu siguranţă unele inhibiţii ali- 
mentare. Aceste inhibiţii pot să apară și în fața experien- 
telor de cunoaștere. Copilul va „înghiţi“ doar anumite 
informații, într-o anumită cantitate și doar dacă sunt con- 
siderate „digerabile“, acceptabile psihic de către mamă. 

O mamă care are ea însăși probleme alimentare este 
foarte probabil să le genereze și la copilul său. Aici, pe 
mamă o poate ajuta dacă se implică mai puțin în hrăni- 
rea copilului și-l lasă să se descurce singur în această pri- 
vinţă. Ea nu-și va rezolva problemele personale, dar, cel 
puţin, va încerca să nu le atribuie proiectiv copilului, iar 
acesta poate că nu le va prelua. 

Copilul sesizează foarte bine problemele din orice do- 
meniu ale părinţilor săi, iar ei nu trebuie să facă un se- 
cret din acestea. Nimeni nu este perfect, dar nevroza 
noastră nu e musai să se proiecteze în copil. 


O fetiță (pe la trei ani), când mânca un castravete, i-a ofe- 
rit și tatălui său. Mama, știind că tatăl nu suportă castravete- 
le, s-a oferit să muște ea în locul lui. Copilul însă a insistat la 
tată. El i-a spus că nu-i place, pentru că îi amintește de ceva 
neplăcut de când era mic. Fetiţa și-a continuat exprimarea ne- 
dumeririi: „Tati, dar acum nu mai ești mic și nu e nimic neplă- 
cut!“ A fost o ocazie pentru fetiță de a afla că și părinţii săi, pe 
undeva, rămân încă mici, chiar dacă au crescut. Au probleme 
pe care le poartă cu ei, chiar dacă s-a schimbat contextul exis- 
tenţei lor. Este o problemă a părintelui, denișată de fetiță prin 
cerința de exprimare și explicare. Aceasta arată câtă nevoie au 
copiii de a-i cunoaște în cele mai umbroase unghere pe părin- 
ţii lor și de aceea niciun detaliu nu le scapă. Părintele poate 
alege să nu-și recunoască problema proprie (atunci, cel mai 
probabil, copilul însuși o preia la sine) sau să și-o asume de- 
gajând copilul, dar confruntându-se pe sine cu o imagine de- 


mitizată și cu o problemă dezgropată. 


Copilul se joacă mâncând și gustă lumea pentru a o 
cunoaște. El mănâncă la fel ca toți ceilalți pentru a fi ca 

ei, pentru a comunica. Hrana apare astfel ca un spațiu 
de relaţie, ca un obiect-mediu ce face trecerea de la sim- 
bioza cu mama (din supt) până la independenţa pe care 
o presupune 4 mânca singur (la adult cu varianta de a-și 
procura singur hrana). 


3.4. Gura — rost lipsit de sân 


Înțărcarea începe cu utilizarea mai independentă a 
gurii pentru mâncare (care este o primă formă de comu- 
nicare veritabilă cu mama și cu alți apropiaţi) și se fina- 
lizează cu capacitatea copilului de a comunica verbal. 
Comunicarea verbală este model pentru o legătură între 
oameni întregi și la distanţă, o uniune psihică, dar ne- 
corporală. 

Înțărcarea permite depășirea de către copil a unei eta- 
pe a vieţuirii aspre între două lumi (cea intrauterină — 
a morții și cea extrauterină — a risipirii de sine). Angoa- 
sele copilului se vor centra asupra unor noi pierderi: 
gura rămâne fără sân, corpul copilului fără braţele ma- 
mei și „eul“ lui fără privirea maternă. Astfel, gura va în- 
văţa să vorbească, corpul să meargă, iar „eul“ să fie în- 
treg și unitar. Este un important pas către independenţa 
care are un parcurs îndelungat. 

Chiar și „înțărcat“ copilul va avea fluctuații afective 
ale apetitului, va căuta braţele mamei în oboseală și an- 
goasă, va avea nevoie de încurajări și atenţie. 

Așa cum bebelușul sugând se uită în ochii mamei 
sale, și adultul care vorbește cu cineva privește în ochii 
acestuia. Gura, lipsită de sânul ei, se descoperă ca loc 
de unde se poate stabili o relaţie cu ceilalți în condiţiile 

distanţei corporale — ca loc al vorbirii (F. Dolto). Vorbi- 
rea apare ca relație de comunicare cu mama. Copilul se 
uită în ochii mamei, îi soarbe cuvintele și-i oferă la rân- 
dul său gângureli. 

Prin vorbire, copilul ajustează distanţa dintre sine și 
mama. Fără acest spaţiu, pe care cuvântul să-l acopere, 
vorbirea nu este posibilă. 

Când distanţa este prea mare, iar copilul nu are o re- 
laţie afectivă stabilă și de încredere, cuvântul nu poate fi 
acoperitor și deci nu apare. El se poate ivi mai târziu, în 
perioada nevoii de comunicare socială, dar nu va sluji ca 
instrument de exprimare de sine, de reglare a relațiilor 
afective (va apărea ca formaţiune de comunicare în afa- 
ra „limbii materne“). 

Tot astfel, când distanţa este prea mică, nici cuvântul 
nu este necesar. 

Distanţa dintre mamă și copilul ei este influențată 
adesea de sexul copilului, dar și de numărul copiilor. 
Mama este mult mai tentată de menţinerea unei relaţii 
simbiotico-complementare în cazul în care are băiat (sau 
doar un copil). Aceasta explică de ce vorbirea și mersul 
(ca marcatori de distanță) apar mai târziu la băieței de- 
cât la fetițe, de ce chiar perioada intrauterină este ade- 
sea mai mare pentru băieți (peste 40 de săptămâni, în 
timp ce fetele se nasc, în mod obișnuit, înainte). 

Cuvintele spuse și înțelese înlocuiesc laptele matern 
și menţin cercul privirii mamă-copil, astfel se formează 
limba maternă. Este o limbă pe care copilul o înțelege tra- 
ducând în cuvânt afectele mamei și pe ale sale. 


Mama apare de fiecare dată când copilașul plânge, și-i spu- 


ne „hai cu mama“, „taci cu mama“. Ce se repetă este „mama“, 

deci „mama“ înseamnă „alinare“, sentimentul de a fi complet, 
risipirea angoasei. Acestor semnificații, la fiecare vârstă, li se 
vor adăuga altele noi. Tot așa vor fi înţelese și celelalte cuvinte. 

Una dintre fetiţele mele, când avea cam opt luni, spunea 
„mama“ și arăta cu degeţelul către orice femeie cu copil în 
braţe, reală, în poze sau în oglindă — am înţeles că „mama“ 
pentru ea însemna cuplul mamă-copil. 

Altă fetiță a mea, la aproape doi ani, a fost foarte supăra- 
tă când am scos bradul de Crăciun afară din casă, îl ţinea cu 
mânuţele și-l alinta „tata, tata“. Aducătorul bradului, pentru 


ea, devenise bradul în sine. 


Limba maternă nu înseamnă doar preluarea prin cu- 
vânt a semnificațiilor și afectelor mamei, ci este un me- 
diu de relație. Semnificaţia se formează între ceea ce sim- 
te mama și ceea ce simte și înțelege copilul, în contextul 
experienţei lor. Așa se face că semnificațiile profunde ale 
cuvintelor diferă pentru fraţi, la fel ca și reacţiile și inter- 
pretările lor pentru aceleași evenimente (care pot fi sem- 
nificative pentru unul și lipsite de importanţă pentru al- 
tul, reținute într-un fel de unul și în alt fel de altul). 

Mai târziu, prin intrarea în funcțiune a legii paterne, 
limba maternă se va distila social devenind limba comu- 
nităţii de inserție, păstrând accesibile doar acele semni- 
ficații comune majorității — va deveni o limbă de comu- 
nicare de informații mai mult decât o limbă a comunicării 
de afect. 

Am putea spune că sub intrarea în social, limba ma- 
ternă este refulată în cea mai mare parte a sa, ajungân- 
du-se în situația în care adultul comunică informații și re- 
cită reguli de politețe. Deși comunicarea de afect rămâne 
rezervată poeţilor, îndrăgostiților, nebunilor, copiilor și 

mamelor — funcția de relație, a vorbirii, se păstrează 
(dacă ea a fost achiziționată). 


În psihoterapia psihanalitică, cuvântul utilizat este cel de 
afect. Cadrul psihanalitic are menirea de a reînvia limba ma- 
ternă în afara căreia vorbirea rămâne o simplă comunicare so- 
cială fără niciun efect terapeutic. Probleme apar acolo unde 
nu există această limbă maternă atât de necesară reechilibră- 
rii. Aici sarcina psihanalitică este de a o structura împreună 
cu pacientul înaintea oricăror interpretări de afect. O altă pro- 
blemă apare în situaţia în care înțărcarea nu este realizată, iar 
cuvântul este în identitate cu laptele matern. Aici sarcina te- 
rapeutică fiind aceea de structurare a distanţei necesare co- 
municării interumane (și bineînţeles că orice interpretare de 


transfer este prematură). 


Limba organ, limba suflet 


Cuvântul umple gura înțărcată a copilului, apropie 
și mărește distanţele. Copilul nu vorbește atât timp cât 
este în fuziune cu mama care cuvântează pentru el. To- 
tuși, există și în această stare un mugur al separării: co- 
pilul emite sunete și intrauterin, la naștere își „ţipă“ 
brusca separare (a „țipa“ în Ardeal înseamnă „a arun- 
ca“, „a îndepărta“), apoi plânge, gângurește înainte de 
a vorbi. 

Înainte de a cuvânta, copilul simte nevoia de a-și lua 
în stăpânire organul vorbitor: limba. De aceea își bagă 
mâinile în gură, își scoate limba afară. A-i spune copilu- 
lui în această etapă: „bagă limba în gură“ înseamnă pen- 
tru el: „nu vreau să vorbesti“. Copilul își poate amâna vor- 
birea din dragoste pentru mama sa. El va continua să fie 

„ascultător“ pentru mama vorbitoare. Dacă mama îi „în- 
găduie“ copilului existenţa limbii și-i confirmă că aceas- 
ta folosește pentru a vorbi, pentru a gusta, el își poate 
asuma să devină, ca și ea, o „ființă vorbitoare“. 

Gestul de scoatere a limbii este dublat de acela de 
căutare în gura mamei: copilul vrea să vadă limba și din- 
ţii mamei, prin ce „chimie“ din acestea răsar cuvintele. 


Una dintre fetele mele (pe la un an) îmi tot căuta în gură, 
iar când am întrebat-o ce vrea să vadă mi-a spus: „cuvintele“. 

Altă fată a mea (pe la doi ani), când am întrebat-o ce vrea 
să vadă în gura mea, mi-a spus simplu: „sufletul“. După ce 
m-am dezmeticit din mirare am întrebat-o dacă ea are sufle- 
tul în gură și mi-a răspuns că „da, la limbuţă“. A continuat spu- 
nând că ea cu sufletul „suflă, se joacă și vorbește“. Mi-am amin- 
tit bineînţeles de „instrumentele de suflat“ despre care vorbea 
Shakespeare și de faptul că unii filosofi din vechime localizau, 
în aceeași logică orală, sufletul la nivelul gurii, explicând via- 
ţa ca suflet ce intră prin gura omului odată cu prima respira- 
ție (plânsul după naștere al copilului) și iese din om odată cu 


ultima suflare, pe patul de moarte. 


Sufletul omului pare că este suflare, plâns, care cu tim- 
pul însă se distilează în cuvântul limbii materne — și toa- 
te acestea înseamnă viață. 

Prin numire, copilul se ia în stăpânire pe sine, își 
aproprie lumea. Tot prin numire de sine mama începe să 
capete pentru copil constanţă și consistență — ceea ce 
permite absenţa și separările. 

Noica arată cum „rostrum“ (gura) rostește, aducând 
un rost (o ordine) în evenimente (rost: sens) și în relaţii 


POLI 


(rost: deschizătură, distanță — „beance“ la J. Lacan). 

Prima astfel de distanță (beanc6) apare în relația mamei 
cu copilul prin rostirea din limba maternă. Prin rostul 
din rostire mama obține consistenţă afectivă și acționa- 
lă, iar copilul începe să se poată proiecta în viitor. Copi- 
lul nu va mai fi prizonier în prezentul ce-și conţine tre- 
cutul. El poate ști că mama care pleacă se va întoarce 
aceeași și că el însuși este același indiferent de acțiunile 
sale (când se joacă, când mănâncă și când doarme). 

De asemenea, el va învăţa să lărgească suportabil des- 
chizătura (rostul) dintre el și mamă pentru a se separa de 
ea. În spaţiul separaţiei nu va rămâne o gaură absorbitoa- 
re, ci acolo se va instaura „sufletul“ ca loc al limbajului. 

Acest „suflet“ va putea fi insuflat de către copil și 
obiectelor din jurul său pe care le poate face să scoată su- 
nete. Plăcerea copiilor de a face zgomot își are originea 
în experimentarea punerii de viaţă în obiecte. Jucăriile 
care fac zgomot prind viaţă în măsura în care copilul do- 
rește. Copilul animează inanimatul așa cum mai târziu 
își va folosi imaginația creativă. 

Odată cu elaborarea separării, copilul devine cuvân- 
tător și astfel capabil să distingă între sine și mamă, în- 
tre viul cu voce și nonviul mut afectiv (care scoate zgo- 
mote nu cuvinte). Mai târziu, distincția se nuanțează, iar 
copilul își descoperă o mamă multiplă (și nu senzorial, 
ci afectiv): una care ceartă (cuvântul care „ţipă“, arun- 
că), alta care alintă (cuvântul care mângâie), o alta care 
explică (cuvântul care deschide). 

Cuvântul însoțește dezvoltarea copilului, facilitându-i 
separările prin refulări repetate. El oferă mediul necesar 
dezvoltării de la fuziune către independenţă. 

Cuvântul din limba maternă este expresia metamorfo- 
zată a laptelui supt. Localizată la nivelul cântecului de 

leagăn, limba maternă organizează spațiul pentru regre- 
sie. Odată interiorizată însă, aceeași limbă maternă per- 
mite construirea echilibrului intern al copilului. De aceea 
toate sunetele care linișteau bebelușul mic îl înspăimân- 
tă pe copilul care se pregătește să vorbească. 

Cuvântul civilizator, de comunicare și politeţe, este ex- 
presia refulării limbii materne în „numele tatălui“. Co- 
pilul, capabil să comunice într-un registru social, devine 
apt de importante distincţii (a cuvântătorului de necu- 
vântător, a animalului de om) intrând astfel în sfera 
umanizării paterne. 


3.5. Limbajul — comunicare întru separare 


Pentru nou-născut, plânsul este o descărcare de an- 
goasă, dar cu timpul el se încarcă de sens. Sensul este al 
chemării mamei și al exprimării de sine: plânsul ascuţit 
și puternic arată că s-a lovit sau îl doare ceva, plânsul la 
trezire cheamă mama, plânsul miorlăit încetează când îi 
este captat interesul. Există, de asemenea, un plâns pen- 
tru semnalarea foamei, altul pentru disconfortul scute- 
cului plin, altul pentru oboseală... — mama învaţă să le 
cunoască chiar dacă nu e conștientă de acest lucru. 

Mama dă nume plânsului copilului. Numirea este 
deja un pas către liniștire. Mama știe ce este cu copilul, 
are „leac“ pentru disconfortul lui. Senzația pe care copi- 
lul o are în stomac se numește „foame“, ea trece imediat 
ce mănâncă ceva. Această senzație și oricare alta, odată 
cunoscută și gestionată, nu mai are valenţe distructive. 
Adulții se confruntă mai rar cu senzaţii necunoscute, dar 
au o reacție similară. 

Mama, prin numire, îi permite copilului să se ia în 
stăpânire, să se localizeze în corpul său: aici sunt ochii, 
aici mânuțele, aici burtica... Lumea devine mai prietenoa- 
să atunci când primește un nume: pământ, cer, copaci, 
oameni... 

Dincolo de afecte și senzaţii, mama numește acțiuni- 
le pe care copilul le suportă pasiv, ajutându-l să se poa- 
tă localiza în corpul propriu. Copilul se află în neputin- 
tă de autoîngrijire, dar mama, care preia această funcție 
pentru o perioadă, se diferențiază ea însăși de corpul co- 
pilului prin numirea acțiunilor și prin joc. Fără joc și nu- 
mire, corpul copilului este manipulat posesiv, ca și cum 
ar fi o prelungire personală a corpului mamei. Copilul 
nu are de ales, el trebuie să se abandoneze aceleia care-l 
manevrează. 

Cuvintele care numesc acțiunile suportate de copil îl 
ajută să se simtă posesorul corpului său, să se poată îm- 
potrivi, să se poată revolta, dar mai ales să își formeze 
capacitatea de autoîngrijire (cu aceeași dragoste cu care 
a fost îngrijit). Absența cuvintelor poate aduce riscul con- 
versiei — corpul fiind „posedat“ de afecte și stări de ne- 
numit, de necontrolat. 


Un copil, căruia i se spune că mama urmează să plece, va 
plânge mai mult și mai tare decât un copil a cărui mamă se 
furișează tiptil. Însă, copilul care știe ce se petrece are ocazia 
să-și exprime nemulțumirea, frustrarea și neacceptarea, să-și 
descarce furia pe mama care pleacă. Chiar dacă se exprimă 
negativ și poate zgomotos, va suporta mai bine absenţa ma- 
mei, va avea mai mare încredere în ea și în faptul că se va în- 
toarce. Copilul căruia nu i se spune nimic, poate că nu va 


plânge deloc, dar va sta cu teama că mama poate să dispară 

și când este prezentă. În acest caz, prezența mamei nu poate 
fi securizantă, iar plecările ei sunt resimţite ca periculoase (din 
moment ce mama nu și le poate asuma verbal). Este posibilă 
preluarea acestui model de către copil care va avea tendința 
evitării verbalizării și asumării actelor proprii (de „furișare“ 


și minciună). 


Mama deslușește lumea pentru copil, iar lumea capă- 
tă sensurile ei. Sensul primordial al oricărui lucru, al ca- 
uzei și efectului este unul singur: „mama“ — primul cu- 
vânt articulat al copilului (chiar dacă el spune altceva, 
sensul este acesta). Din acest „mama“, treptat se vor des- 
prinde și alte cuvinte-frază care vor conţine în ele sem- 
nificația unei acțiuni. De pildă, copilul va spune „papa“ 
când îi este foame, „gigea“ când vrea să atingă, să mân- 
gâie, să guste — cuvinte în sine care nu sunt altceva de- 
cât variante ale aceluiași „mama“. 


Este interesant cum în mitologie, filosofie, religie, știință se 
încearcă găsirea forței unice primordiale, un „ceva“ unic ce stă 
la baza existenţei tuturor lucrurilor care este clar intuit, dar care 


scapă exprimării (refularea fiind foarte veche și profundă). 


Limba maternă formată în relația mamă-bebeluș devi- 
ne un important instrument de participare a omului la 
spaţiul cultural. Cultura preia rolul mamei, înlocuiește 
treptat și sănătos braţele ei pentru a oferi conținerea psi- 
hică necesară echilibrului și maturizării, sănătăţii psihice. 


Pentru aceasta îl numim pe M. Eminescu „poet naţio- 
nal“. El face o comunicare de afect, redându-ne accesul la o 


su 


„limbă maternă” supraindividuală, națională — necesară 

coerenţei de sine și echilibrului în cultură. El numește pen- 
tru noi obiectele cu sensul percepţiei lor afective (este ceea 
ce M. Sorescu a exprimat în poezia sa dedicată lui Emines- 
cu). Tot faptul că „inventează“ limba maternă îl face să fie 
specific nouă, intraductibil sau prea puţin interesant pentru 


alte culturi. 


Limba maternă, specializată în comunicarea de afect, 
nu poate fi coerentă dacă există ascunzișuri și falsități. 
Minciuna sună ca o notă falsă în urechea copilului, care 
îl face să repete la nesfârșit pentru a „interpreta corect“. 
Ceea ce-i este ascuns copilului îl atrage ca un magnet ca 
o „gaură neagră“ în care riscă să se piardă pentru a o 
desluși. 

Limba maternă îl pune pe copil în posesia istoriei 
sale, o istorie trăită, dar care poate fi asumată doar prin 
numire. 

Exprimarea mamei cu tot ce simte ea îl ajută pe copil 
să se constituie pe sine ca om întreg plecând de la o bază 
reală (și nu idealizată). Aceasta îi permite să se deslu- 
șească și să se accepte cu tot ceea ce trăiește. O mamă im- 
perfectă îi creează copilului spaţiu de separare precum 
și relaxarea de a nu fi perfect el însuși. 

Secretul, nespusul, din relația cu mama, confiscă co- 
pilului o parte din sine și din istoria sa, pune niște pre- 
mise greșite dezvoltării. Ulterior, copilul se va centra pe 
corectarea acestora în detrimentul dezvoltării sale. 

Pedepsirea copilului cu tăcerea mamei este cruntă și 
trăită de copil ca o moarte a ei. Copilul își vede mama 
care tace ca pe o ființă atroce care, neputând să-i facă rău 
lui, se sinucide. E o mamă pe care el se va strădui să o 
reînvie, dar pe care, la rândul său, o va pedepsi la fel. 


Angoasa de abandon 131 


Am văzut cum o mamă își pedepsea astfel copilul: deve- 
nea inertă, cu o figură impasibilă și nevorbitoare. Băieţelul ei 
de cinci ani era exact opusul — plângea cu lacrimi fierbinți, 
sărea pe ea și încerca să-i prindă privirea, striga disperat: 
„Mami, te rog, vorbește cu mine, mami... De ce nu vorbesti cu mine, 
mami?“ Același copil, după zece ani, a plecat cu prietenii la 
munte fără să spună părinţilor nimic. Aceștia s-au agitat, au 
alertat toate rudele, au sunat la spitale și la poliţie. După fap- 


tă și răsplată, am putea spune. 


Propunerea de empatie pe baza dictonului: „Ce ție 
nu-ți place altuia nu-i face“ se adresează doar părinților și 
copiilor mai mari. Aceasta pentru că uneori, cu cele mai 
bune intenții, aplicăm corecții copiilor noștri pe care noi 
înșine le-am suporta cu mare greutate. Copilul însă nu 
poate face un astfel de salt „în pielea altuia“. 


Un copil care își plesnește mama nu poate fi determinat 
să nu mai facă asta dacă este la rândul său pălmuit. El nu face 
legătura dintre gestul său și cel al mamei. El se va simţi agre- 
sat, înspăimântat, neînțeles, dar va continua să repete gestul 


(deoarece mama, practicându-l, l-a autorizat). 


Vorbirea copiilor 


Vorbirea articulată îl ajută pe copil să-și pună în cu- 
vânt afectele, ceea ce anterior comunica prin plâns. 

Vorbirea, cel mai adesea, apare ca limbă maternă — 
ca relaţie și exprimare de afect. Prin aceasta copilul își 
cunoaște mama decodificându-i trăirile, învață să-și ex- 
prime și înțeleagă propriile-i stări. 

Când înţelege sensul unui cuvânt rostit de către 
mamă, copilul îl preia cu întregul său context afectiv. De 
aceea tonul, intonaţia, mimica devin deosebit de semni- 
ficative. 


În psihanaliză, cu majoritatea pacienţilor apar perioade 
de „comunicări ratate“, deoarece ei decodifică cuvintele după 
rezonanţa afectivă dată de intonaţie. Este o etapă de „vorbi- 
re“ în limba maternă în care interpretările nu folosesc și sunt 
resimţite dureros: „ca operaţii fără anestezie“, „incizii în car- 


ne vie“. 


Limba maternă este un instrument de comunicare de 
sine care îi permite copilului să utilizeze cuvintele cu 
sensuri proprii: 


Una dintre fetele mele, pe la doi ani, numea „gura“ în 
funcție de acţiune. Spunea că „pupă cu pupul“ și că „bea cu 
beul“. În exprimarea sa, „gura“ devenea „beu“ dacă folosea 
pentru băut și devenea „pup“ dacă pupa. Erau guri diferite 
în funcție de acțiune și drept este că într-un fel arată o gură 
care pupă și altfel arată o gură care bea. Gura, ea singură, face 
oricum prea multe lucruri, așa că ajunge să fie angoasantă 


dacă este aceeași: dacă ar sorbi în loc să pupe?... 


Limba maternă este formatoare prin funcția sa de ex- 
primare în cuvânt a sinelui. Cuvântul rostit are un rost 
(în sensurile amintite de Constantin. Noica: deschidere, 
ordine, sens) și dobândește o funcţie terapeutică. 

Limba maternă are un important rol în sănătatea psihi- 
că a omului, ceea ce face esenţială relația afectivă cu 
mama în primii ani de viaţă ai copilului. De aceea nu 

putem lăsa copilul cu o bonă agramată care vorbește mo- 
nosilabic și care nu verbalizează acțiunile de manipu- 
lare în care este implicat corpul copilului. Învăţarea lim- 
bii materne este prea importantă pentru a putea fi lăsată 
în grija altcuiva, care nu poate realiza această transmite- 
re așa cum o face mama. 

Un copil care nu dispune de profunzimea, liniștea și 
varietatea afectivă a limbii materne este, fără doar și poa- 
te, un copil cu mai mari deficienţe decât unul șchiop, orb 
sau surd. Este un copil condamnat la o existență super- 
ficială, limitat la trăirea pe care o poate exprima. 

Utilizarea celor două registre ale limbii: acela social 
(tehnic și de politeţe) și cel afectiv — permite un echili- 
bru personal și o bună inserție socială și culturală. 

Rutina în comunicare arată o rutină la nivelul afec- 
telor care restrânge capacitatea creativă și de implica- 
re activă în viața personală. Copiii, pentru care limba 
este constitutivă, vitală pentru dezvoltare, își scot pă- 
rinții din această inerție, îi ajută se revigoreze, să se 
trezească. 

Întrebările și remarcile copiilor îi pun adesea în difi- 
cultate pe adulţii care, prin masive refulări, au uitat să 
comunice veritabil. 

Pentru adulți, apărarea în fața comunicării de afect și 
de adevăr este adesea la fel de firească precum acoperă- 
mântul corporal. Cuvântul, ca și haina, devine pentru 
adult o interfață socială care protejează, care limitează și 
care conferă posibilitatea unor relații la distanță. Limba- 
jul adultului este unul al comunicării concretului, dar și 
unul al manipulărilor de afect pentru a stabili ierarhii 
convenabile în relațiile sociale. Legea noastră a comuni- 
cării este una a cererii și a ofertei. 

Astfel, explicăm ușor lucruri concrete chiar dacă sunt teh- 
nic complicate, dar strecurăm adesea așteptările noastre în co- 


municare și le însoțim de gratulări narcisice, ca plată. 


De aceea ne vine greu să vorbim cu un copil al cărui 
limbaj nu funcționează în acest registru. Totuși părinte- 
le se reiniţiază în limbajul de afect ce permite trăirea unei 
relaţii interumane profunde. Acesta se pregătește în iu- 
birea care precede apariţia copilului și deschide calea 
unei comunicări profunde în familie. 

Mama, prin istoria trăirilor ei cu copilul, dispune de 
o deschidere specială care îi permite să comunice afec- 
tiv ca nimeni altcineva. Niciun specialist al limbii nu o 
poate face mai bine decât o mamă cu o cultură medie. 
Bucuria mamei de a comunica afectiv cu copilul său nu 
poate fi înlocuită de nimic, ea oferă adâncime trăirilor 
copilului. 

Se disting, acei copii care nu dispun de această comu- 
nicare, ei par a fi în afara culturii, dau impresia lipsei de 
șansă, a incapacității de autoasumare. Ei nu se pot pla- 
sa într-un continuum generațional, nepreluând și netrans- 
mițând nimic. Limba le este un plâns jalnic, o cerință 
adresată cuiva care nu aude. Comportamentul lor reven- 
dică ceva ce nu au, dar li se cuvine. 


La cântătorii de manele și la hip-hop-eri, am simţit (mai 
degrabă decât am gândit) o chemare mai plângăcioasă sau 
mai agresivă a unei mame care nu mai vine. Ei oferă o imagi- 
ne de copil ce se leagănă stereotip, care a răgușit strigându-și 
mama. Vorba răgușită și gâjâită a copilului abandonat pare o 
articulare fără speranţă și arată experiența unei chemări căre- 


ia nu i s-a răspuns. Se inventează, de asemenea, gestici și 

mimici care nu au coordonatele unei oglindiri. Mișcările sunt 
nefirești, pentru că ele compun o mișcare dublă (a copilului 
și a mamei), o mișcare rămasă fără oglindire. Cum mișcarea 
unui nevăzător e sacadată pentru că el nu se poate vedea, tot 
astfel este și exprimarea copilului care nu dispune de privi- 
rea mamei sale. Mișcările par nefirești, caraghioase, ca și cum 
omul nu se vede, nu se simte văzut, deși cheamă o privire, se 
expune ei. 

În același registru se înscriu și mișcările bărbatului homo- 
sexual care, în niciun caz, nu sunt feminine. Dacă o femeie 
s-ar mișca așa, ar trezi cu siguranţă râsul. Un râs de apărare 
în fața decodificării sensului limbajului corporal care indică o 
cerință veche de structurare — o cerinţă de la nivelul limbii 


materne. 


La nivelul profund al limbii materne sensul cuvinte- 
lor este superficial, iar cea care contează este semnifica- 
ţia afectivă susținută de forme ale limbajului nonverbal, 
adesea inconștient (mimică, gestică, onomatopee, postu- 
ră, tonul vocii, sonoritate). 


Când îi spuneam uneia dintre fetiţele mele că plec pentru 
puţin timp și că mă întorc repede, ea începea să plângă și o li- 
nișteam luând-o în brațe, o pupam și apoi puteam pleca. În- 
tr-o zi, când mi-am luat rămas-bun de la ea, mi-a spus că știe 
că nu plec prea departe și că am să vin repede pentru că i-am 
dat „pupic simplu“ și nu „pupic rotund“ care semnifica o ple- 
care mai îndelungată. Mi-am dat seama că, într-adevăr, atunci 
când plecam pentru mai multe ore, o strângeam mai mult în 
braţe și o pupam mai apăsat. Era un gest de care eu nu eram 
conștientă, dar fata mea l-a decodificat ca pe un limbaj, cu 


semnificație exprimabilă verbal. 

Este un exemplu de introducere a nonverbalului in- 
conștient al mamei în cadrul comunicării afective care 
prinde un sens și ordonează viața psihică a copilului. Co- 
pilul are nevoie de organizatori ai evenimentelor sale, 
iar rostirea este unul dintre cei mai importanţi. Punerea 
în cuvânt a exprimărilor nonverbale este un indicator de 
funcționare pentru relație. 

Acesta este și motivul pentru care copiii spun „lucruri 
trăsnite“, adică exprimă observaţii clare și adevărate, dar 
prea profunde, prea inconștiente și prea cenzurate la 
adult. Astfel, la contactul cu un asemenea conţinut, adul- 
tul nu mai poate decât să se apere prin râsul cu sensul: 
„mă bucur că nu am spus eu asta“. 

Limba copiilor este astfel mai profundă, mai nuanta- 
tă afectiv, mai concretă și mai vie. 

Logica analogică este prezentă foarte curând în gân- 
direa copiilor și este responsabilă de numeroase idei ne- 
așteptate pentru adult. 


Una dintre fetele mele, pe la un an și jumătate, era intere- 
sată de cerceii celor din jur. l-am spus că am să-i pun și ei cer- 
cei și că o va durea puţin. În contexte separate, atunci când îi 
apărea câte un dinţișor, îi spuneam cu bucurie că o doare gin- 
gia pentru că-i crește un dinte și asta înseamnă că se face mare 
și va putea mânca mai bine. Într-o zi fetița mea mi-a spus bu- 
curoasă, arătându-și urechile „mami, cresc țiței (cercei)“. Pe mo- 
ment, nu am înţeles ce vrea să spună, dar după câteva ore 
m-am lămurit: o durea urechea și credea că-i cresc cercei. Du- 
rerea gingiei însoțește apariția dinților, iar cerceii sunt puși 
printr-o acțiune dureroasă. Acestea sunt premise din care se 
poate deduce logic faptul că durerea de ureche semnifică apa- 


riția cerceilor. 


Angoasa de abandon 137 


Tot datorită logicii analogice, sensul unui cuvânt este 
înțeles adesea în funcție de metonimie. Astfel, cuvinte 
care presupun o rostire similară tind să prindă și o sem- 
nificație comună după proverbul „Baba nu aude, dar le po- 
trivește“. Copilul înţelege cuvintele după felul cum sunt 
rostite și după așteptarea lui. Aici orice părinte poate da 
numeroase exemple. 

Înțelegerea metonimică se păstrează și la adulţi în 
vise, în umor și actul ratat de tipul „Gura păcătosului 
adevăr grăiește“. De pildă, jurământul de învestitură al 
unui ministru suna cam așa: „Jur să ajut la prăbușirea 
României“. 

Copiii, prin vorbirea lor, descoperă și sensul de origi- 
ne al cuvintelor. 


Una dintre fetele mele, pe la un an, spunea „ciula“ pentru 
„căciulă“. Asta m-a făcut să mă gândesc la sensul originar al 
cuvântului „căciulă“: punându-se pe urechi, face ca omul ce 


o poartă să pară „ciul“, adică fără urechi. 


Cuvintele copilului sunt întotdeauna însoțite de o 
imagine, o reprezentare clară, care adesea este legată de 
o experienţă sau de o proiecție. 


Fetiţa de 12 ani a unei colege de serviciu, după ce a văzut 
manualul de anatomie al surorii sale, a început să se roage 
fierbinte lui Dumnezeu în fiecare seară: „Dă, Doamne, să nu fac 
anatomie, te rog, Doamne să nu fac anatomie...“ Observând 
aceasta, mama i-a spus că toți copiii fac anatomie în clasa a 
VII-a, chiar dacă se roagă sau nu. Atunci fetița a izbucnit: „Vai, 
mami, dar voi arăta groaznic, cred că e o boală gravă“. Fetiţa se 


gândea că „Anatomia“ este o boală ce transformă corpul așa 


138 Speranţa Farca 


cum vedea ea în poza de pe coperta manualului, așa că avea 


toate motivele să se sperie. 


Sensul cuvintelor este foarte legat de experienţa co- 
pilului și de temerile sale. 

Metafora, care separară sensul de imagine, este de- 
parte de înțelegerea copilului mic. Din acest motiv, copiii 
nu înțeleg aluziile, ironiile, umorul verbal — ei sunt adesea 
victime inocente ale unor astfel de exprimări adulte, ei 
simt leziunea (care se transmite afectiv), dar nu și sen- 
sul cuvintelor. 

Adulții au și ei nevoie să lege cuvântul de o imagi- 
ne. Majoritatea proverbelor folosesc astfel de ziceri. Ele 
s-au păstrat datorită veridicității imaginii și a ritmului 
lor. Așa se face că un orator de succes utilizează, pentru 
agățarea atenţiei, imagini concrete care permit o com- 
parație mai facilă, premetaforică. Cuvântul face ca o 
imagine clară să poată fi împrumutată de către o alta 
doar schițată. 


De pildă, dacă se spune despre un politician că „cerșește“ 
voturi, iar imaginea publică permite o asemenea alăturare, el va 
fi văzut ca un amărât, aflat la colţ de stradă, la limita legii, care 


șantajează afectiv și care, oricum, nu poate obține mare lucru. 


4. Elemente de sprijin pentru separare 


În elaborarea angoasei de abandon, copilul nu se află 
singur. Trăirile sale sunt oglindite în cele ale mamei. Ta- 
tăl oferă și el un important sprijin cuplului mamă-bebeluș 

pentru separare. Părinţii și comunitatea fac pierderile co- 
pilului suportabile, sublimabile. 


4.1. Trăirile mamei 


Mama îi simte copilului spaima, precum și conţinutul 
acesteia chiar fără să o înțeleagă. Bebelușul nu o lasă să-l 
aline, încercările ei uneori par zadarnice. El plânge necon- 
solat și se potolește când oboseala îl doboară. Mama se 
simte respinsă, inutilă, incompetentă, vlăguită. Se află do- 
minată de gândul de a fugi, de a pleca măcar pentru o 
scurtă perioadă (inconștient, ea gândește abandonul co- 
pilului). Acest gând (uneori mărturisit cu nonșalanţă in- 
conștientă, iar alteori bine ascuns, ca ceva rău) face din ea 
o mamă bună, capabilă să simtă ce se întâmplă cu copilul. 

Copilul își acuză mama pentru separarea de la naște- 
re pe care acum o retrăiește cu fiecare plecare a ei. El se 
teme de repetarea abandonului și se agaţă cu forță de 
mamă pentru prevenire (a ceea ce s-a întâmplat deja). 
Mama este pusă în situația de a simți angoasa copilului 
și de a se descurca cu ea. Este însă o stare mai puţin acu- 
tă decât aceea a primelor luni. Mama, recăpătându-și ca- 
pacitatea de exprimare a spaimelor (fie și numai prin 
vis), devine mai degajată, mai aptă să le facă faţă. 

Pentru a-și ajuta copilul, e nevoie ca mama să-i sim- 
tă stările (respingerea, acuzaţiile, neîncrederea lui pre- 
cum și nevoia puternică de ea) și totuși să poată rămâ- 
ne prezentă, stabilă, nerăzbunătoare. Deși îi vine „să-și 
ia câmpii“, nu o face, nu înnebunește, nu se îmbolnăveș- 
te, rămâne ea însăși, alături de copilul său. Prin stabili- 
tatea sa, mama îl ajută pe copil să o perceapă constantă. 

E o constanţă necesară eliberării de angoasă (care poate 
fi trăită diminuat ca temere sau frică). De felul în care 
este gestionată această perioadă depinde încrederea co- 
pilului în mama sa, în lume și viață în general. Acum se 
pun bazele naturii optimiste sau pesimiste, introverte 
sau extraverte a copilului. 

Discontinuităţile mamei din aceste perioade pot fi 
trăite ca stări veritabile de abandon. Astfel încât copilul 
simte că, după o absenţă prea îndelungată pentru el sau 
după o schimbare resimţită ca majoră, mama sa este de 
fapt alta. Aici își au sursa fantasmele copiilor mai mari 
că ar fi avut alți părinţi când erau mici (temă frecventă în 
basme și mituri). Această fantasmă se deosebește ca sem- 
nificație de dorința, mai târzie, a copilului de a avea alți 
părinţi (care are la bază dorințe de deturnare a iubirii și 
agresivităţii). Tot aici își au sursa trăirile intense și com- 
plicate din perioadele ce presupun o schimbare majoră 
(adolescenţa, sarcina, postadultețea). Schimbările bruș- 
te, venind pe un fond al precarității constanţei de sine, 
sunt trăite ca doliu al vârstelor vechi. 

Dacă mama nu face față angoasei, există riscul canto- 
nării copilului în această etapă (se deschide cercul vicios 
al trăirilor de abandon ce se poate relua întreaga viață 
cu toate persoanele iubite). 

Sunt două tipuri de practici defectuoase, dar uzuale, 
în care mama nu face faţă trăirilor de abandon ale copi- 
lului ei. 


Mama nu simte angoasa copilului 


Copilul plânge și este lăsat să plângă singur, iar 
mama simte că nu-i poate fi de folos. Mama se poate 

apăra de sentimentul inutilității prin diferite raționali- 
zări, va spune că astfel i se dezvoltă plămânii, că este un 
copil prea răsfățat sau în pericol de a se răsfăța, că s-a în- 
văţat în braţe. Ea suportă efectele stării copilului, dar nu 
poate înţelege afectiv ce le-a determinat. Această nepu- 
tință a mamei își are explicaţia în istoria sa în care este 
posibil să existe grave situaţii de neconţinere maternă și 
de abandon. 

Copilul se află singur cu angoasa sa căci nimeni nu 
i-o înţelege și nimeni nu poate să i-o simtă. Într-o ase- 
menea situație mama nu-i poate fi alături copilului, ea 
însăși se apără împotriva depresiei și abandonului — 
stări pe care, nesuportându-le la sine, nu le poate, în 
niciun caz, conţine la copilul său. Mama însăși are ne- 
voie de susținere și suport pentru a remedia relația cu 
copilul. 

Copilul, simțindu-se nesusținut, poate abandona sta- 
rea de cerință adresată mediului exterior reprezentat de 
mamă. El poate deveni „cuminte“, un copil care nu 
pune probleme (de ce le-ar pune, dacă nimeni nu i le 
simte și înțelege?). În cazul cel mai grav, el se poate scin- 
da psihic în două: pe de o parte rămâne copil (are ne- 
voie de susținere afectivă), iar pe de alta, preia funcția 
maternă (cea de susţinere afectivă). Copilul reușește să 
se autosusțină cu prețul formării premature a unui eu 
adult altoit pe unul șubred și nedezvoltat (ca și cum s-ar 
construi acoperișul casei înaintea fundaţiei și corpului 
clădirii). 

La adulteţe, inserția socială reală poate fi o problemă, 
iar asumarea parentalităţii, de asemenea. În situaţia unei 
psihoterapii, aceasta se va afla mereu sub semnul între- 
ruperii și abandonului (acești pacienţi fac cel puţin o 

schimbare de terapeut sau tip de terapie în cursul pro- 
cesului elaborării de sine). 

Asemenea atitudini sunt mai puţin frecvente la mame 
(mai ales la mamele românce) și mult mai des întâlnite 
la specialiști, la anturajul doct, la cei care ţin să impună 
reguli, un program și „standarde de dezvoltare“. Este o 
încercare de a atrage cuplul mamă-bebeluș într-o zonă 
a convenţionalului care poate deruta mama, dar care nu 
reprezintă un pericol real, direct pentru bebeluș. 


Mama simte și preia angoasa copilului, dar o pune în act 


Este o practică cu efecte mai puţin grave decât prima 
enunțată, dar mai des întâlnită în spaţiul nostru so- 
cio-cultural. Mama este, potenţial, o mamă bună: ea sim- 
te intensitatea angoasei copilului, o interpretează corect 
(ca fiind problema abandonului), o preia la sine (ca fiind 
problema sa), o înţelege (ca nevoie a sa de a se detașa de 
copil). Până aici totul este perfect, mama fiind în acord 
afectiv cu copilul. Problema apare atunci când ea se sim- 
te datoare să facă ceva, să acţioneze: să predea responsa- 
bilitatea copilului altcuiva. Modul de simţire și relațio- 
nare al mamei este în acord cu nevoia copilului, în timp 
ce acțiunea pune în operă chiar abandonul temut. 


Mama poate spune: „Simt că nu mai pot sta acasă, tot 
timpul la solicitarea copilului. Soluţia este să angajez o bonă, 
să chem o bunică, iar eu să mă duc la serviciu“. Bineînţeles că 
motive pot fi găsite: starea de „prostire“, lipsa banilor, nevo- 
ia șefilor sau a subalternilor care nu se descurcă etc. 

Am auzit chiar tătici care spuneau cu mândrie despre so- 


iile lor: „Soția mea nu este din acelea care stau acasă la cratiţă, e 

o femeie activă care simte nevoia să se implice social“. În societa- 
tea europeană contemporană este atât de valorizat principiul 
femeii-bărbate, active masculin, încât și soții au ajuns să se 
mândrească nu cu faptul că au o familie și o soție-femeie, ci 
că au un partener socio-financiaro-profesional competent și 


combativ (chiar dacă este masculin sau măcar asexuat). 


Copilul este doar pe jumătate conţinut, angoasa sa a 
fost corect simțită, decodificată și preluată de către 
mamă. Acțiunea mamei întoarce semnificaţia trăirii co- 
pilului în planul realității și împotriva lui. 

Astfel, copilul, în teama sa de a fi abandonat, în loc 
să fie susținut, este pedepsit chiar cu realizarea faptului 
de care îi este frică, conform proverbului „De ce îţi e fri- 
că nu scapi“. 

Acesta este punctul de plecare în cercul vicios al ne- 
vrozei de destin: trauma e repetată pentru a fi conținută, 
dar odată cu ea se repetă și eșecul elaborării. Se ajunge 
astfel la o traumă nouă ce o întărește pe cea veche, care 
la rândul său va fi repetată și tot așa. 

Copilul, având punerea în act ca model de rezolvare 
practicat de către mamă, va fi tentat să treacă de la sim- 
tire direct la faptă, sărind peste etapele intermediare: 
gândirea și exprimarea. 

De asemenea, pedeapsa cu abandonul îl face pe copil 
mai temător și mai sensibil. El se întoarce din calea des- 
prinderii de mamă — primul pas al separaţiei fiind ra- 
tat (mai sunt și altele care poate nu vor fi trăite la fel). 

Punerea în act a mamei este simțită de către copil ca 
pedeapsă pentru evoluţia sa. Dacă el evoluează, atunci 
răspunsul mamei este unul teribil — „Nu mai ai atâta ne- 
voie de mine? Atunci plec și te las cu altcineva sau te înțarc“. 

Temându-se de abandon, copilul poate realiza o depen- 
denţă patologică. El are nevoie încă de o mamă devota- 
tă și de aceea i se oferă fidel, vrea să rămână mic, nepri- 
ceput (la adolescență poate relua această atitudine 
împotriva creșterii și implicării sociale). Psiho-emoțional, 
copilul rămâne cu o vulnerabilitate la abandon care face 
orice despărțire dureroasă, schimbările greu de acceptat, 
intrarea la grădiniță sau școală dificilă. Calea de separa- 
re pare nesigură, periculoasă, trezește mari angoase. 


În conţinerea angoasei de abandon a copilului său, 
mama are un rol terapeutic. Copilul reia în alți termeni 
angoasa de la naștere, iar acum mama, rămânând con- 
stantă și nerăzbunătoare, îl poate ajuta să-i facă faţă. 
Prin constanța sa, mama creează un cadru stabil și asi- 
gurator pentru elaborarea traumei mai vechi (nașterea), 
neconținută psihic la momentul în care ea s-a produs. 
Mama sprijină copilul în calea spre maturizare. De 
aceea, rolul său nu se reduce la îngrijire și nici măcar la 
educaţie, adăugându-se și funcția de reparație, eminamen- 
te terapeutică. 

Un rol de o asemenea complexitate nu poate fi dele- 
gat unei bone (care nu are nici devotamentul, nici impli- 
carea afectivă necesare) și nici nu poate fi asumat cu „ju- 
mătate de normă“. 

Pentru o mamă care are deja copii, suportarea angoa- 
sei de abandon nu mai este atât de complicată. E o sta- 
re cunoscută, deja trăită și elaborată care, acum, poate fi 
reluată și perfecționată. Nevoia copilului de continuita- 
te, coerenţă și consecvență nu mai este privită ca o cerin- 
ță prea mare. Nici copilul care are deja fraţi nu trăiește 
angoasa de abandon la fel. Existenţa fraților îl securizează 

și îi arată că mama sa, oricât ar fi ea de năucă și devora- 
toare, totuși permite viața și creșterea. Fraţii devin un re- 
per de creștere și dezvoltare, o dovadă vie că evoluția 
este permisă și posibilă. De aceea, copilul va căuta com- 
pania fraţilor în ciuda agresivității acestora. 

Cu copiii mai mari, mama se confruntă cu solicitări 
numeroase și intense, dar într-un registru afectiv ce pre- 
supune exprimarea prin cuvânt. Aceasta o impulsionea- 
ză pe mamă să funcţioneze ca ființă vorbitoare și cu be- 
belușul. Faptul că mama are solicitări în registre diferite 
date de vârstele și sexul copiilor ei, îi accentuează obo- 
seala, dar o ajută să fie mai stabilă, mai conţinătoare și 
mai încrezătoare în sine. 

Mama încă se află prinsă în sfera copilului care îi cere 
devotament total. Însă, odată ce reușește să-i ofere copi- 
lului o bună conţinere pentru angoasa de abandon, ambii 
vor dobândi o mai mare autonomie. Mama poate va pu- 
tea lipsi câteva ore, iar copilul începe să fie mai puțin so- 
licitant, mai sigur pe mama sa și pe relația cu ea. Copi- 
lul îi va reda mamei o mai mare parte din noapte și 
poate începe să experimenteze capacitatea de a fi singur, 
pentru câteva minute, jucându-se cu obiecte agăţate de 
pătuţ sau cu propriul său corp. 


Trăirile de abandon 


Experienţa separărilor suportabile este benefică pen- 
tru cuplul mamă-bebeluș, cu condiţia ca acestea să nu 
fie trăite ca un abandon. 

Trăirea de abandon presupune o depășire a limitei de 
timp în care absenţa este suportabilă pentru copil. Este 
un timp care ține de fiecare copil în parte, de vârsta și 

experienţele lui anterioare. Winnicott gândește acest 
timp în funcţie de cât poate copilul să țină în memorie ima- 
ginea mamei. De obicei acest timp este inexistent când co- 
pilul este nou-născut, devine apoi identic cu perioadele 
de somn ale copilului (cât își permite copilul să fie fără 
mama lui pentru a dormi, tot atât îi poate permite și ma- 
mei să plece fără a simţi că se întoarce alta). După ce 
mama își dobândește o anumită constanţă și unitate, și 
absenţa suportabilă poate fi mai mare. Când se depășeș- 
te această unitate de timp, principiul constanței nu mai 
poate fi funcțional și copilul trăiește o experiență de 
abandon. Mama se întoarce alta, o mamă străină pe care 
copilul o privește cu reticenţă și cu care va trebui să se 
acomodeze. Astfel, în locul unei mame unitare copilul se 
va confrunta cu o succesiune de imagini materne. 

Mama deține măsura separării în timp și spaţiu, su- 
portabilă pentru copil. Ea însăși se află devastată de o 
distanță prea mare pe care simte nevoia să o rectifice. 
Astfel, deși își poate propune să plece pentru o săptă- 
mână, se va întoarce peste câteva zile de dorul copilu- 
lui, indiferent de consecinţe. De asemenea, o mamă care 
își vede copilul în braţele altcuiva simte nevoia de a-l 
recupera. 


Îmi amintesc cum, văzându-mi fetiţa de șase luni cântări- 
tă de asistentă, am avut un sentiment puternic de înstrăinare, 
ca și cum de la o distanţă așa de mare (câţiva metri), copilul 
îmi părea altul decât cel din brațele mele. Am simţit nevoia să 
rectific distanţa și să-mi iau în brațe fata. 

O colegă îmi povestea cum, după ce pleca pentru câteva 
ore, când ajungea acasă își spăla copilul și-i schimba hainele 


în care se impregnase mirosul bonei, miros care nu era al ei. 

Mama și copilul se află încă într-o unitate simbiotică 
care are cerinţele ei specifice. De aceea, plecând prea 
mult, mama, ia cu sine o parte din copil și îi lasă lui ceva 
al său. 


Mama poate pleca cu „pielea“ copilului, el devenind hi- 
perestezic. Copilul se simte ca jupuit, orice contact e dureros 
și se află într-o stare plângăcioasă. Ea poate pleca cu „gura“ 
copilului care nu mai poate mânca suficient sau nu mai poa- 
te suge lapte. Poate pleca cu „sistemul său imunitar“, lăsân- 
du-l pradă virozelor, micozelor, bacteriilor și alergiilor. Poate 
pleca cu sistemul respirator. Exemplele pot continua aici, 
pentru că fiecare relație este puternic individualizată. 

Prin același principiu al simbiozei se explică și progresele 
uluitoare pe care copilul le poate face în perioade de abandon 
(real sau doar psihic — când atenția mamei, deși prezentă, 
este concentrată pe altceva). Mama, plecând, îi lasă copilului 
o parte din ea, fapt care determină achiziţii spectaculoase ver- 


bale, motrice, de creștere fizică sau cine știe de ce natură. 


De reținut este faptul că abandonul copilului nu în- 
seamnă doar plecarea mamei. El se poate petrece chiar în 
prezenţa ei. Este vorba de o mamă care, deși își ține copi- 
lul în braţe, uită de el. Ea poate fi atât de prinsă în alte 
preocupări, încât nu se mai poate conecta total la copil. 
Atenţia mamei este distrasă de ceva din afara copilului 
și el nu mai poate dispune de centralitate în viaţa ei psihi- 
că. Astfel, mama poate să îngrijească în continuare copi- 
lul, dar ea să fie preocupată de relaţia ei cu soțul, de boa- 
la cuiva drag, de propria sa depresie. 

Indiferent cum s-ar petrece abandonul, în absenţa sau 
în prezența mamei, el afectează foarte puternic copilul. 

Ruperea legăturii simbiotice, înainte de instalarea angoa- 
sei de abandon (adică în perioada de nou-născut a copi- 
lului), afectează direct forța vitală a copilului și a mamei 
sale. Dacă această separare se petrece în perioada urmă- 
toare, copilul își va crea un organ de conectare simbioti- 
că la o altă persoană care poate prelua rolul mamei. Rup- 
tura de mama va lăsa însă o cicatrice dureroasă, mereu 
prezentă în orice relaţie de iubire ca teamă de abandon. 
Relaţia maternă nu se va mai putea reînnoda niciodată 
din locul rupturii ei. 

Relația mamă-copil nu poate avea pauze, nu poate fi 
întreruptă pe parcursul ei până când copilul nu se ma- 
turizează (bineînţeles că gradele de autonomie diferă în 
funcție de vârstă). O relație discontinuă nu este asigura- 
toare și nu poate fi profundă. 

O mamă care pleacă prea mult se întoarce alta pentru 
copilul său. La rândul ei, regăsește un alt copil, care nu 
mai este al său. Găsește un copil deja impregnat de o nouă 
relație simbiotică, care seamănă mimic, gestual și ca ex- 
presie cu persoana de îngrijire. Mama care nu știe amă- 
nuntele semnificative pentru copilul ei (cum s-a julit, cum 
a descoperit gustul clătitei, cum a făcut pipi pe parchet și 
a sărit în pat) nu mai poate ști nimic din ceea ce-l consti- 
tuie, limitându-se la evenimente de importanţă generală 
(sănătate, boală, schimbări de vârstă și colectivitate). 

Angoasa de abandon, ca stare psihică a copilului, este 
o dovadă a dezvoltării sale. În această trăire, copilul are 
nevoie de asigurarea mamei și nu de realizarea în fapt a 
temerii sale. 

Odată cu angoasa de abandon se schimbă și atitudinea 
față de somn a copilului. Somnul era, pentru nou-năs- 
cut, un refugiu al regăsirii de sine și a lumii pierdute. El 

adormea în orice condiţii, oricum și oriunde. Acum 
însă, somnul apare ca o absenţă, ca o despărţire de 
mama. De aceea copilul are nevoie să fie asigurat că se 
va reîntoarce în starea de veghe. Elemente asiguratoare 
pentru adormire pot fi braţele, sânul sau cântecul ma- 
mei, pătuţul, biberonul, o jucărie, o păturică, o suzetă. 
Fără un context de asigurare a reîntoarcerii din somn, 
copilul poate fi agitat și poate refuza să adoarmă (până 
când va cădea epuizat, obosind bineînţeles pe toată lu- 
mea în jur). Trezirea combinată cu absența mamei este 
o revenire pe jumătate, justificând plânsul disperat al 
copilului. 

Schimbarea atitudinii copilului față de somn îi arată 
mamei că e necesară o organizare predictibilă a vieții co- 
pilului. Știind ce urmează după fiecare parte a zilei, co- 
pilul poate înțelege somnul ca pe o activitate printre al- 
tele, anticipabilă și nu o abandonare de sine. Spaţiul de 
somn este și el asigurator tot prin constanţă: este mereu 
același pentru adormire și pentru trezire. 


Dacă, de pildă, un copil adoarme în brațele mamei și este 
mutat în căruţ, fără ca el să știe, este firească angoasa lui de 
la trezire. Copilul se abandonase somnului în braţele mamei, 
iar acum nu se mai regăsește acolo, fiind în altă parte, simte 
că a pierdut ceva din sine prin secvența de acțiune pe care nu 
a trăit-o conștient. 

Referitor la acest aspect, G. Frazer povestește despre une- 
le populaţii arhaice care interzic mutarea unui om în timpul 
somnului. În credinţa acestora, sufletul care părăsește corpul 
în timpul somnului, nu ar mai ști unde să se întoarcă. 

Reacţiile adultului la situații similare sunt pe măsură: s-ar 


speria dacă s-ar culca undeva și s-ar trezi în altă parte. Tot 

astfel cum un adult care își pierde cunoștința, când își revine, 


are un acut sentiment al pierderii de sine. 


Această condiție, deși ușor de înţeles, este greu de apli- 
cat de către mama cu copil mic. Copilul adesea adoarme 
la sân și este firesc ca el să fie mutat în pat fără a fi tre- 
zit. O soluţie însă ar putea fi aceea de a păstra constant 
măcar locul de trezire. 

Oricum, cu timpul, un copil obișnuit să adoarmă 
cu mama sa își va dezvolta adevărate „tehnici“ de a o 
repera în somn și se va trezi când nu o găsește. De 
aceea, pentru odihna tuturor, somnul părinţilor împre- 
ună cu copiii poate duce la bucuria unei practici vechi 
și naturale. 


Baze arhaice ale diferenței de sex 


Mama e un complementar-simbiotic pentru nou-năs- 
cut. Ea și copilul vor suporta un travaliu amplu de se- 
parare. Astfel, în relaţia lor se introduce absenţa (reală, 
dar suportabilă). 

Copilul imaginar (purtător al tuturor formelor dorin- 
tei) este vechi și problematic, dar și extrem de satisfăcă- 
tor. El umple golurile din trăirile mamei și se extrage le- 
gilor umane ale eșecului, bolii și morții. E un copil prin 
care mama se simte eternă. Faţă de acest copil-dorinţă, 
asumarea copilului viu care trăiește întru moarte presu- 
pune un mare efort de elaborare. 


Greutatea asumării condiției umane care apasă asupra ma- 
mei își găsește numeroase descrieri în basme și mitologie. Ma- 


mele se revoltă adesea împotriva condiţiei de muritor a fiului 


Angoasa de abandon 151 


lor (Tetis îl vrea pe Ahile nemuritor, Demetra vrea să-l zeifice 
pe Demophon). În cele din urmă, toate aceste mame își află 
încercările zadarnice și ajung, să își accepte cu umilinţă fiul 


uman. 


Nașterea și perioadele următoare regresează mama 
pentru a putea fi în unitate cu copilul ei. Este o unitate 
la care mama încet, încet va trebui să renunţe, crescând 
ea însăși odată cu copilul. Mama care a fost una cu copi- 
lul va învăţa să fie împreună cu el și să se poată recupera 
pe sine din uniune. Nu este prea simplu pentru mamă. 
O parte din ea va rămâne psihic ca învestiție în spaţiul 
copilului. Așa se face că mama privește cu temere des- 
prinderea copilului de ea, exprimând-o în mai accepta- 
bila frică de cădere, lovire sau de contactare de microbi. 
Copilul, în evoluţia sa, oglindește dificultatea mamei de 
a se desprinde. O importantă diferenţă în trăirea mamei 
o aduce sexul copilului. 

Fetița, ca purtătoare de uter, ca viitoare femeie născă- 
toare de copii, își asigură mai bine mama împotriva sen- 
timentului morţii. Ea îi oferă mamei sale un loc sigur ca 
verigă într-un lanţ al continuității generațiilor. Fata se se- 
pară accentuând identificarea cu mama, preluând-o ca 
imagine, oferindu-i posibilitatea narcisică de autocon- 
templare din exterior. Fetița nu părăsește sfera imaginii 
materne pe care începe să o interiorizeze. Ca imagine 
plastică, fata e ca o sferă mică în interiorul sferei mamă. 
Cu timpul însă, sfera mică devine cea mare și va avea în 
ea, ca sâmbure, sfera maternă. Uneori, șansa de separa- 
re a fetei de mama ei este compromisă de neputința ma- 
mei de a se lăsa interiorizată (ea nerenunţând la rolul de- 
vorator de a interioriza). 

Băiatul însă oferă o mai slabă proiectare în viitor a 
mamei. El compensează în prezent, permițând accesul 
la masculin printr-o uniune complementară, androgină. 
Satisfacţia prezentă a mamei face și mai dificilă renun- 
tarea la fuziune. Totodată, băiatul, în dezvoltarea sa, va 
trebui să părăsească sfera maternă (reeditând nașterea) 
în favoarea unei identificări paterne. Din acest loc extern 
o poate iubi pe mamă ca lume veche a sa, dar și ca ima- 
gine nouă văzută prin ochii tatălui. De aceea, în evolu- 
ţia băiatului, sunt foarte importante capacitatea mamei 
sale de a renunţa la beneficiile fuziunii, precum și viabi- 
litatea relației dintre părinții săi. 

Aceste diferențe majore de trăire și configurare pro- 
fundă a relației mamei cu copilul face să devină vizi- 
bilă diferența dintre mamele de fete și cele de băieţi, 
dintre copii băieţi și fete. Deoarece, inconștient, feme- 
ia însărcinată știe cu siguranţă ce copil poartă, aceas- 
tă diferenţă este foarte timpurie. Aș merge chiar mai 
departe spunând că mama știe sexul copiilor săi încă 
de fetiță, din propria sa evoluţie și dezvoltare care o 
face să poată suporta mai bine fuziunea complemen- 
tară (pentru a fi mamă de băiat) sau fuziunea în iden- 
titate (pentru a fi mamă de fetiță). În lumina acestei 
evoluții personale, femeia se îndrăgostește de acel băr- 
bat care, la rândul său, este tată de fată sau de băiat. 
Evoluţia părinţilor și a relaţiei lor nu încetează nicio- 
dată și așa se face că după un număr de copii de ace- 
lași sex, li se poate naște și un copil de sex diferit. 
Atunci când părinţii în cuplu sunt complementari și 
în dorințele lor, ei pot avea copii de sexe diferite: bă- 
ieții conform dorinţei unuia și fetele conform dorinţei 
celuilalt. 

În lumina acestei majore și profunde diferenţe de 
relaţie se evidenţiază nevoi diferite în educație ale 
băiatului și ale fetei, precum și ritmuri ale dezvoltă- 
rii incomparabile între aceștia. Ideea de a uniformi- 
za tratarea copiilor indiferent de gen (ducând la ex- 
trem și așa hilara idee a „egalității de sex“) e cel puţin 
utopică. Așa că, este perfect natural ca mamele de fe- 
tite să și le îmbrace în roz (culoare a uniunii, a uteri- 
nului, a sferei de care și mama și fetița au nevoie) și 
să nu adopte această culoare doar dacă personal nu 
le place și nu din raţiuni educative. Pentru băieței, 
este perfect normal ca achiziţiile pe calea indepen- 
denţei (mersul, controlul sfincterian, limbajul, auto- 
servirea) să fie greoaie și mai complicat de obținut. 
Asta nu înseamnă că un băiat care vorbește foarte de- 
vreme este mai puțin masculin decât unul care vor- 
bește mai târziu. 

Mamele, dacă nu sunt prea bulversate de multele 
standarde și cercetări, de concepții avangardiste, care 
de care mai intelectualist-patologice, se pot lăsa ghida- 
te de nevoile și tendințele sănătoase ale copilului. Co- 
pilul însuși fiind un reper de sănătate echilibrant și de 
încredere. 


Una dintre fetele mele se străduia, pe la vreo trei ani, să urce 
un deal destul de abrupt pe care prietenul ei de aceeași vâr- 
stă îl urca în fugă. Mama băiatului i-a explicat cum să-și țină 
picioarele pentru a avea mai mult echilibru, îndemnând-o să 
se uite la băiatul ei. Răspunsul fetei mele la acest ajutor a fost 
foarte prompt: „Bine, dar nu vezi că eu nu am decât două picioa- 


pu 


re, eu nu sunt ca băiatul tău!“ Am primit cu toții, cu perplexi- 


tate și apoi cu un râs eliberator de angoasă, această remarcă 


154 Speranţa Farca 


foarte adevărată care forța la distincţia fată-băiat, mamă de 


fată—-mamă de băiat. 
4.2. Terţul și importanţa lui în simbioză 


Relaţia în trei are o istorie veche (intrauterină), dar ea 
devine esenţială în momentul afirmării tatălui ca persoa- 
nă separată și separatoare, ca factor determinant ce des- 
chide copilului calea independenţei (pentru fată și pen- 
tru băiat). 

Copilul trăiește în triadă încă din mediul intrauterin 
deoarece are o mamă susținută de un bărbat. Acest băr- 
bat însă apare mai mult ca o caracteristică a mamei, ca 
formă a sa de manifestare. Iniţial copilul nu distinge doi 
părinţi, dar va remarca niște constante asiguratoare ale 
mediului său. 

Odată ce copilul își poate păstra consistenţa de sine 
și în absența mamei, va fi capabil să-și înceapă separa- 
ţia. El va opera mai degrabă o separație externă (între 
mamă și tată) și abia apoi o va prelua în sine (distingân- 
du-se pe sine de mamă). 

Nicio relație simbiotică nu se poate realiza în siguran- 
tă (fără pericolul pierderii identităţii de sine) dincolo de 
prezenţa unui tert. 

În relația de cuplu bărbat-femeie apare, în mintea am- 
bilor, copilul ca tert ce poate prinde viaţă. Tot așa, în dia- 
da mamă-bebeluș, în mintea mamei, se află ca terț tatăl 
copilului. 

Acest terţ, de tot necesar, influențează foarte mult 
configurația relației simbiotice. Așa se face că un cuplu 
de îndrăgostiți se poate destrăma dacă acei copii din 
mintea fiecăruia nu se aseamănă (copilul pentru unul 

este dorit, pentru altul temut, pentru unul băiat, pentru 
altul fată). La fel și relația mamă-copil este puternic in- 
fluenţată de imaginea tatălui copilului (în sens pozitiv, 
dar și negativ). 


O pacientă avea un copil dintr-o primă căsătorie și un al- 
tul din căsătoria actuală. Faţă de copilul al doilea putea ma- 
nifesta sentimente de iubire în mod firesc, dar față de primul 
se simţea culpabilă și se învinovăţea inconștient dacă era tan- 
dră cu el. Astfel ajunsese să aibă un comportament agresiv și 
de respingere față de primul copil. În timp, ea a putut înțe- 
lege respingerea copilului ca având legătură cu asemănarea 
lui cu tatăl. Primul soţ o făcuse să sufere foarte mult — sufe- 
rință pentru care copilul nu avea nicio vină, dar nici ea nu 
putea detașa imaginea copilului de cea a tatălui său. De ase- 
menea, dacă l-ar fi iubit s-ar fi simţit oarecum infidelă față de 
soțul actual, ca și cum iubirea ei pentru copil s-ar fi transfe- 
rat și asupra tatălui acestuia. Aici terțul din mintea mamei 
funcționa frenator în manifestarea sa maternă față de primul 


copil. 


Terţul din mintea mamei nu este întotdeauna legat de 
tatăl copilului, ceea ce aduce, de asemenea, complicaţii 
și în suportarea stării de simbioză, dar și în renunțarea 
la ea. De pildă, o mamă narcisică, ea însăși neputând 
evolua în triadă, va avea ca tert de raportare copilul ima- 
ginar (imaginarul ca loc de regăsire a tuturor pierderi- 
lor). Astfel, ea se va raporta la imaginea copilului dorit 
pe care va încerca să o impună ca model copilului real. 
Mai există și varianta fixării infantile a mamei unde ter- 
tul, deși funcțional, este reprezentat de părinţii ei. Fieca- 
re mamă se luptă oarecum cu aceste imagini care țin de 

etape istorice de formare a terțului în evoluția sa. Con- 
tează însă nivelul de integrare în sine, precum și ponde- 
rea pe care acestea o au în fața realității copilului. 

Copilul, aflat în stadiul de dorinţă a femeii, apare el 
însuși ca tert. Nou-născutul își atrage în sfera sa arhaică 
mama și ambii au nevoie de susținerea maternă a unui 
terț (cel mai potrivit fiind partenerul mamei). Odată cu 
procesul de separare de mamă, copilul își începe func- 
ționarea în triadă. Abia mai târziu, copilul, ca măsură a 
independenţei sale, va putea să aibă simultan relații cu 
doi oameni diferiți. 

Capacitatea copilului de a funcţiona în triadă este tim- 
purie, dar limitată. Ea se vede odată cu ridicarea copilu- 
lui în șezut când începe să-și folosească mânuțele pen- 
tru a manipula obiecte, mai întâi unul și mai apoi două. 
Copilul care combină în jocul de manipulare două obiec- 
te își arată capacitatea psihică de a avea două relaţii afec- 
tive. Mama și tata își dobândesc oarecare identitate în 
mintea copilului. El devine capabil să se poarte diferit 
cu fiecare (dar nu în același timp, deocamdată). 

Copilul știe deja că mama îi aduce alinare și îi satis- 
face nevoile, că împreună cu tata se joacă și are experien- 
te noi. Este un bun moment de inserare a copilului în fa- 
milia lărgită care îi poate oferi relații variate. 


Comunitatea — un tert necesar 


Copilul nu intră în lume atunci când se naște. Chiar 
mama lui se retrage din viața socială pentru a-i fi alături. 
Intrarea în lume se va face treptat, pe măsura maturiză- 
rii. Mama este aceea care face primul pas, iar nevoia ei 
de a fi susținută de comunitate o ajută. 

Comunitatea are mai multe funcţii prin care se impu- 
ne ca necesară în evoluția omului. Ea este un obiect-me- 
diu pentru relația mamă-copil (asigură și atenuează as- 
perităţile vieţii sociale), este un spaţiu de oglindire și 
proiecție (permite regresia nonfuzională), oferă posibili- 
tatea trăirii autentice și face trecerea de la diadă către re- 
lații multiple. Comunitatea ce poate îndeplini aceste 
funcții este una bazată pe asemănare: comunitatea ma- 
melor cu copii mici. 

Pentru mamă și copil, semenii nu sunt oamenii văzuți 
generic. Sunt acei oameni cu trăiri comune și imagini si- 
milare: în acest caz, mama cu copilul în braţe. Comuni- 
tatea de semeni este susținătoare și necesară evoluției 
naturale a cuplului mamă-bebeluș spre separare. În afa- 
ra susținerii unei astfel de comunităţi, separarea se poa- 
te face prea brusc sau deloc. 

Comunitatea mamelor de copii mici funcționează ca 
un mediu de tranziție, ca o păturică de asigurare ce ate- 
nuează tot ce e prea brusc, prea intens, prea greu. 

Intrarea mamei în această comunitate arată că ea este 
pregătită pentru ieșirea din fuziune fără a pierde centra- 
litatea interesului pentru copilul său. Oglindirea celor 
din jur o ajută să nu-și mai vadă copilul ca pe o extensie 
personală și să fie atentă la nevoile lui reale. 

Comunitatea joacă un rol de tert mediator care, ca și 
tatăl, asigură copilul împotriva con-fuziei cu mama. Ofe- 
ră modele de comportament (și mamei și copilului), per- 
mite oglindirea. Copilul se poate proiecta la vârste vi- 
itoare (prin contactul cu copiii mai mari) și se poate 
detașa de vârste vechi (prin copiii mai mici). 

Comunitatea îi permite mamei să fie ea însăși, dar și să 
regreseze pentru a fi alături de copil. În afara ei, adultul 

nu poate face acest pas înapoi, determinând copilul să 
facă un pas înainte. Prețul pe care îl plătește copilul este 
acela al unei maturități obținute înainte de vreme. 


Un pacient, băiat de șapte ani, a fost adus de către părinți 
pentru tulburări de control sfincterian. Copilul a fost crescut 
de la trei luni de către bunici. Părinţii l-au luat pentru a fi dat 
la școală, iar el a devenit de nerecunoscut. Era o separare care 
o amintea pe cea de la trei luni, copilul încerca să reînnoade 
legătura cu mama sa de unde era ruptă (lipsa controlului sfinc- 
terian e normală pentru un copil de trei luni). La acea vreme, 
bunicii nu au putut regresa pentru a fi alături de copil așa cum 
avea el nevoie. Bunicii erau deja integrați într-o comunitate de 
oameni de vârsta lor, fără copii. Aici copilul a trebuit să se 
adapteze, să preia oglindirile și tabieturile. Copilul a făcut un 
pas către adulți, devenind el însuși, înainte de vreme, un bă- 
trânel elegant, politicos, inteligent, liniștit, dar temător, bolnă- 
vicios și inhibat motric. Bunicii erau mândri de produsul lor, 
iar copilul avea un sentiment al superiorității sale bine definit. 
La școală copilul s-a aflat în fața unei gloate sălbatice și cople- 
șitoare de copii din a cărei tagmă nu simţea că face parte. Aca- 
să găsea un mediu nesecurizant afectiv, niște părinți pe care 
nu-i cunoștea și nu-i înțelegea. Maturitatea sa, obținută ante- 
rior, era o construcție neconsolidată care s-a prăbușit în faţa si- 


tuației prezente. 


Copiii au nevoie de comunitatea altor copii pentru a 
se descoperi așa cum sunt cu adevărat. Adulții sunt ma- 
nipulativi, acțiunea lor se face în umbra anticipării unor 
reacții. Astfel, vor fi blânzi pentru a calma copilul, aspri 
pentru a-l descuraja, laudativi pentru a-l încuraja. Copiii 
însă oferă o oglindire autentică, sunt ei înșiși cu dorințele 


Angoasa de abandon 159 


și înțelegerile lor, capabili să trezească reacții pe măsu- 
ră. Copilul se formează în relaţie cu adulții, dar își trăiește au- 
tentic prezentul în relația cu alți copii. 

În nevoia lor de veritabil, copiii se caută și se adună, 
își modifică spaţiul, și-l fac al lor, și-l impregnează de 
jucării și haine, de mâzgăleli și scrijelituri (spre dispe- 
rarea părinţilor). Stabilesc între ei ierarhii și alianţe. Ju- 
căria preferată este aceea dorită de cel puţin încă un co- 
pil. Interesul nu este pentru jucărie (și nu poate fi ogoit 
de asigurarea mamei că-i va cumpăra una la fel), ci pen- 
tru posibilitatea de relație (la început conflictuală) cu un 
alt copil. 


Copilul se află fascinat de alți copii (în care se poate regă- 
si pe sine), dar este și contrariat de comportamentul acestora 
atât de diferit de cel al mamei sale. Contrarietatea combinată 
cu fascinația determină relațiile puternic ambivalente dintre 
copii. Ei sunt nefericiți dacă nu sunt lăsaţi să se joace împreu- 
nă, iar atunci când se joacă mai mult se ceartă. Sunt dispute 
pentru intercunoaștere, pentru acomodare, care permit stabi- 
lirea unor ierarhii. Apoi grupurile de copii devin oarecum paș- 
nice mai ales după ce se împart în diade. Copiii mici nu pot 
avea simultan relații cu mai mulți parteneri. De aceea, grupu- 
rile, odată formate, sunt stabile și rezistente la nou. Veriga sla- 
bă, locul în care își poate face intrarea un nou membru al gru- 
pului este alături de cel mai puţin adaptat din grup, de cel care 
are diada cea mai puţin funcțională. Trecerea către relații mul- 
tiple se face prin jocuri comune, jocuri de grup, dar care nu au 


sens înainte de posibilitatea individuală de aderare la reguli. 


Copiii care trăiesc alături de alți copii au o realitate 
psihică de probleme legate de gestiunea relaţiilor dintre 

ei. Un copil care își face probleme legate de felul în care 
se înțelege cu alți copii este la locul lui, trăiește veritabil 
și nu are de ce să fie corectat de către adulți. 


Dinamica grupurilor de copii este tipică pentru orice grup 
social. Acest fapt arată că, indiferent de vârsta membrilor săi, 
un grup se încheagă în funcție de asemănare, de nevoi comu- 
ne și evoluează de la vârste mici către cele mai înaintate. De 
pildă, grupurile profesionale de adulți încep tot cu o vârstă 
mică, cu diade și dispute înainte de a împlini vârsta relaţiilor 


multiple. 


Felul în care părinţii interacționează social oferă copi- 
ilor un model. Acesta însă nu este copiat direct, fără ex- 
periment personal. Sfaturile părinților, oricât de bine in- 
tenționate ar fi, nu se pot potrivi situaţiilor în care se află 
copilul și de aceea nici nu sunt urmate. Experienţa per- 
sonală, directă și nemijlocită a traiului în comunitate con- 
stituie pentru copil existenţa veritabilă de care nu poate 
fi privat și nici ferit. În comunitate, comportamentul co- 
pilului se schimbă rapid deoarece și grupul evoluează. 
Aceasta ne face să nu putem spune nereducționist despre 
un copil că este într-un fel sau altul. Dacă o spunem, ris- 
căm ca aceste exprimări să selecteze și să fixeze unele 
comportamente care altfel ar fi doar tranzitorii. 


4.3. Rolul tatălui în simbioză 
În stadiile simbiotice, tatăl are un rol organic de ge- 


nerare și unul psihologic de susținere a mamei pentru ca 
ea să poarte bebelușul. In mintea bebelușului, tatăl este 

un apanaj al mamei (într-o imagine a mamei bicefale). În 
interacțiunea directă cu copilul neseparat de mamă, ta- 
tăl nu poate fi decât matern. 

Însă în evoluţia către independenţă, rolul tatălui de- 
vine principal, sprijinind o bună separație a copilului de 
mama sa. 

În triadă, contează personalitatea mamei și comunita- 
tea, dar importanţa fundamentală o are tatăl. El vine cu 
forța separatoare și umanizatoare, el este sabia lui Solo- 
mon atribuitoare de maternitate — o atribuire psiho- 
socială. 

Tatăl limitează mama în cerința sa narcisică și îi ofe- 
ră copilul o perspectivă umană a devenirii. El oferă spri- 
jin pentru postura bipedă și pentru asumarea condiţiei 
umane (ca stare imperfectă și vulnerabilă). 

Absența tatălui sau disfuncționalitatea rolului său nu 
poate fi compensată și lasă urme adânci (chiar dacă nu 
sunt aparente) în dezvoltarea copilului. Arogarea andro- 
gină a imaginii mamei singure (mamă și tată deopotri- 
vă) nu-și are nicio bază. O mamă singură nu poate fi și 
„tată“ decât pentru un copil asexuat psihic și fără acces 
la civilitate. Dacă ea își propune să fie deopotrivă mamă 
și tată, adesea nu mai reușește să fie nici una, nici alta, 
generând doar nesiguranţă și confuzie. Copilul, prin ne- 
voia sa de a se dezvolta independent, îi determină pe pă- 
rinți la o matură asumare a rolului lor și la o colaborare 
funcțională. 

Mama modifică lumea pentru copilul ei (asigurân- 
du-i existența). Tatăl însă îl ajută pe copil să se adapte- 
ze lumii. Este o abordare complementară celei materne 
și care arată încrederea tatălui în forța vitală a copilului. 
Cuplul genitor al copilului își păstrează importanţa și 

în susținerea devenirii lui spirituale. Omul împletește în 
sine o ramură a „ADN-ului matern“ (cultura, arta, obi- 
ceiurile și tradiția) cu ramura „ADN-ului patern“ (civili- 
zaţia, politețea, știința și tehnologia). 

Tatăl recuperează pentru societate și civilizație copi- 
lul din „ghearele“ mamei. O mamă nu poate fi „sufi- 
cient de bună“ (în sensul arătat de Winnicott) pentru co- 
pilul ei, dacă nu există un principiu civilizator și 
limitativ care să-i sprijine desprinderea din relația pri- 
mară cu copilul. 


Tatăl civilizator este prezent în orice mitologie (a unei cul- 
turi care a depășit nivelul arhaic al dezvoltării). Meșterul Ma- 
nole, Osiris, Prometeu, lisus... sunt bărbaţi-taţi, nevoiţi să-și 
asume condiția umană prin acceptarea căderii din atotputer- 
nicia zeilor. Tatăl, prin exemplul asumării neputinței sale, îi 
oferă copilului un exemplu de umanitate. El este pentru co- 
pil ispita șarpelui pentru părăsirea grădinii Edenului matern, 
pentru renunţarea la cuprinzătoarele braţe ale mamei. Sub 
această ispită copilul coboară în lume unde va trebui să se îm- 
brace, să-și câștige prin muncă existenţa, să suporte boli și su- 


ferinţe, să se simtă sortit morții. 


Tatăl, prin exemplul personal, ispitește copilul să iasă 
din mediul modificat matern pentru a face față lumii re- 
ale. De aceea, este importantă personalitatea tatălui, ni- 
velul său de maturitate și felul în care își poartă condi- 
ţia umană. 

Unde tatăl este absent sau regresat astfel încât nu-și 
poate exercita rolul civilizator, copilul se dezvoltă apa- 
rent normal. Face achiziţii la fel ca toţi ceilalți, însă le în- 
scrie într-un registru arhaic, al mamiferului uman și nu 

în linia civilizației. Deși performanţele copilului pot fi 
mari, nu au frâna socialului și nici siguranța autocon- 
trolului. Fără sprijinul tatălui, copilul, în dezvoltarea sa, 
este excedat de intensitatea propriilor pulsiuni. De aceea 
el nu se poate controla, are manifestări de angoasă mo- 
trice și sonore. E un copil care se trântește, se aruncă pe 
jos, care urlă și nu se poate conţine. La limită, un copil 
epileptic este, de fapt, un copil cu un tată absent sau 
inactiv, un copil abandonat unei mame devoratoare, 
simbiotice. 

Tatăl poate fi civilizator și poate deschide copilului 
calea către social, doar dacă el însuși este căzut în ispită 
(căzut din brațele mamei sale — desprins psihic de ea). 
De aceea este important și travaliul de creștere afectivă 
pe care îl face tatăl copilului începând cu instaurarea re- 
laţiei în doi și continuând cu asumarea dorinţei de copil. 
Dacă tatăl rămâne copil, iar în partenera de viață caută 
o mamă, va fi foarte greu să-și susțină copilul pe calea 
independenţei și a civilizaţiei. 

Bărbaţii care nu pot funcţiona în triadă au tendin- 
ţa de a-și păstra preferința pentru rolul inițial, acela 
de copil în relația cu mama sa. Masculinitatea lor ma- 
nifestându-se mai mult în registrul arhaic, al mamife- 
rului și nu în acela social. De aceea nu poate fi vorba 
de stabilitate sau de asumarea copiilor (care sunt con- 
siderați rivali). Dacă reușesc însă să facă un bun trans- 
fer matern, pot avea o relație stabilă cu partenera, dar 
simbiotică. 

La femei lucrurile se petrec oarecum similar. De pil- 
dă, o femeie poate alege să crească singură copilul, neso- 
cotind importanţa rolului patern chiar dacă locuiește îm- 
preună cu soțul său. Ea poate fi când soţie, când mamă, 

dar nu ambele în același timp. În astfel de relaţii, terțul 
reprezintă un pericol. De aceea femeia, obosită de 
schimbarea registrelor, își alege adesea unul dintre ro- 
luri, ignorându-l pe celălalt: fie cel de mamă, fie cel de 
soție. Desenul copiilor este foarte sugestiv pentru astfel 
de situaţii. Acolo unde femeia alege să fie în principal 
mamă, copilul își desenează familia dominată de imagi- 
nea maternă (tatăl lipsind sau apărând mic, inform și în- 
depărtat). Unde mama alege rolul de soţie, copilul își va 
desena părinţii împreună, pe el plasându-se la distanţă, 
niciodată între ei. 

Deși copilul trăiește dintotdeauna în triadă, inte- 
riorizarea acesteia este dificilă. Aceasta presupune 
dobândirea capacităţii de a relaționa simultan cu per- 
soane distincte, în registre diferite și nu prin tratarea 
lor identică sau ca grup. Este o competenţă care lip- 
sește uneori și adulților. Astfel, sunt oameni capabili 
să aibă interacțiuni sociale veritabile cu indivizi luaţi 
separat sau tratați unitar, dar care nu se descurcă și 
sunt vizibil osteniți de solicitările a două persoane 
diferite, exprimate în același timp. Este o dificultate 
ce poate fi depășită prin evoluția relaţiei cu copilul 
sau nu. 

Dacă reușesc să funcţioneze în triadă, părinţii oferă 
copiilor un important model de colaborare, un sprijin 
pentru desprindere și civilizare. Chiar și părinţii care nu 
au făcut această achiziție o pot permite la copilul lor, 
având încredere în forța lui de evoluție și abținându-se 
în a-i formula prea multe cerințe simbiotice. 

Totuși, așa cum copilul are nevoie de o mamă pentru 
a supraviețui după naștere, are nevoie și de un tată pen- 
tru a se putea adapta lumii acesteia, pentru a se civiliza. 

Tatăl este susținătorul poziției bipede (ce orientează copilul 
spre mama plecată) și structuratorul timpului secvențial 
(ce permite suportarea absenței mamei). 

Copilul ispitit să coboare din braţe își are mama deja 
interiorizată. El poate face față singur lumii acesteia, îi 
poate suporta frustrările, restricţiile și impunerile — se 
poate adapta. Mama, se configurează acum ca o chema- 
re străveche, împietritoare asemenea privirii ielelor și a 
Hidrei. Tatăl însă separă lumile, trasează hotare, impu- 
ne restricția asiguratoare „de a nu privi înapoi“ (care ră- 
mâne sub forma superstiției de a „nu te întoarce din 
drum“). Toate acestea sunt măsuri de protecţie ale copi- 
lului în lumea civilizată ce feresc de tentaţia regresiei în 
spaţii arhaice (înapoi la mama). 

Tatăl însuși suportă impunerile, restricțiile, hotarele 
și nu le predică doar pentru copil. Tatăl se oferă pe sine 
ca model de independenţă viabil, iar copilul, atunci 
când va putea, în ritmul său, îl va urma. Astfel, copilul 
nu vine în contact direct cu niște impuneri ce trebuie su- 
portate pasiv. El contemplă un mod viabil de existență 
(prin modelul tatălui) la care poate adera în felul său 
personal. Reacţia negativă a copilului în fața normei nu 
ține de conţinutul acesteia, ci de faptul că îi este impu- 
să. Copilul înțelege impunerea ca fiind o cerință de mo- 
dificare ce pune în pericol constanţa eului. Astfel, re- 
fuzul copilului este firesc, o apărare naturală. Dacă 
impunerea este și artificială (neasumată și de către pă- 
rinte) și inconsecventă (ţine de subiectivitatea părinte- 
lui), atunci reacția copilului de apărare va fi și mai ve- 
hementă. În faţa impunerii, copilul se sperie și are 
tentația fugii către braţele asiguratoare ale mamei (se va 
obține regresia în locul desprinderii). Copilul mai mare 

se poate supune impunerii, dar nu va adera la ea, nu o 
va interioriza. 


Un tată civilizator poartă el însuși crucea interdicțiilor. Mo- 
delul lui Hristos este acela al civilităţii ce presupune o postu- 
ră bipedă psihic, de asumare a condiției umane cu nedesăvâr- 
șirea și suferința ei. Civilizaţia europeană însă în ansamblul 
ei se dovedește prea puţin creștină. Aici bărbăţia echivalează 
cu puterea (nicidecum cu asumarea neputinței), iar puterea 
oferă permisivitate (ridică interdicțiile și hotarele). Este o con- 
diție arhaică a oricărui mamifer neieșit de sub dominanţa le- 


gii materne. 


Deși societății în ansamblul ei îi trebuie un timp mai 
îndelungat pentru a crește, la nivelul familiei sunt ope- 
raționale cele două axe de formare ale spiritului uman: 
cultura maternă și civilitatea paternă. 


Asumarea neputinței 


Copilul renunţă la brațele mamei chiar dacă nu știe 
încă să meargă. El își începe drumul spre independenţă 
când mai are nevoie de suportul matern. Copilul se li- 
mitează la sine când dispune de un corp pe care nu îl co- 
ordonează prea bine și de un psihic similar. Prin aceas- 
ta, copilul arată o deosebită forță și dorință de a se 
umaniza. Revenirile, ezitările, reîntoarcerile sunt natu- 
rale și de înţeles. Este o etapă grea, iar copilul se află ade- 
sea copleșit de dorinţe contrarii, obosit și dificil. El vrea 
să fie mare, dar să rămână mic; vrea să facă totul singur, 
dar dezvoltă forme de puternică dependenţă; vrea să fie 
liber, dar să o aibă pe mama cu sine. Sunt trăiri intense 

ce se datorează conflictului în care se află copilul: el do- 
rește să se afirme ca persoană independentă, dar devine 
conștient de marea nevoie de părinţii săi. Copilul osci- 
lează (oscilație păstrată și la adult) între a cere transfor- 
marea lumii pentru sine și a se adapta el însuși, lăsând 
lumea cum se află. Ezită între a-i supune pe ceilalți (a-i 
face instrumente ale sale de care să se servească) și a 
avea relații veritabile cu aceștia. 

Ambivalenţa copilului se exprimă evident, în primul 
rând ca ambivalenţă față de părinţii săi. Părinţii pe care 
îi iubește, dar îi provoacă, dorește să-i supere, pe care își 
varsă furia. De felul cum părinții își gestionează reacțiile 
la aceste provocări din partea copilului depinde dacă el 
învaţă să-și exprime și sublimeze stările (să le transfor- 
me în ceva acceptabil social precum competiţia, cerceta- 
rea, construcția...) sau dacă și le va întoarce către sine ca 
autoagresivitate (copilul închizându-se în sine, punân- 
du-se în pericol, îmbolnăvindu-se, înspăimântându-se). 

Este o etapă importantă și complicată. Copilul renun- 
ță la atotputernicia mamei, dar se vrea pe sine atotpu- 
ternic pe măsură ce se percepe tot mai neputincios. 


Așa se face că îi auzim pe copii cum afirmă că ei pot să-l 
bată pe zmeu, că sunt cei mai puternici din lume și altele ase- 
menea. Tot astfel se explică și abundența personajelor omni- 
potente din basme și desene animate (și de ce nu, din unele 


filme ale adulţilor). 


E lesne de înțeles de ce impunerile, restricţiile, condi- 
tiile, pedepsele și poziţiile de forță sunt contraindicaţiile 
perioadei. Copilul se confruntă oricum cu rigorile unei 
lumi la care trebuie să se adapteze. Dacă impunerile vin 

din toate părțile, îl pot copleși. Din nevoia sa de model, 
copilul îl va prelua pe cel prezentat de către părinte. De 
aceea, poate deveni el însuși un copil care condiționea- 
ză, pedepsește și șantajează. 

Este o etapă de mare sensibilitate narcisică, iar copi- 
lul are nevoie de părinţi care îl înțeleg și au încredere în 
el. El are nevoie să fie asigurat și să beneficieze de mo- 
dele pentru o bună gestionare de sine și pentru o inter- 
acțiune socială relaxată. 

Deschiderea copilului spre lume îi aduce și suferință, 
dar și multe bucurii, precum și sentimentul securizant al 
apartenenţei la specia sa. E o deschidere afectivă (ce an- 
trenează și interesul de cunoaștere) ce permite numirea 
asiguratoare a simțămintelor copilului. Dacă părinţii pot 
numi ceea ce copilul simte, înseamnă că ei cunosc și pot 
gestiona aceste afecte — ele nu sunt un melanj nedece- 
labil ce conduce haotic viața psihică. Copilul, astfel asi- 
gurat, nu are de ce se teme, decât dacă și părinții lui se 
tem. Părinţii pot încerca tentaţia de a-și cantona intere- 
sul în sfera existenţei fizice și intelectuale a copilului (de- 
cupând astfel o porţiune foarte redusă din viaţa lui spi- 
rituală). La acest aspect se referea „Micul Prinţ“ atunci 
când remarca faptul că adulţii sunt interesați de câți ani 
are și câți frați are un copil și nu de cum se joacă, ce-i face 
lui plăcere. 


O pacientă a exprimat această apărare adultă ca pe o di- 
ferenţă de percepţie a lumii. Atunci când își lăsa peste zi co- 
pilul cu bunica, la întoarcere afla de la aceasta cât și ce a 
mâncat copilul, dacă a făcut sau nu caca, cât a dormit, dacă 
s-a lovit și dacă nu a ascultat-o. Copilul nu-i povestea nimic 


din toate acestea, în schimb îi spunea că i-a plăcut să se dea 

în leagănul roșu, că bunica nu a vrut să-i cumpere para ce 
și-a ales-o la piaţă, că ar fi vrut să adoarmă cu cămașa ei de 


noapte. 


Verbalizarea afectelor este calea naturală de exprima- 
re a copilului, una sănătoasă și necesară. Totuși, odată 
cu socializarea, copilul preia și modelul cultural de con- 
tinere a afectelor, în societățile europene acesta fiind so- 
matizarea. Permițându-i copilului exprimarea de afect, 
părinţii se vor confrunta mai puţin cu tulburarea com- 
portamentului, a somnului sau a hrănirii, cu boli apă- 
rute din senin tocmai când copilul trebuie să se ducă la 
grădiniţă, cu dureri de burtică ce trec dacă mângâie 
mama sau ține tata în braţe, cu vărsături la masă atunci 
când este un fel de mâncare ce nu place copilului, cu 
frici și spaime de neînțeles și multe altele bine știute de 
părinți. 


Sensul ideii de sacrificiu 


Separarea de mama și intrarea sub incidenţa civiliza- 
toare a tatălui presupune sacrificiul renunţării la atotpu- 
ternicie, la timpul arhaic circular, perpetuu și repetabil. 
Copilul acceptă decăderea din condiţia de zeu pentru a 
fi uman, neputincios, supus suferințelor și morții. Este o 
asumare realizată treptat pe întreg drumul spre indepen- 
denţă al copilului. 

Este sacrificiul suprem fără de care calea spre umani- 
tate rămâne cu desăvârșire închisă. Este sacrificiul lui 
Prometeu ce s-a lăsat înlănţuit de munte; al lui Osiris, 
îmbucătăţit în sicriu; al lui lisus, răstignit pe cruce; al 
Meșterului Manole, izolat pe „coperișul“ mănăstirii sale. 

Povestea lui Orest, pare ilustrativă pentru trecerea copilu- 
lui din spaţiul arhaic, matern spre cel al legii paterne. Orest 
poate rămâne sub auspiciile legii materne, dar aici nu poate 
fi altfel decât nebun (bântuit cu forță de Erinii — furiile ma- 
terne). Ar rămâne atotputernic, dar în afara socialului și chiar 
a umanului. Atena însă, ca zeiță a înțelepciunii, născută din 
capul lui Zeus-tatăl, îi deschide lui Orest șansa umanizării 
prin asumarea legii paterne. Legea paternă presupune renun- 
tarea la atotputernicie și sacrificiul legăturii materne primare, 
oferind salvarea de nebunie (Eriniile sunt transformate în Eu- 


menide, forțe bune inspiratoare). 


Este un sacrificiu greu de asumat și de aceea trăirea 
copilului abundă în angoase. Aceasta se poate vedea și 
în terapia pacienţilor foarte regresați, ei uneori preferă 
să rămână „nebuni“ decât să-și asume slăbiciunea con- 
diției umane. Adesea ei fac un efort nebănuit pentru a 
se salva, dar în momentul „sacrificiului“ se pot întoarce 
din cale, renunțând la tot drumul parcurs. Sănătatea 
psihică cere uneori sacrificii prea mari. 


Un pacient mi-a spus un banc cu doi nebuni care, dorind 
să fugă dintr-un ospiciu, au sărit cu greutate, dar cu determi- 
nare, 99 dintre gardurile înconjurătoare. La ultimul gard însă, 
au preferat să se întoarcă. Perspectiva asumării de sine mai 


greu de purtat decât nebunia. 


Dincolo de aceste exemple de maximă intensitate a 
trăirii sacrificiului, legea tatălui deschide copilului calea 
către un schimb magic, către negocierea cu o formă ex- 
ternă de atotputernicie. 

Copilul nu poate renunţa total la atotputernicia sa, la 
început o plasează în imaginea tatălui, iar mai apoi în- 
tr-un loc intermediar aflat între el și părinți. 


În basme, zmeul sau stihia își ține în mod obișnuit pu- 
terea (ca suflet și viață) în afara sa (într-un cuib de păsări, 
într-un vârf de munte — un loc greu accesibil și arhaic, de- 
parte de lumea civilizată). Tot astfel și copilul ce părăsește 
sfera maternă își mai păstrează posibilitatea de participare 
la ea. În cultură apare ideea talismanului, „agalmei“ laca- 
niene. Este un obiect-mediu, un simbol al atotputerniciei, al 
norocului, obiect neviu (deci neafectat de moarte), dar con- 
ținător de viaţă și suflet. Aceste obiecte nevii, dar apte de a 
atrage privirea devin prețioase prin semnificația pe care o 
pot conţine. Așa se explică interesul oamenilor, încă din zo- 
rii civilizaţiei, pentru pandantive, bijuterii, pietre și metale 


strălucitoare. 


Obiectele de tip agalma au două funcţii principale: 
una de a oferi sufletului un lăcaș etern, neafectat de 
moarte și alta, aceea de a atrage atenţia acelora cu posi- 
bile intenţii distructive de la corpul viu care poate scăpa 
neobservat. 


Un exemplu în acest sens îl oferă practica magică împo- 
triva deochiului: sugarul e protejat de o fundă roșie ce atra- 
ge privirea salvând corpul fraged de la contactul cu priviri 
necunoscute, devenite periculoase. Copilul mic se protejea- 
ză singur întorcându-și privirea, ascunzându-și faţa către 
corpul securizant al mamei. Copilul mai mare va fi el însuși 
agresor, scrutând cu privirea curioasă și necenzurată încă 


social. 


172 Speranţa Farca 


Practica copilului de a-și plasa sufletul în afara corpului, 
explică și unele crize de astm infantil. Sufletul cu semnificația 
de suflare este plasat undeva în corpul mamei (sau al unei re- 
prezentări materne). Dacă această persoană frustrează sau nu 


mai este disponibilă, nici copilul nu mai poate respira. 


Plasarea sufletului într-un obiect-mediu face ca aces- 
ta să devină învestit cu atotputernicia pe care, până 
acum, copilul și-o rezervase pentru sine. Obiectul-me- 
diu devine astfel un obiect magic și protector (agalma). 
Însă, în timp ce accesul copilului la obiectul-mediu este 
nerestricționat, accesul la agalma devine posibil doar 
prin sacrificiu. Astfel, copilul nu mai poate obține ceva 
ce-și dorește decât prin renunțare, prin schimb. Nego- 
cierea cu Atotputernicia se face întotdeauna cu pierderi 
considerabile. 


Aici își au originea jurămintele „pe ce am mai scump“, pe 
ce „este drag ca lumina ochilor“, precum și exprimările de ti- 
pul: „să moară mama“. Tot prin aceasta se explică și sacrifici- 
ile rituale de vieţi omenești prezente în majoritatea culturilor 
arhaice. De pildă, în comunităţile agrare, pentru o recoltă 
bună și un pământ fertil erau sacrificate câteva fecioare. Zeul 
ploii, pentru a nu aduce molime și secetă, era îmbunat prin 
sacrificiul unor tineri puternici. Semnificațiile pot să difere, 


dar ideea de sacrificiu apare în fiecare cultură. 


Aceste semnificații îi bântuie și pe adulții vremurilor 
noastre, chiar dacă nu mai este prezentă conștiința ideii 
de sacrificiu. De pildă, auzim adesea că cineva și-a sacri- 
ficat viaţa personală profesiei sau invers; că părinții se sa- 
crifică pentru copiii lor sau soţia pentru soț. Aici sunt 

semnalate situaţii în care locul sufletului (falismanul) este 
în afara corpului personal: într-un alt corp viu conside- 
rat mai vital, mai profitabil (al copiilor, al soțului) sau în- 
tr-un întreg domeniu de viaţă sau activitate (profesia, so- 
cialul, familialul, religia). 

La nivel științific apar, de asemenea, astfel de struc- 
turări. Există teorii psihosociologice ce explică constitui- 
rea cuplurilor prin atracții agalmice, prin troc: unul ofe- 
ră ceea ce altul are nevoie, cerând în schimb ceea ce îi 
lipsește și i se poate oferi (unul aduce tinereţe, altul sta- 
tut social; unul vizibilitate, altul bani; unul e frumos, al- 
tul inteligent). 

La adult, semnificațiile schimbului negociat cu Atot- 
puternicia, chiar dacă uneori determină parcursul vieții, 
nu mai sunt conștiente. Copilul însă își dorește ceva pen- 
tru care oferă altceva, renunţă, se sacrifică, negociază în 
defavoarea sa, toate într-o manieră perfect conștientă. 


De pildă, copilul poate să-și dorească să se împace cu 
mama cu care tocmai s-a certat, chiar dacă va trebui să fie bol- 
nav și să nu se mai poată juca afară. Poate să-și dorească să ia 
note mari la școală, chiar dacă va trebui să suporte să nu-l mai 
iubească o colegă pe care o place. Poate să-și dorească să-l 
poată bate pe băiatul care l-a ameninţat, chiar dacă va trebui 


să nu mai ia premiul întâi... 


Exemplele sunt nenumărate și depind de configura- 
ţia psihică a fiecărui copil în parte. Niciodată însă aceste 
alegeri, precum și alăturarea obiectului ales cu cel sa- 
crificat nu sunt fără semnificație. Aceste semnificaţii 
sunt importante în psihoterapie, dar și pentru întelege- 
rea copilului de către participanţii la educaţie: familia, 

medicul, școala. Adesea starea de boală sau de eșec șco- 
lar își pot găsi o asemenea explicaţie, însă aceasta nu 
apare niciodată direct și nici la o discuţie superficială 
cu copilul. 

Semnificativ este faptul că această idee a sacrificiului 
ține de evoluţia copilului pe calea civilizării sale și că ea 
devine o lege fundamentală în existenţă. Fa justifică nu- 
meroase eșecuri și realizări, explică multe dintre com- 


portamentele fără înţeles sau logică, multe dintre ceea ce 
numim miracole. 


Regula din numele tatălui 


Regula impune norma, normalul natural și social în- 
sușit de către copil prin modelul părinţilor. Ea oferă co- 
pilului ordine, asigură împotriva haosului și extrage 
din simbioza maternă. Regula ordonează timpul și ofe- 
ră repere spaţiului extern, permite copilului existența 
independentă de mama sa și îi deschide accesul la 
lume. 

Respectând regulile, copilul se inserează în comuni- 
tate într-un mod nepericulos. Prin reguli, socialul devi- 
ne predictibil și sigur. Deși limitative, regulile sunt asi- 
guratoare și de aceea vor fi interiorizate de către copil 
pentru ordonarea spațiului psihic (sub formă de hotare). 

Respectarea regulilor presupune efort și limitează plăce- 
rea — este un sacrificiu impus copilului din afară. Este o 
plată nu prea mare cu un scop bine determinat. Senti- 
mentul copilului de a face un sacrificiu are un important 
rol: plata este deja făcută, iar renunţările proprii ale co- 
pilului (supradimensionate și care pot să subjuge întrea- 
ga viață psihică) devin nenecesare. 

Astfel, pentru a avea succes școlar, un copil trebuie să stu- 
dieze, să citească, să exerseze, să doarmă, să aibă un compor- 
tament civilizat și adecvat. Toate aceste reguli constrângătoa- 
re (copilul nu poate face tot ce vrea și ce dorește) nu doar 
normează, asigurând un cadru ordonat de viaţă și activitate, 
ci oferă și șansa de a plăti cu efort și privare moderată de plă- 
cere un succes care altfel ar putea fi obținut prin sacrificii mai 
mari (cu pierderea sănătății, a relaţiilor afective importante, 


sau a cine știe ce îi mai trece copilului prin minte). 


Copilul constrâns în comportamentul său de reguli 
este liber psihic (sacrificiul este deja făcut). 

Regula inversează sensul sacrificiului. Renunțarea are 
ca model sacrificiul suprem (model preluat din nevoia 
copilului de a crește pierzând imortalitatea timpului ar- 
haic și atotputernicia din braţele mamei). În timp ce sa- 
crificiul se face întotdeauna întru moarte, regula este o 
metamorfozare paternă a sacrificiului pentru a-l orienta 
către viaţă. 


În Orestia lui Eschil, Agamemnon, pentru a obține vânt 
prielnic, își sacrifică una dintre fiice. Acest fapt va atrage răz- 
bunarea mamei (Clitemnestra) și Agamemnon va plăti cu 
viața. Agamemnon va fi răzbunat la rându-i de fiul său, 
Orest, care își va ucide mama. Orest va plăti și el, cu nebu- 
nia, crima sa. Vântul prielnic obținut cu toate aceste sacrifi- 
cii nu mai pare prielnic și nici util cuiva. Aici intervine legea 
paternă adusă de către Atena (fiică a tatălui, născută din ca- 
pul lui Zeus). Ea transformă Furiile nebuniei lui Orest în 
blândele Eumenide, surse de inspiraţie și creaţie. Viaţa în- 
săși se supune legilor paterne formulate întru viață și echi- 


libru psihic. 

Regula se impune copilului pe linie paternă și mater- 
nă deopotrivă. Tatăl impune regula ca normă socială și 
de civilizaţie. Aici se construiește un ritual al comunică- 
rii interumane (politețea) și unul de utilizare a tehnolo- 
giei și achiziţiilor științei. Mama, sub influenţă paternă, 
e nevoită să se rafineze. Ea însăși impune copilului re- 
guli de comunicare afectivă (limba maternă) și de parti- 
cipare la timpul arhaic etern (tradiții și obiceiuri). Astfel 
se constituie ritualurile culturale: mai întâi magice, mis- 
tice și mai apoi religioase și filosofice. 

Copilul care dispune de o dublă pavăză, maternă și 
paternă, se simte asigurat și în faţa inconştientului pro- 
priu și în fața lumii. Respectând regulile, copilul plăteș- 
te suficient pentru a-și permite abolirea sacrificiului. Res- 
pectarea regulilor îi oferă totodată și intrarea „în rândul 
lumii“, într-o lume sigură, asiguratoare. 


Frustrarea 


Există teoretizări, foarte comode pentru adulți, ce se 
referă la formarea capacității de frustrare prin frustrare. 
Este ceva în genul zicalei „Cui pe cui se scoate“ sau a 
psihoterapiilor fobiei prin expunere la factorii fobogeni. 
Dincolo de teoretizări — unele interesante, altele confor- 
tabile — practica arată ineficiența unei astfel de abordări. 
Copilul frustrat sistematic nu va ajunge nicidecum să se 
descurce mai bine cu frustrarea, ci va deveni revoltat, re- 
sentimentar sau masochist. Părintele care frustrează se 
va trezi el însuși frustrat în relația cu copilul său „după 
faptă, și răsplată“. Copilul nu procedează astfel pentru 
a-și supăra părinţii (cum nici aceștia nu impun interdic- 
ţii pentru a-l chinui). Proiecţia este un mod specific de 

funcționare psihică pentru copil. Copilul îi face pe cei 
apropiaţi să-l înțeleagă, punându-i în situația de a simţi 
ceea ce simte el. Pentru a-și forma rezistenţa la frustra- 
re, copilul are nevoie de un model funcțional de gestiu- 
ne oferit de către părinții săi. 


Dacă mama face faţă frustrării îmbolnăvindu-se, este foar- 
te probabil ca și copilul să aleagă calea punerii în corp a ne- 
împlinirilor sale. Dacă tata răspunde la frustrare prin agresi- 
vitate, atunci și copilul va prelua acest exemplu. Nici într-un 
caz, nici în celălalt, copilul nu a avut un model de conţinere 
a frustrării și deci nu va ști ce să facă cu ea, pentru că nici pă- 


rinţii lui nu știu mai mult. 


Un model nepatologic poate oferi părintele care sim- 
te frustrarea copilului ca fiind a sa (o poate prelua la 
sine), dar încearcă să facă faţă situaţiei fără a deveni 
răzbunător. Dispunând de un asemenea model de ges- 
tionare a frustrării, copilul se poate simţi înţeles și în 
siguranţă. El nu mai are motive de a-și chinui la nesfâr- 
șit părinţii cu temerile sale, cu repetiţia crizelor de plâns 
sau de furie. 


De pildă, un copil care simte că nu e înţeles pe deplin se 
poate purta cu părinţii săi în așa fel încât aceștia să vadă că 
nu se mai pot înţelege cu el. Părinţii înșiși vor simţi ceea ce și 
copilul lor simte: că nu sunt înțeleși. Copilul furios îi va înfu- 
ria pe părinţii săi, iar copilul speriat îi va face pe părinţii săi 
să se înspăimânte. Felul în care adulţii gestionează aceste si- 
tuaţii poate fi un important model de comportament pentru 


copil atunci când se va mai confrunta cu afecte similare. 

Când copilul își provoacă părinţii nu înseamnă că este 
rău și vrea să-i supere. El este doar lipsit de experiență 
și are nevoie de un exemplu de comportament pentru 
gestionarea afectelor care îl sperie sau îl copleșesc. Co- 
pilul are nevoie ca proiecția sa să-și găsească o bună con- 
tinere, ca părintele să simtă ceea ce simte și el și să-i ara- 
te cum să se descurce. Copilul nu poate fi sprijinit dacă 
părintele rămâne insensibil, dacă e copleșit sau dacă se 
răzbună. Experienţa îi arată părintelui că nu ajută cu ni- 
mic să țipe la un copil care ţipă, să agreseze un copil care 
agresează, să se înfurie pe un copil furios. Astfel de re- 
acţii nu fac decât să perpetueze comportamentele copi- 
lului, să înmulțească scenele, iar părintele se trezește în 
război cu propriul fiu și viața de familie de transformă 
într-un iad. 

Dacă se simte în nesiguranţă, un copil nu poate face 
faţă frustrărilor. Părintele devine asigurator tocmai prin 
consecvență, repetabilitate, previzibilitate, iubire necon- 
diționată, printr-un răspuns adecvat la situaţie și nu si- 
milar cu cel al copilului. Un părinte asigurator este ne- 
răzbunător. El impune norma (ca normalitate) fără să se 
impună pe sine și fără să răspundă cu aceeași monedă. 
Legea talionului „ochi pentru ochi, dinte pentru dinte“ ex- 
primă temerea fantasmată a copilului și este important 
ca ea să nu fie pusă în operă de către părinte. 


De pildă, dacă un copil vrea să scape de fratele nou-năs- 
cut pentru a reveni la starea anterioară, se va teme că poate 
să pățească el ceea ce-i dorește fratelui. De aceea apar vise în 
care el însuși cade de la fereastră, este alungat, pierdut. 

Dacă un copil își descarcă furia pe părintele său, lovindu-l, 


nu poate înţelege de ce primește o palmă la rându-i „ca să vadă 


Angoasa de abandon 179 


cum este“. El nu voia să-și rănească părintele, ci să înveţe de 
la el. Nu e nimic de învăţat aici? Nu există nicio diferență, 
nicio separare? E lesne de înţeles de ce angoasa copilului spo- 


rește pe măsură ce are de-a face cu un părinte răzbunător. 


Frustrarea nu există în sine, ca aspect al unei cerințe, 
eveniment sau atitudini, ci este o percepere subiectivă, 
în funcție de vârstă, de capacitatea internă de a suporta 
și de sprijinul extern al copilului. Pregătirea copilului 
pentru a face față frustrării depinde și de rezistenţa la 
frustrare a părinţilor. Copilul este ca o oglindă pentru 
reacția părinţilor la frustrare. 

Rezistenţa la frustrare a copilului depinde de mode- 
lul oferit de către părinți, dar și de mulţi alți factori. De 
pildă, combinarea unor stări frustrante poate deveni ex- 
plozivă. Astfel, un copil nu va avea nici cea mai mică re- 
zistenţă la frustrare dacă deja este frustrat fiziologic 
(dacă e obosit sau îi e foame) sau psihologic (dacă se 
simte angoasat, înspăimântat sau se află într-un mediu 
nesigur). De asemenea, un copil, cu cât este mai adesea 
frustrat, cu atât va face mai prost față frustrării. De aceea, 
un mediu frustrant generalizat în creșterea copilului nu 
poate fi decât nociv pentru dezvoltarea individuală, ne- 
permițând formarea independenței și nici a siguranţei 
de sine. 

O mamă care simte că se sacrifică pentru copilul său 
poate avea tendinţa de a-l frustra mai mult decât nece- 
sar. Frustrând, mama nu se mai oferă total copilului său 
și se simte vinovată pentru asta. Frustrarea și vinovăția 
generează o bază greșită pentru relaţie și duce adesea la 
nefericire și tensiune. Sentimentul de vinovăţie al mamei 
este unul dintre cei mai frustranţi factori pentru copil. 

Aici este importantă sursa frustrării mamei, care cel mai 
adesea ține de lipsa concordanţei dintre realitate și aş- 
teptare sau dorinţă. 


O pacientă era adesea nemulțumită de copilul său: el nu 
o asculta, nu era ordonat, era prea năzdrăvan. Adesea repro- 
șurile sale vizau aspecte generale și frecvent întâlnite la copii. 
Avea o relaţie tensionată și inconsecventă cu el. Ea se plângea 
că și copilul, ca și tatăl acestuia, nu o înțelegeau. Cu timpul, 
sursa nemulțumirii ei adresată copilului s-a dovedit a veni din 
nemulțumirea ei față de soț. Pacienta a descoperit, de aseme- 
nea, o similitudine între nemulțumirea ei față de fiu și cea a 


părinţilor săi față de ea însăși. 


Sentimentul de vinovăţie față de cineva drag este 
greu de suportat, deoarece creează o profundă stare de 
ambivalenţă. Modalitatea cea mai frecventă de a scă- 
pa de vinovăţie este aceea de a o concretiza în ceva ex- 
primabil. 


Un pacient, în vârstă de patru ani, îi cerea mamei sale me- 
reu bomboane, iar ea se simţea datoare să-l refuze. Se simțea 
vinovată pentru acest refuz din care copilul făcea o adevăra- 
tă tragedie, zvârcolindu-se și urlând. Scenele se tot repetau 
și se agravau ca manifestare. Copilului i se născuse de curând 
un frate, iar el se simţea mult mai puţin iubit. Mama sa și via- 
ţa lui, în general, erau prea puţin „dulci“, iar copilul dorea o 
compensare prin bomboane. Mama se simţea vinovată că se 
preocupă mai puțin de copilul mai mare, dar exprima aceas- 
ta ca pe o vină a sa că nu îi dă bomboanele cerute (găsindu-și 
circumstanța atenuantă că nu sunt sănătoase). „Bomboane- 


le“ erau un substitut pentru iubire și în exprimarea mamei, 

și în cea a copilului. Ele exprimau o cerinţă în exces din par- 
tea copilului, pe fondul incapacității de răspuns pozitiv al 


mamei. 


O altă situație exprimată prin intermediul semnifica- 
tiei „bomboanei“ arată că și reacţia părintelui de satisfa- 
cere imediată și fără cercetare a cerinței poate fi frustran- 
tă pentru copil (F. Dolto). Copilul poate avea în spatele 
cerinţei sale și o dorință de comunicare pe care părinte- 
le, satisfăcând imediat cerința exprimată direct, nu o mai 
poate descoperi. 


O mamă îmi povestea în terapie următorul episod: copi- 
lul său i-a cerut o bomboană pe un ton plângăreţ. I-a cumpă- 
rat-o imediat, dar copilul a aruncat-o spunând că vrea una ro- 
șie. Mama a cumpărat alta roșie, dar copilul a făcut același 
lucru țipând: voia una mai mare. Mama s-a enervat, copilul a 
început să urle — o adevărată tragedie care, evident, a avut 
doar ca pretext bomboana. La întrebarea mea dacă așa reac- 
ționează mereu copilul ei când îi cumpără o bomboană, mama 
s-a arătat perplexă: „Sigur că nu, chiar în ziua precedentă, 
când am venit de la serviciu i-am adus o acadea și a fost foar- 
te încântat... Îi cumpărasem acadeaua pentru că îmi era dor 
de el... Poate, cerându-mi o bomboană, copilul meu ar fi vrut 
să-i spun că mi-a fost dor de el, iar în loc de asta eu i-am în- 
chis gura cu bomboana“. Copilul, care până atunci se juca pe 


covor, a venit la mama sa, a luat-o în braţe și a sărutat-o. 


Având în vedere sensurile profunde și personale ale 
manifestărilor de frustrare, conţinerea acestora se dove- 
dește un demers de evoluţie personală pe care copiii și 
părinții îl parcurg împreună. 

Interdicţiile 


Interdicţiile sau refuzurile nu e musai să fie frustran- 
te, după cum nici absenţa acestora nu înseamnă elimi- 
narea frustrării. Dimpotrivă, un copil fără limite este 
mult mai frustrabil decât unul apărat de reguli și hotare. 

Interdicţiile funcționale ţin seama de nivelul dezvol- 
tării copilului și au un evident sens de protecție și spri- 
jin. Atunci când copilul se naște, nu există nicio interdic- 
ție operațională pentru copil și, de aceea, mama se află 
în zona maximă de frustrare. Treptat, pe măsură ce con- 
stată importanţa lor asiguratoare, copilul începe să facă 
față interdicţiilor. Copilul devine capabil să înțeleagă 
sensul acestora numai după „coborârea“ lui din brațele 
mamei, odată cu achiziționarea mersului și controlului 
sfincterian. Interdicţiile pot deveni reguli asiguratoare 
ale unui cadru propice dezvoltării, dacă sunt ridicate 
pentru a proteja copilul și nu pentru a-l supune. 

Modelul părintelui este foarte important în impune- 
rea unei interdicții. Există un proverb românesc autoiro- 
nic: „să faci ce zice popa și nu ceea ce face popa“ — copilul 
face ceea „ce face“ părintele său și nicidecum ceea ce 
„Zice“ el. 

Pentru copilul aflat sub incidenţa limbii materne, 
vorbele sunt purtătoare de afect, ele pot răni copilul, 
sau îl pot ajuta să reflecteze, să se bucure, să fantasme- 
ze, dar nu să acționeze. Acţiunea, fapta se află într-un re- 
gistru diferit de acela al limbajului. Motor pentru acţiu- 
ne este o altă acțiune, de aceea, aici copilul are nevoie 
de o schemă de comportament și nu de vorbe. Fapta, 
modul de acțiune al părintelui său este tocmai acest 
model necesar. 

Am văzut copii pe stradă care ţipau de mama focului și 
erau somațţi în zadar, tot prin ţipete, de către părinţi, să înce- 


teze. De ce nu ar mai țipa copilul dacă părintele său ţipă? 


Adultul nu-i poate cere copilului ceva ce el însuși nu 
și-a însușit. Baza impunerii unei interdicții ține de gene- 
ralitatea ei (legea-i lege pentru toți). Copilul va accepta 
ușor ceea ce vede că ceilalți deja respectă. Altfel, inter- 
dicţia nu funcționează cu rost și este însoțită de frustra- 
rea copilului. 


De pildă, dacă îi interzicem copilului să mănânce ciocola- 
tă seara nu este de înţeles ca noi să mâncăm. Tot astfel nu pu- 
tem avea pretenţia de la un copil mai mare să fie ordonat și 
curat dacă noi aruncăm gunoaie pe jos. De asemenea, expli- 
cația că este bine să treacă strada numai pe zebră și pe culoa- 
rea verde a semaforului nu are nicio logică și nicio eficiență 
dacă noi trecem cu copilul de mână pe unde și când putem. 
Tot astfel, nu i se poate interzice unui adolescent să fumeze, 


dacă noi fumăm, și chiar lângă el. 


Pentru impunerea unei interdicții, dincolo de asigu- 
rarea bazei de autoritate, este importantă respectarea 
unor condiţii specifice care să o justifice. De regulă, este 
interzis ceea ce face rău copilului însuși sau altcuiva, ceea 
ce reprezintă încălcarea unei legi, reguli sau convenții so- 
ciale. Aceste condiții se întemeiază pe două principii fun- 
damentale: principiul natural al conservării și cel social 
al integrării în grup. 

O interdicție de altă natură este văzută de către copil 
(și de către noi înșine) ca fiind abuzivă, ca relație de 
forță, de supunere a celui mai slab de către cel puternic. 

Argumente de tipul: „faci așa pentru că așa vreau eu, pen- 
tru că te bat, pentru că nu te mai las afară etc.“ sunt lezan- 
te pentru copil, pentru dorința sa de independenţă, îi in- 
sultă inteligenţa și condiția umană. Aceste interdicții 
sunt mereu însoțite de frustrare. Copilul sănătos se re- 
voltă, pentru el libertatea și dorința de independenţă fi- 
ind mai presus de orice (doar pentru ele a făcut sacrifi- 
ciul suprem, a renunțat la rai și la nemurire). 

Copilul este foarte sensibil la relaţiile de forță, el 
este un om liber și ține la condiţia sa mai mult decât 
un adult. Un copil se luptă, se opune, se revoltă și re- 
fuză orice impunere nejustificată pentru sine. Copilul 
sănătos nu se poate abandona sub dominaţia adultu- 
lui. Părinţii și copiii nu sunt tabere opuse aflate în lup- 
tă. „Barca“ este aceeași, iar interesul este comun: ace- 
la de bună înţelegere și vieţuire, de bucurie și împlinire 
de sine. 

Un proverb spune că „vorba dulce mult aduce“. Pentru 
copil, blândeţea și liniștea părinţilor săi este asiguratoa- 
re și necesară. El nu va ridica nicio obiecţie unei impu- 
neri exprimate blând și calm, în timp ce în fața unei ame- 
ninţări, în mod firesc, se va apăra. 

Interdicția nu-și are sensul ca opreliște în calea cerce- 
tării copilului. 


În religia creștină, imperativul „crede și nu cerceta“ arată 
că existența spirituală se petrece în două registre diferite. Aco- 
lo unde operează credinţa, cercetarea nu-și are rostul și invers 
(în cazul științei nu poţi crede, dacă nu ai cercetat). Credinţa 
este maternă, arhaică și culturală, iar cercetarea este paternă 
și ține de civilizaţie, știință și tehnologie. Copilul, ca și Adam, 


alege cercetarea sacrificând credinţa, asumându-și alungarea 

din rai. Ca și în Orestia, legea maternă trebuie încălcată, e un 


sacrificiu necesar evoluţiei. 


Legea paternă însă nu se află sub semnul credinţei și 
nici al încălcării. Aici, orice eludare presupune un im- 
portant sentiment de culpabilitate. Pentru a scăpa de vi- 
novăție, copilul își provoacă tatăl, iar adultul provoacă 
destinul. Provocarea presupune risc și pedeapsă, ambe- 
le ca plată preferabilă sentimentului de vinovăţie. Ast- 
fel, o interdicție impusă cu conștiința că ea va fi încălcată de 
către copil este mai mult nocivă decât necesară. 

Nici impunerile care țin de subiectivitatea părinților 
nu își găsesc justificarea. Părintele poate fi o dată mai în- 
găduitor, iar altă dată mai puţin. Dispoziţia părintelui, 
om și el, nu poate fi un reper stabil. Inconsecvenţa îl de- 
rutează pe copil, îl face să se simtă la dispoziţia unor zei 
neîndurători, capricioși, nehotărâţi și de neanticipat. 
Sunt condiţii ce nu permit dezvoltarea spre independen- 
tă. Efortul de a se adapta realității sociale și naturale a 
lumii în care trăiește va fi zădărnicit. El va fi nevoit să-și 
subordoneze evoluţia capriciilor autorității parentale, să 
facă anticipări ale dispoziţiei acesteia, să-și găsească mo- 
dalități de îmbunare și evitare. 

Nici știința și nici experienţa nu oferă autoritatea de 
a impune sau de a interzice ceva. Copilul are dreptul la 
propriile lui reușite și eșecuri, la propria-i trăire, diferi- 
tă de experienţa părinţilor. Părintele îl poate sfătui, îi 
poate împărtăși experiența sa, dar nu poate trăi și lua de- 
cizii în locul copilului. 

Referitor la gesturile copilului aflate la limita accep- 
tabilităţii sociale, de asemenea, părintele nu prea are de 
ce să intervină. El poate cel mult să le interzică în public, 

dar, dacă nu le înțelege cauza, interdicția este sortită 
eșecului (intervenţia le poate întări, permanentiza sau 
deplasa). 


De exemplu, dacă un copil își ține degetele în nas (gestul 
nu e prea acceptabil, dar nici blamabil), părintele îi poate in- 
terzice acest gest doar în public (dacă se simte foarte deran- 
jat). Oricum, și fără intervenţia părintelui, cineva din antura- 
jul copilului tot se va găsi să facă o remarcă. Din partea 
părintelui însă, copilul are nevoie, mai degrabă, de înțelege- 
re, de descifrare a semnificației gestului și nu de interziceri. 
Ameninţări de tipul: „Vei face o trompă de elefant! O să-ți creas- 
că nasul ca lui Pinocchio!“ și moralizări precum: „Nu e frumos, 
râd copiii de tine!“ — sunt exprimări naturale în comunitate 
(care își exercită rolul său civilizator), dar care la părinte ara- 
tă mai degrabă o apărare decât o dorință de a înțelege. Părinte- 
le ar putea discuta cu copilul despre gestul lui, dar cu detașa- 
rea celui care nu este stăpân pe „nasul“ altuia. Când părintele 
nu înţelege semnificația gestului copilului, o cale poate fi ig- 
norarea. Ignorând gestul copilului este ca și cum părintele i-ar 
spune: Nu înțeleg ce vrei să-mi spui, încearcă să-mi comunici alt- 
fel ca să pot înțelege! Copilul nu va întârzia să găsească o cale 
de comunicare mai apropiată de posibilitatea de înţelegere a 
părintelui. 

Ignorarea însă este o atitudine mortificatoare foarte puter- 
nică, ea poate face să dispară un comportament, pentru că îl 
ucide. De aceea egiptenii ștergeau numele faraonilor indezi- 
rabili de pe inscripţii, iar alte culturi au practicat arderea căr- 
ților, dărâmarea monumentelor, a statuilor, a obiectelor de cult. 
Sensul de eliminare agresivă al ignorării este foarte evident, 
iar un copil nu-și poate permite să nu existe, el preferă să atra- 


gă atenția fie și negativ asupra sa, numai să fie băgat în seamă. 

Impunerile limitate la regulile ample ale societății și 
la principiul natural al conservării au avantajul de a oferi 
consistență (copilul le sesizează importanţa pentru sine), 
consecvență (sunt reguli deja interiorizate de către părinți) 
și independenţă (nu leagă copilul de părinţii lui, ci, dim- 
potrivă, îi securizează manifestarea într-un cadru mai 
amplu), libertate (copilul nu se supune voinţei părinte- 
lui, nu ține de îngăduința acestuia), generalitate (copilul 
participă astfel la viaţa întregii comunități, fiind ase- 
menea cu toți oamenii care respectă aceleași impuneri) 
și siguranță (impunerea pentru sine este o impunere și 
pentru alții, iar copilul este protejat). 

Sesizând beneficiile acestor impuneri, copilul va fi bucu- 
ros să le respecte, mândru în condiţia sa umană și recu- 
noscător părinţilor săi care îl ajută în descifrarea lumii 
acesteia. Nu va fi un copil frustrat, ci capabil să-și for- 
meze rezistenţă la frustrare. Copilul va avea deplină în- 
credere în părinţii care nu doresc să-l supună, să-i con- 
fişte libertatea. În aceasta rezidă veritabila autoritate 
parentală. 


Hotarele și hotărârea 


Orice părinte știe cât de importante sunt limitele pen- 
tru copil, dar ce înseamnă și cum se impun ele este mai 
greu de exprimat. 

Tatăl este în sine un hotar așa cum mama este un bun 
conţinător de angoasă. Tatăl delimitează copilul din re- 
laţia simbiotică și tot el îi asigură ieșirea în social. 

Mama, mângâind copilul, îl ajută să-și formeze eul-pie- 
le, limitele corpului în care să se localizeze. Tot astfel și 
tatăl, prin modelul său, prin impuneri și asigurări, prin 

propria sa capacitate de hotărâre, îi permite copilului 
crearea unui eu de interacțiune, civilizat și social. În li- 
mitele acestui eu, copilul se poate simţi în siguranță pen- 
tru a se construi liber pe sine. Hotarele elimină angoasa, 
frica, spaima, creează premisa pentru libertate și forța 
pentru apărarea ei. Între aceste hotare, copilul poate sta- 
bili relaţii veritabile cu cei din jur și poate începe a se ex- 
prima creativ. Abia un copil cu limite poate suporta frus- 
trarea, oferindu-i un sens, dar și un spaţiu psihic de 
conţinere. 

Hotarul simbolic este similar celui fizic. Hotarul de- 
limitează spaţiul cuiva de al altcuiva, oferă siguranță și 
rost. Trecerea „graniţelor“ e posibilă numai cu respecta- 
rea unor reguli clare de noninvazie, ce vor constitui sche- 
letul unui cod de politeţe. 


Hotarele psihice pot fi asemuite cu pereţii unei case care 
delimitează spaţii, apără de intemperii, oferă sprijin și sigu- 
ranță. Între acești pereţi se poate duce o viață personalizată, 
civilizată și în siguranţă. Acești pereți pot fi frustranți pentru 
copilul mic care se lovește de ei și pentru noi când am avea 
nevoie de un drum mai scurt. Totuși, duritatea și imobilitatea 


lor fac locuibilă casa. 


Copilul excedat de angoasă, care nu poate face față 
nici unor frustrări minore, este lipsit tocmai de aceste ho- 
tare. Părinții moderni, dacă vor să-și crească în libertate 
copilul, trebuie să țină seama de faptul că independen- 
ţa copilului nu se poate constitui într-un spațiu neasigu- 
rat și schimbător, în afara hotarelor. 

Un copil nu este un „adult în miniatură“, cu drepturi 
și obligaţii egale cu părinţii săi. Varietatea posibilităților 

de alegere, cu multitudinea lor de consecinţe, poate face 
lumea copleșitoare pentru copil. El nu poate alege cu 
adevărat decât dacă își conștientizează și asumă conse- 
cințele alegerilor sale. 


Un nou-născut poate alege când să mănânce, să doarmă 
și cu ce să se lase îmbrăcat. Un bebeluș ceva mai mare va pu- 
tea alege obiecte preferate și refuza contactul cu diferite per- 
soane. Un copil mai mare își va putea alege prietenii, activi- 
tățile și hainele. Niciun copil însă nu va putea face alegeri care 
au consecinţe pe termen lung, cu implicaţii neanticipabile de 


la nivelul lui. 


Copilul aflat în situația de a alege când nu este capa- 
bil să o facă este un copil care se crește singur. Acest fapt 
este angoasant și devine posibil doar cu prețul unei ma- 
turizări precoce. În acest caz, reacția copilului este una a 
manifestării de angoasă, deoarece se simte singur și fără 
ajutor într-un mediu nesecurizant. 

Copilul care face crize de angoasă (plânge nepotolit, 
se zbate și se trântește pe jos) este, cel mai adesea, un co- 
pil fără hotar. Hotarul este o delimitare a sinelui de celă- 
lalt, apără și permite relația. Hotărârea părinților ține de 
încrederea în ei și în capacitatea lor educativă. De aceea, 
nu metoda educativă aleasă e importantă, ci încrederea pe 
care o are părintele în sine și în copil, în viabilitatea re- 
laţiei lor. Hotarul este, de fapt, imaginea limitelor inter- 
ne ale părinţilor pe care ei le împărtășesc cu copiii lor. 

În interiorul acestor hotare susținute de reguli clare 
există libertate deplină, iar copilul se simte în siguranţă. 
Fără un astfel de cadru, copilul mic se simte copleșit, 
pradă unui spaţiu nelimitat, absorbant și fără elemente 


190 Speranţa Farca 


de sprijin (angoasa de aneantizare). Fără hotar și hotă- 
râre nu există cadru de conţinere și siguranţă în care 
copilul să-și poată permite să fie liber. Copilul mic se 
scindează (devenind copil și adult, deopotrivă), iar co- 
pilul ceva mai mare își poate impune singur reguli și 
legi pe cale magică (superstiții, credințe) sau obsesio- 
nală (ticuri, ritualuri) prin care să se apere de o lume 
plină de spaime. 

Încrederea în sine și în copil îi poate fi lesne tulbu- 
rată părintelui. Părintele vibrează afectiv la transmite- 
rile copilului său pentru a-l înțelege. Dificultatea apa- 
re din efectul de amplificare al acestei vibrații care îi 
scoate pe cei doi din echilibrul natural al relației lor. În- 
tr-o astfel de situație este necesară o privire externă sta- 
bilizatoare ce poate reașeza lucrurile la locul lor. În co- 
munitatea sătească, această privire o aveau bătrânii, ei 
temperau exasperarea părinţilor prin exprimări calme 
și cu perspectivă: Sunt copii, maică, ce să faci?! Or crește 
mari! 


5. Jocul 


Jocul este o activitate vitală pentru echilibrul psihic 
uman. Acesta întreţine și asigură bucuria de a trăi, 
oferă rost existenței. Jocul începe încă înainte de a se 
naște copilul și dăinuie atât timp cât există dorință de 
a trăi, disponibilitatea ludică fiind direct proporționa- 
lă cu forța vitală. Este o activitate psihică permanen- 
tă care se prelungește și în stare de somn (în vis). Un 
om se joacă tot timpul, chiar dacă o face sub forma 
muncii, reveriei, visului, hobby-urilor, interacțiunilor 

sociale. La copil această activitate este evidentă și ne- 
modificată de nevoia socială a unei utilități. Atunci 
când jocul copilului lipsește, este un adevărat motiv 
de îngrijorare. Absența jocului este cea mai alarman- 
tă formă de manifestare a suferinței copilului. Aceas- 
ta pentru că acolo unde nu este joc, spaţiul psihic ră- 
mas liber este înlocuit de angoasă. Astfel, perioadele de 
angoasă coincid cu cele în care jocul nu este posibil 
(la nou-născut, la bolnav, la depresiv și la muribund). 
Tot astfel se explică de ce mama nou-născutului se eli- 
berează de angoasă găsind modalităţi de a se juca: lea- 
gănă și plimbă copilul, cântă, coase, toarce, fantas- 
mează... 

Un om care nu se joacă nu mai este viu psihic, el nu 
poate fi creativ și nici deschis către lume. Absența bucu- 
riei face ca activitatea să devină rutină (cu rezultate mo- 
deste, adesea nenecesare). Prin joc, adultul e capabil să 
gândească în timp real, să aibă idei, să fie implicat, pre- 
zent, disponibil și creativ. 

Prin joc, fiecare își găsește un loc al său în lume și so- 
cietate. El permite manifestarea liberă și creativă unde fie- 
care este el însuși, dar perfect inteligibil pentru ceilalți. 
Asigură experimentarea, cercetarea lumii și afirmarea 
de sine. El oferă, de asemenea, o interfață de interacţiu- 
ne. Creează acel spaţiu comun în care devine posibilă 
comunicarea. 

Copilul însuși îi arată părintelui calea relației relaxa- 
te: jocul. Acolo unde acesta lipsește în interacțiune este 
înlocuit de agresivitate și angoasă. Angoasa însă nu se 
opune contradictoriu jocului, ci îi oferă doar o contra- 
pondere. Inversul jocului este absenţa forței vitale, re- 
marcată în depresie sau lene. 


192 Speranţa Farca 


În basmul lui Creangă, omul leneș este dus la spânzură- 
toare de către consătenii care i-au remarcat incapacitatea de a 
mai trăi. Lenea nu e de glumă, se opune umorului și arată lip- 
sa forţei vitale. Dacă viaţa nu mai oferă nici bucurie, nici an- 
goasă, încetează de la sine. În poveste apare și o mamă hră- 
nitoare ce se oferă pentru o reparaţie narcisică. Ea identifică 
problema depresivului într-o relație arhaică defectuoasă. Îi 
oferă deprimatului șansa recuperării de sine prin revenire ute- 
rină: o cameră plină cu posmagi unde ar putea locui. Depri- 
matului i se trezește interesul: „muieţi-ţi-s posmagii?“ Feme- 
ia este întrebată dacă vrea să-i și mestece, dacă este dispusă 
la o uniune simbiotică reală cu el. Însă nimeni nu poate su- 
porta o regresie atât de profundă. Femeia nu poate fi mamă 
de bebeluș pentru leneș și de aceea nu se simte în stare să mai 
aducă vreo reparaţie. Ceea ce vrea leneșul, depresivul, poate 


găsi numai în moarte. Sătenii făceau ceea ce trebuie. 


În timp ce depresia post-partum este o negociere în- 
tre joc și angoasă (chiar dacă angoasa deține ponderea 
cea mai mare), în depresia patologică nu mai întâlnim 
nici joc, și nici angoasă, ci numai absenţa forței vitale, a 
rostului existenţei. 


O pacientă se simţea total incapabilă să se ocupe de bebe- 
lușul său. Atunci când el plângea, ceea ce se întâmpla destul 
de des, ea se așeza în balansoar și se legăna. Ea însăși deve- 
nea ca un bebeluș care avea nevoie de susținere. În afara 
aceste susțineri nu mai putea nici să mănânce, și nici să doar- 
mă. Nu simţea angoasă, ci numai inutilitate. Viaţa îi părea 


prea solicitantă pentru lipsa ei de energie. 


Jocul este aura protectoare ce permite viețuirea în lume 
fără pierdere de sine. El asigură integritatea psihică, ne- 

disoluția și necontaminarea chiar în condiţiile de apro- 
piere foarte mare. Jocul este important în simbioză, deoa- 
rece face posibilă uniunea cu condiția păstrării integri- 
tății personale, dar asigură și o separare nondistructivă 
(ca desprindere, și nu ca rupere). 

În cuplul mamă-bebeluș, forța vitală a copilului este 
puternic diminuată de naștere, dar poate fi susținută de 
capacitatea ludică a mamei. De aceea o mamă tânără (cu 
o forţă vitală mai mare) este o mamă mai bună decât una 
prea serioasă sau prea angoasată. E drept că mama, ca 
principal conţinător de angoasă pentru copil, își mai 
pierde simțul umorului. Aici intervine importanţa par- 
tenerului său ce contrapune jocul, angoasei. Bărbatul se 
aștepta ca nașterea să-l facă tată și se trezește neașteptat 
într-o poziție maternă în care trebuie să se descurce cu 
doi bebeluși (lăuza și nou-născutul). El primește cu ui- 
mire și stângăcie caraghioasă acest rol (ca și cum ar mai- 
mutări o mamă), relativizează astfel angoasa și stârneș- 
te râsul. 

Nou-născutul s-a știut juca intrauterin, dar se trezeș- 
te într-o lume unde „nu mai e de joacă“. Se simte susti- 
nut de o privire de care se agaţă și cu care comunică 
printr-o mimică neadaptată la sensurile sociale ale ma- 
mei. Guriţa serioasă și rotundă se strânge și se cască ciu- 
dat, ochii ce se rostogolesc în toate părțile, toate acestea 
o fac pe mamă să zâmbească — totuși este loc de joc și 
în lumea asta! 

Jocul este un obiect-mediu (cum ar spune Winnicott) 
în raport cu care copilul își găsește echilibrul pentru se- 
parare. El umple locul gol lăsat de mamă cu plecarea 
sa. Pentru adult, acest spațiu de joc va purta numele 
de cultură. 

În spaţiul de separare dintre el și mamă, copilul cre- 
ează o placentă, ca obiect ce nu-i aparține nici lui, nici ma- 
mei, dar care facilitează relația dintre ei. E un spaţiu ce 
poate fi modelat și îmblânzit în funcție de nevoia de 
apropiere sau distanţă. În acest spațiu se instalează foar- 
te serios jocul. 

Jocul permite trecerea de la un mediu de viețuire sim- 
biotic către construirea unui spaţiu personal. Deschide ca- 
pacitatea simbolică la nivelul căreia lipsa este structuran- 
tă, iar pierderile nu mai sunt dramatice. Jocul, ca spațiu 
simbolic al copilului, este dominat de încercarea de remon- 
tare contradepresivă. El prezintă realitatea gravă a copilă- 
riei, la polul opus reprezentărilor comune (generate de 
apărare). Copilăria este spațiul cel mai puţin vesel și lipsit 
de griji din întreaga existență umană. Percepția adultă asu- 
pra copilăriei e tributară masivelor învestiri retroactive a 
unui spațiu de „rai“, a unei istorii vechi, pierdute și idea- 
lizate. Copilăria minunată, veselă, fericită și lipsită de griji 
este o imagine adultă cu rolul de „seif“ sigur, personal. 
Chiar și de pe această poziţie (de adulți) se poate vedea că 
un copil, cu cât este mai mic, cu atât plânge mai mult, se 
sperie mai des și mai rău, are nopțile fragmentate de an- 
goasă, are trebuință de înveseliri prin culoare, sunete, 
obiecte și activități, are nevoie de masive aporturi narcisi- 
ce (asigurări, încurajări, aprecieri, dovezi de iubire). 

Jocul copilului este o modalitate sănătoasă de gestio- 
nare a depresiei. Cu cât copilul este mai depresiv, cu atât 
mijloacele de joc vor fi mai expansive (activitățile mai 
explozive, culorile mai stridente, obiectele mai mobile și 
mai aruncabile). 

Pentru jocul său, copilul are nevoie de spaţiu per- 
sonal sigur și asigurator unde să fie el însuși nestin- 

gherit și neîntrerupt. Intervalul de timp în care copilul se 
joacă neîntrerupt este un reper ce arată cât poate fi lăsat 
singur. 

În joc, maestrul este copilul. El nu are nevoie de indi- 
caţii sau repere și orice obiect poate deveni o jucărie. Jo- 
cul nu este o „taină“ pentru copil, aici el nu are nevoie 
de inițiere. Părintele se poate juca, dar nu poate prelua 


conducerea, nu se poate juca în locul copilului. 


În parc, o bunică îi arăta nepotului cum să se joace. Fă- 
cea rățuște de nisip ce nu trebuie stricate. La scurt timp, co- 
pilul, plictisit, arunca cu nisip încolo și încoace, spre oroarea 


generală. 


Neputinţa jocului se exprimă ca plictiseală. Aceasta 
este o stare psihică de lipsă în care omul renunță să se 
mai implice, renunţă la joc. Un copil plictisit este un co- 
pil asaltat, aglomerat, solicitat, neliber în jocul său. Un 
adult plictisit este un om care nu-și permite să fie crea- 
tiv, care se lasă trăit de alții. 

Prin joc, copilul se adaptează lumii (în jocurile de rol 
și cele de grup), adaptează lumea la sine (în jocurile 
creative), se eliberează de angoasă (jocuri cu funcţie te- 
rapeutică) și experimentează cea mai profundă formă 
de libertate. 

Jocul include și cearta dintre copii. Certându-se, co- 
piii își stabilesc ierarhii în grup, se cunosc, se aliază, ex- 
perimentează relaţii sociale reale și afecte diverse, tato- 
nează regulile și efectele încălcării acestora. Învață să se 
autogestioneze, să se înțeleagă și să devină toleranțţi, să 
respecte reguli și relaţii. Cearta lor nu este niciodată 
traumatică și de durată, dacă nu intervine un adult. Un 

copil care trăiește și suferă în relaţiile sale cu alți copii 
este la locul lui — el crește și se dezvoltă normal. Sufe- 
rințele copilului provocate de relaţiile cu adulții, tensiu- 
nile ce ajung să se corporalizeze în boală sau să se pro- 
iecteze la nivelul învățării — acestea sunt probleme grele 
și sterile. Acestea trebuie evitate și nu cele din relațiile 
cu alți copii. 

Copilul, jucându-se, e prea puţin prezent în realitatea 
obiectivă, el trăiește în timpul lui „a fost odată ca nicioda- 
tă“. De aceea, este important să nu fie întrerupt brutal 
fără a avea răgazul de a ajunge la „și-am încălecat pe-o șa“. 
Un copil întrerupt din joc va avea o trăire similară cu a 
omului trezit brusc din vis, în miez de noapte. Prin joc, 
copilul exersează un timp paralel care îi dă șansa conso- 
lidării lumii simbolice. Astfel, el își va face suportabile 
pierderile, absenţele, neîmplinirile, transformările și ceea 
ce nu înțelege. 

Jocurile sunt infinit de felurite, arătând creativita- 
tea și versatilitatea umană, capacitatea diversă de ex- 
primare și deschiderea către lume. Sunt jocuri cu pro- 
priul corp și jocuri cu semeni; jocuri de manipulare 
de obiecte sau de concepte; jocuri de asigurare, de ex- 
plorare, de creaţie, de transmitere transgenerațională. 
Oricum ar fi însă, acestea răspund unei importante 
nevoi de echilibru, de unde rezultă și funcţia lor tera- 
peutică. 

De capacitatea copilului de a se juca depinde starea de să- 
nătatea a adultului care va deveni, precum și capacitatea crea- 
tivă de muncă și de insertie socială a acestuia. 

Cel mai important rol al jocului este cel terapeutic, de 
susținere a echilibrului psihic și de conţinere a angoa- 
sei. Pentru conținerea angoasei de separare apar jocuri 

specifice care arată prezenţa acesteia pe întreg parcursul 
evoluției copilului. 


5.1. Jocul și forma rotundă 


Obiectul-jucărie, ce susține cel mai bine funcția con- 
tradepresivă, este unul rotund, viu colorat, moale, care 
se ridică, se aruncă. Obținem, așadar, mingea sau balo- 
nul. Forma rotundă e completă, închisă, fără loc pentru 
lipsă, dar tocmai de aceea este instabilă (este o burtă de 
mămică conţinătoare, dar expulsatoare). Forma rotundă 
este o bună reprezentare maternă ce permite retrăirea 
prin joc, în mod netraumatic, a instabilității. 


Jocul cu yo-yo (mingea legată cu un elastic) 


Este un joc de înstăpânire asupra mamei de tip fort-da 
(aici-acolo), joc remarcat de Freud la nepotul său. 

Pentru dobândirea capacităţii de a fi singur (capaci- 
tate care îl face să se simtă întreg și în absența mamei), 
copilul se ajută de jocuri diferite și asiguratoare. 

Copilul nu-și poate stăpâni mama, iar asta îl sperie, 
dar se poate asigura controlând un substitut al ei, o ju- 
cărie ce o simbolizează. Instabilitatea unei mingi produ- 
ce bucurie tocmai pentru că, deși neașteptată în mișca- 
rea ei, poate fi supusă voinţei copilului. Mingea poate fi 
alungată și regăsită după dorinţă. Astfel, copilul contro- 
lează plecările și venirile mamei, căci el este autorul și 
inițiatorul lor. 

Copilul ţine yo-yo, o îndepărtează și apropie, fă- 
când-o pe mama-minge să vină și să plece atunci când 

vrea el. Copilul își face din jucărie un obiect-simbol prin 
care își poate controla afectul său față de mamă. Prin 
aceasta, el pregătește gândirea magică (cu importantă 
funcţie contradepresivă) prin care își va controla nu afec- 
tul, ci chiar obiectul afectului (ceea ce face ca yo-yo să de- 
vină woodoo). 


Jocul cu mingea 


Jocul cu mingea ridică la nivel de semnificant relația 
cu mama pe care copilul o ritualizează. De aceea, în jo- 
curile cu mingea găsim numeroase reguli (chiar tabuuri 
de atingere). Prin reguli se deschide calea către ceilalți, 
generându-se jocurile de echipă și de competiţie (sacri- 
ficiul și agresivitatea fiind astfel sublimate). 

Mingea este o sferă uterină — conţine în sine totul 
și se plasează într-o zonă a intangibilului. După naște- 
re, sfera se închide sacrificându-și conținutul rămas pe 
dinafară. 


La amerindieni, jocul cu mingea preceda sacrificii umane 
rituale. În zilele noastre, agresivitatea jucătorilor este sublima- 
tă în competiție, dar adesea agresivitatea suporterilor apare 


direct. 


La sânul mamei, copilul reface unitatea pierdută. Co- 
pilul mic aruncă mingea, cu evidentă părere de rău și se 
duce repede să o recupereze, și-o strânge la piept, îi e 
teamă să nu i-o ia cineva. Interesul său pentru mingi vi- 
zează mobilitatea imprevizibilă a acestora, precum și for- 
ma completă, textura moale (ea este corpul matern). 
După înțărcare însă, mingea împrumută și semnificația 

sânului pierdut, iar raportarea la ea începe să difere în 
funcţie de sexul copilului. 

Fetiţei îi este mai ușor să se plaseze în interiorul sfe- 
rei. Ea se va găsi fascinată de baloane colorate, baloane 
de săpun, flori, pietre lucioase sau colorate, de ascen- 
siunea și culoarea lor contradepresivă la care dorește să 
participe. Se va simți înveselită de culoare, formă și as- 
censiune. 

Băiețelul însă se simte dureros lăsat în afara sferei și 
de aceea va prefera jocuri de agresare, de posedare, de 
stăpânire a acesteia. Mingea va fi pedepsită, aruncată, 
îndepărtată pentru ca apoi să concentreze întregul inte- 
res către recuperare și regăsire. Scena se repetă iar și iar. 
Băiatul domină agresiv mingea, îi stăpânește traiectoria 
și îi ritualizează atingerea. Mingea e alungată cu un șut 
brutal și agresiv, sau azvârlită cu mâna, dar ea poate fi 
regăsită în absolut aceeași stare (nu se supără). Copilul 
fuge după minge, competiționând cu alţii pentru privi- 
legiul atingerii, pentru privilegiul de a renunţa la ea (de 
a o arunca). 

În jocurile de echipă putem găsi numeroase reguli ce 
fac tabu mingea (ea poate fi atinsă doar cu anumite părți 
ale corpului și doar în anumite condiţii). Jucătorii com- 
petiționează pentru privilegiul de a atinge mingea, pen- 
tru a-și demonstra măiestria de manipulare a ei. În joc, 
în jurul mingii, se vor stabili relaţii de alianţă și rivalita- 
te, vor fi negocieri și înfruntări, demonstraţii de devota- 
ment și trădări. 

O distilare a mingii în simbol permite formaţiuni 
de tip mandala ce structurează inconștientul tuturor 
(ca și mama intrauterină și cea arhaică pe care le sem- 
nifică). 

Rotund și dulce 


Imaginea sânului prin înțărcare supraadaugă peste 
plăcerea pentru forma rotundă (a lumii intrauterine) 
dorința pentru dulce. 

De aici plăcerea contradepresivă a copiilor pentru 
bomboane (dar și ideea adulților că se pot lăsa de fumat, 
sugând bomboane). 

Bomboana suptă, rotundă și dulce este un bun sub- 
stitut pentru sânul matern. Are valoare contradepresivă 
de reconfortare care se va extinde către tot ce este dulce 
(chiar dacă nu mai este rotund sau viu colorat, ciocola- 
ta, de pildă). 

Tot de aici pornesc interdicțiile și autointerdicțiile 
pentru dulce (ca refulări ce menţin înțărcarea), dietele 
fără dulciuri, ideea că zahărul nu e sănătos. 

Într-o astfel de înțelegere, tortul rotund și dulce nu poa- 
te lipsi de la aniversări. Tortul semnifică ziua nașterii ca 
unitate ardentă a copilului cu mama, unitate vitală rea- 
mintită în fiecare an. Lumânările de pe tort ard („ca-n ziua 
cea dentâi, / Cum izvorau lumine“, M. Eminescu) și sunt 
stinse cu suflarea copilului. Copilul suflă, demonstrând 
că are suflu, suflet personal ce face nenecesară simbioza 
intrauterină cu mama. Suflând în lumânări, copilul rea- 
mintește prima suflare, primul strigăt, prima respirație. 
Copilului i se cântă „La mulți ani“. Este o urare de bun ve- 
nit a celor care îl iubesc, l-au așteptat și se bucură de el. 
Copilul renăscut este primit în familia și comunitatea din 
care face parte. Este un ritual de reconfirmare narcisică, 
iar copilul mic îl resimte ca atare — el vrea să sufle la ne- 
sfârșit în lumânări, să reia o dată și încă o dată prima sa 
suflare, dovada vitalităţii, a sufletului ca suflare. 

Paralelipipedul, o specie a sferei 


Tabloul simbolic al nașterii este completat și cu sem- 
nificația lumii necunoscute, surprinzătoare, căreia co- 
pilul trebuie să-i facă față. Așa se ivesc nelipsitele ca- 
douri (multe, copleșitoare, solicitante). Odată cu prima 
suflare, copilul găsește în „lumea luminată“ în care a 
intrat un spațiu saturat de necunoscut, de surprize a că- 
ror angoasă nu poate fi încă trăită decât într-un mod 
difuz. 

Copilul dezamăgit și copleșit de cadourile cărora tre- 
buie să le facă față învaţă să-și schimbe supărarea și spai- 
ma în adresarea de mulțumire politicoasă către cei ce 
s-au îngrijit să-l angoaseze. Nu-i nimic, va învăţa el în- 
suși să răspundă similar, cu cadouri copleșitoare, să con- 
tribuie la înflorirea societății de consum. 

De aici și forma paralelipipedică (contrasferică) a cu- 
tiilor de cadou. Ambalajul (singurul important pentru 
copilul mic) pare o sferă turtită, forțată să stea locului, 
înfășată în cruce cu panglici ombilicale. 

Această importanţă a sferei transformate în parale- 
lipiped (mandala) ajunge să dea structură psihicului 
și să capete numeroase exprimări în civilizaţie (în for- 
mele construcțiilor umane), în cultură, în mitologie și 
religii. 


Semnificativ pentru felul în care primim inconștient cado- 
urile este mitul Pandorei. Ea aduce pământenilor un dar, o cu- 
tie dorită, dar, odată deschisă, ea lasă să se nască un copil ce 
întâmpină toate neajunsurile lumii acesteia: suferințe, boli, 
îmbătrânire. Înăuntru mai rămâne doar speranța — care? Poa- 


te aceea a reîntoarcerii. 

Așa se explică sentimentul acut, dar nelămurit, trăit și 
de către noi, adulții, atunci când primim un cadou neaș- 
teptat, de la cei dragi: o mare dezamăgire (noroc că o pu- 
tem inversa într-o bucurie expansivă). Va trebui să ne 
ogoim cu gândul că nu vom găsi în cadoul-surpriză decât 
copleșirea și solicitarea lumii acesteia și nu ceea ce ne-am 
dori (lumea toată, lumea veche a pierderilor noastre). 


Jocul de-a „Cucu-Bau“ 


Pentru securizarea împotriva abandonului, copilul 
dublează în joc pierderea cu regăsirea. E un joc cu două 
faze: una de pierdere, de spaimă, și una de regăsire, de 
bucurie. Acest joc semnifică structura timpului secven- 
tial împărţit între prezenţa și absența mamei. Nici aici 
nu lipsește forma rotundă — ea se află preluată de gura 
copilului. 

În prima fază (a absenței): „Cucu!?“ — ochii sunt 
mari, în căutare, serioși, gura este strânsă și rotundă, cor- 
pul încordat în nemișcare. Ochii mari și gura rotundă 
oferă expresia tipică a copilului care suge. Această mi- 
mică se păstrează după înțărcare ca expresie a surprizei, 
a căutării, a felului în care rostim sfericul și miratul: 
„Ooo!“ E o stare intensă ce nu poate dura prea mult, e 
instabilă ca orice sferă. Ea tinde să alunece spre spaima 
pierderii (când ochii se închid, iar gura se deschide mare 
și pătrată pentru a-și urla lipsa devenită copleșitoare) sau 
spre bucuria regăsirii, în recuperatorul „Bau!“ (când 
ochii se mijesc ca saturați de lumină, iar gura zâmbește 
a suficienţă sau se lărgește în râs, dacă angoasa a fost la 
limita suportabilului). 

În a doua fază (a prezenţei): „Bau!“ — ochii devin ve- 
seli, iar gura râde, arătând că nu mai este în lipsă. Pier- 
derea s-a dizolvat în regăsire, iar spaima s-a transformat 
în bucurie. Bucuria revederii recuperative a mamei (sau 
a unui substitut) este trăită de către copil cu întregul 
corp, acum detensionat, repus în funcțiune, capabil de 
exprimare. 

Prin plecarea sa, mama lasă corpul copilului incomplet. 
Jocurile de tipul „Cucu-Bau“ sunt asiguratoare căci îi ofe- 
ră copilului imaginea reversibilității plecării (prin reveni- 
re) și pierderii (prin regăsire). Repetarea apariției și dispa- 
riției permite conţinerea angoasei de abandon: „cu-cu“ 
(plus cu plus se anulează: nu e) — „ba-u“ (ba uite). 

În acest joc, mama poate să nu fie prezentă ca ata- 
re, ea poate fi doar semnificată prin apariţia și dispa- 
riția a ceva dezirabil. E un joc adresat mai mult recu- 
perării de sine, de aceea redă atât dispariția-reapariţia 
mamei (ca parte din sine), cât și a unei părți a corpu- 
lui: „Cucu“ — bluza copilului i-a „înghiţit“ pentru mo- 
ment mânuţa, el nu o mai poate vedea deși o simte în 
mâna mamei și „Bau“ — mânuţia este iar la locul ei — 
un motiv suficient de mare bucurie — copilul râde cu 
hohot. 

Pentru un copil ceva mai mare, pierderea nu se mai 
referă la obiecte-sine (părți ale corpului sau mama), ci la 
obiecte din sine (produse proprii). Aici copilul va avea 
nevoie să se asigure în raport cu pierderea substanţei 
care îi lasă gol interiorul corpului. Așa se explică de ce 
jucăriile cele mai iubite sunt aruncate de către copil la 
W.C. și la gunoi (acolo unde se pun caca, pipi și scute- 
cul plin). 

Jocul de-a „Cucu-Bau'“ este explicativ pentru forma- 
rea constanţei obiectului ca formă de apărare în fața an- 
goasei de abandon. „Constanţa obiectului“ descrisă de 
către Piaget în urma observării atente a copiilor și con- 
siderată etapă în evoluţia inteligenţei, este, în aceeași mă- 
sură, o formă de manifestare a evoluţiei afective. Capa- 
citatea copilului de a vedea un obiect ca fiind constant, 
indiferent de formele sale, permite discernerea esenței 
rămase neschimbată. 

Există și jocuri de recuperare a pierderii (de-a ascunsul, 
de-a aruncatul) prin care copilul învaţă să facă față unei 
pierderi pe un timp limitat și se gratulează cu bucuria 
regăsirii. Astfel copilul va ascunde pietre, mărgele, obiec- 
te prețioase pentru el, în buzunare, în sân, sub covoare, 
sub perne — în locuri sigure. 

„Fața-ascunse-lea“ este o formă mai elaborată a ace- 
luiași „Cucu-Bau“. Grupul de copii folosește o numără- 
toare, o incantaţie „an-tan-te“ pentru alegerea sacrifica- 
tului. Odată ales, copilul e lipsit de capacitatea de a privi 
(orbit), își ascunde ochii pentru a intra într-o altă lume, 
unde ceilalți nu mai sunt. Intrarea se face tot în urma 
unei incantaţii: „Unu, doi, trei... Cine nu e gata îl iau cu lo- 
pata“. Apoi copilul își descoperă ochii pentru a privi spa- 
tiul golit de tovarăși. Va trebui să descopere locul unde 
ei s-au vârât, având grijă să nu fie scuipat de aceștia 
„Ptiu, un, doi, trei...“ „Scuipatul“ permite evitarea încor- 
porării a ceva nociv, în acest caz se evită preluarea locu- 
lui celui care caută. 


Copilul mic regurgitează laptele matern refuzat, copilul 
mai mare scuipă alimentele neplăcute pe care nu vrea să le în- 


ghită. Baba scuipă-n sân când vrea să evite o situaţie de 

„Doamne fereste”. Nepoliticosul scuipă în obrazul celui pe care 
„nu-l poate înghiți“. Preapoliticosului i se va face „greață“ ar- 
borând o mină strepezită. În basmul lui Ispirescu, prințesa-țes- 
toasă scuipa în sân mâncarea omenească, transformând-o în 


mai comestibilele flori. 


„Baba Oarba“ este, de asemenea, specie pentru ace- 
lași „Cucu-Bau“. Tot în urma unei incantaţii se alege 
„Baba“ de sacrificiu ce va fi „orbită“ (legată la ochi). Din 
această lume întunecată, copilul-babă va trebui să se aga- 
te de un semen salvator care să-i ia locul. Mâinile întin- 
se în căutare, mersul precaut și împiedicat arată starea 
de neputinţă. Această neputinţă îi ajută pe ceilalți copii 
să-și conștientizeze importanţa capacităţilor lor. Ei zbur- 
dă, râd, „fac haz de necaz“-ul „babei“, o provoacă și ris- 
că să se „contamineze“. Oscilează între sentimentul atot- 
puterniciei proprii și spaima de a fi prinși, atinși de 
neputinţă, mortificaţi, transformați în „babă oarbă“. 
Această semnificație justifică și de ce, alături de alte jo- 
curi de „sacrificiu“, „Baba Oarba“ se joacă, în mod tra- 
dițional, la privegherea morților. 


5.2. Jocuri de control sfincterian 


Pentru a fi capabil de control sfincterian, copilul tre- 
buie să-și conștientizeze corpul complet, unitar, conți- 
nător, cu o interioritate cunoscută. Această funcție 
mentală este pregătită prin numeroase jocuri de cerce- 
tare a interiorităţii (de introducere și scoatere din in- 
cinte, din cutii, de vărsare, turnare), prin jocuri de con- 
trolare a acestei interiorități (de modelaj, de a lăsa 

urme, de manipulare) și prin jocuri de asigurare împo- 
triva castrării (jocuri de sacrificiu, de competiție, motri- 
ce, de creație compensatorie). 


Jocul de-a turnatul, vărsatul, scosul 


Copilul experimentează separaţia interior-exterior 
prin acţiuni de introducere și scoatere din incinte. Va 
scoate totul din genţi și sacoșe, din sertare și dulapuri. 
Va băga obiecte importante pentru el în cutii, genţi, pan- 
tofi sau în corpul propriu (își poate băga obiecte mici în 
urechi și nas, va fi tentat să înghită obiecte care îl atrag). 
Va turna lichide dintr-un recipient în altul. Jocul cu apă 
este căutat, iar baia va cere mult timp pentru experi- 
mentare. Copilul va fi amuzat de turnatul uscat cu ni- 
sip, orez, mălai. Prin aceste jocuri, copilul învaţă să-și 
cunoască propriul corp, să-i experimenteze funcționa- 
rea și să descopere modificări ale obiectelor ce parcurg 
drumul unei incinte. 

Jocul cu nisipul umed este, de asemenea, valoros. Co- 
pilul pune nisip într-o formă, iar când o răstoarnă obser- 
vă că nisipul a luat imaginea formei. Stricarea acestei 
imagini este tot o transformare ce produce mare plăce- 
re. E un joc ce semnifică tranzitul mâncării prin corpul 
copilului, expulzarea resturilor nefolositoare, dar impor- 
tante. Mâncarea este afară, dar dacă ea este agreabilă 
unui copil înfometat, după ce e gustată, poate ajunge în 
interiorul lui. Cu caca și pipi, drumul este invers, ele se 
află în interior, dar copilul este de acord să le plaseze în 
exterior și să le depună acolo unde este acceptabil ca ele 
să fie puse. 

Din acest punct de vedere, „Vizita“ lui Caragiale prezintă 
o imagine clasică de joc al copilului. Conţinutul bun și dulce 
al chiselei poate fi răsturnat numai din apreciere în pantoful 
vizitatorului. Scopurile mai evoluate (ce țin de vârsta înainta- 
tă a copilului) de a murdări (anal și agresiv) și acela de a sur- 
prinde (tot agresiv) dau caracterul reprobabil acestei fapte. Re- 
pudierea comportamentului vine din inadecvarea lui cu 
vârsta. Copilul este prea mare pentru un asemenea joc. El pare 
lipsit de un tată civilizator, limitator capabil să scoată din sim- 
bioză. Relaţia cu mama, prea arhaică, este nefirească și gene- 
rează acea stare patologică de răsfăţ, descrisă și în alte scene- 


te ale lui Caragiale: „Domnul Goe“, „Bubico“... 


Jocul de modelare 


Mâna (anterior doar semnificant pentru gură: rupea, 
mesteca, atingea) acum devine și semnificant pentru un 
sfincter modelator (confecționează, modelează, murdă- 
rește, lasă urme) după cum arată F. Dolto. 

Copilul se va juca cu noroi, nisip și apă, plastilină, 
cocă. Va fi interesat să facă, să creeze, să transforme ma- 
teria să o modeleze, să-i dea sens, nume și viață. 

Copilul devine făuritor, iar mâinile sale, îndemânati- 
ce. Îi place să realizeze multe lucruri singur, să mește- 
rească, să manufactureze, să deseneze și să modeleze. 
Are interes pentru lucruri mici și pentru culori vii. 

Plăcerea de a realiza ceva cu propriile mâini se va 
păstra întreaga viață. La ea se va adăuga și nevoia de a 
respecta normele, regulile de realizare. Aceste reguli au 
la început o imagine magică în mintea copilului, apoi 
procesul de realizare se ritualizează după care se perso- 
nalizează, transformându-se în stil. 

Omul făurește obiecte minunate cu propriile-i mâini, 
devenind artist. Sculptează, pictează, construiește, coa- 
se, prepară, ornează, scrie, desenează, modelează. 

Copilului însă îi va plăcea să murdărească și să se 
murdărească, să impregneze și să lase urme. Este o mo- 
dalitate de automodelare, dar și de marcare a posesiei. 

Evenimentele importante sunt uneori înscrise pe 
propriul corp (cicatrice intenționate sau nu). Obiecte- 
le personale sunt marcate, obiectele făurite de sine, 
semnate. 


Aceasta este una dintre semnificaţiile tatuajelor, a inten- 
ției copilului de a desena pereţii casei, de a se semna pe ban- 


ca de la școală, de a scrie cu vopsele pe zidurile orașului. 


Sfincterul nu se lasă semnificat doar de mâna mode- 
latoare, sunt și alte posibilități pe care copilul le desco- 
peră. Gura poate prelua și ea aceeași semnificație, inven- 
tând „limbajul murdar“. 

Așa se explică voluptatea copilului (și nu numai) 
de a spune cuvinte urâte și de a se amuza pe seama 
reacției celor din jur. Este un joc de încălcare a unei in- 
terdicții, de reacție împotriva civilității paterne, dar 
tocmai pentru a exersa cunoașterea rușinii prin simţirea 
ei (ea nu poate deveni operantă și civilizatoare dacă 
nu este trăită). Copilul provoacă aceste trăiri ale ruși- 
nii, oprobriului public, limitărilor civice. El exersează 
capacitatea de a murdări, agresa, distruge și repara 
prin limbaj. Așa se face că uneori vorbele pot fi atât 
de „insalubre“, încât „nici Dunărea, cu apa ei, nu le 
mai spală“. 

Jocul de manipulare 


Obiectele destinate jocului permit și manipularea psihi- 
că (pot suporta proiecții diverse). Atunci când un astfel 
de obiect nu mai poate suporta proiecția fantasmelor co- 
pilului, el este uitat, descărcat de importanţă. După un 
timp însă, copilul îl poate redescoperi ca bun ecran de 
proiecție a unor noi fantasme combinate cu amintirea ce- 
lor vechi. 

Păpușa își are semnificaţii diverse, plecând de la o 
parte nefolositoare a corpului până la un bebe născut și 
mult iubit. Ea poate fi îmbrăcată-dezbrăcată, dezmem- 
brată—reparată, pictată-spălată, tunsă, iubită și arunca- 
tă. Suportă proiecţiile unor roluri diverse și permite des- 
cărcări de afect variate. 

Băieţii au păpușile lor, eroi masculini care suportă 
transformări de formă și de rol. Mașinuţele permit par- 
curgerea nelimitată de drumuri intestinale complicate 
(M. Klein), se garează, se tamponează, se răstoarnă, în 
timp ce copilul scoate sunete corporale. 

Manipularea de obiecte se va extinde către manipu- 
larea de concepte, relaţii și afecte. Copilul devine un 
foarte bun cunoscător al reacţiilor celor din jur pe care 
le provoacă în funcție de nevoile sale, el generează 
conflicte și obţine favoruri, atrage atenția asupra sa 
(pozitiv sau negativ) și creează contexte favorabile 
pentru exprimarea afectivă, șantajează și condiționea- 
ză. Prin aceasta, adulţii au adesea revelația că sunt 
„șmecheriți“ de propriul copil — e un joc al dezvoltă- 
rii necesar copilului. 

Copilul poate fi antrenat să se joace cu idei, abilitate 
creativă extrem de satisfăcătoare pentru el. 

5.3. Jocurile de motricitate grosieră 


Copilul își exprimă corporal trăirile intense. Când e 
bucuros, râde, bate din palme și freamătă din picioare. 
Când e furios, își aruncă mâinile și picioarele ca și cum 
nu ar mai avea nevoie de ele. Când e trist, corpul e moa- 
le și lipsit de tonicitate, abandonat ca o haină nenecesară. 

Mișcarea și tonicitatea corpului exprimă vitalitatea co- 
pilului, iar jocurile de mișcare provoacă bucurie și plă- 
cere (dovedind buna funcţionare și încărcare vitală a cor- 
pului). Copilul adoră să alerge, să se caţere, să sară, să 
danseze. 


Căderea 


„Decăderea“ din brațele mamei este retrăită terapeu- 
tic de către copil prin joc. 

Toboganul permite copilului să-și asume, cu bucurie 
și spaimă, pericolul căderii. Copilul își așteaptă rândul, 
se cațără cu efort, ajunge pe culmea toboganului (în bra- 
tele mamei). Aici este momentul de triumf, copilul scru- 
tează mândru priveliștea de la înălțime. Picioarele bat 
ritmic toboganul, fac zgomotul necesar atragerii atenţiei: 
„Uitați-vă ce sus sunt!“ Copilul se simte ca în turla bise- 
ricii, trăgând clopotele. De aici, de sus, el savurează în- 
grijorarea mamei care se uită la el de jos, îi pune la în- 
cercare răbdarea. Toboganul, prin zgomotele sale, 
vorbește, se revoltă că este lovit, dar nu ia inițiativa arun- 
cării din brațe. Cu părere de rău, copilul se îndură să pă- 
răsească poziţia privilegiată. La început se ține crispat, 
își încetinește alunecarea, apoi se avântă și se concentrea- 
ză pe aterizare: să cadă în picioare. El experimentează 

coborârea vertiginoasă și angoasantă, căderea afectivă 
din brațele mamei, o pierdere importantă pe care acum 
o poate transpune în joc. În joc, iniţiativa îi aparține, el 
este cel care se lasă să curgă la vale și nu mama (care îl 
așază în pătuț, care ignoră braţele lui întinse). Dacă ini- 
țiativa proprie îi este luată, fiind împins din spate de că- 
tre un alt copil nerăbdător, frustrarea e puternică (dar cu 
folos, deoarece este o retrăire în joacă). Oricum, este un 
parcurs ce se cere repetat iar și iar pentru ca, de fiecare 
dată, să poată fi trăit ceva mai bine. Este o cădere ce va 
fi experimentată în fel și chip: pe spate, pe burtă, cu ca- 
pul în jos, va urca pe partea alunecoasă. 

Un copil care abia a învăţat să meargă este psihic în 
etapa „căderii din braţele mamei“, de aceea acest joc este 
prea angoasant ca să poată fi jucat. Copilului îi este fri- 
că teribilă, așa cum nu îi fusese înainte (când alunecarea 
reda imaginea nașterii) și cum nu-i va fi după. 

În jurul toboganului se creează o comunitate de copii 
ce trăiesc sentimente similare, toți propunându-și domi- 
narea angoasei. Aceasta explică preferința copiilor pen- 
tru toboganul aglomerat și dezinteresul pentru cel liber. 
Ei se înțeleg unul pe celălalt, își oferă modele de conți- 
nere, își comunică prin comportament propriile expe- 
riențe de cădere: mai forțată, mai periculoasă, mai neho- 
tărâtă, mai înfricoșată... 

Părinţii din jurul toboganului oferă un amplu tablou: 
unii sunt speriați, alții nerăbdători, unii riguroși, alții 
agasaţi de aglomeraţie, unii încearcă să-și privilegieze 
copilul în fața altora, iar alţii încearcă să-i ofere șansa in- 
tegrării în grup. Adulții participă fantasmatic la joc în 
modul lor personal. Cel mai adesea, ei preferă toboga- 
nul fără concurenţă, o pierdere a copilului în noianul de 

alți copii este ceva pentru care părintele nu este nicioda- 
tă pregătit. De asemenea, adulții tolerează cu greu rămâ- 
nerea prea mult a copilului sus, pe tobogan, și bătaia cu 
picioarele. Acestea sunt resimțţite ca triumfuri și agresi- 
vități ce trebuie stopate. Căderea unui copil de pe tobo- 
gan provoacă o spaimă viscerală, groaznică, este o situa- 
ție ce exprimă în act fantasma scăpării din braţe. Trăirile 
adulţilor din preajma toboganului le arată implicarea. 

Atunci când copilul se simte deja mulțumit de sta- 
rea sa bipedă, el nu mai are nevoie să experimenteze 
căderea. Toboganul intră într-un con de umbră, poate 
fi uitat „în lada cu jucării“ până când va putea fi din 
nou reînvestit. 

Axa verticală sus-jos este una afectivă. Sus înseamnă 
„în braţe“ (a fi neseparat, atotputernic, atemporal, iubit). 
Jos presupune o cădere umanizatoare „în mare cinste“ 
(ca separare, renunțare, neputinţă). Sensul căderii sepa- 
ră, dar oferă individualitate, presupune pericol, con- 
strângere și asumarea interdicțiilor (în fața pericolului 
„căderii în păcat”). 

Căderea cu angoasa ei este experimentată în toate re- 
gistrele manifestărilor psihice. Astfel, căderea își găsește 
exprimarea în act (accidentare, lovire), în corp („cade din 
picioare“, „cade la pat“, „cade la boală“), în comportament 
(greșeala, ratarea), în vise și fantasme (de cădere, de an- 
goasă), în proiecție (mama nu mai este doar Zâna bună, 
ci și Muma Pădurii, iar tatăl nu mai este doar Făt-Fru- 
mos, ci și Căpcăun), în joc (căderea simulată, aruncatul 
mingii, toboganul, săritul în pat, în apă), în simbol (înge- 
rul poate fi decăzut). 

Experienţa căderii (pe axa sus-jos) se poate transpu- 
ne și în axa orizontală (înainte-înapoi). Astfel, „căderea“ 

este concomitentă cu achiziționarea mersului cu spate- 
le, dar presupune și o mergere înapoi psihică (regresii, 
agățare). 


5.4. Mâncarea-joc și jocul cu mâncarea 


Mâncarea prin supt structurează relația simbiotică cu 
mama, iar mai apoi, fundamentează relația de comunica- 
re (cuminecare) cu ceilalți. Mâncarea ca joc de comunica- 
re presupune existența a doi oameni care-și transmit reci- 
proc semnale și se fac înțeleși. Copilul, în această activitate, 
își află o primă capacitate de a fi liber, de a face alegeri 
multiple, de a-și asuma consecințele acestor alegeri. 

Pentru copilul care mănâncă (nu doar suge), lumea 
este diversă și nu se mai limitează la mama sa. Este o 
lume la care copilul se uită pofticios (înainte de a fi cu- 
rios), gata să o guste. E o lume bivalentă, împărțită în 
spațiul „miami“ (bun la gust, plăcut) și spaţiul „câh“ (rău 
la gust, neplăcut). Este o raportare personală a copilului 
la lume ce îi aparţine, chiar dacă presupune intermedie- 
rea mamei-hrănitoare. Astfel, lumea „miami“ poate să di- 
fere de lumea „da“ (propusă de către mamă pentru a fi 
mâncată), iar lumea „câh“ poate fi alta decât cea „nu“ 
(aceea aflată sub interdicție maternă). 

Pentru copilul mic „tot ce zboară se mănâncă“, tot ce 
stârnește interesul este dus la gură pentru a fi gustat. Un 
copil mic bine dispus și curios va „testa“ lumea cu gura, 
indiferent dacă ea este hrană sau nu. Aici interdicția ma- 
ternă nu poate lipsi (deoarece asigură copilul împotriva 
pericolului), dar nici nu poate fi prea generală sau bru- 
tală (căci este un prim exercițiu al libertăţii copilului). 

Masa pentru copil este un joc cu alimentele, cu am- 
balajul sau suportul lor, cu obiectele și persoanele din 
jur. E un joc de experimentare, comunicare, testare, tato- 
nare, combinare, sortare, alegere, gustare, modificare, în- 
corporare. Cel mai adesea, copilul are nevoie de un par- 
tener pentru joacă, de o persoană hrănitoare atentă și 
bine dispusă. Uneori însă, copilul poate fi și singur, pre- 
ocupat de alimente, de modificarea lor. El cercetează și 
are nevoie de un spațiu sigur și să nu fie întrerupt. Acest 
joc poate lua și forma socializării: copiii își oferă și cer 
unul altuia alimente, mănâncă mai bine împreună. Ori- 
ce mamă poate observa că majoritatea copiilor mănâncă 
cu mare poftă în parc și mai ales din mâncarea altora. 
Un copil mic, când vrea să se apropie de un altul, îi va 
cere sau lua un biscuit, e un gest ce poate fi tradus prin: 
„Bună Ziua, vrei să ne cunoaștem?“ De asemenea, niciun 
adult nu mănâncă în fața unui copil fără a-l pofti la masă 
și aproape nimeni nu vizitează o casă cu copii fără a 
duce ceva de mâncare. Hrănirea rămâne importantă în 
comunicare și pentru vârste ulterioare. Mărturie stau 
„mesele de protocol“, „mesele de afaceri“, „mesele fes- 
tive“, „mesele de familie“, „micii și berea“ înainte de ale- 
geri, „pâinea și circul“ din tradiția romană. 

Cel mai adesea însă, partenera preferată a copilului 
pentru jocul cu mâncarea este mama. Cu aceasta, copi- 
lul își explică și negociază relaţia. El are nevoie de aten- 
ţia ei, de un cadru degajat și nu poate mânca împreună 
cu o mamă preocupată de altceva sau anxioasă. În dis- 
ponibilitatea sa de a se juca cu copilul, mama se poate 
descoperi inventivă: creează animale din mâncare nu- 
mai bune pentru teatru de păpuși, asortează culori, for- 
me și gusturi, spune istorii și povești despre alimente, 

despre locul lor de origine și despre modul de prepara- 
re. Așa se inventează povestea orezului chinez și a po- 
rumbului apaș, a mamei sărace cu copii mulți care a 
creat supa. Copilul va compune muzică zdrăngănind în 
oale, va strecura stixuri prin pâlnii, va înșira paste pe 
sfoară, va modela cocă, va turna dintr-un vas în altul. 
Copilul însuși se dorește hrănitor pentru mama căreia îi 
oferă din pâinea înmuiată în supă și stoarsă în pumn, 
din „cafeaua“ preparată din nisip într-o ceașcă de jucă- 
rie. Mama plescăie pofticioasă și se lasă servită. Ambii 
pot petrece un timp agreabil. 

Alimentele nu se află legate doar de persoana de hră- 
nire, ci și de experienţele din preajma lor, se contaminea- 
ză de semnificaţii colaterale. 


Un copil va dori să mănânce pufuleți când se simte trist, 
pentru că acest aliment îi amintește de o plimbare relaxată, cu 
ambii părinți în parc. De asemenea, poate să refuze roșiile 
pentru culoarea care îi amintește de sângele scurs din rana sa 
de la genunchi. Un copil poate refuza friptura de pui pentru 
că, după o astfel de mâncare, s-a simțit rău și a vărsat. Un al- 
tul poate să nu mănânce piersici din cauza asemănării nume- 


lui fructului cu animalul preferat (o pisică pufoasă). 


Aceste asociații pot fi variate, neașteptate și greu de 
înţeles pentru adult. De aceea este mai bine ca un copil 
să fie lăsat în pace în privința poftelor și refuzurilor sale. 
În afara insistențelor adulte care pot aduce fixaţii, copi- 
lul își înnoadă și deznoadă singur asocierile, iar prefe- 
rinţele lui se schimbă. Grija părinţilor față de hrănirea 
copilului este în detrimentul jocului și îl impietează (căci 
unde nu e joc, e angoasă). 

Masa, ca orice joc, nu poate continua fără implicarea 
și interesul copilului. Mama, cu nicio invenţie de-a sa, 
nu poate înlocui lipsa poftei de mâncare a copilului în 
diverse perioade. Aceste perioade pot fi motivate obiec- 
tiv sau nu, pot ţine de probleme din relația cu mama sau 
nu. Oricum ar fi, e bine ca ele să fie respectate. Copilul 
își pierde pofta de mâncare sau manifestă preferinţe li- 
mitate — este ceva obișnuit și deloc grav, o situaţie ce se 
va remedia de la sine. Dacă însă refuzul copilului întâm- 
pină impunerea părintelui, riscurile de a genera proble- 
me alimentare sunt foarte mari. Cel mai probabil, copi- 
lul va întări legătura dintre starea afectivă și lipsa de 
apetit și se va lupta pentru libertatea de a fi unitar cu el 
însuși. Va prefera să înlocuiască respingerea sau prefe- 
rința pentru persoane cu cele pentru alimente. Va înce- 
pe să-și exprime angoasele ca „dureri de burtă“, anxie- 
tățile cu „stări de vomă“ și nevoia de aporturi narcisice 
cu cea de aport alimentar. Totodată, copilul „forțat să 
mănânce“ este puternic agresat și întors dintr-un prim 
exercițiu de libertate. De aceea, șantajul afectiv, amenin- 
tarea, pedeapsa, condiționarea și forțarea „nu sunt de 
joacă“, „se întrec cu gluma“ și deci nu își au locul și ros- 
tul la masă. 


5.5. Limbajul „an-tan-te“ 


Copilul învaţă să vorbească în limba afectivă a ma- 
mei sale. Odată cu separarea însă, între mamă și copil se 
strecoară neînțelegerea. Copilul continuă vorbirea sa în 
limba maternă, dar mama pare că nu o mai înţelege. E o 
fisură grea pe care copilul și-o face suportabilă prin joc. 

Inventează o limbă de tranziţie între vârste, între ima- 
gini și între percepții. O limbă ce umple spaţiul de ab- 
sență prin curgerea sa rotundă, circulară cu reveniri în 
rime. O limbă cu sunete și cuvinte unde lipsa de înţeles 
este centrală. 

Părintele oferă imaginea unui om care, prin neînțele- 
gere, impune o distanţă, se apără de copilul său, de co- 
pilul care a fost. Fiecare adult a fost cândva copil, dar o 
parte din copilăria sa este refulată, iar alta se află trans- 
formată și crescută, generând existenţa actuală. Copilul 
nu poate fi înțeles de către adult deoarece fie trezește re- 
zistenţe și opoziții (ca orice refulat), fie apelează aspec- 
te atât de metamorfozate, încât au devenit de nerecunos- 
cut. Așa se explică de ce adultul, în înțelegerea copilului, 
baleiază între două tendinţe: cea de copil ideal (copilul 
care ar fi dorit să fie sau crede că a fost; copilul dorit de 
către părinţii proprii) și cea de adult miniatural (cu aceeași 
logică și același mod psihic de funcționare ca și adultul). 
Prin această neînțelegere se creează o fisură între părinți 
și copii (care va alimenta conflictul dintre generații). 

Copilul conţine și exprimă neînţelegerea părintelui 
său printr-o limbă de tranziţie, de joc ce permite asumarea 
sacrificiului „decăderii în umanitate“: „An-tan-tichi-tan...“ 
sau „An-tan-te / Dize-mane-pe / Dize-mane-compane / 
An-tan-te... ieși afară dumneata“. Ritmarea în trei sila- 
be arată prezenţa terțului ca separator al spațiului de 
simbioză, dar și ca liant pentru acesta. 

Este o limbă spiralată, ca o mandala, cu o curgere te- 
rapeutică în care sfârșitul este și început, iar cercurile se 
reiau pentru completare. Incantaţiile permit reîntoarce- 
rea spiralată la nivelul timpului arhaic, al gângurelii ce 
folosește sunete complexe, general umane, dincolo de 

reperele unei limbi sau a alteia. Sunetele acoperă distan- 
ţa, iar semnificația devine neimportantă. Nimicul din 
sensul alăturărilor de sunete arată golul din relație. In- 
cantația numește și umple absenţele prin ritm, prin for- 
ma sunetelor, prin gesturile însoțitoare ce redau stări ar- 
haice. E un joc al reîntoarcerii prin limbaj la starea 
inițială de separare (nașterea). Incantaţia este calea, dru- 
mul regresiv, sunetele anulează golul din separație, iar 
starea de joc anihilează angoasa și face posibilă rituali- 
zarea „părăsirii sferei materne“, exprimarea ei: „ieși afa- 
ră dumneata!“ 

Incantaţiile pot varia foarte mult, dar ideea elimină- 
rii, a sacrificiului, a separării apare întotdeauna ca ax 
central al oricărei evoluții de tip uman. Din această per- 
spectivă, „numărarea“ ce precede jocul copiilor este un 
ritual inițiatic: „Două rațe pe gunoi / Numărau din doi în 
doi /... ieși afară dumneata“. Eliminare fără drept de apel 
și care trezește spaime vitale. Sunt incantaţii de provo- 
care a hazardului ce încheagă unitatea grupului. Jocul 
permite retrăirea simbolică, nepericuloasă, dar autenti- 
că a ieșirii, eliminării, decăderii. Copilul eliminat este 
moale, cu un corp dezînvestit momentan, în timp ce co- 
pilul câștigător este tonic, falnic, încrezător, se simte fa- 
vorizat și este fericit. Incantaţia din jocul de sacrificiu rit- 
mează trăirea oferindu-i un cadru asigurator. 

Limbajul „an-tan-te“ face tranziţia de la limba mater- 
nă la cea socială. Copilul se exprimă pe sine prin cuvin- 
te, dar, odată cu elaborarea separării, el rămâne singur 
cu sensul limbii materne — mama lui încetează a o mai 
vorbi. Mama se îndepărtează de semnificaţiile profunde 
și începe a cuvânta în limba socială, limba comunității 
sale de adulţi la care revine după sabatul simbiozei cu 

copilul. Deși l-a învăţat pe copil profunzimea exprimă- 
rii afective, mama nu mai înțelege sensurile limbii chiar 
de ea create, se dezice de acestea — e o nouă naștere, o 
înțărcare, un abandon. 

Pentru a face față, copilul inventează această limbă 
de tranziţie, o limbă-mediu (obiect-mediu) care să func- 
ționeze ca o păturică de asigurare, ce protejează, umple 
golul din relația primară și îi exprimă acutul sentiment 
de abandon. 

Limbajul presupune existența unui grup de comuni- 
care, a unui grup condensat de aceeași nevoie, de ace- 
lași interes. Grupul de copii vorbitori de „an-tan-te“ este 
un grup tipic pentru o comunitate. Orice comunitate 
profesională, națională, științifică își creează un limbaj și 
un ritual specific de interacțiune. Limbajul este coloana 
vertebrală care încheagă o comunitate. 


Descântecele, incantaţiile și formulele expiatoare, rostiri- 
le ritualice și de politeţe fac trunchi comun cu arhaicul limbaj 
„an-tan-te“. La fel sunt și încercările de reinventare a limbii 
pentru a deveni comună tuturor (cum ar fi Esperando). Tot o 
reinventare a limbii o propun și poeții care, lărgind sensurile, 
pot ajunge uneori la abolirea oricărui înțeles (precum Ion Bar- 
bu în unele dintre poeziile sale). 

Orice domeniu științific construiește în jurul său o „comu- 
nitate“ care are un limbaj specific, un mod de gândire și o mi- 
tologie proprie. Oamenii ajung să fie impregnaţi de domeniul 
în care se formează, fiind caracterizați de ceea ce numim iro- 
nic „deformări profesionale“. Astfel se constituie „breslele“ 
cu ritualurile și limbajul lor. 

Constantin Noica spunea că o limbă moare dacă nu este 


reinventată de către copii. Poeţii sunt adulți ce-și păstrează 

capacitatea de reînviere a limbii. Ei se joacă de-a „an-tan-te“ 
și mențin vie limba unei naţiuni. La fel se întâmplă și cu o 
știință, ea „moare“ dacă nu este reinventată cu fiecare autor 
în parte. Așa se explică multitudinea termenilor, conceptelor, 
a concepțiilor care arată ce serios este jocul de-a „an-tan-te“. 
Psihanaliza, de pildă, e o privire asupra lumii psihice, de- 
scrisă de către Freud printr-un limbaj, prin concepte. Acest 
limbaj a fost înțeles, vorbit și reinventat de către fiecare psih- 
analist capabil să joace jocul acesta. Așa se face că există o 
psihanaliză jungiană, adleriană, Kleiniană etc. ]. Lacan nu se 
dezice de plăcerea jocului său în reinventarea psihanalizei. 
El se joacă serios, riscă, pierde și câștigă. Așa accede la incon- 
știentul de unde ne aduce sensuri profunde cu care psihana- 
liza se vede revitalizată, însuflețită. Sunt concepte ce bat rit- 
mul vital în aceleași trei silabe „an-tan-te“: ob-ject-a, a-gal-ma, 


be-an-ce... 


Tot în limbajul „an-tan-te“ își au sursa formulele ri- 
tualizate, convențiile de comunicare: politețea. Rostirea 
de politeţe are semnificaţii specifice unei comunități cul- 
turale și nu sunt date de cuvintele ca atare, ci de rostul 
umplerii unui spaţiu ce este și trebuie să rămână de se- 
paraţie (același rol îl găsim și în „limba de lemn“). Poli- 
tețea ne asigură o distanţă de interacțiune necesară sen- 
timentului de siguranţă, ritualizează relaţiile sociale, 
făcându-le accesibile membrilor unei comunități. În acest 
context, este de înţeles ambivalenta copilului mic față de 
aceste reguli. El vrea să și le însușească pentru a intra în 
lume, dar le și refuză pentru a mai păstra unitatea de 
limbă maternă cu mama. Tot prin aceasta se explică și 
„Șocul cultural“ la contactul cu o comunitate nouă, cu 
alte obișnuințe. 

O colegă povestea cum în Republica Moldova (deci un 
spaţiu cultural destul de apropiat), atunci când i s-a oferit 
ceva, a spus după obicei „Mulţumesc“. I s-a răspuns „Poftim“, 
iar ea, crezând că gazda nu a înţeles, s-a simţit datoare să re- 
pete. În cele din urmă s-au lămurit că „Poftim“ era un răspuns 
pentru „Mulţumesc“, echivalentul formulei „Cu plăcere“ din 


spaţiul nostru. 


Limbajul „an-tan-te“ face din comunitate un obiect-me- 
diu, o păturică de asigurare pentru membrii ei. Un om în 
afara comunității sale este „sub vremi“, „dezvelit“ și supus 
direct intemperiilor fără protecție psihică. Este o stare de 
care trebuie să se țină seama în terapia cu emigranţi, aco- 
lo unde comunitățile se autodizolvă sau se aglutinează (ca 
în marile orașe), în terapia cu copiii care, din diferite mo- 
tive, nu dispun de consistenţa limbii materne. 


Am avut un pacient în vârstă de trei ani care nu vorbea 
foarte bine. El prefera să își cuvânte în ceea ce mama numea 
„limba sa“. Era o limbă ca un cântec asigurator în situații de- 
rutante — copilul părea că înlocuiește braţele mamei cu aceas- 
tă rostire. În timp ce copilul își „vorbea“, i-am spus mamei că 
mi se pare că își cântă pentru a se legăna, pentru a se mângâ- 
ia, pentru a se ţine în brațe. Mama a început să plângă, spu- 
nând că ea nu prea l-a legănat și nici nu l-a ţinut în braţe când 
era mic. Ca bebeluș a fost cuminte și nu cerea multă atenţie. 
Ea era prea deprimată ca să se poată ocupa de copil. Plân- 
gând, ea își exprima neputința de atunci, dar și durerea pe 
care o simțea semnificată de copil în „limba sa“. Mama a 
simţit sensul exprimării copilului, iar el a venit și i s-a așe- 
zat în poală, lăsând-o să-l mângâie (permițându-i să repare 


ceva din relaţia lor prin restabilirea unei apropieri corporale). 

Una dintre fetele mele (pe la trei ani), atunci când venea 
profesoara de engleză, o soma să vorbească românește. Cum 
profesoara vorbea engleză, fata mea începea să turuie într-o 
limbă de neînțeles (așa cum era engleza pentru ea). Mi s-a pă- 
rut relevant că a început să o consoleze pe profesoară pentru 
faptul că nu e încă mamă: „O să ai și tu copiii tăi“. O limbă 
străină, necunoscută nu poate fi învățată pe principiul limbii 
materne, ea are nevoie pentru prezentare de limba maternă 
în care să se îmbrace și cu care să se compare. 

Am văzut două surori care se amuzau dându-și replici în- 
tr-o limbă inventată spontan, ale cărei cuvinte nu contau ca 


semnificație. 


Copilul reușește să găsească o importantă contrapon- 
dere angoasei de abandon: jocul. În joc, omul se adună, 
se regăsește, se exprimă și își aproprie lumea. Este un 
spaţiu care îi aparține și îl protejează, care atenuează trăi- 
rile, un spațiu modelabil și securizant. Jocul atestă exis- 
tenţa și funcționalitatea simbolicului — spațiu psihic de 
tot necesar echilibrului psihic uman. 


III 


Teama de necunoscut 


rin prisma angoasei primare (difuză și de nenu- 

mit) copilul se simţea fărâmiţat într-o lume in- 

consistentă, incapabilă să asigure viața. Mama 
însă, oferindu-se copilului ca mediu propice de existen- 
tă, îi conţine starea, devenind ea însăși obiectul temerii. 
Copilului nu-i mai este frică de pierderea lumii și a vie- 
ţii, ci de pierderea mamei sale (angoasa de abandon). 

Pe măsură ce mama reușește să asigure copilul, făcân- 
du-l să aibă încredere în ea, temerea lui se orientează că- 
tre ceea ce nu este mama, către necunoscut. Această recon- 
figurare a angoasei stă la baza observaţiei lui R. Spitz 
care remarcă apariția fricii de străini la copil în jurul vâr- 
stei de opt luni. 

Angoasa primară semnifică nașterea ca explozie a lu- 
mii și îmbucătățire de sine. Angoasa de abandon reconsi- 
deră această trăire ca părăsire de către mama-intrauterină. 
Angoasa de necunoscut permite ca nașterea să fie resim- 
țită ca schimbare a unei lumi cunoscute cu una nouă și ne- 
știută ce necesită efortul adaptării. Accentul se deplasea- 
ză de la neputinţa de a trăi, către răutatea mamei 

abandonatoare și, mai apoi, către dificultatea existenţei 
într-o lume nouă. 

Astfel, angoasa primară se organizează în forme mai 
elaborate și mai puțin difuze pe măsură ce relația 
mamă-bebeluș evoluează. E o perspectivă din care dez- 
voltarea copilului se vede ca un proces de terapie natu- 
rală pentru conţinerea traumei nașterii. Ca în orice tera- 
pie însă, există resturi la fiecare nivel de integrare. 
Niciuna dintre formele angoasei prin care trece bebelu- 
șul, oricât ar fi de bine conținută matern și oricât ar fi de 
bine elaborată de către copil, nu rămâne fără urmă. Sunt 
resturi neelaborate ce, pe parcursul întregii vieţii, vor 
funcționa ca bază pentru nevoi și dorinţe, pentru temeri 
și iubiri, pentru ambiţii și interese. 


De pildă, starea de panică, doliul, depresia și frica de 
moarte se revendică din angoasa primară. Nevoia de a 
iubi, de a fi iubit, spaima de separare sau de relaţii stabi- 
le țin de angoasa de abandon. Dorinţa de a cunoaște, reti- 
cenţa la nou, stările xenofobe — au legătură cu teama de 


necunoscut. 


Angoasa de abandon introduce copilul în timpul sec- 
venţial: un timp dublu al prezenței și absenței mamei. An- 
goasa de necunoscut însă împarte lumea copilului în 
două: o lume mama (asiguratoare și constantă) și o lume 
nemama (periculoasă și necunoscută). Teama de necunos- 
cut apare pe fondul încrederii copilului în mama sa. 
Această încredere este extinsă la nivelul întregii lumi cu- 
noscute dincolo de care se cască hăul periculos al necu- 
noscutului, al nemamei. 

Mama asiguratoare este reprezentată de obiceiuri, rit- 
micități cotidiene, obiecte înconjurătoare, stări fizice și 
psihice trăite, oameni asemănători, mișcări anticipabi- 
le... Este o întreagă lume în care copilul se simte în si- 
guranţă și care îi provoacă plăcere. 

Nemama este tot ce copilul nu a mai trăit, tot ce nu 
poate anticipa, tot ce-l surprinde, tot ce nu știe. Este o 
altă lume, periculoasă, amenințătoare ce angoasează și 
sună retragerea. „Nemama“ este necunoscutul ce întru- 
chipează pericolul. 


Pentru copil, figura străinului se opune imaginii asigura- 
toare (imaginea-icoană: mama cu copilul în braţe). Ca opus al 
femeii-mamă este bărbatul, iar ca opus al copilului din brațe- 
le mamei este bătrânul. Străinul este deci, în mintea copilului 
mic, un bărbat bătrân (tatăl mamei). Tatăl mamei (cu voce joa- 
să) este, pentru copil, imaginea în negativ a mamei sale (cu 
voce înaltă) — imaginea străinului, necunoscutului, spaimei. 
Bărbatul bătrân este, ca și în religie, complementar imaginii 
materne (Fecioarei cu Pruncul), reprezentare des întâlnită a 


lui Dumnezeu. 


Pe măsură ce copilul crește, imaginea străinului înce- 
pe să prindă contur cultural. Experienţa de contact a oa- 
menilor îi face să considere a fi străin ceea ce este neo- 
bișnuit pentru spaţiul cultural propriu (de pildă: omul 
negru, omul roș, omul spân). 

Copilul face față angoasei de necunoscut prin in- 
termediul mamei, a jocului, a cunoașterii și a conformis- 
mului social. 

1. Rolul mamei în conţinerea spaimei 


Teama de necunoscut îi permite copilului să devină 
selectiv cu anturajul său și să aibă nevoie de acomodare 
personală în spaţii străine (până acum, această acomo- 
dare era gestionată de către mamă, ea funcționând ca 
mediu constant al copilului, indiferent de împrejurări și 
persoane de contact). 

Odată cu teama de necunoscut, mama încetează a mai 
fi mediul copilului (după modelul uterin), dobândindu-și 
funcție de organizator al acestuia. Tot ce este nou (hrană, 
spațiu, activitate, persoane, experienţe, mișcări) îi apare 
copilului ca fiind periculos. Pentru a preîntâmpina res- 
pingerea copilului în fața noului, mama face o selecție 
(după nevoia copilului, după starea de odihnă și sănăta- 
te) și o prezentare asiguratoare, în „baie“ de cunoscut. 

Mama organizează un cadru asigurator pentru copi- 
lul ei. Liniştea, reperele, ritualul, programul, constanța 
îi oferă copilului siguranța necesară, baza de cunoscut 
de la care își poate permite experimentarea necunoscu- 
tului în doze mici. 

Copilul își ferește ochii din fața oamenilor necunos- 
cuti, își bagă capul în brațul mamei, se întoarce spre ea. 
Este un gest magic expiator de refuz al „nemamei“ in- 
vocând puterea păzitoare a mamei ce adăpostește. Ne- 
privit, necunoscutul angoasant dispare din fața copilu- 
lui (cu sensul „dacă nu îl văd, nici nu există“). 

Mama însăși capătă coerență și consistență pentru co- 
pil. Fără a fi tipicară sau obsesională, ea asigură copilul, 
prezentându-i-se anticipabil. Copilul are nevoie de rela- 
ţii stabile, de un timp repetabil (un program de viaţă cu 

repere) și un spaţiu constant (casa cunoscută foarte 
bine). 

Cu cât mediul său este mai stabil și mai asigurator, cu 
atât copilul va fi mai înclinat spre experimentare, spre 
nou, putând deveni voluntar și curajos. Dacă nu este 
asaltat cu prea multe modificări externe, copilul va face 
numeroase schimbări la sine, va crește psihic, prezentân- 
du-se ca persoană celor din jur, va începe să-și formeze 
funcția de anticipare (asiguratoare în faţa necunoscutului). 

Copilul confruntat cu teama de necunoscut începe să 
opereze selecţii în viața sa pentru a-și asigura stabilita- 
tea necesară. El își manifestă preferințe pentru oameni 
cunoscuţi, pentru anumite alimente, haine și activități. 
Copilul însuși începe să dobândească o anumită constan- 
tă în felul de a fi. Mama, care și-a schițat deja un contur 
psihic pentru copil, prin conţinerea angoasei de necu- 
noscut va căpăta și consistenţă. 

Datorită nevoii copilului de constanţă și „baie de 
cunoscut“, contraindicaţiile perioadei se schițează na- 
tural: lipsa unui program (care să permită anticiparea), 
schimbări bruște și majore, aflux de oameni necunos- 
cuți. Schimbările prea mari (de mediu, de program și 
de relație maternă) sunt bulversante pentru copilul 
care se apără regresând la stări vechi (unde mama e 
mediu de vieţuire). Cu cât mediul de viață este mai 
deschis și mai puţin organizat, cu atât copilul se va re- 
trage în fața noului, va fi mai temător, nesigur, mai ti- 
mid și închis. 

În angoasa de necunoscut, copilul, pentru care lumea 
se împarte în două (mama și nemama), are nevoie de un 
suport afectiv. Acum mama sa trebuie să poată suporta 
extrapolarea (extinderea ei la întreaga lume cunoscută) 

fără a-și pierde consistenţa și consecventa (să rămână con- 
stantă cu sine pentru a putea fi asiguratoare). 


1.1. Comportamente materne de neconţinere 


La neconţinerea angoasei de necunoscut se poate 
ajunge prin două tipuri opuse de comportamente mater- 
ne: la un pol, mama este inconsistentă și inconsecventă 
(ea nu-și poate asigura copilul), iar la celălalt pol, mama 
nu suportă extrapolarea, este prea rigidă și nu lasă copi- 
lului loc pentru manifestare (J. Bowlby). 


Inconsecvența mamei 


Mama nu reușește să satisfacă nevoia copilului de a 
o simti la fel. Ea nu îl poate ajuta să facă faţă fricii de ne- 
cunoscut deoarece ea însăși este o enigmă. Pentru mamă 
pare că lipsește imaginea paternă din negativul ei men- 
tal. Ea nu permite copilului separarea lumilor deoarece 
chiar mama este „nemama“, necunoscuta din ecuație. 

Este o mamă de la care nu știi la ce să te aștepți, ea 
are reacţii conjuncturale și incoerente. În aceste condiţii, 
copilul nu are spaţii asiguratoare, locuri de cunoscut, el 
se află singur, pradă „nemamei“, copleșit de o angoasă 
ce poate ajunge paroxistică. Plecarea mamei îl aruncă pe 
copil în disperare, iar revenirea nu-i aduce alinare (deoa- 
rece copilul simte că mama sa este alta, s-a întors străi- 
nă). Copilul se simte nesigur cu mama sa, nu știe la ce 
să se aștepte și atunci nici el nu poate fi constant și con- 
sistent. El nu știe ce efect au actele sale și nici nu crede 
că poate stabili o legătură de comunicare reală cu ceilalți. 

Pe acest fond, copilul își creează cu timpul o apărare ca 
temeinică închidere în sine, ca retragere din lumea ne- 
anticipabilă și deci periculoasă. 


Acest sentiment poate fi înțeles și de adultul care simte că 


ua 


uneori „merge pe nisipuri mișcătoare“ într-o zonă unde, la 
fiecare cotitură, se schimbă peisajul și nu pot fi anticipate efec- 
tele actelor personale. Este o stare prezentată cu succes în fil- 
mul „Călăuza“ (în limba rusă: „Stalker“, 1979 — regizat de 
Andrei Tarkovsky după un roman S.F., „Picnic la marginea 


drumului“, scris de Arkadi și Boris Strugaţki). 


Lumea împrumută imaginea terifiantă a mamei in- 
consistente, devenind un spaţiu nesigur ce nu permite 
relaxarea. Lumea rămâne străină copilului, el se simte în 
afara ei, fără un „acasă“ necesar regresiei și relaxării. Nici 
funcția de anticipare nu se poate forma corect. Copilul 
nu poate anticipa actele mamei și de aceea va încerca să 
cuprindă în sine lumea fie supunând-o unor legi rigu- 
roase, fie tratând-o ca pe un spaţiu magico-mistic. 

În aceste condiţii, comunicarea nu poate avea consis- 
tenţă și nici implicare afectivă. Este o stare în care indi- 
vidul nu poate fi consistent și în care se află terorizat de 
tot ce este perceput ca non-eu. 


Rigiditatea mamei 


Mama nu se poate lăsa extrapolată la întreaga lume 
ce i se oferă copilului spre cunoaștere și experimentare. 
Este rigidă și hiperconstantă, deoarece se simte în peri- 
col de a se destrăma. Aici mama pare copleșită de o ima- 
gine paternă hiperbolizată. Necunoscutul o sperie atât 

de tare, încât se retrage în limitele unui eu foarte restrâns, 
dar care nu-i este suficient copilului pentru dezvoltare 
și experimentare. Mama impune norme și restricții, toa- 
te dezafectivizate. Manifestarea de afect o sperie, căci 
aduce prea multă dezordine, căreia nu-i poate face față. 

Copilul său nu se confruntă cu dualitatea: mama (ca 
lume cunoscută) — nemama (lume necunoscută). Femeia 
se polarizează defectuos în: mama ca atare (regulile și re- 
stricţiile ei) și fantoma mamei (spaimele, refuzurile și re- 
fulările sale). Copilul trăiește în același timp cu prezen- 
ţa și absența mamei; cu mama și cu fantoma spaimelor 
ei. Plecările și venirile mamei nu aduc nimic special și 
nu sunt trăite diferit. „Străinul“, „necunoscutul“ este o 
fantomă fără reprezentare umană, de aceea copilul poa- 
te lesne accepta contactul cu orice necunoscut. Cuplul 
mamă-copil pare că nu dispune de așezarea unei „limbi 
materne“. Copilul se exprimă într-o limbă străină, lipsi- 
tă de afectul trăirii materne. 

În spaţiul românesc, se vede că dispunem de suficien- 
tă așezare culturală, iar aceste manifestări extreme nu 
apar decât foarte rar. Cel mai adesea, mamele găsesc în 
ele suficientă căldură vie și consistenţă astfel încât copi- 
lul lor să poată dispune de o bună elaborare a fricii de 
necunoscut. 


Nesiguranţa de sine 


Este o atitudine mai frecventă și pare specifică vre- 
murilor actuale. 

Mama, bine intenționată, se lasă influenţată de surse 
„autorizate“ ce vin în contradicție cu ceea ce simte. 
Mama însăși, ca dezvoltare afectivă, pare o adolescentă 

în curs de a-și dezidealiza tatăl, dar care continuă să-l 
simtă în orice autoritate. Ea bâjbâie și este inconsecven- 
tă deoarece procedează așa cum citește în cărţi sau pe 
internet, cum o sfătuiesc unul și altul, cum aude în 
parc, la radio sau la T.V. Sunt comportamente la care 
poate adera intelectual sau din nevoia autorității, dar 
dacă aceste atitudini nu vin din ea însăși, ele apar ca al- 
toiri bizare pe felul ei de a fi — ceea ce copilul sesizea- 
ză imediat. 

Mama, odată cu copilul său, se va maturiza, va învă- 
ţa în această perioadă să se accepte pe sine așa cum este, 
cu bune și rele. Ea, mai mult decât orice perfectă contra- 
facere, este mama de care copilul său are nevoie. Slaba 
încredere în sine va fi corectată tocmai în relația cu be- 
belușul, el o acceptă și se bucură de ea așa cum este. De 
altfel, funcția terapeutică (prin rolul său de creștere afec- 
tivă) din relația mamă-copil nu este unidirecțională, ea 
aduce adesea mari creșteri și modificări la mamă în sco- 
pul maturizării emoționale. 


1.2. Capacitatea de anticipare a copilului 


Odată ce angoasa de necunoscut a copilului își găseș- 
te sprijinul în organizarea maternă, se formează și capa- 
citatea de anticipare. Prin anticipare, secvenţialitatea tim- 
pului redevine importantă. Nevoia de anticipare a 
copilului duce la extinderea timpului secvențial (ca timp 
cu mama și timp fără mama). 

În angoasa de necunoscut, secvențele timpului sunt 
date de evenimente, acțiuni, anotimpuri, momente ale zi- 
lei. De aici și nevoia de organizare anticipabilă a timpului. 

În timpul arhaic, viitorul e revers al trecutului, iar în 
timpul istoric, viitorul este o proiecție îndepărtată a tre- 
cutului. În timpul secvențial însă, există începuturi și 
sfârșituri multiple, în desfășurare, care se suprapun în 
aceeași unitate de timp (de pildă este începutul verii, 
dar sfârșitul anului de grădiniţă, activitatea de învățare 
a englezei este în curs, iar înotul este doar în stadiul de 
dorință). 

O mamă consistentă este predictibilă, nesurprinzătoa- 
re și prevenitoare. Nu doar în ceea ce o privește este an- 
ticipabilă, ci și în funcția sa de mediere între copil și me- 
diu. Ea este capabilă de a oferi un caracter predictibil 
evenimentelor astfel încât acestea să nu surprindă copi- 
lul, ci să fie așteptate. 

Tot din secvenţialitatea timpului trăit de către copil 
rezidă și implicarea concentrată a lui într-o activitate (cu 
început, desfășurare și sfârșit). Aceasta face foarte frus- 
trantă întreruperea copilului din joc. Copilul întrerupt 
este forțat să renunţe la o trăire a sa în desfășurare, trăi- 
re ce nu mai poate fi reluată din spațiul emoțional de 
unde a fost lăsată. Un joc, odată întrerupt, este un joc 
mort, ce nu mai poate fi resuscitat. 

Secvenţialitatea permite, de asemenea, un timp al co- 
pilului cu mama și un timp cu tata. Timpuri care se îm- 
pletesc și pe alocuri se întrerup pentru a fi iar reluate. 

Tatăl introduce timpul liniar și civilitatea, el limitea- 
ză zonele de absenţă, făcându-le suportabile. Absenţele 
secvențiale ale tatălui pentru implicarea lui în socio-pro- 
fesionalul care ține de exterior, civilizație și societate sunt 
bine suportate de către copil. Absența tatălui, conectat la 
social, îi asigură copilului o perspectivă necesară crește- 
rii pentru ieșirea în lume. 

Mama, care are o istorie simbiotică cu copilul, a intro- 
dus ea însăși o secvențţialitate întru separație. Acum, 
această secvențţialitate este reluată în condiţiile în care 
mama semnifică lumea cunoscută. În timp ce tata este 
simbol pentru exterior și lumea socială, mama este sim- 
bol pentru interior și casă. Casa copilului îi permite aces- 
tuia o legătură cu mama chiar în absenţa ei. De aceea, 
absenţe sau inconsistenţe temporare ale părinților sunt 
mai ușor de suportat pentru copilul asigurat de spaţiul 
casei sale. 

În „baie de cunoscut“, copilul își „dizolvă“ secvenţe 
suportabile de necunoscut. Necunoscutul nu numai că nu 
poate întrerupe lumea cunoscută (dacă ea este consisten- 
tă), ci se și lasă contaminat de aceasta, absorbit, dizolvat. 


Copilul curios are o atitudine tipică pentru omul implicat 
în cercetare: respiraţia ținută (necunoscutul nu este un mediu 
matern respirabil), ochii roată (mari și rostogoliți în toate păr- 
tile, ajutaţi de gâtul întins pentru „a arunca“ doar privirea în- 
tr-un loc în care corpul nu ar fi în siguranţă), corpul în tensiu- 


ne (gata pentru saltul îndărăt), pașii mărunți și prudenți. 


2. Jocuri de asigurare 


Jocul are o funcție importantă și în angoasa de necu- 
noscut, deoarece permite asigurarea în fața lumii „nema- 
ma“, explorarea ei în siguranţă și transformarea într-o 
lume cunoscută, „mama“. Jocul sprijină și arată cum se 
configurează la copil funcția de apărare în fața necunos- 
cutului: anticiparea. 

Anticiparea este capacitatea de a proiecta în masa de 
necunoscut elemente cunoscute și asiguratoare. Este o 
funcție psihică prin care afectivul reușește antrenarea di- 
mensiunii intelectuale. Așa se face că angoasa de necu- 
noscut își are un important rol în învățare. 

Jocul unifică toate aspectele vieţii psihice ale copilu- 
lui fiind prezent în realitate, în vis și în fantasmă. Este o 
unificare ce oferă consistenţă și constanţă eului. Prin an- 
goasa de necunoscut, jocul se rafinează în jocul de rol, 
jocul „de-a“. 

Jocul „de-a“ este întotdeauna un joc de-a ceva necu- 
noscut, neînțeles asupra căruia se oprește interesul copi- 
lului. Rolul necunoscutului jucat de către copil îi permi- 
te să se simtă stăpân din interior al celui pe care doar îl 
intuia. 


În perioada „an-tan-te“, de separație între copii și părinţi, 
jocul favorit este „de-a mama și de-a tata“. Pentru acomoda- 
rea cu grădiniţa și școala, copilul se joacă „de-a educatoarea“, 
„de-a școala“. Întâlnim, cu aceeași semnificaţie, jocul „de-a 
doctorul“, „de-a muncitorul“ (străin ce întoarce casa pe dos 
cu zgomot și mizerie), „de-a gunoierul“, de-a tot ce este ne- 


cunoscut și trezește angoasă. 


În joc, spaţiul cunoscut (mama) este reprezentat de 
cuvântul matern. Astfel, jocul începe să utilizeze cu pre- 
cădere, ca mijlocitor, cuvântul. Aceasta permite trecerea 
de la jocul de experimentare senzorială către jocul cu simbo- 
luri și reprezentări. Simbolul mediază, mijlocește și ate- 
nuează impactul cu necunoscutul. Copilul nu se con- 
fruntă direct cu necunoscutul, ci prin intermediul unei 
reprezentări care-l simbolizează. 

Jocul evoluează de la repetiţii asiguratoare, către pre- 
zentări ale noului și practici rituale spre jocuri de rol, de 
cunoaștere și explorare. 


2.1. Repetiții asiguratoare 


O apariţie bruscă, un zgomot neașteptat sunt elemen- 
te de surpriză care sperie. Însă repetarea lor, reluarea asi- 
guratoare amuză. 


Copilul se sperie de un zgomot neașteptat și violent, dar 
dacă părintele imită sunetul cu o mină șugubeaţă: „bum“, „bum“ 
și apoi îi oferă o cratiţă și o lingură pentru ca el însuși să-l repe- 
te — neașteptatul devine cunoscut și amuzant. Copilul, asigu- 
rat în fața pericolului, se bucură pentru că nu i s-a întâmplat ni- 


mic rău, a scăpat nevătămat și a mai făcut o achiziţie. 


Aceste jocuri încep încă de foarte devreme, în toate 
culturile, mai ales la iniţiativa paternă. Tatăl însuși, pur- 
tând ceva din imaginea necunoscutului, are nevoie să 
asigure. 

Tatăl copilului oscilează în suportarea a două imagini 
contrare: imaginea mamei copilului (pe care o susține, dar 
de care se detașează) și imaginea tatălui mamei (pe care 
o preia, dar căreia i se împotrivește). Astfel, tatăl se află 
între cunoscut și necunoscut, el poartă ceva din amân- 
două. Sarcina sa este una de îmbinare a acestora pentru a 
domoli spaima copilului și a deveni asigurator pentru el. 

Cum suportă tatăl această imagine de spaimă proiec- 
tată de copil asupra lui? Cum se descurcă el cu propria-i 
teamă din istoria personală?... De felul în care răspunde 

acestor întrebări depinde dacă poate deveni asigurator 
sau nu. 

Vocea groasă a tatălui (este nemama) sperie copilul, dar 
dacă tatăl se joacă cu vocea sa asigurând copilul prin bra- 
te și privire (oferind o susținere cunoscută de tip „mama“), 
provoacă bucuria integrării acesteia în cunoscut. 

Schimbările bruște de poziţie ale corpului copilului 
(aruncat în sus), fiind neașteptate, sperie. Însă, aceleași 
schimbări, dacă sunt repetate (asemenea unui joc) și dacă 
dispun de aceeași susținere prin braţe și privire, vor pro- 
voca râsul cu hohote al copilului. Copilul, surprins, se 
sperie la contactul cu „nemama“, dar pe măsură ce poa- 
te să integreze experiența dovedită nevătămătoare și ne- 
periculoasă în cunoașterea sa, se bucură: a mai făcut o 
achiziție. Repetiţia mișcării este asiguratoare prin faptul 
că surpriza dispare, iar anticiparea devine posibilă. Râ- 
sul cu hohote al copilului arată plăcerea pe care o pro- 
voacă trecerea unor elemente din zona de necunoscut că- 
tre cunoscut. Sensul bucuriei copilului este acela: „Nu mi 
s-a întâmplat nimic rău, sunt fericit că am supraviețuit, deși 
am înfruntat ceva atât de nou!“ 

Prin acest joc, copilul învaţă să se asigure împotriva 
spaimelor sale, să-și aproprie lumea, să înveţe să aibă în- 
credere în ea. Aici tatăl se joacă direct cu angoasa copi- 
lului: o generează și apoi o dizolvă, asigurându-l. Asi- 
gurarea se face prin fermitatea și siguranța cu care tatăl 
gestionează aceste situaţii. Pentru asigurarea în fața no- 
ului, tatăl preia și menţine cu copilul o legătură mater- 
nă: agățarea prin privire. Ochii copilului se conectează 
la privirea veselă și neagresivă a tatălui. Chiar aruncat 
în sus din brațe, copilul rămâne agăţat de tatăl care „nu-l 
scapă din ochi“. 

Tatăl se simte încurajat de către copil în inițierea aces- 
tor jocuri. El însuși se asigură că nu-i este străin copilu- 
lui său (angoasa de străin afectându-l deopotrivă și pe 
tată, care se simte exterior cuplului mamă-bebeluș). 

Reacţia mamei poate fi una compensatorie, de men- 
tinere a unității cu copilul ei pentru care se mai vrea 
încă unicul mediu asigurator. Ea însăși se sperie de 
spaima copilului: „Zdruncini copilul, nu-l mai arunca 
așa!... Dacă îl lovesti?!“ În cele din urmă, pleacă resem- 
nată sau ajunge să se bucure împreună cu copilul și so- 
tul său. 

Dacă însă un copil este lăsat să cadă atunci când se 
aștepta să fie prins, chiar dacă nu se lovește, va fi foarte 
speriat (va plânge cumplit nu de durere, ci de spaimă). 
Copilului i s-au contrazis anticiparea și asigurarea de a 
nu fi în pericol. Astfel, în locul râsului ce arată elibera- 
rea pozitivă a unei tensiuni, apare plânsul ca dezlănţui- 
re negativă a angoasei. 

Mai târziu, aceste jocuri de anticipare vor fi întâlnite 
în cântece, dans și jocurile de cuvinte: în rime, ghicitori. 
Melodia e diferită de zgomot prin anticipabilitate, ea are 
un ritm ce poate fi intuit, o curgere ce asigură prin uni- 
tatea sa. Dansul, și el, presupune mișcări ritmate ce se 
reiau, schimbări de poziţie asiguratoare. Rima, de ase- 
menea, oferă textului o înțelegere în avans, creând sen- 
zaţia de a fi cunoscut. 


2.2. Jocuri de prezentare și de rol 


In joc, fața și vocea mamei se schimbă — la început 
copilul nu știe dacă să se sperie sau nu. Râsul mamei îl 

va detensiona și-l va face să se bucure — aceste schim- 
bări nu sunt periculoase, mama a rămas aceeași. 

Expresiile diferite dau o imagine nouă unei fețe cu- 
noscute. 


De pildă, o faţă care se strâmbă devine caraghioasă 
(sperie și asigură în același timp). Dacă schimonosirea fe- 
tei cunoscute nu dispune de asiguratori, va trezi o mare 
teamă (așa cum se întâmplă cu fața furioasă, îngrozită sau 


disperată). 


Angoasa de necunoscut se caracterizează printr-o in- 
capacitate de reacţie adecvată. Datorită caracterului tra- 
umatic al surprizei, aceasta este reluată în joc (în mod 
asigurator) pentru elaborare. Jocul „de-a neașteptatul“ 
asigură prin aceea că relativizează necunoscutul și per- 
mite copilului cunoașterea reacțiilor proprii (care pot fi 
astfel integrate). 


Adulții au și ei nevoie de aceeași asigurare. Ei continuă să 
se joace astfel, inventând petreceri surpriză, filmări cu came- 
ra ascunsă. 

Din cutia-surpriză iese brusc un clovn. Clovnul însuși este 
masca unui necunoscut binevoitor ce asigură împotriva spai- 
mei râzând, plângând, purtând haine colorate și făcând gium- 
bușlucuri. Un clovn are mișcări neașteptate, cade, se tăvăleș- 
te, se aruncă în fel și chip așa cum nu te poţi aștepta în mod 
normal. Mișcările sale sunt de neanticipat. Ele trezesc spaimă, 
dar și asigură prin aceea că nimic rău nu se întâmplă — ast- 
fel provoacă râsul. Pentru cineva care a văzut deja mulți 
clovni, aspectul și mișcările lor nu mai surprind și nici râsul 


nu mai urmează unor asemenea apariţii. 

În aceeași semnificaţie se înscrie și bufonul de la curtea re- 
gelui: el scoate din cotidian, prezintă perspective neașteptate. 
Bufonul își asumă, prin masca nebuniei, accesul la inconștient 
(la elemente refulate) și la necunoscut. El spune lucrurilor pe 
nume. Numind, aduce refulatul în lumina conștiinței. 

În același registru se înscriu și jocurile rituale de costuma- 
re și mascare („Călușul“, „Capra“, „Ursul'”), precum și jocuri- 
le de rol (ale copilului, ale actorilor, ale pacienţilor anumitor 


tipuri de psihoterapie). 


Prin jocul de rol, copilul se identifică cu personajul 
necunoscut. ÎI ia în sine, și-l aproprie pentru a-l înţelege, 
a-l cunoaște, a-l aduce în zona sa de cunoscut. 

Copilul imită mimica, gestica și vocea personajului 
său. El este educatoarea care ţipă la copii, doctorul care 
face injecție, cerșetorul olog din metrou. Este un impor- 
tant pas spre formarea capacității de empatie. 

Copilul nu se limitează însă la identificarea cu perso- 
najul necunoscut și angoasant, el tatonează căi de acces, 
asemănări și soluţii de relație. Capacitatea de anticipare 
(apărută contra surprizei) îi permite copilului să găseas- 
că soluții la probleme. 

Jocul de imaginaţie al copilului devine elaborat, iar 
experienţa și gândirea anticipativă sunt antrenate pen- 
tru a furniza soluții eficiente și creative. Copilul ajunge 
capabil să reconfigureze realitatea, să o modeleze. 

Experienţa personală stochează zona de cunoscut a 
copilului și, de aceea, memoria devine un important se- 
diu al cunoașterii și reasigurării. Așa se explică memo- 
ria uluitoare a copilului, faptul că el poate reţine și reda 
cu acuratețe tot ceea ce i se întâmplă, tot ce are sens și 
este repetitiv. 

Ceea ce nu este repetitiv angoasează. Copilul se opu- 
ne unicității experienței, reluând-o în joc, fantasmă sau 
vis iar și iar până ce ea va fi înțeleasă și integrată în sine. 
Aici își găsește explicaţia atitudinea repetitivă în fața tra- 
umei, tentaţia reluării ei. 


2.3. Surprize și cadouri 


Neașteptatul trezește angoasa de necunoscut. Dacă 
spaima inițială își găsește asigurarea, vorbim de o „sur- 
priză plăcută“, dacă nu, surpriza nu poate fi decât ne- 
plăcută. Neputinţa de anticipare se formulează în senti- 
mentul de „a fi surprins“. Degajarea de acest afect oferă 
tabloul exploziilor de bucurie sau dezamăgire (după fe- 
lul surprizei). 

Surpriza rupe lanţul posibilităţii de anticipare și adu- 
ce o noutate ce îi permite omului să-și reamintească eve- 
nimentele neașteptate din viaţa sa. Or, primul, și cel mai 
important astfel de eveniment, este chiar venirea pe 
lume. 


Din această perspectivă, nu ne mai miră de ce aniversări- 
le sunt sărbătorite prin surprize. Ritualul sărbătorii apare ade- 
sea ca o rememorare a „surprizei“ pe care a avut-o omul la 
intrarea lui în lume și se continuă cu încercarea de pozitivare 


a acelei experienţe: acum surpriza va fi plăcută. 


Datorită caracterului său angoasant, surpriza este in- 
tegrată în jocul de asigurare, iar adultul îl sperie în glu- 
mă pe copil pentru a-i demonstra că este în siguranţă. 
Granița de unde o surpriză plăcută se poate transforma 

într-una neplăcută nu este mereu evidentă. Ea ţine de ni- 
velul de toleranţă al fiecăruia. Când pragul personal al 
toleranţei la neașteptat este depășit, se declanșează o 
spaimă mare, extremă — perplexitatea. Omul este atât 
de copleșit, încât nu poate avea nicio reacție, încet își re- 
vine, se dezmeticește, dar reacţiile îi sunt haotice. Abia 
în faza de relaxare, omul constată că nu i s-a întâmplat 
nimic rău și se bucură, se descarcă de tensiune prin râs 
sau prin plâns. Nu conţinutul surprizei contează, ci ca- 
pacitatea acesteia de a păcăli posibilitatea de anticipare 
a omului și de a-i oferi trăirea de angoasă. 


E o înțelegere ce explică de ce un cadou neașteptat este 
privit cu indiferenţă de către copil și redescoperit mai târziu 
(după ce se acomodează cu el), de ce o călătorie într-un spa- 
țiu nou creează copilului o stare de nemulțumire generală, 


stricând adesea buna-dispoziţie în concedii și vacanțe. 


Cu cât doza de neașteptat este mai mare, cu atât va 
provoca copilului (și chiar adultului) un mai mare dis- 
confort. Surpriza presupune o angoasă ce își cere contra- 
ponderea în asigurare, în detensionare. 

Cadoul, dacă este o surpriză, nu este relevant sub as- 
pectul conţinutului. Adesea, cadoul are o dublă determi- 
nare: este o surpriză (ceva necunoscut) și o cerință. Dăruind, 
omul formulează o cerere: de fidelitate (ghicită în semni- 
ficaţia inelelor schimbate între însurăţei), de recunoaștere, 
de apreciere, de primire (a celui care vine în vizită). În ge- 
neral, cadourile sunt puternic ritualizate tocmai pentru a 
diminua angoasele și pentru a rezonabiliza cerințele. 

Totuși sunt și cadouri care ies din limita acestui ritu- 
al (mai ales în relația părinților cu copiii) și ajung să fie 

copleșitoare. Astfel, un părinte îi poate face copilului ca- 
douri în locul afecțiunii, al timpului, al disponibilității. 
De asemenea, părintele îi poate cere copilului prin inter- 
mediul cadoului să-i permită recuperarea unor vârste 
vechi în care nu s-a jucat suficient (sunt acele jucării 
cumpărate de către părinte mai mult pentru distracţia 
personală). Prin cadouri, părintele îi poate arăta copilu- 
lui său că este nemulțumit de el și că ar vrea un alt co- 
pil cu alte comportamente și preferinţe. Tot prin cadouri 
părintele își exprimă preferința pentru anumite vârste 
(mai vechi sau neachiziționate încă). Uneori, prin cado- 
uri, părintele face și manipulări conștiente asupra copi- 
lului. În aceste condiţii, este evident de ce copilul nu pri- 
mește cu bucurie darurile, de ce are rezerve manifeste și 
de ce se retrage (pentru a descifra cerința din ofertă și 
pentru a o respinge). 


Un pacient în vârstă de cinci ani avea telefon mobil cu care 
își ameninţa anturajul că, dacă nu se comportă cum vrea el, 
„îi spune lui tata“. Își făcea vacanțele la Paris și în alte desti- 
nații exotice (unde stătea în hotel cu bona). Orice jucărie ar fi 
vrut i se cumpăra imediat. I se făceau toate poftele fără prea 
multe restricții. Cu toate acestea era nefericit, își dorea lucruri 
pe care nu le aprecia, strica toate jucăriile și se purta urât cu 
copiii și cu adulții. De fapt, acest copil își vedea părinţii une- 
ori duminica, atunci când se întâmpla ca ei să nu fie plecaţi, 
le ducea dorul și se simţea prins într-o colivie de aur pe care 
voia să o refuze, neștiind cum. 

Eu însămi, mergând la cumpărături, mă delectam cumpă- 
rând cărțile și jucăriile potrivite pentru vârsta fetelor mele, dar 
care îmi făceau mie plăcere, pe care mi le-aș fi dorit eu când 


eram copil. 

O pacientă s-a supărat foarte tare când a primit în dar de 
la soţul ei o superbă rochie de seară. Ea s-a gândit că soţul ei 
ar vrea lângă el o femeie elegantă, dichisită și nu o sportivă 


cu haine practice așa cum se simţea ea. 


Cadourile—jucării par mult mai potrivite decât alte- 
le, ele se oferă imediat manipulării copilului fără a fi 
prea intruzive (în afara unor jucării prea voluminoase 
sau inadecvate vârstei sau sexului). De aceea, un copil 
copleșit prea adesea cu cadouri, va cere el însuși insis- 
tent avalanșe de jucării (așa cum un copil bătut va „cere 
palme“). Hainele sunt mai greu de acceptat, deoarece 
propun o imagine de sine pe care copilul va trebui mai 
întâi să o evalueze și abia apoi să o accepte. Astfel, pu- 
tem nădăjdui ca hainele cele noi să fie purtate măcar de 
câteva ori înainte de a rămâne mici — oricum, după 
aceea, vor fi extrem de cerute de către copilul obișnuit 
cu ele. Obiectele de mobilier nu pot crea aproape nicio- 
dată copilului bucurie. Ele vin să schimbe spaţiul intim 
și propun activităţi noi. Copilul își simte invadat spa- 
tiul personal, de aceea, cel mai probabil, le refuză. Tot 
aici se înscrie și explicaţia greutăţii cu care copiii, dar și 
adulții, renunţă la mobile vechi, la spaţii personale. 
Aproape întotdeauna asemenea renunţări sunt însoțite 
de stări de doliu, de acomodare cu pierderea (acolo 
unde pierderea nu este mascată de exaltarea unor pre- 
zenţe substitutive). 


Un pacient adult își amintea cum a făcut o adevărată cri- 
ză în copilărie, atunci când mama i-a schimbat mobila în ca- 
meră, pentru a o adecva vârstei de „școlar“. A simţit că 


mama lui vrea ca el să crească. I s-a părut că se desprinde 

prea ușor de vârstele lui vechi cu care mai avea nevoie de 
legătură. De altfel, discuţia dintre ei a alunecat pe panta 
amintirilor de înființare a copilului, mama spunându-i: Eu 
nici nu te-am vrut, taică-tu a insistat. Afirmația furioasă arată 
cum mama însăși se detașa cu greutate de vârstele mici ale 
copilului său. Mama pacientului, în dificultate de separare, 
nu a putut oferi un model de conţinere copilului, determi- 
nând adevărate zguduiri și eșecuri în drumul spre indepen- 
dență. 

Una dintre fetele mele, după ce i-am schimbat poziția în 
cameră a unui raft cu jucării, mi-a spus că se simte ca și cum 
ar fi în altă cameră, că se duce din obișnuinţă la locul vechi al 
raftului și abia apoi își dă seama că el nu mai este acolo. 

Un pacient, când își cumpăra o mașină nouă, îi testa toa- 
te funcţiile asigurându-se că are toate facilitățile vechi și unele 
în plus. În acomodarea sa cu mașina, simțea nevoia să o su- 
praînvestească, oferindu-i o mare parte de timp și de preocu- 
pare. Abia după ce acomodarea se petrecea, mașina revenea 


la stadiul de obiect de uz. 


2.4. Absenţe ale jocului și disfuncţiile sale 


Copilul nu suportă o doză prea mare de necunoscut 
fără medierea jocului. Un copil, care este luat prea în se- 
rios de către adulți, devine supărăcios și nimic nu-i mai 
intră în voie. 

Copilul morocănos este un copil lipsit de asigurarea 
prin joc în fața necunoscutului. Prin joc, un copil expe- 
rimentează, cercetează, înțelege fără a suporta schimbări 
în viața reală. Jocul oferă cea mai importantă contrapon- 
dere angoasei (de orice natură ar fi ea). Acolo unde e 

prea putin joc și nivelul de angoasă crește. Copilul mo- 
rocănos este, de fapt, un copil angoasat. 

Prin felul său nemulțumit, copilul atrage atenţia pă- 
rinților că sunt prea serioși. El oferă o imagine în oglindă 
a părinţilor săi. Aceștia, văzându-se în copil, în loc să se 
corecteze, cel mai adesea se încrâncenează și mai tare. 
Deși copilul cere o contrapondere ludică, obține rever- 
sul: o supărare serioasă din partea adulţilor care nu în- 
teleg ce se întâmplă. 

Un copil căruia nimic nu-i place și nimic nu-i con- 
vine, care caută motiv de ceartă, este un copil speriat, 
copleșit, care se simte că nu face față. Motivul real al 
spaimei poate fi greu de întrevăzut, dar starea lui ne 
arată că acesta există. Un copil speriat are mișcări dez- 
ordonate și privirea în căutare. La fel și un copil mo- 
rocănos, el nu își oprește atenția pe nimic, e nehotărât, 
nemulțumit și revendicativ, în căutare a ceva consis- 
tent pentru asigurare. Amenințarea, pedeapsa și re- 
stricțiile îl lasă pe copil singur și neînțeles. Părintele 
stabil îi simte copilului angoasa, dar nu se lasă cople- 
şit de ea și găsește forța de a-i face față, oferind un 
exemplu de gestionare. Adesea, jocul poate fi o cale co- 
mună pentru ieșirea din impas. 


Una dintre fetele mele, pe la cinci ani, pregătindu-se pen- 
tru aniversarea unei prietene, nu știa cu ce sandale să se în- 
calțe: unele fiind prea roșii, altele prea mari. S-a tot gândit 
și răzgândit, a enervat pe toată lumea și s-a hotărât, în cele 
din urmă, să plece cu papucii. Pe drum și-a dat seama că și-a 
uitat o păpușă indispensabilă. S-a întors, și-a luat păpușa, 
dar parcă voia să și mănânce. Părea copleșită de emoție, ceea 


ce-i imprima o stare de nehotărâre. Eu însămi mă simțeam 

excedată, nervoasă și gata să renunţ. Am reușit să ne calmăm 
prin iniţierea unui joc de rol (eram armatele române și treceam 
Carpaţii cu cântec). Poate că și armatele române, plecând la 


război, își întâmpinau spaima de necunoscut în același fel... 


De altfel, și adulţii simt la fel când se confruntă cu ceva 
nou, potenţial periculos. De pildă, în cazul unei interven- 
ţii chirurgicale, este de evitat un medic speriat sau lipsit 
de experienţă. În schimb, este asigurator medicul care ba- 
gatelizează, care are forța de a glumi, care prezintă totul 
ca fiind rutină, ceva obișnuit. Aici, un limbaj foarte doct 
și serios al unui medic, fie și o somitate în domeniu, nu 
asigură prea mult. Deși argumentul autorității primează, 
sunt necesare explicații și asigurări suplimentare, obținu- 
te colateral de la medicul de familie sau asistente. 

Atitudinea ludică, la care mă refer, este cea firească, 
specifică adultului și adecvată cu situaţia. Nu susțin o 
abordare superficial-comică a unor situații serioase, ne- 
seriozitatea, bagatelizarea, comicăriile deșănţate sau „îm- 
bărbătările“ cu orice chip. 

Un adult suficient de matur se poate juca împreună 
cu copilul fără a impieta jocul acestuia, înlocuindu-l cu 
al său. Un adult nu se joacă în locul copilului și nici nu 
bagatelizează situaţii și stări serioase, dar nici nu-și 
pierde simțul realității și umorului, panicându-se și fi- 
ind excedat de situaţiile cu care se confruntă copilul 
(în anumite limite). Asta nu înseamnă că părintele nu 
simte angoasa copilului, ci că poate găsi resurse pen- 
tru a-i face față. Referirea se păstrează în spaţiul an- 
goasei de necunoscut și nu vizează probleme grave ale 
copilului în raport cu care părinții speriaţi au nevoie 
de sprijin. 

Părinţii reînvaţă, împreună cu copiii lor, o anumită de- 
gajare ludică ce îi ajută să vibreze cu măsură la angoasele 
copilului. În poezia lui Coșbuc „Iarna pe uliţă”, adulții 
se sperie de liota copiilor ca de „hoarda de tătari“, dar 
știu să se și liniștească: „Ei, copii, vedea-i-aș mari“. Atunci 
când nu găsesc această detașare, devin caraghioși din 
prea multă seriozitate. Dacă nu-și asumă râsul și jocul, 
par ei înșiși „de râsul lumii“, „punându-se la mintea co- 
piilor“ precum „baba-n frunte, căpitan“. 


Crizele din magazin 


Supermagazinele sunt adesea teatrul punerii în sce- 
nă a angoaselor de necunoscut ale copilului. 

Produsele numeroase ce poartă emblema necunoscu- 
tului prezintă o cerinţă agresivă pe care copilul o înțe- 
lege foarte bine: „Te rog, ia-mă cu tine!... Ba pe minel... 
Ba pe mine!“ Nu copilul este cel care vrea, ci produsele 
îl asaltează cu cerința lor, iar el cedează. Cedând unei 
rugăminţi, copilul vrea în schimb o relaţie, dar se tre- 
zește cu un obiect inert și mut. Poate dacă ar fi ales alt 
obiect, lucrurile ar fi stat altfel? Orice ar alege însă, dez- 
amăgirea se repetă. Copilul nu primește ceea ce așteap- 
tă și se simte frustrat (de aceea mărcile de succes nu mai 
oferă nicio surpriză, produsele lor sunt cunoscute și me- 
reu aceleași). 


Este situaţia descrisă și în basme, unde feciorul, plecat în 
călătorie pe un cal năzdrăvan, întâlnește câmpuri de flori îm- 
bietoare ce îl cheamă să le culeagă. El nu poate rezista chemă- 
rii, deși calul (doar pentru că e mâncător de jăratic) îl sfătuieș- 


te să nu dea curs cererii. Feciorul culege florile pentru că ele 

îi cer, nu pentru că el le dorește. Este actul declanșator al lup- 
tei înverșunate „pe viaţă și pe moarte“ cu vâlve puternice și 
nedefinite. Este mai mult o luptă internă în care sinele se sim- 
te copleșit, căci se află neînțeles în dorinţa sa. El obţine cu to- 


tul altceva decât ce a anticipat. 


Un copil în magazin este precum feciorul din poveste. 
Este mai degrabă copleșit decât fericit. Sentimentul de 
frustrare apare tocmai din această lipsă de acordaj între 
ceea ce așteaptă și ceea ce obține. Magazinul prezintă 
oferta nelimitată în timp ce jucăria cumpărată limitează 
alegerea la una singură. Copilul nu poate fi mulțumit cu 
alegerea sa care se dovedește drastic limitativă. Nici re- 
fuzul părinţilor de a-i cumpăra copilului ceva nu este o 
soluție. Copilul vrea să fie el însuși cumpărător ase- 
menea părinților, iar un refuz sună rejectant: „Tu nu ești 
ca noi, noi cumpărăm, iar tu vezi-ți de treaba ta“. Oricum, 
copilul ajunge să fie nerezonabil. 

Produsele din magazin se „cer“ cumpărate, dar co- 
pilul ce vrea? Vrea să poată face față cerinţei. Pentru 
aceasta are nevoie de o relaţie asiguratoare și se va li- 
niști atunci când o obţine. Un părinte copleșit, nervos, 
ameninţător îl sperie pe copil și mai tare (dacă părinte- 
le său este afectat de situaţie înseamnă că ea este foar- 
te gravă, de negestionat). În timp ce un părinte calm, 
liniștit și preocupat de copil este asigurator. El oferă ex- 
plicaţii, are timp să citească etichetele, să se joace. Ast- 
fel transmite copilului următorul mesaj: „Eu cunosc lo- 
cul acesta, pot cunoaște și produsele, știu ce se poate 
întâmpla și nu este niciun pericol“. Este suficient pentru 
copil, el se poate simţi în siguranţă, iar lupta internă cu 
„vâlva“ nu mai are loc. 

3. Cunoașterea ca apărare 
în faţa necunoscutului 


Cunoașterea este o modalitate prin care omul se ma- 
nifestă apt de a face față angoasei de necunoscut. Necu- 
noscutul este cercetat, descoperit, înțeles (înglobat în cu- 
noscut) sau este contaminat de o cunoaștere ce se 
proiectează asupra sa. 

Oricum ar fi, cunoașterea dizolvă, diluează, metamor- 
fozează, aproprie necunoscutul care devine inapt să mai 
sperie. 

Forța cunoașterii umane se contrapune angoasei de 
necunoscut (arătând cât este aceasta de puternică). Ea se 
bazează pe apărări specifice precum: transferul, învăța- 
rea și cercetarea. În funcție de jocul de forță dintre aces- 
tea se descoperă atitudini între explorare și ritual, între 
înfruntare și izolare, între curaj și lașitate, între fascina- 
ţia noului și refuzul lui. 


3.1. Transferul 


Transferul este un mecanism psihic, general uman, 
prin care se înlocuiește necunoașterea insuportabilă cu 
o iluzie a cunoașterii, ireală, dar asiguratoare. 

Transferul folosește două mecanisme psihice princi- 
pale. Unul este cel al contaminării, când un element ne- 
cunoscut este înglobat într-o mulțime de altele cunoscu- 
te care îl molipsesc, făcându-l apropiat și acceptabil. Un alt 
mecanism este cel al proiecției, când elemente deja cu- 
noscute sunt lipite asupra unora necunoscute. Transferul 

este mult îndulcit de numire, care permite încadrarea 
obiectelor în clase cunoscute, nu după cunoașterea di- 
rectă, ci prin comparație, similitudine. Transferul este in- 
conștient, dar prin intermediul limbajului, el începe să 
se poată înscrie în simbolic, devine un joc. 


În inconștient, comparaţia apare ca identitate și arată re- 
alizarea proiecției. Astfel, un copil mic nu vede o femeie cu 
ochii asemenea mamei, ci o femeie cu ochii mamei. Acea fe- 
meie este într-o anumită măsură chiar mama. Dacă un copil 
compară pe cineva cu mama: Tu nu mă îmbraci așa cum face 
mama, aceasta semnifică faptul că acea persoană era dorită a 
fi mama, dar ea se detașează de această imagine, dobândin- 
du-și independenţa. 

Odată cu dezvoltarea capacităţii copilului de a se exprima 
verbal (când poate povesti ce a visat, de pildă) se trece de la 
identitate către comparaţie astfel: X nu mai este Y, ci X este ca 
Y. Așa putem întâlni explicații de tipul: „Îmi place doamna edu- 
catoare, pentru că seamănă cu mama“, „Mi-e frică de băieţelul X 


pentru că urlă ca un lup“. 


Cunoașterea acestor mecanisme ale transferului ne 
ajută să putem gestiona mai ușor teama sau rezistența 
copilului la necunoscut. Un copil mic este mult mai pu- 
țin stabil, iar extrapolările cunoașterii lui sunt directe și 
imediate. Folosirea limbajului de către mamă îi ajută co- 
pilului chiar dacă el se află în faza preverbală. Copilul 
mic nu se distinge de mamă, de aceea cunoașterea lui in- 
clude știința mamei sale. Punând în cuvinte o experien- 
tă nouă pentru copil, mama îi arată că aceasta nu este la 
fel de surprinzătoare și pentru ea. Verbalizarea devine 
astfel o cale importantă de acomodare, de aducere în 

cunoscut a unei experienţe sau situații (pentru copilul 
mic, „a cunoaște“ este similar cu „a numi“). 


De pildă, atunci când copilul merge pentru prima dată în- 
tr-un spațiu pe care nu-l cunoaște, el se adaptează mai ușor 
dacă mama sa știe locurile și poate vorbi despre ele. De ase- 
menea, este important cum se simte mama: dacă ea se simte 
în siguranţă și dacă poate crea în jurul copilului un mediu cu- 
noscut (de persoane, obiceiuri și program). 

În situaţia schimbării locuinţei copilului este importantă 
acomodarea ca inserare într-un cadru nou a elementelor vechi 
(persoane, obiecte, aranjamente, program). E nevoie de timp 
suficient pentru cunoașterea și asimilarea noutăților, precum 


și pentru doliul pierderilor. 


Transferul asigură în fața angoasei de necunoscut, dar 
și impietează cunoașterea veritabilă. Cunoașterea prin 
proiecție nu aduce nimic nou, ea doar reactualizează 
ceea ce deja este știut și înscris într-o grilă individuală, 
veche, dar deformatoare. Așa se ajunge la o practică ge- 
nerală de securizare: inventarea unei povești, a unui mit 
cu funcție explicativă pentru un eveniment, o întâmpla- 
re care pare greu de înţeles și acceptat. Odată cu numi- 
rea și încadrarea sa într-o serie cunoscută, evenimentul 
nu mai sperie, nu mai poate fi periculos. 


Mitologiile, știința, orice interogaţie asupra lumii și vie- 
ţii — toate ajung să folosească grila existentă a cunoașterii 
umane, extrapolarea experienţei proprii dispunând, bineînţe- 
les, de elementele specifice domeniului. Orice încercare de în- 
țelegere a evoluției și viitorului nu poate fi decât o interpre- 


tare a ceea ce deja s-a întâmplat. Moartea apare gândită și 

semnificată asemenea nașterii: lumea însăși se „naște“ și se 
presupune că va „muri“. Cunoașterea, pe orice cale s-ar rea- 
liza, nu se poate desprinde de patternul a ceea ce suntem, de 


filtrul experienţei proprii. 


Transferul ne structurează și relațiile cu ceilalţi. Per- 
mite contactul cu necunoscuțţii fără prea mare angoasă, 
dar pervertește capacitatea de cunoaștere a lor. Un străin 
trezește atâta angoasă, încât apărarea intră imediat în 
funcțiune. Sunt proiectate asupra lui elemente cunoscu- 
te, folosindu-se asemănări fizice și comportamentale 
(culoarea părului, felul de a privi, postură, mișcări). 
Transferul dizolvă angoasa și ajută străinul să devină 
cunoscut înainte de vreme, etichetabil, anticipabil. 
Aceasta asigură și permite relația, dar împiedică o cu- 
noaștere veritabilă. 


Așa putem explica apercepţiile în relaţii: iubirea la prima 
vedere, oameni care ne plac sau nu ne plac de la o primă în- 
tâlnire. Așa se creează și miturile individuale despre oameni 
și evenimente. Aceste apercepţii asiguratoare pot fi ridicate și 
la rang de știință, explicând înflorirea multitudinii domeni- 
ilor ce au credinţa că pot oferi o grilă a cunoașterii oamenilor 
după fizionomie, mișcare, comportament (după cum arată, 


strâng mâna, după cum se înclină, gesticulează). 


Științific sau intuitiv, se speculează capacitatea de 
transfer a oamenilor mai ales în domenii unde este im- 
portantă trecerea peste bariera de necunoscut (în arma- 
tă, în educație, în vânzare precum și în acele domenii ce 
presupun confidenţialitate). Uniforma este o importan- 
tă modalitate de a reduce angoasa de străin sau de a o 


Teama de necunoscut 253 


imprima, după caz. Astfel, o uniformă cunoscută este un 
identificator, iar cel care o poartă face parte dintr-un 
grup recognoscibil în cadrul căruia are o anumită func- 
ție și un rol social. Uniforma poate fi însă și marcator al 
străinului, al echipei adverse — aceasta sperie prin sim- 
pla ei purtare. 

O sumară analiză a folosirii capacității de transfer în 
vânzare poate fi relevantă. Ceea ce contează mai mult 
decât nevoia cumpărătorului este spaţiul în care se face 
cumpărarea, personalitatea vânzătorului și caracteristi- 
cile produsului. Marile corporaţii, de pildă, se asigură 
prin practicarea cadrului unic. Indiferent de țară și loca- 
litate, au riguros aceeași organizare spațială, aceeași ofer- 
tă, eventual aceleași preţuri și calitate, aceeași uniformă 
și același mod de interacțiune propus de către angajați. 


Un cunoscut spunea că, aflându-se într-o ţară străină că- 
reia nu-i cunoștea limba, într-un restaurant (dintr-un lanţ in- 
ternațional), s-a simţit acasă. S-a putut așeza în locul său pre- 
ferat, a găsit mâncarea preparată identic, a știut ce i se spunea 
pentru că ordinea întrebărilor era previzibilă, a știut la ce 
sumă să se aștepte pentru plată. Apoi a preferat să ia masa 
acolo pentru întreaga perioadă a șederii. Este lesne de înțeles 


de unde vine succesul francizelor. 


Relaţia de vânzare-cumpărare este una foarte intimă, 
de satisfacere a unei nevoi și de aceea ea nu se poate re- 
aliza între străini. Bariera necunoașterii trebuie trecută 
cu succes și de către cumpărător, dar și de către vânză- 
tor. Un spaţiu cunoscut îi asigură pe ambii, cumpărăto- 
rul se simte în siguranţă, iar vânzătorul are de-a face cu 
oameni care intră imediat în pielea cumpărătorului. Dacă 

acest spaţiu însă nu există, poate fi preferat spaţiul per- 
sonal al cumpărătorului (chiar acasă la el). Este însă o si- 
tuație dificilă pentru vânzător care nu are voie să fie nici 
stingherit, dar nici intruziv (să nu vină în situații nepo- 
trivite, să nu dea impresia de obligativitate a cumpără- 
rii). Pot fi arborate și spaţii neutre cum ar fi strada, pla- 
ja, parcurile — aici însă „uniforma“ este a produsului — 
fiind vândute numai acele produse potrivite spațiului și 
activităților specifice lui. 

Discursul vânzătorului este și el important. Acesta se 
formulează asemenea răspunsului mamei la cerința difu- 
ză a copilului. Ea trebuie să înţeleagă corect și să ofere o 
soluție. De pe această poziţie atât de intimă apare perico- 
lul de a deveni invaziv (o mamă intruzivă care trebuie re- 
fuzată). De aceea, o prea mare familiaritate și apropiere 
creează o retragere a posibilului cumpărător dacă se sim- 
te agasat, asediat, obligat să înghită un dumicat pe care 
mama i-l îndeasă pe gât. Aceasta relevă faptul că, în rela- 
ţia de vânzare-cumpărare, nu este complicată obținerea 
banilor cumpărătorului (unele prețuri, chiar deșănţate, se 
obțin fără probleme), ci construirea unei imagini care să 
facă produsul acceptat. Un produs nou (deci străin) cre- 
ează reacții de apărare (nu va fi sesizat, va fi respins, va 
fi considerat inutil, ineficient). O prezentare care îl arată 
ca pe ceva cunoscut, ca răspuns la o cerință, dorință, ne- 
voie, îl face necesar, dezirabil. De asemenea, e preferabil 
produsul cu imaginea lucrului prohibit, rar, greu de obți- 
nut, față de cel resimţit ca un dumicat musai de înghițit. 


De pildă, salamul cu soia a ajuns emblemă a comunismu- 
lui, exemplu hulit al proastei ființări. Același salam însă este 


preferat de vestici, considerat mai natural și mai sănătos. 

După intrarea în social a copilului, odată cu refularea, 
transferul începe a opera bidirecțional: de la necunoscut că- 
tre cunoscut, dar și invers. Astfel, străinul ajunge să fie 
populat fantasmatic de elemente bine cunoscute, dar res- 
pinse la sine și proiectate în exterior. După refulare, fri- 
ca de necunoscut nu mai este declanșată doar la ivirea a 
ceva nemaiîntâlnit, ea poate să apară și în recunoașterea 
unor elemente prea cunoscute, personale, dar rejectare la 
sine. 


Uneori, acest „străin“ cunoscut este chiar copilul nostru 
(sau unul dintre copii, adesea cel care ne seamănă cel mai 
mult). De asemenea, necunoscutul nu este neapărat un om în 
sine, poate fi un comportament, un eveniment, un fenomen. 
Astfel, un comportament neașteptat al unui cunoscut îl poa- 
te face indezirabil, el extinzându-se la întreaga persoană. De 
aceeași respingere se lovește și un comportament al altuia care 
se află la noi în stare de refulare (cineva poate deveni antipa- 
tic numai pentru că își permite ceea ce noi ne refuzăm, deși 


poate am vrea). 


Transferul (ca apărare în fața necunoscutului) se spri- 
jină pe asemănări (fizice, de comportament, vorbire). Așa 
se face că un om necunoscut poate părea familiar. Dacă 
însă el aduce o doză de angoasă la identificare, transfe- 
rul inițial e blocat și în locul său apare teama (teama de 
ceva ce ar putea afecta eul personal). 


Un pacient de cinci ani a fost foarte impresionat de un băr- 
bat în scaun cu rotile care i-a vorbit. De atunci îl visa mereu. 
Iniţial, copilul a avut senzaţia că bărbatul vorbește o altă lim- 


bă, una neomenească și, abia mai târziu, odată cu liniștirea 

spaimelor sale (de pierdere a integrității corporale), a putut 


să-și amintească ce i-a spus acel om. 


Teama de necunoscutul bizar și imposibil de încadrat 
într-o zonă oarecare de cunoaștere este cel mai adesea 
soluționată prin idealizare (apărută ca adorare sau demo- 
nizare). Astfel, străinul este fie un zeu intangibil, identic 
cu tot binele știut sau dorit, fie imaginea răului gândit, 
temut și trăit de sine, dar îndepărtat. Sunt însă și forme 
mai puţin „tari“ ale acestei proiecţii în exterior a cunos- 
cutului refulat, cum ar fi respingerea (ceea ce nu accep- 
tăm la noi înșine recunoaștem la altul, după principiul 
„paiului din ochiul vecinului“ mai vizibil decât „bârna 
din ochiul propriu“), incapacitatea de înțelegere (elemen- 
tele refulate nu mai pot fi înţelese, este ca și cum expri- 
marea lor s-ar face într-o limbă străină). 


Idealizarea, ca apărare în fața necunoscutului, se supune 
și unui pattern general uman: albul, blondul, solarul generează 
o tendinţă de idealizare pozitivă (îngeraș, tânăr, zeu, binefă- 
cător), iar negrul, brunul, selenarul se înscriu într-o tendință de 
idealizare negativă (rău, drăcesc, perfid). Acest patern func- 
ționează la fel, indiferent de rasă (astfel, negrii îi idealizează 
pe albi, iar albii îi demonizează pe negrii). Această interpre- 
tare general umană ţine de faptul că omul este diurn, iar al- 
bul are nevoie de lumina zilei. Culorile deschise, solare, cal- 
de sunt contradepresive și reprezentative pentru lumea 
aceasta. Culorile închise, negrul nopții leagă mai mult de ten- 
taţiile lumii celeilalte, de regresia prin somn, de elemente in- 
conștiente, supuse refulării. Este o distincție bazală, ce ope- 
rează în urma primelor refulări și poate fi regăsită, sub diferite 


forme, în orice cultură, cu scopul de pavăză contra regresiei. 

Othello—maurul, un negru printre albi, este un demon uci- 
gaș, dominat de o forță pasională, de alții refulată. La fel și 
„omul roș“, considerat sângeros, precum și vicleanul Spân. Pe 
de altă parte, spaniolii (albi), cuceritori și acaparatori, au fost 
văzuți de către nativii americani ca zei benefici. Tot astfel, i-au 
idealizat și negrii din triburile africane pe vânătorii și vânză- 


torii lor albi, care i-au transformat în sclavi. 


Teama de necunoscut ne domină atât de tare, încât 
ne schimbă istoria (cum s-a întâmplat cu negrii din Afri- 
ca și cu nativii americani) și ne face oameni de știință 
(ne împinge către cercetare și cunoaștere). Este o spai- 
mă care împinge evoluția omului înainte, apărându-l de 
regresii. Pentru ca omul, la nivel individual, să-și mai 
poată permite regresia (prin somn, prin odihnă, vacan- 
te, fantasme), comunitatea trebuie să vegheze constant 
(matern). 


Lumina contraregresivă a focului asigurator trebuie să 
ardă permanent în „vatra“ satului — doar în jurul acesteia de- 
vin posibile basmele și miturile. La nivelul marilor aglome- 
rări urbane însă, somnul ar fi o regresie prea periculoasă, de 
nepermis. Astfel, marile orașe sunt maniacale și insomniace 
(ele par a nu avea „o mamă“ care să le asigure adormirea și 
trezirea). Aici refulatul apare diurn, în stare de veghe, bân- 
tuind nebun direct în comportamente sau fantasmatic, prin 


mijlocirea mass-mediei. 


Indiferent de forma pe care o îmbracă teama de ne- 
cunoscut, apărările în fața acesteia sunt reactivate toată 
viața. E firesc ca ele să fie mai numeroase acolo unde ten- 
tația regresiei este mai mare: în copilărie, la bătrâneţe 

precum și în situații speciale (în boală, sarcină, îngrijirea 
copilului). 

Transferul, deși distorsionează în mod esenţial capaci- 
tatea noastră de cunoaștere, este mecanismul ce face po- 
sibil traiul în comunitate, ce deschide calea dimensiunii 
sociale, de cunoaștere și de comunicare. El este mijlocul 
de transport spre viitor (prin proiecţii ale trecutului) și 
spre trecut (păcălind teama împotriva regresiei). 

Deși transferul își are sursa în angoasa de necunos- 
cut, apare în forme larvare încă la nou-născut. Acesta 
poate trăi tocmai pentru că transferă imaginea mamei-in- 
trauterine pierdute, asupra mamei pe care o găsește 
după naștere, creându-și mama-mediu. În angoasa de 
abandon, copilul se susține transferând imaginea ma- 
mei-absente asupra obiectului-mediu și asupra altor per- 
soane de îngrijire. Transferul se fortifică în condiţiile re- 
fulării, prin funcția sa de surmontare a eului în fața 
necunoscutului copleșitor. 


Transferul, pe bună dreptate, este mijlocul esenţial al psiho- 
terapiei psihanalitice, deoarece este general uman, are o pu- 
ternică inserție în inconștient și permite regresii profunde 
(dincolo de cuvânt) necesare reluării unor secvenţe de viaţă 
pentru elaborare. Este un vehicul ce permite călătoria în timp, 
el poate traversa psihicul de la inconștient către conștient. Mo- 
torul său de „alunecare“ este limbajul, ceea ce face posibilă 
aducerea în cuvânt, numirea, verbalizarea unor conținuturi 
inconștiente uneori preverbale și chiar transgeneraţionale (ce 
ţin de experienţa părinților sau a bunicilor, după cum remar- 
că I. Khogan — principiul fiind descris de proverbul: „părin- 
tii au mâncat aguridă, iar copiilor li se strepezesc dinții“; de ideea 


din basme a „blestemelor strămoșești“). Transferul permite și 

accesul spre viitor („viitorul și trecutul sunt a filei două feţe“, 
spune Eminescu), explicând fenomenele telepatice (pentru 
acestea însă, psihanaliza nu are încă aparatul teoretic necesar 


înţelegerii). 


Natura transferului este defensivă. El se constituie ca 
apărare în fața angoasei primare, de abandon, de necu- 
noscut, de moarte și de pierdere a integrității corporale. 
Această natură a sa devine foarte importantă pentru în- 
țelegerea psihanalitică și arată, o dată în plus, că în psiho- 
terapie apărările sunt valoroase în procesul de elabora- 
re, ele nu trebuie și nici nu pot fi destructurate. Arată cât 
de profund fac parte apărările din ființa umană și din 
funcționarea sa psihică, o constituie și organizează, o fac 
aptă de vieţuire. Nivelul și forța apărărilor arată și forța 
vitală a individului. Este drept că uneori, în cazul apă- 
rărilor nevrotice, ajung să nu mai folosească vieţii, ci să 
o subjuge. Dar și în acest caz, așa cum nu tăiem capul 
care ne doare, nici apărările nevrotice nu vor fi elimina- 
te. Ele se vor stinge singure, dacă vor deveni nenecesa- 
re, în urma construirii unor defense sănătoase. 


3.2. Învăţarea și spiritul de cercetare 


Învăţarea este o cale intelectuală de apărare în faţa ne- 
cunoscutului, de asigurare împotriva acestuia. Ea evi- 
denţiază importanţa deosebită pe care o are această tea- 
mă pentru om. Omul învaţă cu îndârjire, caută, e curios, 
cercetează, descoperă, memorează ceea ce a descope- 
rit — își desțelenește un spațiu cât mai mare din necu- 
noscut pentru a se simţi psihic la adăpost. 

Învăţarea este la început mentorială. Copilul are ne- 
voie de asigurarea cuiva care să știe, care să poarte „lu- 
mina științei“ în „întunericul neștiinței” sale. Învățând, 
copilul speriat se „agaţă“ de învăţător, cu mâinile (strân- 
se în pumn), cu ochii (ațintiţi) și cu mintea (prin concen- 
trarea atenţiei). În urma acestei încordări, copilul reușeș- 
te să înțeleagă, se luminează, iar o parte din necunoscut, 
trece în granița cunoscutului — este o trăire a eliberării 
de angoasă, o mare bucurie. Învăţarea nu este veritabi- 
lă dacă încordarea atentă nu alternează cu relaxarea 
bucuriei descoperirii. Este o atitudine care, deși tipică 
pentru învăţare, a ajuns așa de rară în instituţiile de în- 
vățământ. În mod paradoxal, foarte rar se mai învață 
ceva în școală. Aceasta a ajuns o instituţie în sine, pen- 
tru sine, uitându-și menirea de spațiu propice relațiilor 
educative. 

Redarea din memorie este o căutare în sine. Copilul are 
mâinile și privirea în căutare. Privirea se ridică (spre 
mamă) și se întoarce spre sine (către mama interioară). 
O redare identică presupune o „negare de sine“ ca și 
cum copilul nu ar fi influenţat realitatea cercetată. Ex- 
presia „învaţă pe dinafară“ arată faptul că învățarea nu 
este „pe dinăuntru“, adică acele conţinuturi nu au fost 
personal interiorizate. 

Uitarea este trăită ca o imposibilitate de contact a co- 
pilului cu mama-cunoscut, ceea ce sperie și creează ne- 
siguranţă. Un învățător neacceptat de către copil va fi 
mai adesea „uitat“. Copilul, „scăpat din braţele“ unui 
adult neatent sau agresiv, îl va „scăpa“, la rândul său, 
din memorie „uitând“ conținuturile învăţate. 

Curiozitatea este impuls pentru învățare, este o for- 
mă pozitivă de manifestare a fricii de necunoscut. Fiind 

curios, copilul își face intrarea în starea de umanitate și 
civilizație. Copilul cercetează mediul înconjurător pen- 
tru a diminua zona de necunoscut, pentru a-și permite 
relaţii cu ceilalți, pentru a-și interioriza interdicția civili- 
zatoare de explorare a corpului matern. Acestea sunt 
funcții importante ale dezvoltării ce menţin vie, pentru 
întreaga viață, capacitatea investigativă. 


În basme și mituri apare adesea interdicția pătrunderii în- 
tr-una din camerele casei. Toate pot fi cercetate, numai una, nu. 
Odată cu refularea, curiozitatea trebuie să-și schimbe orienta- 
rea de la cunoscut (corpul matern) către necunoscut (nemama). 
Încălcarea acestei interdicții atrage după sine neplăcerile regre- 
siei din care personajul se salvează cu greu. Dar „căderea“ nu 
este întotdeauna regresivă. De pildă, în cazul încălcării inter- 
dicţiei biblice de a gusta fructul oprit, căderea se face de la atot- 
puternicie către asumarea umanității. Este o cădere „în sus“, in- 
versă căderii „luciferice“, ce justifică zicerea eminesciană 


„Cobori în jos...“ (după cum remarca un coleg, Dan Badea). 


Copilul își explorează propriul corp, pe al mamei, pă- 
tuțul și apoi întreaga casă. Locuinţa copilului ajunge, 
încă din faza mersului de-a bușilea, să fie cercetată amă- 
nunțit. Copilul stăpânește fiecare obiect prin atingere, 
manipulare, numire. Casa însăși este un mare corp ma- 
tern unde viețuiește copilul. Interesul neobosit al copi- 
lului pentru cercetare poate deveni exasperant pentru 
părinţi. Totul este explorat, din fiecare interior sunt scoa- 
se lucrurile morman, fiecare cutie e desfăcută, interiorul 
fiecărui borcan este gustat... Copilul cercetează pentru 
a se asigura, dar și pentru a-și muta interesul de la cor- 
pul mamei către „corpul“ casei. 

Totuși, capacitatea exploratorie a copilului deschide 
și perspectiva unor pericole nebănuite până acum. În 
fața acestora, ca apărare, părintele impune interdicții. In- 
terdicțiile ridicate în fața cercetării sunt făcute să fie în- 
călcate — copilul își va asuma orice risc pentru explora- 
re. Dacă totuși reprimarea are succes, ea se extinde la 
întreg nivelul spiritului de cercetare. Prin impunerea in- 
terdicției, copilul se simte forțat să rămână în interiorul 
cercului matern și să se retragă din fața „nemamei“, să 
se izoleze, să se înspăimânte. 

Stoparea explorării este înțeleasă de către copil ca in- 
terdicție de cunoaștere (asemenea celei biblice, menită 
spre a fi încălcată), dar și ca un refuz al unei relaţii di- 
recte și intime cu mama. Or, copilul tocmai a realizat un 
important salt de la obiectul real de interes (corpul ma- 
mei) către unul simbolic (casa). El este pe drumul cel bun 
al asumării interdicţiilor necesare civilizării. Ar trebui, 
mai degrabă, sprijinit de către părinte prin măsuri de se- 
curizare a spațiului copilului (renunțarea la obiecte inu- 
tile și asigurarea celor periculoase) și prin creșterea tole- 
ranței la dezordine. 

Tot ceea ce copilul nu poate atinge, numi sau manipula 
provoacă teamă, deoarece alimentează angoasa de necu- 
noscut. Refulările copilului, ca umbre din inconștient, 
sunt și ele o sursă de angoasă. Astfel, umbrele, obiecte- 
le mișcătoare de deasupra patului, pentru bebelușul mic 
sunt mama, el râde către acestea și se simte asigurat. Mai 
târziu însă, tocmai aceste umbre și imagini oglindite în 
geamul întunecat vor fi o mare sursă de spaimă. Copi- 
lul pare că vede un lup hămesit, o pasăre cu cioc, ochi 
privitori — și alte asemenea imagini ale unei mame ar- 
haice, vechi, devoratoare. 

Din nevoia de asigurare se închipuie jocul cu umbre- 
le realizate intenționat pe pereţi. Ele sunt create sub ochii 
copilului pentru a deveni personaje bune, cunoscute. Se 
inventează, de asemenea, nume, forme și jocuri pentru 
fiecare spaimă a copilului: „Vine borza pe cărare...“ 


În mitologia românească (așa cum găsim în cartea „Îngeri, 
zmei și joimărițe“), fiecare pericol din casă și din jurul aceste- 
ia este numit și personificat. Bâja e în focul ce arde și de care 
copilul trebuie să se țină departe. Bâca este în locurile întune- 
coase din casă (sub pat, sub masă, în colțuri — în locurile 
unde i-a dibuit lupul pe iezi). Cau este pericolul din întuneri- 
cul curții — dintr-un spațiu mai puţin intim al copilului și care 
nu-l poate afecta decât la vârste mai mari. Diudiu este înghe- 
tul, frigul ce „mușcă“ și îmbolnăvește un copil ieșit dezbrăcat 
pe vreme rece. Ba-ul sau Ba-ba-ul are chip de lup (câinele cen- 
zor păzitor al interdicţiilor parentale) și-i ameninţă pe copiii 
neascultători, care răspund cu „Nu“ sau „Ba“ cerinţelor pă- 
rintești. Goaţa sau Goga este muma obosită și frustrată de plân- 
sul copilului, ea îi bagă în sac pe copiii care plâng. Borza este 
o babă mânioasă (o mamă veche, arhaică, alăptătoare), ea îi 
poate mânca pe copii. Ţăranii nu-și asumau impunerea direc- 
tă a unor interdicții. Ei preluau fantasmele copiilor și ale ma- 
melor, le înțelegeau, le numeau și le foloseau ca gardiene ale 
comportamentului acestora. Era un mod de a impune hotare- 
le nu prin ridicarea copilului către civilitate, ci invers, prin co- 


borârea părintelui la nivelul „limbajului an-tan-te“. 


În vremurile noastre, spaimele copilului nu mai sunt 
numite, nici înţelese și nici contracarate prin jocuri de 
asigurare. Acolo unde se mai păstrează numirea, aceas- 
ta e folosită pentru a înspăimânta, nu pentru a asigura 

(Ba-ba-ul e folosit ca ameninţare). Alteori, părintele înlo- 
cuiește refuzurile copilului, „Nu“-ul acestuia, cu interdic- 
tiile sale. Prin prea mult „Nu!“ și „Nu e voie!“, părintele 
se transformă el însuși în „Ba-ba-ul“. Părintele „Ba-ba-ul“, 
ridicând bariere în fața iniţiativelor copilului, poate trans- 
forma un copil curios, inteligent, într-unul neascultător, 
obraznic sau, și mai grav, într-un copil care acceptă tot ce 
i se interzice, nepunând probleme. Un copil, dacă accep- 
tă interdicția părinților în calea dorinței lui de explorare, 
va deveni inhibat (afectiv, motric, social sau științific). El 
preferă să nu crească decât să fie „alungat din rai“, nu-și 
pune în pericol relaţia cu părinţii pentru că deja se află o 
leziune la nivelul acesteia (o trăire de abandon). Copilul 
se supune pentru că își simte în pericol relația cu mama. 
În supunerea copilului se ghicește și un tată nesecurizant, 
nehotărât, care nu suportă încălcări ale impunerilor sale 
fără a se destrăma. În mitul biblic, prin încălcarea inter- 
dicției de cunoaștere, autoritatea paternă nu a păţit ni- 
mic, dimpotrivă, a devenit mai puternică și mai prezen- 
tă. Doar un tată puternic își poate permite copii care să-i 
nesocotească poruncile. 

Pentru părinţi există și tentația „moralizării“, prin 
care copilului îi este plasată responsabilitatea de a se sus- 
ține singur. Este o fabulă a lui La Fontaine unde un co- 
pil în pericol (agăţat într-un copac deasupra apei) îi cere 
ajutor dascălului său. Acesta, în locul sprijinului, oferă 
o poliloghie moralizatoare, fără sens în raport cu situa- 
ţia. Aceasta arată cum unele cerințe pot fi lipsite de con- 
sistență, hilare sau, de-a dreptul, imposibile. 


Contemplând în parc un cuplu bunică—nepot mi-am dat 


seama că mie, cu întreaga mea experienţă de adult, mi-ar fi 

imposibil să mă descurc rezonabil dacă aș fi în „pielea“ co- 
pilului: „Nu sta acolo, stai dincolo... nu arunca cu nisip, ține lo- 
pățica în jos... nu strica formele din nisip... nu mai da din pi- 
cioare... hai să-ți fac un castel de nisip... uite cum să arunci 
mingea... să te dezbrac... pune-ți pălăria... ia o înghițitură de ba- 
nană... vezi că lovesti pe doamna... nu striga... hai la leagăne... 
hai la tobogan... hai acasă... dacă nu vii, eu plec fără tine!“ (tex- 
tul este cules riguros din realitate, pe parcursul unui sfert 
de oră). Copilul începe să urle, iar cei care s-au identificat 
cu el simt o mare frustrare: De ce au venit în parc? Pentru 


cine? 


Explorarea este un joc de cunoaștere și de aceea inter- 
venţia adultului e frustrantă și neavenită, căci întrerupe 
spațiul simbolic creat de copil. Este hilar ca un adult să-i 
spună unui copil cum să se joace. Activitatea copilului 
(mai ales jocul său) se desfășoară într-un spațiu simbo- 
lic, iar extragerea din acesta prin întreruperea jocului de- 
vine, pe bună dreptate, foarte frustrantă. 

Astfel, interdicțiile pot fi inutile, restricţiile păguboa- 
se, moralizările sterile, iar cerințele imposibile. Renun- 
tarea la toate acestea lasă liberă calea unei relaţii verita- 
bile, de înțelegere și iubire. Reperele există și pot veni 
natural prin calea exemplului personal, al pildelor, prin 
asumarea personală de interdicții, hotare și limite. Ca- 
pacitatea de înţelegere a părintelui se sprijină și pe des- 
cifrarea felului specific de a gândi al copilului, de a se 
raporta la lume, de a se lăsa fascinat de ea (prin iubire și 
teamă). 


Am văzut o femeie stomatolog care lucra foarte bine cu 


copiii pentru că le spunea tot ceea ce ei urmau să simtă. Le 

spunea când le ridică scaunul, când vor simţi o mică înțepă- 
tură, apoi o amorţeală... Prin vorbele sale, ea dizolva angoa- 


sa de necunoscut. 


Senzațiile noi sperie, nu prin ele însele, ci prin faptul 
că nu sunt înțelese. Explicaţia le face anticipabile și deci 
suportabile. Aceasta arată de ce este atât de important 
să i se povestească unui copil sau chiar adult ceea ce se 
presupune că i se va întâmpla, că va simţi atunci când 
are o experienţă nouă. 

Comportamentele exploratorii se găsesc și la adult 
sub forma cercetării științifice, a plăcerii pentru călă- 
torii, precum și în reversul acestora (cum ar fi inhibi- 
ţia curiozității epistemice și fobia de spaţii noi). Călă- 
torind, necunoscutul devine cunoscut. Necălătorind, 
necunoscutul este ținut la distanță. Povestea despre 
spaţii noi, despre culturi și civilizaţii diferite nu se poa- 
te face decât prin compararea acestora cu ceea ce este 
deja știut (este o comparație ce topește necunoscutul 
în marea de cunoscut). 

Am să dau un exemplu personal simplu pentru a 
ilustra sursa nevoii de cercetare și etapele investigării. 


Odată, la mare, am luat din cuier halatul de baie și am 
simțit ca o arsură pe spate (am comparat cu o senzaţie cunos- 
cută) de parcă îmbrăcasem haina otrăvită a Medeei. Am dat 
halatul jos și am văzut un fel de furnică (altă comparaţie) care, 
probabil, lăsase o urmă chimică usturătoare, simțindu-se în pe- 
ricol (o presupunere, extrapolând comportamente cunoscu- 
te). Abia după această descoperire m-am liniștit. 

În basme, fraţii mai mari eșuează în necunoscut, nu-i pot 


face faţă și sunt învinși. Prâslea însă are altă abordare (abor- 

dare diferită, nefolositoare în mediul cunoscut unde adesea îi 
atrage stigmatizarea). El cugetă, nu acționează, nu se grăbeș- 
te: cercetează, întreabă, se aliază și abia apoi se luptă și învin- 
ge. În „Călin Nebunul“, prostul din sat (din lumea cunoscu- 
tă) devine învingătorul zmeilor (în lumea necunoscută). Călin 
îl întreabă chiar pe zmeu cât mănâncă și cât bea tocmai pen- 
tru a-l cunoaște. Acolo unde zmeul este la fel de puternic se 
folosește de un element extern: cioara, căreia îi vorbește „pe 
limba ei“, cunoscându-i nevoile — așa obține ajutorul. Aici se 
relevă și o altă trăsătură importantă ce se dezvoltă din spiri- 


tul de cercetare: capacitatea de a face echipă, de a colabora. 


Curiozitatea și dorința de explorare ale copilului 
sunt indicatori ai sănătăţii psihice, ce îi arată forța de 
a face față angoasei de necunoscut. În această atitudi- 
ne își găsesc rădăcina capacitatea inventivă, creativă, 
nevoia de cercetare științifică și interesul pentru cu- 
noaștere ale omului. Sunt aspecte importante și pozi- 
tive în dezvoltarea copilului și de aceea, cel mai ade- 
sea, ele se bucură de înțelegerea părinţilor (nu și de 
înţelegerea celor din preajma copilului). Cei care cresc 
copilul sunt mai permisivi, mai toleranţi la dezordine 
și la tentaţiile exploratorii, mai asiguratori și mai pu- 
țin interdictivi. 


Un copil în vârstă de doi ani locuia vara la casa bunicilor. 
Aici curtea avea ieșire la o stradă circulată. Copilul era inte- 
resat să descopere totul în jurul său. Bunicii, care stăteau doar 
ocazional cu copilul, i-au impus interdicția de a ieși în stradă 
sub ameninţarea că îl poate călca mașina. Părinţii însă l-au se- 
curizat pe copil că va fi întotdeauna cineva care să nu-l lase 


să se pună în pericol, spunându-i că poate să umble pe unde 

dorește. Ei au luat toate măsurile de precauţie, securizând spa- 
țiul de joacă al copilului, lipsindu-l de obiecte vătămătoare și 
de uși care să se deschidă spre stradă. 

Tot așa, o bonă a ameninţat-o pe o fetiță de trei ani că, dacă 
se cațără pe fereastră, poate să cadă de la etaj și să moară, în 
timp ce părinţii i-au amenajat pervazul ca loc de joacă și i-au 


securizat fereastra cu cheie. 


Copilul nu trebuie nici responsabilizat, și nici ame- 
nințat cu ceea ce este de domeniul grijii părintești. El tre- 
buie să dispună de supraveghere și de un mediu sigur 
pe care să-l poată explora fără a fi în pericol. 

Ideea că altfel (adică fără amenințări grozave și cel 
mai adesea cu moartea) nu se poate forma simțul peri- 
colului la copil nu se susține. Copilul ameninţat este 
mult mai temător, inhibat chiar și în condiţii nepericu- 
loase. El înțelege sensul amenințării ca exprimare a unei 
dorințe a adultului (uneori copiii sunt mai psihanaliști 
decât Freud) și nu mai poate face distincția între stările 
reale de pericol și cele fantasmate. Copilul ameninţat este 
un copil agresat care se poartă ca atare: interiorizează 
agresivitatea, devenind fie agresiv, fie autoagresiv. Un 
copil cu părinţi responsabili este mai sigur de el și, pe 
măsura identificării cu aceștia, le va prelua grija, trans- 
formând-o în capacitate de autoîngrijire. 

Oricum, tentaţia interdicţiei este mai veche și ea apar- 
ține în general anturajului (celor care nu sunt într-o re- 
laţie directă de lungă durată cu copilul) și se referă la fe- 
lul cum copilul ţine să folosească lumea, obiectele și 
corpul propriu. Copilul gustă lumea pentru a o cunoaș- 
te, gura îi oferă cele mai importante indicii despre obiec- 
te ce pot fi acceptate ca bune sau respinse ca rele. Pentru 

copil acest mod de explorare este foarte important la în- 
ceputul vieţii sale și se poate prelungi până la câțiva ani. 
Interdicţiile de a băga lucruri în gură sau de a-și suge de- 
getul se observă că vin tocmai din partea acelor adulţi 
cu evidente reminiscenţe orale (cei care fumează sau care 
manifestă alte forme de adicţie). Interdicţia apare ca o 
incapacitate a adulţilor de a suporta la copil manifestări 
aspru reprimate la ei înșiși. 


3.3. Cuminecarea — comunicare 


Copilul mic „gustă“ lumea și obiectele înconjurătoa- 
re, precum și părți ale propriului corp. Este firesc pen- 
tru un bebeluș să ducă la gură tot ce poate prinde cu mâ- 
nuțele (așa cum adultul privește ceea ce-l interesează). 
Gura bebelușului a fost înlocuită de către adult cu ochiul, 
precum arată și zicerile: „îl soarbe cu privirea“, „o mănân- 
că cu ochii“. Prin „gustarea“ obiectului, copilul își arată 
interesul și dorința de cercetare. Este o reacţie a unui co- 
pil sănătos psihic. Aceasta pune baza curiozității episte- 
mice fără de care nu este posibilă evoluţia intelectuală. 
Un copil căruia i se dă peste mânuţă când și-o bagă în 
gură poate deveni reticent să încerce o mâncare nouă. 
Dacă nu i se permite să bage în gură obiectele ce-l inte- 
resează, e posibil să extindă interdicția către cunoaștere 
în general. Bineînţeles că nu înseamnă că ne vom bucu- 
ra atunci când copilul linge mingea cu care s-a jucat în 
glodul străzii și-l vom încuraja să facă asta. 

Vârsta în care gura este centrul cunoașterii și cercetă- 
rii copilului se sfârșește prin înțărcare. Intervenţia le- 
gii tatălui impune copilului o altă cale de cunoaștere, iar 

gura se află înlocuită de mână și ochi. Astfel, un copil mai 
mare se va mulțumi să apuce un obiect și să-l privească, 
apoi să-l fărâmiţeze cu mâinile (și nu cu gura) pentru a-i 
vedea (și nu gusta) conţinutul. 


Doar în rai, Adam și Eva au putut gusta din fructul cu- 
noașterii (ca simbol pentru sânul matern). Odată cu ispita pa- 
ternă, omul intră sub legea tatălui, fructul este oprit, iar copilul 
înțărcat îl poate doar contempla (relația gură-sân e înlocuită 


de aceea ochi privit-ochi privitor). 


Hrana are o importanță mare pentru copil, deoarece 
el gustă lumea care i se pare bună și o ia în sine spre a o 
cunoaște. De aici și ideea cunoașterii ca „hrană spiritu- 
ală“ — la vârste mai mari se va „hrăni“ și spiritul omu- 
lui după felul cum s-a hrănit trupul copilului. 

Orice copil mănâncă cu plăcere dacă nu-i este refuzată 
plăcerea cercetării și nu-i sunt impuse prea multe restric- 
ţii în privinţa cercetării cu gura (de a-și băga degetele și 
alte obiecte în gură, de a se juca cu alimentele) și dacă nu 
simte că mâncarea lui este importantă pentru altcineva. 

Pentru copil, masa este un experiment complet: el pi- 
păie, miroase, gustă, rupe, lipește, mânjește, pictează, 
amestecă, toarnă, aruncă. Rezultatul este un dezastru în 
bucătărie, dar necesar pentru pofta de mâncare a copi- 
lului și pentru deschiderea apetitului său de cunoaștere. 

Ideea jocului la masă și a jocului cu alimentele stâr- 
nește adesea o mare mirare și uneori chiar oroare prin- 
tre adulții care deja și-au supus refulării asemenea com- 
portamente. Noroc că mamele de copil mic renunță 
pentru o perioadă la a mai fi „civilizate“ și reușesc să 
aibă degajarea necesară înţelegerii copilului. 


Teama de necunoscut 271 


Pentru copil, jocul este foarte serios, este o cale de in- 
vestigare a lumii ce corespunde cu cercetarea și munca 
adultului (o muncă plină de dăruire personală). Copilul 
nu acceptă nimic în sine (hrană, informaţie, alinare...) 
decât dacă acestea fac parte dintr-un joc (jocul înţeles ca 
activitate dorită în care copilul se implică și care se des- 
fășoară într-un cadru fizic și psihic de siguranţă și des- 
tindere). Pentru copil, jocul cu mâncarea este în identita- 
te cu mâncarea în sine. Astfel, un „nu“ spus jocului cu 
alimentele este identic cu un „câh“ pentru acestea. Prin 
interzicerea jocului, foarte curând, masa copilului se poa- 
te schimba dintr-o plăcere în chin. 

Senzaţia de foame a copilului dispare după primele 
înghițituri, iar copilul nu va mânca dacă nu îi place ac- 
tivitatea (plăcerea sau neplăcerea pentru activitate se va 
transmite apoi felului de mâncare ca atare care ajunge 
să-i placă sau nu). 

Adulții se joacă și ei, folosind masa pentru „comunicare“ în 
familie, cu prietenii, cu partenerii de afaceri. Bucătăria este un 
„parc de distracţii“, un „laborator de experimentare“ în care ali- 
mentele sunt îmbucătățite, fierte, prăjite, dizolvate, amestecate. 
Jocul cu reguli își face simțită prezenţa prin reţetele de prepara- 
re, prin ritualul așezării mesei și al conduitei din timpul ei. Atunci 
când un adult mănâncă singur, importanța mesei se dizolvă și 
adesea devine o activitate care trebuie dublată, pentru susținere, 
de altele: cititul, lucratul la calculator, privitul la televizor. 


Pentru copil, masa are și o importantă funcţie de so- 
cializare. În familie, adesea el mănâncă altceva decât 
toată lumea, i se refuză mâncarea de adult pentru că el 
este copil. În parc însă, întâlnește copii și vrea să fie la 

fel ca ei. Cea mai importantă dimensiune a personalită- 
ţii copilului mic este cea orală: a fi ca și ceilalți înseam- 
nă a mânca la fel ca ei. De aceea, copilul, mâncând la fel 
ca ceilalți copii, se simte apartenent la un grup social. 


Acest aspect se păstrează și la adulți. La nivel cultural, di- 
feră foarte mult modul de hrănire, obiceiurile și preferințele. 
Astfel, putem identifica naționalitatea oamenilor după mân- 
carea preferată. Spunem despre nemți că sunt cârnățari, fran- 
cezii mâncători de „picioare de broască“, americanii de „câini 


fripți“, italienii — spaghetari și românii — mămăligari. 


Copilul curios cercetează lumea prin toate simțurile 
lui, o ia în stăpânire, iniţial încorporând-o (mâncând-o), 
iar mai apoi, după același model, introiectând-o (cunos- 
când-o, înțelegând-o). Prin cuminecare (Constantin Noica) 
omul face trecerea de la „gustarea“ lumii la „comunica- 
rea“ ei. Copilul trece de la obiectul gustat către cuvântul 
rostit, iar curiozitatea lui se extinde de la cuprinderea gu- 
rii către cuprinderea minţii, de la cerință către întrebare. 

Întrebările copilului sunt cerințe de cuprindere a lu- 
mii (de încorporare în cunoscut), de înțelegere a ei, a ros- 
tului și a originii proprii. Întrebând, copilul își cunoaște 
lumea și se cunoaște pe sine. Întrebarea deschide astfel 
calea iniţiatică a copilului. 


„Ce este asta?“ — cucerirea prin numire 


Bebelușul plânge, exprimându-și angoasa de a fi sin- 
gur, iar mama sa vine și îl liniștește. Mai apoi o strigă pe 
mamă ca ea să vină. Chemarea prin numire anulează 

distanţele de abandon. În angoasa de necunoscut, numi- 
rea se păstrează ca securizantă. Prin numire, copilul ia în 
stăpânire necunoscutul, îl dezvăluie din mister. 

Descoperirea modalității de înstăpânire asupra lumii 
prin numire îi creează copilului o mare bucurie și o des- 
chidere a interesului său către observarea naturii, a spa- 
țiului înconjurător. Prin copilul său, adultului i se mai ofe- 
ră șansa de a regăsi bucuria simplă a lucrurilor mărunte. 

Copilul întreabă: „Care este numele tău?“, „Cum te chea- 
mă?“, iar numele cunoscut îl înstăpânește și asupra pur- 
tătorului. Copilul stăpânește obiectul prin faptul că-i cunoaș- 
te numele (la egipteni, Isis îl stăpânește pe Atum pentru 
că i-a aflat prin vicleșug numele). 

Înaintea acestei etape, copilul eluda ceea ce nu înțe- 
legea, ceea ce nu cunoștea. 


Într-un studiu antropologic este citată următoarea întâmpla- 
re: unei populaţii arhaice din Africa i s-a prezentat un film de- 
spre reciclarea materialelor refolosibile. Când oamenii au fost 
întrebaţi ce li s-a părut cel mai interesant în film, majoritatea a 
răspuns: „găina“. Era vorba de o găină rătăcită prin platou, ră- 
masă neobservată la montaj, care, pentru oamenii din acel sat, 
era elementul cel mai apropiat de realitatea lor. „Civilizații“ și-au 


văzut misiunea compromisă de efectul nul al materialului. 


Pornind de la acest exemplu, putem observa cum 
populaţia arhaică se apără în fața necunoscutului prin elu- 
darea lui (tratându-l ca și cum nu ar exista). Populaţia „ci- 
vilizatoare“ are tendința de respingere, de a se departaja 
(de a elimina necunoscutul într-o zonă etichetabilă și ast- 
fel, izolată septic, pentru a nu contamina). De aceea, fie- 
care cultură se consideră superioară alteia și semnalează 

diferenţele ca lipsuri. De pildă, vechii greci îi considerau 
„barbari“ pe cei de altă religie (iar pe cei mai îndepărtați 
cultural, chiar „barbari mâncători de oameni“). Așa se 
face că atunci când o cultură dispune de o suficientă sus- 
tinere civilizatoare, își creează forță militară (sau econo- 
mică) pentru cucerirea spaţiului „barbar“, pentru „civi- 
lizarea lui“. Necunoscutul este astfel cucerit, iar prin 
impunerea limbii, a zeilor și a obiceiurilor este integrat 
în zona sigură a cunoașterii. Este o practică ce nu ţine 
doar de culturile vechi, ea se regăsește și acum, mai ales 
că o imagine a superiorității culturii proprii se întreține 
prin relaţii condescendente cu țări considerate „rude să- 
race“. Cucerirea, în acest caz, se face fizic, în planul real. 
Copilul care întreabă „Ce este asta?“ se plasează în spa- 
tiul simbolic, arătându-și nivelul superior al evoluţiei 
sale. 

Primele întrebări ale copilului îl poziţionează într-o 
importantă fază de separare. El nu mai este parte din 
mama omnipotentă, omniscientă și de aceea trebuie să 
o întrebe pentru a participa la știința ei. Copilul nu mai 
este una cu mama, el este la o distanţă de cuvânt, iar prin 
întrebare poate face deja echipă cu ea. 


„De ce?“-ul rostuitor al lumii 


Este întrebarea ce privește scopul obiectelor, esența 
lor de a fi, consecinţa și nu cauza, nu modul de realizare 
sau momentul inițial. 


Un copil care întreabă „De ce arde soarele?“, dacă va primi 
răspunsul: „Pentru că este o stea în care sunt explozii“, va între- 


ba din nou: „De ce sunt explozii în soare?“ și tot așa la nesfârșit. 

Acesta este un semn că el nu a primit răspunsul așteptat, nu 


i s-a înţeles corect întrebarea. 


Șirurile „de ce?“-urilor nesfârșite îi enervează pe pă- 
rinți pe bună dreptate. Ei își dau seama că au intrat în 
vârtejul unei greșeli de comunicare cu copilul (și nu se 
confruntă cu o mare curiozitate a copilului așa cum cred 
unii psihologi). Copilul, prins într-un asemenea șir de 
întrebări, trece de la o întrebare la alta mecanic, fără cu- 
riozitate, el doar semnalează că întrebarea lui rămâne 
pentru că nu i s-a răspuns. Copilul (în această fază) este 
interesat de rostul lucrurilor și nu de cauza lor. Un răspuns 
mulțumitor la întrebările sale încheie rotirea agasantă în- 
tr-un lanţ de întrebări sterile și poate genera o discuţie 
interesantă, plină de fantasme și imagini mitice ale copi- 
lului despre lume și viață. 


Un model de înţelegere a întrebării copilului este oferit în 
basmul fraților Grimm. Scufița Roșie îl întreabă pe lupul de- 
ghizat în bunică (deci pe necunoscutul înspăimântător): „De 
ce ai ochii atât de mari?... De ce ai urechile atât de mari?... De ce 
ai dinții atât de mari?“ Răspunsul relevă scopul, utilitatea și nu 
cauza: „Ca să te văd mai bine, să te aud mai bine... să te mănânc 
mai bine!” Este un răspuns ce nu se înscrie în logica adultă a 
întrebării, de aceea, întrebarea necesită o traducere în funcție 
de interesul copilului (pentru rostul lucrurilor) și de logica sa 


(a centralității în lume). 


O variantă pentru șirurile „de ce?“-urilor, dar care are 
același scop (de evidenţiere a greșelii de comunicare) 
este „Ce-ai spus?“ Copilul poate pune această întreba- 
re exasperant, iar părintele se simte dator să repete (și 

nu să reformuleze în funcţie de interesul și înțelegerea 
copilului). După repetări în van, părintele se întreabă ce 
se întâmplă cu copilul, vrea să-l enerveze, nu aude bine, 
nu poate înțelege? — își pierde răbdarea și întrerupe, 
adesea brutal, comunicarea. Copilul înţelege și aude 
foarte bine. Problema este că nu i se spune ceea ce el are 
nevoie să audă, ceea ce îl interesează. Inadecvarea în co- 
municare se poate datora mai multor aspecte. 

E posibil ca răspunsul adultului să fie paralel cu ceea 
ce vrea să știe copilul. Copilul folosește altfel limbajul: 
el întreabă ceva, iar adultul, posesor al unor stereotipii 
intraculturale stabile, răspunde altceva. De aceea, pen- 
tru adecvarea răspunsului, devine absolut necesară în- 
țelegerea corectă a întrebării. 

O altă distorsiune în comunicare poate apărea din ca- 
uza unui răspuns prea greoi, alambicat și vast pe care 
copilul nu-l poate urmări până la capăt. Timpul copilu- 
lui este ardent, acțional, el nu are răbdare pentru expli- 
cații complicate și pe alocuri lipsite de interes. El e atent 
cât interesul său e viu. O explicaţie prea lungă va fi re- 
ceptată cu pauze ce o vor face ininteligibilă și de aceea 
copilul cere reluarea ei într-o formă mai simplă. 

Există și posibilitatea ca, prin răspuns, copilul să sim- 
tă o contradicţie între informaţia primită și ceea ce știe 
deja. Aici copilul solicită să i se explice contextul, să se 
lămurească și conecteze informația primită în cadrul ști- 
inţei sale anterioare care acum necesită restructurare. 

De asemenea, este posibil ca răspunsul nostru să tre- 
zească nebănuite tensiuni afective și reacții emoționale. 
Aici, cel care lămurește este copilul. 

Pentru a ajusta răspunsul la modul specific de înțe- 
legere al copilului îi putem întoarce întrebarea pentru 

lămurire: „Tu ce crezi despre asta?“ Atunci când întreabă, 
copilul are formulată deja cel puţin o presupunere de 
răspuns, în funcție de care ne putem da seama de sen- 
sul întrebării, de locul neînţelegerii și de modul cel mai 
potrivit de îndreptare a comunicării. 

Cunoașterea motivului, rostului existenței unui lucru 
(afect, comportament, fenomen, obiect) arată care este na- 
tura și rațiunea lui de a fi. Prin numire, copilul își aproprie 
lumea, o stăpânește, o încorporează (după modelul hrăni- 
rii). Prin cunoașterea rostului însă, el reușește să o înțeleagă, 
să se simtă parte cu sens din ea, să o metabolizeze. 

„De ce?“ este o întrebare filosofică ce arată dezvolta- 
rea copilului, trecerea de la aparenţă la esenţă (de la fe- 
nomen la numen, de la semnificat la semnificant, de la 
obiectul „mestecat“ la cel „asimilat“). Este o întrebare ce 
deschide spaţiul simbolic, de tot necesar echilibrului 
psihic al omului (prin care copilul își făurește o capaci- 
tate internă, independentă de mamă, de protecţie, con- 
tinere și reechilibrare). 

În planul jocului, „de ce?“-ul mută acţiunea în locul 
simbolic al manipulărilor de idei (în care obiectele, jucă- 
riile sunt doar intermediarul). Acum apar jocurile de rol, 
care în sinea lor sunt, de fapt, căutări și răspunsuri pe 
care copilul le găsește și le închipuie pentru întrebarea 
„de ce?“ 

În planul limbajului se face trecerea de la metonimie că- 
tre metaforă. Un copil mic vede sensul propriu și nu pe 
cel figurat al cuvintelor, el face alăturări de sensuri ale 
cuvintelor care seamănă ca formă (metonimie). 


Vorbind între ei, părinţii spun despre o imagine că seduce, 


iar copilul lor întreabă imediat: „unde se duce imaginea?“. 

O mamă îi spune fetiţei că „este în firea lucrurilor să cadă 
frunzele toamna“. După care fetița o întreabă mirată: „Să fiu 
rea ca să cadă frunzele?“ 

O ardeleancă îi spune unui copil să „tipe (să arunce) niș- 
te porumb la găini“, iar copilul începe să tipe (urle) cât îl țin 


plămânii. 


Achiziționând nivelul simbolic al metaforei, limbajul 
copilului prinde profunzime. Astfel, devine inteligibil 
sensul poveștii, fabulei, baladei, dincolo de faptele pre- 
zentate ca atare. De unde și fascinația copilului pentru 
proverbe, zicători și ghicitori. 

Metonimia și metafora sunt forme ce structurează „in- 
conștientul ca limbaj“ (]. Lacan). Astfel, limbajul revelea- 
ză uneori adevăruri vechi, „cosmetizate“ în glume, în 
magia poeziei, în revelația științei. 

Știința este mai mult metonimică (aici se merge pe 
alăturare, pe folosirea unui model al sinelui pentru cer- 
cetarea lumii), iar arta și poezia sunt mai mult metafori- 
ce. Mitul îmbină metonimia cu metafora, beneficiind de 
o dublă profunzime (de aceea este și cel mai ilustrativ 
pentru descrierea proceselor inconștiente). 


„Cum a fost la început?“ — mituri și legende 


Înţelegând rostul lucrurilor, copilul își poate pune în- 
trebări asupra cauzei, a sursei, a punctului de pornire. 
Abia după ce se poate stăpâni pe sine (prin întrebarea 
„Ce este?“), după ce își găsește un rost, un scop (prin în- 
trebarea „De ce?) va putea să se întrebe de unde vine, 
cum s-a ivit pe lume („Cum a fost la început?“). 

Copilul nu se va limita numai la povestea venirii sale 
pe lume, el va dori să știe, după același model, cum a 
apărut întreaga lume cu tot ce o populează: „Cum au apă- 
rut primii oameni?, Cum s-a făcut prima pâine?, Când a apă- 
rut primul pom, dar primul strop de apă?“ 


Mitul povestește o fantasmă despre apariţia fiecărui lucru 
în parte: moartea lui Narcis a făcut să apară prima narcisă, răz- 
bunarea Atenei a transformat-o pe Arahne, pământeanca țesă- 
toare, în păianjen și astfel a apărut prima arahnidă. Mitul este 
o poveste de generare, de explicaţie a apariţiei unui prim ceva. 
Interesul principal însă ţine de nevoia de a înțelege miracolul 
concepției și al nașterii. De acest răspuns depinde justificarea 
propriei existenţe și de aceea întrebarea poate prinde lărgimi 
generalizatoare: „Cum am apărut eu pe lume?“ devine „Cum 


au apărut oamenii?“ și chiar „Cum s-a născut lumea?“ 


Mitul scoate simbolicul copilului (sau al omenirii) din 
etapa magică a „de ce?“-ului. Interesul magic este acela 
de rostuire, de găsire a unui scop, de „transformare al- 
chimică a nisipului în aur“. Interesul mitic este acela de 
a acoperi cu o cunoaștere (fie și fantasmatică) golul ini- 
țial. Copilul, ca și adultul, în profunzimea sa, nu se poa- 
te vedea venind din nimic și ducându-se în nimic: Hipe- 
rion (în „Luceafărul“ de M. Eminescu) își cere dreptul la 
moarte pentru a scăpa de nimicul ce-l înconjoară: „Din 
chaos, Doamne, -am apărut / Și m-aș întoarce-n chaos...“ 
Aceasta pentru că „... vremea-ncearcă în zadar / Din goluri 
a se naște“. 

Copilul, ca și Hiperion, își cere dreptul de a-și cunoaș- 
te povestea, istoria venirii sale pe lume așa cum au 
trăit-o părinții lui și cum pot ei să i-o redea. 

Această întrebare leagă teama de necunoscut de eta- 
pa următoare (frica de moarte), căci interesul pentru mo- 
mentul înființării este în legătură cu interesul pentru mo- 
mentul trecerii în neființă. 

Prin mitul personal, copilul depășește timpul secven- 
tial și intră în timpul istoric. Își deschide calea scrierii sor- 
ţii sale. Acum se pune în frunte „steaua“ destinului scris, 
dar cum „în prezent le-avem pe toate“, copilul poate fi aju- 
tat de iubirea dintre părinții săi, de așezarea și liniștea din 
relația lor. Relaţia dintre părinţi nu numai că devine con- 
stitutivă pentru copil, ea îi creează și mediul în care el va 
putea evolua, îi oferă o perspectivă asupra vieţii și un ori- 
zont de așteptări. Siguranţa prezentului oferă certitudi- 
nea trecutului și o proiecție satisfăcătoare pentru viitor. 

Copilul are nevoie de o poveste, de un mit, de o pune- 
re în cuvânt a realității relației înființatoare dintre părinții 
săi. Povestea poate fi una fantastico-metaforică (cu barza, 
cu varza, cu hornul casei, cu făurirea din lut, cu nașterea 
din floare) sau una științifică (două celule: una de la mamă 
și una de la tată s-au întâlnit în uterul mamei și l-au for- 
mat pe el, copilașul. Pe atunci era foarte mic și de aceea a 
trebuit să crească timp de nouă luni în uter înainte de a ieși 
de acolo). Povestea, indiferent de forma ei, este necesară, 
dar nu acoperă întregul interes al copilului. El are nevoie 
de exprimarea de afect, vrea să știe dacă părinții s-au iu- 
bit, dacă el a fost dorit, iar aceste afecte sunt demonstrate 
sau infirmate prin comportamentul prezent al părinţilor. 

Astfel, o mamă poate să-i spună cu ușurință copilului ei 
iubit că atunci când a simțit că este însărcinată cu el nu se 
gândea să-l aibă (iubirea de acum a mamei contaminează 
trecutul). Tot așa cum, devine greu de înţeles cum părin- 
ţii au adus pe lume copilul din iubire, dacă ei se află 

acum în plin proces de divorţ. Totuși, aceste exprimări de 
afect sunt absolut necesare, mai ales în situația în care ele 
s-au schimbat pe parcurs. Copilul pune cap la cap înţe- 
legerile sale asupra informaţiilor primite, le mixează cu 
ceea ce simte și constată pentru a-și făuri mitul său: 


O pacientă de patru ani spunea că părinţii ei „s-au iubit 
mult și au născut o barză“ care a adus-o pe ea în cioc. 

Un pacient de cinci ani susținea că „Moș Crăciun l-a scos 
din sacul lui pe Pruncul Sfânt și i l-a dat în dar Fecioarei Maria“. 

Un pacient de patru ani (cu tatăl ginecolog) spunea: „Fe- 
meile au boala lui Calache, li se face burta mare până crapă și iese 
un copil din ea. Sper că nu au înghițit copilul când era mic“. 

O pacientă de patru ani a preluat colindul „Florile dalbe“ 
combinat cu semnificaţia creștină a Crăciunului: „S-au sfădit 
mama cu tata până s-a crăpat covata și a ieșit pruncul lisus“. 

Un pacient de cinci ani spunea: „Eu nu semăn cu mama și 
nici cu tata pentru că m-a lăsat barza pe coșul plin de funingine și 
m-am murdărit. De aia am eu părul, ochii și pielea mai negre.“ 

O pacientă de patru ani povestea: „Când eram mică tipam 
de mă învinețeam și mama nu prea mă iubea, dar după botez mama 
m-a iubit și m-a pupat de m-a albit, iar eu m-am făcut blondă și fru- 
moasă... Tu ești brunetă, pe tine nu te-a pupat mama ta?“ 

Una dintre fetele mele, pe la patru ani, îmi povestea: „Copiii 
stau undeva în nori și sunt îngrijiţi de o zână bună, dar când fac ceva 
rău (nu mi-a spus ce) sunt aduși unor mame de pe pământ“. Este o 
poveste care exprimă metaforic concepția mea despre naștere 
(despre mama intrauterină și cea extrauterină, despre „păcatul“ 
originar de a crește) și pe care nu i-o împărtășisem în cuvinte. 

Un pacient de patru ani povestea: „Femeia înghite o boabă 
de piper sau de grâu și în burtă îi crește un copil. Crește, crește și 


burta se face mare și se sparge... poc! Și copilul se naște“. 

Copilul își făurește propria sa mitologie în acord cu 
realitatea psihică și afectivă a părinţilor. El are nevoie 
însă, pentru a se putea exprima, de un cadru de siguran- 
tă afectivă în familie. Bâlbâielile și evitările noastre pu- 
dibonde sunt interpretate de către copil ca și cum ceva 
nu ar fi în regulă cu el și cu înființarea lui. 

De la mitic la mistic nu e decât un pas (sau un sunet). 
Mitul recompune fantasmatic o realitate și de aceea nu 
poate fi explicativ (ar mistifica tocmai realitatea pe care 
ar dori să o descrie). Miturile și basmele redau metafo- 
ric o realitate, dar spaţiul construcţiei lor este cel sim- 
bolic. Distincția dintre realitate și simbolic este semna- 
lată prin formule specifice care devin absolut necesare: 
„A fost odată ca niciodată“, „Se zice“, „Se povestește din bă- 
trâni“, „Se făcea că“, „Unii oameni credeau că“ etc. Aceste 
formule sunt marcatori de hotar și asigură distincţia 
dintre fantasmă și realitate. În afara acestei distincții, ne 
confruntăm cu o lume ori prea veche, ori nebună de care 
ne apărăm văzând-o fie ca minciună (prin mistificare), 
fie ca transcendent expiator (prin mistic). Tot astfel se 
apără și copilul căruia i se prezintă o fantasmă (cu bar- 
za, lutul, Moș Crăciun) ca fiind explicativă pentru o re- 
alitate. El fie se simte, în cele din urmă, trădat, înșelat, 
mințit, fie se apără prin misticism și ritual. 

Faptul că bebelușul ajunge să crească în uterul femeii 
din iubirea ei cu un bărbat este ceva firesc și deloc an- 
goasant pentru copil. Oricum, povestea cu barza spune 
același lucru doar că, metaforic, este mult mai descripti- 
vă pentru scena sexuală și de naștere: o barză cu ciocul 
lung (penisul bărbatului) poartă copilul în zbor (act sexu- 
al) și-i dă drumul pe hornul casei (vaginul femeii), prin care 
ajunge în casă (se naște). Această poveste, înduioșătoare 

prin realismul său, este doar metaforică și nu perverteș- 
te realitatea prin fantasme combinate (ca în basmele 
unde apar și elemente orale sau anale). 

În fantasmele orale, copilul, sub formă de sămânță 
(piper, grână, licoare fermecată, lacrimă) este înghiţit de 
o femeie care rămâne însărcinată și apoi naște. Aici, re- 
alitatea metaforică pliază mai multe cadre ale existenţei 
într-unul singur. Copilul născut suge licoarea fermecată 
(laptele matern) și nu femeia ce se vrea născătoare. Co- 
pilul își încorporează mama și se teme de o pedeapsă si- 
milară din partea ei. De aceea, odată cu înțărcarea, sub 
operarea refulării, mama-mâncată (alăptătoare) devine 
mama veche (baba)-mâncătoare. Toate mitologiile dispun 
de babe mâncătoare de copii (Samca, Căpcăunul, Borza), 
la fel și basmele (Baba-Cloanţa, Baba-laga, Ghionoaia). 
Pentru asigurarea în fața acestei spaime, mama își asu- 
mă rolul devoratoarei în glumă: „Stai că te mănânc“; în 
joc: „Vine borza pe cărare și-l mănâncă și de-aici, și de-aici“ 
sau în pasionale exprimări de iubire: „Mânca-l-ar mama“. 

Așa se explică originea unor grețuri ale femeii însăr- 
cinate, precum și credinţa localizării copilului în „burtă“ 
(și nu în uter). Este o fantasmă ce arată că fetița care a 
fost mama nu a dispus de explicaţii asupra existenţei 
uterului ca organ procreativ (prezent la ea și la mamă) 
și nici asupra contribuţiei bărbatului la înființarea copi- 
lului (rolul tatălui poate fi eludat în procreaţie). 

În fantasmele anale, omul apare ca fiind frământat 
din lut, din aluat. Nașterea e o „facere“, iar sexul făurito- 
rului poate fi și masculin, femeia nefiind neapărat nece- 
sară. Respirația care înseamnă și miros este, de aseme- 
nea, importantă. Prin ea se oferă produsului de concepție 
suflare, spirit, viață. 

Copilul mic, în perioada de achiziţie a controlului sfincte- 
rian (când începe folosească olița), se vede interesat de pro- 
dusul său (de caca), vrea să-l vadă, îl miroase și-l însuflețeș- 
te: „Am făcut o broscuță... am făcut un iepuras ...“ 

Am întâlnit moașe care explicau femeilor cum trebuie să 


nască prin analogii anale: „Screme-te, așa cum faci caca“. 


Basmele prezintă metaforic stări de fapt prin care co- 
pilul își găsește personificate propriile-i trăiri și spaime. 
Povestea generează un spaţiu de înțelegere unde copi- 
lul nu se mai simte singur, el se descoperă exprimat de 
către adultul povestitor. Conţinutul basmelor nu poate 
fi periculos pentru copil, iar dacă are ecou în mintea 
acestuia, arată preocupări deja existente ce nu își găseau 
calea, cuvintele pentru exprimare. Grija adultă pentru a 
„dezangoasa“ conţinutul basmelor reflectă propriile apă- 
rări, și ele nu menajează copilul, dimpotrivă, creează ta- 
buuri de exprimare, îl izolează în trăirile sale. Astfel, 
scoaterea elementelor agresive sau erotice din basm le 
încarcă și mai tare, prin evitare, cu astfel de semnificații. 
Ceea ce trebuie să ne preocupe este asigurarea tranziției 
dintre simbolic și realitate, a intrării și ieșirii dintr-un 
spațiu paralel celui cotidian. Adică punerea de accent pe 
formulele de început și sfârșit ale basmului „a fost o 
dată... am încălecat pe-o șa“ (exact pe acele elemente care 
încep să lipsească sau să fie expediate rapid în povești- 
le moderne). 

Nevoia copilului de a i se spune o poveste știută, 
strict în același fel, arată o mare angoasă în fața necunos- 
cutului. Spaţiul basmului poate deveni periculos dacă i 
se schimbă datele asiguratoare și de aceea copilul nu-și 
permite nici lui, și nici altora intervenții creative. Aceasta 

arată că el are multă nevoie de asigurare, de consecven- 
tă și anticipabilitate. 

Pe lângă importanţa fantasmelor din basm, copilul 
are nevoie (și are dreptul) la verbalizarea reală (de data 
aceasta) asupra înființării sale: cum a venit pe lume, din 
ce trăiri, din ce părinţi, ce sentimente a trezit, cum i-a fost 
în uter, cum s-a născut, cum a fost ca bebeluș. Este o re- 
cuperare de sine din abisul vârstelor preverbale. Părin- 
tele doar pune în cuvânt ceea ce copilul știe deja, dar nu 
poate exprima. Aici „via recta este semper bona“, calea 
dreaptă, calea adevărului este cea mai bună. Oricare ar 
fi istoria copilului, el este deja împăcat cu ea (ca dovadă 
că trăiește, deci forţa sa vitală nu a fost afectată). Dacă 
părinții falsifică această istorie, oferă măsura neacceptă- 
rii lor, e ca și cum ei ar fi vrut un alt copil, nu pe cel pe 
care îl au (cu toate datele sale). Abia în acest caz apare o 
problemă de diminuare a forței vitale a copilului deve- 
nit conștient că părinţii lui au o problemă cu recunoaș- 
terea deplină a istoriei lui. 

Secretul, nespusul oferă ciuntiri ce afectează grav re- 
laţia cu copilul pe termen lung și îi pot impieta dezvol- 
tarea firească. De aceea, din iubire pentru copil, se poa- 
te rupe vălul aiuritor al secretelor de familie. E un 
exercițiu complicat și dur de a ne accepta așa cum sun- 
tem, dar este necesar și benefic pentru toți. Cu siguran- 
tă, copilul va prefera relaţia veritabilă celei ideale, dar 
contrafăcute. Acceptarea copilului arată că relația părin- 
te-copil are valenţe terapeutice prefigurative (de la co- 
pil la părinte) și nu doar postfigurative (de la părinte la 
copil). 

Sentimentul de superioritate nu are ce căuta într-o re- 
laţie formativă de iubire. Astfel, răspunsuri expeditive 

de tipul: „Ai să știi când vei fi mare!“, „Eşti prea mic să în- 
țelegi!“ sunt considerate, pe bună dreptate, ca refuz al co- 
municării (refuz care-i va fi servit înapoi părintelui 
atunci când îl va durea cel mai mult). Copilul înțelege că 
părintele său nu vrea să stea de vorbă cu el pentru că 
nu-l prețuiește destul. Părintele evită sau amână unele 
discuţii, considerate incomode, fie pentru că nu știe care 
este atitudinea educativă cea mai adecvată (aici greseste 
din teama de a nu greși), fie pentru că dorește să-și păstre- 
ze imaginea idealizată în ochii copilului (aici greșește din 
trufie). În educaţie, bunul-simţ este ghidul la îndemâna 
tuturor părinţilor și el îndeamnă la adevăr și la asuma- 
re de sine cu bune și cu rele. Moderatoare pentru relația 
părinte-copil este iubirea lor ce refuză minciuna, secre- 
tul, dorințele trufașe. 

Alături de copilul său, părintele se poate regăsi pe 
sine, în simplitatea omului care nu trebuie să demonstre- 
ze nimic, își poate regăsi interesul pentru lucrurile obiș- 
nuite, curiozități și bucurii cotidiene. Părintele însuși se 
mai poate întoarce la mit, la basm, la știință, poate relua 
întrebări cu privire la istoria personală, recuperând isto- 
rii până acum nerevendicate. 


4. Modalităţi sociale de 
gestionare a spaimei 


În faţa angoasei de necunoscut, copilul învață să co- 
laboreze, să facă echipă, să folosească știința altora. El își 
descoperă nevoia internă de comunitate, de grup social 
asigurator. Va prelua regulile sociale și se va supune lor 

pentru a-și asigura participarea la un grup asigurator în 
faţa necunoscutului. 

Sub impactul angoasei de necunoscut, copilul înce- 
pe să renunţe la cunoașterea prin proiecție de sine. El 
înțelegea lumea după chipul și asemănarea sa, dar 
acum poate să remarce diferenţele și simte pe pielea lui 
proverbul: „Câte bordeie / Atâtea obiceie“. El vrea să în- 
țeleagă, să integreze ceea ce nu știe în ceea ce știe. Alte 
familii sunt altfel, ceilalți sunt străini de temut sau fa- 
milia sa nu este în regulă? Copilul întreabă, sondează, 
observă și compară. Cele mai multe dintre întrebările 
etapei fac referire la relații sociale, afective și de fami- 
lie. Deschiderea către ceilalți depinde mult de toleran- 
ţa părinţilor față de aceste diferenţe și de plăcerea lor 
reală de a fi în comunitate. Copilul are nevoie de răs- 
punsuri ce nu profită moralizator și nici nu adâncesc 
distanţele, de răspunsuri care evidențiază asemănările 
și îi explică diferenţele. 


Un pacient de trei ani a fost foarte impresionat de o scenă 
din parc în care un părinte își bătea copilul. În terapie a reluat 
de mai multe ori scena, în diverse etape de integrare. La în- 
ceput explicaţia lui a fost: „Un copil a fost obraznic și l-a bătut 
mama lui“. Aici se vădea o exprimare de agresivitate în rela- 
ţia cu părinţii: copilul e supărător și obraznic, iar mama bă- 
tăușă. Apoi a adăugat: „Eu sunt obraznic, dar mama nu mă 
bate... mă pedepsește, e rău când ești pedepsit“. Copilul a decodi- 
ficat interesul său pornind de la o asemănare: agresivitatea 
există și în relația lui cu mama sa. Diferenţa este că mama sa 
nu-și asumă să „fie rea“, deși este. 

După o perioadă, copilul a revenit asupra subiectului prin- 


tr-o comunicare de transfer: „Dacă sunt obraznic, tu ce faci? Mă 

baţi sau mă pedepsești?... Copiii nu trebuie bătuți!“ Aici copilul 
își idealizează părintele care este „bun“, cel „rău“ nu poate fi 
decât el însuși. 

L-am întrebat ce ar trebui să facă un părinte, iar copilul a 
răspuns: „Să-l pedepsească, să-l certe, dar mai bine să nu se înfu- 
rie... Eu mă înfurii când nu știu ce să fac. Și mama la fel.“ 

Furia, răutatea, necuminţenia, la copil ca și la adult, vin 
din teama de necunoscut, din neștiință. Copilul nu e cumin- 
te când nu știe, când e excedat de necunoscut, iar părintele e 
furios, când nu înţelege ce se întâmplă cu copilul lui. Iată o 
notă comună de înțelegere a unor comportamente foarte di- 


ferite: urlete, năzdrăvănii, ceartă, pedeapsă, bătaie. 


Angoasele împărtășite cu ceilalți diminuează și se re- 
formulează ca spaime exprimabile, știute și gestionabi- 
le. Mama bătăușă din parc a permis oglindirea socială a 
relaţiei personale. Socialul oferă oglinda dezafectivizată 
ce permite înțelegerea temerilor proprii. Socialul are în- 
totdeauna leac pentru spaimele personale (dacă nu sunt 
prea arhaice): abaterea atenţiei de la individ la grup, pre- 
luarea și metamorfozarea, ritualul, bagatelizarea. 

Socialul e o dimensiune absolut necesară individului 
(decăzut din braţele mamei) înfricoșat, mic și neajutorat 
în fața propriilor angoase. Spaţiul matern de apărare este 
înlocuit treptat cu spaţiul social, iar separarea de mama 
lasă locul aderenţei la semeni. Individul difuzat în social 
își dizolvă și angoasele care diminuează considerabil. 

În cadrul grupului asigurator, oamenii își creează o 
amplă lume știută (mama) care să satisfacă toate tre- 
buinţele și să țină cât mai departe lumea neștiută (ne- 
mama). Grupul prinde ființă ca atare, are o mitologie, 
o istorie, o limbă, ritualuri și obiceiuri, un fel de a fi, 

valori și reguli specifice. Are hotare-piele, spaţii perso- 
nale pe care și le apără, așa cum un individ își apără in- 
tegritatea corporală. De aceea, idealurile, ritualurile, 
tradiţiile, limba maternă și teritoriul țării au o atât de 
puternică importanţă pentru naţiune (ca grup istoric 
omogen). Pe acest fond, războaiele sunt incursiuni de 
cucerire și riposte de apărare. Incursiunea cuceritoare 
este o acțiune a bărbaţilor (lăsaţi în afara sferei mater- 
ne) de cucerire a unui spațiu necunoscut (nemama). 
Scopul este de a impregna necunoscutul de cunoscut 
pentru a nu mai fi un spaţiu străin, nesigur și pericu- 
los. Dorinţa de „cucerire a lumii“ poate apărea și în va- 
riantă mai puţin belicoasă ca dorinţă de „a ști totul“, de 
a „explora totul“. Riposta înverșunată este justificată 
de nevoia de apărare împotriva necunoscutului inva- 
dator, a „nemamei“ care vine să înlocuiască și să per- 
vertească „mama“. Femeile, purtătoare de cultură (din 
interiorul sferei materne), sunt mai puţin afectate de 
astfel de vremelnicii. Așa se face că civilizațiile (pater- 
ne) se impun, înfloresc și dispar în timp ce culturile (ca 
mediu matern) asimilează, dar nu pot fi distruse, asi- 
milate, destructurate. 

Dimensiunea socială este un bun ecran pentru proiec- 
ţia fricilor, însă omul are nevoie și de manifestare indi- 
viduală, unitară și specifică. Această unitate de sine se 
află conservată la nivelul spaţiului familial. 

Familia este negativul grupului social. Ea are unitate 
în diversitate (și nu în similaritate), în cadrul ei contea- 
ză membrii ca indivizi (nu uniformizează ștergând dife- 
rențele). Fără personalitatea și importanța membrilor, ea 
se destramă. Datorită acestor caracteristici ale sale, fami- 
lia e conţinătoare, dar nu oferă nici forță, nici apărare în 

fața necunoscutului. Omul, prin dubla sa apartenenţă (la 
familie și la social) își oferă șansa susținerii echilibrului 
în orice condiţii. El va face un balans al implicărilor sale, 
înclinând alternant în funcţie de nevoi individuale, de 
vârstă, de evenimente și probleme. 


4.1. Conformismul 


Comunitatea, mai largă decât familia, îl asigură pe co- 
pil că trăiește între cunoscuţi. Există un limbaj, un calen- 
dar al activităţilor, obiceiuri, porturi și comportamente 
comune, impuse de comunitate tuturor membrilor săi. 
Tocmai aceste rigori asigură în fața necunoscutului, ci- 
neva din afară, străinul, este imediat recunoscut, izolat, 
iar împotriva lui comunitatea are diverse grade de tabu 
prin care apără. 

Copilul sesizează siguranţa pe care comunitatea i-o 
poate oferi și face tot posibilul să fie parte din ea. El își 
descoperă dimensiunea socială, găsește beneficiile con- 
formismului, își dorește să fie ca toți ceilalți. Nu se mai 
limitează la familia sa și la rude, devine interesat de 
comportamentul oamenilor din societate, pe stradă, în 
parc și la grădiniță. Va dori să se fie în rândul lumii, la 
fel ca toţi ceilalți și va refuza propunerile familiei dacă 
i se pare că ele nu corespund comportamentelor socia- 
le observate. 

Pentru copilul mic, normalitatea este aceea din fami- 
lia sa și această grilă se extinde la nivelul întregii lumi. 
Pentru copilul care își începe integrarea în comunitate, 
perspectiva se schimbă: norma este cea socială și în funcție 
de aceasta se constată diferenţe și hibe la nivel familial. 

Copilul se teme să nu fie altfel decât ceilalți, de aceea va 
refuza tot ce i se pare că nu ţine de norma comunităţii 
din care face parte. 


Aici își are rădăcina și moda ca fenomen social care creează 
uniforme de grup și de comportament. Uniformizarea europea- 
nă, de pildă, nu se poate realiza cultural, ca limbă și obiceiuri, 
și se încheagă cu greu la nivel legislativ, financiaro-administra- 
tiv. Vestimentar însă, uniformizarea este un fapt încă din seco- 
lele trecute când s-a stabilit Parisul drept „capitală“. 

Vestimentaţia este foarte importantă ca marcator social. 
Starea de grup oferă siguranţa participării la un organism 
mare, impersonal, inform și iresponsabil. Uniforma întreți- 
ne sentimentul de apartenenţă a individului la unitatea so- 
cială. Uniforma este reprezentată de toți marcatorii comu- 
nicabili vizual: vestimentari, de machiaj și coafură, de 


comportament. 


În adolescenţă, unde nevoia de stabilitate externă, so- 
cială este mai mare, se poate constata și un nivel ridicat 
de conformism și uniformizare. Aparenţa de nonconfor- 
mism vine din aceea că nu se păstrează și nota individu- 
ală, de familie, de comunitate locală, din prea marea ade- 
rență la grupul de congeneri. În oricare parte a lumii, pe 
orice continent, în urban și rural, în medii bogate și să- 
race, adolescenţii se îmbracă la fel, se poartă la fel — fi- 
ind grupul cel mai coeziv cu putință. Se marchează ast- 
fel și importanţa de asigurare pe care o are grupul la 
această vârstă. 

Conformismul asigură coeziunea naturală a oricărui 
grup social. 

4.2. „Haina face pe om“ 


Orice bebeluș (care nu mai este nou-născut) se simte 
bine în pielea goală, iar îmbrăcarea reprezintă adesea o 
problemă. Pentru nou-născut, înfășurarea în prosop sau 
păturică (diferind de îmbrăcare) este o bună alternativă 
la pielea goală, deoarece reduce anxietatea propriilor 
mișcări necontrolate și oferă confort termic. 

Hainele sunt mai greu de suportat, ele limitează ac- 
cesul copilului la corpul propriu și la mediul înconju- 
rător. Senzaţia bebelușului îmbrăcat este similară cu 
aceea pe care o are un adult care ar trebui să poarte me- 
reu mănuși. Textura hainelor poate fi și ea prea agresi- 
vă pentru pielea extrem de senzitivă a copilului. Îmbră- 
carea în sine este o acţiune obositoare și angoasantă 
pentru copil. 


Îmi aduc aminte ce îngrozită am fost când a venit o prie- 
tenă cu o mulțime de hăinuţe, cadou pentru prima mea feti- 
tă de câteva luni. Ea voia să i le probeze crezând, ca nemamă 
(și proiectând plăcerea ei de femeie), că pe fetița mea ar amu- 


za-o treaba asta. 


Când copilul mai crește puţin, hipersensibilitatea pie- 
lii se mai diminuează, în schimb se adaugă angoasa de 
a-și pierde un corp deja identificat prin senzaţii ca fiind 
personal, în hainele devoratoare. 

În general, activitatea de îmbrăcare a bebelușului 
se poate face cu voioșie doar într-un mediu securizant, 
când este absolut necesar, cu hăinuțe potrivite, sub 
formă de joacă — cu o mamă relaxată care râde, cântă, 

face „cucu-bau”“. Îmbrăcarea este o aventură pentru 
bebeluș, el vede cum îi dispar mânuțele, picioarele, 
trupul în interiorul hainelor. Toate părțile corpului îi 
par a fi înghiţite de hainele devoratoare în care mama 
se străduiește să-l vâre. Băgarea capului într-o bluză face 
să dispară lumea cu totul (așa cum în credința popu- 
lară monstrul nopții înghite soarele). Copilul are ne- 
voie de jocuri de asigurare, de bunăvoința și răbdarea 
mamei: „Cucu“ — unde e mama? „Bau“ — uite-o! Ca- 
pul a ieșit din bluză, iar lumea e la locul ei — ce mare 
bucurie! 

Pentru populaţiile arhaice, haina este o piele maternă, 
o acoperire cu blana animalului-totem ca o revenire în 
utero. Scopul hainei era adesea unul expiator și oferea in- 
dividului intangibilitatea fătului. 


Hercule se îmbracă în blana de nepătruns a leului din Ne- 
meea. Ciobanii se îmbracă în cojoace și șube miţoase, făurite 
din pielea și blana oilor pe care le pasc (animale-totem). Une- 
ori, doar căciula de miel este suficientă pentru a arăta aparte- 
nenta la acest totem. 

Pentru una dintre fetiţele mele (pe la un an) jocul preferat 
cu care impresiona pe toată lumea era să arate că știe cu pre- 
cizie cui aparţine fiecare obiect de îmbrăcăminte văzut în casă. 
Era, de asemenea, angoasată dacă mă vedea că îmi pun gea- 
ca tatălui ei sau dacă purtam un tricou de al lui — ţinea să se 


restabilească ordinea: fiecare cu „pielea“ sa. 


Pentru un copil mic „haina îl mănâncă pe om“, pentru 
un copil ceva mai mare „haina este ca o piele“ ce-i aparţi- 
ne omului în totalitate, pentru un copil mare și pentru 
adult „haina este un limbaj". 

În angoasa de necunoscut, haina aduce cu sine o ima- 
gine proprie, iar copilul trebuie să o preia ca fiind a lui. 
Haina schimbă înfățișarea corpului, o modelează după 
sine. Acesta este motivul pentru care copilul e stingherit 
de imaginea propusă de hainele noi sau diferite de cele 
purtate în mod obișnuit. La fel simte și adultul care adop- 
tă un anume stil vestimentar și cu greu îl mai poate schim- 
ba. De aici și angoasele evidente, tentaţia retragerii din so- 
cial a adulților ce se confruntă cu mari schimbări de 
înfățișare într-un timp scurt (femeile gravide, de pildă). 

Jocul „de-a costumatul“ sub forma balurilor masca- 
te, a prezentărilor de modă, a pieselor de teatru, au sco- 
pul de a asigura împotriva angoasei de necunoscut. Ca 
orice joc însă, el trebuie să se poată încheia atunci când 
funcția de asigurare încetează — de aceea nu poate fi 
gestionat eficient de către altcineva decât de jucător. Ast- 
fel, toţi copiii vor, la un moment dat, să se costumeze și 
să provoace altora senzație de uimire. De la acceptarea 
unui astfel de joc, până la organizarea lui de către adult 
sau implicarea copiilor în prezentări de modă, filme, re- 
clame, scene etc. este un pas mare și fundamental greșit. 
Adultul nu doar că strică jocul prin preluarea lui, dar și 
oprește evoluţia firească a copilului, confiscându-i cea 
mai elementară libertate, aceea de a se individua. Copi- 
lul central în familie, prin aderarea sa la social, este ne- 
voit să renunţe la egocentrism în favoarea experimentă- 
rii apartenenţei la grup și a stării de masă (aceasta nu se 
întâmplă și în cazul copilului-vedetă, pentru care socia- 
lul este doar o familie mai mare unde este recunoscut și 
rămâne central, nemaiputându-se maturiza afectiv). 

Împotriva angoasei de necunoscut, haina poate fi o 
pavăză importantă, un identificator pentru sex, ocupa- 

ție, activitate, preferinţă, atitudine față de sine. Haina 
modelează imaginea de sine și exprimă mesaje, devine 
semnificant pentru un limbaj arhaic, general uman. Exis- 
tă costumații tipice pentru război (unde trăsăturile uma- 
ne sunt îmbinate cu cele animale, unde culorile sunt vii 
și formele impresionante), costume pentru curtare, pen- 
tru etalare, pentru sport și plimbare, pentru afaceri. Ori- 
ce încercare de intervenţie personală și de schimbare în 
acest sens atrage după sine mirarea generală și spaima 
neînțelegerii. 


Am văzut copii în parc care se bucurau: „Uite o mireasă!“. 
Mireasa e și ea o femeie anume, care, îmbrăcată obișnuit, nu 
ar atrage atenţia. Ceea ce stârnește senzaţie este rochia cu me- 
sajul atașat. Femeia însăși își diluează personalitatea, deve- 
nind „mireasă“. Este un om trăit de evenimentul devenit mai 
important decât sine. Rochia, ca marcator de eveniment, este 
firesc să anime imaginația fetițelor încă de mici, care se gân- 
desc la cum vor avea rochia de mireasă mai mult decât la cum 
le va fi soțul. 

Și pentru înmormântare, un eveniment similar ca importan- 
tă, se petrece ceva aidoma: omul cu personalitatea lui din viață 
devine, în mod neindividualizat, „mortul“. Interesul bătrânilor 
pentru moartea lor ca eveniment se centrează în jurul hainelor 


de înmormântare, al accesoriilor și al ritualurilor specifice. 


Hainele fac parte dintr-un limbaj al comunităţii și ofe- 
ră informații despre rolul, activitatea, sexul și preocupa- 
rea purtătorilor. Or, un limbaj are reguli ce trebuie res- 
pectate pentru a ajunge la sens și la semnificație, altfel 
este o limbă în care cuvintele sunt folosite alandala. Hai- 
nele sunt și un important asigurator social ce facilitează 

transferul: un om necunoscut în sine devine, prin haine- 
le purtate, anticipabil, încadrabil într-o grupă socială și 
de preocupări. 


La Daci, nobilii tarabostes purtau căciula interzisă plebei, 
imagine păstrată și astăzi prin afirmarea apartenenţei: „Cu că- 
ciulile pe frunte — Stăm de veacuri ca un munte“ (ca neam no- 
bil, vechi, stabil și de neclintit). 

Costumul bărbătesc este și acum văzut de către țăranii bă- 
trâni ca „strai nemţesc“. 

Pălăria bărbătească este un apanaj nobil, iar șapca — o re- 


miniscenţă a epocii industriale. 


Asemenea adultului, și copilul este securizat dacă are 
obișnuința unor haine variate, fiecare adecvate tipului 
de activitate: haine pentru somn, pentru casă, pentru 
sport și joacă afară, pentru grădiniță și pentru petreceri. 

Eul copilului se oglindește în haina purtată, este in- 
fluențat de aceasta. Copilul își vede diferit burtica într-o 
haină groasă și roșie față de una albă și subțire. Pălări- 
ile și căciulițele, precum și tunsoarea au și mai mare im- 
portanță deoarece schimbă alura feței — or, chipul copi- 
lului concentrează în sine cea mai mare parte de expresie 
a eului. Părul este și el o parte din sine care, atunci când 
este tăiat, generează impresia destructurării corporale. 

Haina, configurând imaginea exterioară, poate indu- 
ce lesne copilului o imagine de noneu, trezind angoasa 
de necunoscut. Așa că, putem înţelege obstinaţia cu care 
copilul își alege hainele, își dă jos căciula, se opune 
schimbării în domeniul vestimentar. 

Importanţa semnificației hainei pentru copil explică 
împotrivirea lui de a se îmbrăca, de a purta haine noi, de 

a purta haine diferite ca stil, precum și dificultatea de a 
oferi altora hainele, devenite mici (ele sunt ca o piele de 
șarpe năpârlită, dar personală, ar fi prea greu să îmbra- 
ce un alt corp). 


Dacă părinţii fac o practică din preluarea hainelor fratelui 
mai mare pentru cel mic, riscă să aducă un plus de tensiune 
în relaţia fraternă. Copilul mai mare se poate simţi privat de 
propriile sale amintiri și experienţe cu acele lucruri ce acum 
îi aparțin altuia. Se va localiza cu timpul în interiorul său, sim- 
tind că doar așa se află în siguranţă, căci orice este exterior 
poate fi uzurpat. Fratele mai mic poate considera că nimic din 
ceea ce i se oferă nu este construit pentru el și nu-i aparține 
de fapt — drept consecinţă, va strica tot ceea ce fratele său a 
păstrat. El va putea avea dificultăți de interiorizare, deoarece 
nimic nu pare pentru sine, pe măsura sa. Ca apărare poate ar- 
bora un comportament expansiv, extravert ce se consumă în 
prezent. Deși economic această practică are o justificare, psi- 
hic poate fi dezastruoasă. De unde și ideea că mai bine mai 
puţin și mai ieftin pentru fiecare, dar al său. Dacă fiecare are 
lucrurile sale, copiii vor putea învăţa să colaboreze, să nego- 


cieze să împartă și să ofere ei înșiși cu drag. 


4.3. Animalul, totemul, masca 


Copilul mic își giugiulește animalul de pluș, se iden- 
tifică cu mielul sacrificat, vorbește cu o pisică. Angoasa 
de necunoscut însă îl stabilește la nivelul speciei umane. 
Copilul mai mare se simte apartenent la umanitate, iar 
ceea ce respinge la sine este proiectat în animal. 

Așa se face că sunt atât de jignitoare comparaţiile cu ani- 
malele. Actele respinse la oameni sunt considerate „bestiale“, 
„animalice“. 

Darwinismul creează mereu mari probleme de acceptare 
(el fiind ca o înjurătură ce dispune de o demonstraţie științi- 
fică). Îmi aduc aminte că cea mai grea injurie pe care o schim- 


bam, în copilărie, cu sora mea era: „Maimuţo!“ 


Manifestarea angoasei de necunoscut apare frecvent 
la copil ca frică de un animal. Adesea copilul își rejectea- 
ză pornirile asupra cărora începe să opereze o reprimare 
sub nevoia socială, proiectându-le într-un animal. Dorin- 
ţa refulată de a mai suge apare ca teamă de a nu fi devo- 
rat, ca teamă de un animal devorator. Astfel, câinele, lu- 
pul ajung să încarneze reprezentarea mitică a cenzurii. 

Fobia individuală a copilului este ritualizată în comu- 
nitate sub forma totemului. Totemul comunității (ca și 
teama-dorinţă de un animal a copilului) este înstrăinatul 
(refulatul), ceea ce omul a fost înaintea descinderii în so- 
cial, înaintea cenzurii. De aceea totemul este doar sim- 
bolic un strămoș al oamenilor, el reprezentând, de fapt, 
o vârstă personală mai veche. 

Prin totemism se asigură departajarea de vârstele 
vechi, arhaice prin ritualuri de integrare, identificare, in- 
vocare, purificare, prin impunerea unor tabuuri. 

O altă modalitate de a conţine spaima de necunoscut 
este aceea de a o experimenta, de a prelua forma necu- 
noscutului în sine pentru a-l stăpâni din interior. Așa 
apare masca. Copilul își pune o mască, își pictează fața 
și experimentează, astfel, o nouă imagine de sine. Copi- 
lul însuși poate deveni lupul de care îi este frică, poate 
să-și conțină spaima provocând-o altora: 

Una dintre fetele mele, pe la doi ani, a venit la mine spu- 
nându-mi cu voce prefăcută și cu o mimică ce se dorea fioroa- 
să: „Eu sunt Ba-Ba-ul“. Am întrebat-o cine este acest Ba-Ba-ul 
și ce face el (știind că sora ei voise s-o sperie în aceeași manie- 
ră în care mă speria ea pe mine). Mi-a răspuns: „Eu sunt 
Ba-Ba-ul și te muc (mușc)”. Fetița mea dorea să fie cineva în- 
spăimântător pentru a ieși din rolul de înspăimântat (identi- 
ficare cu agresorul — A. Freud), modalitate prin care putea să 


cunoască din interior și fără teamă pe cel ce-o înspăimânta. 


Preluarea necunoscutului la sine poate fi realizată 
pentru extragerea din postura de victimă, prin identifi- 
carea cu agresorul, prin păcălirea lui sau prin apel la cu- 
noașterea altuia. 


Copilul își înțelege mai bine propria-i spaimă dacă o pro- 
iectează asupra altora. Astfel, un băieţel speriat de broscuţe și 
șoricei nu va întârzia să le pună în ghiozdanul fetelor. Spai- 
ma fetelor îl va face să nu-i mai fie lui însuși frică, degajarea 


de aceasta creându-i o mare bucurie. 


Aceeași semnificaţie o întâlnim în plăcerea copiilor de 
a-și picta fața, de a-și preface vocea și fizionomia, de a 
adopta măștile. Copilul, atunci când se confruntă cu ceva 
nou, simte nevoia să vorbească despre experienţa lui cu 
ceilalți. El are nevoie de părerea împărtășită a altor co- 
pii și adulţi pentru a culege diferite reacții și experien- 
te. El realizează jocuri de rol în care experimentează în 
condiţii de siguranţă pentru a-și apropria ce-i este străin 
și-l înspăimântă. 

Adulții utilizează machiajul, măștile, amuletele, uni- 
formele, bijuteriile, tatuajele, cu o evidentă valoare ex- 

piatoare, de protejare în fața pericolului neștiut. Aceste 
artificii devin asiguratoare tocmai prin faptul că mimea- 
ză necunoscutul pentru a-l înșela, pentru a-l face să pară 
că are de a face cu ceva de-al lui. Așa cum fluturele, prin 
desenul de pe aripile sale, redă imaginea dușmanului, 
păsării care îl vânează. 


În ritualurile arhaice românești, la întâmpinarea Anului 
Nou (care poartă în sine multe necunoscute), colindătorii 
poartă măști fioroase și dansează pe ritmurile unei inimi în- 
fricoșate. Oamenii văd chipul răului, deci acesta poate fi în- 
vins prin cunoaștere. Cei care poartă mască au experienţa de 
a fi ei înșiși înspăimântători, deci nu mai au de ce se teme. 

Multe dintre populaţiile războinice își bazau strategia 
de atac tocmai pe groaza indusă prin neașteptat. Nativii 
americani își pictau faţa, în Africa se tatuau, iar hunii ata- 
cau cu măști îngrozitoare ce combinau trăsăturile animalu- 
lui feroce cu cele umane. Prin aceste artificii, fața umană 
devenea de nerecunoscut, lipsa semnelor individuale îi per- 
mitea dobândirea proporţiilor grupului. Atacatul se trezea 
singur în faţa unui necunoscut masiv, colectiv, de neiden- 
tificat ca specie (nici uman, nici animal). De altfel, chiar o 
față umană înfuriată își schimbă mimic trăsăturile și devi- 


ne greu de recunoscut. 


Pentru liniștire, identitatea de specie este foarte im- 
portantă, iar mixările interspecii creează angoasă. Bas- 
mele și miturile sunt populate de ființe imaginare cum- 
plite sau divinizabile: zmei, balauri cu șapte capete, 
hidre, centauri, fauni, unicorni, iele, spiriduși și multe 
altele. Basmul investighează, cercetează și el asemenea 
științelor, dar nu o lume reală, ci pe aceea imaginară. 

Scopul însă este unul comun: asigurarea în fața angoa- 
sei de necunoscut, care, odată localizată în cuvântul po- 
veștii, poate fi mai ușor de gestionat. 


4.4. Ritualul 


Comunitatea umană se formulează în interiorul unei 
culturi (reprezentată de spaţiu, limbă, tradiţie, creaţie, 
obișnuinţe de comunicare), dar dispune și de structura- 
re civilizatoare (reguli de interacțiune, de comportament, 
hotare). 

Comunitatea metamorfozează și preface fricile indivi- 
duale în spaime pentru care are leac. Unul dintre „leacu- 
rile“ comunităţii este ritualul. 

Ritualul este la origine un ritual de sacrificiu. El amin- 
tește coborârea copilului din braţele mamei și asumarea 
condiției umane (cu neputinţă, boală, chin, zădărnicii și 
moarte). Asumarea condiției umane este plătită cu moar- 
tea, cu ieșirea din timpul etern. Un sacrificiu prea mare 
pentru a fi suportat personal. 

În comunitate, ritualul permite omului participarea 
la sacrificiul unui erou civilizator, sacrificiul personal este 
înlocuit cu sacrificiul altcuiva idealizat. 

Ritualul poate fi și personal, dar este greu de formu- 
lat nepatologic. Însă participarea la ritualul comunității 
oferă un bun context de conţinere. 

Ritualul începe prin a fi magic (matern) și continuă 
prin a fi mistic (patern). Scopul esenţial al său este acela 
de conținere a ideii de sacrificiu prin minimizare (plata e 
mai mică decât câștigul) și asumarea sacrificiului altcui- 
va (altcineva plătește pentru sine). 

O comunitate ce dispune de eroi civilizatori poate ridica 
sacrificiul la nivelul simbolului. Astfel, nu mai este sacrifi- 
cat un om, ci un animal, o plantă. Chiar și pentru acest sub- 
stitut, tatăl civilizator negociază, obținând un sacrificiu cât 
mai mic. 

Prometeu îi păcălește pe zei cărora le propune ca ofrandă 
doar pielea și oasele rămase de la masa oamenilor. Prometeu 
plătește pentru înșelăciune, salvând omenirea de răzbunarea 
zeiească. 

Participarea la creștinism le permite credincioșilor ca, prin 
cruciulița purtată la gât (ce amintește sacrificiul lui Hristos), 
să se simtă apăraţi de trebuinţa de a face personal vreun sa- 
crificiu. Sacrificiile comunităţii creștine sunt ritualizate și sim- 
bolice. Astfel, postul (simbol al mortificării) este urmat de o 
masă ritualică (sacrificarea unui animal și consumarea lui: 


porc, miel). 


În ritualul comunității, sacrificiul individual se redu- 
ce la stricteţe și rigoare, în schimb, se obțin toate benefi- 
ciile civilizației. Individul este salvat de la ritualuri per- 
sonale, de la nebunie, obsesii și copleșire. Angoasele 
devin suportabile, socialul este un conţinător suficient 
de matern, dar permite și independența (paternă). Pen- 
tru băiatul a cărui dezvoltare presupune părăsirea iden- 
tificării materne, rolul comunităţii, al tatălui civilizator, 
este cu atât mai important. 

Ritualul sacrificial are sarcina de a menţine distanța 
nonsimbiotică. Permite înlocuirea fuziunii (materne) 
cu schimbul (patern). Astfel plata ajunge să fie absolut 
necesară acolo unde relaţiile sunt în pericol de a deveni 
prea intime și unde spaţiul psihic personal al individu- 
lui este în pericol. 

Așa se explică tributul pe care îl plăteau marilor imperii, 
domnitorii țărilor mici, pentru a-și păstra teritoriul necontaminat. 

Tot astfel și părinţii oferă cadouri educatorilor ce se ocu- 
pă de copiii lor. Ei vor să se asigure că, deși educat (impreg- 
nat de personalitatea educatorului), copilul rămâne totuși al 
lor. La fel se întâmplă și în relația cu medicul. Pacientul plă- 
tește pentru a se asigura că, în urma intervenţiei medicale, ră- 
mâne el însuși. 

Psihanalistul oferă aceeași asigurare, cerând o plată în 
bani. El nu ia sufletul, nu modifică, nu schimbă — toate aces- 


tea le face pacientul dacă, când și cum poate. 


Ritualul comunității găsește calea pentru o plată de- 
centă, suportabilă. În ritual, omul sacrifică ceva, pentru 
a nu plăti cu viaţa, cu sufletul, cu elemente ale corpului, 
cu relaţii constitutive. O plată care vizează ceva din toa- 
te acestea presupune mortificarea sau nebunia. Cauza 
poate fi un defect de ritual individual sau absenţa erou- 
lui civilizator la nivelul comunităţii. E o plată drăcească, 
infernală, admirabil descrisă de Goethe în „Faust“, dar 
și de Andersen în povestea sa „Zâna mării“. 


4.5. Interfața socială 


Ritualul permite aderarea la social, participarea la co- 
munitate, impunând o conduită specifică, unitară tuturor 
membrilor. Este o interfață ce diferă de la o comunitate 
la alta și se constituie din reguli de interacțiune, de po- 
liteţe, de comportament și afișare. Rostul său este de a 
asigura din start și de la distanță împotriva angoasei de 
necunoscut pentru a face posibile relaţiile sociale. 

În orice comunitate umană, din orice spaţiu și timp, 
indiferent de formulele și gesturile folosite, începutul de 
comunicare are același sens: „Nu sunt străin (nu sunt pe- 
riculos), așa că nu fi străin (nu mă ataca)“. Exprimarea se 
păstrează, dar sensul se negativizează atunci când omul 
se simte în pericol: „Ești străin (periculos pentru mine), așa 
că mă apăr (te atac)“. 


E natural ca un copil să refuze să se joace cu cineva necu- 
noscut, dar atunci când va învăța formule ritualizate de pre- 
zentare: „Bună, eu sunt Georgel, pe tine cum te cheamă? “, reti- 


cenţa sa va scădea considerabil. 


Politetea este o interfață ce permite ieșirea în lume în 
condiţii de siguranţă. Este o achiziţie realizată tot în sen- 
sul civilizării paterne. Este o comunicare general umană 
de nonagresiune. În aceste condiţii devine tolerabilă ne- 
cunoașterea regulilor specifice de politețe, dacă mesajul 
de nonstrăin este dat. Astfel, adultul va privi cu îngă- 
duinţă stângăcia copilului și a turistului, oferindu-se 
chiar ca ajutor pentru inițiere. 

În comunitățile prea mari și care se confruntă cu tot 
mai mulți neiniţiaţi în obiceiurile locului, politeţea (ca 
relație interumană) nu se mai poate susține. Ea începe să 
fie înlocuită de tehnică. Mașini, aparate preiau necunos- 
cătorul-necunoscut și-l ajută să se descurce până ajunge 
la un numitor comun cu întreaga comunitate și se poa- 
te încadra în ea. 


În orașele turistice, biletul de tren este cumpărat dintr-un 
aparat (care impune rigoarea utilizării lui în pașii ceruți pen- 


tru a obţine efectul dorit). 

Tehnica începe astfel să preia neutru și imparţial im- 
punerea de rigoare în cadrul comunităţilor. Ea permi- 
te păstrarea rigorii chiar în condiţiile unor comunități 
foarte mari și arată apetenţa deosebită a oamenilor 
pentru impunerea civilizatoare. Tehnica permite ritu- 
alul și se impune astfel ca o religie: „Secolul XX, dacă nu 
va fi religios, nu va fi deloc“... sau va fi tehnic — am pu- 
tea spune. 


4.6. Grupări și apartenențe 


Gruparea prin asemănare oferă o importantă asigu- 
rare împotriva necunoscutului. Aici, străinul se eviden- 
țiază prin contrast: pentru grupul de adulţi, străinul este 
copilul (și invers), pentru grupul de bărbaţi, străinul este 
femeia (și invers). Așa se deschide infinitul drum al di- 
hotomiilor: bogaţi-săraci, extraverți-introverți, inteli- 
genţi-proști, normali-anormali, evrei—neevrei, blonzi-bru- 
neți, psihanaliști-nepsihanaliști, tereștri-extraterești... 
Împărțind lumea în două, se ajunge la eludarea necunos- 
cutului, deoarece acesta nu este decât negativul cunos- 
cutului, cunoscutul întors pe dos. 

Separarea lumilor prin multiple apartenenţe și deli- 
mitări oferă o asigurare eficientă împotriva necunoscu- 
tului și, de aceea, poate fi remarcată la orice vârstă. Apar- 
tenenţa este susținută prin sentimente de mândrie, iar 
delimitarea de emblemele „echipei adverse“ se face cu 
obstinaţie. 


De pildă, sunt numeroase femei care se declară atehnice 


(sau dimpotrivă), pentru că li se pare tehnica un marcator 

masculin. Sunt bărbaţi care nu-și fac de mâncare nici în con- 
diţii de restriște, dacă li se pare că este o activitate specific fe- 
minină. 

Mulţi vârstnici refuză calculatorul preferând mașina de 
scris. Tot așa cum mulţi dintre tinerii perioadei hippy refuzau 
costumul cu cravată. În orice timp întâlnim expresii de genul: 


„Pe vremea mea..., tinerii din ziua de azi...“ 


Copilul este mult mai versatil, el primește apartenen- 
ţa la orice grupare și o exersează îndelung în jocurile sale 
de rol. Dar și el are nevoie să refuze impunerea părinți- 
lor pentru a prelua normele grupului de copii. Va dori 
să poarte haine așa cum au ceilalți copii, să participe la 
activitățile agreate de prietenii săi, să vorbească și să se 
joace asemenea lor, să preia problemele acestora și ma- 
niere lor de rezolvare. Este o modalitate de socializare, 
de asigurare și deci nu ar trebui să ne contrarieze. 

Pentru stabilirea și comunicarea apartenenţei (la gen, 
vârstă, profesie, preocupare, activitate, regiune, naționa- 
litate) se creează marcatori, „tatuaje“ fizice sau psihice: 
insigne, steaguri, steme, uniforme, formule verbale și 
gestice. Sunt repere culturale importante cu care primim 
copilul când se naște (îmbrăcăm în roz fetița, în bleu bă- 
iatul) și care ghidează omul în întreaga sa existență. 
Acestea devin atât de importante cultural, încât se ajun- 
ge la impresia de bizar, de incert și deci de străin, dacă 
nu sunt însușite ca atare. 


Băiatul efeminat, fata băieţoasă, bătrânul adolescent, copi- 
lul matur, intelectualul care nu gândește, psihanalistul psiho- 
log, olteanul molcom, românul neortodox și alte asemenea 


alăturări nefirești apar ca fenomene de „Ferească ĂI de Sus“. 

Prin acești marcatori interiorizați ai grupului, omul 
devine identificabil: deși nimeni nu-l cunoaște, el nu este 
străin. Este o formă de prezentare iniţială ce diminuea- 
ză angoasa de necunoscut și favorizează proiecția fan- 
tasmatică (transferul). 

Aderarea la un grup omogen asigură foarte bine îm- 
potriva angoasei de necunoscut și oferă individului o in- 
terfață prin care se apără de străini, și de a fi străin (de 
a fi altfel, de a stârni teamă celorlalţi). Omogenitatea gru- 
pului este menținută prin mecanisme de respingere a 
străinului: „Nu te porți ca noi? Vrei să fii altfel? Atunci te 
vom izola, vom râde te tine, te vom arăta cu degetul, te vom 
exclude!“ Așa apare la copil râsul de cutare și la adult râ- 
sul lumii și gura lumii, oprobriul public. 


Râsul de respingere este social și diferit de manifestarea 
de veselie individuală. Râsul social doar mimează râsul per- 
sonal, hohotele sunt vorbite (ha-ha-ha) și semnifică: „Nu mă 


pa 


tem de tine, ești un pericol deja trecut!“ Apare aici și arătarea cu 
degetul: întreaga mână este întinsă cât se poate de mult (de- 
getul o prelungește). Este o lungime de asigurare a sinelui îm- 
potriva contaminării, de îndepărtare a străinului ca și cum ar 
spune: „Eu nu sunt așa, tu ești departe“. Nu e de mirare că 
aceste gesturi se adresează mai mult necunoscutului ca prea- 
cunoscut (refulat sau respins la sine). E râsul celui care se bu- 
cură că a reușit să reprime mai bine comportamente indivi- 
duale neacceptabile social, dar care nu-i sunt cu nimic străine: 
„Râde ciob de oala spartă“. 

Râsul social e un râs de stigmatizare și refulare, un râs 
care și-a pierdut bucuria. Acest râs asigură conformarea la 
normele grupului prin amenințarea cu excluderea, cu ajun- 


gerea de râsul lumii. „Se face de râs“ cel nonconformist, cel care 


308 Speranţa Farca 


iese din tipic, cel care își permite social comportamente na- 


turale nedeghizate. 


Spaima socialului este refulatul — acesta este străinul 
la acest nivel. Socialul configurează un fals necunoscut 
(realizat din comportamente refulate sau reprimate, deși 
naturale). O pseudospaimă de necunoscut o înlocuiește 
pe aceea reală a individului. Într-un mod ingenios, prin 
oglindirea socială, omul își uită spaimele proprii și se 
preface înfricoșat de ceea ce, de fapt, nu-l înspăimântă 
(doar își dorește). Așa se face că imaginea străinului nu 
mai este legată de necunoscut, iar lumea nu se mai îm- 
parte în cunoscut-necunoscut, ci în social-nesocial, civi- 
lizat-barbar. 

Absența socialului se găsește în natură. Natura vir- 
gină e spaima omului civilizat și explică tenacitatea cu 
care acesta vrea să o supună, să o transforme apropri- 
ind-o dimensiunii civilizate (explorând-o, supunând-o 
prin agricultură și domesticire, prin transformarea civi- 
lizată a spaţiului extern și intern). Asocial este bebelu- 
șul, iar individul rămas în această etapă (psihoticul) își 
arată un defect de separare maternă și o absenţă a ispi- 
tei paterne (omul continuă să trăiască în raiul brațelor 
materne). Individul nu a ieșit din starea de natură pen- 
tru a se civiliza. La acest nivel, regula, norma și impu- 
nerile nu au niciun rost, nefiind creat organul care să le 
perceapă. În faţa asocialului, comunitatea se apără, prin 
tabu, de contaminare. 


În psihoză de pildă, nu este vorba de un refuz al socialului, 
ci de neputinţa aderării la el. Nebunia este o existenţă în afara 


socialului, în afara legii paterne. Nivelul dezvoltării afective a 

omului nu a ajuns în stadiul dimensiunii sociale, fiind blocat 
la nivelul matern. Râsul social îngheaţă pe buze, făcând loc 
spaimei, angoasei puternice. În nebunie sunt prezentate ne- 
voi de fuziune (prin stimulări senzoriale miros, auz, prin de- 
clanșare de angoasă), incapacităţi de autoconţinere și absen- 
ţa interfeţei de comunicare (care presupune gestică, mimică 


și verbalizare ritualizată). 


În raport cu generalitatea socialului apar și forme 
opuse: antisociale. Acestea sunt strigăte de revoltă împo- 
triva pervertirii naturii prin civilizație. Răzvrătirile pot 
fi comportamentale (în delincvenţă), pot fi preluate în 
corp (ca boală ce permite retragerea din social) sau în 
simptomul psihic (fobiile ce scot omul din social — ago- 
rafobia, de pildă). În antisocial (spre deosebire de aso- 
cial) nu este o absenţă propriu-zisă a socialului, ci doar 
o prezentare în negativ a sa, o înţelegere pe dos. Aici se 
remarcă un deficit patern civilizator, rectificarea fiind po- 
sibilă numai prin autoritate și impunere de reguli și nor- 
me. Este vorba de o revoltă contrasocială pentru provo- 
carea pedepsei paterne, de care individul se simte lipsit 
și lăsat în voia devoratoare a stărilor arhaice. 


Așa se explică de ce țiganii nu se simt bine în România și 
devin revendicativi, de ce în spaţiul european provoacă prin 
comportamente antisociale. Li se oferă înțelegere și conține- 
re, atitudini prea materne, ce nu permit socializarea. Nevoia 
lor este una de atitudine paternă, cerută insistent prin provo- 
cări. Ei își cer dreptul la un principiu civilizator care să-și asu- 
me aplicarea legii, susținerea ei cu rigoare și constrângere. Nu 
știu dacă așa este, dar din comportamentul de grup, se pare 


că la nivelul acestei culturi nu există un erou civilizator. De 

aici, nevoia de un tată drept și umanizator, capabil să impu- 
nă extern limitări, să asigure extragerea din zona arhaică a 
sacrificiilor personale. Aderarea simbiotică la o altă naţiune 
(cea română) cu rol matern, care plătește „oalele sparte“, nu 
face decât să întărească starea infantilă, arhaică și pasională. 
Este o atitudine contracivilitate ce își și arată dezastruoasele 


efecte. 


Asocialul există în fiecare individ care a fost odată 
bebeluș, iar tentațţiile antisociale apar, mai mult sau 
mai puţin, la oricine, în orice civilizație. Așa se expli- 
că importanţa eroilor paterni civilizatori constitutivi 
pentru orice entitate națională: la români este Mește- 
rul Manole, la greci este Prometeu; la egipteni, Osi- 
ris; la asiatici, Buddha; la musulmani, Allah; la creș- 
tini, lisus. 

Autoritatea paternă civilizatoare este de tot necesară 
copilului, dar și națiunilor pentru scoaterea din angoa- 
sa arhaică a sacrificiului, de sub restricții totale și de sub 
amenințarea cu moartea. Acolo unde această autoritate 
nu funcționează, dezvoltarea copilului (sau a națiunii) 
se află în pericol — ori se lasă devorat de mama într-o 
relație simbiotică, devenind „nebun“, ori provoacă au- 
toritatea paternă pedepsitoare prin asumarea riscului și 
prin comportamentul antisocial (în cazul naţiunii, ajun- 
gându-se la provocarea de războaie sau la instaurarea 
unor regimuri autodistructive). 

Odată ce tatăl civilizator își asumă el însuși sacrifi- 
ciul, aderențţii la civilizația respectivă nu se mai văd 
nevoiţi de sacrificiu direct, personal. Comunitatea își 
dobândește consistenţa și constanța, nu mai este ame- 
nințată cu dispariţia, iar ritualurile sale nu mai sunt de 

sacrificiu, ci de participare la simbolizarea unui sacrifi- 
ciu deja asumat. 


4.7. Metamorfozarea socială a 
spaimelor individuale 


Individul, chiar și în dimensiunea sa socială, nu poa- 
te avea degajarea comunităţii în ansamblul său. El se fo- 
losește de comunitate pentru a-și drena spaimele și pen- 
tru a se asigura. Comunitatea preia spaimele individuale, 
le preschimbă în probleme sociale, dar la acestea, indi- 
vidul nu vibrează decât parţial. Astfel, spaimele indivi- 
duale de a nu fi înţeles, de boală, agresiune, degradare, 
moarte, nebunie apar la nivel social ca teamă de diferen- 
tă (de rasă, de cultură), de schimbare, anarhie, revoltă, 
genialitate. 

Socialul devine asigurator pentru indivizi, oferind un 
mediu de conţinere spiritual-afectivă (cultura, tradiţiile), 
un cadru ritualizat de comportament (obiceiuri, legi și 
reguli) precum și căi acceptabile pentru drenarea tensiu- 
nilor personale (politica, mass-media, activitățile sporti- 
ve, posibilități de asociere, de afirmare, de exprimare, de 
terapie). 

Socializarea presupune metamorfozarea propriilor 
spaime în afecte mai complexe, dar mai puţin angoa- 
sante. De pildă, angoasa individuală de necunoscut este 
transformată social în spaimă de anarhie, iar pentru asi- 
gurare se ajunge la condamnarea geniului care ar pu- 
tea produce dezordine, deci la eliminarea diferitului, 
necunoscutului. Spaima de manifestare agresivă este 
transformată în milă. Frica de a nu fi înţeles, de a fi 

străin și confruntat cu un străin devine empatie. Nevoia 
de distanță personală în interacțiune se preschimbă în 
politeţe și rușine. Teama de moarte generează cultul mor- 
ților și superstițiile. 


Într-un spaţiu de joacă am putut observa jocul împreună 
a vreo cinci copii de rase, sex și vârste diferite. Dintre aceștia, 
un singur copil (băieţel blonduţ și bucălat, cu comportament 
echilibrat) era marginalizat și respins de ceilalți. Întrebându-i 
separat pe fiecare de ce refuză să facă echipă cu băieţelul dră- 
gut, toți au dat același răspuns fără ezitare — pentru că are o 
bubă la deget — într-adevăr, băiatul avea un deget pansat prin 
care se vedea o urmă de iod. Buba pe care eu (ca adult socia- 
lizat) nu mi-am permis să o remarc conștient, dar care incon- 
știent mi-a trezit mila, copiilor le trezea mai naturala teamă 


de contaminare, fapt care îi făcea să-l respingă, să-l izoleze. 


Individual, avem respect pentru genii și respingem 
nebunii care ne provoacă spaimă. Social, lucrurile stau 
invers, îngrijim nebunia și condamnăm geniul atâta vre- 
me cât poate produce dezordine și anarhie. 

Individual, rasa nu aduce o diferență notabilă, toți oa- 
menii fiind diferiți între ei. Problema la acest nivel, o re- 
prezintă prea marea asemănare (gemenii sunt priviţi cu 
mai multă curiozitate). Social însă, un om cu alte carac- 
teristici antropologice decât cele întâlnite la populaţia de 
baștină prezintă un potenţial pericol, el este străinul și 
așa apare rasismul și xenofobia (ca metamorfozare so- 
cială a spaimei de necunoscut). 


Craiul din „Harap-Alb“ (Ion Creangă) și-a sfătuit feciorul 


să nu se însoțească cu omul roș și nici cu cel spân (caracteristici 

puţin întâlnite în Moldova acelor timpuri). Craiul bătrân în- 
cearcă impunerea unei viziuni sociale asupra necunoscutului 
(rasa diferită manifestă prin caracteristici fizice clare și dife- 
rențiatoare). Diferenţa de rasă este periculoasă doar la nivel 
social, la nivel individual contând mai mult trăsăturile comu- 
ne, general umane. Acesta este și motivul pentru care fiul de 
crai, aflat mai mult sub auspiciile legilor naturii, nu ține sea- 
ma de sfatul tatălui (se va confrunta mai degrabă cu dificul- 
tatea de a distinge între două fete asemănătoare). Pentru el, 
spânul seamănă cu mamă-sa — deci îl resimte aproape de 
sine. Harap-Alb va accepta însoţirea cu spânul, dar în drumul 
său către social, către civilitatea din îndemn patern, se va su- 


pune legii tatălui. 


Spaimele individuale transformate prin socializare își 
găsesc un conținător pe măsură. Așa, individul nu se mai 
găsește singur cu temerile sale, ele pot fi împărtășite: și 
alții se confruntă cu ele și supraviețuiesc. 

O spaimă împărtășită la nivelul unui întreg grup de- 
vine ea însăși „uniformă“. Așa se face că toți străinii 
ajung să fie la fel, iar diferenţele individuale nu mai sunt 
remarcate decât în interiorul culturii proprii. De pildă, 
pentru europeni toți asiaticii par că seamănă între ei 
(mongolii, chinezii, japonezii), ei nu pot fi deosebiți unul 
de altul și nu se pot face estimări de vârstă. 


IV 


Teama de moarte 


ngoasa primară diminuează ca intensitate prin 

angoasa de abandon și devine mai specifică prin 

teama de necunoscut. În parcursul elaborării fri- 
cii de necunoscut apare teama de moarte care exprimă 
cel mai bine conţinutul angoasei primare. Acum copilul 
găsește și numește punctul cel mai fierbinte din temeri- 
le sale: moartea. 

Moartea suportă două proiecții opuse. Una o încarcă 
cu imaginea lumii vechi, intrauterine — aici temerea 
menţine refulată dorinţa de regăsire a „paradisului pier- 
dut“ la naștere. Cealaltă prezintă moartea ca pe ceva 
nou, diferit, opus vieții — aici temerea e specie a angoa- 
sei de necunoscut. 

Moartea este într-o opoziție complementară cu viața. 
Este anterioară și ulterioară vieții, explicativă și justifica- 
toare pentru ea: „trăiește doar ce moare“ (M. Eminescu). 
Gândirea morții introduce elemente ce scapă logicii con- 
știente (așa se reface unitatea dintre gândire și afect). 
Prin neînţelesul presupus de cugetarea asupra morții, în 

mintea copilului se face un prim pas spre gândirea abs- 
tractă (ea va fi achiziționată pe deplin în adolescenţă). 

În dezvoltarea copilului se va trezi interesul pentru 
problema morții indiferent dacă există sau nu o confrun- 
tare în realitate cu aceasta. Este o formă pe care angoa- 
sa copilului o îmbracă în evoluția firească, în cursul ela- 
borării de sine. La acest nivel, trăirea nu este puternică 
(apare ca interes pentru moarte dublat de frică), de 
aceea nu mai poate fi vorba de o angoasă propriu-zisă, 
ci mai mult de o temere. În timp ce angoasa este pro- 
fundă, internă și difuză, temerea este punctuală, cu 
obiect și foarte mult determinată ca trăire de contextul 
familial și cultural. 

În această etapă, copilul mai urcă o treaptă spre uma- 
nizarea sa deplină. Așa cum populaţiile antropoide se 
dovedesc umane prin practicarea cultului morților, și co- 
pilul, sub impulsul fricii de moarte, părăsește spațiul ma- 
tern pentru a intra în cel cultural. Își structurează un spa- 
țiu psihic interior (independent de mamă) necesar 
autosusținerii și echilibrării. Acesta este spaţiul simbolic 
ale cărui baze au fost puse anterior, dar care acum devi- 
ne funcțional prin regândirea timpului ca pilon de bază. 


1. Deschiderea timpului vremelnic 


Timpul arhaic (circular și centrat pe reperele esenţiale 
de activitate) și cel secvențial (ce ţine de prezenţa-absen- 
ţa mamei) sunt înlocuite de timpul istoric, liniar, cu un 
singur sens de curgere (de la trecut către viitor). Remi- 
niscenţe ale formelor vechi de timp vor rămâne însă me- 
reu și vor dubla sinuos timpul istoric. 

1.1. Timpuri și imagini ale morţii 

În timpul arhaic (inconștient, reversibil și circular) 
moartea este fundamental legată de naștere și de trece- 
rea în altă lume. Această gândire generează două consi- 
deraţii opuse (dar complementare) ale morţii, care ade- 
sea coexistă. 

Moartea poate fi simțită ca revers al nașterii, ca șansă 
de revenire in utero, ca posibilitate de acces la o lume ve- 
che, știută, dorită. Aici moartea este o mare împlinire, în- 
țelegere ce justifică religia geto-dacică, egipteană și creș- 
tină. Totuși acest sens este refulat, ascuns majorității 
adulților (el fiind accesibil copiilor și bătrânilor precum 
și celor neputincioși). 

Moartea, din perspectiva refulării, este simțită ca re- 
luare a nașterii: ca trecere dintr-o lume dezirabilă într-una 
grea, solicitantă, privativă (la Hades, după grecii vechi). 

Timpul secvențial propune o înţelegere a morții ca 
parte a vieții, ca schimbare, ca sfârșit pentru un nou înce- 
put. Prin naștere, moare fătul și este înlocuit de sugar; 
prin înţărcare, moare sugarul pentru a se naște copilul 
care, la rândul său, moare pentru a da naștere adolescen- 
tului, maturului și bătrânului. Tot astfel, mama, plecând, 
moare pentru a reînvia la venire; un joc, odată încheiat, 
moare pentru a lăsa spaţiu altuia. Viaţa apare ca o suc- 
cesiune de stări și etape, de schimbări plătite cu sacrifi- 
ciul existenţei vechi. 


Este timpul miturilor de revenire, de înviere, de reluare, 
de sacrificiu (Osiris, Persephona, Hristos, Manole) — mituri 
ce au la bază modelul din agricultură al seminţei ce trebuie să 


putrezească în pământ înainte de a încolţi, crește și rodi. 


Teama de moarte 317 


Același este și timpul basmului unde trei feciori sunt trei 
vârste diferite ale aceluiași individ. Evoluţia se face de la o 
vârstă la alta (de la un fecior la altul). Doar vârsta cea mai 
evoluată, cea mai proaspătă (tânără), după ce își lasă în 
urmă formele vechi (frații mai mari), reușește împlinirea 


sarcinii. 


Timpul istoric propune înţelegerea morții ca sfârșit al 
vieţii. Gândirea morții face ca viața să-și părăsească tra- 
iectoria circulară, să se liniarizeze și să dobândească un 
singur sens posibil: de la naștere către moarte. Existen- 
ţa intrauterină, imposibil de liniarizat, este scoasă din 
calcul, iar viața începe cu nașterea. Este ceea ce am pu- 
tea numi sensul ateu al existenţei, iniţiat în numele tată- 
lui civilizator. Deși timpul istoric este inaugurat la copil 
prin gândirea morţii, el nu permite înțelegerea acesteia. 
„Nimicul“, „sfârșitul existenţei“ au sens doar pentru in- 
telect, nu și pentru spiritul uman. 

Este timpul metamorfozelor, al uitării și renunțării, al 
vârstelor. Timpul istoric este cel ce se împarte în trecut, 
prezent și viitor. Trecutul este un bagaj personal accesi- 
bil doar indirect prin amintire. Prezentul se mișcă ur- 
mând parcursul eului, este singura formă a timpului ce 
permite trăirea. Viitorul este o proiecție, aspirație, o pre- 
supunere iluzorie. Este un timp inaccesibil copilului mic, 
aflat încă în braţele materne. Expresiile copiilor mici ara- 
tă că formele timpului istoric sunt adaptate unei gândiri 
circulare în care viitorul a fost și trecutul va fi: 


Fetele mele spuneau adesea când erau mici: „Vreau în par- 
cul în care am fost mâine“, „Acum e deja mâine, hai afară!“, „Voi 


strânge jucăriile ieri“... 

Timpul istoric este un timp patern ce permite mani- 
festarea ca ființe sociale și civilizate, asumarea de roluri 
și responsabilităţi, atingerea unor țeluri și mobilizarea 
acțională. E un timp pragmatic al acţiunii și al proiectă- 
rii în viitor. 


1.2. O nouă polaritate: 
timp istoric — timp subiectiv 


Timpul istoric reactualizează angoasa primară prin 
gândirea asupra morții. Acum însă copilul are un psihic 
mai structurat și instrumente de a-i face față: refularea, 
proiecția. Copilul desface cercul arhaic al gândirii tim- 
pului și obține o axă cu un parcurs ireversibil. În mijlo- 
cul acesteia se plasează existenţa eului. Partea anterioa- 
ră menţine tot ce este supus refulării, este o zonă 
inaccesibilă și deci nepericuloasă. Partea ulterioară su- 
portă proiecţii, dar este de asemenea inaccesibilă. Linia- 
ritatea presupune început și sfârșit, iar acestea poartă un 
nume (naștere și moarte), sunt însă repere inaccesibile 
trăirii umane (asemenea zilei de „ieri“ și de „mâine“). 
Din această perspectivă, moartea nu poate fi închipuită 
decât „mâine“ (adică niciodată). Pentru o veritabilă gân- 
dire a morții este nevoie de renunţarea la reperele tim- 
pului istoric (ceea ce devine posibil numai prin regresie). 

Timpul istoric este o invenţie a psihicului uman cu 
scop de apărare în fața morţii. Este o modalitate eficien- 
tă de a limita vechile angoase la simple frici, temeri cu 
care copilul se poate descurca și singur. 

Sub această trăire, omul învaţă să-și limiteze accesul 
doar la anumite zone psihice luminoase, prezente — la 

conștient. Prin gândirea morţii, copilul deschide calea 
separării lumii în două: lumea inconștientului (veche, 
grea, maternă, tenebroasă — aici este bine ferecată 
moartea) și lumea conștientului (nouă, luminoasă, pa- 
ternă, civilizată, logică, simplă, lipsită de angoase și 
„Monștri“). 

La nivelul timpului istoric domină logica lui „2 cu 2 
fac 4“. Timpul istoric e măsurabil, are repere numărabi- 
le (în ore, zile, săptămâni, luni, ani, stadii). Totul este 
cuantificat, numărat, măsurat, comparat: corpul are înăl- 
time, greutate (putem înţelege din perspectiva acestei 
apărări tenacitatea cu care nou-născutul este măsurat, 
cântărit, notat APGAR), inteligenţa e testabilă, achiziţi- 
ile sunt evaluate și convertite în note și calificative. To- 
tul poate fi exprimat în cifre, iar statistica își găsește o 
nișă importantă. 

Este un timp al realului, al pseudogăsirilor, al proiec- 
tiei și siguranței. În raport cu acesta, formele vechi ale 
timpului, exilate în inconștient și supuse refulării, trans- 
par sub forma timpului subiectiv. 

Timpul subiectiv combină formele anterioare timpu- 
lui istoric (timpul arhaic și cel secvențial). El oferă o con- 
trapondere timpului istoric, refuzând propunerea aces- 
tuia de limitare a vieţii psihice doar la conștient. 

Timpul subiectiv își atrage memoria de partea sa. Me- 
moria se subiectivizează, pierzându-și capacitatea de în- 
registrare cu acuratețe a obiectelor, faptelor, evenimen- 
telor, trăirilor (capacitate prin care, copilul mic trezește 
uimirea adultului). Memoria de tip adult este puternic 
impregnantă afectiv: ceea ce este neplăcut este fie uitat, 
fie hiperbolizat sau mistificat, ce este plăcut apare ca mo- 
del de reconstrucție imaginativă. Prin aceste mecanisme 

și prin altele, memoria ajunge să nu mai constituie o 
bază pentru realitate. Jucând feste logicii raționale, con- 
știentul se dezice de ea, ajungând să prefere notițele, în- 
registrările și alte repere concrete. 

Uneori timpul subiectiv se opune timpului istoric, re- 
lativizându-i reperele, pulsând (dilatându-se și contrac- 
tându-se), modificând spaţiul (centrându-l pe eu) și im- 
punând vieții un ritm personal. 

Timpul curge diferit în funcție de vârstă, activitate, re- 
laţii, implicare afectivă. Așa se face că „timpul trece pe 
nesimţite“ în preajma unei persoane dragi, într-o activi- 
tate interesantă. Timpul poate trece greu în situații ne- 
plăcute, plictisitoare și se poate dilata pentru a permite 
reacția în situaţii periculoase. 

De asemenea, timpul are o curgere mai lentă în copi- 
lărie și se accelerează odată cu înaintarea în vârstă (ex- 
cepţie făcând perioadele de boală, lăuzie, depresie, va- 
canţă și bătrâneţe avansată). Cu înaintarea în vârstă, 
trăirile sunt mai diluate, iar „înaintarea“ poate fi mai ra- 
pidă. 

Timpul subiectiv permite curbarea lumii în jurul eului 
care devine astfel, central („buricul pământului“). Oda- 
tă cu îmbătrânirea însă, omul își pregătește terenul re- 
tragerii investițiilor afective din lumea aceasta, dezicân- 
du-se de ea („tineretul din ziua de azi...“, „pe vremea 
mea...“). 

Timpul subiectiv își împrumută ritmul din activitate 
și din nivelul interesului. Așa se face că o activitate inte- 
resantă acaparează copilul total, ritmându-i și funcțiile 
corporale, nu doar trăirile psihice. Ritmul jocului permi- 
te formarea unei „bucle“ temporale în care copilul intră 
ca într-o altă lume. Absența jocului sau activitatea lipsită 

de interes face ca timpul să stea pe loc, o împietrire in- 
suportabilă pentru copil ce nu știe să „se plictisească“. 

Timpul cu ritm se circularizează, devine apt de a 
conţine stări grele, situații dificile. Ritmul este adesea 
utilizat împotriva copleșirii. Așa se explică plăcerea co- 
pilului pentru rime, poezii, cântece; a adolescentului 
pentru dans, sport; a adultului pentru rugăciune, tabiet 
și ritual. 

„Plictiseala“ este o incapacitate a eului de a găsi rit- 
mul subiectiv și atunci ritmarea se poate realiza prin 
mișcări stereotipe începând cu bălăngănitul picioare- 
lor, până la agitația generală din hiperactivitate. Ste- 
reotipiile copilului arată o gravă deficiență de acordaj 
afectiv în relația mamă-bebeluș. Dacă mama nu iese 
din social pentru o perioadă și dacă aduce ritmul so- 
cialului pentru a-l impune bebelușului, acesta nu-și 
poate stabili ritmul său subiectiv. Ritmul copilului di- 
feră de cel al adultului și, de aceea, copilul are nevoie 
de o mamă care trăiește în ritmul lui. Un copil ajunge 
să nu fie „cuminte“ dacă nu este ajutat să se adapteze 
unui ritm exterior. La limită, în hiperactivitate, se vă- 
dește că niciun adult nu ajustează mediul pentru adec- 
varea la copil. 

Hiperactivitatea copilului este doar oglinda acestei 
lipse de acordaj de ritm. Uneori ea exprimă și absența 
timpului subiectiv al părinţilor. Adulții înșiși pot intra 
în timpul istoric hiperbolizându-l și compensând absen- 
ţa timpului subiectiv prin acțiune. Acţiunea fără răgaz, 
presantă, nu mai lasă loc de reflecţii, apără împotriva 
propriilor trăiri. Superficialitatea trăirii face ca mișcarea 
să fie necesară în mod permanent, aceasta semnificând 
viața. 

Diferenţele de ritm și de semnificaţie îi fac pe copii și 
adulți să vorbească „limbi diferite“. De pildă părintele 
vrea să vadă copilul îmbrăcat, în timp ce pentru copil, 
activitatea în sine este cea care contează (experienţa tex- 
turii hainelor, exercițiul de a se vâri înăuntrul lor, sesi- 
zarea schimbărilor de imagine). Este o activitate unde 
fiecare așteaptă altceva și se poate sfârși cu enervarea pă- 
rintelui prea grăbit și cu frustrarea copilului întrerupt 
din explorare. Tendința copilului de a dubla orice acțiu- 
ne de joc arată nevoia lui de a se exprima subiectiv. Pe 
acest fond, opoziţia copilului la scopurile grăbite ale 
adulţilor este un semn de sănătate. 


Un pacient de 4 ani a fost adus în terapie de către mama 
sa exasperată că „nu se poate înțelege cu el“. Nu se poate îm- 
brăca pentru grădiniță că începe să se joace, nu poate pleca 
de la grădiniță către casă pentru că vrea să se joace, la masă 
vrea să se joace, înainte de culcare la fel. Atunci când ea inter- 
vine și vrea să „ajute“ copilul să termine mai repede ce are de 
făcut, el se opune, plânge și se revoltă. Această prezentare ne 
arată exprimarea unui copil sănătos, problema apare că nu se 
poartă ca un adult și că mama nu mai poate să menţină acor- 
dajul de ritm cu el (fiind foarte intens solicitată la serviciu). 
Serviciul îi impunea mamei un ritm alert și centrat pe rezul- 
tate, iar copilul îi solicita răbdarea în condiţiile de absenţă a 
rezultatelor. Problema apărea la confruntarea mamei cu aceste 
două tipuri de ritm opuse, neputând face trecerea de la servi- 
ciu către casă. Copilul, oricât s-ar strădui, nu poate interiori- 
za un ritm necaracteristic fără a plăti cu prețul renunţării la 
sine, un preț prea mare pentru dobândirea unei eficiențe co- 


tidiene de tip adult. 

Organizarea noastră socială (de tip european) este 
una ce prețuiește poate prea mult rezultatele imediate, 
directe, vizibile. Timpul devine o măsură a realizărilor 
în afara cărora este un lux de neîngăduit. Pe acest fond, 
acceleraţia și viteza de mișcare dilată timpul (și nu inte- 
resul, implicarea), consumând toate resursele posibile. 
În acest context, viața îl trăiește pe omul devenit anonim 
în raport cu „target“-urile sale. E o alergare prin care 
contururile lumii reale se pierd, este un joc de apărare, 
de regresie, similar cu jocurile de vertij ale copilului. Ris- 
cul însă este acela de a nu mai putea „ieși din horă“ fără 
un prea mare dezechilibru social, dar și psihic (oprirea 
ar putea aduce cunoașterea a ceea ce „știu zânele“, o per- 
spectivă a zădărniciei). 

Ritmul copilului este mai aproape de trăirea natura- 
lă a vieții și de aceea găsim diferenţe asupra curgerii tim- 
pului, asupra felului în care este învestit, trăit. Din per- 
spectiva adultului contemporan, copilul „pierde timpul“. 
Așa se face că uneori părinţii „își deversează“ copilul la 
creșă unde să „stea“ (în stand-by) până își termină ei tre- 
burile importante. Tot de aici și vria părinţilor de a ocu- 
pa timpul copilului cu tot felul de activități „importan- 
te“ și necesare așa încât nu mai rămâne mare lucru 
pentru joc și reflectare. 

Ritmul copilului îi permite să trăiască, să observe și 
să se bucure de lucrurile minore pe care viața i le oferă 
și pe care adulții au învăţat să le ignore. În această lumi- 
nă, adulţii „pierd timpul“, implicându-se în lucruri efe- 
mere și obținând rezultate iluzorii. De aceea, adultul 
poate profita de ritmul copilului pentru a câștiga în echi- 
libru personal sau măcar poate încerca să nu impună rit- 
mul său copilului. 

Am văzut pe stradă o fiică adultă târând în goană pe 
mama ei bătrână căreia îi era greu să țină pasul. Acest tablou 
cred că inversa ceea ce se petrecuse cu cincizeci de ani în 
urmă: o fiică târâtă de mama ei adultă grăbită și nepăsătoare 


la ritmul copilului. 


Sub impactul angoasei de moarte, copilul își „conju- 
gă“ eul în funcție de timpul istoric și timpul subiectiv. Ast- 
fel, se reușește și conservarea unității de sine (prin tim- 
pul subiectiv), dar și trăirea la unison cu ceilalți (prin 
timpul istoric). Orice ieșire din acest echilibru atrage di- 
ficultatea de a trăi. 


2. Zbaterea mamei între 
moarte și nemurire 


În procesul de individuare al copilului contează și 
cum vede moartea mama sa. Mama însăși evoluează 
odată cu copilul ei la a cărui „nemurire“ va trebui să re- 
nunţe. Moartea însoțește viaţa, facilitează dezvoltarea, 
iar acolo unde ea „împietrește“ de groază, nici evoluția 
nu mai este posibilă. 


În mitologie există numeroase mame care își mortifică fiul 
tocmai prin neputinţa lor de a renunţa la „nemurire“. Ele ca- 
ută neobosite modalități magice de zeificare pentru a obține 
nemurirea copiii lor. Sunt mame căutătoare a „vieții fără moar- 
te și tinereții fără bătrâneţe, o parte a monedei (viaţa), fără re- 
versul său (moartea). Thetis își cufundă fiul în Stix pentru a-i 


da viaţă eternă, Demetra îl perpelește pe Demophon în focul 

sacru, mama lui Miron (M. Eminescu) cere ursitorilor ceva ne- 
maipomenit pentru copilul ei. Toate aceste mame devin mor- 
tificatoare prin cerința lor de veșnicie, plătită cu un preț prea 
mare, cu preţul sacrificiului suprem al copilului. Zeificarea în- 
seamnă împietrirea vieţii, perfecțiunea ei lipsită de orice de- 


venire — o stare ce nu poate fi obținută decât prin moarte. 


Referințele din mitologie oferă imaginea amplitudi- 
nii trăirii mamei, ea, pentru a susține viaţa copilului, e 
nevoită să accepte moartea. Este un exercițiu spre înțe- 
lepciune la care mama se vede forțată. Ea învaţă să-și 
conţină și să-și accepte agresivitatea, neputinta, lipsa, li- 
mitele omenești. Se acceptă pe sine imperfectă și muri- 
toare pentru a-și putea iubi copilul imperfect și muritor. 
Este un demers necesar ce o repoziționează în uman pe 
născătoarea susținătoare de viață de până acum. 

Confruntarea copilului cu problema morții oferă șan- 
sa retrăirii netraumatice a nașterii. Pentru mama sa însă 
este o etapă a desprinderii și contemplării, a înțelepciu- 
nii de a permite dezvoltarea, separările, independenţa, 
viața cu moarte cu tot. Abia mama ce renunță la nemu- 
rirea copilului său își va putea dezvolta „capacitatea de a 
fi îngrijorată“ (Winnicott). 

Îngrijorarea se manifestă ca o proiectare a răului în 
viitor, într-un timp ce permite prevenirea. Mama deci are 
posibilitatea unei intervenţii, ea poate fi prevăzătoare, 
poate anticipa, poate interveni, poate sfătui. Este un 
punct de unde se poate iniția o relaţie reală. Uneori, la 
debut, îngrijorarea mamei poate atinge cote paroxistice, 
vecine cu nebunia descrisă, nu fără sens, în povestea lui 
Creangă, „Prostia omenească“. 

Basmul arată îngrijorarea cumplită a mamei de nou-născut 
(sau copil aflat într-o etapă de separare, de reintegrare a naște- 
rii) pentru „întâmplarea neîntâmplată“ încă: drobul de sare poa- 
te cădea și omori bebelușul. Chiar dacă nu se va întâmpla așa, 
copilul își va trăi viaţa și va muri în cele din urmă — iar asta 
este sigur și cu atât mai îngrozitor. Nu degeaba mama mamei 
vibrează la „prostia“ femeii, ea însăși se află într-o situaţie simi- 
lară: fata ei are un copil, a devenit ea însăși mamă, s-a desprins 
de ea. Iată cum nașterea, separarea pot fi trăite ca o moarte. Băr- 
batul nu poate înţelege toate acestea, el nu se poate îngrijora, nu 
poate anticipa niciun pericol. Îi este și lui necesară desprinde- 
rea, plecarea în lumea largă unde va vedea lumina soarelui prin 
oboroc, se va înțărca de laptele vacii cruțate, va găsi conţinere 
pentru nucile multe și mărunte și abia apoi va putea părăsi casa 
maternă fără a o distruge cu carul. După toate aceste peripeții 


se poate întoarce cu înțelegere către nevasta și pruncul său. 


Teama este reacția naturală de apărare, organizată în 
fața a ceva copleșitor. Este angoasa ce și-a găsit conține- 
rea. Angoasa copilului mic este metabolizată de către 
mama temătoare și îngrijorată. Abia odată ce copilul va 
putea să facă față stărilor sale va putea simţi la rândul 
său teama. În relație cu această capacitate a mamei, co- 
pilul își va forma propriul său răspuns de apărare, pro- 
pria sa îngrijorare. Dacă îngrijorarea mamei este puter- 
nică în etapele de separare, de apropiere și gândire a 
morții, îngrijorarea copilului va atinge nivelul maxim 
abia în angoasa de pierdere a integrității corporale. 

Un copil netemător este de fapt, un copil angoasat 
care se poate pune în pericol, care are nevoie de asigurare 
externă. De aceea teama arată o evoluţie, prezența capa- 
cității de autogestionare și autoconţinere. 

3. Apărări în faţa morții 


Ca și în celelalte forme de angoasă, modalităţile de 
apărare în fața morții ajung să fie definitorii pentru na- 
tura umană. Ele sunt însă formulate la nivel simbolic și, 
de aceea, puternic modelate cultural și individual. 


Sentimentul de vinovăție 


Copilul mic nu simte vinovăţie, nici teamă, ci doar 
angoasă alternând cu liniștirea. Cu timpul, el o va repe- 
ra, în mediul său de supravieţuire, pe mama. Aceasta 
este gestionarul lumii sale și deci responsabilă, vinova- 
tă pentru tot ceea ce este neplăcut. 


Orice mamă de bebeluș simte cum copilul ei se supără pe 


ea pentru orice durere pe care singur și-o provoacă. 


Odată cu separarea, copilul își va proiecta dorinţele 
ca umbre ale temerii. Așa se face că mama dorită este 
sursa principală a spaimei copilului. Reprezentări arhai- 
ce ale mamei-icoană devin acum obiecte ale fricii. Mama 
simbiotică este arhaică, redusă la mamifer, iar copilul de 
la sânul ei are și el forța devoratoare a animalului. Lu- 
pul, vulturul, rechinul, ursul — toate sunt unități arhai- 
ce androgine, reprezentări în negativ ale aceleiași liniș- 
titoare imagini-icoană. 

Un copil care se teme nu poate fi asigurat prin nega- 
rea rațională a motivelor de frică. Teama lui este o do- 
rință întoarsă pe dos de o imagine-amintire de care îi e 
dor și împotriva căreia se răzvrătește. Demontarea adul- 
tă a motivelor de teamă nu face altceva decât să întărească 

sentimentul de a nu fi înțeles. Copilul își dă seama de 
natura internă a spaimelor sale, se simte autorul lor și 
vinovat în raport cu ele. Cu timpul, el va refula legătu- 
ra dintre sine și propria-i spaimă, ajungând să nu și-o 
mai asume. Astfel, nu părăsirea „egocentrismului“ invocat 
de psihologi îi face pe copilul mare și pe adult să nu se simtă 
vinovați de temerile lor, ci refularea. 


Pe la trei ani, îmi amintesc că am visat cum mama era îm- 
pușcată de către un păstor cu oi multe. M-am trezit țipând 
speriată. Nu am vrut cu niciun chip să povestesc mamei vi- 
sul, simțindu-mă vinovată pentru conţinutul lui. A fost ca o 
eliberare pentru mine faptul că ea nu a insistat: „Nu s-a întâm- 
plat nimic, doar ai visat“. Ulterior nu am mai avut aceeași reți- 
nere în a-mi povesti coșmarurile, deoarece nu mă mai recu- 


noșteam autoarea lor. 


Prin vinovăţie sau învinovăţire copilul găsește un au- 
tor, o sursă a problemei, deci un nume și un conţinător 
pentru ea. Tot prin vinovăţie copilul poate anticipa sen- 
sul actelor agresive și le poate preîntâmpina. 

Sentimentul de vinovăţie este o bună apărare în fața 
sentimentului morții și o bună pavăză împotriva agresi- 
vității. Problema apare abia atunci când sentimentul de 
vinovăţie al copilului se vede reflectat în sentimentul de 
vinovăţie al părintelui. Copilul înțelege starea părintelui 
după propriul model: ca pe o culpă reală, ca pe o dorință 
de a-i face rău. Așa se face că un copil se simte în peri- 
col, în nesiguranţă dacă părintele lui are un sentiment 
difuz de vinovăţie. Consecința este că acel copil se va 
agăța cu disperare de părintele său, ratând șansa de a se 
desprinde. 

Cenzura 


Copilul dispune de limbaj ca instrument pentru ex- 
primarea temerilor. Frica, fiind însoţită de vinovăţie, 
aduce o mare dificultate în exprimare (bâlbâială, mutism 
afectiv). Această greutate se va proiecta la nivelul orică- 
rei exprimări de afect. 

Cenzura însă permite separarea conţinutului fricii (te- 
merea ca atare) de sursa ei (dorinţa care îi stă la bază). 
Astfel, copilul se poate transforma din autor în victimă 
eliberată de vinovăţie. Acum se vădește importanţa ro- 
lului limitelor, interdicţiilor și a cenzurărilor parentale în 
afara cărora copilul se simte mai multă vreme pradă an- 
goaselor greu de suportat (până își va institui propriile-i 
interdicții, adesea mai dure și mai greu de suportat). 

Tot cenzura permite formaţiuni deplasate, distorsio- 
nate ale fricii. Așa se face că un copil ceva mai mare nu 
se mai teme în mod direct de moartea, boala sa și a ce- 
lor apropiaţi, ci de imagini fantastice (descrise foarte bine 
în basme, mituri, credinţe populare): fantome, strigoi, mo- 
roi, spiriduși şi câte și mai câte. 

Unele dintre coșmarurile tipice perioadei (de apogeu 
a fricii de moarte) nu vizează o spaimă anume, ci se cen- 
trează tocmai pe acest fenomen de instaurare a cenzurii. 
Așa apar visele de imposibilitate de reacție în fața peri- 
colului: visătorul nu poate reacționa prin mișcare (nu 
poate fugi, fuge și cade, se împiedică, e legat) sau prin stri- 
găt (încearcă să tipe, dar nu poate scoate niciun sunet). 

Cenzura, pe lângă separarea conștientului de incon- 
știent, a acceptabilului de inacceptabil, operează și re- 
fulări ale manifestărilor de angoasă. Plânsul-strigăt din 
angoasa primară este reprimat (mai poate apărea doar 

în situaţii limită, în stări regresive de panică). Neputin- 
ţa de mișcare exprimă sentimentul de împietrire, de 
mortificare și se opune mișcării necontrolate a nou-năs- 
cutului (mișcarea haotică, incoerentă care apare și la 
adult în panică). 


Plânsul de angoasă se găsește exprimat ritualizat în boce- 
tul de la înmormântare. Aici se îmbină primul țipăt al copilu- 
lui și plânsul nou-născutului cu cântul de liniștire al mamei. 
Bocitoarele se leagănă în lateral, ca în alinarea pruncului de 
către mamă. Astfel se ritmează mișcarea haotică (a bebelușu- 
lui și a adultului în stare de panică), e o mișcare ce se opune 
împietririi morții. 

Se poate vedea că un copil ce nu dispune ca bebeluș de 
suficientă conținere maternă nu se leagănă în lateral (dreap- 
ta-stânga), ci pe axul opus (față-spate). E o mișcare frecventă 
în autism, dar pe care orice copil (și chiar adult) o regăsește 
cu plăcere în „datul în leagăn“. Ca apărare contra autismului 
întâlnim fenomenele răului de mișcare (faţă-spate) ca rău de 
mașină, de leagăn, de mare (adesea însoţite de vărsături unde 


laptele supt e rejectat violent). 


Cenzura, prin reprimarea strigătului de angoasă și a 
mișcării stereotipe din legănat, aduce cu sine și refula- 
rea suptului. Gura care nu mai ţipă, nici nu mai suge, se 
va limita la mișcările elaborate din vorbire și mestecare. 
Totuși refulările acestea nu sunt nici complete și nici de- 
finitive. Plânsul copilului, ca exprimare a suferinţei, face 
trecerea de la panica anterioară la o exprimare potolită 
chiar dacă elementele de reconfortare rămân regresive: 
lacrimile au componenţa lichidului amniotic, respirația 
întretăiată de suspine reia modul de respirație a copilului 


Teama de moarte 331 


la sân, gura e strânsă (ca pentru a suge), acoperirea fe- 
tei cu palmele permite retragerea din lume, iar chircirea 
amintește de poziţia fetală. Există și manifestări prima- 
re și violente precum vărsăturile, acestea apar în situa- 
ţii de slăbire a cenzurii prin boală, stare regresivă, su- 
prasolicitare. 

Cenzura mai presupune o separare, aceea a corpului 
copilului de cel al mamei. Copilul începe să se limiteze 
la corpul său ca „sediul său unic“. El învaţă să renunţe 
la extensiile materne și să se restrângă la funcțiile sale. 
Această limitare îi oferă și satisfacţii de autogestiune, de 
autostăpânire și libertate, dar și spaime de pierdere, de 
schimbare, de modificare, de neputinţă. Toate acestea vor 
conduce la reconfigurarea spaimei de moarte în teama 
de pierdere a integrității corporale. 


Recuperarea elementelor vechi 


Timpul circular îi oferea copilului siguranța constan- 
tei prin repetiție. Odată cu vectorializarea timpului de la 
trecut către viitor, omul nu mai bătătorește aceeași cale, 
el părăsește știutul pentru a merge către necunoscut. Pen- 
tru a-și asigura însă constanţa de sine, e necesară asigu- 
rarea contra risipirii, contra pierderii elementelor din sine. 
În această lumină, pentru construirea unei imagini coe- 
rente a viitorului, este nevoie de cunoașterea trecutului. 
Copilul își învie interesul de a-și înțelege propria-i naș- 
tere, istoria trecută a sa și a părinţilor săi. Are nevoie de 
a se putea încadra istoric între generații și de a-și clari- 
fica raporturile de rudenie din familie. Interesul pentru 
trecut, pentru genitori și pentru momentul înființării de- 
vine asigurator pentru unitatea și constanţa de sine. 

Întreruperea apartenenței simbiotice la mama și limi- 
tarea copilului la corpul propriu fac necesară stabilirea 
unor apartenenţe de tip spiritual: la o generaţie, un gen, 
o familie, o națiune. Omul are nevoie de un cadru mai 
larg pentru asigurare, dincolo de viața și corpul său, un 
cadru care nu mai este matern, dar continuă să fie afec- 
tiv. Apartenența spirituală transcende propria-i existen- 
tă, omul putând trăi dincolo de viaţa sa prin construcți- 
ile, realizările, opera și urmașii săi. Omul poate avea 
acces la viitor și fără eternitate, ceea ce-i oferă o bună 
apărare împotriva morții. 


Capacitatea de acumulare 


În drumul său spre viitor, omul are nevoie să se 
simtă asigurat că își poate purta cu sine experiența, 
acumulările. 

Memoria devine un esenţial loc de stocaj, iar expe- 
riența și cunoașterea apar ca bunuri esenţiale, defini- 
torii. 

Interesul pentru învăţare nu mai este doar susținut de 
curiozitate (ca apărare în fața necunoscutului), ci și de 
dorința de a acumula cunoștințe care să poată fi purtate 
cu sine. „A ști“, în această etapă, înseamnă „a avea mai 
multe șanse de supraviețuire“. 

Prin teama de moarte, cunoașterea își adaugă o func- 
ție nouă, aceea de acumulare. Strategiilor de căutare, 
acum li se adaugă strategii de stocare, repere în funcție 
de care cunoștințele pot fi fixate, înmagazinate. Orice for- 
mă de proprietate trebuie garantată pentru a oferi asigu- 
rare împotriva morţii care golește omul de orice conți- 
nut, de orice acumulare. 


Teama de moarte 333 


Repere binare 


Prin gândirea morții, copilul se încadrează pe sine în- 
tre niște repere bine stabilite (între înaintași și urmași). 
Prin reperele binare se formează o matrice tridimensio- 
nală ce permite o gândire culturală asupra lumii: corpul 
(aflat între viu și neviu); timpul (trecut-viitor); spirituali- 
tatea (suflet-cuvânt). 

Astfel, moartea este ceva natural, în ordinea firii, este 
un revers complementar al vieţii. Moartea contaminează 
doar viul și de acea viul își ia măsuri de asigurare prin 
spiritual (apărut mai întâi ca magic, apoi ca mistic și apoi 
ca gândire abstractă). 


În etapa gândirii morții, copilul reușește să diferenţieze 
viul de neviu, însuflețitul de neînsufleţit. El nu se va mai spe- 
ria de un căţel mare de pluș și va ști cu siguranţă că este o ju- 
cărie. Atunci când va rupe picioarele păpușii, va ști că nu o 
doare. Este o perioadă de întărire a demarcaţiilor dintre fan- 


tasmă și realitate. 


Fundamentarea distingerii realității de fantasmă este 
necesară și se face urmând calea adevărului. Adevărul 
însă nu înseamnă excluderea fantasmei și basmului, ci o 
necombinare a acestora cu realitatea obiectivă, o grijă 
pentru demarcații, pentru graniţe. 


Jocurile de identificare 


Prin joc, copilul își asumă rolul de muritor, experi- 
mentează ludic (deci nepericulos) moartea ca eveni- 
ment și stare. Așa se explică prezenţa jocurilor de-a răz- 

boiul, de-a moartea și de-a înmormântarea. Copilul în- 
suși cade, prefăcându-se mort, înmormântează gândă- 
cei, își „împușcă“ prietenii. În acest registru apar jocu- 
rile de-a înmormântatul, bocitul, de-a doctorul, de-a 
spitalul, de-a războiul, de-a luptatul, de-a hoţii, de-a 
vânătoarea. 


Formulele magice, prin funcţia lor expiatoare, își găsesc 
loc în jocurile copiilor: „La popa la poartă / E-o pisică moartă / 
Cine-o râde și-o vorbi / O mănâncă coaptă“ — Copilul se confrun- 
tă simbolic cu moartea și-i face față. Moartea este la „poarta 
popii“, acolo unde se întâlnesc cununia, botezul și înmormânta- 
rea. Moartea afectează „străinul“ și nu pe sine: o „pisică“, un 
animal, un neom. Animalul permite proiecția umană, dar adă- 
postește de o prea mare identificare. Copilul poate „păcăli“ 
moartea din preajma animalului afectat, identificându-se cu 
acesta. Este o identificare de comportament care presupune a 
se preface lipsit de viață, asumându-și interdicţia de „a râde și 
a vorbi“. Dacă „prefacerea“ nu se susţine, se activează forma 
inițială, arhaică a identificării — încorporarea: consumarea pi- 
sicii în mod ritual (coaptă). 

O altă formulă magică în fața morții este intonată de co- 
pii ţinându-se de păr: „Părul meu să crească și al ei (al pisicii 
moarte) să putrezească“. Un păr ce crește este simbol al vieții, 
al corpului viu, spre deosebire de un păr care putrezește. Co- 
pilul se asigură astfel de distincţia celor două corpuri: al său 


(viu) și al animalului (mort). 
Atașarea sensului agresiv 


Moartea poate fi mai ușor de acceptat ca dorinţă agre- 
sivă decât ca spaimă de necunoscut. Astfel, o apărare în 

fața acesteia este și deplasarea de la sine către ceilalți, cu 
o încărcătură emoțională de la tandreţe la agresivitate. 


Un pacient de trei ani și jumătate își asigura cu dragoste 
mama că o va înmormânta într-un loc frumos când va fi bă- 
trână și va muri. 

Un alt pacient de patru ani se gândea cu spaimă (ce ascun- 
dea sentimente naturale de gelozie, precum și o soluţie pen- 
tru problema sa de frate mai mare): „mama poate să-l scape pe 
fratele meu, că prea mult îl ține în braţe și obosește... Eu nu o să 
mai am niciun frate“. 

Una dintre fetele mele (pe la trei ani) mi-a zis că ar vrea 
să fie V. mama ei (V. era o mamă tânără de 17 ani cu o situa- 
ție socio-economică dificilă). Mi-am întrebat fata de ce ar pre- 
fera asta și mi-a răspuns candid: „Tu ești mai bătrână și ai să 
mori mai repede, așa că ar fi bine să am o mamă mai tânără“. 
Moartea pentru ea părea ceva firesc, dar evident întârziabil, 
iar vârsta era o măsură a apropierii sau depărtării de bătrâ- 


nețe și moarte. 


Moartea este adesea legată de naștere și înființare prin 
sensul său agresiv. Sunt bine-cunoscute exprimările unor 
părinţi către fiii lor: „Eu te-am făcut, eu te omor”. 

Moartea poate apărea și ca o gândire de autoagresi- 
vitate. Astfel, spunem că cineva „A murit de inimă rea“, 
remarcând o autoagresivitate mai puternică decât forța 
de a trăi. 

Adultul găsește o scenă pentru jocul agresivității sale 
ca apărare în fața morții. Așa va participa ca spectator sau 
creator al diferitelor forme de artă, sublimând sentimen- 
tul morții în pictură, dans, teatru, cântec. Religia poate 
aduce și ea liniștiri necesare pentru același conținut. 

Copilul pune în scenă, prin joc, numeroase dintre 
afectele (iubiri și agresivități) reprimate în real. Jocul co- 
pilului din această etapă este similar cu acela din piese- 
le shakespeariene: scene în care fiul își înfruntă tatăl, 
unde sunt omorâte personajele negative și salvate cele 
de identificare. Copilul e scenarist și regizor, actor și ma- 
nipulator de marionete. 


Intervenţiile cenzurative ale adultului la nivelul jocului 
copilului sunt similare cu moralizarea lui Shakespeare pentru 


faptul că prea-și omoară personajele. 


Jocul copilului este un spaţiu intim și personal unde 
adultul nu are ce să caute decât dacă se joacă și el. 

Aceste jocuri pot să fie însoţite de trăiri foarte inten- 
se deși nu neapărat — important este că ele reușesc să 
asigure copilul și să ridice starea agresivităţii sale în 
zone de sublimare. Copilul folosește jocul pentru asigu- 
rare, detensionare, pentru aducerea agresivității într-un 
spațiu nepericulos (cel simbolic). Aceste jocuri îl ajută 
pe copil să găsească posibilitatea de a-și conţine agresi- 
vitatea și de a găsi căi neviolente și indirecte de mani- 
festare în real. 

Jocul permite „punerea în scenă“ sublimativă a conflic- 
telor, iar copilul are nevoie de aceasta așa cum adultul are 
nevoie de artă și participare culturală (în afara căreia de- 
vine evident pericolul punerilor în scenă în viața reală). 


Ritualul 


Moartea poate fi o explicație pentru bizar, pentru 
neînțeles, pentru străin. Ea face tolerabilă spaima de 

necunoscut. Un comportament neobișnuit, prin moar- 
te, devine inteligibil: „Se poartă de parcă ar fi intrat în 
anul morții“. Moartea este deci o trăire neobișnuită a 
vieții. 

Pentru ca această stare să poată fi conținută, se impu- 
ne o abordare a ei de pe poziția unei cunoașteri depline, 
a unei rigurozități speciale, fără abatere. Sunt reguli spe- 
cifice de comportament, pași pe care omul, urmându-i, 
are siguranţa că se absolvă de necunoscutul presupus de 
moarte, se extrage de sub influenţa ei. 

Dacă, în alte ocazii, ritualul poate fi eludat, în eveni- 
mentele ce apropie de gândirea morții (căsătoria, naște- 
rea și înmormântarea) el ghidează trăirea. În ritual, omul 
devine practicant impersonal — or, moartea nu poate 
afecta decât o persoană anumită, definită și identificabi- 
lă. Prin ritual, omul se pierde în anonimat și poate pă- 
căli moartea de care nu se lasă afectat. 


Personificarea 


Sunt numeroase basme în care moartea este personi- 
ficată. Adesea ea apare ca o femeie bătrână cu o coasă 
(ca revers al berzei cu ciocul lung; care lasă copilul pe co- 
șul casei). 

În toate mitologiile există un zeu sau o zeiță a mor- 
ţii. Moartea are un chip diferit de la mitologie la mito- 
logie, de la cultură la cultură, de la credinţă la credin- 
tă. Dar și individual, moartea are o aparenţă specifică 
în funcție de felul în care o simte fiecare. Asemenea 
„fructelor“ filosofului (cum nu există fructe ca atare, ci 
doar mere, pere, prune etc.), nici moartea nu este în 
sine, ci individualizată, una pentru fiecare vieţuitor în 

parte. Odată ce moartea dobândește un chip (oricare ar 
fi el) ea devine inteligibilă și deci mai ușor de acceptat 
și suportat. 

Traumatică nu este moartea în sine, ci doar brutalita- 
tea ei. Dacă survine acolo unde este multă viață, dacă 
este accidentală, dacă afectează copiii sau oamenii în pu- 
tere, implicaţi în social. Pentru bătrâni, moartea nu este 
o traumă, este în ordinea firii, un eveniment așteptat și 
bine acceptat. Omul care „și-a trăit traiul, și-a mâncat mă- 
laiul“ — și-a consumat resursele de a viețui și este natu- 
rală „călătorirea“ din viaţa asta, ajunsă greu de purtat: 
„bătrâneţe — haine grele“. 


Bagatelizarea și supraînvestirea 


Privirea la rece, dezafectivizată precum luarea în râs, 
bagatelizarea și bravarea fac din moarte un obiect de stu- 
diu sau de amuzament care îi poate afecta doar pe alţii 
și nu pe sine. 


Ivan Turbincă provoacă Moartea (ca personaj), o bagă în 
turbincă și în propriul sicriu, o înșală și o bate, o supune la 
înfometare ani de-a rândul, o batjocorește — se joacă. Pe- 
deapsa pentru acest amuzament este tocmai lipsirea de ea, 
ceea ce pare mai crunt decât orice: „... că de acum înainte ai 
să fii bucuros să mori; și ai să te târâi în brânci după mine, ru- 
gându-mă să-ți ieu sufletul, dar eu am să mă fac că te-am uitat“ 


(I. Creangă). 


La celălalt pol se află supraînvestirea, supracompli- 
carea fantastică a morții cu tot felul de imagini de hotar 
(strigoi, spirite, fantome, bântuiri). Toate aceste imagini, 

venite din altă lume, au rolul de a o face accesibilă, cu- 
noscută și deci mai puţin înspăimântătoare. 


Evitarea subiectului 


Gândirea morţii poate fi eludată prin scotomizare (eli- 
minarea din privire), prin relativizare (cu ajutorul com- 
paraţiei cu somnul, cu dispariţia), prin localizare într-un 
spaţiu descriptibil (în rai, cer, „veșnicele plaiuri ale vâ- 
nătoarei'“). Așa se ajunge la inventarea unor formule ti- 
pice: „doarme somnul de veci“, „a închis ochii“, „a dispărut 
dintre cei vii“, „s-a dus în locurile veșnice“ etc. 


Sunt formulări metaforice care îl ajută pe adult să evite 
gândirea asupra morţii, dar care pe copil îl pot tulbura foar- 
te tare. De pildă, asocierea morții cu somnul poate crea con- 
fuzii în mintea copilului și generează tulburări de adormire. 
Copilul nu-și îndulcește moartea, comparând-o cu somnul, ci 
se simte în pericol de a muri dacă adoarme. Nu e de mirare 
că va încerca orice posibilitate de a se ține treaz pe sine, dar 


și pe toți cei dragi. 


Ideea „dispariţiei“ se înțelege ca lipsa oricărei urme, 
a oricărui semn. Or, moartea ca atare nu este așa de an- 
goasantă ca vidul ce se presupune după. Moartea fără 
o urmă (de iubire în sufletele celor dragi, de realizare a 
ceva semnificativ) este ca o anulare a vieţii, ca o șterge- 
re a ei — iată ceva într-adevăr angoasant. De asemenea, 
moartea presupune existența unui corp mort (corpul 
care a fost viu rămâne, dar este afectat de moarte). Dis- 
pariția presupune inexistența corpului mort, or fără 
acesta, moartea nu poate fi gândită, iar doliul nu poate 

avea loc. Ideea de moarte este mult mai suportabilă de- 
cât aceea a „dispariţiei“ ce nu lasă loc pentru un corp 
mort (necesar desprinderii prin ritualuri specifice — 
S. Freud), pentru amintirea vieții. Așa se explică efortu- 
rile celor vii de a intra în posesia corpului mort pentru 
înmormântare. 


În „Baltagul“, Sadoveanu arată tocmai necesitatea aces- 
tui drum de căutare. Femeia nu își poate continua viața fără 
recuperarea corpului soțului său, fără ritualizarea desprinde- 
rii de el. Ea cercetează, caută anularea dispariţiei pentru gă- 
sirea locului drept al fiecăruia: a doliului pentru sine, a mor- 
mântului pentru cel mort, a pedepsei pentru vinovat. În locul 
corpului mort apare fantoma, iar rudele care nu pot face do- 
liul sunt ele însele atrase fie în moarte, fie în nebunie (ca în 
„Hamlet“). 


Copilul este nevoit să se lupte și cu o altă formă de 
evitare: distanța verticală între el și adult („Tu ești mic, 
nu înţelegi treburile astea, îți voi spune când vei fi mare“). 
Copilul, astfel respins, îl consideră pe adult atotștiutor, 
iar pe sine, nevrednic pentru împărtășirea unor subiec- 
te ce devin tabu pentru totdeauna. 


4. Achiziţii și interese specifice 


Prin formarea dimensiunii simbolice, copilul înfloreș- 
te ca exprimare creativă. Metafora oferă șansa de a însu- 
fleți, de a da viaţă, de a crea: Luna e ca o bunicuţă speriată, 

florile sunt ca niște prințese, iar pomii „poartă suflete sub coa- 
Jă“ (M. Eminescu). Copilul intră acum în liniaritatea tim- 
pului istoric (părăsind eternitatea timpului arhaic), se în- 
scrie între generații. Își formează capacitatea simbolică 
și devine interesat să recupereze știința umanității, să în- 
veţe și să experimenteze. 


4.1. Capacitatea de a distinge viul de neviu 


Distincția viului de neviu este o etapă importantă în 
dezvoltarea copilului. 

La început, copilul identifică viața prin formă, prin 
corp. Tot ce are trup îi pare a avea și viaţă la fel ca el, ca 
mama. O jucărie, un obiect, o persoană, fiecare are via- 
ţa sa cu condiţia prezenţei. În afara prezenței, nimic nu 
există — chiar mama plecată este ca și cum nu ar mai fi, 
ea riscă să se întoarcă alta. 

Cu timpul, venirea și plecarea mamei dau ritm vieții. 
Viul este în mișcare. Dintre corpuri, doar cele care se miș- 
că sunt vii: „râul, ramul“, jucăria cu baterie. Corpul este 
doar o aparenţă, un spaţiu de acţiune. Devine astfel de 
înţeles confuzia copilului în fața jucăriilor care se mișcă 
și scot sunete (de care se poate speria). 

După înțărcare, ochiul privitor devine semnificativ 
pentru viu. Orice ochi, real, fantasmat, pseudoprivitor 
certifică viața. Ochiul neînțărcat (arhaic) devine pericu- 
los, el poate sorbi viața din copil, „împietrindu-l de groa- 
ză“ (murindu-l, deochindu-l). 

Odată cu simbolicul, copilul se întreabă asupra vieții, 
își pune problema sufletului (ca suflu, suflare, suferință). 

Sufletul este cel care atestă viața, dar, pentru a fi auten- 
tic, are nevoie să poată fi localizat. Locul sufletului în 
corpul viu este unul puternic învestit afectiv, acolo unde 
omul își reconstituie legătura „ombilicală“ cu lumea: 
gură, inimă, cap. 


Sufletul suflă prin gura vorbitoare, plângăcioasă, cântătoa- 
re, suflătoare (în instrumentele de suflat ale lui Shakespeare). 
O gură în „defect de suflare“ tușește, icnește, șuieră, se bâlbâ- 
ie sau amuţește. Nasul suflă și el, iar atunci când se află în de- 
ficit afectiv, „se suflă“, explicând numeroasele viroze respira- 
torii ale copiilor, supranumiţi și „mucioși“. Lumea are și ea 
sufletul său, vântul care adie sau spulberă cu forță îi creează 
copilului fantasme și fobii. Vântul apare personificat în bas- 
me și mituri unde ia forme multiple, dar, de fiecare dată, pu- 


ternic afectivizate. 


Viaţa își dobândește reversul în moarte și astfel nu mai 
este eternă. Ea poate fi tulburată, afectată de boală. Sem- 
nul distinctiv al bolii este durerea (sufletul ca suferință). 
Prin durere, moartea se insinuează în viaţă, își strecoară 
aparenţa gradat, de la senzaţii suportabile până la „moar- 
te de durere“. Copilul experimentează durerea și învață să 
se descurce cu ea. El o creează și în jur, în diferite grade 
pentru a observa reacții și limite ale suportabilului. Dure- 
rea este proba de foc a viului, iar provocarea ei de către co- 
pil are mai mult un sens de cercetare, decât unul agresiv. 
Doar viul își exprimă suferința și așa poate fi distins un 
corp viu de unul neviu. Sunt și corpuri care confuzează 
copilul. Plantele și insectele par vii (se mișcă), dar nu au o 
reacție recognoscibilă la durere. Contactul direct al copilu- 
lui cu natura îi permite experimentarea și lămurirea. 

Copilul va adăuga noi elemente pentru distingerea 
viului: creșterea, dezvoltarea și moartea. O plantă se 
transformă singură, crește, înflorește. Floarea ruptă moa- 
re, la fel și insecta strivită — rămân corpuri ce își pierd 
forma și capacitatea de mișcare. Moartea ajunge astfel să 
certifice viul, să-l confirme și asigure. 

Copilul are nevoie să cerceteze, să experimenteze, iar 
întreruperea, din considerente adulte, a demersului său 
investigativ, nu este de niciun folos. Copilul curios e lip- 
sit de agresivitate, dar și de „milă“. El nu poate lua în 
calcul nici socotelile adulţilor și nici munca lor, de aceea 
poate oferi uneori spectacole greu de suportat: poate de- 
vasta grădina, poate scurma gropi peste tot, poate strivi 
gândaci și rupe plante. 


Când eram mică, am văzut cum bunica pune arpagic în 
pământ. Mi-am rupt toate creioanele colorate, le-am scos 
mina (pe care o consideram „sămânţa“ creionului) pentru a 
o planta în pământ. Mă gândeam cu bucurie ce recoltă im- 
presionantă de creioane colorate voi obține. Nimeni nu a re- 
ușit să mă lămurească de ce creioanele mele nu au încolțit 
deloc, în timp ce arpagicul bunicii s-a făcut ditamai ceapa. 
Mi-am regăsit această amintire atunci când una dintre fetele 
mele și-a pus într-un pahar cu apă să „crească“ niște „pisoi“ 


din plastilină și niște creioane cerate. 


În nedumeririle sale, doar experimentul îi e copilului 
de ajutor. Stoparea iniţiativei lui de către adultul știutor, 
înlocuirea experienţei cu explicaţia nu aduc lămurire, 
păstrează confuzia și frustrează în același timp. 

Adulții pot zăpăci de-a binelea copilul dacă introduc 
în explicaţie și elemente false spunându-i, de pildă, „să 

nu ronţăie creionul pentru că este o prințesă“; „să nu-și bată 
păpușa pentru că o doare“. Dintr-o hipersensibilitate la 
agresivitatea normală a copilului, adultul poate deveni 
năucitor, stopând înțelegerea viului și formarea milei. 

Capacitatea copilului de a distinge viul de neviu este 
în relație cu separarea fantasmei de realitate și cu for- 
marea lumii simbolice asiguratoare. Prin aceasta copi- 
lul devine apt de empatie, de a percepe și durerea altu- 
ia ce nu poate fi simțită direct (în relație cu care se ivește 
mila). 


Una dintre fetele mele (pe la doi ani), atunci când i-am ce- 
rut să nu mă mai tragă de păr pentru că mă doare, mi-a spus 
foarte convinsă: „nu te doare mami, nu te doare părul tău, părul 


meu te doare“. 


4.2. Animismul, tehnicismul și creativitatea 


Înțelegerea lumii prin prisma dihotomiei viu-neviu 
permite exerciții de gândire care stau la baza numeroa- 
selor „filosofii“ personale ce se succed în dezvoltare. 
Unele dintre acestea sunt: animismul și tehnicismul. 

În animism copilul însuflețește o lume nevie, îi dă 
viață — devine creatorul ei. Aici viața ține de intere- 
sul pentru corpul însufleţit și se retrage odată ce pre- 
ocuparea creatorului încetează. Astfel, copilul își în- 
suflețește păpușile pe parcursul jocului cu ele: le 
mișcă, vorbește în locul lor, le creează o acţiune și le 
imprimă trăiri personale. Dincolo de suflet, copilul 
creează și forma: o crenguţă poate fi o mână de vră- 
jitoare, un pietroi devine prinţ, stelele sunt ochi ai ce- 


Teama de moarte 345 


rului. Miracolul vieţii ține în mod direct de interesul 
copilului însuflețitor: păpuşa e vie cât timp copilul se 
joacă și devine un obiect inert, neînsuflețit când el 
uită de ea. Copilul însuflețește prin joc obiectele din 
jur cu „apa vie și apa moartă“ a imaginaţiei sale. El tră- 
iește în lumea jocului și a poveștilor cu tot sufletul, 
chiar dacă știe că nu sunt reale. Așa se explică fasci- 
naţia pentru animaţie: teatrul de păpuși, desenele ani- 
mate, jucării mișcătoare (care pot trezi angoasă unui 
copil mai mic). Pentru spaţiul copilului, jocul are o 
importanţă vitală. 

Basmul și creația sunt modalităţi prin care omul 
poate face față morţii. Fantasmând, imaginând, gân- 
dind, omul trăiește și insuflă viață în jurul său, își cre- 
ează lumea. 

Plăcerea fantasticului permite o viață mai versatilă 
unde toate formele timpului (nu doar cel istoric) coe- 
xistă, se păstrează și la adult, conferindu-i coerență de 
sine, unitate. La copil însă, plăcerea pentru fantastic 
are o încărcătură magică și nu se limitează doar la ne- 
voia de conservare a unităţii de sine (corp, spirit, su- 
flet). Copilul are o limitată implicare în viața reală, pe 
acest fond, el poate folosi fantasticul ca șansă de acțiu- 
ne directă în lume și viață. Copilul dă viaţă și o ia, 
însuflețește și împietrește, formează și reformează lu- 
mea în funcție de dorinţele și nevoile sale. Este de în- 
teles de ce jocul devine locul central al manifestării co- 
pilului. Prin joc, copilul devine sufletul lumii sale pe 
care o animă și o rostuiește, îi dă sens și semnificaţie. 
Copilul învaţă să se cunoască și gestioneze pe sine pro- 
iectându-se în lumea pe care o construiește „după chi- 
pul și asemănarea sa“. 

Gândirea morții înseamnă gândire asupra vieții, a în- 
suflețirii, a viului, a rostului, a motorului animator. Este 
o perioadă de mare sensibilitate și deschidere către 
lume, iar inventivitatea copilului este vie. El devine 
creativ, flexibil în gândire, cu interes pentru știință și 
artă, căutător al explicaţiilor pentru mișcare, transfor- 
mare, metamorfoze. 


La fel se întâmplă și cu animismul populațiilor arhaice, ele 
stabilesc ritualuri de comunicare cu o lume a dorințelor și te- 
merilor, animată magic. 

În basme, în mituri, în religie, motivul învierii, al însufle- 
țirii, al animării și reanimării este permanent prezent. 

Nici viaţa cotidiană nu e lipsită de „animaţie“. Aici, oame- 
nii se raportează la aparatele de ajutor ca la ceva viu. Așa se 
face că automobilul personal uneori „tușește“, calculatorul 
poate fi „dezorientat“ de un soft nou, mașina de spălat rufe 


poartă numele de „Marița“. 


Memoria însăși devine un mecanism de animare a vie- 
ţii, de exprimare afectivă, de împlinire a dorințelor. Co- 
pilul, ca și adultul, își animă propria sa experienţă, via- 
tă și istorie, supunând-o unei memorii afective. De multe 
ori, ne amintim evenimente după importanţa trăirii afec- 
tive asociate sau după cum am fi vrut or ne-am fi temut să 
se întâmple și nu după cum s-au petrecut în realitate. 


Una dintre fetele mele își amintea pe la patru ani cum 
atunci când era ea mică a fost crescută de Buni. Eu veneam 
seara de la serviciu, iar ea mă aștepta jucându-se cu pisica. 
Este o amintire reală, a unei singure seri. O seară grea însă s-a 


putut extinde afectiv la nivelul întregii existenţe. 

Fetele, păstrându-și identificarea cu mama, își pot mai 
bine susține funcţia de „a da viață“, de „a anima“. Ele 
vor prefera metafora și magia pentru jocul de însufleți- 
re a lumii. 

Băieţii nu găsesc suficientă susținere (deocamdată) în 
preluarea modelului gestaţiei și nașterii pentru însufle- 
țirea lumii. Așa se face că ei se centrează mai mult pe 
funcționare, dezvoltând o privire tehnicistă și reparato- 
rie asupra lumii. 

Tehnicismul în sine devalorizează viaţa care este su- 
primată și redusă la funcționare, iar corpul viu decade 
în mecanism. Se poate descoperi și ispita nemuririi din 
proiecția maternă: acolo unde nu este viață, nu este nici 
moarte; un mecanism nu moare, doar se strică și poate 
fi reparat. 

Pentru a adera la sexul său, băiatul este nevoit să 
renunţe la identificarea maternă. Trebuie să-și asume 
astfel incapacitatea de a anima lumea, de a da viață — 
este o desprindere care lasă o importantă rană narci- 
sică (dar este o alegere ce asigură împotriva castrării). 
Devalorizarea de sine (a unui sine care nu poate da 
viață) se proiectează în exterior apărând ca devalori- 
zare a vieţii în tehnicism. Într-o lume tehnică, băiatul 
poate avea un rol central de făuritor (precum Hefais- 
tos cel decăzut din ceruri), de reparator care poate 
frânge și drege lumea după bunul său plac. Aici se ghi- 
cește greutatea renunţării băiatului la identificarea cu 
mama sa (pe care trebuie s-o devalorizeze ca să o poa- 
tă părăsi). 

De aici interesul băiatului pentru „cum merg“ lucru- 
rile, pentru demontarea și îmbucătăţirea obiectelor (cea- 
suri, ventilatoarele, aparate și jucării). Demontând, copilul 

caută cu înfrigurare explicaţia vieții, a transformării — 
caută sufletul. Este de fiecare dată dezamăgit și de fieca- 
re dată o ia de la capăt cu speranţa că va fi mai norocos. 
Sufletul există în aceste obiecte, el trebuie doar să fie ca- 
pabil să îl găsească. Capacitatea băiatului și mai apoi a 
bărbatului de a face lucrurile să meargă, de a explica me- 
canismul de funcționare a lumii, oferă o importantă repa- 
rație narcisică. 

Modul de organizare al lumii poate fi înțeles după 
modelul structurii corpului mamei. Băiatul, rămas în 
afara identificării materne, se poate pierde, se poate 
rătăci de ea. El va găsi strategii de a o repera, cunoaș- 
te și controla (în basmul „Hansel și Gretel“, Hansel a 
găsit o strategie împotriva rătăcirii). Interesul pentru 
funcționarea corpului matern se va întoarce către sine, 
către corpul propriu (în teama de pierdere a integri- 
tăţii corporale). Până atunci însă, copilul își vede 
unica salvare în tată. El propune o identificare profi- 
tabilă narcisic, dar deţine și știința felului în care 
„funcționează“ mama. Între mamă și fiu există ispita 
arhaică a nemuririi și androgeniei. De aceea, moartea 
apare ca salvatoare (ca separație necesară). Acolo 
unde nu se realizează simbolic, moartea va fi admi- 
nistrată de către fiu (Oedip, Hamlet) sau de către 
mamă (mama lui Ahile, a lui Narcis, a lui Miron — 
„Miron și ursitorile“ de Eminescu). În trăirea și sem- 
nificarea morții din relația mamă-fiu, tatăl oferă des- 
chiderea către viață. De aceea, trăirea oedipiană a băia- 
tului se completează cu drama lui Orest ce presupune 
puternice afecte negative adresate mamei. Cum sen- 
timentele negative se elaborează mai dificil decât cele 
pozitive, reminiscenţe ale acestor trăiri vor putea fi 


Teama de moarte 349 


observate întreaga viață prin atitudini misogine sau 
prin mai acceptabila mirare în fața „misterului“ fe- 
minin. 

Fetița nu părăsește sfera maternă, iar separația pen- 
tru ea nu se află sub semnul morții. Mama fetiţei nu este 
nici prea ispitită, și nici în pericol de a deveni mortifica- 
toare. Tatăl nu este vital, ci doar civilizator. Relaţiile fe- 
tei cu părinţii săi sunt mai puţin ardente. Fata are și își 
păstrează reperul identificării cu mama care îi dă o liniș- 
te existenţială în raport cu capacitatea de ființare și înfi- 
ințare (creaţie). Ea se va mulțumi să-și consolideze aceste 
identificări în jocul cu păpușa, în grija pentru natură, 
pentru animale, pentru cei mici sau năpăstuiți. Se va 
mulțumi să folosească lumea așa cum este fără să încer- 
ce să o schimbe sau să o controleze. 


O fetiță, când vede o tricicletă, se bucură de ea fără nicio 
întrebare. Tricicleta există, iar ea își dorește accesul la aceas- 
ta. Va vedea a cui este, la ce servește, cum poate folosi și ce 
trebuie făcut pentru a utiliza acest obiect. Dacă cineva se ofe- 
ră să o plimbe, va fi foarte mulțumită. Dacă nu are parteneri 
de joc, se va plictisi repede, dezînvestind obiectul. Băiatul însă, 
văzând tricicleta, ignoră orice posesor. Obiectul ca atare este 
interesant, el poate să se miște — cum face asta? Va fi intere- 
sat să cerceteze roțile, șuruburile, să apese pe butoane, să vadă 
cum se mișcă pedalele, să-i încerce toate funcțiunile și să-i 
testeze toate opțiunile. Utilizarea obiectului în scopul său nu 
înseamnă mare lucru. El vrea să poată pune singur în mișca- 
re obiectul, să înțeleagă cum e construit, cum se demontează 
și cum se poate repara. Interesul său pentru obiect îi justifi- 
că posesiunea, de aceea se poate lupta cu orice rival. El nu 


poate înțelege cum acest obiect poate fi al altuia, așa, pur și 

simplu. Va accepta cu frustrare să renunţe, doar pentru că nu 


are încotro. 


Așa cum cultura, preponderent animistă, este femi- 
nină, civilizaţia cu știință și tehnică este masculină. 
Bărbatul nu poate naște, dar poate îmbunătăţi. De 
aceea, civilizația se constituie ca o suită de „proteze“ 
prin care corpul uman își depășește limitele funcționă- 
rii sale și dobândește un confort cât mai uterin: ure- 
chea nu poate auzi la mari distanţe, dar este ajutată de 
telefon; picioarele nu pot merge prea repede, dar sunt 
înlocuite de automobil; privirea nu vede la distanţe 
mari, dar i se oferă imagini din toată lumea prin T.V. 
Prin medicină, oamenii care își „strică“ anumite func- 
țiuni, pot fi „reparaţi“. Relaţiile se pot și ele „strica și 
repara“. Există „stricăciune“ morală acolo unde „me- 
canismele“ umane nu respectă regulile de funcționare 
socială. 

Viul poate decădea în mecanism, dar mecanismul, 
neviul nu poate dobândi suflet în afara unei invocări fe- 
minine. Construcţia lui Manole ar fi rămas fără șansă în 
lipsa Anei-purtătoare de prunc. Acesta este sensul „zi- 
dului blestemat“ de care se izbește, fără șansă, orice 
creator. 


4.3. Simţul timpului și al istoriei 


Copilul deja își simte viața curgând ireversibil — în- 
cepe să interiorizeze interdicțiile părinților sub forma 
cenzurii și să perceapă timpul aproape la fel ca și adul- 
tul. Pentru ca vârtejul multiplelor transformări să fie 

suportabil, copilul are acum nevoie de constantă (a fami- 
liei, a cadrului afectiv), de posibilitatea recuperării de sine 
(ca acces la istoria familiei și a sa), de posibilitatea acumu- 
lării și fixării (ca stimulare și susținere a învăţării). Con- 
stanța, recuperarea și acumularea devin importanţi asi- 
guratori împotriva pierderii de sine. 

Pe acest fond, orice schimbare, renunțare, transforma- 
re este o pierdere, o moarte care are nevoie de un trava- 
liu de doliu. Este o achiziție importantă deoarece copi- 
lul nu mai interiorizează schimbările, el rămâne același, 
dar îndoliat. 

Copilul se simte asigurat de apartenenţa la o genera- 
ție, aflată într-o succesiune continuă, explicându-i intere- 
sul său pentru rude, pentru cei bătrâni, pentru poveștile 
de altădată. Viaţa a fost altfel pentru străbunici și bunici, 
ea se modifică, dar rămâne trăibilă. Chiar rudele sale 
moarte continuă să fie importante prin urmele lăsate în 
viață (prin amintire, realizări, prin copiii lor care au co- 
pii și nepoți). Moartea nu mai pare definitivă, generală — 
nu mai este o dispariție. Acum își au sensul vizitele la 
muzee unde se poate vorbi despre viața de demult, la ci- 
mitir unde sunt îngropaţi morții familiei. Cimitirul, fără 
a fi un loc de promenadă, este un loc de contact cu rude- 
le moarte, prin amintire și ritualuri (aprinderea lumână- 
rii pentru îndepărtarea întunericului uitării). 

Povestirile istorice, eroice trezesc interesul copilului. 
Voievozii, domnitorii, craii și eroii, toți cei care au reali- 
zat ceva demult, dar care mai dăinuie încă, devin mode- 
le pentru identificare. 

În acest context, se originează gândirea asupra con- 
secinţelor. Consecințele permit anticiparea, oferă conti- 
nuitate între acţiune și reacţie, duc la înțelegerea rostu- 

lui celor întâmplate. Gândirea consecinţelor permite li- 
bertatea individului ce se scutură de gestionarea celor- 
lalți. Consecințele sunt naturale, anticipabile, iar copi- 
lul poate învăţa să le cunoască pentru autonomia sa. 
Spre deosebire de consecință, pedeapsa subjugă, aser- 
vește, ea ține de subiectivitatea altuia și nu are legătu- 
ră cu realitatea. 

În cercetarea sa istorică, copilul își explorează părin- 
ţii cu trecutul și cu acțiunile lor. Este o căutare sănătoa- 
să ce-i permite copilului desprinderea și reușita. Reve- 
nirea în trecut, prin reamintire, îi ajută și pe părinți 
pentru a se poziționa mai aproape de copil și pentru a 
îi înțelege temerile și dorințele. Este o bună ocazie de 
întâlnire întru înțelegere a celor două generații (părin- 
ţii și copiii lor). 


În basme, găsim adesea cerinţe în care copilul își revendi- 
că accesul la trecutul părinţilor (obiecte vechi, uitate în poduri 
părăsite). În „Harap-Alb“, fiul de crai îi cere tatălui său hai- 
nele, armele și calul de când era el mire (adică din momentul 
înființării copilului). Sunt elemente de tot necesare reușitei 
desprinderii, fără ele fiul nu poate decât să se întoarne la va- 
tra părintească, fără nicio altă ispravă. Așa cum spune craiul, 
fiul său „umblă după cai morți să le ia potcoavele“, după ceva ce 
și-a pierdut rostul pentru părinte. Fiul însă nu-și poate vedea 
de drumul său fără aceste „potcoave“ vechi, baza desprinderii 
și călătoririi părintelui său. Doar prin recuperarea acestor ele- 
mente „moarte“ fiul își poate însufleţi drumul propriu. Este 
o căutare similară cu aceea din ritualurile unor populaţii ar- 
haice unde, pentru salvarea de o boală mortală, omul este pus 
în contact cu placenta sa (o parte veche, moartă, dar care ates- 


tă nașterea). 

4.4. Polarizarea afectivă și importanța bătrânului 


Sub imaginea morţii, copilul separă agresivitatea de 
iubire, polarizându-și raportarea la lume. Obiectul-ţintă 
rămâne ambivalent, astfel, în continuare, copilul va 
„agresa“, cu mijloacele sale, doar ceea ce iubește, îi pla- 
ce, îi trezește interesul. Afectele sale însă încep să fie se- 
parate: agresivitatea va exprima furia, neputinta, frus- 
trarea, iar iubirea va semnifica tandrețea, duioșia, nevoia. 

Agresivitatea copilului este la polul opus nemișcării 
din moarte. Ea înseamnă acțiune, provoacă durere, inci- 
tă la apărare, la reacție, deci certifică viața. Acum copi- 
lul are nevoie de oglindire înțeleaptă, care cu greu poa- 
te fi căpătată din partea prea rezonanţilor părinţi (care 
văd agresivitatea cu spaima mortificării și de aceea i se 
opun înverșunați). 

Acum, dacă familia nu are un bătrân „ar face bine să-l 
cumpere“, deoarece copilul are nevoie de el, de înţele- 
gerea sa asupra morţii. Corpul bătrânului poartă însem- 
nele copilului, tânărului, adultului care a fost. Dar, mai 
presus de toate, el poartă însemnele morții care va veni. 
Corpul copilului însuși poartă cu sine o istorie mai ve- 
che, a embrionului, fătului, nou-născutului, sugarului și 
copilului mic care a fost. Cu fiecare etapă trecută, copi- 
lul însuși s-a confruntat cu o moarte într-un mod de fi- 
ințare pentru a renaşte într-un altul. Moartea însoțește 
viața și permite trecerea de la o etapă a dezvoltării la 
alta. Copilul se confruntă cu moartea la fiecare pierdere 
din sine pe care o suferă crescând și căreia este nevoit 
să-i facă doliul. Corpul bătrânului este pentru copil ca o 
hartă a devenirii sale, ca o măsură a propriei istorii. Așa 
se explică dorinţa copilului de a explora acest spaţiu, ca 

loc de găsire a unor răspunsuri despre sine: pielea prea 
largă ce lasă să se vadă venele albastre, gura cu dinţii lip- 
să, părul rar, nesiguranța mișcărilor și lipsa generală de 
vlagă. Toate acestea prezintă copilului o imagine a ne- 
putinţei, unde se poate regăsi mai degrabă decât în tru- 
fia corpului adult. Adultul sau „omul în putere“ este do- 
minat de autosuficiența unui corp lipsit de ezitări, este 
vremea lui și o trăiește scotomizând orice neputinţă. Pen- 
tru a-și susține apărările, adultul nu poate comunica ve- 
ritabil cu copilul și bătrânul, în care își vede temerile și 
stângăciile refulate. Adultul sprijină, ajută, dar îi este 
greu să înțeleagă. 

Bătrâneţea este locul reîntoarcerii la sine după rătăci- 
rea trufașă din tărâmul Tinereţii fără bătrânețe și a vieții 
fără de moarte în care se plasează adultul. Generaţia co- 
piilor și cea a bătrânilor din familie își pot găsi înțelege- 
rea una în cealaltă. În contact afectiv cu bătrânul, copi- 
lul poate împărtăși viziunea acestuia asupra morții: ceva 
firesc, așteptat în liniște cu oarecare emoție, dar fără dra- 
mă, mai degrabă cu ușurare. Mijlocul de comunicare evi- 
tă cuvintele — comportamentul, relaţiile, privirea asu- 
pra lumii, imaginea corpului bătrân — exprimă toate 
acestea. Bătrânețţea este o bună lecţie de viață și de moar- 
te care îi este copilului cât se poate de necesară. 


Basmul alătură cele două generații, aflate în neputinţă, în- 
tr-o imagine mitică: „Statu -Palmă-Barbă-Cot călare pe jumătate 
de iepure șchiop“. Bătrânul și copilul sunt aglutinaţi într-un sin- 
gur corp ce își conţine toate metamorfozele. Personajul are sta- 
tura de o palmă (asemenea unui copil), dar are barba de un cot 
(este bătrân); călărește un iepure (e iute), dar iepurele este doar 


jumătate (este neîntreg, neputincios). Și jumătatea iepurelui este 

șchioapă (din două labe, rămâne doar una). lepurele dintre pi- 
cioarele personajului este, așadar, o singură lăbuţă (ca talis- 
man, rămas de pe urma virilității adultului). E o imagine com- 
pletă a vârstelor omului cu accent pe începutul din copilărie 
și sfârșitul din bătrânețe. Acest personaj este năzdrăvan, are 
puteri magice ce ţin de viaţă și de moarte. Este un furios me- 
reu înfometat, cu ochii deochetori — amintind de copilul 
proaspăt înțărcat. El le vine de hac uriașilor și este învins de 
Făt-Frumos. Este feroce, dar neputincios; este de spaimă, dar 
și de ajutor; este un încurcă-lume, dar rostuitor — cam tot așa 


cum sunt copiii și bătrânii pentru adult. 


5. Utilitatea simbolicului 


Simbolicul este dimensiunea psihică ce reprezintă 
spațiul matern interiorizat. Jocul atestă existenţa func- 
țională a simbolicului de foarte timpuriu, dar odată cu 
gândirea morții, el devine central. Simbolicul e structu- 
ra psihică de echilibru între imaginar (ca lume veche in- 
trauterină care se populează cu tot ceea ce omul pierde 
în viaţa sa) și real (ca lume găsită la naștere, spațiu gol, 
auster, impropriu vieţuirii). Probabil nu asta a vrut La- 
can să se înțeleagă prin topica sa (simbolicul, realul și 
imaginarul), dar este o perspectivă utilă pentru explicație. 

Simbolicul (ca mamă de nou-născut ce transformă me- 
diul, adecvându-l copilului) este acel conţinător intern 
ce permite echilibrul în mobilitate a vieţii psihice. Așa 
cum nou-născutul nu poate trăi în lumea aceasta fără o 
mamă, nici omul nu poate exista fără simbolic. El poate 
fi destructurat (în psihoză) sau poate avea disfuncţii (lă- 
sând loc pentru simptom), dar nu poate lipsi. 

Simbolicul are o structură tridimensională dată de 
axele sale: timpul, spaţiul și limbajul. În această configu- 
raţie se instalează cultura și civilizaţia, ca fațete mater- 
ne și paterne necesare ființării. 

Simbolicul menţine echilibrul nonconfuzional între 
fantasmă și realitate, fapt deosebit de important pentru 
viața psihică umană. 


5.1. Importanţa basmului 


Basmul este un vis colectiv cu valenţe terapeutice. El 
permite comuniunea cu lumea inconștientă chiar în con- 
dițiile cenzurii. Ca orice tip de psihoterapie, utilizează 
cuvântul pentru exprimarea elementelor venite din in- 
conștient. Spre deosebire de expresia individuală (care 
este angoasantă și are nevoie de un conţinător potrivit), 
cuvântul basmului distilează general umanul, iar parti- 
ciparea nu poate fi decât îmbogăţitoare. 

Basmul, ca și jocul, permite fascinația fantasticului în 
condiţiile deplinei siguranțe contra contaminării cu re- 
alul. Capacitatea copilului de a se lăsa fascinat de basm 
exprimă cât îi este de necesar. Ochii mari, atenţia con- 
centrată, sistarea oricărei alte preocupări, reducerea 
funcţiilor vitale arată disponibilitatea copilului de a se 
transporta în lumea basmului (similară cu cea a visului 
și a jocului). E o mergere terapeutică: copilul se cunoaș- 
te pe sine, se regăsește participând la esența omenirii, își 
recuperează vârste vechi ale sale și ale lumii din care face 
parte. 

Prin basm, simbolicul personal beneficiază de un 
model de stabilitate. El face legătura prin cuvânt între 

inconștient și conștient, având menirea de a nu supra- 
pune fantasma cu realitatea, ci de a le menţine deosebi- 
te. Simbolicul, ca zonă tampon între real și imaginar de 
care depinde sănătatea și echilibrul psihic al individu- 
lui, își ia forță și exemplu de la basm. 

Basmul se poate asemui cu visul unui individ colec- 
tiv care, prin povestire, devine accesibil participării (vi- 
sării) oricui. Povestirea basmului dispune de o mai mică 
prelucrare conștientă, cenzurativă, față de vis. Cenzura 
nu e necesară atâta vreme cât conţinutul nu se poate atri- 
bui individual (ceea ce nu este valabil pentru vis). Fan- 
tasma pusă în cuvânt și povestită devine o bază a elabo- 
rării de sine, este o prindere de inconștient necesară 
echilibrului uman postcenzură. 

În basm găsim înţelegerea (cu variante și mereu în 
schimbare) pe care o are omul (în diferite etape) asupra 
lumii. Basmele sunt diferite, dar coexistă fără a se con- 
trazice, fără a se exclude unul pe altul. Este un model 
ce oferă sentimentul unității de sine (a perspectivelor de 
la vârste diferite), dar creează și atmosfera uniunii între 
generații. 

Prin basmul povestit, copilul este îmbrățișat și înțeles 
de către adultul povestitor care, fără să știe, face o since- 
ră și profundă comunicare de sine. Basmul este povesti- 
re de mit, iar cu prinderea de inconștient ajută copilul să 
se poată înțelege pe sine (prin vise și angoase), îi facili- 
tează distincția dintre fantasmă și realitate. 

În basm există o grijă atentă pentru respectarea rigu- 
roasă a cadrului de separare a lumilor: a fantasticului de 
real, a inconștientului de conștient. Așa se explică pre- 
zenţa cu necesitate a formulelor standard — chei ce des- 
chid și închid peștera lui Alladin a inconștientului. Sunt 

formule sacre de invocare a intrării și ieșirii din spații 
tabu, spații supuse cenzurii: „A fost odată ca niciodată, că 
de n-ar fi nu s-ar povesti“. 

A fost odată și mai este încă în locul de unde e posibi- 
lă povestea. E un loc fără curgere a timpului, unde nu se 
poate ajunge decât cu mintea. Acest loc e real, dar nu aie- 
vea, căci se află la periferia conștientului. Adevărul po- 
veștilor nu poate fi pus la îndoială, dar nici demonstrat. 
Orice basm este o povestire a esenței existenței umane 
însă, odată decodificat ca atare, își pierde substanţa. 

Orice: „A fost odată...“ își cere cu necesitate o înche- 
iere, un: „Ș-am încălecat pe-o șa și v-am spus povestea-a- 
șa!“ O revenire la spaţiul și timpul curent (altele decât 
cele din poveste). E o trecere într-o lume și o întoarce- 
re din ea. 


Șeherezada nu putea fi omorâtă dimineața deoarece, lă- 
sând povestea neterminată, nu făcea altceva decât să-l aban- 
doneze pe calif în lumea basmului, lume de unde nu putea 


avea o intervenţie în realitate și nu-i putea face niciun rău. 


Copilul vrea și el o încheiere, dacă nu o obține și-o 
oferă singur prin joc. Aceste petreceri în lumea fantas- 
melor îi deschid copilului calea lui „ca și cum“, lui „se 
pare“ — o cale diferită de „aievea“, dar care nu se opu- 
ne ei. 

În basm, după logica inconștientului, timpul este spi- 
ralat cu sens descendent sau ascendent, vârstele pot fi 
reluate, iar mergerea în trecut este obișnuită. Spaţiul are 
și el funcția unui corp matern. Există capete ale pămân- 
tului de unde se cască hăul lumilor necunoscute, dar și 
acestea trebuie explorate. 

Am auzit adesea idei cum că poveștile ar fi prea vio- 
lente, că ar trebui cenzurate, cosmetizate, înfrumusețate 
sau că ar fi inutile pentru că nu sunt conforme cu reali- 
tatea... În sfârșit, exprimări tipice ale apărărilor adulte. 
Nu putem renunţa la basme după cum nu putem anula 
visele, jocul copiilor, cultura, arta și religia. Cu toate 
aceste critici, basmele continuă să existe, să fie spuse și 
citite de către copii și adulți. Basmele adună, creează o 
atmosferă tihnită și calmă, îi transformă pe adulți în în- 
țelepţi, iar pe copii, în ascultători fascinați. 

Basmele, așa cum sunt ele (chiar dacă în lumina refu- 
lărilor ne pot părea terifiante), sintetizează fantasmele 
reale și general umane. Sunt fantasme cu care se luptă 
copiii în dezvoltarea lor: frica difuză imposibil de numit 
(ființe fantastice), teama de a fi mâncat, înghiţit, de a fi 
părăsit în locuri neumblate, de a fi rănit, neînțeles, neiu- 
bit, de a fi altfel, de a fi neputincios, de pierdere a inte- 
grității corporale... Pentru toate acestea, basmul aduce 
soluții, speranţe care-i permit copilului să facă față rea- 
lităţii personale: năzdrăvănia, veșnicia, eroismul, învie- 
rea, refacerea. Sunt soluții nenumărate pe care generații 
întregi le-au căutat și descoperit, iar acum pot fi împăr- 
tășite prin basm. Soluţii salvatoare sunt oferite și prin vis 
sau joc. Aici însă, varietatea este mult mai limitată, mai 
săracă, deoarece sunt formule individuale. 

Basmele nu sunt cauză pentru vis, dar frica din coș- 
mar poate utiliza soluția din basm. Basmul exprimă frici 
generale ale copiilor, refulate la adulții care nu le mai pot 
înţelege și nu mai pot asigura. Copilul se simte singur în 
fața spaimelor sale, dar este reconfortat atunci când adul- 
ţii, prin intermediul basmului, îi exprimă temeri apro- 
piate. Dacă unele motive din basm nu coincid cu ceea ce 

trăiește și gândește copilul, vor trece nebăgate de seamă. 
Vor fi preluate, cu scop terapeutic, doar temele capabile 
să exprime afectele copilului. Aceste teme vor deveni 
centrale în discuţiile, jocurile, povestirile fantastice ale 
copilului numai dacă au valoare de exprimare și echili- 
brare de sine. 


E natural ca un copil, după ce a ascultat povestea „Capra 
cu trei iezi“, să se teamă de lup, să pună nenumărate întrebări 
și să se joace „de-a iezii“. Aceasta nu înseamnă că basmul a 
traumatizat copilul. Basmul doar a oferit scena și imaginile 
necesare copilului pentru ca el să-și exprime propria-i teme- 
re. Basmul a oferit și o punte de comunicare, permițându-i co- 
pilului exprimarea. Același basm, citit unui copil prea mic sau 
mai mare, nu mai are niciun ecou, el poate fi interesant pen- 


tru un moment, dar este iute dat uitării. 


Basmele îi ajută pe copii să se simtă normali, parte 
dintr-o lume largă. Ele demonstrează că ceea ce simte și 
gândește copilul este general valabil. 

Basmul este domeniul imaginaţiei, al gândului neîn- 
grădit și al simţirii la adăpost de împlinire. Ceea ce se în- 
tâmplă în basm, nu poate trece în planul realității. Atunci 
când cartea este închisă, personajele nu ies de acolo și 
asta este sigur. Extrapolând, copilul va înţelege că ceea 
ce visează și fantasmează nu îi face rău nici lui și nici al- 
tora. Totul se petrece în mintea sa, într-un spaţiu ce nu 
poate contamina realitatea decât pe calea pe care o va 
descoperi prin joc: creaţia. Astfel, basmul statornicește 
distincția dintre realitate și fantasmă. 

Totodată, basmul oferă ambianța necesară comunică- 
rii de afect între părinte și copil. Întâmplările din basm, 

altfel terifiante, sunt privite de către părinte cu liniște fi- 
rească, fără pic de angoasă. Copilul descoperă că există 
modalități de exprimare pentru angoasele sale așa încât 
să nu sperie, ba, mai mult, să dispună de înțelegere — 
această descoperire îi permite copilului comunicarea 
afectelor de angoasă. Părintele, la rândul său, poate să-i 
înțeleagă copilului frământările și să-l asigure. Copilul 
merită să știe că fantasmele și jocul lui nu fac rău nimă- 
nui, că nu aduc niciun pericol. 

Accesul la fantasmele proprii este adesea blocat de 
absenţa posibilității de comunicare a acestora. Copilul, 
pentru a fi asigurat, are nevoie să se poată exprima, dar 
nu o poate face în afara unui cadru în care să se simtă 
înţeles. Basmul oferă cadrul propice înţelegerii și cuvin- 
tele necesare exprimării. Prin aceasta se vede diferența 
calitativă dintre basmul spus sau citit de către adultul cu 
care copilul este în comunicare afectivă și acela ascultat 
de pe C.D. 

Basmul, la fel ca și visul, se desfășoară ca o expune- 
re de imagini, are o constituţie orală și nu scrisă. Citirea 
basmului nu oferă ritmul necesar parcurgerii imagini- 
lor mentale. Acest fapt este semnalat, mai cu seamă, de 
copiii mici, ei pot asculta basme povestite, dar își pierd 
răbdarea cu cele citite. Citirea oferă o diferenţă de ritm 
și nu de cuvânt. 

Povestirea presupune trăire și intervenţie personală 
în basm precum și comunicarea unui afect trăit în timp 
real. 

Basmul citit însă diferă substanţial de acela povestit. 
Citirea îi permite adultului să se poată gândi la altceva. 
Este o situație de comunionare întreruptă, reflectată în 
incapacitatea copilului de a mai înţelege ce i se citește. 

De asemenea, copilul mic nu poate decodifica un limbaj 
decât dacă îi este adresat direct (citirea ocolește această 
adresare). 


Se întâmplă adesea ca un copil să ceară să i se explice și 
repete sensul celor discutate de către părinți între ei. Deși pă- 
rinţii vorbesc o limbă cunoscută copilului, dacă nu i se adre- 
sează direct, el nu poate înţelege. 

Tot astfel se explică de ce copilul întrerupe basmul citit 
pentru a cere explicaţii. Aceasta nu se întâmplă dacă citirea 
este bază pentru trăirea directă a cititorului și pentru comu- 


nicarea de afect. 


Povestirea basmului oferă posibilitatea comunicării 
directe, individualizate. În basmul-joc, adultul are mi- 
mici și gestici semnificative, el utilizează basmul pen- 
tru a se juca împreună cu copilul. Aici comunicarea de 
afect și de fantasmă este foarte vie între partenerii de 
joc. Este o formă de povestire preferată de un copil mic. 
Însă, acest tip de comunicare necesită permanențţa asi- 
gurărilor, căci un copil fascinat se transformă ușor în- 
tr-un copil înspăimântat care are nevoie să fie liniștit. 


Povestitorul face pe lupul, își preface glasul și adoptă o 
mimică fioroasă, dar va zâmbi copilului în secunda următoa- 
re. De asemenea, îl va înhăţa pe copil pentru „a-l mânca“, dar 
va zâmbi și-l va privi cu dragoste, iar copilul se va elibera de 


angoasă râzând. 


In basmul însoțit de imagini apare un terț intermediar 
între ascultător și povestitor. Imaginea face o comunicare 

directă de fantasmă de la desenator către privitor, fără 
intermedierea modulatoare a cuvântului. Rolul povesti- 
torului este tocmai acela de a explica imaginile, de a le 
pune în cuvânt, de a prelua fantasma desenatorului și 
de a o prezenta metamorfozată ca fantasmă proprie. Co- 
pilul vede și înţelege diferit o imagine, el neavând codul 
de semnificare adult. 


De pildă, o parte din corp care nu e desenată pentru că se 
presupune că este acoperită de apă — pentru copil este ca și 
cum ar lipsi. De aceea povestirea după imagini permite și deco- 


dificarea fantasmelor copilului, trezite de imaginile desenate. 


În basmul povestit cu intervenţii minime de adresare 
în real (care este preferat de un copil ceva mai mare) — 
tonul neutru este suficient pentru asigurare. O astfel de 
povestire este ascultată cu sufletul la gură, însoțită de fan- 
tasmare internă abundentă și fără întreruperea povesti- 
torului — se creează o stare similară visării. 

Copilul refuză povestirile de realitate. Dacă un părin- 
te dă personajului numele copilului sau înflorește poves- 
tea cu prea multe elemente reale, oprește starea de fas- 
cinație, iar copilul își pierde interesul sau se arată 
frustrat. Trăirea de afect are nevoie de siguranța pe care 
o oferă fantasma, altfel ea va fi refuzată (fiind prea se- 
rioasă, prea directă și deci prea angoasantă). 

Temele din basme și mituri sunt teme reale, acestea 
aparțin istoriei copilului și doar refularea adultă le face 
de neînțeles. 


Nu e nicio mirare că Făt-Frumos înțelege limba fiarelor, 


când orice copil mic se adresează animalelor ca și cum ar fi 

din aceeași specie. Pentru el, oricine scoate sunete este înțe- 
les pe același principiu (al limbii materne) prin care este se- 
sizat pericolul sau disponibilitatea de satisfacere a nevoilor. 
Copilul mic, deși vorbitor, înainte de intrarea sa sub legea pa- 
ternă, nu știe din ce specie face parte, el poate face distincția 
viu—neviu, dar nu și uman-neuman. Astfel, limba maternă are 
o preistorie ce ține de o limbă veche ce poartă un mesaj al lu- 
mii (sunetele trupului matern sunt regăsite în sunetele din 
natură). 

Tot astfel, nu este nimic neobișnuit în faptul că Făt-Fru- 
mos poate să arunce buzduganul pe Lună, în faptul că îi 
cresc la loc picioarele tăiate, că moare și învie. Aceste moti- 
ve țin atât de puternic de angoasele noastre profunde (tea- 
ma de neputinţă, de moarte, de pierdere a integrității corpo- 
rale), încât ele își au cu siguranţă fantasme corespondente în 
mintea fiecăruia. 

Apa vie și apa moartă sunt remediu magic pentru moar- 
te și un leac, așa cum este laptele matern pentru copilul care 
nu poate trăi fără iubirea mamei sale, fără ca ea să continue 


să-l hrănească cu corpul său și după naștere. 


E posibil totuși ca, uneori, copilul să se mire, să 
privească logic basmul și să-i vadă neconcordan- 
te: „Cum ciuperca este mai mare decât fetița, cum pot 
să îngheţe apele vara, cum pot să înflorească pomii iar- 
na?“ Prin acestea, copilul îi cere părintelui permi- 
siunea de a fantasma: nu e periculos jocul, dar fan- 
tasma, dar visul? 


Basmul arată calea prin care angoasa poate fi simți- 
tă și pusă în cuvânt. Este o cale contrară punerii în corp 
(exprimării ca durere fizică). In basm, durerea fizică nu 

există (nici măcar cât este la nivelul visului) — accentul 
este deplasat spre travaliul psihic al eroului, spre cuvân- 
tarea stărilor afective. 

Motivele principale din basm sunt acelea centrale în 
existența psihică a omului: travaliul înființării și al de- 
venirii, al păstrării unității în transformare. Travaliul po- 
veștii presupune creație, moarte și recuperare, învățare 
și acceptare de sine. 

Având valenţe atât de puternic educative și terapeu- 
tice, basmul nu poate fi folosit ca „bombonică“ sau „bici“ 
pentru dresaj. Elementele de moralizare, de pozitivare, 
de manipulare a unor comportamente distrug basmul, 
lăsând în loc o strâmbătură inutilă și periculoasă. Unita- 
tea dintre părinte și copil se fragmentează, iar copilul se 
simte neînțeles, rănit. 

În această categorie se înscriu exprimări de tipul: 
„O prințesă nu este niciodată nepoliticoasă sau dezordona- 
tă!“, „Dacă nu ești cuminte, vine Ba-Ba-ul!“, „Dacă des- 
chizi ușa necunoscuților, vine lupul să te mănânce!“, 
„Există cu adevărat Moș Crăciun!“, „E adevărat că barza 
te-a adus pe lume!“ Acestea întrerup brusc basmul, cre- 
ează confuzie și îi refuză copilului libertatea de a se 
lăsa fascinat. 

Poveștile cu morală, fabulele sunt diferite de basm. 
Ele pot fi utilizate educativ deoarece oferă pilde de 
comportament într-o manieră neintruzivă. Oricum sunt 
mai eficiente decât impunerile: fă aia, fă ailaltă! 

Povaţa, dacă nu dispune de așezare impersonală, în- 
trerupe fascinația basmului. Capacitatea de fascinaţie 
menţine omul viu, în unitate conștient-inconștient, sim- 
bolic-imaginar-real. Ea permite manifestarea creativă, 
bucuriile simple și îndrăgostirea. Capacitatea de fascinație 

oferă prudenţei (izvorâtă din spiritul de conservare) o 
contrapondere echilibrantă. Pe de altă parte, blocarea 
capacităţii de fascinaţie duce la refulări masive, trans- 
formate în poveri copleșitoare, purtate, dar imposibil de 
accesat. 

Prezentarea confuză a fantasmei ca realitate (invers 
este un procedeu evident patologic și de aceea nici nu 
prea este utilizat) aduce cu sine două pericole: simpto- 
mul sau fantoma. 

Pentru a-și menţine totuși distincția dintre fantasmă 
și realitate, un copil confuzat le va pietrifica în separa- 
re, sistând orice punte de acces între ele. Așa va obține 
două lumi total diferite care nu pot comunica. Este o si- 
tuație unde simbolicul, ca spaţiu de uniune, nu se mai 
justifică și lasă loc simptomului. Lumea internă e per- 
cepută ca fiind periculoasă și atunci se încearcă reduce- 
rea ei cu prețul renunțării la joc și la vis. Cu timpul ge- 
nerează o limitare a gândirii la concret, uitarea viselor, 
renunţarea la lectură, la fantasme, îndepărtarea prin râs 
sau dezinteres de orice produs spiritual care ar putea fi 
periculos. 

O altă posibilitate este aceea de suprapunere totală a 
fantasmei cu realitatea, astfel încât copilul nu mai știe pe 
ce lume este. Simbolicul nu mai este suficient pentru se- 
parare și în locul lui apar fantome, superstiții, credinţe 
în zodii și paranormal. 

De cele mai multe ori însă, copilul este mult mai evo- 
luat și mai stabil în calea lui către sănătate și se mulțu- 
mește doar să se supere pe aceia care vor să-i tulbure 
parcursul. El va refuza moralizările, va râde de amenin- 
țările cu personaje fantastice și își va retrage încrederea 
în părinţii care îl „prostesc“ cu barza și cu Moș-Crăciun. 

Toate acestea arată importanţa basmului ca terapie 
pentru copil, ca mântuire pentru adult. 


5.2. Caracteristici ale vizualului 


Imaginea vizuală este o formă de comunicare speci- 
fică lumii reale. În lumea intrauterină, acestea sunt foar- 
te puţin prezente și neimportante, fiind devansate ca 
importanţă de imaginile auditive și tactile. Nașterea 
scaldă copilul în lumină și îi impune utilizarea văzului. 
Nou-născutul, fiind incapabil de coordonare, se poate 
agăța doar cu privirea de mama sa. Funcţia de agățare a 
privirii o face să devină foarte importantă în asigurare. 

Intrauterin, fața mamei era imposibil de văzut, era 
o față inaccesibilă (element de realitate psihică ce expli- 
că ideea că fața lui Dumnezeu nu poate fi văzută de că- 
tre om). Mama simte aceasta, prin propria ei neputin- 
tă: copilul este în ea, este atât de aproape, încât nici 
măcar nu-l poate vedea, nu poate ști cum arată, nu-l 
poate îmbrățișa. 

Odată cu nașterea, fața mamei devine asiguratoare, 
reper spaţial și afectiv pentru copil. lar fața bebelușului 
este un loc de proiecție și investiție afectivă pentru 
mamă. Privirea dintre mamă și bebelușul ei pare consis- 
tentă, aproape materială, este o legătură reală pregătită 
de uniunea din privirea îndrăgostiților. 


„Și ochii tăi nemișcători / Sub ochii mei rămâie... (...) Când 
fata mea se pleacă-n jos, / În sus rămâi cu fața, / Să ne privim ne- 
sățios / Și dulce toată viața“. Eminescu descrie în detaliu privi- 


rea din cuplurile simbiotice în care esenţiale sunt nemișcarea, 

axul vertical (sus-jos) precum și aspectul oral: privirea nesă- 


țioasă este astâmpărată de substanţa dulce (laptele matern). 


Privirea legată de fața mamei menţine copilul la ni- 
velul lumii acesteia și nu-i permite regresia. Doar lu- 
șând, bebelușul relativizează contururile pentru a 
avea acces prin somn la lumea de dincolo, intrauteri- 
nă. Prin aceasta, privirea dobândește calitatea de a 
menține copilul „treaz“, „prezent“, în lumea „aievea“. 
Așa se face că imaginile vizuale devin reper psihic 
pentru realitatea văzută cu ochii, pentru aievea. În afa- 
ra vizualului, lumea reală nu are certitudine, nu se 
poate distinge de fantasmă, de părere: „nu cred până 
nu văd“. 

Imaginea vizuală (purtând iniţial forma chipului ma- 
tern) devine asiguratoare împotriva angoaselor și frici- 
lor interne pe care le poate dizolva, oferindu-le un con- 
tur în realitate. 


Copilul se poate teme de Ba-Bau pentru că frica sa nu are 
asociată o imagine. Dacă încearcă să-și imagineze forma în- 
spăimântătoare, aceasta devine comună: câte gheare, câte ca- 
pete, cât e de mare, ce culoare are și cum reacționează, ce-l su- 
pără și ce-l liniștește. Un copil copleșit de afectele sale poate 
fi mai ușor asigurat dacă este ajutat să-și deseneze frica, fu- 
ria, disperarea. Desenul este, de asemenea, și un bun interme- 
diar pentru exprimarea în cuvânt, o bună cale către verbali- 
zarea fantasmelor. 

În mitologii, nelipsitele animale fantastice (imagini ale 
fricilor interne) își găsesc o asiguratoare descriere detaliată: 
centaurul, hidra, satirul... toate arată într-un fel anume, bine 
definit. 

În basme și în mitologie, toate „furiile“ — afecte greu 
de gestionat cu care se confruntă omul — au o imagine 
fantastică, dar bine descrisă. Cuvântul basmului permi- 
te formularea vizuală a temerilor. 


De pildă, unicornul este un animal de basm cu o descrie- 
re demnă de un desen: este un cal, adesea alb, cu un corn în 
frunte. Este un animal bun, simbol al purității, sensibil la afec- 


te negative. 


Cuvântul descrie o imagine vizuală, dar dacă ea se 
materializează într-un desen, este ca și cum ar fi adusă 
în real. Desenul folosește imaginea pentru a exprima stă- 
rile interne conform logicii realității (este o împietrire a 
cuvântului). Desenul dispune deja de traducere, iar 
aceasta îl face mai ușor de interpretat decât un vis sau o 
fantasmă. Astfel, desenul copilului poate comunica ni- 
velul dezvoltării afective, temerile și felul său de rapor- 
tare la lume. 

Prin conectarea la realitate, imaginea vizuală permi- 
te realizarea unei bune comunicări. 

În oratorie, cuvântul se folosește de imagine pentru a 
se impune asemenea ei. Cuvintele capabile de a reda o 
imagine oferă impresia de real. Contaminându-se de vi- 
zual, preiau din caracteristica de certificare a acestuia și 
devin credibile. 

Ca derulare de imagini senzorial-afective necenzu- 
rate, visul este calea directă de comunicare a incon- 
știentului. Aceste imagini nu sunt în totalitate vizuale, 
dar cele vizuale sunt mai ușor de comunicat, de expri- 
mat. Visul nou-născutului abundă în imagini auditive 
(exprimate prin mișcările capului) și tactile (apărute ca 

tresăriri și mișcări ale membrelor). Imaginile vizuale 
presupun mobilitate oculară. La adult se păstrează în 
vis imaginile venite pe calea tuturor simțurilor, dar 
preponderente sunt cele care își găsesc fixarea prin cu- 
vânt: imaginile vizuale și cele auditive. Visul permite 
prin regresie uniunea dintre imaginar, simbolic și real. 
E nevoie de somn (de maximă siguranţă și relaxare) 
pentru a atinge regresiv acest punct central, intens al 
vieții psihice. Aceasta face ca visul să aibă funcția te- 
rapeutică cea mai mare dintre toate celelalte manifes- 
tări ale vieţii psihice. În afara somnului, starea de vis 
e prea regresată (e identică stării de la naștere) și insu- 
portabilă (fără un conţinător matern). De aceea ea nu 
apare decât în nebunie (ca halucinație) tot cu funcție 
terapeutică. Tratamentul psihozelor, prin întreruperea 
medicamentoasă a posibilității de halucinare, lasă 
omul într-o stare lipsită de speranţă. Aici, ca în orice 
boală psihică, simptomul nu este altceva decât o cale 
naturală pentru însănătoșire. 

Imaginea (din vis, desen, creaţie, halucinație) poa- 
te utiliza cuvântul ca mediator simbolic. Imaginea sin- 
gură leagă direct imaginarul de real, în timp ce cuvân- 
tul aduce medierea simbolică și restabilește echilibrul 
acolo unde este nevoie. Prin cuvânt, imaginea obține 
stabilitate, iar cuvântul, prin imagine, devine credibil, 
veridic. 

Limba maternă este o comunicare de afect în care cu- 
vântul dispune de imagini senzoriale (vizuale, auditive, 
tactile și olfactive) asociate. 

Limbajul de interacțiune, cel al comunicării sociale, 
are rolul de a gestiona distanţele și, astfel, reduce comu- 
nicarea de afect. Sunt formule-standard în care cuvântul 

se detașează de imagine. Astfel, „Sărut mâna“ devine o 
formulă desprinsă de imaginea mâinii sărutate, „Bună 
ziua“ este o expresie ce nu arată neapărat o dorință de 
bine pentru cel salutat. 

În comunicarea pentru învățare, limba maternă își 
cere drepturile. Copilul nu se poate lăsa impregnat de 
imagini și cuvinte, nu poate pricepe cuvinte golite de 
sens. „Deși vorbesti pe înțeles / Eu nu te pot pricepe“, îi spu- 
ne copilul învățătorului nevorbitor al limbii materne. De 
aceea, pentru a stimula învățarea, pedagogii dublează 
cuvântul cu imagini și cu o atitudine apropiată față de 
copil. 

În oratorie se întâmplă la fel. Un discurs, oricât de 
bine ar fi ticluit, nu poate avea niciun impact dacă el nu 
devine credibil prin asocierea unor imagini, prin auten- 
ticitate (adresare directă) sau prin comunicarea de afect. 

În artă, imaginea (vizuală sau auditivă) se impune di- 
rect, fără intermedierea cuvântului. Aici, cuvântul folo- 
sește ca apărare în fața prea brutalei expuneri de incon- 
știent. El traduce afectele reprezentate într-un limbaj 
simbolic. 

Desenul animat este un hibrid interesant între imagi- 
ne și basm. Se vrea un basm transpus în imagini — ase- 
menea visului și halucinaţiei. De aceea, în fața desenu- 
lui animat, copilul se poartă ca și cum ar visa, își reduce 
contactul cu lumea înconjurătoare și se lipește cu privirea 
de ecran. Imaginea sorbită oferă o prezentare autosufi- 
cientă, gata prelucrată, în care copilul nu prea are cum să 
intervină. Această imagine se impune ca atare, în real, ca 
o experiență personală. Valoarea terapeutică e nulă deoa- 
rece este limitată intervenţia personală a copilului, iar 
acolo unde imaginea coincide cu unele afecte, prezentarea 

e prea directă, prea frustă și deci prea angoasantă. Dato- 
rită acestui fapt, se poate vedea că desenele animate de 
succes sunt tocmai cele care dispun de o cosmetizare, de 
o transformare neangoasantă a basmelor în imagine. O 
altă „reţetă de succes“ este aceea a desenelor în care cen- 
trală este mișcarea — o mișcare exagerată, maniacală, ra- 
pidă, permanentă, o mișcare ce poate ajunge pentru co- 
pilul privitor un fel de a fi. În fața derulării unor astfel 
de imagini, copilul are nevoie de asigurare. Ea poate fi 
primită prin adecvarea conţinutului la realitate (se di- 
luează rolul fantasticului), prin „traducerea“ adultului 
cu care copilul urmărește desenul și prin abordarea unei 
tehnici a desenului care să îndepărteze de real (permi- 
țând separarea). Astfel, personajele desenate arată și se 
mișcă nefiresc pentru spaţiul real și de aceea se disting 
de el. Desenul, nefiind o poză a realităţii, ci o prelucra- 
re fantasmatică a sa, permite accesarea în siguranţă a fan- 
tasmelor. Așa se explică de ce un copil mic poate urmări 
un film de desene animate, dar nu unul cu actori (aces- 
ta din urmă aduce o prea mare confuzie între fantasmă 
și realitate). 

Copilul poate înţelege desenul animat ca pe un joc 
(nu ca pe un basm). Personajele pot deveni roluri în joc. 
E o modalitate prin care copilul și le aproprie, le înţele- 
ge. Chiar dacă jocul îl ajută pe copil să-și conţină prea 
frusta prezentare din desenul animat, el tot are nevoie 
de sprijinul adultului pentru punere în cuvânt. 

Desenul animat încearcă o prezentare ca și basmul: 
cuvintele standard de început și sfârșit sunt înlocuite de 
imagini specifice sau de un mesaj sonor. Numai că ima- 
ginea creează în mintea copilului o așteptare de realita- 
te, ceea ce nu se întâmplă cu basmul povestit. 

Cuvântul spus și auzit suportă eroarea de logică a re- 
alității, permițând o bună comunicare de afect. Vorba 
zboară, se pierde în alte spaţii, nu își impune realitatea 
(așa cum face imaginea). 

Singurele imagini de afect (ce nu se revendică din 
realitate) se găsesc în vis și în halucinație — desenul 
animat se înscrie între acestea și de aceea poate aduce 
confuzie. 

Un copil privitor de desene animate (ca toți din zile- 
le noastre, deoarece nu i se poate interzice copilului ceea 
ce toți ceilalți copii fac) este un copil cu mare nevoie de 
asigurarea contraconfuzională a părinţilor săi. Părintele 
are un rol important în separarea fantasmelor de realita- 
te. Prin simpla sa prezenţă alături de copilul ce urmăreș- 
te desenul animat, părintele devine asigurator, el nu are 
reacţii în real la exprimările de fantasmă, iar remarcile 
sale sunt importante puneri în cuvânt. Plictiseala părin- 
telui este și ea expresia unei măsuri pentru copil care va 
migra spre alte activități. Timpul petrecut cu copilul va 
putea fi canalizat și spre activități interactive: de a citi, 
de a povesti, de a se juca și de a comunica. 


Angoasa de pierdere a 
integrității corporale 


eama de moarte localizează copilul în limitele 

corpului său, stabilizând diferenţierea de cor- 

pul matern. Corpul copilului devine sediu al 
vieţii, al spiritualităţii, spațiu pentru achiziţii, pentru re- 
laţii, loc de exprimare și prezentare. Toate acestea îl fac 
preţios, demn de a fi gestionat cu îngrijire (de unde și în- 
grijorarea, grija). 

Temerile vechi se centrează în jurul corpului propriu 
și se exprimă ca spaimă de pierdere a integrității sau 
funcționalității acestuia (fapt ce stă la baza formulării de 
către Freud a complexului de castrare). 

Este etapa care aduce regândirea nașterii într-o nouă 
lumină, ca îmbucătățire a corpului, ca eveniment în urma 
căruia copilul a pierdut bucăţi din sine, moduri de 
funcționare. 

Interesul sporit al copilului pentru corpul propriu îi 
arată separarea, revalorizează simţurile (ca măsură a 
funcționalității) și redefinește pericolul de afecțiuni, ră- 
niri (de boală și moarte). 


Angoasa de pierdere a integrității corporale 375 


1. Corpul — loc al eului 


Copilul va învăţa să se limiteze la corpul său, să-și 
restrângă așteptările de a fi servit, purtat, conţinut afec- 
tiv. De pe această poziţie, copilul își construiește inde- 
pendenţa și autonomia (stări pe care le va atinge pe 
deplin abia la maturitate). Este etapa învăţării autolimi- 
tării, autocontrolului, autoservirii. Copilul își retrage din 
învestirile afective orientate către ceilalți pentru a le re- 
orienta către sine, către propriul corp. Așa se face că tru- 
pul devine extrem de prețios, dar și vulnerabil, greu de 
gestionat, complicat de asumat. Faptele, acțiunile, ale- 
gerile copilului, toate au consecinţe ce trebuie suporta- 
te. Astfel, drumul către autonomie este pavat cu asu- 
mări de sine complicate, ceea ce explică ambivalența 
copilului, precum și tentaţiile reîntoarcerii la „poala 
maternă“. 


Relaţia simbiotică a copilului cu părinții săi nu încetează 
brusc, ea va apărea multă vreme ca atitudine de a se mândri 
cu părinții sau, dimpotrivă, ca lipsă de apreciere, ca rușinare. De 
asemenea, în situaţii dificile, copilul va invoca o imagine hi- 
perbolizată a părinţilor: „Tata este cel mai puternic din lume”. 

Adulții procedează identic când se simt în nesiguranţă (re- 
gresează). Chiar dacă nu mai ameninţă direct „Te spun mamei“, 
vor face apel la argumentul autorității: „Șeful a zis“. Pentru 
impunerea unor idei științifice sunt citate liste întregi de au- 
tori incontestabili, în speranţa sporirii credibilității și a trans- 
ferului de notorietate. În discuţii tensionante, verigheta este 
frecată asemenea „lămpii lui Aladin“, pentru a face să iasă du- 


hul soțului /soaţei, care să vină în ajutor. Adultul în tensiune 

nu mai poate da fuga la sânul mamei, dar poate suge din ți- 


gară pentru obținerea unui efect similar. 


Cu toate reminiscenţele simbiotice, înstăpânirea asu- 
pra corpului propriu creează o bază solidă pentru inde- 
pendenţă. Copilul învaţă să-și știe, să-și sporească și să-și 
controleze capacităţile. El devine agil, priceput, capătă 
eleganţă, siguranţă în mișcări. E capabil să se autoser- 
vească, se simte mândru să fie util, poate stabili relații 
cu ceilalți. Corpul său sporește în expresivitate, devine 
un spațiu amplu de comunicare și relaţie. 

Copilul începe să poată estima consecinţele actelor 
sale. Totuși, impulsul acţiunii rămâne mai puternic în 
fața capacității de a selecta efectele dorite. Îndepărta- 
rea consecinţelor nedorite este mai mult o soluţie ulte- 
rioară actului (ca anulare a ceva deja produs). Este o 
cale ce duce inevitabil la superstiție, minciuni, dene- 
gări — sunt modalități de anulare naturale pentru 
această etapă. 

Rolul matern de conţinere afectivă și cel patern de li- 
mitare încep a fi interiorizate de către copil. Autoservin- 
du-se, copilul reduce rolul părinţilor de „gestionari“ ai 
corpului său. Totuși, copilul are încă mare nevoie de 
îndrumători, de asiguratori ai unui spaţiu de acțiune și 
implicare, de garanți ai succesului. Stima de sine a copi- 
lului nu mai poate fi extrasă în totalitate din privirea pli- 
nă de dragoste și apreciere a mamei. Copilul nu se mai 
poate limita la ceea ce este, el are nevoie să demonstre- 
ze ceea ce poate face, are nevoie să fie de folos, să-și exer- 
seze și demonstreze aptitudinile. 

Relaţiile de învăţare permit manifestarea copilului, 
realizarea de achiziţii și formarea respectului de sine. 

Copilul care beneficiază de o astfel de relaţie se va iden- 
tifica cu învățătorul său, devenind el însuși „învățător“ 
al altor copii (cu același efect al sporirii mândriei de 
sine). Relația mentorială dintre copii este foarte impor- 
tantă în plan educativ, deoarece copilul este capabil să 
arate nu doar calea de realizare a unei acțiuni, ci și mo- 
dalitățile de a depăși dificultățile pe care el însuși le-a 
descoperit, iar acum le poate împărtăși. Un copil învăță 
mai lesne de la un alt copil mai știutor, deoarece se va 
simţi înțeles în neputinţa sa și va dispune de un model 
de gestionare a acestei stări. 

Deși folosește mult formele primare ale identificării 
(încorporarea, imitarea) copilul descoperă și unele noi. 
Astfel, identificarea poate migra de la persoană la ac- 
țiune: copilul nu mai vrea să fie ca părinții, ci să facă ce 
fac ei. 

Acum, părinții dobândesc aura idealizată a primilor 
mentori. Ei dețin capacităţi, abilități de acţiune, de acti- 
vitate utilă și cu importanţă. Copilul e mândru de părin- 
ţii lui capabili și dorește să devină ca ei. Acești părinți, 
care stăpânesc prin acțiune lumea îl ajută pe copil să de- 
prindă secretele implicării cu succes — este o împărtăși- 
re importantă care permite o primă relaţie nesimbiotică. 

Copilul începe să se implice voluntar în activitățile 
părinţilor, în muncile casei, dorește să fie de ajutor, să 
vadă roadele acțiunilor sale. Supărarea și-o manifestă în 
același registru: nu-și mai oferă sprijinul, își retrage im- 
plicarea, nu mai face achiziţii, „uită“ ce i se cere, își ne- 
glijează îndatoririle sau se împotrivește explicit. 

Acum copilul are nevoie de îndrumători, de învăță- 
tori și nu de exploatatori care să profite de abilitățile sale 
pentru a-l împovăra cu sarcini. Copilul este pe cale de 

a-și constitui sentimentul implicării responsabile, aflat 
într-o strânsă legătură cu asumarea libertății. Or, dacă li- 
bertatea copilului este confiscată, și formarea responsa- 
bilității este stopată. Din orientarea sa către sănătate, co- 
pilul se opune cu îndârjire tuturor formelor de încălcare 
a libertăţii. Motivaţii de tipul „așa e bine pentru tine“, „așa 
trebuie“, „așa vreau eu“ sună în urechea copilului ca o în- 
cercare de subjugare. Copilul nu se opune acțiunii, ci re- 
fuză impunerile fără a cerceta conţinutul acestora (care 
poate fi plăcut sau important pentru sine). Orice conți- 
nut, oricât de justificat și necesar ar fi, prin simplul fapt 
că este impus este perceput ca un act de agresiune, în 
fața căruia copilul se apără firesc, refuzându-l. De la „bi- 
nele” cu forța al părinţilor și refuzul cu obstinaţie al co- 
pilului se ajunge ca aceștia să se trezească războindu-se 
în tabere opuse, deși scopul lor este același. 

O altă atitudine defectuoasă a părinţilor este aceea de 
a-i refuza copilului implicarea. Părinţii au activităţile și 
lumea lor din care copilul se simte exclus, prea mic, ne- 
important, incapabil de a fi de ajutor. Părinţii pot conti- 
nua fuziunea cu copilul, eludându-i prezenţa, corpul. Se 
pot mândri cu copilul (ca apanaj al eului propriu) sau îl 
pot devaloriza (pentru a-l păstra al lor). Cu timpul, 
această atitudine poate genera o mică stimă de sine a co- 
pilului. El nu se simte capabil să-și asume responsabili- 
tăți, nici pe libertatea sa nu pune un preț prea mare. În 
familie și casă nu se poate implica deoarece are un scă- 
zut sentiment de apartenenţă și proprietate. Cu timpul 
își va organiza refuzul celor ce l-au refuzat. 

Negarea dreptului copilului la implicare este o mo- 
dalitate a părinților de a se păstra la nivelul vechii rela- 
ţii simbiotice. Copilul este considerat „prea mic“ să știe, 

să poată, să vrea — de aceea, părintele (mai ales mama) 
își furnizează motive pentru a ști, face și voi în locul lui. 
Copilul este devalorizat pentru a rămâne al ei. Tatăl poa- 
te și el prefera o astfel de relaţie, dacă gestionează greu 
relaţiile de respect (dacă are dificultăți în a considera că 
merită respectul celorlalți, dacă s-ar lăsa cunoscut). În 
acest caz, părintele se poate apăra de o relaţie veritabi- 
lă, stabilind una de stăpânire. Așa se face că poate ape- 
la la agresiuni fizice și psihice asupra copilului pentru 
a-l menţine în stare de supus. Agresiunea asupra corpu- 
lui (bătaia, gesturile brutale) se adresează eului copilu- 
lui — acesta devenind neîncrezător, revoltat și brutal la 
rândul său. Agresiunea asupra eului (injurii, insulte, de- 
valorizări, jigniri: „ești un prost, un animal, nu ești bun de 
nimic“) se înscrie în corpul copilului care preia rana nar- 
cisică: coloana se curbează, capul își pierde semeţia, ochii 
încep a privi pieziș, a se roti fără ţintă, mâinile atârnă 
flasc sau se frământă, ticurile înlocuiesc acțiunile cu sens. 

Părinţii exploatatori se pot confrunta cu atitudini de 
revoltă (directă sau mocnită, conștientă sau inconștien- 
tă) ale copilului ce-și apără libertatea. Cei care refuză 
participarea copilului se opun, de fapt, creșterii și sepa- 
rării lui. Ei se vor în continuare stăpânii corpului copi- 
lului pe care continuă să-l servească, obligând la involu- 
ție și generând tabloul copilului răsfățat. 

Între aceste două tentaţii extreme (de a-l folosi sau de 
a-l poseda), părinţii vor învăţa calea echilibrată a respec- 
tului pentru copilul lor. Ei pot găsi modalități de a-l im- 
plica respectându-i libertatea. Orice activitate, realizată 
cu degajare și plăcere de către părinţi va fi o bucurie pen- 
tru copil. El are nevoie de modele de acțiune și de suc- 
ces pentru a-și consolida mândria lucrului bine făcut, a 

utilității și mai ales a responsabilităţii. Eul copilului spo- 
rește în stabilitate și echilibru pe măsura performanţelor 
și realizărilor sale. Acestea îi dau încrederea în sine și în 
ceilalți. 

Așa cum eul-piele al bebelușului (ca limită corpora- 
lă) se formează sub mângâierea maternă, și eul indepen- 
dent se structurează prin implicarea corpului. Relația 
dintre corp și eu este puternică, biunivocă, iar eul, în 
creșterea sa, are nevoie de un corp capabil de reușită, im- 
plicat și apreciat. 


1.1. Reprezentarea corpului 


Reprezentarea corpului copilului ține de evoluţia eu- 
lui său și trece prin mai multe etape ce se dezvăluie di- 
rect și simplu în desen. 

La naștere, copilul se simte răspândit în lume (lume 
formată tocmai cu această împrăștiere de sine), tot astfel 
își simte și mama (de care nu se distinge). Corpul ma- 
mei are elemente de agățare ce devin centrale pentru co- 
pil: ochii (pentru privire), sânul (pentru gură), braţele 
(pentru trup), vocea (pentru auz) — cam asta este mama. 

Discontinuitățile din existenţa copilului, trecerea sa 
de la o etapă la alta și golurile pe care le acumulează în 
corp prin separări (gura lipsită de sân, trupul decăzut 
din braţele materne) apar în desen. Tot în desen copilul 
își arată nivelul de integrare, de reparare a discontinui- 
tăților, de constituire a eului unitar, constant și autonom. 

Îndată ce copilul poate ține creionul în mână, se va lăsa 
fascinat de urmele pe care le poate lăsa cu el. Va trasa 
curbe cu sens unic discontinue, oriunde. Copilul însuși se 

simte discontinuu și are nevoie de conţinător matern. Pri- 
mul desen este o mandala ce are drept scop integrarea. 

Acţiunea copilului preia discontinuitatea și ajută la 
formarea unităţii de sine. Corpul este unitar, iar cea dis- 
continuă este acțiunea, ea poate fi reluată, refăcută, mo- 
dificată, ștearsă. Această capacitate a copilului de a „da 
înapoi“ se manifestă fizic prin mersul cu spatele (uneori 
chiar de timpuriu, în mersul de-a bușilea). Ea apare și în 
desen ca mâzgăleală, zigzag care la început nu se limi- 
tează la cadrul foii, întinzându-se pe masă și pe pereți. 
E desenul unui copil fără limite personale, neseparat de 
mama sa. Hașura, prin mișcarea sa de du-te-vino, reia 
mișcarea din naștere (mișcare ce semnalează trecerea de 
la o perspectivă a lumii către alta). Această mișcare, prin 
analogie cu sensul mersului înapoi, arată existenţa copi- 
lului într-un timp reversibil, ce se poate autoanula și re- 
crea la nesfârșit. Anularea este o primă formă de repara- 
ție. Ea poate apărea ca negare a acțiunii, ștergere, 
reconsiderare, reluare, întoarcere, acoperire, superstiție. 
Anularea apare în dezvoltarea copilului ca o mergere cu 
spatele, ca regres. 

Înțărcarea populează desenul copilului cu puncte: 
ochi privitori, nenumărați, așezați pe corpul foii (al ma- 
mei). Aceste puncte vor fi mai timide, mai marcate și al- 
tele vor trece de-a dreptul pe partea cealaltă a foii, ru- 
pând-o, devorând-o. 

Pe măsură ce copilul își constituie eul-piele ca limită 
corporală, desenul său începe să se compună din forme 
închise, din rotocoale și linii ca părți încă neintegrate ale 
corpului. Componentele corporale sunt uneori în afara 
formelor închise: ochii, nasul, urechile sunt linii sau 
puncte interschimbabile care apar oriunde pe foaie. 

Odată cu realizarea controlului sfincterian (ca o capa- 
citate internă de autoconţinere), copilul va putea realiza 
în desen cercuri închise limitându-se la interiorul pagi- 
nii. Ochii, gura și membrele încep să se limiteze la nu- 
mărul și locul lor anatomic. 

Copilul lușează la sân, iar mama își dublează contu- 
rul apropiindu-se de forma sa imaginară: mama dubla- 
tă de tatăl susținător; mama extrauterină dublată de cea 
intrauterină; mama prezentă și cea absentă; mama satis- 
făcătoare și cea frustrantă; mama asiguratoare și cea în- 
spăimântătoare. E o imagine bicefală a mamei, deoarece 
forma acesteia este dublată de umbră, de negativ. Mito- 
logia atestă această reprezentare bicefală prin creaturile 
fantastice cu mai multe capete sau fețe. Este o imagine 
care transpare uneori și în desenul copilului. 

Amintirea copilului de a fi purtat de brațele mamei, 
dublată de dorinţa regresivă, se exprimă în senzația de 
plutire, senzaţie încercată în vis, în fantasme și de cei „cu 
capul în nori“. În desen, figurile umane nu au picioare, 
iar în mitologie sunt ființele ce se deplasează plutind pe 
nori sau pe covoare fermecate. Mersul copilului redă fe- 
lul în care a fost purtat în braţe: o purtare dificilă, neasu- 
mată afectiv generează un mers săltat, sărit pe verticală, 
arătând efortul copilului de a accesa braţele materne, de 
a-i arăta că s-a născut, că rămas în afara uterului, că are 
nevoie de braţele ei. O „înțărcare“ doar parțială de bra- 
tele mamei va face copilul să meargă plutind, egal și lin, 
ca și cum ar fi încă purtat de mama sa. 


Un pacient adult, cu discursul său inițial, ar fi putut să mă 
sperie. Avea nenumărate diagnostice îngrijorătoare (era de 


câțiva ani în tratament psihiatric și avusese câteva internări). 

Colegii cu care am vorbit m-au sfătuit să nu mă complic. Mer- 
sul acestui pacient însă m-a determinat să cred că lucrurile nu 
stau chiar așa de grav. Avea un mers normal, masculin, armo- 
nios, nici plutitor și nici săltat. Aceasta m-a determinat să sper 


că psihanaliza l-ar putea ajuta, ceea ce cred că s-a și întâmplat. 


Pe măsură ce separarea copilului de mama se desă- 
vârșește, mâinile (ca legătură ombilicală) încep să devi- 
nă foarte importante, ele pot fi mâini ce susțin și ajută, 
ce leagă și protejează sau mâini periculoase ce amenin- 
tă și sperie. Oricum sunt mâini mari, importante, cu mul- 
te degete. 

Un copil decăzut din braţele mamei, intrat sub auto- 
ritatea legii paterne, va desena picioare mari, bețe nume- 
roase și multe. 

Odată cu primele refulări, corpul începe să se com- 
pună din două sfere, două capete: unul actual cu ochi și 
gură și unul refulat, devenit burtica (un cap arhaic având 
la mijloc un ochi de ciclop). Trupul apare ca un cap 
vechi, construit în oglindă cu cel anatomic pe care îl sus- 
ține. În trupul-cap, ochii se încrucișează privind spre 
înăuntru, se suprapun într-unul singur — buricul: 
„Două flori sunt ochii lor / Alte două sunt urechi / Încă două 
flori perechi / Ce să fie? Ochi mai vechi“ ne spune Constan- 
ţa Buzea în poezia „Crinicai“, observând matern jocul 
copilului său. 

Cu timpul, corpul prinde stabilitate și se transformă 
din cerc în paralelipiped. 

Prin angoasa de pierdere a integrității corporale, cor- 
pul din desen prinde forma specifică a sexului propriu. 
Din desen nu lipsesc înfloriturile, accesoriile și apare ca 
formă triunghiul. Desenul se „socializează“ — haina dă 

contur, iar elementele de costum dobândesc o mare im- 
portanță. Fetele desenează prințese cu conturul dat de 
haine somptuoase, colorate cu detalii și bijuterii. Băieţii 
desenează eroi cu însemne, săbii mari și scuturi, aripi 
sau cai, mașini cu ţevi de eșapament, tancuri cu turele 
impresionante, corăbii cu catarge. 

Acolo unde apasă mistere, evitări ale numirii se ma- 
nifestă în desen și fantasme ca o posibilitate a copilului 
de „a ridica vălul“, de a vedea prin ce este opac. Așa 
apar acele desene de tipul radiografiilor: casa este dese- 
nată cu lampa din ea, prin corpul omului se vede mărul 
mâncat dimineață. Tot astfel se pot interpreta și motive- 
le din basme în care există o cameră misterioasă, un loc 
al interdicţiei. 

Interesul copilului mic pentru corpul mamei este ge- 
neral și reflectă relaţia afectivă. Copilul mic se agaţă cu 
privirea de mama sa, iar îndată ce își va putea coordona 
mișcările va încerca să-l exploreze cu mâna. 


Una dintre fetele mele, când avea doi ani, îmi tot băga 
degetele în ochi. Când am întrebat-o ce vrea să facă, mi-a 
spus că vrea să ia ochiul meu să se joace cu el: „Mi-l dai?“ — 


m-a întrebat. 


Un prim spaţiu de cercetare pentru copil este chiar 
corpul mamei (cu componente detașabile) al cărui stă- 
pân este. În ochii ei, copilul își găsește, ca în oglindă, pro- 
pria imagine. De aceea nu e clar dacă ochii ce privesc 
aparţin privitorului sau celui privit. Această imagine din 
ochii mamei este constitutivă pentru copil, prin interme- 
diul ei simțind dragostea înființatoare, fără de care nu ar 
putea exista. 

Grigore Vieru exprimă aceasta în poezia sa „Băieţașul din 
ochii mamei“: „Ai, în ochii mamei mele, / E un băiețaș pitic! / Tare 
seamănă cu mine / Numai că e foarte mic! / Fără dânsul, știu eu 


bine, / N-aș putea trăi defel...“ 


Corpul mamei este spațiul asigurator ce apără suga- 
rul de necunoscut, ce adăpostește copilul speriat și obo- 
sit, ce ascunde în spatele fustei copilul asaltat de social. 
Corpul mamei, cu aluniţele, culorile, mirosurile și miş- 
cările sale, constituie un important reper psihic pentru 
copil, o hartă a locurilor cunoscute, o rețetă pentru liniș- 
tire, pentru dizolvarea spaimelor și durerilor. 

Prezenţa corpului matern este necesară dezvoltării 
afective a copilului, în afara acestuia, nu este posibilă nici 
desprinderea și nici asigurarea. Chiar în stare de refula- 
re, corpul matern rămâne o „hartă“ mentală necesară 
orientării spaţiale a oricărui om. Bineînţeles că, în func- 
ție de sexul copilului, apar diferențe majore de perspec- 
tivă asupra corpului mamei. Băiatul, exterior sferei ma- 
terne, va avea grijă să-și stabilească repere, să creeze o 
amplă rețea de comunicare, găsindu-i poziţia din orice 
unghi. Băiatul, expert în căutarea mamei, va deveni un 
stăpân al spaţiului, un bun strateg, cu o bună orientare. 
Fata, păstrătoare a identificării cu mama, va avea în ea 
însăși un reper de stabilitate. Astfel, spaţiul extern nu 
este învestit ca loc de căutare, cercetare, cucerire. Așa se 
face că spaţiul extern poate fi personal (ca extindere a 
corpului propriu) sau străin, angoasant, nedorit. 

În hărțile lor, prin întortocheri de drumuri, copiii își 
exprimă dificultăți de relație. Băiatul redă căutarea asi- 
duă a mamei, iar fata încearcă găsirea de soluţii pentru 
stări afective problematice. Soluţiile căutate de fată nu 

sunt practice, acționale, ci se referă la capacitatea sa in- 
terioară de conţinere afectivă. 


Cusăturile fetelor din vechime aveau și ele semnificația 
unei hărți a stărilor afective ce se înnodau și deznodau, în- 
treţeseau soluții, înșirau probleme și depănau amintiri. Le- 
garea, înnodarea, încurcarea ițelor arată tensiuni care, în si- 
tuații speciale (la botez și înmormântare, de pildă) nu erau 
permise (se foloseau doar pânze fără noduri). Îndrăgosti- 
rea este o situaţie în care ițele se încurcă rău, iar fata pare 
să-și pierdut întreaga orientare în „harta“ cusăturilor ei. O 
„debusolare“ ce-i exprimă răvășirea din gânduri, simţire și 
fapte. 

În poezia sa „Dragoste învrăjbită“, Coșbuc are o aseme- 
nea descriere: „mamă-sa [...] s-a crucit privind / Cusătura fetei: 
«Nu vezi că se pierde? / Unde-ar fi cu galben, ai cusut cu verde; / 
Crucile pe umăr nu le-ai dus în șir [...] Florile altiței, tu le spânzuri 
sus / Roșul de pe margini uite cum l-ai pus! / Ș-ai cusut cu negrul 
fluturii pe coate...!» / A văzut Simina greșelurile toate / Și-a înce- 
put să taie cusătura-n rând“. 

Cusătura se găsește în destrămare, într-o vraiște ce-și cere 
adunarea, reorganizarea. Cusăturile tradiționale sunt ample 
scrieri de simbol, sunt mandala organizatoare, sunt ca dese- 


ne ale devenirii de sine. 


Mandala este o hartă a psihicului uman, a etapelor 
sale, organizate spiralat, cu pierderi de ritm și reorgani- 
zări, cu drumuri înainte și înapoi. Este „ceasul“ timpului 
arhaic ce poate fi accesat prin stările de vertij din jocurile 
copiilor. Copilul mic începe prin a desena mandala (spi- 
rale, rotocoale). Spaţiul culturii, fiind unul matern, folo- 
sește și el ritmurile mandalei exprimată grafic sau sonor 

(versuri, cântece). Circularitatea mandalei permite orice 
orientare, ea corespunde și privirii băiatului cu orienta- 
rea spre exterior, spre căutarea mamei ca reper, dar și pri- 
virii fetei de căutare de sine. 

Schema corporală a copilului, redată în desen, nu este 
constituită din părțile corpului ca atare și nici din forma 
grafică a acestora, ci din cuvinte cu încărcătura lor afec- 
tivă (F. Dolto). Cuvintele denumesc părțile corpului și 
experiențele copilului, împreună constituie schema cor- 
porală ce stă la baza unei reprezentări de sine foarte di- 
ferite de la un om la altul. Acolo unde cuvintele lipsesc, 
și schema corporală are goluri, acolo unde cuvintele sunt 
ezitante, devalorizatoare, greșite, și schema corporală în- 
registrează aceleași probleme. 


Am avut o pacientă de trei ani care credea că face pipi cu 
fundul și considera că organ genital au doar băieţii. Mama îi 
spunea că o spală „la fund“ și nu folosea niciun cuvânt pen- 


tru denumirea vulvei. 


Unde experienţele nu capătă nume, tind să se expri- 
me în corp prin ticuri, postură, mimică, gestică, boală. 
Este o caracteristică ce nu se referă doar la copilărie. 


De pildă, se spune despre copii că „îi scot mamei fire de 
păr alb“, ceea ce e valabil și la propriu, și la figurat. Materni- 
tatea presupune o relaţie profundă și reorganizatoare, grea, 
fără îndoială. Dacă mama nu-și găsește cuvinte pentru expri- 
marea ei, o poate pune în corp, în firele de păr albe, maturi- 
zante, ce scot femeia din cochetărie și o plasează într-o zonă 


a înțelepciunii. 

De asemenea, schema corporală nu se reduce la exis- 
tența prezentă, ea cuprinde întreaga evoluţie a copilului 
încă din perioada intrauterină. Sunt metamorfoze care 
complică imaginea de sine, îi dau instabilitate, dar, în 
același timp, îi impulsionează evoluția. 


Un pacient de patru ani își respingea mama, părând că se 
teme de ea și se voia salvat, agățându-se de orice prezență 
masculină. Nu își cunoștea tatăl, iar mama nu-i vorbea despre 
el niciodată. Mama se lăuda că își îngrijește copilul ca pe sine 
însăși. Era însă o îngrijire fără cuvinte, fără numirea acțiuni- 
lor. Copilul avea credinţa că fusese fetiță când era în burta ma- 
mei și se temea să nu devină fetiță din nou. Teama sa se refe- 


rea la fuziunea cu mama, devenită copleșitoare. 


Desenul completează schema psihică a corpului prin 
redarea tipurilor de relaţii în care acesta este implicat. 
Astfel, relaţiile fuzionale apar în desen ca o lipsă clară 
de contur, ca imposibilitate de a decela cu exactitate 
unde se sfârșește un corp și unde începe celălalt. Este un 
motiv frecvent utilizat de copii, dar și de pictori pentru 
a reda „imaginea-icoană“ mamă-bebeluș, pentru zugră- 
virea stării de masă, de grup, sau de cuplu afectiv (cu- 
plu de îndrăgostiţi sau unitatea mamă-fiică). Animalele 
domestice, blânde, mici ce vin să completeze imaginea 
unui corp uman îi sugerează acestuia apartenenţa la fe- 
minin, la arhaic, la zona maternă. Animalele sălbatice 
sau mari și aflate în amplă mișcare arată tentația migră- 
rii psihice a eului de la mamifer către civilizația paternă. 

Separaţia, golul, lipsa apar în desen sub forma distan- 
telor, a omisiunilor, a disproporțiilor, a contrastelor, a ex- 
ceselor și a complementarităţii. Desenul se străduiește 

să compenseze absenţa, să refacă întregul și să reechili- 
breze prin simetrie. De altfel, începând cu etapa angoa- 
sei de integritate corporală, ochiul uman scotomizează 
lipsurile și micile asimetrii, devenind apt de ceea ce nu- 
mim iluzii optice. Așa se face că frumusețea umană con- 
stă în simetrie și proporționalitate — ea se opune lipsei. 


Lipsa, golul creează un vârtej regresiv de atragere a eului 
în nebunie. Nu întâmplător se numește Golâi personajul lui 
Dostoievski care în „Dublul“ înnebunește. Și Gogol descrie în 
„Nasul“ o stare similară: Kovaliov se trezește fără nas — un 
nas învestit (care avea un coș pe el) un nas care „își ia nasul 
la purtare“ și pleacă pe străzi în chip de om. Un nas ce „nu-și 
vede lungul nasului“, ce nu mai poate fi atins „nici cu prăji- 
na“. Un nas ce are nevoie „să i se dea peste nas“ pentru a-și 


găsi locul. 


Corpul, prin vulnerabilitatea sa, aduce omului o sta- 
re necesară depășirii plaiurilor atotputerniciei, de găsi- 
re a firescului lipsit de grandoare. Este o stare de umi- 
lință, adesea exploatată în relaţiile interumane, stând la 
baza milei, compasiunii. 


Cerșetorii utilizează toate trucurile psihologice pentru a 
trezi compasiunea. E folosită imaginea-icoană (a mamei cu 
copil în braţe), o imagine simbiotică ce trebuie menţinută vie 
pentru sănătatea psihică a oricui. Imaginea de regresie către 
spaţii arhaice își găsește reprezentarea și prin însoţirea omu- 
lui cu un animal. Este o însoţire ce trezește o amplă ambiva- 
lenţă, arată o stare dorită, dar și respinsă de omul civilizat. 
Aici plata se face și pentru a menţine acest conținut ambiva- 


lent în stare de refulare. 

Dintre toate imaginile folosite de cerșetori, cel mai mare 
impact îl au acelea ale prezentării unei lipse. Un corp incom- 
plet, bolnav, umilit, o bătrâneţe în sărăcie, un eu în nebunie, 
un copil talentat în mizerie, toate generează o stare de oroare 
atât de mare, încât justifică plata în bani. Banii își pierd valoa- 
rea când privitorul este agresat cu o imagine de sine cu care 
nu vrea să se identifice, dar de care se simte afectat, contami- 
nat. Privitorul agresat invocă salvarea, iar soluția îi este oferi- 
tă chiar de către cerșetorul-agresor: banul. Banii aduc o dis- 
tanţare de imaginea privită — aceasta, plătită fiind, se 
mulțumește să rămână în mintea privitorului fără a-i conta- 
mina corpul. Cerșetorul însuși se simte agresat de integrita- 
tea corporală a privitorilor săi: „De ce ei sunt întregi și el nu, 
ei au luat tot și pentru el nu a mai rămas nimic. Ei, întregii, 
trebuie să-i plătească pentru asta!“ Groaza din privirea celor- 
lalți aduce o reparaţie narcisică. E un drept al său să îngro- 
zească, trebuie să fie plătit. 

Sunt oameni grav bolnavi ce nu-și dezvăluie diagnosticul 
anturajului decât în stadii foarte avansate ale bolii. Motivul 
este același: groaza din ochii oamenilor i-ar dezumaniza, i-ar 
face să nu mai poată pretinde relații normale. Mila se opune 
iubirii. Este iubit un om care permite identificarea, care oferă 
complementaritate și asigurare. Mila însă menţine distanța, 


se opune identificării — arată frica de a nu ajunge așa. 


Modalităţile de a face față angoasei de pierdere a in- 
tegrității corporale se cultivă, ele nu există în bagajul de 
supraviețuire al copilului mic. De aceea copilul mic va 
prelua la sine bolile altora, pentru a le înțelege: 


Una dintre fetele mele (pe la doi ani) s-a frecat încontinuu 


la ochi, pe tot parcursul discuţiei mele cu o persoană cu defect 

de privire. Și mie îmi era destul de grea comunicarea pentru 
că nu știam în ce ochi să privesc, din ce ochi sunt privită, dar 
pentru fetița mea ajunsese chin — și-a frecat ochiul până l-a 
înroșit. S-a liniștit abia când i-am spus că ochiul ei nu are nicio 
problemă, ci persoana cu care vorbeam avea un defect. 

Am avut un pacient cu părinți surdo-muţi, el neavând 
nicio problemă în acest sens. Cu toate acestea, comunicarea 
cu el era foarte dificilă. Vorbea atât de încet, încât de multe ori 
mă simțeam surdă (asemenea părinţilor săi). Folosea numai 
cuvinte ce desemnau obiecte concrete. Îmi prelua vorbele cu 
tot cu gestica mea, oferindu-mi o oglindă caraghioasă, ca în- 


tr-o parodioasă pantomimă. 


Un corp bolnav, neputincios sau altfel, oferă o imagi- 
ne lezantă narcisic. Faţă de aceasta se instituie apărări 
puternice precum mila, plata, dar și eliminarea (agresarea, 
alungarea celui ce creează disconfort — variante permi- 
se fiind cele de „a privi în altă parte“, de a respinge, izo- 
la), eludarea (tratarea lipsei ca și cum nu ar exista, scoto- 
mizarea ei), negarea și repararea (încercarea de a reface 
integritatea corpului — iată unul dintre motivele pentru 
care unii oameni devin medici). 

Un corp întreg întâmpină numeroase dificultăți psi- 
hice și de relaţie în crearea unei scheme corporale com- 
plete și funcționale. Un copil cu corpul vătămat însă va 
întâmpina cu atât mai multe probleme, deși teoretic poa- 
te dispune de o schemă corporală completă și funcționa- 
lă ca oricine altcineva. Greutatea vine aici din dificulta- 
tea părinţilor de a nu se lăsa copleșiți de dizabilitatea 
copilului lor, de a nu o prelua narcisic ca pe o lipsă per- 
sonală (prin vină) și de a nu o eluda (de a nu îi recunoaș- 
te spaţiul în corpul copilului). 

Am auzit un psiholog; defectolog care dorea să acrediteze 
ideea că oamenii cu deficienţe sunt „la fel ca toți ceilalți“, că 
nu au nici o problemă și că ar trebui priviți ca și cum deficien- 
tele lor nu ar exista. Cu siguranţă, „oferta“ este generoasă, dar 
inacceptabilă. Un om cu deficiență este întreg cu tot cu dizabi- 
litatea sa, iar eludarea acesteia poate să aducă satisfacţii nar- 


cisice doar privitorului, nu și celui în cauză. 


1.2. Stăpânii corpului 


Copilul își revendică posesia totală și firească a cor- 
pului său, încredinţat la naștere grijii părintești. Este o 
intrare în posesie care nu se face fără luptă. 

Părinţii nu contestă posesia de drept a copilului, dar 
tind să o amâne: „Copilul e prea mic, ce știe el, să-l ajut mă- 
car puțin, uite cum se chinuie sărăcuțul“. Mama a îngrijit 
corpul copilului neglijându-l pe al său, a regresat pentru 
a putea suporta simbioza, iar acum simte cum acest corp 
al ei nu o mai ascultă. Ea dă o comandă, iar copilul face 
altceva. E ca și cum ar vrea să-și miște mâna și constată 
cu stupoare că i se mișcă piciorul. 

Copilul devine încăpățânat și neascultător tocmai 
pentru a impune distanţa, separarea și pentru a se lua în 
stăpânire. 


Părinţii își dispută cu copilul lor posesiunea corpului aces- 
tuia și pot ajunge să șteargă diferenţele de vârstă, de rol, să 
ofere un tablou hilar pentru cei care nu sunt implicați: 

— E corpul meu și fac ce vreau cu el, îl port pe unde vreau, îl 
îmbrac cu ce vreau, îl hrănesc cu ce vreau, iar voi nu aveți ce face. 
Asta demonstrează că este al meu și nu al vostru — pare a spune 


copilul revoltat în fața cerințelor părintelui. 

— Ba e al meu corpul tău, pentru că eu am grijă de el! Te pot 
forța să faci ce vreau eu (prin condiționări, manipulare, chiar băta- 
ie) — pare a spune părintele. 

— Hai forțează-mă! Asta arată că nu-ți pasă de mine și demon- 
strează că nu este corpul tău... — spune copilul prin diferite 


comportamente. 


Această dispută poate deveni caracteristică relației pă- 
rinte-copil, făcându-i pe ambii să piardă șansa de a se 
bucura unul de celălalt. Este o luptă din care părintele 
poate ieși epuizat, dar niciodată învingător. Copilul își 
apără drepturile cu încăpățânare, dar și el pierde. Este o 
perioadă vulnerabilă a copilului, când are nevoie de un 
părinte apărător și nu agresor al corpului său. 

Deși ispita concurenţei pentru posesiunea corpului 
copilului este foarte mare pentru părinţi, ei au șansa de 
a evolua de la nivelul stadiilor simbiotice și de a crea o 
relație veritabilă cu copilul. 

Mama își poate reînvesti corpului personal, revenind 
la practicile sale dinaintea sarcinii. Se poate redescoperi 
din nou femeie, chiar dacă este și mamă. Evoluând ea în- 
săși, poate îmbina mai multe roluri așa cum copilul său în- 
cepe să poată funcţiona concomitent în mai multe relații. 
Bărbatul, la rândul său, se poate bucura că are o soție din 
nou interesată de el și un copil care îl prețuiește și ascultă. 

Dacă până acum copilul nu s-a revoltat la manipulări- 
le de îngrijire ale părinţilor, acum este momentul să o 
facă. E natural ca un copil să nu se mai lase spălat, hră- 
nit, îmbrăcat, culcat, plimbat, după cum dorește părinte- 
le. Împotrivirea vehementă a copilului nu se adresează 


acceptările sale sunt reacții sănătoase, îi arată evoluția. 

O problemă semnalează copiii care se tem să spună 
părinţilor că s-au lovit, care își ascund durerile și eșe- 
curile. Ei simt că administrează, în mod nedemn, un 
corp ce aparține de fapt părinţilor. Aceștia s-ar putea 
supăra, pe bună dreptate, aflând de neîndemânarea lor. 
Percepția copilului, de a nu fi stăpân al corpului pro- 
priu, îl face să se simtă vinovat pentru orice ar între- 
prinde în nume personal, pentru plăcerea obținută din 
mâncare, din joc, din masturbare... Tot aceasta stă la 
baza unei purtări nefirești a corpului: de a nu ști cum 
să-și țină mâinile, cum să meargă, să se îmbrace, de a 
nu simţi senzaţii de foame, frig, de a nu avea abilităţi 
sportive. De asemenea, copilul poate utiliza acest corp 
„al părintelui“, aflat în posesia sa și pentru a-și descăr- 
ca tensiunile, furiile și supărările pe el: Sunt supărat pe 
tine, așa că nu mai am grijă de corpul la care tu ţii atât de 
mult, am să-l las pradă bolilor, foamei și neatenţiei sau am 
să rănesc intenționat acest corp pentru a-ți face rău. Aici, 
defectul de separare poate crea mari probleme, deoare- 
ce copilul, în loc să nege importanţa părinţilor (Nu am 
nevoie de voi, Lăsaţi-mă în pace, vreau să mă descurc singur), 
va nega importanţa corpului propriu (Nu am nevoie de 
acest corp, luaţi-l înapoi, mă descurc și fără el). Este o si- 
tuaţie greu de gestionat psihic. 

O problemă mai gravă de atât prezintă acei copii care 
nu se împotrivesc în niciun fel, care nu au nicio inițiati- 
vă: se lasă îmbrăcaţi cu orice, mănâncă ce li se oferă, se 
lasă duși oriunde. Ei și-au abandonat corpul în mâna în- 
grijitorului, s-au extras din el ca dintr-o cochilie. Este un 
abandon de sine periculos, deoarece chiar legătura cu re- 
alitatea (asigurată prin intermediul simţurilor, a corpu- 
lui în general) este pe cale de a se pierde. 

Înstăpânirea asupra unui alt corp se opune empatiei și 
complică foarte mult schema corporală. Relaţiile puternic 
afectivizate (mamă-fiu, gemeni, soț-soţie) trezesc aceas- 
tă ispită arhaică. Este ispita „deochiului“, a celui ce nu și-a 
elaborat dificultăţile de separare, de înțărcare, de renun- 
tare la brațele mamei. Înstăpânirea asupra corpului altcui- 
va este o tentaţie ce își găsește numeroase căi ocolite de a 
se împlini: absenţa verbalizării, seducția, devalorizarea, 
dezbinarea, promisiunea totalităţii, oferta în nevoie. 

Situaţiile de îngrijire, de orice fel ar fi (a copilului mic, 
cu dizabilităţi, a bolnavului și a bătrânului), formulează 
ispita înstăpânirii asupra corpului aflat, dintr-un motiv 
sau altul, în neputinţă. Așa se face că și unii dintre me- 
dici se comportă ca veritabile „mame știutoare“ care nu 
consideră necesară comunicarea cu pacientul în termeni 
omenești și pe înţeles. La limită, orice specialist al unui 
domeniu are tentaţia de a-i face pe ceilalți „să joace“ 
după regulile proprii atâta vreme cât se află pe „terito- 
riul“ domeniului său. Se ajunge uneori la situaţii hilare 
în care „specialiștii“ își uită menirea, cedând tentaţiei de 
a stăpâni. Așadar, ne trezim câteodată că plătim politi- 
cieni pentru a ne complica viața, funcționari pentru a ne 
face să ne simțim umiliți și încurcaţi în ițele unei biro- 
craţii fără capăt, medici pentru a ne testa norocul (ca la 
ruleta rusească) și psihoterapeuti pentru a le admira in- 
teligența și a le aduce aporturi narcisice. 


2. Achiziţii în dezvoltare 


Corpul copilului este, de acum, sediul ființei sale, de 
el depinde viața, dar, mai ales, calitatea ei — este spaţiul 

forței, dar și al vulnerabilității eului. Acest sentiment îl 
ajută pe copil să se îngrijească de sine, să se autoserveas- 
că, dar stă și la baza îngrijorărilor, sensibilităților, frici- 
lor cu privire la integritatea și funcționalitatea corpului 
propriu. Orice rană, boală, amenințare sunt resimţite ca 
pericole majore. Trupul poate fi rănit, afectat, își poate 
pierde elemente din sine — de aceea temerile se exacer- 
bează și sporește nevoia de asigurare. 


2.1. Limbajul trupului 


Corpul, ca mijloc de expresie, se integrează în spaţiul 
comunității din care face parte. 

Nou-născutul are o mimică atipică și greu de înţeles 
pentru adult. Doar mama simte că bebelușul își scoate 
limba, cască atunci când vrea să sugă; că zâmbește sau 
își strânge rotund buzele pentru a refuza sânul; că ochii 
se rotesc pentru găsirea unei priviri de agățare. Cu tim- 
pul, copilul adoptă mimica mamei și apropiaților (va fi 
serios, încruntat dacă mama e îngrijorată, încordată; va 
fi vesel, dacă și mama este așa). 

Odată cu angoasa de integritate corporală, copilul își 
descoperă corpul ca loc important de exprimare. El își 
va rafina și îmbogăți mimica și gesturile. Tot corpul de- 
vine punte de legătură cu ceilalți, spațiu de relație. Co- 
pilul se descoperă tot mai apt de a comunica nonverbal, 
de a-și ritualiza relaţiile corporale (de tandreţe sau agre- 
sivitate), de a estima distanţe afective. 

Trupul nu mai este un mijloc de exprimare directă a 
afectelor, acestea fiind mai întâi codate după regulile co- 
munităţii și abia apoi comunicate. Pe acest fond apare 

rușinea copilului de a prezenta lumii civilizate un corp 
neîncadrat în normele ei. Astfel, copilul va dori să se îm- 
brace, să se poarte și să se exprime adecvat: el devine 
„cumsecade“, cuviincios. Este etapa formării „busolei“ 
bunului-simţ care oferă măsură, echilibru și capacitate 
de adecvare la ceilalți. Dar, ca orice devenire, este im- 
pregnată de reversul său, ceea ce se poate exprima prin 
izbucniri de proastă purtare, de negarea autorităţii, de 
provocare a pedepsei. Aceste manifestări izvorăsc din 
angoasa copilului, din presiunea fricilor sale. Copilul 
vrea să știe cel mai mare rău posibil, de aceea provoacă 
represiuni. El nu dorește să fie agresat, ci, dimpotrivă, se 
vrea asigurat, are nevoie să-i simtă pe părinți ca apără- 
tori ai integrităţii lui corporale (și nu ca pe agresori sau 
pedepsitori). Deși tentația părinţilor de a da curs primu- 
lui impuls (cel agresiv) poate fi mare, este important ca 
ei să decodifice corect nevoia copilului, să nu se lase pro- 
vocațţi și să-și păstreze buna-cuviinţă în menţinerea fer- 
mă a limitelor. Fiind vorba de limite și de socializare, este 
evident rolul tatălui în asigurarea copilului. O pavăză 
importantă pentru acest corp vulnerabil este chiar tatăl 
civilizator care acum își asumă și rolul de păzitor. 


Un pacient de patru ani s-a arătat în timpul unei ședințe 
foarte îngrijorat pentru căciula sa: „Căciula mea e frumoasă, are 
mot... Dacă mi-a luat cineva căciula din dulap... Dacă a venit un 
hoț... Nu putea să mi-o ia nimeni pentru că tata a închis dulapul 
cu cheia“. Angoasa copilului a fost liniștită numai de gândul 


la tatăl-asigurator. 


Spaţiul de relație este mai mare sau mai mic în func- 
ție de implicarea afectivă. Pentru ajustarea acestuia se 

folosesc mijloace mai vechi, dar și unele nou achizi- 
ționate. 

Țipătul copilului mic este un semnal că distanţa între 
el și mamă este prea mare (e un țipăt de chemare) sau că 
distanţa e prea mică între el și ceva potenţial periculos 
(e un țipăt de „aruncare“, de îndepărtare). Semnificația 
țipătului se păstrează și pentru vârste ulterioare: se stri- 
gă pentru a chema (pentru a acoperi o distanţă), dar și 
pentru a îndepărta (pentru a menţine o distanţă). 


Copilul menţine „la un strigăt distanță“ pe cel necunos- 
cut și „la un braţ distanță“ pe cel cunoscut. Distanţa de „un 
braţ“ indică spaţiul tabu al corpului în comunitate. Este dis- 
tanța măsurată atunci când oamenii își dau mâna pentru a se 
saluta: își întind mâinile, reglându-și după ele distanţa de la 
care pot interacționa. Este un tabu ce se ridică pentru prote- 
jarea de relaţiile simbiotice, tocmai refulate, dar și pentru a-i 
apropia pe cei îndepărtați. Ridicarea tabuului se poate face doar 
prin iubire și complementaritate (bărbat-femeie, adult-copil). 
Îmbrăţișările între oameni de același sex și vârstă arată pozi- 
ționarea afectuoasă într-un rol complementar (de tată, mamă, 
copil). Dacă aceste condiţii nu sunt îndeplinite, se petrece o 
luptă (corp la corp) pentru eliminarea intrusului și restabili- 
rea ordinii. 

În situații de „îmbulzeală“, oameni necunoscuţi sunt for- 
țaţi să împartă un spaţiu prea mic, încălcând tabuul distanţei 
personale. Este o situaţie în care oamenii pot dispune de co- 
eziunea unui conducător și atunci se transformă în „masă“. 
Fără această relație masă-conducător, oamenii înghesuiți nu 
fac unitate cu ceilalți, ci devin agresivi pentru restabilirea dis- 
tanţelor (este situația mijloacelor de transport aglomerate, a 


cozilor). 

Spaţiul din jurul corpului devine tabu prin angoasa 
de pierdere a integrității corporale, el asigură integrita- 
tea, unitatea și funcţionalitatea persoanei, se opune fu- 
zionării. 

Corpul arată disponibilitatea de relaţie (corpuri îmbră- 
țișate, corpuri încleștate în luptă, corpuri distanțate și 
corpuri „întoarse cu spatele“), capacitatea de expresie (cor- 
puri relaxate, rigide, armonioase, mobile cu mimici și 
gestici specifice), posibilitatea de a se localiza (în anumite 
spaţii, activități, stări, relații). 

Corpurile părinţilor, prin varietatea formelor de ex- 
primare și extrapolare, ajung să se comunice copiilor ase- 
menea unui limbaj. Uneori, semnificaţiile necuvintelor 
părinţilor își pot găsi exprimarea în corpul copiilor: gre- 
utățile financiare ale tatălui explică scolioza fiului, iar ne- 
împlinirile mamei pot erupe prin pielea acneică a fiicei. 


2.2. Aderarea la umanitate 


Umanul, prin caracteristicile sale corporale, este o 
specie distinctă, unică și diferită de oricare alta. Corpul 
uman are o dublă funcționalitate: una naturală și o alta 
socială. Funcționalitatea socială este o achiziţie din pe- 
rioada angoasei de pierdere a integrităţii corporale, și 
uneori chiar se opune funcționalității naturale. 

Copilul iese din starea nediferenţierii de specie, din 
starea de „Făt-Frumos cunoscător al limbii fiarelor”. 
Pentru păstrarea integrității corpului său, omul se des- 
parte pentru totdeauna de tentaţia universalității și a 
mamiferului. El poate crește animale, le poate cunoaș- 
te, dar nu mai poate „vorbi și înțelege limba lor“, nu se 

mai poate identifica cu ele, nu poate avea respect și iu- 
bire pentru ele, ci doar un sentiment al utilității lor pen- 
tru sine. 


În basme, Făt-Frumos, are uneori darul înțelegerii limbii 
fiarelor (obținut prin naștere, prin fapte de bunătate sau prin 
obiecte fermecate). El renunţă la acest privilegiu care îl face 
special pentru comunicarea veritabilă din relaţia de iubire 
(aceasta nu lasă loc pentru secrete). Împărtășirea secretului 
cu soaţa are drept consecință moartea sau pierderea integri- 
tății corporale. O poveste similară este și cea a lui Sampson. 
Puterea lui neomenească își are sediul într-o parte a corpu- 
lui supraînvestită: părul. Dalila îl lipsește de suprauman 
pentru a face față umanului, singura stare posibilă în iubire. 
Se remarcă astfel legătura strânsă între umanitate, iubire și 
corp. 

Biblia simte nevoia unei specificări a diferenţei dintre om 
și animal: animalele sunt pentru folosul oamenilor. 

Comparaţiile omului cu animalele ajung; adevărate injurii 
cu scopul lezării narcisice: înghite ca un porc, e prost ca un bou, 
încăpățânat ca un catâr, fricos ca un iepure, viclean ca o vulpe, rea 


ca o viperă... 


Totuși, omul își păstrează cu duioșie amintirea etape- 
lor de mamifer (ce țin de purtarea uterină, de naștere și 
alăptare), etape ce țin de copilăria mică și de relația ma- 
ternă cu bebelușul. 


În sacrificiile rituale, animalul (porc, miel, taur) înlocuieș- 
te omul. Unele animale de casă sunt crescute ca substitut de 


bebeluș. Fabula folosește animalul ca semnificant uman. 

Există și ziceri nepeiorative, bazate pe analogii animale: 
„trage la jug“, „își linge rănile“, „foame de lup“, „blând ca un 
miel“, „voce de ciocârlie“, „păr ca pana corbului“... 

Tot astfel se explică și numeroasele referiri animale pe 
care le face mama în vorbirea cu copilul său mic: „să pup un 
cioculeț“, „merge în patru labe“, „să te speli pe botic“, „sari ca o 
căpriță“... Precum și numeroasele diminutive cu care unele 
mame se adresează copilului: „Iepuras“, „Ursulet“, „Gângăni- 


tă”, „Pisicuţă“... 


Odată cu aderarea la umanitate, copilul poate distin- 
ge umanul de animal. Animalul se încarcă de propriile-i 
refulări ale unor vârste trecute și „decade“ într-o zonă a 
spaimei, a peiorativului. Sub această distincţie apare fri- 
ca de animale (de actele lor necenzurate de a „mușca“, 
„lovi“, „înţepa“...), sentimentul de superioritate față de 
acestea, precum și mila de ele (când reprezintă proiecții 
și dorințe proprii). 

În raport cu distincția om-animal se structurează și 
sentimentul de respect. Respectul permite politeţea civi- 
lizatoare ce deschide spaţiul socialului. Copilul începe 
să-și respecte semenii (ca oameni civilizaţi, alături de 
care se simte în siguranţă, nu „în junglă“) și învaţă res- 
pectul de sine. Este esenţial ca în această etapă copilul 
să dispună de respectul celor din jur pentru a se simți 
uman, acceptat de semenii săi. Respectul altora (și mai 
ales al părinţilor) se înscrie în postura corporală a copi- 
lului ce poate fi semeaţă, încrezătoare sau adusă de spa- 
te, cu capul plecat. Neacordarea sau pierderea respectu- 
lui duce la formarea sentimentului de rușine — de a fi 
respins de semeni, de a se dovedi inapt pentru partici- 
parea la umanitate. 

2.3. Transformarea spaimei în grijă 


Angoasa integrității corporale transformă temerile în 
grija ca scut de apărare a trupului. Este o veritabilă su- 
blimare ce permite apariția unor numeroase afecte im- 
portante social. Manifestarea grijii de sine formulează 
capacitatea de autoservire, responsabilitatea, autogestiona- 
rea. Grija pentru ceilalți permite apariția empatiei, înțele- 
gerii, a milei, a respectului. Înfruntarea propriilor angoase 
oferă tabloul manifestărilor de curaj și lasitate. Elemente- 
le refulate sunt cuprinse de uitare, negare, silă sau mirare. 

Această nouă etapă reconfigurează întreaga istorie an- 
terioară. Astfel, pentru nou-născut, nașterea scindează 
lumea în două: lumea cealaltă (intrauterină, veche, dori- 
tă) și lumea aceasta (extrauterină, nouă, angoasantă). An- 
goasa de abandon cască un hău în relația mamă-bebeluș 
în funcție de prezența și absența ei. Teama de necunoscut 
deschide o nouă dihotomie a lumii care poate fi: cunos- 
cută și străină. Teama de moarte împarte lumea în viu și 
neviu. Cum nu există însă posibilitatea de a concepe ne- 
viul, psihicul își construiește o structură triadică: imagi- 
nar, simbolic și real pentru eludarea morţii. Pe acest fond, 
angoasa de pierdere a integrității corporale împarte lu- 
mea în: sigură și vătămătoare. 

Copilul își ia în posesie corpul, încearcă să-l adminis- 
treze (să se autoservească) și să-l păstreze nealterat (fără 
răni și boli). Spaţiul acțiunii este unul ce poate fi pericu- 
los: alergând, copilul se poate împiedica, sărind poate 
cădea, jucându-se se poate răni. O rană a corpului este 
trăită de către copil ca leziune a eului. El are nevoie de 
pupicuri materne tămăduitoare și de asigurări că totul 
va trece. Rănile, bubele, vânătăile, bolile vin și trec, iar 

copilul rămâne constant cu sine însuși. Este o experien- 
tă asiguratoare care îl ajută pe copil (dar și pe mama sa) 
să fie mai încrezător. 

Ideea de sacrificiu, în această etapă, vizează integri- 
tatea și funcționalitatea corpului. Copilul suferă răniri 
ușoare, trecătoare a căror durere și-o asumă pentru a nu 
suferi răniri ale unor organe cu funcție importantă. La 
fel se întâmplă și cu boala care devine, paradoxal, tribut 
plătit pentru o bună funcționare. 


Așa se explică rănirile voluntare, rituale sau nu, care lasă 
semne. Acestea sunt frecvent întâlnite la populaţiile arhaice și 
la oamenii cu probleme narcisice (în adolescenţă, de pildă). 
Corpul este rănit, rămâne cu cicatrici, însemnări, piercinguri 
și tatuaje — semne că individul va fi fost vătămat și nu mai 
are a se teme de alte răni mai grave care ar împiedica o bună 


funcționare. 


Copilul învaţă să-și poarte de grijă, să fie atent, eva- 
luativ, să-și dezvolte simţul pericolului. Abia acum co- 
pilul poate fi curajos sau viteaz, asumându-și riscuri pro- 
gresive pentru a-și demonstra buna funcționalitate a 
corpului. Este perioada în care practicarea unui sport 
oferă un cadru asigurator pentru dezvoltarea psihică a 
copilului, care îndreptățește proverbul latin: „Mens sana 
in corpore sano”. 

Corpul copilului este supraînvestit, iar sănătatea devi- 
ne valoarea principală. Durerea rănirii, ca și rana în sine, 
degradează, oferă spectacolul unui corp modificat. Corpul 
este sediul important al vieții, dar e vulnerabil și instabil, 
își schimbă dramatic starea în boală. Interesul copilului se 
focalizează pe raportul de forțe ce schimbă corpul sănătos 

cu unul bolnav. Aceste trăiri explică ipohondriile perioadei: ca 
grijă excesivă pentru sănătate, ca spaimă de boală la fiecare bu- 
biță, ca întrebări angoasate asupra sănătății celor din jur. 

Din preocuparea sa pentru sănătate, copilul adesea 
ajunge să-și exaspereze părinţii îmbolnăvindu-se des. 
Cum se descurcă părinţii cu corpul bolnav al copilului, 
cum fac față ideii de boală? Comportamentul părinților 
poate oferi copilului repere importante de autogestiune. 
Părinţii pot susține copilul, tratându-l cu interes în teme- 
rile sale, dar fără a intra afectiv în jocul „de-a boala“ și 
fără a-i accentua îngrijorările. 

Este o situație complicată pentru părinţi, deoarece co- 
pilul poate prezenta simptome contradictorii care îi pun 
pe medici în situații de neputinţă, neștiință și îngrijora- 
re. Copilul, luându-și în stăpânire corpul, experimentea- 
ză moduri diferite de funcționare, își induce stări al că- 
ror control nu îl are sau îl pierde. Tot astfel, durerea este 
certificator al existenţei chiar dacă impietează asupra ca- 
lității funcţionării. Dacă un organ doare înseamnă că el 
există și este viu. Copilul intră în experimente de acest 
gen din nevoia de autocunoaștere, de autocontrol. Își 
pierde însă frâiele corpului rebel, gestionat de incon- 
știent, de elemente refulate. 

Frustrarea copilului, în neputința sa de autogestiune 
conștientă, îl poate orienta pe o pistă nouă: aceea de a 
controla, nu corpul prea rebel, ci anturajul propriu. Pă- 
rinţii, ei înșiși prinși în plasa îngrijorării, pot oferi nume- 
roase satisfacţii narcisice (grijă, atenţie). 

Medicii pediatri ar fi de mare ajutor dacă ar putea 
distinge între nevoia copilului de a trezi îngrijorare și 
boala veritabilă. De pe această poziţie ar fi capabili 
să-i susțină pe părinţi pentru ca aceștia să stimuleze 

și gratuleze narcisismul corpului sănătos și funcțional al 
copilului. Este importantă centrarea interesului părinți- 
lor (mai ales al mamei) pe bucuria din sănătate și nu pe 
îngrijorarea dată de boală. Astfel, un copil sănătos se 
poate bucura de activități și situaţii pe care boala nu le 
permite: jocuri afară, excursii, role, bicicletă, spectacole, 
fructe, prăjituri și înghețată. 

Medicamentele sunt privite ca licori fermecate ce per- 
mit înfruntarea unor stări fizice și psihice grele. Medicul 
are mai mult aura unui vrăjitor care poate salva, dar și 
pedepsi. Copilul privește medicul cu ambivalență (în- 
credere și frică), la fel și medicamentele prescrise (pe care 
le va cere și refuza). 

Acum devine importantă starea de sănătate a părin- 
ților. Copilul are nevoie să-i simtă pe părinții săi sănă- 
toși, tineri, funcționali, cât mai puţin supuși bolii. Ideea 
morții părinților este mortificatoare pentru copil în sine, 
iar boala unui părinte poate afecta foarte tare dezvolta- 
rea copilului. Sănătatea părinţilor îi permite copilului o 
perspectivă optimistă a propriei sale evoluții, dar și o 
mai bună gestionare a propriei agresivităţi, fără perico- 
lul de a se împlini în real. Dacă fantasma copilului de 
a-și răni părintele își găsește împlinirea în boala reală a 
acestuia, trăirea asociată este terifiantă. Copilului nu-i 
rămâne decât posibilitatea de a-și întoarce agresivitatea 
din ţintirea părinţilor către propria persoană. 


2.4. Turnul Babel 


Odată cu intrarea corpului în centralitatea interesului 
copilului, orice diferență devine esenţială. Diferențe (de 

rasă, de sex, de vârstă, de constituţie), anterior puţin im- 
portante, acum devin semnificative. Oamenii, cu toții 
conștienți de unitatea speciei lor, încep să se împartă în 
subgrupe și să menţină distanţa dintre acestea mai mult 
sau mai puţin agresiv. 


Este etapa „turnului Babel“ în care oamenii, înainte uni- 
tari, se dezbină și nu se mai pot înțelege. Limba unică (cea ma- 
ternă) este pe cale de a fi abolită, de a fi refulată și înlocuită 
cu o limbă a comunicării sociale, a claselor și diferențelor. 
Acum apar rasismul, (consolidând tentaţiile xenofobe din an- 
goasa de necunoscut), diviziunea muncii și împărțirea în gru- 
pe de gen. De aici se ajunge la mândrie naţională, dar și la 
sclavagism, la oprimări ale unor categorii sociale sau idei de 


rase superioare. 


În contexte tradiționale, în care există o unitate de 
rasă și o bună integrare în comunitate, singura diferen- 
tă notabilă este cea de gen (de aceea Freud vorbește de 
complexul de castrare). Odată cu încurajarea economi- 
că a migraţiei și cu aglomerarea urbană (care defavo- 
rizează crearea de comunități), devin importante alte 
diferenţe. 

Diferenţa de sex apare încă din stadiul dorinţei de co- 
pil (atunci când copilul real nu există). Ea se structurea- 
ză odată cu primele separări (în angoasa de separare ce 
presupune, pentru băiat, o părăsire treptată a sferei ma- 
terne), dar se definitivează abia atunci când corpul de- 
vine supraînvestit (în angoasa de pierdere a integrității 
corporale). 

Diferenţierea în funcție de sex transformă polaritatea 
angoasantă vătămător-nevătămător într-una lipsită de 

spaimă: masculin-feminin. Așa se face însă că, în această 
etapă, masculinul poate fi înțeles ca „vătămător“ pentru 
feminin, la fel și femininul pentru masculin. 

Distincția dintre cele două sexe este atât de importan- 
tă pentru asigurarea contra angoasei, încât va fi menti- 
nută prin instaurarea unei distanțe de neînțelegere. Apar- 
tenenţii celor două sexe se adăpostesc împotriva 
contaminării prin reluarea limbajului de tip „an-tan-te“. 
Așa se ajunge ca oamenii să nu se mai poată înţelege unii 
cu alții, să-și distorsioneze comunicarea, impregnând ca- 
racteristici de sex gândirii și simţirii. E un limbaj pavă- 
ză (apărut pe fondul refulării limbii materne) care face 
tabu un sex pentru celălalt. Ridicarea tabuului e justifi- 
cată de regresie (prin iubire, îngrijire, joc) sau de eluda- 
rea diferenţei de sex (în prietenie, asocieri profesionale, 
transfer). 

Limbajul „an-tan-te“ este un joc de-a „cucu-bau“ în- 
tre a cunoaște și a nu cunoaște. El își are originea în an- 
goasa de separație și în cea de necunoscut. Prin acest 
limbaj se reia și restructurează interesul cognitiv, justifi- 
când observaţia lui Freud că diferenţa de sex aduce cu 
sine și dorința de a ști (dorință mai veche și mai amplă 
cu rădăcină în teama de necunoscut). 

Odată cu introducerea distincției de sex, trăirile încep 
să difere în mod fundamental. 

Băiatul se confruntă cu îngrijorarea privind integrita- 
tea corpului său, cu spaima de a nu se schimba, de a nu 
fi contaminat de „boala fetelor“ pentru a deveni ca ele. 
Teama de contaminare, precum și nevoia de a se asigura 
împotriva acesteia determină o puternică ambivalență 
în fața femininului: atracție și spaimă. Atracția promite 
regăsirea timpului pierdut (de uniune cu mama), iar 

spaima asigură păstrarea diferenţei. Această ambivalen- 
tă își găsește elaborarea în mod personal. Băiatul poate 
folosi fascinația pentru mărirea distanței și sporirea ne- 
înţelegerii: femeia este un mister (misterul permite ado- 
rarea, dar păstrează în același timp și distanța necesară 
necontaminării). Băiatul poate să-și asigure distanţa și 
prin agresivitate fizică sau psihică (agresivitatea permite 
contactul în condiţiile separării). După cum poate să își 
gândească aderarea la specia umană „purificată“ de fe- 
minin. Astfel, umanul poate fi arogat în întregime, fără 
pericolul contaminării: țăranii români distingeau omul 
de femeie (prin om, înţelegându-se bărbatul), e o distinc- 
ție prezentă și în limba franceză. 

Asumarea de către băiat a sexului său presupune to- 
tala renunțare la identificarea cu mama. Mama îl mai pă- 
răsește o dată, scindându-se ea însăși în două: mămica din 
trecut, iubitoare, una cu fiul său și mama din prezent, se- 
parată, incompletă, misterioasă, de neînțeles. Băiatul ac- 
ceptă separarea de mamă din frica de a fi incomplet așa 
cum o percepe pe ea, de a fi netot (după cum se exprimă 
Lacan). Sub semnul acestei spaime, băiatul renunţă la 
identificarea cu mama, iar limba maternă e drastic refu- 
lată. Odată cu angoasa pierderii integrității corporale, 
băiatul își adaugă spaima de mama, alături de agresivi- 
tatea orestiană (ce datează din angoasa de necunoscut). 
Gândirea se va produce în limbaj intern și abia după tre- 
cerea acestui filtru va fi posibilă comunicarea. În acest 
demers, el are nevoie de sprijinul unui tată stabil și echi- 
librat, care să-l asigure, să-i intermedieze relația cu mama, 
să-i „traducă“ mesajele acesteia, să-l asigure împotriva 
pierderii de sine. Tatăl, pentru băiețel, este puntea spre fe- 
minin: este exemplul bărbatul îmbogăţit de relaţia cu o 

femeie și nu distrus în masculinitatea sa. Cum reușește 
tatăl să transforme o relație cu un mare potenţial distruc- 
tiv într-o construcție benefică? Tatăl protector și deschi- 
zător al drumurilor spre masculinitate își câștigă locul 
de zeu adorat în ochii băieţelului său. 

Fata își păstrează identificarea cu mama, dar ajunge 
să exceadă sfera acesteia. Limba maternă nu va fi nicio- 
dată pe deplin refulată, de aceea fata nu va avea nevoie 
de intermediul „vorbirii interne“ pentru exprimare. Ea 
își va păstra „organul“ pentru decodificarea stărilor ce- 
lorlalți, care-i va fi pe deplin util mai târziu în relația de 
cuplu și cea cu copiii. Problema fetiţei este aceea de a se 
distinge și separa de mamă în condiţiile păstrării iden- 
tificării cu ea. O altă problemă este aceea de a se face în- 
țeleasă de tatăl său, acum diferit și străin, un tată vorbi- 
tor de „an-tan-te“. Diferenţa, neînțelegerea și înstrăinarea 
justifică frica fetițelor de tatăl lor. Teama fetiţei de tată 
apare ca reluare a fricii de necunoscut (în timp ce teama 
băiatului de mama sa se înscrie în cadrul angoasei de 
pierdere a integrității corporale). Deschiderea unei posi- 
bilități de comunicare cu tatăl relaxează relația cu aces- 
ta, permițându-i să devină asiguratoare atât pentru limi- 
tarea simbiozei cu mama, cât și pentru buna inserţie 
socială. În devenirea ca femeie, fata își adoptă modelul 
matern, dar are nevoie de înțelegerea paternă. Pentru 
fată, mama este netoată numai dacă nu dispune de spri- 
jinul unui bărbat, de inserția socială intermediată de 
acesta. Identificarea cu mama o asigură pe fetiță de pre- 
zența uterului, iar tatăl îi menește funcţionalitatea crea- 
tivă în condiţii de civilizaţie. 

Sunt și situaţii în care dezvoltarea fetiţei poate deveni 
problematică în această etapă. 

Când unul dintre părinți este devalorizat, fetei îi este 
complicată evoluţia. Mama poate fi deprimată, singură 
sau într-o relație dificilă cu bărbatul de lângă ea. O 
mamă pentru care prezenţa uterului și capacitatea sa 
procreativă sunt văzute mai degrabă ca problemă decât 
ca bucurie. Fetița însăși se simte parte a acestei proble- 
me pe care și-o asumă ca moștenire. Este o stare ce se 
poate înscrie în corpul său rănit de feminitate prin men- 
stre dureroase. Dacă tatăl este absent, inert, nesatisfăcut 
și nesatisfăcător, fetița se simte fără speranţă ca rod al 
unui accident neasumat de către părinți. 

Când în familie există secrete apare, de asemenea, o di- 
ficultate de elaborare în cazul fetiţei. Orice secret vizea- 
ză, în această etapă, prezenţa uterului și participarea ta- 
tălui la concepție (F. Dolto). Acestea, neexprimate în 
cuvinte, pot fi asumate de către fetiță ca ilegalităţi. Tatăl, 
dacă nu își asumă direct rolul de genitor, complică rela- 
ţia cu fiica sa prin pierderea firescului asigurator (contra 
incestului). În această lumină, mama apare ca pretinzân- 
du-se unica înființatoare, ceea ce îi oferă o aură acapara- 
toare, frustrantă și devalorizantă. 

„Misterul“ băiatului și „secretul“ fetei pun baza unei 
atracții puternice, bază pentru îndrăgostire, dar și pen- 
tru intense și sigure nefericiri. În mod aparent parado- 
xal, limbajul „an-tan-te“, deși asigură îndrăgostirea, nu 
permite și iubirea ca afect matur, constant și veritabil. 

Problema de aderare psihică la un sex sau altul este 
o problemă de acoperire. Ea se referă în fapt, la proiec- 
ţii, dorinţe parentale, secrete, neasumări și goluri în re- 
prezentare. Orice copil aderă psihic natural la sexul său, 
iar deturnările din firescul dezvoltării țin de o patolo- 
gie de relaţie în condiţii de civilizare. În această lumină, 

homosexualitatea nu mai apare ca fiind înnăscută, ci ca 
un context familial (de altfel, și constelația tipică a fami- 
liilor de homosexuali vine în sprijinul afirmării unei ast- 
fel de etiologii). 

Angoasa de pierdere a integrităţii corporale este trăi- 
tă îl planul omului civilizat — în „numele tatălui“, cum 
spune Lacan. 

La nivel social, diferența de sex asigură una dintre 
cele mai marcante și importante dihotomii. Este o pola- 
rizare sănătoasă social care, atunci când este abolită, lasă 
loc pentru diferenţe de rasă (rasa pură, aleasă), de clasă 
(bogaţi-săraci), de putere (est-vest). Aceste diferenţe nu 
mai au contraponderi liniștitoare și pot lesne degenera 
conflictual. 

Diferenţele de sex stabilizează echilibrul social prin 
complementaritatea intereselor, activităților, aptitudini- 
lor, preferințelor. Femeile și bărbaţii își împart spaţiul 
existenţei, activitățile, nevoile și manifestările — ei se 
completează și se susțin într-un echilibru imperfect, dar 
satisfăcător. 

Femeile își limitează eul la spaţiul corpului propriu 
(prin prezenţa uterului, devine suficient). Extinderile la 
alte spaţii beneficiază de semnificaţii corporale: casa e 
un corp conținător, la fel satul și spaţiul cultural. Într-un 
astfel de context, implicarea femeii în activitate nu poa- 
te fi decât maternă: de îngrijire, hrănire, conţinere și asi- 
gurare a copiilor și a tot ce poate fi semnificant pentru 
copil (animale de casă, casa în sine, pământul cu plante- 
le sale, idei ce pot fi născute și îngrijite). 

Bărbaţii ies din spaţiul corporalului, atrași de miste- 
re și pericole, supuși tentaţiei cuceririi de teritorii noi (fi- 
zice și intelectuale). Prin înfruntare, combativitate, curaj 

vor putea demonstra integritatea și funcționalitatea cor- 
pului lor chiar în condiţii dificile. 


Orice drum inițiatic este pentru Făt-Frumos o parcurgere 
de teritorii periculoase ce trebuie cucerite. Este o petrecere 
marcată de atacuri la adresa integrității corporale, de nevoia 
asumării lipsei. Așa se face că eroul nostru pierde bucăți din 
sine (degetul mâncat de ghionoaie, picioarele lui Călin, tăia- 
te de frați și mâinile smulse ale tovarășului său). La rânduri, 
Făt-Frumos taie capete duium, retează zmei și alte știme. Ile- 
nele Cosânzene însă rezistă Zmeului, suportă, își organizea- 
ză spaţiul în așteptarea lui Făt-Frumos. Singurele basme unde 
eroina este parcurgătoare de drum sunt cele cu femei însărci- 
nate. Drumul este simbol pentru travaliul interior al elaborării 
de sine, al reorganizării în condiții de maternitate (parcurge- 
rea mandalei de la exterior spre centrul ei). Este o parcurgere 
necesară femeii pentru a putea veni întru întâmpinarea fătu- 
lui (Făt-Frumos). 

Diferenţa de sex face ca evenimente ale vieţii sociale și per- 
sonale să fie atât de diferit trăite de femei și bărbaţi. De pildă, 
venirea pe lume a unui copil o scoate pe mamă din circuitul 
social în care tatăl se implică și mai mult. Pensionarea (sau șo- 
majul) este o binecuvântare pentru femeie, ea se bucură de 
timpul liber pe care în sfârșit și-l poate petrece acasă unde îi 
este și locul. Aceeași pensionare este o rană narcisică gravă 
pentru bărbat care, pentru a se salva, trebuie să găsească o ac- 


tivitate compensatorie. 


Dorind să corecteze problemele sociale iscate din 
prea marea distanţare dintre sexe, unele comunități au 
făcut eforturi disperate de ștergere a diferenţelor, cu re- 
zultate adesea hilare, ajungându-se la imagini precum: 

femeia-miner, bărbatul-mamă care alăptează. Rezultatele 
obținute arată imposibilitatea precum și patologia unui ast- 
fel de demers ce nu poate șterge diferenţele, ci doar le în- 
toarce pe dos. Astfel, femeile se pricopsesc cu atribute mas- 
culine și bărbaţii, cu atribute feminine. Se poate vedea că 
societățile ce pretind tratarea egală a sexelor se confruntă 
cu două probleme majore: una de asumare a unui rol spe- 
cific celuilalt sex și una de neputinţă de asumare a niciunui 
rol, de regresie la stadii anterioare civilizării. Părinţii de- 
vin haotici în relaţia cu copiii lor, deleagă tot mai mult res- 
ponsabilitatea altora. Importanţa rolului tatălui în educa- 
ţia copilului scade sau tinde să nu se diferențieze de oferta 
maternă. E un context în care copiii cresc „fără niciun 
Dumnezeu“, haotici, agitați și tot mai greu de gestionat. 


2.5. Acţiunea, implicarea, participarea 


Copilul asigurat de către tatăl protector este liber să 
se dezvolte. El preia cu aviditate modele de comporta- 
ment, soluții, practici, se implică, participă, devine res- 
ponsabil și de ajutor. 

A se simţi util, în această etapă, echivalează cu a se 
simți bun, funcțional. Copilul dobândește acum mândria 
lucrului făcut bine. Produsul activităţii sale aduce o con- 
firmare obiectivă a funcțiunii și importanţei proprii. Ac- 
țiunea îi permite copilului să se prezinte, să comunice, 
să colaboreze cu semenii săi. Rezultatul implicării sale 
se reflectă direct asupra eului copilului care va prelua 
orice succes sau eșec. 

Prin respectul celorlalți, copilul își asigură devenirea 
stabilă a eului său. El are nevoie de oglindiri realiste și 


414 Speranţa Farca 


susținătoare, de încurajări și rezultate, de a fi implicat și 
de a se dovedi de ispravă. Lauda sau cearta, aprecierile 
pozitive sau negative sunt regresive. Ele leagă de capa- 
citatea celuilalt de a fi gratulator sau pedepsitor și nu de 
realitatea copilului. Acţiunea și rezultatele acesteia de- 
vin un intermediar ce asigură dezlegarea narcisică și asu- 
marea de sine, libertatea în condiţii de responsabilitate. 
Un copil susținut în intenţiile sale va putea fi îndemâna- 
tic și dornic de a-și oferi ajutorul. Adultul, oferindu-i co- 
pilului posibilitatea de a realiza lucruri importante și 
bine făcute, îl ajută în creșterea stimei de sine — așa va 
obține respectul copilului. 


Într-o primăvară, am ieșit cu fetele mele să măturăm, să 
greblăm și săpăm grădina blocului. În scurt timp s-au adunat 
și alți copii din bloc. La sfârșitul acţiunii, copiii mi-au ţinut 
ușa să intru în scară îndemnați de una dintre fetele mele: „Hai- 
deți să-i ținem ușa mamei care ne-a învăţat să măturăm“. M-am 


simțit cu adevărat respectată. 


Adultul își câștigă respectul copilului, nu oferindu-i 
totul de-a gata, ci dându-i posibilitatea de a-și spori sti- 
ma de sine. 

În „răsfăţ“, adultul se substituie copilului, nelăsân- 
du-i posibilitatea de a-și lua în stăpânire corpul și nici 
de a-și spori stima de sine. Adultul elimină copilul din 
acțiune, nu-i permite să se implice și să aibă succes. Co- 
pilul este lăudat pentru ceea ce este ca produs al părin- 
telui și nu e apreciat pentru ce reușește să facă, pentru 
ceea ce știe sau pentru felul lui de a fi. Refuzând ajuto- 
rul copilului este ca și cum adultul i-ar spune că nu are 
nevoie de el, că nu este bun de nimic. Atunci, copilul 

încearcă să întoarcă această stare a devalorizării către pă- 
rinte. Copilul nu poate fi mulțumit cu ceea ce părintele 
îi oferă, deoarece nu i se oferă tocmai ce are nevoie: res- 
pectul de a fi om cumsecade și de ispravă. 

Oscilaţia părintelui, între a implica în acțiuni copilul 
și a-i oferi totul de-a gata, vine din greutatea renunțării 
la corpul copilului ca extensie personală. Părintele, re- 
nunţând la postura de servitor al corpului copilului său, 
renunţă și la ideea că acest corp îi aparţine. Este o sepa- 
rare treptată, dar care construiește o temeinică relație ba- 
zată pe respect reciproc. 

Copilul care avea nevoie de continere, susținere, în- 
grijire acum are, mai mult decât orice, nevoie de îndru- 
mare. Mama își părăsește locul de conținător, de mămi- 
că ce alină și îngrijește, pentru a-și asuma și rolul de 
îndrumător. Ea introduce copilul în cadrul culturii, al tra- 
dițiilor și obiceiurilor, al ritualurilor comunității, al isto- 
riei personale și de familie. Tatăl deschide interesul co- 
pilului spre spaţiul științei, al tehnicii, religiei, socialului, 
al regulilor de politeţe. Părinţii devin astfel limitatori, 
protectori și rostuitori. 

Copilul care intră în posesia corpului său are nevoie 
să-i preia și „frâiele“, să poată învăţa să se autocontrole- 
ze, să aibă libertatea de a se autogestiona. Spaima lipsei 
de control este strâns legată de integritatea corpului. Așa 
se face că majoritatea apărărilor obsesionale apar atunci 
când integritatea corporală e simțită în pericol. 

Controlul de sine devine important și nu poate fi pre- 
luat de către altcineva. De aceea, dacă mama nu renunță 
la controlul asupra corpului copilului, se pricopsește, în 
mintea lui, cu o imagine de vrăjitoare, cumplită farma- 
zoană. Copilul îi spune mamei că este „rea“, arătându-i 

că este prea posesivă. Adesea, această imagine este foar- 
te pregnantă la copilul fără tată sau cu un tată slab. 
Mama singură nu poate menţine echilibrul sănătos între 
alinare și limitare, de aceea intervenţia paternă asigură 
„dezvrăjirea“ necesară din relația mamă-copil. 

Acţiunea îi permite copilului demonstrarea funcțio- 
nalităţii sale, iar regulile ferme îi oferă cadrul asigurator 
pentru o implicare fără riscuri de vătămare. Așa se face 
că un copil ce dispune de reguli asiguratoare are liber- 
tatea de a fi mai acțional. Supărările sale vor fi adresate 
constrângerilor la care este supus, iar angoasele de inte- 
gritate corporală vor fi trăite cu o mai mică intensitate. 
De aceea, hotărâtor și rostuitor pentru copil devine ta- 
tăl, permiţând „dezvrăjirea“ de mama și asigurând par- 
ticiparea la social, implicarea acțională. 

În cazul în care tatăl nu se dovedește prea asigurator, 
copilul oscilează între autoimpunerea unor limite prea 
dure, mutilante și sentimentul acut de lipsă de rost, de 
existență degradată. În ambele situații este problema 
unei „lipse“. Lipsa, fără un conţinător ce permite inte- 
grarea psihică, va fi preluată în corp sau în viaţă. În am- 
bele situaţii, sporesc fricile, angoasele, scade forța vitală 
și creativă. Copilul va balansa între temeri, încăpățânări 
și lipsa de vlagă, sănătate, voinţă, interes. Atunci când 
copilul se instaurează ca stăpân tiranic al propriului 
corp, când se află bântuit de frici și coșmaruri, el are ne- 
voie de limite și hotare. 

Copilul încearcă să-și excludă corpul din schimbare, 
de aceea poate refuza să se îmbrace, să mănânce, să iasă 
și apoi să intre în casă, să adoarmă. Copilul, ca stăpân al 
corpului său, îl vrea păstrat așa cum se află, fără modi- 
ficări. Limitele, regulile asigură stabilitatea unui cadru 

în care copilul se poate implica acţional, se poate schim- 
ba, păstrându-și constanta. 

Cadrul familial cu regulile, hotarele sale îi oferă copi- 
lului stabilitatea necesară pentru a face schimbări la sine 
și îi oferă modele coerente de acțiune și interacțiune, de 
gestionare de sine și de relaţie. Relaţia dintre cei doi pă- 
rinți, atitudinea lor față de muncă, față de viața socială, 
implicarea lor în comunitate, în relațiile cu semenii sunt 
ambientul în care evoluează copilul. Un ambient ce va fi 
interiorizat împreună cu discontinuitățile, neîmplinirile, 
discordanţele și conflictele sale. Acum, familia, în între- 
gul ei, devine structurantă pentru copil. 

Aceasta este o etapă în care copilul începe să limite- 
ze corporalul din exprimările afective. Nu mai este me- 
reu dornic să fie ținut în brațe, mângâiat și pupat, iar 
adulţii, dacă nu ţin seama de asta, vor întâmpina mani- 
festări de respingere și dezgust din partea copilului. 

Înstăpânindu-se asupra trupului propriu, copilul 
poate stabili limite de interacțiune socială mai distanța- 
te sau mai apropiate, fără a le corporaliza (ca până 
acum). leșind din starea de fuziune, copilul dobândeș- 
te importanta capacitate de a relaționa cu mai mulți oame- 
ni deodată. Aceasta se găsește anticipată încă din posibi- 
litatea bebelușului de a se juca în același timp cu două 
obiecte, dar abia acum devine funcţională (uneori, nu 
este pe deplin achiziționată nici la adult). Până acum re- 
laţiile erau fie compensatorii, fie cu un singur om sepa- 
rat și unitar (sau cu mai mulți oameni văzuţi ca unul: o 
masă, un grup, o clasă, o tipologie). Capacitatea de a 
avea mai multe relaţii în același timp scoate copilul din 
starea de „buric al pământului“, din starea de centrali- 
tate afectivă. El poate relaționa în registre diferite, cu 

mai mulți oameni și, la rândul său, nu mai pretinde 
atenţie preferenţială. Copilul acum are nevoie de relaţii 
multiple, de comunitatea semenilor unde să nu mai fie 
central. Manifestarea copilului într-o colectivitate pe mă- 
sura lui devine un drept (iată încă o funcţie formativă 
pe care grădinița și școala o îndeplinesc fără a o con- 
știentiza). 

Relaţiile și jocurile de grup încep să ocupe un loc cen- 
tral în viața afectivă a copilului. Același lucru se întâm- 
plă și cu educatoarea /învăţătoarea care, prin capacita- 
tea ei de a interacționa cu mai mulți copii în același timp, 
devine un model important. Copilul chiar are nevoie să 
iasă din familie și să beneficieze de un timp al lui petre- 
cut cu cei de o seamă, cu persoane adulte care stabilesc 
relaţii afective mai neutre și mai puţin corporale. 


3. Forme și manifestări ale spaimei 


Angoasa de pierdere a integrității corporale vine să 
reașeze temeri vechi într-un registru social al afectelor 
acceptabile (mila, grija, responsabilitatea). Se înțelege 
însă că este o reorganizare ce nu se realizează direct, ime- 
diat, fără reluări regresive ale fricilor mai vechi. Astfel, 
rănirea reală sau temută poate trezi spaime de aneanti- 
zare, boala poate aduce cu sine gândul morţii, apropie- 
rea corporală poate reactiva spaimele separării, iar sesi- 
zarea diferenţelor corporale poate deschide vârtejul 
spaimei de necunoscut și al pierderii de sine. 

Într-o etapă destul de evoluată a dezvoltării copilu- 
lui, avem de a face cu probleme vechi narcisice precum 
ipohondrii, fobii, izolări, comportamente maniacale. 

3.1. Ipohondrie și îngrijorări 


Importanţa corpului în această etapă face din ipohon- 
drie o stare normală. Cu timpul, îngrijorarea se va putea 
transforma în grijă pentru sine și pentru ceilalți, în pri- 
cepere de a îngriji, în interes pentru participarea socială, 
în milă și compasiune. 

În acest drum de sublimare a îngrijorări, copilul nu 
se află singur, alături îi este mama cu trăiri similare, care 
îi poate oferi un model de reacție. 

O mamă de bebeluș se caracterizează prin capacita- 
tea ei de a simţi corpul copilului, de a identifica nevoile 
neexprimate. Problemele sale țin de suportarea fuziunii 
și de menţinerea echilibrului în aceste condiţii. La între- 
barea: „Pot rămâne eu dacă sunt una cu copilul meu?“ ea a 
învățat, atunci când copilul era foarte mic, să spună 
„Da“. Odată cu angoasa de separare, mama își asumă să 
fie imperfectă și uneori nesatisfăcătoare. Cu teama de ne- 
cunoscut ea reușește să-și asume tot ceea ce cunoaște co- 
pilul, iar prin angoasa de pierdere a integrității corpora- 
le, mama sa învaţă să renunţe la corpul copilului. Copilul 
„nu mai este al ei“, își aparţine și nu întârzie să facă exer- 
cițiul libertăţii sale. Ea se simțea mamă îngrijind, se sim- 
tea mamă „având un copil“, va trebui să înveţe să fie 
mamă în relație cu un copil care își aparţine și se auto- 
servește. La întrebarea: „Fără uniunea cu copilul meu, mai 
pot fi mamă, mai pot fi eu?“, ea va trebui să găsească o cale 
de a spune „Da“, de a supraviețui. Asumarea pierderii 
și supraviețuirea mamei îl ajută pe copil în dobândirea 
independenţei sale. În afara unei soluţii care să o păstre- 
ze „vie“ și nerăzbunătoare în relaţia cu copilul, mama 
nu poate stabili decât legături patologice: 

Mama salvatoare 


În această situație femeia nu găsește justificare pen- 
tru rolul său matern fără a îngriji. Ea preferă un copil 
mic (sau inapt, bolnav, regresat, devalorizat), dar al ei, 
unuia care crește și se separă. În relaţia cu copilul în- 
grijit, mama se simte bună, salvatoare, găsește resurse 
pentru un devotament deosebit. Într-o situație de nor- 
malitate, cu un copil mare ce nu are probleme, nu-și gă- 
sește rostul și tinde să se retragă afectiv. Nu este de mi- 
rare că un copil aflat într-un astfel de context se simte 
vinovat dacă se desprinde, dacă nu-i dă mamei satis- 
facție. El, din iubire pentru ea, poate fi regresat și bol- 
năvicios. Starea de boală este ofranda, cadoul pe care 
copilul se simte dator să i-l ofere mamei. Copilul și 
mama, când vorbesc despre relaţia lor, se centrează pe 
evocarea stărilor de boală și a situațiilor de îngrijire fi- 
zică, corporală. 


Mama anxioasă 


Copilul și mama rămân în relația de început, puter- 
nică și arhaică, unde agresivitatea nu se distinge de iu- 
bire. Motivul acestei stări poate fi găsit în refularea ma- 
sivă a agresivității mamei și în imposibilitatea ei de a se 
relaxa. Mama și copilul își sunt necesari unul altuia, dar 
și chinuitori în același timp. Grija mamei devine îngrijo- 
rare, iar copilul își iubește mama și se teme profund de 
ea. Boala este aici un armistițiu, o etapă în care ambii 
obosesc și simt nevoia relaxării din starea de tensiune. 
Copilul sau mama, îmbolnăvindu-se, spun „piua“, își 
revin pentru a o putea lua de la capăt. În verbalizarea 

relaţiei lor, copilul și mama remarcă stări de agresiune, 
de teamă și de vinovăţie. 


Mama bolnavă 


Durerea psihică, angoasa, anxietatea, îngrijorarea, 
agresivitatea, vinovăția, dorinţa de a încorpora și pose- 
da, de a abandona și de a regresa sunt afecte comune 
majorității mamelor, dar puternic refulate la ceilalți. Așa 
se face că mama, în încercările ei de exprimare verbală, 
se izbește de ziduri de neînțelegere, de judecăţi de va- 
loare, de sfaturi prostești. Aceleași conţinuturi însă, dacă 
sunt exprimate prin intermediul corpului, prin boală, ob- 
țin un răspuns satisfăcător: de înțelegere, suport, îngri- 
jire și satisfacție narcisică. Medicii și anturajul intră în 
acest dialog adesea sesizându-i sursa: „Ești prea solicita- 
tă, prea obosită, stresată — Trebuie să te odihnești“, „Te-ai îm- 
bolnăvit de supărare“. Așa se face că mama poate prefera 
(inconștient) această cale de exprimare a durerii psihice, 
transformând-o într-una fizică. 

Este însă o situație ce afectează profund relaţia cu co- 
pilul. El se simte „stresul“, „oboseala“, „supărarea“ ma- 
mei, locul și numele bolii ei — ceea ce îngreunează ori- 
ce separare. Tot astfel, copilul, vorbitor al limbii materne, 
va prelua aceste forme de expresie pentru a le introdu- 
ce în limbajul său. În această situație, corpul copilului va 
ajunge el însuși un loc de comunicare de afect. Înainte 
însă de structurarea unor astfel de apărări, copilul aver- 
tizează asupra spaimei pe care i-o creează corpul bolnav 
al mamei. Prima sa reacţie este aceea de neacceptare și 
de panică. Copilul se simte nesusținut și cade (psihic) 
așa cum se întâmplă cu un corp căruia i se retează baza. 


422 Speranţa Farca 


Într-o iarnă, am răcit foarte tare, aveam febră și-mi doream 
să stau în pat. Văzându-mă așa, una dintre fetele mele, care 
avea cam doi ani, mi s-a urcat în brațe și cu o furie ce ascun- 
dea disperarea, m-a forțat să mă ridic în picioare și să o plimb 
în braţe prin cameră câteva ore. Cum încercam să mă așez sau 
să stau, îmi striga ca un stăpân de sclavi: „Mergi!, Mergi!“ — 
m-am simţit exploatată și furioasă, dar mi-am dat seama că 
fetița mea era disperată. Văzându-mă neputincioasă, s-a sim- 
tit în pericol. Ea nu avea experienţă pentru a ști (și suporta) 
că este vorba de o boală trecătoare. Ea voia să se asigure că 


funcționez, că „merg“. 


Pentru un copil mic, boala (cronică sau repetată) a 
mamei este, alături de absenţă, una dintre experiențele 
puternic traumatizante. Copilul are nevoie, pentru dez- 
voltare, de susținere, siguranță, constanţă și vigoare, iar 
reacţia sa la slăbiciunea mamei este pe măsura acestei 
nevoi. 


3.2. Frici, coșmaruri, temeri 


Trupul este un sediu vulnerabil și imperfect pentru 
eu. Odată ce copilul se limitează la corpul personal, va 
trebui să-i accepte și lipsurile. În raport cu aceasta copi- 
lul trăiește stări de nesiguranţă și neputinţă pe care nu 
și le poate asuma pe de-a-ntregul. Așa apar fantasmele 
de omnipotenţă, ritualurile expiatoare și sacrificiale cu 
rol de pavăză a integrității corporale. 

Pentru susținerea sa, copilul are nevoie de suportul 
civilizator al tatălui și al comunităţii din care face par- 
te. Ritualurile comunitare de politeţe, de activitate, de 

participare spirituală pot asigura copilul făcând nenece- 
sare ritualurile și simptomele personale. Ritualul și simp- 
tomele copilului arată o slabă asigurare paternă și o mică 
participare la viaţa socială. Un copil care participă la via- 
ţa rituală a comunităţii sale (laică sau religioasă) este scu- 
tit de realizarea simptomului personal (chiar dacă aces- 
ta apare, este slab și nu persistă). Atitudinea față de 
ritualurile și simptomele copilului este și ea foarte im- 
portantă deoarece, prin interdicție, poate să aducă întă- 
riri sau formațiuni de substituție mai ample. 

Am văzut cu câtă ușurință spaime psihice își pot 
găsi exprimarea în corp, cum durerea psihică poate 
deveni fizică. Acum, prin angoasa pierderii integrită- 
ţii corporale putem asista la un fenomen invers: spai- 
mele de afecțiuni ale corpului sunt exprimate în simp- 
tome psihice precum temeri, fobii, compulsii, obsesii, 
ticuri, ritualuri. 

Sensul simptomului psihic este acela de anulare sau 
negare a unei realități greu de acceptat: vulnerabilitatea 
corpului. Negarea poate lua forma amestecării fantasmei 
cu realitatea. 


Realitatea este întoarsă pe dos, iar copilul, simțindu-se 
slab, se afirmă puternic: „Îi trag un pumn zmeului“, „ÎL bat pe 
președinte“. Simţindu-se vulnerabil, își neagă durerea: „Nu mă 
doare, nu mă doare / C-am mâncat fasole tare“. Părinţii apar reîn- 
vestiți ca elemente de atotputernicie personală: „ÎI chem pe tata 
să te bată“. 

În spatele acestor manifestări de putere, copilul se află 
bântuit de spaime și frici. Coșmarurile îi sunt generate de 
sentimentul de a fi mic, copleșit, neputincios, neîntreg, lip- 


sit de părinți. În vis se face că părinții mor sau îl părăsesc, 

că animale mari îl atacă și-l schilodesc, că nu poate fugi sau 


tipa în fața pericolelor. 


Aceste vise sunt relevante pentru fricile diurne. Frici- 
le copilului sunt obișnuite în această etapă și nu se struc- 
turează întotdeauna în fobii sau alte simptome psihice. 
Ele arată cât de complicat îi este copilului să se ia în stă- 
pânire și să se descurce în lumea mare. 

În spaimele sale, copilul are nevoie să fie înțeles, as- 
cultat și crezut. Sursa spaimei este chiar ceea ce simte co- 
pilul, tensiuni cărora el le oferă un nume: balaur, lup, căp- 
căun, Ba-ba-ul, pentru a le face comunicabile. El vrea să 
vadă că părintele, deși îl înțelege, nu are aceeași teamă și 
deci, poate deveni asigurator. Părintele supraviețuiește 
viselor în care copilul îl vede „murit“. După același mo- 
del, copilul va învăţa să supraviețuiască temerilor sale. 


Teama de întuneric 


Apare odată cu instalarea angoasei de necunoscut, 
dar valorifică elemente mai vechi precum spaima de 
aneantizare. Întunericul este la început personificat, ca 
animal devorator ce înghite mediul copilului și pe el. 
Ceea ce nu mai poate fi văzut pare dizolvat în lipsa lu- 
minii, iar singurul antidot este lumina însăși, ea anulează 
lipsa și renaște totul cum a fost. 


Sunt numeroase basmele și miturile ce arată centralitatea 
luminii (a soarelui). Soarele apare ca zeu ce trebuie hrănit și 
păzit pentru a nu fi înghiţit de forţe tenebroase. El poate fi ză- 
ticnit din mersul său, furat și închis de unde numai un 


Făt-Frumos îl mai poate salva. 

Ulterior, întunericul se asociază cu pierderea, cu moar- 
tea, cu uitarea, cu tenebrele inconștientului. Copilul în- 
cepe a se teme de întunericul adus de refulările sale, de 
dorinţele interzise, destructurative. La polul opus se află 
lumina ca recuperare, viață, amintire, afecte acceptate și 
acceptabile. În acest sens, lumina e o speranţă a întune- 
ricului: lumânarea aprinsă devine, simbolic, necesară în 
moarte. Lumânarea se aprinde în reamintirea morților, 
dar și pe tortul sărbătoritului (în reamintirea nașterii 
sale). Lumina este forța albă a spiritului care învinge te- 
nebrele morții și inacceptabilului. 

În angoasa asupra integrității corporale, întunericul 
arată nesiguranța, accentuează neputinţele și imperfec- 
țiunile trupului ca structură, funcție și control. Întuneri- 
cul este un loc de unde se poate isca pericolul, ceea ce 
poate afecta ireversibil corpul. Un corp se înţelege că tre- 
buie păzit mai bine în astfel de condiţii. 


Teama de animale 


Se originează chiar în această etapă, când copilul în- 
vaţă să se limiteze la specia sa. Tot ceea ce ţine de preis- 
toria sa, elemente anterioare civilizației sunt proiectate 
asupra animalelor și refulate la sine. Copilul nu mai în- 
țelege animalul, căci s-a delimitat de el. Este o distanță 
între specii ce rămâne menţinută prin teamă. Teama îl fe- 
rește pe om de „animalul din el“, de nesiguranța distinc- 
ției speciei sale. Animalul reprezintă, de asemenea, refu- 
latul, nepermisul, inconştientul. Temerea copilului se 
adresează de fapt cenzurii (întruchipată de părinţi), a 
faptului că ar putea lăsa să iasă la iveală elemente tene- 
broase, animalice. Așa se face că în temerile de animale 

ale copiilor, în spatele reprezentării acestora, se află ima- 
ginea părinților (S. Freud). 


Fabula utilizează o proiecție directă și voită a umanului în 
lumea animală (aceasta se poate petrece în condiţiile existen- 
tei unei apartenenţe clare). 

În basme, Făt-Frumos se distinge de semeni prin faptul că 
poate utiliza elemente inconștiente, devenite tabu pentru cei- 
lalţi. Doar el își permite să înțeleagă limba animalelor, să uti- 
lizeze forța, sfatul, ajutorul și înțelepciunea lor. Specialul său 
constă într-o problemă de refulare, el nu-și uită originea ade- 
sea animală (porc, șarpe, căţel, pisoi) și de aceea nu știe să se 


teamă. 


Teama de animale exprimă, în condiţiile refulării, 
opoziția omului la civilizație, pe fondul nevoii de lege 
paternă (care fie nu există, fie este prea laxă). 


Un câine puternic ce atacă în vis copilul hiperbolizează un 


tată puternic care nu asigură, rămânând doar ameninţător. 


Băieţii, din nevoia lor de asigurare paternă, sunt 
mai adesea bântuiți de astfel de spaime. La fetiţe, apa- 
re mai degrabă reversul temerii: dorința, grija pentru 
animale. 

Relaţia primară cu mama (suptul) este acum reconsi- 
derată în lumina pericolului adus de fuziune: riscul de a 
pierde părţi din sine în această uniune. Așa se face că re- 
chinul, vulturul sau lupul pot mușca sau devora copilul 
cu totul. Orice animal care ronțăie, mănâncă, mușcă poa- 
te deveni periculos pentru integritatea corpului copilu- 
lui. Împotriva acestei legi materne, a foamei și a satisfacerii 

ei Cu un corp viu, se așază legea paternă civilizatoare ce 
apără integritatea copilului, interzicând hrănirea cu cor- 
puri vii. Acum se sfârșește epoca lui „tot ce zboară se mă- 
nâncă“. Hrănirea devine astfel un comportament rituali- 
zat, cu reguli și interdicții. În Biblie, în Coran și în toate 
scrierile care impun civilizația în „numele tatălui“ se află 
descris în detaliu ceea ce se poate mânca și ce nu, inter- 
dicţiile și condiţiile mesei civilizate. 


Animalele suportă proiecții fobice și contrafobice, pro- 
iecții ale unei imagini refulate sau ale unor dorințe. Anima- 
lele pot înlocui prietenul de nădejde (cățelul de companie), 
sprijinul matern (vaca ce dă lapte, oaia ce dă lâna acoperi- 
toare) și patern (câinele de pază). Ele pot suplini nevoi (de 
iubire, afecţiune) și pot compensa lipsuri (de forță, putere, 
agilitate). 

Uneori „iubirea“ pentru animale poate prinde aspecte pa- 
tologice, tinzând să abolească apartenenţa la specia umană 
(atacarea oamenilor pentru apărarea animalelor, lăsarea unor 
moșteniri pentru animale). Aici, „iubirea“ pentru animale este 
contrafobică. Prin refuzarea civilizaţiei, este negată contribu- 
ţia paternă la înființarea și dezvoltarea proprie. 

Vrăjitoarele, aflate în afara civilizaţiei (în păduri, în afara 
satului, în locuri pustii), sunt însoțite de animale. Ele refuză 
să renunţe la omnipotenţă pentru a fi „în rândul lumii“, la fel 
ca toți ceilalţi. Refuzul lor se îndreaptă de fapt, cu agresivita- 
te, împotriva tatălui (de aici și furia cu care erau arse pe rug 
„în numele Tatălui“). Forţa de refulare nu se orientează spre 
starea de mamifer (stare de nediferențiere de mama), ci spre 
forța paternă civilizatoare. Tatăl interiorizat este atacat, refu- 
zat, anulat odată cu renunţarea la civilizație și la distincția 


uman-animal. 

Teama de răniri 


Corpul, devenit sediul vieţii, este un talisman ce tre- 
buie păstrat intact. Cu toată grija însă, trupul se vădeș- 
te departe de a fi invulnerabil: el se rănește, se îmbolnă- 
vește, se toropește de oboseală. 

Copilul care își prețuiește corpul va avea curiozitate 
și spaimă față de rană, rănire, dizabilităţi. Va dori să știe 
ce provoacă toate acestea, cum le poate evita sau supor- 
ta, dacă există remedii. Își va spori interesul pentru 
boala altora, inițiind construcția empatiei și milei. Ast- 
fel, copilul devine impresionabil, el preia din context 
exemplele și sugestiile de boală pentru a vedea dacă le 
poate face față, dacă le poate gestiona în corpul său. Co- 
pilul rănit, văzându-și corpul afectat, va plânge nu de 
durere, ci de disperare. De aceea, copilul are nevoie de 
un mediu securizator, și nu angoasant sau ipohondru. 


Un copil, dacă vede un om tușind rău, va începe și el, in- 
voluntar să tușească. 

Când un copil este întrebat dacă îl doare burta, cel mai 
probabil va spune „da“. El va înţelege întrebarea ca pe un în- 
demn, ca pe un prilej pentru a descoperi că îl doare cu ade- 


vărat burta. 


Starea de sănătate fizică a copilului este, în această pe- 
rioadă, un barometru al stării de sănătate psihică a me- 
diului său. Copiii crescuţi de către bunici sau părinți ipo- 
hondri se confruntă cu o mai mare sugestie de boală și 
de aceea ei au o sănătate mai fragilă (adică o mai mare 
capacitate de exprimare în corp a tensiunilor, agresivită- 
ților și conflictelor). Bunicii, aflați la vârste de confruntare 

cu neputinţe funcționale, își reînvestesc trupul propriu, 
iar cel al copilului poate fi un bun recipient pentru în- 
grijorare și boală (cu care, astfel, nu se mai confruntă 
personal). 

Oricum, aceasta este o etapă de refulare a legăturii 
de corporalitate și limbă maternă cu mama. Exprimarea 
de sine, supusă refulării, adesea își găsește expresia în 
corp. „Nu știu alții cum sunt“, dar civilizația europeană 
așa se constituie și nu e de mirare că „stresul“ (deci o 
stare psihică) a ajuns să fie cauza evidentă și necontes- 
tată a multor boli fizice. În această linie a civilizației in- 
tră și copilul, nu întâmplător, odată cu integrarea sa în 
colectivitate (la grădiniță). 


Teama de schimbare 


Apare pe fondul învestirii corpului din nevoia con- 
stanţei de sine (în condiţii de creștere și transformare). 
Copilul se teme că, dacă schimbă ceva la sine, se va pier- 
de, va deveni altul. Este o teamă ce poate fi întâlnită sub 
diferite forme la majoritatea copiilor: unii se tem să-și 
spele părul, să-și taie unghiile, să vină sau să plece de 
acasă, să îmbrace altfel de haine decât cele obișnuite, al- 
ţii se tem de achiziții motrice sau intelectuale, alții de re- 
laţii sociale și tot așa. Unele temeri își pot păstra forme 
„cosmetizate“ de manifestare întreaga viață, oferind in- 
dividualității umane un fel de a fi personal, recognoscibil 
prin preferinţe, obiceiuri, tabieturi. Alteori, aceste temeri 
pot îmbrăca forme îngrijorătoare, paralizante pentru dez- 
voltare. Copilul poate refuza să crească (fizic, psihic sau 
intelectual); poate refuza să înveţe, să înţeleagă, oferind 
un fals tablou de retard intelectual; poate refuza să 

crească fizic sau poate refuza să se integreze în grupul 
de copii. 


Un pacient de patru ani, la grădiniţă, stătea retras la o mă- 
suţă și țipa îngrozitor când vreunul dintre copii se apropia de 
el. Odată m-a întrebat: „Tu cum de mă recunoști dintre toți co- 
piii, de ce nu greșești și nu crezi că sunt altcineva?“ — întrebarea 
lui m-a derutat. Copilul a povestit că tatăl lui, medic gineco- 
log, spunea că toți bebelușii seamănă între ei și că nici mame- 
le nu își recunosc copiii. El însuși nu voia să „se amestece“ cu 
ceilalți copii pentru a nu deveni de nerecunoscut pentru 
mama sa. Băiatul arăta de fapt imposibilitatea tatălui de a-l 
susține în asumarea socialului, situaţie care îl trimitea spre re- 
plierea în relaţia de bebeluș cu mama. Copilul „nu dădea vra- 
bia din mână (relaţia sigură cu mama) pentru cea de pe gard 
(o relaţie cu tata care nu-l securiza suficient)”. 

O pacientă de cinci ani (ce părea fizic, de trei) își dispera- 
se mama. Îi făcea o grămadă de investigații medicale pentru 
a găsi cauza stopării creșterii ei. Nimeni nu știa ce are, niciun 
tratament hormonal sau de nutriție nu a avut vreun rezultat. 
Fetița mânca bine, îi plăcea să se joace și părea fericită, dar 
vorbea ca un bebeluș. La una dintre ședințe mi-a povestit un 
secret: „oamenii din sat nu știu, dar mami îmi mai dă încă să beau 
seara lapte din biberon“. Secretul nu era practica (inofensivă de 
altfel), ci semnificaţia ei pentru mamă. Secretul se referea de 
fapt la ambivalenţa, nehotărârea mamei între a avea un bebe 
și un copil mare, între a avea un copil pentru sine și unul in- 
tegrat în comunitate, în „sat“. 

Un pacient de șapte ani se purta ca unul de doi ani, ofe- 
rind impresia unui copil retardat. Părinţii voiau să demon- 
streze cu orice chip „normalitatea“ copilului lor, ei se îndrep- 


tau cu furie de oameni răniţi către educatoarele copilului. 

Inconștient, se învinovăţeau pe ei înșiși, unul pe altul, pentru 
starea copilului. Vinovăţia era un liant puternic, unificator, pe 


care copilul nu-și putea asuma să-l „dizolve“ cu creșterea sa. 


4. Elemente de echilibru și asigurare 


In faţa atâtor frici și temeri se iscă nevoia de asigura- 
re prin invocarea tatălui securizant, menţinut matern 
prin superstiție, verbalizare și joc. 


4.1. Limitatori ai eului 


Interdicţiile asiguratoare, regulile cu sens de ordona- 
re și securizare oferă copilului cadrul necesar pentru 
dezvoltare, desprindere de mama și acces la social. 

Regula impune norma, normalul natural și social pe 
care copilul și-l însușește prin modelul părinților. Regula 
oferă copilului ordinea timpului său, îl asigură împotriva 
haosului, îl extrage din simbioza maternă. Este o formă 
de ordonare a timpului, a spaţiului, activității și implică- 
rii sociale, independentă de mama ca atare. Se organizea- 
ză și menţine un spaţiu intermediar între copil și mamă 
ce permite inserarea în social a ambilor. Este un hotar de- 
limitator, asigurator, dar și un bun conţinător de angoa- 
să. Prin faptul că regula limitează plăcerea și solicită efor- 
tul, este un sacrificiu impus copilului din afară, dar care 
scutește de sacrificii personale supradimensionate. 

Pentru copil, punctul „fierbinte“ (de interes și angoa- 
să) este corpul, menţinerea integrității și funcționalității 

sale. Cum cerința lui se învârte în jurul acestei teme, și 
sensul sacrificiului este conceput în același registru. Prin 
urmare, orice sacrificiu gândit de copil în această etapă 
nu poate fi văzut decât ca o amputare psihică, organică 
sau funcțională. În acest context, regulile și sacrificiul de 
a le respecta apar ca salvatoare. Ele degajează copilul de 
temeri intense și grele. 

Un copil al cărui comportament este constrâns de re- 
guli nu poate fi copleșit de angoasă. Copilul ce face sa- 
crificiul de a se supune regulii nu se mai simte dator 
să-și mai impună un altul. Sacrificiul este deja realizat, 
iar copilul poate fi liber, ba, mai mult, are șansa de a se 
revolta, de a-și deversa nemulțumirea în exterior. 

Regula, ca orice element formativ, are două fațete: una 
paternă și alta maternă. Astfel, sub aspect patern, ea apa- 
re ca normă (ce permite intrarea în normalul social, în 
lumea civilizată). Apartenența copilului la civilizaţie îi 
permite capacitatea de gestionare a distanțelor sociale 
(prin politețe), posibilitatea de a folosi achiziţii ale știin- 
tei și tehnologiei moderne. Sub aspect matern, regula 
apare ca sacrificiu ritualizat (ce facilitează accesul la cul- 
tură). Aici, ritualul cultural este la început magic, mistic 
și mai apoi filosofic, facilitând conectarea la tradiţii și 
obiceiuri, la practici religioase. 

Regula ca normă ține de impunerea paternă prin care 
familia se reorganizează după principii sociale și nu 
după nevoile cuplului mamă-bebeluș, ca până acum. Fa- 
milia, organizată după reguli, intră „în rândul lumii“, 
devine un cadru asigurator, consistent, stabil și predic- 
tibil, deci favorabil dezvoltării copilului. Este o familie 
unde copilul se poate simţi în siguranţă pentru a crește, 
pentru a se individua. O familie cu reguli este ca toate 

celelalte, chiar dacă are particularități, ea permite copi- 
lului ieșirea în lumea organizată după reguli similare. 

Regula din ritual îi permite, de asemenea, copilului ie- 
șirea de sub starea direct simbiotică cu mama. Simbioza, 
acum se poate realiza cu un semnificant matern general, 
reprezentat de comunitatea de limbă, idei și obiceiuri. Co- 
munitatea este o formă sublimată a relaţiilor simbiotice 
cu mama. Ritualurile din cadrul ei oferă o modalitate mas- 
cată și normată de manifestare a fricilor. Ritualul unei co- 
munității salvează de ritualul obsesional individual și ofe- 
ră participarea la atotputernicie prin sacrificiu personal 
foarte diluat. De aceea, ritualul comunității, spre deosebi- 
re de cel individual, permite o dezvoltare sănătoasă. 


Ritualul la acest nivel este, de fapt, o formulă de con- 
tinere și limitare a sacrificiului corporal. El ocupă locul 
rămas gol în urma refulării stărilor de atotputernicie 
(personală și a părinţilor). Atotputernicia, acum este ex- 
pulzată într-un exterior intangibil (inatacabil, dar și im- 
personal — deci magic). Ritualul asigură posibilitatea 
participării la această proiecție. 

Ritualul este magic (presupune participarea la o for- 
mă imaginară) și real (structurează rigori stricte și prac- 
tici). El îmbină deci imaginarul cu realul și de aceea, în 
afara unei structuri simbolice (comunitatea de pildă), se 
ajunge la dezechilibru. Și aici, ritualul este necesar și be- 
nefic, dacă aparţine unei comunități, și patologic, dacă 
este individual. La nivel individual, ritualurile devin re- 
pede copleșitoare (comuniunea cu o putere totală este 
greu de suportat de unul singur). De aceea, participarea 
copilului la viața comunității este necesară pentru echi- 
librul și sănătatea sa psihică. 

Pentru copil, participarea la viața ordonată, organiza- 
tă și ritualizată a comunității este o șansă. În lipsa aceste- 
ia, tentația obsesionalului, a ritualului propriu, este mult 
prea mare. Această nevoie devine mai importantă pentru 
băieți, deoarece în părăsirea identificării materne ei au ne- 
voie de un substitut și de o asigurare. În timp ce pentru 
femei, corpul este un loc al exprimării (adesea prin simp- 
tom și boală), la bărbaţi corpul folosește ca monedă de 
schimb în ritual, explicând incidența mai mare a stărilor 
obsesionale. De aceea, băiatul (ca și mama lui) are cu atât 
mai mult nevoie de sprijinul tatălui și al comunității. 


Un pacient adult avea un întreg ritual de îmbrăcare și în- 
călțare care să-i asigure plecarea de acasă. În primele trei ṣe- 
dinţe „s-a făcut bine“, el înlocuind ritualul personal cu regu- 
lile psihanalizei. Abia după aceea psihanaliza a putut funcționa 


cu adevărat terapeutic. 


Ritualul este o formă culturală de a face față angoa- 
selor de separare, de necunoscut, de moarte, dar mai ales 
de pierdere a integrității corporale. Aceste stări trăite în 
singurătatea individuală își pot găsi exprimarea și con- 
ținerea la nivelul trăirilor comunităţii: de tradiţie, artis- 
tice, religioase, de muncă. 

Forța comuniunii umane este dată de ritual, iar sen- 
sul acestei comuniuni este acela de creare a unui recipient 
comun pentru conținerea angoaselor individuale și a unei le- 
gături nonindividuale cu atotputernicia. 

Un ritual este o înșiruire de acțiuni cu sens magic, se 
petrece cu mare exactitate și are pentru comunitate un 
rol expiator, dar și de comunionare, de întărire a legătu- 
rilor afective între indivizi. 

În poveștile Africane, decăderea tuturor statelor apare ca 
fiind cauzată de renunţarea la ritualul vechi (care cel mai ade- 
sea presupunea sacrificiul uman). Acest fapt arată forța de co- 
eziune și de menţinere a sensului profund al existenţei unei 
comunități cu un rol important pentru indivizii ei. Dacă o co- 
munitate nu mai este conținătoare de angoasă, atunci ea se di- 


zolvă, nu-și poate justifica efortul de a fi menţinută. 


Comunitățile actuale se creează spontan, din nevoia 
risipirii angoaselor individuale comune și se dizolvă 
odată cu temerile. Sunt comunităţi care nu pot fi consti- 
tuite organizat și nici împiedicate să existe atunci când 
se formează. 


Un exemplu îl constituie comunitățile de mame cu copii 
mici create spontan în parcuri. Acestea au un loc de întâlnire 
și un mod specific de manifestare. Scopul lor este dat de ne- 
voia mamelor de a fi înţelese, de a găsi susținere pentru an- 
goase, de a nu se simţi singure cu trăirile lor. Împărtășirea nu 
este verbală, dar efectul de susținere nu poate fi tăgăduit. 
Aceste comunități se dizolvă de la sine când copiii cresc. Ma- 
mele, atât de importante unele pentru altele, redevin străine, 


înstrăinate fiecare de interesul propriu care se schimbă. 


4.2. Superstiția 


Este o modalitate magică de veghere a respectării le- 
gilor (naturii și societăţii) în scopul asigurării individu- 
lui. Ea are o formă maternă și un conţinut patern, se afir- 
mă ca o structură de mijloc, de trecere de la o lege 
(maternă) la alta (paternă). 

Scopul superstiției este unul de asigurare, mijloacele 
folosite sunt magice, iar contextul este unul al spaimei. 
Sentimentul de pericol generează spaima în raport cu 
care e nevoie de asigurare. Cadrul de apariţie a super- 
stiției ține de separarea de lumea primitivă, arhaică și 
permite accesul la social. 

Superstiția se formulează în raport cu un pericol deja 
petrecut (după modelul nașterii). Ea structurează retroac- 
tiv anularea unor acțiuni întâmplate (întoarce timpul). 
Realizarea sa nu este posibilă decât la nivelul timpului 
arhaic (care este reversibil), al inconștientului. 

Superstiţia este o spaimă a lipsei de ordine extrasă de 
la nivelul stării psihice și adusă în acțional: „Dacă faci x, 
se întâmplă y“, „Dacă se întâmplă a, se poate face pentru con- 
tracarare, b”. Ea găsește „drumul înapoi“, capacitatea de 
reluare a timpului trecut. 

Superstiția este, pentru copilul mare, ceea ce este 
„mersul cu spatele“ pentru copilul mai mic. Nu este de 
mirare că sunt folosite ca acte de anulare elemente ce țin 
de copilăria mică: pielea goală, mersul înapoi, scuipatul 
în sân, datul peste cap. Acţiunile se reiau de trei ori (nu- 
măr semnificativ pentru înființare și naștere) pentru a 
șterge totul și a o lua de la capăt (anulare, reînființare, 
reluare). Actele simbolice vizează fie reînființarea pro- 
prie (purificarea), fie reluarea lumii dintr-un timp ante- 
rior evenimentului nedorit. Sensul important al super- 
stiției este acela de a schimba un rău, „ghinion“, în bine, 
„noroc“. 

Superstiția apare îndată ce omul începe a se simți la 
întretăierea nenumăratelor întâmplări psihice conștien- 
te și inconștiente pe care nu le poate nicicum controla 
(imediat ce iese de sub pavăza legii materne). 

Tema centrală în superstiție este aceea de a părăsi o 
lume sigură (casa, spaţiul cunoscut — lumea intrauteri- 
nă) pentru o alta, nesigură și plină de pericole (exterio- 
rul, lumea largă, necunoscută). Modelul său este unul 
deja cunoscut: nașterea. 

La acest nivel, orice implicare este trăită ambivalent 
(se pierde ceva pentru a se dobândi altceva). 


Superstiţia întoarcerii din drum arată starea de ambivalen- 
tă în fața plecării și oferă o modalitate de conținere pentru an- 
goasă. Astfel, se spune că dacă un om pleacă de acasă, dar tre- 
buie să se întoarcă înapoi pentru că a uitat ceva, va fi pedepsit 
prin neizbândă în drumul său. Există însă remediu pentru re- 
întoarcere: trei pași cu spatele, ca o întoarcere a întoarcerii. Re- 
întoarcerea arată nehotărârea, ambivalenţa omului ce se des- 
prinde cu greu de spaţiul cunoscut. Prin uitarea unui obiect 
important (obiect-sine), omul își oferă motiv pentru revenire. 
Întoarcerea se face în spaţiul asigurator, de succes, ce apără 
omul de necunoscutul văzut ca eșec. Nu întoarcerea din drum 
determină insuccesul, ci ea se oferă ca alternativă la eșecul si- 
gur și evident din mintea omului. Acest sens al succesului și 
eșecului poate fi schimbat prin reorientarea omului, prin re- 
luarea întoarcerii (reîntoarcere tratată prin mersul cu spatele). 
Omul se plasează sub pavăza unei forțe atotputernice, protec- 
toare, îmbunată prin sacrificiu (regresia): mersul cu spatele. Bi- 
neînțeles că „mersul cu spatele“ poartă semnificaţia anulării, 
a mergerii înapoi, a mergerii „orb“, lăsând hotărârea în mâna 
destinului — este deci o revenire la „braţele mamei“. 

Scuipatul în sân îndepărtează gândurile rele printr-o re- 
luare simbolică a suptului asigurator al sânului matern, dar 
și printr-o aruncare agresivă în care dorinţa este refulată, stu- 


chită, negată: „ducă-se pe pustii“. 

Exprimarea din superstiție permite o decodificare a 
mesajului inconștient și o manipulare favorabilă a tim- 
pului arhaic. Superstiţia găsește soluţia de interpretare 
și anulare a întoarcerii, a nehotărârii și îndoielii, oferă 
pază și protecţie. 


În psihoterapia cu copiii am întâlnit numeroase supersti- 
ţii, unele mai generale (convingerea că vederea unui popă 
aduce noroc, iar a unei pisici negre aduce ghinion) și altele 
personale (nu e bine să bea apă de la țâșnitoarea din parc, să 
treacă prin faţa plopului din spatele grădiniţei). De fiecare 
dată, exista și un remediu: degete încrucișate, purtarea unei 
pietre albe cu noroc, săritul într-un picior, mersul cu spatele, 
mersul cu ochii închiși, ocolitul pomului, strângerea pumni- 
lor, purtarea unor obiecte norocoase, rostirea unor cuvinte ma- 
gice... Rolul remediului oferea copilului un control al situa- 
ției, el putea gestiona „ghinionul“ cu condiţia să fie „iniţiat“, 
adică păţit. Pățania oferă o pildă personală și de învăţare pen- 


tru evitarea consecinţelor nedorite. 


Superstiţiile apar în copilărie, dar îi depășesc cu mult 
cadrul, invadând lumea adultă în situații tabu (la căsăto- 
rie, nașterea unui copil, înmormântare), în spaţii tabu (bi- 
serică, mănăstiri, ruine, case părăsite), prin persoane tabu 
(preoți, vrăjitoare, ghicitoare, moașe, văduve), obiecte tabu 
(icoane, moaște, talismane, obiecte de cult). Ele apar și 
în viața cotidiană la întâlnirea cu refulatul, prin gânduri 
tabu (dorinţe sau spaime) și sunt contracarate de gesturi 
expiatoare (bătaia în lemn, semnul crucii, scuipatul în 
sân), prin ziceri și aprecieri („Doamne ferește“, „a pășit 
cu dreptul“, „l-a fermecat“, „i-a luat Dumnezeu minţile“, 

„l-a deocheat“), prin explicaţii supranaturale, credințe în 
zodii, tămăduitori, ghicitori. 

Comunitatea umană preia credinţe, temeri, frici, do- 
rințe personale și le organizează în superstiții pentru 
normarea strictă și riguroasă a vieții sociale. Individul, 
pentru a dispune de protecția comunităţii, se supune ri- 
gorilor ei care îi normează întregul cotidian. Asemenea 
unei mame, comunitatea îi spune omului ce, când, cum 
să facă un lucru sau altul, îi aduce explicaţii și îi formu- 
lează interdicții. 


În satul tradițional românesc, cănile și farfuriile se pun cu 
gura în jos (ca să nu intre duhurile rele); este interzisă spălarea 
rufelor lunea, gătitul marțea. Ca și copilul, adultul nu are voie 
să iasă din casă după asfinţit. În cinstea soarelui și a luminii se 


postește (interdicția de a mânca se ridică după asfinţit)... 


Comunitatea impune tuturor membrilor săi interdic- 
ţii numeroase și greu de suportat, dar ele au rostul de a 
salva de sacrificii, obsesii și ritualuri personale, de a se 
opune nebuniei. Sacrificiul colectiv poate fi mai mic (în- 
sumează efortul tuturor în beneficiul fiecăruia în parte) 
și nu are semnificație patologică. „Nebunul“ satului este 
tocmai cel ce nu-și asumă regulile comunității, cel ce-i 
refuză protecţia și de aceea este nevoit să facă un sacri- 
ficiu personal. El suportă singur toate angoasele fără a 
dispune de un conţinător extern. 

Superstițiile stabilesc interdicții legate de spaime de 
vătămare prin: întuneric, foc, apă, foamete, secetă, boa- 
lă, pierdere, cădere. Sunt spaime de lucruri știute și ne- 
știute simţite puternic de către copilul ce își apără cor- 
pul. O viață ordonată de legi și interdicții într-o lume 

guvernată de aceleași reguli pare mai predictibilă, mai 
puţin expusă necunoscutului, mai ușor de gestionat. 

Superstiţia, ca apărare împotriva unor spaime deja re- 
fulate, ajunge să ateste existenţa inconștientului. Omul 
nu este doar ceea ce se vede; corpul e pus în mișcare de 
legi psihice care scapă exprimării, dar care îi atestă com- 
plexitatea, trecutul, interioritatea, spiritualitatea. Omul — 
limitat la corp nu diferă de mamifer, dar când se perce- 
pe ca unitate amplă a ceea ce a fost și va fi, a ceea ce sim- 
te și gândește, a temerilor și asigurărilor, a legăturilor ne- 
văzute cu lumea de dincolo — nu mai are dubiu asupra 
umanității sale. Animalele, pot fi și ele afectate psihic de 
spaime, traume, experienţe și ele pot somatiza, dar su- 
pestiția este specific umană. 


4.3. Refularea limbii materne 


Exprimarea prin cuvânt poate fi alternativă pentru 
boală (fizică și psihică) și pentru tulburarea comporta- 
mentului, ceea ce dă eficiență psihoterapiilor axate pe 
verbalizarea afectelor. 

Verbalizarea însă nu dizolvă orice simptom și nici nu 
permite înțelegerea mecanismului de producere a aces- 
tuia. De asemenea, cuvântul nu se opune refulării, ba 
chiar poate sluji și facilita unele rezistențe. De aceea, în 
psihanaliză, doar verbalizarea transferului și elaborarea 
pot fi considerate cu adevărat valoroase. 

În viață însă, verbalizarea de ori ce fel ar fi ea, este 
preferabilă actului. Deși cuvântul „poate răni“, poate su- 
păra, poate genera replici, tot mai bine e să „spui decât 
să dai cu parul“. 

Prin angoasa de pierdere a integrității corporale, omul 
intră în etapa dihotomiilor: animal-uman, feminin—mas- 
culin, tradiție-civilizație, familie-comunitate, natural-so- 
cial, limbă maternă-limbaj social. Această din urmă dis- 
tincție încheie procesul de refulare a limbii materne (ca 
exprimare de afect). 

Copilul, prin angoasa de separare, s-a descoperit sin- 
gurul vorbitor al limbii materne (mama părăsind treptat 
înțelegerea sensurilor chiar de ea create). Acum, din ne- 
voia de aderare la social, se simte nevoit să renunţe și el 
la această formă de exprimare. Băiatul, mai mult decât 
fata, va „uita“ limba care l-a constituit psihic, deși va 
căuta mereu un exponent feminin (matern) pentru ex- 
primarea de sine. 

Socialul se opune „limbii materne“, exprimării de 
afect. De aceea actele de socializare (comunicarea socia- 
lă și educaţia) întăresc această refulare. Deși benefică, ex- 
primarea afectelor prin intermediul cuvântului este o 
cale pavată cu rezistenţe ce tinde să fie deturnată educa- 
tional și social spre alte forme de manifestare: punerea 
în corp, în simptom, în artă, în acțiune. 

Cum nicio refulare nu poate fi completă, nici refula- 
rea limbii materne nu va fi. Deși socialul impune o struc- 
tură riguroasă de exprimare verbală, comportamentală, 
mimico-gestică, aceasta va pluti într-o „baie“ de limbă 
maternă, de ale cărei turbulenţe va depinde întotdeau- 
na. Cu toate că limba maternă nu mai este vorbită, ea nu 
va fi niciodată o „limbă moartă“. Oamenii își păstrează, 
chiar în condiţii de civilizație, capacitatea de a utiliza in- 
conștient mecanisme refulate. Limba maternă continuă 
să fie operațională și după refulare, dar nu-și mai dez- 
văluie traseul. 

Mama „știe“ unele lucruri despre copilul ei, fără a putea 
spune cum le-a aflat, la fel și îndrăgostiţi și cei aflați în situa- 
ţii sau stări periculoase. Limba maternă refulată devine astfel 
explicativă pentru fenomene precum previziunea, premoni- 
ţia, telepatia, dar și pentru trăiri obișnuite, cotidiene precum 
intuiţia, anticiparea, reacția imediată, gândirea în timpul ex- 


primării, empatia, înțelegerea comunicării de afect. 


Civilizaţia, prin educaţie, încearcă a se opune lim- 
bii materne sub binecunoscuta justificare: „Nu e fru- 
mos să vorbești așa“, „Nu se cuvine să vorbim despre 
asta“. 

„Frumosul“, „binele“, „cuviința“, „cumsecădenia“ în- 
cep a se opune exprimării directe de afect. Afectul, pen- 
tru exprimare, are nevoie de o elaborare. El nu se mai 
poate prezenta direct, imediat, așa cum nici corpul uman 
nu se mai arată gol în lume. Este o măsură pentru ca 
afectele nude să nu fie exprimate în act, în corp, în cu- 
vânt sau proiectate asupra altora. 

Educaţia, în această lumină, devine terapeutică. Ca 
orice terapie însă, își are și ea caricaturile sale. Așa pu- 
tem întâlni interdicții impuse copiilor, în numele edu- 
caţiei, care au la bază motive ale adulţilor, lipsite de 
cumsecădenie: nevoi narcisice, evitări ale disconfortu- 
lui propriu, menţinerea abuzivă a unei poziţii de au- 
toritate. 


Aici se înscrie cerința adresată copiilor de către unii pă- 
rinţi: „să nu spună din casă“ (la care se pot adăuga: negarea 
adevărului spus de copil, pedeapsa cu tăcerea sau ironizarea). 
Impunerea tăcerii simbolizează pedeapsa cu moartea: persoa- 


na este exclusă, anulată, negată în chiar existența ei. 

„A nu spune din casă“ semnifică pentru copil a nu ex- 
prima ceea ce simte (în sufletul și corpul său — casa lui). 
I se cere limitarea la mesajul de politeţe, la ceea ce alții 
vor să audă, la haina golită de conţinut. Pe această bază, 
politeţea nu se înscrie în linia civilizării, ci în sensul opus 
ei, ca oportunism și minciună. Cuvintele par a fi făcute 
pentru acoperire, mascare a ceea „ce se petrece în casă“. 
Dacă ce se petrece în casă nu poate fi povestit, înseam- 
nă că este ceva rușinos (nefiresc, imoral sau ilegal) — iată 
unde se află baza conflictului dintre esență și aparenţă, 
dintre a fi și a părea. 

Interdicția de verbalizare poate avea și variante de ex- 
primare precum secretul sau modificarea. Astfel, copilu- 
lui i se spune doar ce poate transmite la rândul lui, i se 
ascunde realitatea sau îi este prezentată lacunar, modi- 
ficat. Este o situație în care copilul se simte dator să ex- 
prime exploziv, cât mai vizibil, adevărul în corpul pro- 
priu: pe piele, în simptome evidente pentru toată lumea 
ce atrag atenția ca un țipăt. Privitorii copilului cu astfel 
de simptome se simt jenați, au sentimentul că au parti- 
cipat la ceva nepermis, că li s-a spus ceva ascuns pe care 
nu-l pot nici ei exprima. 


O pacientă adultă, profesoară de istorie, vorbea înverșu- 
nată despre nevoia copiilor de a li se prezenta la școală istoria 
adevărată a României. Istorie care, în opinia ei, era plină de 
domnitori afemeiaţi. De la această discuţie și-a amintit dez- 
amăgirea personală pe care a încercat-o când avea 20 de ani 
și a descoperit că tatăl ei mai fusese căsătorit înainte de a se 
însura cu mama sa. Avea sentimentul că până atunci a trăit în 
minciună și că nu poate să se încreadă în nimic din ceea ce fu- 


sese. În aceeași etapă a analizei a avut o problemă a coloanei 

vertebrale care a necesitat tratament. „Adevărul“ descoperit 
conștient la 20 de ani fusese de fapt știut dintotdeauna, dar 


luase calea exprimării în corp. 


Adesea părinţilor le este greu să renunţe la imaginea 
idealizată din mintea copilului și de aceea i se prezintă 
modificat, în funcție de ceea ce consideră ei „model 
ideal“. Adesea, aceste mistificări de sine se ascund în 
spatele unor justificări precum vârsta fragedă, neputin- 
ţa copilului de a înţelege, grija pentru liniștea lui. Copi- 
lul la rândul lui știe ceea ce i se ascunde, dar respectă ne- 
putinţa părinţilor de a vorbi despre lucruri neacceptate. 
El însuși își refuză exprimarea și „înmormântează“ se- 
cretul în corpul său, mortificând o parte din sine. Astfel, 
când adulţii țin un secret sau pretind unui copil să-l 
țină — trebuie să aibă conștiința semnificantului morții 
impus odată cu interdicția de a vorbi. Aici religia crești- 
nă, prin tehnica spovedaniei, devine în mod veritabil te- 
rapeutică. Verbalizarea nu este urmată de reacții ale cor- 
pului decât dacă ea s-a aflat sub interdicţie. Conflictul 
intern dintre impulsul sănătos de a vorbi și interdicția 
parentală apare cel mai adesea sub forma imobilității fi- 
zice, a durerii la mișcare ce poate afecta chiar axul cen- 
tral al verticalizării umane (tatăl — coloană vertebrală). 

O altă modalitate de a impieta exprimarea verbală 
este aceea de evitare a cuvântului prin folosirea imagi- 
nii. „A cuvânta“ este înlocuit de „a arăta“. Un copil, pen- 
tru a evita explicația, arată cu degetul și spune „asta“, la 
fel de infantil pot proceda uneori și adulții. 

„A arăta“ în locul lui „a explica“ deplasează accen- 
tul de la gândire la act, de la înţelegere către acţiune. 
Majoritatea tulburărilor de comportament ale copiilor, 

adolescenților și chiar adulţilor se datorează unei astfel 
de substituții. „A arăta“ și „a face“ se petrec în spațiul 
real, obnubilând simbolicul, întrerupând accesul la el. 

În situaţia copilului cu tulburări de comportament se 
poate observa că nu există o refulare a limbii materne. 
Aceasta fie nu s-a constituit (în absenţa unei relaţii fuzio- 
nale cu mama), fie mai continuă încă (în absenţa unui tată 
limitator). În primul caz este vorba de o deprivare afecti- 
vă, iar în al doilea, de absenţă a limitelor. Și într-un caz, și 
în celălalt, copilul pare a cere societăţii ceea ce i se cuvi- 
ne, dar nu i s-a oferit. Este o carenţă handicapantă care îl 
face pe copil să simtă că sacrificiul său a fost prea mare și 
el trebuie recompensat prin frustrarea lumii întregi. 

„Pudoarea“, „inocenţa“, „incapacitatea de înțelegere“ 
sunt mai mult justificări adulte, decât realități ale copi- 
lului. Pentru a crește liber și civilizat, copilul are nevoie 
de îngrijire dublată de cuvinte, de acces la adevărul is- 
toriei sale. De aceea, chiar dacă exprimările sale sunt 
uneori stânjenitoare, ele cer răspunsuri adevărate. 

Firescul din verbalizare nu poate fi înlocuit de apăra- 
rea prin explicaţii științifice sau de dicționar. Cu atât mai 
mult, nu văd necesar răspunsul la întrebări nepuse, la 
nedumeriri presupuse. 


Am auzit idei aberante care susțineau introducerea edu- 
caţiei sexuale la grădiniță. Educaţia în această privință nu poa- 
te fi una intelectualistă și nici frontală. Aici explicaţiile își au 
valoare dacă vin în momentul solicitării copilului, de la per- 
soana apelată de el, în mod particular, fără încărcături emo- 
tionale (de rușine sau excitare) și adecvat posibilităţii lui de 
înțelegere. Corpul copilului este un spaţiu intim și așa tre- 


buie să rămână, nu se poate transforma în „obiect de studiu“. 

Copilul are nevoie de verbalizare, dar și de siguranţa intimi- 
tății. Mai degrabă s-ar putea face o pregătire a părinţilor și ca- 
drelor didactice pentru ca ei să poată oferi răspunsuri adec- 


vate copiilor atunci când sunt întrebaţi. 


Copilul are dreptul la cuvinte care să desemneze toa- 
te părțile corpului său. Are nevoie de explicaţii referitoa- 
re la devenirea sa istorică. El trebuie să știe că sexul său 
datează încă de la concepţie, că nu a fost o alegere a pă- 
rinților (chiar dacă a coincis sau nu cu dorința conștien- 
tă a unuia sau amândurora), că nu s-a schimbat la naș- 
tere. Pe lângă istoria înființării se adaugă și perspectiva 
devenirii: băiatul va deveni bărbat și tată, iar fetița va fi 
femeie și mamă, va purta în uter copii, îi va naște, alăp- 
ta, îngriji și educa. 

Prezentarea acestor stări de fapt nu se poate face în 
afara respectării cerinței copilului de a ști, a intimităţii 
sale și a bunului-simţ. Conform bunului-simţ educativ, 
nu au ce căuta practici în care adultul amenință copilul 
(pentru curiozitate sau pentru felul în care se raportea- 
ză la corpul propriu), îl seduce (expunându-se gol, mani- 
festându-se sau vorbind deșănţat în faţa copilului), îl ză- 
păcește (îi oferă explicaţii neclare, abstracte, parţiale, 
lungi, complicate, presărate cu elemente de fantasmă 
personală) sau respinge (ocolește, refuză discuţia: „Ești 
prea mic, vei ști când te faci mare“). 


4.4. Jocuri de asigurare 


Jocul permite formarea unui spațiu simbolic ce în- 
văluie protector corpul, asigurându-i integritatea și 

funcționalitatea. Jocul permite trăirea în condiţii de si- 
guranţă a spaimei (de pierdere a integrității corporale) 
și descoperirea unor posibilități de asigurare. 


Jocul erotic al adultului pervers (inclusiv homosexual) își 
găsește semnificația în această etapă, nevoia puternică fiind 
aceea de a asigura împotriva pierderii integrității sau funcţio- 


nalităţii corpului, împotriva aneantizării. 


În jocul acestei etape, domină motive polarizate: dis- 
trugere-reparaţie, pierdere-recuperare, sacrificiu perso- 
nal-sacrificiu ritual. Jucăriile sunt anume făcute pentru 
a suporta descompunerea, dezmembrarea, stricarea și 
refacerea. Cele ce nu suportă astfel de manipulări ajung 
să fie nesatisfăcătoare și frustrante. Copilul nu vrea să 
distrugă, el are nevoie să strice pentru a repara. De 
aceea adoră jocurile de puzzle, leggo, plastilină, obiec- 
te ce pot fi înșirate și deșirate. Tot ce permite dezmem- 
brarea și refacerea devine un obiect important pentru 
copil, un loc unde se poate proiecta corpul propriu. Co- 
pilul își va implica și părintele în reparaţie. În orice act 
de refacere a unui obiect al său, copilul simte o repara- 
ție la sine, simte sprijin și protecție. Capacitatea repara- 
torie devine esenţială pentru considerarea unui obiect 
sau a unei relații. 


În basme, apar des situaţii de pierdere a unor părți din sine 
ce urmează a fi magic recuperate. Tot aici, amenințarea împă- 
rătească cu tăierea capului însoțește alternativa de a câștiga 
mâna fetei de împărat și a unei jumătăți din împărăție (acce- 


sul la maturitate). Aceasta doar pare o alternativă, dar de fapt 

este o succesiune de evenimente (de la „pierderea capului 
după fată“ până la câștigarea mâinii ei) ce sprijină desfășura- 


rea basmului. 


În relaţiile sale, copilul poate încerca să acționeze dis- 
tructiv: se amuză înfuriindu-i, punându-i în încurcătu- 
ră, sâcâindu-i pe cei din jur. Copilul experimentează 
„stricarea“ unei relaţii pentru a explora modalităţile de 
reparație. El are nevoie să-i vadă pe ceilalți supăraţi pen- 
tru a găsi modalități de a-i împăca, pentru a experimen- 
ta situația de „relaţie stricată“ și „reparată“. 

Ideea de „reparaţie“ devine centrală în economia 
psihică, iar ea este inițial atribuită tatălui și abia apoi re- 
luată la sine. În jocul său, copilul are nevoie de asigura- 
rea că ceea ce el învestește afectiv poate suporta reveni- 
rea, refacerea, restructurarea. În funcție de această 
aptitudine a relaţiilor, de a se lăsa reparate, copilul își 
poate forma sentimentul de încredere. El va avea sau nu 
încredere în părinţii săi, în funcție de capacitatea lor de 
a permite reparația. Cu cât copilul este mai nesigur în 
relaţiile sale, cu atât îi va provoca, îi va pune la încerca- 
re pe ceilalți (asemenea alpinistului care, înainte de a se 
încredința funiei în cățărarea sa pe munte, o scutură vio- 
lent pentru a vedea dacă îl poate ține). 

În confruntarea cu ideea morţii, copilul încearcă în- 
depărtarea acesteia de la nivelul întregului prin sacrifi- 
carea unei părți, așa cum șopârla își lasă coada pentru a 
se salva. Copilul își localizează simbolic moartea în părți 
din sine, sacrificate pentru a salva restul. Cele mai afec- 
tate sunt organele puternic învestite (reprezentative pen- 
tru viaţa, „motorul“ ei): organul procreator, inima, cre- 
ierul, ochii. 

Așa apar jurămintele pe ce e mai scump: pe ochii din cap, 
pe copii și părinţi (ca extensii corporale). 

Aceasta explică și inhibiţiile copilului care îi pot paraliza 
dezvoltarea. Pot exista copii inhibați motric (groaza profeso- 
rilor de sport), intelectual („proști“, limitați, dezinteresaţi), so- 
cial (timizi), rigizi afectiv (insensibili), sexual (asexuaţi, inca- 


pabili să adere la un grup de gen și să se integreze lui). 


Inhibiţiile copilului cu sensul lor de sacrificiu nu pot 
fi ignorate în educaţie deoarece sunt și frecvente, și foar- 
te evidente: în fiecare clasă profesorii pot găsi câte un co- 
pil cu dificultăți motrice, intelectuale, sociale și de ade- 
rare la sexul propriu. 

Prezenţa inhibiţiilor este mai mare și mai amplă la bă- 
ieți decât la fete. Băiatul se află în pericol de castrare în 
timp ce fata (prin absenţa penisului) simte că deja a fă- 
cut un sacrificiu și de aceea nu mai este necesar un altul. 
Totodată, fata ca posesoare a uterului (organ procreator 
invizibil și intangibil, deci insacrificabil) este asigurată 
contra castrării (are „asul din mânecă“). Pe acest fond, 
sunt mult mai importante jocurile de asigurare pentru 
băiat decât pentru fată. Tot astfel, în psihopatologia adul- 
tului perversiunea reală (și nu cea contrapsihotică) se do- 
vedește a fi o manifestare aproape exclusiv masculină. 


Jocul de mișcare 


Plăcerea pentru sport ține de posibilitatea omului de 
a se simți muscular, viu, întreg și funcțional în propriul 
corp (F. Dolto). De aceea, durerea apărută la mișcare este 
mult mai angoasantă decât o durere difuză sau cronică. 
Ea nu doar limitează, ci și avertizează asupra funcționării 

imperfecte a corpului. Așa se face că, odată cu boala și 
îmbătrânirea se reia dramatic angoasa de pierdere a in- 
tegrității corporale. 

Pentru băiat, jocul de mișcare are valoarea confirmă- 
rii de sine și a capacităţii de relaţie cu un reper exterior 
(matern). Este obișnuit tabloul în care băiatul se joacă 
până la epuizare, aleargă și se agită depășindu-și limite- 
le corporale. Își înnebunește mama de grijă, asumându-și 
riscuri, suprasolicitându-se, aruncându-se, cățărându-se, 
agățându-se, transpirând, neținând seama de vreme și 
de bălțile din jur. Mama (ca femeie ce a renunţat, în vor- 
birea cu fiul ei, la limba maternă) nu poate înțelege sensul 
acestor riscuri. Ea știe doar că se simte excedată, îngrijo- 
rată și se surprinde gândind nostalgic la posibilitatea de 
a fi avut o fată înțelegătoare, liniștită, cuminte și de aju- 
tor. Tocmai acest gând periferic decodifică mesajul in- 
conștient al fricii băiatului ei (frica de castrare, de a de- 
veni fată). 


Jocul de creație 


Își păstrează semnificaţiile mai vechi la care adaugă 
sensul de reparație, compensare, protezare, perfecționare 
pentru a asigura în cazul pierderii integrității corporale. 

În istoria umanității, pe această bază, prin efort mas- 
culin apare civilizaţia (ca o compensare tehnologică a li- 
mitărilor corpului uman). Așa sunt create hainele (pentru 
compensarea lipsei blănii), uneltele (prelungiri perfecțio- 
nate și versatile ale mâinilor), mijloacele de transport (pre- 
ferabile propriilor picioare), mijloacele de comunicare la dis- 
tanță (protezarea văzului și auzului: telefonul, radioul, 
televizorul, internetul). 

În fiecare cultură, eroul civilizator (Prometeu; Osiris; 
meșterul Manole) dispune adesea de o tehnologie avan- 
sată (utilizează focul; deține știința cultivării plantelor; 
deţine știința construirii clădirilor). El însă este și cel ce 
suportă pierderi corporale (vulturul lui Zeus se hrăneș- 
te zilnic cu ficatul lui Prometeu înlănțuit; Osiris este îm- 
bucătăţit de către Seth; Manole își zidește pruncul nenăs- 
cut și se aruncă în hău). 


Jocul cu reguli 


Prin joc, devine posibilă ritualizarea agresivității și 
transformarea ei în competiție. Copiii se ceartă mai mult 
decât se joacă. Ei încearcă să domine prin impunerea 
unor reguli personale, să se afirme, să câștige. Conflic- 
tul, prin starea de tensiune aferentă, oferă posibilitatea 
unei bune cunoașteri de sine și a altora, dar și posibili- 
tatea descărcării unor frustrări mai vechi. Prin joc, este 
posibilă o deplasare a fricii de la corpul propriu către 
corpul grupului (un copil poate pleca, el însuși poate fi 
exclus, grupul se poate destrăma). 

Trăirea intensă a copilului în competiție arată impor- 
tanța imensă a mizei ce nu poate fi doar simpla câștiga- 
re a unui joc. Simbolul câștigului este foarte puternic, 
acela de a fi ales, de a se afla dincolo de zona de sacrifi- 
ciu, de a ieși întreg; din înfruntare. Aceasta explică sen- 
sul profund al dorinţei de câștig, al supărării și revoltei 
în faţa pierderii, încercarea de a păcăli, de a trișa. În jocu- 
rile cu miză reală, tensiunea este diminuată deoarece este 
clar stabilit ce se poate pierde și ce se poate câștiga. 

Jocul permite și o explorare a consistenței relaţiilor, 
un experiment de stricare și de reparaţie a lor. Este un 

joc prea real pentru băiat și de aceea va fi, mai degrabă, 
un experiment social întâlnit în grupurile de fete (ele se 
ceartă și se împacă cu o mai mare ușurință). Băieţii pre- 
feră acest gen de experiment sub forma sublimată a jo- 
curilor de gândire strategică: șahul, tehnica militară. 

Copiii viguroși, dar prea restricționaţi educaţional, au 
adesea în joc descărcări violente. Ei se pot trezi în parc 
că urlă în neștire, ţipă, aruncă și se aruncă. De asemenea, 
în școli unde se impun restricții de comportament prea 
mari în timpul orei, copiii se descarcă în pauze făcând o 
larmă asurzitoare. Ei devin provocatori și în familie 
unde, pe de o parte cer rigoare și pe de alta relaxare — 
și unde părinţii se confruntă cu greutatea de a găsi calea 
de mijloc într-un mod natural și constant. 

Jocul cu reguli oferă un cadru necesar pentru partici- 
parea la grup, pentru competiţie, pentru experimentare, 
provocare, stricare, încălcare în scopul atestării capacită- 
ţii de reparaţie. 

Acest tip de joc se pretează la utilizarea lui educaţio- 
nală în școală. Un învățământ care supradimensionează 
competiţia, creativitatea de protezare, nevoia de plasare 
strategică în funcție de repere — este prin excelență un 
învățământ stimulativ pentru băieți. În timp ce un învă- 
țământ axat pe ordonare, îngrijire, manifestarea în iden- 
titate, explorarea în relații, creativitatea de înființare este 
unul ce se adresează fetelor. 

Semnificațiile inconștiente ale acelorași situații de în- 
văţare sunt diferite în funcție de sex, așa că nu poate fi 
operantă o tratare unitară. 


De pildă, competiţia este naturală, necesară pentru afir- 


marea și confirmarea băiatului. Ea are semnificaţii ce țin de 

funcționare și integritate, deci sensuri erotice ce permit eșecul 
și revenirea. Pentru fată însă, competiția are sens doar dacă 
este vorba de supraviețuire și de aceea lupta nu poate fi de- 
cât „pe viață și pe moarte“. Așa se explică emoționabilitatea 
excesivă, implicarea puternică a fetiţei în această luptă de în- 
vățare, precum și tocirea emoțională în urma prea multor ast- 
fel de „bătălii“ (care cu timpul își pierd orice semnificație). 
Pentru diminuarea acestei stări de morbiditate a competi- 
tiei în învăţare, inconștient părinții operează „contraeducaţio- 
nal“, dar echilibrant pentru sănătatea psihică a copilului (in- 
diferent de sex). Adesea ei îi promit copilului un cadou dacă 
învaţă bine, oferă astfel un scop material, o miză pentru care 
să competiționeze copilul, diminuându-i astfel angoasa. El nu 
se mai luptă pentru viața sau pentru integritatea sa, ci pentru 


bicicleta promisă — deja sensul mizei este cu totul altul. 


Mai cu temeri și angoase, mai cu jocuri și asigurări, 
cresc copiii, iar noi, ca părinţi, ne dumirim văzându-i 
mari. Când năvalnic, când șontâc, când cu pierderi, când 
cu regăsiri, parcurgem împreună o parte din drumul 
existenţei, călătoria basmului nostru. 

